
Iubitului meu părinte, 


fiu al nordului. 

Urmaș al dacilor liberi. 

Moștenitor de drept şi de fapt al pământurilor apărate de Gelu şi 
Menumorut. 

Moștenitor legal al tuturor năzuinţelor bunilor şi străbunilor săi. 
Moștenitor al dragostei de neam. 

Curat la suflet ca aerul aspru al nordului. 


loan Dan 


Acolo unde apa Săsarului întâlnește dulce prag de câmpie, se ridica pe 
vremuri o frumoasă cetate cunoscută sub numele de Râul Femeilor. Împins 
dintr-o parte de puterea aspră a Dealului Florilor, primit molcom în potolita 
câmpie, Săsarul îşi domoleşte goana de copil zurbagiu, parcă mirat. Apa, 
curată ca zâmbetul pruncului, descoperă pietrele și nisipul de pe fund, a 
căror culoare bate când verde, când către galben-roşcat, cu sclipiri ciudate. 
Neştiutor şi năvalnic, Săsarul spală sânul munţilor şi aduce la vale grăunte 
de aur. Secole de-a rândul, oamenii de prin partea locului au cernut nisipul 
în ciururi şi au adunat cu migală preţiosul metal. Cântând uimitor de 
subţire, Săsarul nu lua seama la mănoasa ocupaţie, așa cum pruncul nu ştie 
că zâmbetul său şi sclipirea de diamante a ochilor încălzeşte inimile celor 
vârstnici. 

Mai târziu, cetatea şi-a luat numele de Baia Mare, după minele de aur 
din împrejurimi. Așezată la răscrucea drumurilor din nord, cetatea îşi 
acoperea spatele cu tăria munţilor și își odihnea picioarele mari în câmpie. 
Vechiul drum care șerpuia printre codrii falnici de la Dealul Solovanului 
către Munţii Gutin şi peste ei, în frumoase încolăciri, făcea bună legătură cu 
Sighetul. În faţa cetăţii Baia Mare, el se bifurca fie spre Dej şi chiar mai 
departe, către Cluj, fie prin Țara Oașului, pe sub dealuri cu vii şi livezi, prin 
câmpii vestite pentru roadele lor, până dincolo de Satu Mare. 

Având o așezare atât de binecuvântată, Baia Mare își trăgea seva 
bogățiilor pe vechile drumuri ale nordului. În zilele de târg soseau acolo 
carele Maramureșului încărcate cu cergi miţoase, lucrate în văile Izei şi 
Vişeului, bărbânţe grele ca viţeii de lapte, cu vestita brânză de la Ieud, 
Săpânța, Strâmtura, sau tocmai de sus, de la Borşa. Mândrele cioplituri în 
lemn de prin Munţii Rodnei, sau merele galben-roșcate, bătute în coajă cu 
suflet de soare aspru, blănuri scumpe de jder, de sobol sau de vidră. 

Din Ţara Oaşului, veşnic învăluită în legende, alte care aduceau pânze 
de in și de cânepă, grâu curat și lucios ca lacrima de mamă, coșerci mari cu 
struguri gălbui, plăcuţi la vedere ca pruncii despuiaţi, piersici cât pumnul, al 
căror parfum delicat amintea dulcele sân de fecioară, pere cu aroma 
păcătoasă, desfrânată și îmbietoare ca sărutul ibovnicei. Acolo se vindeau 
cuțite cu plăsele de os, rod al meșterilor făurari din Apa, din Seini ori din 
Călinești. Butoaiele pântecoase cu vin auriu închegau prietenii sau aspre 


încăierări, iar țuica din pragul Maramureşului, bună de leac pentru sufletul 
trist, ori de chef pentru voinici, putea să oblojească un zmeu. 

Pe drumul Dejului veneau cârduri de cai falnici, cu ochii răi, cu pielea 
veșnic înfiorată ca oglinda lacului măturat de vânt, crescuţi la Satu Lung, la 
Ileanda, ori pe valea Chiuarului. De la cetatea Ciceu, vestite pietre de moară 
ferecate în obezi, pistoale lucrate la Cluj, armuri și arme tăioase tocmai de 
la Bistriţa Năsăudului. 

Din munţi, sau chiar mai aproape, din Dealul Florilor, aurul scormonit 
cu migală, cobora fără încetare prin marile tainiţe ale cetăţii. Bogăția în aur 
a Munţilor Maramureșului şedea la cumpănă cu cea a vestiţilor Apuseni. 
Atraşi de mira jul preţiosului metal, aventurieri de toate neamurile veneau 
pe acele meleaguri, se pierdeau prin păduri nesfârşite, dar puţini mai luau 
drumul îndărăt; fie că se omorau între ei, fie că picau sub mâinile grele ale 
asprilor bărbaţi din nord. 

În seara zilei de 8 februarie a anului 1600, un călăreț intră prin poarta 
de sud a cetăţii Baia Mare. Oștenii de gardă îi cercetară hârtiile, apoi îl 
sloboziră. O jumătate de ceas mai târziu, călătorul se opri în faţa unei case 
înconjurate de arbori și ziduri mari. Întunericul nu adunase în punga lui 
adâncă toată lumina zilei, astfel că proaspătul musafir al cetăţii recunoscu 
fără greutate ceea ce căuta. Casa, mult retrasă către fundul curţii, avea 
zăbrele de fier groase cât funiile și uși de stejar cu ferestre mici, parcă 
anume făcute ca să ţină stavilă bună în caz de asediu. 

Satisfăcut de rezultatul observaţiilor sale, călărețul descălecă sprinten 
şi bătu cu ţeava pistolului în poartă. De undeva de printre copaci, apăru un 
bărbat între două vârste, nu prea mare la trup, dar temeinic aplecat spre 
desfrâul grăsimii. Ochii lui mălăieți îl priviră pe cel din uliţă cu vădită 
plictiseală, apoi grăsunul se retrase, hotărât a-și căta de treburi. 

—Hei, omule! grăi străinul înciudat. Ai auzit că am bătut în poartă? 

—Cum te văd şi cum mă vezi. 

— Atunci, poate că te ajută mintea să te întrebi de rostul acestei bătăi. 

—Nu, domnule, răspunse grăsunul. Dacă ai fi venit la vreme de 
lumină, m-aş fi aplecat peste zid să te întreb ce dorești. Fiindcă cei care bat 
pe la porţi, totdeauna doresc ceva. Dar noaptea nu stăm de vorbă cu nimeni. 
Aşteaptă să se facă ziuă. 

— Încă nu-i noapte, râse cel de la poartă. 

—Ah, ah, domnule! zâmbi grăsunul. Peste zid o mai fi ceva lumină. 
De când e lumea există lumină dincolo de ziduri, însă aici, te asigur că-i 


noapte de-a binelea. D-aia ziceam că până mâine... 

—O noapte în uliţă? Eşti nebun, omule! se răsti vizitatorul. 

Grăsunul îl privi galeș, apoi răspunse cu frumoasă cumpătare a 
glasului: 

—Nu zic ba. Poate că am ceva sminteală de minte, dar nu mai rea 
decât a domniei-tale, care te încumeţi în asemenea vremuri tulburi să baţi la 
poartă de creştin taman în faptul serii. Adio, domnule. Dacă ai ceva treburi 
aici, nu-i nici o grabă până mâine. 

— Bine! se învoi necunoscutul schimbând tactica. Pari să fii un om 
înţelept. Cunoști valoarea unui ducat de aur. 

Vădit interesat, grăsunul se aplecă peste zid şi răspunse cu chibzuială: 

—O cunosc, domnule. Ducaţii nu prea se înghesuie în buzunarele 
mele, însă cu cât le duci dorul mai arzător, cu atât le ştii mai bine puterea. 

—Drace! grăi necunoscutul. Frumoasă judecată. Asta îmi dovedeşte că 
ducatul meu va găsi în domnia-ta un stăpân vrednic. 

Zicând acestea, aruncă moneda peste zid. Zgomotul ei la atingerea cu 
piatra sună în urechile grăsunului ca un cântec de heruvimi, dar acesta nu se 
lăsă ispitit de muzică, ci prinse aurul cu îndemânare și-l strecură în 
ascunzișurile hainei. 

— Care e numele domniei-tale? întrebă străinul. 

— Clement. 

—Ești prietenul lui Zablije? 

—Nu, domnule, majordomul. 

—Aha! Stăpânul e acasă? 

— Uneori. 

—Miăi să fie! Și cum aş putea să aflu? 

—Greu, foarte greu, răspunse Clement. Mai treci pe aici. Acum nu-mi 
amintesc... 

—Poate că ar fi mai uşor să încalec zidul și să-ți ard vreo două 
scatoalce. Astea întotdeauna împrospătează memoria. 

—Adevărat, domnule! recunoscu majordomul. Aveţi dreptate în 
privinţa acestei metode, pe care am aplicat-o și eu adesea, cu rezultate 
frumoase. Totuși, mi-e teamă că planul domniei-tale ar avea ceva cusururi. 
Pistolul meu e dat naibii. Doamne iartă-mă! la foc din te-miri-ce. Dacă 
încaleci zidul şi rămâi doar olog, înseamnă că te-ai născut în zodie bună. 
Mai bine stăm la taclale până se face ziuă. 'Ți-aş putea vorbi ceva despre 
geneză, fiindcă povestea cu mărul lui Adam încă nu a fost lămurită. Sunt 


mulți cuvioşi patriarhi care cred că Adam ar fi gustat nu din măr, ci din 
sânul Evei... 

—La dracu! îl întrerupse musafirul. Isprăveşte cu aiurelile astea și nu 
uita că am şi eu un pistol! 

—Nici o clipă, dar nu vei trage. Eşti străin de locurile acestea. Ba cred 
chiar că te fereşti a vorbii tare, ceea ce-mi dovedește că nu dorești un 
scandal. Văd că ești voinic. Mai văd că faţa domniei-tale, destul de îngrijită, 
ca să zic aşa, arată să nu fii om de rând... 

—Omule! își pierdu străinul răbdarea. Zablije nu va fi prea încântat 
aflând că mă ţii la poartă. 

—lar aveţi dreptate, zâmbi Clement. Vă atrag totuși atenţia că stăpânul 
meu mă plăteşte prost, şi dacă nu-i jumulesc pe cei ce-l caută, risc să mor 
sărac. 

—Mda! murmură cel de la poartă aruncând încă un ducat peste zid. Ai 
fi acum în stare să-ți vestești stăpânul? 

—Fără tăgadă, zise Clement plin de bunăvoință. Eu cu cât sunt mai 
greu, cu atât alerg mai iute. Până la ziuă ajung sigur în faţa stăpânului. 

Străinul duse mâna la pistol, un gest aprig, dar se răzgândi la fel de 
iute. 

„Va trebui să am răbdare până intru în ogradă, gândi el. Abia pe urmă 
îl cotonogesc. Un scandal în stradă nu-mi convine, fiindcă aş putea atrage 
străjile”. 

—Ai nevoie de o noapte întreagă pentru a face câţiva pași? întrebă cu 
blândeţe. 

—Nu, râse majordomul, am nevoie de încă un ducat ca să prind 
destulă greutate. 

Obţinând cea de a treia monedă, Clement ocoli clădirea masivă de 
piatră, către o uşă dosnică. Intrarea din față slujea numai seniorului casei, 
sfinţia-sa părintele Zablije. Grăsunul majordom trecu prin salonul frumos 
luminat, unde buștenii mari cât omul trosneau veseli în căminul imens. Din 
camera alăturată răzbeau mirosuri gingașe de unsori aromate, care arătau 
ceasul potrivit pentru masajul de seară al stăpânului. Părintele Zablije şedea 
întins pe o masă lungă, iar doi slujitori pricepuţi îi ungeau trupul. Pântecul 
său, rotunjit binişor, contrasta cu umerii largi, ce se potriveau mai degrabă 
unui luptător decât cuviosului călugăr. Cel de-al treilea slujitor, mărunt și 
obez, ţinea în mâini un evantai uriaș, pe care îl mișca deasupra stăpânului 
într-o dulce alintare, chiar dacă nu-și avea rostul pe vreme de iarnă. 


Auzind zgomotul uşii, Zablije întoarse nasul mare, coroiat ca un plisc 
de șoim şi grăi cu suavă lenevie: 

—Ah, Clement, Clement! Când vei învăţa oare că e mare păcat să-ţi 
tulburi stăpânul ce se îngrijește de partea lui pământească? 

—lertare, sfinţia-ta! murmură grăsunul majordom. Numai unele treburi 
grabnice mă aduc aici la ceas nepotrivit. Se află afară un călăreț care 
doreşte să te vadă. 

—Un călăreț? bombăni Zablije nemulțumit. Doar ştii că seara nu 
primim oaspeţi. Spune-i, fiule, să mai treacă pe la noi! Se va găsi cândva un 
prilej să ne coborâm privirile cucernice asupra lui. Să-i mântuim sufletul 
păcătos prin împreunarea degetelor, sau prin ridicarea ochilor către cer. Iar 
dacă duhul răului va stărui în sufletul său, îl vom atinge cu un os din 
spinarea sfântului Veniamin. Du-te, fiule! Gândurile noastre au luat drumul 
cugetului înalt. 

„Să te ia naiba, Doamne iartă-mă! socoti Clement, sătul de izmenelile 
stăpânului. De când ai prins ceva cheag de bani, îţi dai niște ifose mai mari 
decât ale prinților.” 

Apoi grăi cu frumoasă plecăciune: 

—Sfinţia-ta, omul vine de la drum şi pare încărcat cu aur. 

Auzind asemenea vorbe, Zablije sări sprinten de pe masă, îmbrăcă un 
halat, îi concedie cu un gest pe cei trei slujitori şi zise fără a se arăta prea 
grăbit: 

—Adu-l, fiule! 

Clement părăsi încăperea, dar nu se repezi în întâmpinarea străinului, 
ci în direcţie opusă. 

„Dacă-i deschid poarta ăluia din uliţă, se gândi el, îmi rupe câteva 
coaste înainte de a-i spune că ne bucură vizita. Mai bine îl trimit pe fratele 
Gaşpar, care aduce la corp cu mine, chiar dacă picioarele lui se arată ceva 
mai scurte. lar dacă trupul său se va alege cu ceva ponoase, ne vom ruga 
pentru grabnica lui tămăduire.” 

Zablije îşi primi oaspetele în salon. Privirea lui, alunecoasă ca argintul- 
viu, îl măsură pe străin temeinic, în vreme ce pe faţă i se așternu un zâmbet 
îngăduitor, așa cum se cuvenea unui cuvios călugăr. Și chiar atunci când își 
recunoscu musafirul, înfăţişarea lui nu se schimbă cu nimic. 

—Ah, Zablije! râse străinul privindu-l cu ochi de cunoscător. Pari un 
adevărat prinţ. Oare ţinutul acesta plin de aur şi-a coborât harurile asupra 
ta? Locuinţa cu mobilă scumpă, mulțimea slujitorilor, toată bogăţia din jurul 


tău arată că duci o viață plină de huzur. Te-ai lepădat oare de rasa 
călugărească? 

Plăcut impresionat de uluirea acestuia, Zablije ridică ochii către cer 
într-o prefăcută umilință, dar grăi cu tonul unui mare senior, fandosindu-se 
în fel și chip. 

——la loc, domnule Samuel! Au trecut patru ani de la ultima noastră 
întâlnire. E drept că în aceşti ani am ajuns la o stare bună și că am lepădat 
rasa monahală, însă e tot atât de drept că sufletul nostru a rămas aplecat spre 
cele sfinte. Iar bunurile din jur ne aduc scârbă, chiar dacă le folosim pentru 
netrebnica viață pământească. Sunt câţiva ani de când veniturile mari nu ne 
mai îngăduie să locuim într-o chilie, fiindcă în mijlocul bogățiilor sufletul 
se poate apleca mai vârtos către gânduri înalte, lipsindu-ne de chemări 
lacome. 

—Să nu o luăm razna, dragul meu! zâmbi ironic musafirul. Acum un 
an nu aveai o lescaie. Se împlinesc două luni de când ai cumpărat casa și tot 
ce e în jurul tău. 

Zablije își reţinu o tresărire, însă încruntarea bruscă a ochilor îi trădară 
uimirea. Străinul, ager în priviri, observă mărunta schimbare și continuă să 
zâmbească. 

—De unde ştii? întrebă gazda înăbușindu-și un căscat printr-o 
frumoasă acoperire cu palma. 

—EFEi, la naiba! Chiar dacă nu te-am văzut de multă vreme, m-am 
interesat mereu de sfinţia-ta, aşa cum se cuvine între prieteni. 

— Înseamnă că prietenia te-a adus aici, iscodi Zablije. 

—Da şi nu. Am venit mai degrabă să-ţi propun un târg din care vom 
câştiga amândoi. 

—Un târg? Un câştig? Dar am destul, domnule, răspunse călugărul, 
precaut. Acum, doar gândurile pioase au căutare la noi. Ba mai mult: cred 
că am putea să te ajutăm cu ceva rugăciuni adânci. 

Samuel bătu tarapanaua pe masă cu vârful degetelor, spre disperarea 
gazdei, care prinse în ochii lui o sclipire de batjocură. Tăcură câteva clipe, 
studiindu-se, apoi musafirul spuse blând: 

—Nu ai mare lucru, Zablije. Și zău că nu e cazul să te ascunzi de un 
prieten vechi. Acum două luni dispuneai de o mie de ducați. Ca orice om 
înţelept, ţi-ai depus aurul la marele negustor Petreuş. Cumpărarea casei, a 
mobilierului, plata servitorilor şi alte cheltuieli te-au lipsit de nouă sute și 
ceva de ducați. Astfel că la ceasul acesta mai dispui doar de șaizeci sau 


şaptezeci. Peste câteva luni vei fi strâmtorat și va trebui să-ți iei rămas bun 
de la viaţa asta de huzur. 

Vorbele lui Samuel îl uluiră cu totul. 

— Adevărat! recunoscu el după îndelungă chibzuială, întrebându-se de 
scopul vizitei lui Samuel. Mă miră totuşi că ştii asemenea lucruri. Dacă nu 
ai ceva haruri necurate, înseamnă că numai o minune te-a ajutat. 

— Minune? râse musafirul bine dispus. Credeam că mă cunoşti mai 
temeinic. Dar nu despre asta doresc să discutăm. Ce-ai zice dacă ţi-aş oferi 
cinci sute de ducați? 

Zablije ciuli urechile, iar ochii îi sclipiră lacomi. Apoi, faţa lui își 
recăpătă aerul cucernic. 

„Samuel are nevoie de serviciile mele, gândi el. Ei bine, să le vindem 
cât putem de scump. După sumă, pare să fie ceva tare primejdios. Dar oricât 
ar fi primejdia de mare, banii aceștia m-ar scoate din toate nevoile. Cine 
oferă cinci sute de ducați e departe de a fi om cu stare mijlocie, ceea ce 
înseamnă că ar mai putea adăuga ceva peste. Deci, să nu ne pripim.” 

Ghicindu-i gândurile, oaspetele îi râse în faţă, iar cuvintele lui îl 
năuciră cu totul pe Zablije. 

—Dacă lucrurile se vor desfășura cu bună rânduială, să ştii că mă las 
jumulit. La asta te gândeai adineauri. 

—Nu, minţi călugărul, nu la asta, ci la faptul că domnia-ta nu oferi 
niciodată nimic fără să ceri. Ce doreşti în schimbul acestei sume? 

— Eşti sigur că nu ne aude nimeni? 

—Sigur, poţi să vorbeşti. Slujitorii s-au retras în casa cea mică, după 
cum e obiceiul când primesc oaspeţi. Așa că nu mai rămâne decât să aflu ce 
dorești în schimbul ducaţilor. 

Samuel șezu puţin în cumpănă, să-și aleagă cuvintele cu grijă, apoi 
spuse: 

—Eu nu vreau nimic, dar cineva dorește moartea lui Mihai, principele 
Transilvaniei și al Țării Româneşti. 

Dacă s-ar fi despicat pereţii în clipa aceea, Zablije nu ar fi fost mai 
uluit. Îşi privi musafirul când cu un ochi, când cu altul, parcă hotărât a 
descoperi la el ceva semne de nerozie. 

—Glumeşti, bâlbâi palid. 

—N-am timp de șagă, dragul meu. 

—Și cine-i persoana care doreşte moartea lui Mihai-vodă? 

— Asta o poţi afla numai dacă facem târgul. 


—Ah, domnule Samuel! grăi Zablije. Mi-e teamă că nu sunt omul 
potrivit. Nu uita că te afli în faţa unui călugăr aplecat spre cele sfinte. 

—Ei, la naiba! îl întrerupse oaspetele. Ai fost slujitor al bisericii, dar 
călugării te-au alungat dintre ei. S-a aflat că anul trecut ai încercat să-l ucizi 
pe Sigismund Bâthory, fostul principe al Transilvaniei. După cum vezi, 
viaţa ta nu are secrete pentru mine. Alta e pricina. Ţi-e frică. 

— Adevărat! recunoscu Zablije. Acesta este cuvântul. Să ştii că taica 
Zablije nu dă cu piciorul unei afaceri promițătoare, dar nici nu e destul de 
nătâng ca să intre în gura lupului. Și ce lup! Mihai-vodă ştie să-și apere 
pielea chiar mai bine decât cred unii. Şi zău că e cazul să mi-o apăr şi eu, 
mai ales că nu am alta de schimb. În urmă cu ani, când a scos Ţara 
Românească de sub turci, aceştia au încercat în fel și chip să-l omoare. 
E.mirul Ibrahim, care crezuse că l-a prins în cursă pe valah, a pierit sub 
mâna călăului. După ce a cucerit Transilvania, nobilii au căutat şi ei să-l 
omoare prin vicleșug. Ei bine, Petre Huszar, conducătorul complotului, a 
căzut sub cuțitul cavalerului Cae Indru. Pe vremea când erai în cârdăşie cu 
Rocco Perisini, cel ce râvnea la scaunul de domnie al Ţării Româneşti, ai 
încercat să-i iei viața marelui principe. Și care a fost rezultatul? Perisini şi-a 
găsit moartea sub spada lui Ducu cel Iute, iar domnul Cae Indru a avut 
bunătatea să te ierte. Nu, prietene, nu facem târgul. Mi-e teamă să mă bag 
într-o astfel de afacere păguboasă. Am o piele gingașă, de care mă simt 
foarte legat. Ar fi o prostie să o pun la bătaie, chiar dacă azi mă aflu 
strâmtorat de bani. Domnii Cae Indru, Costache Caravană, Chirilă Zece 
Cuţite, Ducu cel Iute, Sile Adormitu, părintele Grasa, Niţă Praştie, Tufănel, 
Toroipan şi Găluşcă stau la pândă în jurul principelui, ca nişte dulăi care 
adulmecă cea mai mică urmă de primejdie. lar dintre colții lor, puţini au 
scăpat cu viaţă. 

—Mda! zâmbi oaspetele. Voi căuta în altă parte. La nevoie, voi oferi o 
mie de ducați. 

—O mie? murmură fostul călugăr ca dus pe gânduri. Cu asemenea 
avere şi cu ce am acum, aş duce-o zece ani în huzur, dar mi-e frică. 

—Atunci, să nu mai vorbim despre asta. Voi găsi pe cineva să facă 
lucrarea pentru o mie cinci sute. 

—lesus-Maria! se clătină Zablije. O adevărată comoară. Păcat că mi-e 
frică. 

—Mare păcat! grăi musafirul ridicându-se. Ei, la revedere, prietene. 
M-aş fi bucurat să închei afacerea cu tine, văzându-te atât de strâmtorat. Şi 


zău că nu-mi părea rău dacă-ţi ofeream chiar două mii! 

—Sfântă Lucreția! îngăimă fostul călugăr. Așteaptă, domnule! Ce te 
grăbești așa? 

— Timpul meu e măsurat. 

—Ah, ah! se văicări Zablije cu toată sinceritatea, destul de rară la un 
om ca el. Dai năvală peste mine la ceas de pioasă pregătire pentru odihna de 
noapte. Îmi propui un complot care mă năuceșşte şi nu-mi laşi răgaz de 
chibzuială adâncă. Nu cunosc nimic din planul domniei-tale. Ba mai mult: 
nici nu-ţi trece prin minte să mi-l arăţi înainte de a primi consimțământul 
meu. Oricât ai fi de grăbit, oricât de mare este taina planului, nu-mi poți 
cere să mă hotărăsc înainte de a-l cunoaște. Noi doi am lucrat mult 
împreună şi totdeauna cu folos. Între noi nu a încăput niciodată trădarea. De 
fapt, acesta ar fi măcar unul dintre temeiurile pentru care mă cauţi. lar dacă 
mi-ai pomenit de gândul de a-l răpune pe Mihai-vodă, nu văd ce te-ar opri 
să-mi spui şi restul. Şi chiar de nu ne vom înţelege, doar știi că tainele altora 
stau în mintea mea ca într-un mormânt. 

„Așa este, gândi Samuel. Nici eu nu m-aş băga într-o afacere 
primejdioasă înainte de a cunoaște amănunte.” 

Îl privi adânc pe fostul călugăr, apoi se hotărî. Cătă în buzunarul de la 
piept şi scoase o cutie nu mai mare ca doi galbeni puși unul peste altul. 

—lată, zise el, aici se află un praf alburiu. L-am adus de la Genova și 
mă costă o sută de ducați. S-ar zice că e cea mai strașnică otravă din câte se 
cunosc. Pusă într-un cazan cu mâncare, cantitatea aceasta poate omorî o 
sută de oameni. Peste două săptămâni, adică în ziua de douăzeci și doi, 
Mihai-vodă va pleca din Alba-Iulia spre Sibiu. În arsenalul din Sibiu se 
toarnă şaizeci de tunuri. Principele dorește să le vadă și, ca de obicei, va fi 
însoțit de domnii Indru, Costache, Ducu, Chirilă, Sile Adormitu, părintele 
Grasa şi ceilalți dulăi de care te sperii. Pe timpul cardinalului Andrei 
Báthory erai un obişnuit al palatului princiar. Deci nu-ţi va fi greu să te 
descurci în imensa clădire. 

—Ah, domnule Samuel! murmură fostul călugăr. De departe, toate 
lucrurile par simple. Dacă priveşti munţii de la distanţă, ai convingerea că 
poţi urca sprinten până pe crestele lor. Abia când ajungi în faţa stâncilor 
drepte îți dai seama de neajunsuri. Toate coridoarele, încăperile și intrările 
palatului stau în paza străjilor. Nimeni nu calcă acolo după pofta inimii. 

—Știu, aprobă Samuel. D-aia te-am ales pe tine. Eşti unul dintre 
puţinii oameni care cunosc bine interiorul palatului. 


—Dar asta nu ajută cu nimic. Străjile nu-mi vor îngădui să fac măcar 
un pas dincolo de poartă. Mă vor lua la întrebări şi voi sfârși prin a fi 
arestat. 

—Crezi? Ei bine, domnul Cae Indru îţi va înlesni intrarea acolo. 

—Indru? sări Zablije, descumpănit doar o clipă. Să nu-mi spui că l-ai 
cumpărat cu aur pe nepotul principelui, fiindcă n-am puterea să te cred. 

—Of, Zablije, mereu mă întrerupi! Ai ştiut vreodată că Indru are un 
frate? Că fratele îi seamănă leit, chiar dacă e mai în vârstă cu unsprezece 
ani? 

—Nu. 

— Te cred. Puţini știu. Pe frate îl cheamă Dumitrașcu și e un biet nebun 
care se vrea domn al Ţării Românești. Sigismund Báthory l-a pescuit de 
undeva în Silezia, uimit de asemănarea lui cu Indru. Acest Dumitrașcu te va 
introduce în palatul princiar. 

—Dumitraşcu? se miră Zablije. Ştiam că Petru Cercel, fostul domn al 
Ţării Românești, a avut un singur fiu, pe Marcu, sau, cum își zice el azi, 
Cae Indru. 

—Știi puţin, sfinţia-ta, grăi Samuel. Petru Cercel a avut trei copii. Pe 
Dumitrașcu, pe Marcu și o fiică, născută în capitala Franţei. Despre fată nu 
s-a aflat mare lucru. Pare a fi mlădiță dintr-o dragoste tăinuită. Cercel a 
pomenit desre ea înainte de moarte. 

—Nu-i de mirare, murmură fostul călugăr. Petru era un bărbat frumos 
şi a locuit multă vreme la Paris. Acolo, poate să se fi încurcat cu vreo 
doamnă de la curtea Franţei. 

Apoi se lumină brusc. 

—Dacă lucrurile stau așa, înseamnă că Dumitrașcu are drepturi 
înaintea lui Cae Indru asupra scaunului domnesc din Ţara Românească. De 
ce nu-l folosiți pe el? Cu asemenea înfățișare, ar găsi un prilej să se apropie 
de Mihai-vodă şi să-l ucidă. În felul acesta, drumul spre domnie i-ar fi 
deschis. 

—Ţi-am spus că-i nebun, îl întrerupse oaspetele. Boala îl apucă rar, ce- 
i drept, dar nu poţi pune temei pe un om cu mintea răvăşită. Ne vom 
mulțumi să te introducă în palat. 

—Poate, murmură Zablije gânditor. Dar dacă Dumitrașcu se va 
întoarce împotriva noastră? Dacă va da totul în vileag? 

—Asta nu, nu, dragă Zablije. Acum șapte-opt ani, Dumitrașcu a lucrat 
împotriva lui Mihai-vodă, însă fără folos. Acum i s-a promis scaunul de 


domnie al Țării Româneşti. 

— Totuşi, nu sunt lămurit. Să zicem că Dumitraşcu va fi luat drept Cae 
Indru. Că vom intra în palat. Şi care-i câștigul? 

—Mare câștig, răspunse oaspetele. După lupta de la Șelimbăr, 
principele Mihai nu s-a simţit prea bine cu sănătatea. Unele lovituri grele 
căpătate acolo şi-au arătat răutate mai târziu. Felcerul Zimmermann îl 
tratează cu ceva leacuri. Un borcan cu astfel de leacuri se află întotdeauna 
pe masa de lângă patul principelui. Va fi destul să amesteci praful acesta cu 
ceea ce vezi în borcan. 

—Şi dacă Mihai-vodă nu se va atinge de leacuri? 

—O! râse oaspetele. Nu-l cunoşti, dragul meu. Omul acesta nu lasă 
nimic la întâmplare. lar acum, după ce ţi-am lămurit planul meu, nu mai 
rămâne decât să batem palma. 

—Ar mai fi vreme pentru asta, se codi Zablije. Întâi ar trebui să 
stabilim suma care mi se cuvine, fiindcă ce mi-ai spus... 

—Eşti lacom, sfinţia-ta, grăi Samuel aspru. 

Fostul călugăr nu luă seama la observaţiile acestuia. Ridică nasul ca o 
lamă de cosor, închise un ochi, își împreună mâinile într-un gest cucernic și 
gândi: 

„Știe că sunt singurul om în stare să descurce această afacere. Două 
mii de ducați reprezintă o avere la care n-aş fi visat niciodată. M-aș fi învoit 
chiar şi cu jumătate din sumă, iar dacă mă cercetez bine, poate chiar cu un 
sfert. Totuşi, ar fi păcat să nu mai ciugulim ceva. Cred că pungașul acesta 
câştigă de două ori pe atât, sau poate chiar mai bine.” 

— Trei mii, prietene drag, șuieră Zablije mângâindu-și faţa. 

Samuel tresări şi-i răspunse întunecat: 

— Două. Aceasta e suma de care dispun. 

— Măcar două mii opt sute, milostivule! 

—Două. 

—Poate două mii cinci sute, suflet bun de creştin, zise întinzând 
mâinile a binecuvântare. 

—Două. 

—E ultimul tău cuvânt, frate scump? 

— Ultimul. 

—Fie, tâlharule! mârâi Zablije transpirat. Cine dă aurul? 

——leremia Movilă domnul Moldovei și Sigismund Báthory fostul 
principe al Transilvaniei. 


—Unde îl primesc? 

—lată o hârtie pentru o mie de ducați. Restul — după ce se va isprăvi 
lucrarea. Te voi aştepta la hanul Lumina Zorilor din Teiuş. 

—Pot să te mai întreb ceva? 

— Chiar te rog. 

—Ce urmărește Sigismund? 

— Scaunul principatului Transilvaniei. 

—Dar Ieremia Movilă? 

— Scaunul Ţării Românești, în care ar vrea să-l așeze pe fratele său 
Simion Movilă. 

Zablije îl privi mirat, iar întrebarea lui veni destul de firesc: 

—Parcă ziceai că domnia aceasta i-a fost promisă lui Dumitrașcu. 

—Da, aşa ziceam, zâmbi Samuel. Promisă, e tocmai cuvântul care 
trebuie. Dar de la promisiune la faptă, drumul se arată lung. 

— Înţeleg, murmură Zablije. Dumitraşcu se va alege cu praful de pe 
tobă. Totuşi, el rămâne o ameninţare. Văzându-se păgubit, ar putea vorbi 
despre asasinarea lui Mihai-vodă. 

—Ar putea, dar nu o va face. Cum îţi închipui că am lăsa noi în viaţă 
un astfel de martor? 

Zablije închise un ochi. Era un tic al său în momentele de uimire. 

— Vrei să zici că pe Dumitrașcu îl aşteaptă... 

—Da, asta vreau să zic. lar sarcina îţi revine ţie. La Alba-Iulia veţi 
călători cu o trăsură. Și tot cu ea vă veţi și întoarce. Ei bine, cred că nicăieri 
nu există prilej mai bun pentru o lovitură de cuţit decât în trăsură. Asta se va 
petrece între Alba-Iulia şi Teiuş. Uciderea lui Dumitrașcu îți aduce încă 
două sute de ducați. 

—Dar şi eu voi fi un martor nedorit, se lumină brusc fostul călugăr. 
Cime îmi garantează că voi rămâne în viață? 

—Eu! Am lucrat mult împreună şi iată că eşti mai sănătos ca oricând. 
Și vom mai lucra, dragă Zablije. Dacă pe Dumitrașcu l-aş fi angajat din 
voința mea, l-aş fi apărat de necazuri. Totdeauna mi-am apărat oamenii. 
Poate-i un cusur al meu că știu să fiu loial chiar în afaceri necurate. 

Gazda recunoscu în sinea lui temeinicia acelor vorbe. Știa că Samuel 
are astfel de calități. 

— Totuşi, nu pricep un lucru, zise el. De unde până unde prietenia lui 
Ieremia Movilă cu Sigismund Báthory? 


—Ah! râse oaspetele. Domnul Moldovei s-ar face prieten şi cu Dracul. 
E dornic de mărire și putere. Sigismund îi aduce aur și oști din Polonia. Azi, 
lucrează frumos împreună, dar mâine cine știe ce va fi? De va ajunge 
Sigismund principe al Transilvaniei, Movilă poate să-și ia rămas bun de la 
scaunul său de domnie. Însă primejdia e mai apropiată azi. Ieremia ştie că 
principele Mihai pregătește o intrare cu oști în Moldova. Și mai știe că nu l- 
ar putea opri. Mihai doreşte unirea valahilor de pretutindeni. De va rămâne 
în viaţă, o va face, fiindcă în ultimii șapte ani s-a dovedit cel mai mare 
general din Europa. Ai fost la Șelimbăr, Zablije? 

—Am fost şi te rog să mă crezi că am privit lupta cu ochi de 
cunoscător. Ședeam pe Dealul Gregori, şi mă uitam foarte mirat. Ca număr, 
oștile erau la fel. Cam treizeci de mii de oameni avea cardinalul Andrei 
Báthory şi tot pe atât Mihai-vodă. Oștile comitatelor, îmbrăcate în zale, 
tunurile mari de sub zidurile Sibiului, poziţia bună ocupată de principele 
Andrei mă încredințau că armata lui Mihai-vodă va îngenunchea în mai 
puţin de un ceas. Că va fi un măcel cum nu s-a văzut prin acele părți. După 
nouă ceasuri de luptă, când oamenii lui Andrei Bâthory şi toată floarea 
nobilimii din jurul lui se spulberaseră cu totul, am crezut că visez urât. 

—Da, aprobă Samuel îngândurat. Am fost și eu acolo. Puţini au crezut 
într-o victorie a celor din Ţara Românească. Ştii care a fost secretul ei? 

—Nu, recunoscu Zablije. 

— Te cred. Mihai a venit cu oști uşoare, fiindcă a înţeles, înaintea altor 
generali, că cele greoaie, îmbrăcate în zale și armuri, și-au cam trăit traiul. 
Adică au început să moară o dată cu apariţia armelor de foc. Acesta a fost 
secretul victoriei. Unirea celor două ţări române sub un singur conducător i- 
a uimit pe mulți. Imperiul austriac și-a dat seama că are în Mihai-vodă un 
vasal prea puternic. Marea nobilime a Transilvaniei, uluită și învinsă lângă 
zidurile Sibiului, s-a pomenit peste noapte cu un principe din neamul 
valahilor. Polonii, care visau o graniță cu turcii pe Dunăre, şi-au văzut 
planurile spulberate. Iar turcii pricep abia acum că au greșit aplaudând 
intrarea lui Mihai în Transilvania. O ţară a valahilor unită sub un astfel de 
general înseamnă scăderea influenţei turceşti spre nord și spre apus. Aşa 
stând lucrurile, prevăd mari necazuri pentru viteazul principe. Dacă nu vom 
reuși noi, în viitoarele luni se vor găsi alţii care vor plăti în aur uciderea lui 
Mihai-vodă. Ameninţările stau atât de mari peste el, încât de va scăpa din 
încercarea noastră nu-i va fi de nici un folos. Principele nu va apuca viu 
sfârşitul iernii. Asta ţi-o spun fiindcă știu multe. 


—După căldura vorbelor, mă mir că-i doreşti moartea. 

Oaspetele surâse. 

—Nu o doresc, dragul meu. Îl admir. Oameni ca el se nasc rar. Poate o 
dată la câteva sute de ani. Din păcate, inte resele mele nu se potrivesc cu ale 
lui. Am patruzeci de ani şi sunt sărac. Dacă aş fi slujit la curtea acestui 
principe, m-aş fi bucurat poate de onoruri, însă aur nu găseşti la el. Şi-a 
risipit întreaga avere spre folosul țării. 

— Totuşi, o seamă de cavaleri îl slujesc fără plată. 

— Adevărat, dar ei sunt valahi. Eu n-am ţară. Nici nu știu unde m-am 
născut. 

— Grea treabă! zise călugărul, atent la gândurile sale. 

—Foarte grea! încuviință Samuel. Dacă izbândești, eşti un om făcut. 
Sigismund va uita răul ce l-ai încercat anul trecut asupra lui. De va ajunge 
iar principe al Transilvaniei vom lucra împreună pentru el. Și m-ar mira 
dacă nu te va face episcop. 

— Dumitrașcu ştie că este nepotul lui Mihai-vodă? 

—Cum naiba să nu știe? Doar a luptat împotriva lui pentru scaunul de 
domnie al Țării Româneşti. 

—Dar despre Cae Indru a aflat ceva? 

—Nu. El îl cunoaște numai sub numele de Marcu. Acum opt ani, cei 
doi fraţi s-au despărţit cu dușmănie. Dumitraşcu a plecat spre apus, purtând 
în umăr o rană lăsată de spada lui Indru. 

—De ce s-au duelat? 

—Fiindcă Indru și-a dat seama că Mihai-vodă este cel mai bun, cel mai 
potrivit dintre ei pentru domnia din Țara Românească. 

—Mda! şi unde îl întâlnesc pe Dumitrașcu? 

—Am eu grijă, răspunse oaspetele. Dar ia spune-mi, de ce ţii 
unsprezece slujitori? 

Fostul călugăr se încruntă doar o clipă, apoi răspunse cu sinceritate: 

—Domnule, mulțimea lor mă desfată. Când ies în uliţă, sunt un nimic. 
Acest lucru mă ustură. D-aia în casă la mine vreau să fiu rege. 

—E un fel de a vedea lucrurile, admise musafirul. Totuşi, am aflat că 
printre ei ar fi și o femeie trupeșă. O femeie lângă un fost călugăr care mai 
are chemări spre lucrările sfinte mă miră. 

—Dar nu-i nimic de mirare, domnule. Cu ea discut , seara, despre 
facerea lumii. 


Samuel își reținu un zâmbet. Numai ochii lui inteligenţi licăriră uşor 
spre veselie. 

Tăcură. Zablije luă două pahare şi le umplu cu ţuică. Prin coridorul 
slab luminat se strecură o umbră. Neliniştit ca un animal care simte 
primejdia, Samuel deschise ușa, dar coridorul era pustiu. Jăraticul din cămin 
murea treptat. Afară se iscase un vânt din senin și pălmuia ferestrele cu 
zgomot aspru. Curând, lumânările de seu închiseră ochii. Noaptea sărise 
peste hotarul ei de mijloc. 


Jupânul Franz Moser slujise pe vremuri într-o oştire a cârstoşilor, unde 
îşi câștigase o mare faimă prin puterea glasului său. Acel soi de oştire, 
ocrotită de câţiva sfinţi cu reputaţie mondială, câștigați pentru nobila cauză 
de către Oficiul de impresariat al iezuiţilor, pornea la luptă răcnind cântece 
pioase, din care nu lipseau Cristos a înviat sau frumoasele cuvinte „Și ne 
iartă nouă greşalele noastre, precum iertăm şi noi greșiţilor noştri”. În astfel 
de ocazii, săbiile tăiau spornic, mântuindu-i pe cei potrivnici printr-un 
cucernic „Amin”. Pâinea cea de toate zilele venea singură din prada de 
război, astfel că bravii oşteni își asigurau viaţa veşnică prin frumoase 
acumulări pe pământ. Când agerimea braţelor se mai domolise, jupânul 
Moser socotise că ar fi vremea să lase baltă asemenea lucrări sfinte, fiindcă 
o dată cu trecerea anilor căpătase mare dragoste pentru pielea lui tăbăcită de 
timp. Socoteală înțeleaptă şi firească, dacă ne gândim că oamenii n-au 
simţit niciodată vreo dulce chemare pentru viața de apoi. După îndelungată 
chibzuială, fostul oștean lepădă straiele vechi și se făcu hangiu. Dar nu 
înainte de a cere sfatul unui preot iezuit. Sfântul bărbat îi tălmăci, în 
schimbul a doi ducați de aur, că hangii totdeauna s+au bucurat de trecere în 
cer, dându-i pildă chestia cu vinul de la nunta din Cana Galileii. Pentru opt 
florini, Moser mai primi câteva iertăciuni scrise, care îl mântuiau în caz de 
pământeşti greşeli cu ceva parte femeiască, de înjurături numai la adresa 
sfinților mici, fiindcă ceilalți aveau alt tarif, și de păcate cu darul băuturii. 
Hanul său, Trandafirul Galben, apăru lângă poarta de răsărit a Sibiului, fiind 
binecuvântat adesea de trecători, oșteni și localnici. Opt dintre foștii lui 
tovarăși de arme îl urmară în noua îndeletnicire, dovedindu-se slujitori 
harnici. Vadul nu era rău, dar câştigurile slăbeau de la o zi la alta. Cei nouă 
cârstoși îşi uitau adesea rolurile de hangii şi coborau în pivnițele mari, unde 
închinau evlavioși nenumărate oale cu vin. Când ieşeau de acolo, cântând 
focos Cristos a înviat, purtând în mâini scăunele de lemn sau masive 
reteveie, puţini mușşterii mai rămâneau întregi dacă picioarele lor nu se 
arătau destul de agere. La trezie, cârstoşii regretau aplecarea spre vechile 
deprinderi, şi deveneau gazde primitoare, cu toate că asemenea schimbare 
ținea destul de puţin. 

În ziua de douăzeci şi doi februarie, cam la vremea deschiderii hanului, 
doi călăreţi își îndemnau caii prin câmpia de la marginea cetăţii. Cel din 


stânga avea picioarele scurte ca butucii, pântecul cât o paporniţă plină, ochii 
niţel bolboșaţi, parcă a mirare, nasul mic, arcuit în sus, iar căpăţâna în 
formă de sferă fără știrbituri. Astfel că de la distanță arăta limpede a doi 
harbuji puși în cumpănă unul peste altul. Îmbrăcămintea, din postav bun, 
lucrată la jupânul Izidor Cipai din Braşov, îi adusese croitorului mare faimă, 
fiindcă puţini ar fi putut să îmbrace cu eleganţă un astfel de trup. Spre 
deosebire de stăpân, armăsarul se bucura de toate harurile unui animal 
evlavios, crescut numai în posturi și rugăciuni. Trupul său arăta ca o covată 
pusă pe pirostrii. Botul prea îngust pentru un animal obișnuit, urechile prea 
mari chiar la un măgar de rasă, mustăţile lungi şi rare ca la patriarhi îi 
completau partea dinainte, împlinind un tot măreț în nemaipomenita lui 
sluţenie. lar dacă stăpânul, adică domnul Costache Caravană, îl botezase 
cam șugubăț Zambilica, față de atâtea haruri, numele nu mai avea nici o 
importanţă. Puţini ar fi dat pentru Zambilica preţul a două găini, dar și mai 
puţini erau aceia care îi cunoșteau adevărata valoare. 

Al doilea călăreț, cunoscut sub numele de Sile Adormitu, părea 
construit numai din ascuţimi de mare calitate. Pornind de la spada uriașă, 
ochii privitorului se opreau cu vădită admiraţie asupra nasului în formă de 
piron îndoit la mijloc. Apoi, la faţa adusă înainte ca un bot de vulpe, la 
căpăţâna în formă de pară cu coada în sus, acoperită de un smoc de păr 
roșu, la dinţii mari, uimitor de albi şi ascuţiţi, peste care buzele ţuguiate ca 
un căscat de catâr uitau adesea să se închidă. 

Cei doi călăreţi, plecaţi în toiul nopţii din Alba-lulia, parcă își 
pierduseră glasurile pe drum. Gerul aspru adunase promoroacă în bărbile 
lor, iar caii arătau la fel de posaci ca şi stăpânii. Cu toate că făcuseră atâta 
cale împreună, Costache nu-și privise tovarășul nici măcar în treacăt. Poate 
că şi ceața era de vină. Dar când soarele începu să-și arate zimțţii, rotofeiul 
se întoarse vesel în şa, hotărât a-i spune câteva cuvinte. Însă nu cele de la 
început îi veniră pe buze, ci cu totul altele, a mirare. Sub ochiul lui Sile 
stăruia o pată vineţie cât un ou de curcă. 

—Pe cele trei potcoave pierdute de Zambilica! grăi Caravană plin de 
încântare. De multă vreme n-am mai văzut o vânătaie atât de strașnică. Și 
creşte frumos ca laptele gata să dea în fiert. Dacă nu te-a cârpit cumva un 
uriaş, îmi vine să cred că numai o copită de măgar poate să facă asemenea 
ispravă binecuvântată. 

—Vai, domnule Costache! făcu Sile mângâindu-și umflătura cu 
dragoste părintească. Totdeauna am pus preț pe agerimea ochiului vostru, 


iar spiritul se arată la voi adânc, plin de tâlcuri. D-aia spun că aţi nimerit 
destul de aproape în chestia cu pălitura de măgar. E drept că nu un măgar a 
fost cel ce mi-a adus un astfel de pocinog, dar e tot atât de drept că ea se 
trage de la o pălitură de buhai. Și cum între cele două dobitoace distanţa n- 
ar fi prea mare, mă bucur din toată inima că aţi dibăcit cauza necazului 
meu. 

—Un guhai? se miră Costache. 

—Așa cum aţi auzit, aprobă Adormitu. 

—Mare mirare! Zău că nu ţin minte a fi aflat că buhaiul păleşte cu 
picioarele. 

—Ah, domnule! făcu Sile, supărat de-a binelea. Am pomenit eu ceva 
de picioarele buhaiului? 

—N-ai pomenit, recunoscu grăsunul, însă nu-mi pot închipui o 
întâlnire între căpățâna ta și cea a buhaiului. Ar fi ca şi cum s-ar ciocni un 
ou de un harbuz. 

—Domnule! se văicări Sile. Pe mine nu m-au dus gândurile către 
descoperiri atât de adânci, de înțelepte, ci mi s-a năzărit că mi-a căzut în cap 
un munte cu stânci, cu brazi, cu izvoare și cu păsări. 

—De ce taman cu păsări? 

—Fiindcă de atunci îmi ciripeşte ceva în scăfârlie. 

—O fi, grăi sentenţios rotofeiul. Totuşi, e greu să pricep dacă nu-mi 
dai unele lămuriri. 

—Ştiu, oftă Sile, dar vezi domnia-ta că haina de cavaler mă opreşte să 
vorbesc despre o dragoste tăinuită. 

—C-un buhai? 

—Nu, domnule. Nu, păcatele mele. Cu o doamnă. 

— Aș! răspunse viclean Costache. Haina de cavaler te oprește dor de a 
te lăuda cu dragostea unei doamne. 

—Credeţi? se lumină Adormitu. 

—Fi, ei, fiule! Doar nu ţi-o spune un ageamiu. 

— Atunci, nu-mi rămâne decât să vorbesc. Vă amintiţi, domnule, că 
aseară a venit un cârstos cu vorbă de la Franz Moser, care vă poftea la Sibiu 
în mare grabă? 

—Ca acum. 

—Domnia-voastră aţi zis: „Ce dracu vrea Moser de mă zoreşte aşa? 
Doar ştie că mâine voi fi în garda principelui, pe drumul ce duce la Sibiu. 


Trebuie că s-a întâmplat ceva. Dar în seara asta nu plec, fiindcă-i ziua 
Zambilicăi. Împlineşte cinşpe ani. Însă după miezul nopții...” 

—Sile! îl întrerupse Costache mânios. Aşa cum ai luat-o, nu isprăveşti 
într-o săptămână. 

— Îndată, domnule. Îndată ajung la cele de cuviință. Vă amintiţi că mi- 
aţi dat doi zloți să-l cinstesc pe cârstos? 

—Fără tăgadă. 

—FEi, d-aici porneşte întreaga tărășenie. Poate nu știți că mă aflu în 
vorbă cu una Sabina. A de ţine buhaiul cetăţii Alba-lulia. Una care aduce la 
trup cu domnia-voastră, însă fundul ei ar fi mai mare cu o jumătate de plită 
boierească. O porumbiţă dată naibii. Poate că ziua-i mai nasoală la chip 
decât domnia-voastră, însă noi ne vedem mai mult noaptea. Are şi ceva 
mărunțiș pus deoparte, așa că ştiţi cum e oșteanul fără cuibar singur pe 
lumea asta. E drept că vechile mele gânduri sunt îndreptate spre Leana, fata 
jupânului Calapăr, dar asta-i altă socoteală. Aseară, după ce am luat cei doi 
zloți, m-am cinstit cu cârstosul la hanul Pivniţa Șardului. Dacă-mi dădeaţi 
numai un zlot, n-aş fi căzut peste asemenea pocinog. Îmbătrânesc şi nu mai 
țin dincolo de o găleată de rubiniu. P-ormă am plecat de la han pe vreo 
unșpe cărări. Am intrat în curtea ăleia de-i zice Sabina și țin minte că era 
ceva lună. Adică, nu. Luna am dibăcit-o după ce m-a pălit buhaiul. Era ceva 
lună, însă am greșit casa cu grajdul. În grajd — întuneric beznă. Zic: 
„Puicuţo, a venit tăticu. Sunt eu, nen-tu.” Aştept niţel și parcă aud un 
muget. Fac eu: „Eşti cam răgușşită în seara asta”. Apoi, tac şi ascult. Nimic. 
Întind mâna şi simt sub deşte ceva care aduce a bot. Pe urmă, un corn. Zic: 
„Ai oaspeţi?” Nimic. Eu vorbesc, eu aud. Mă cuprinde mânia. Mai pipăi o 
dată botul şi-i arz o labă peste ochi, aşa, ca să mă știe cu drepturi mai vechi. 
Apoi, simt că se răstoarnă grajdul peste mine, văz că e lună afară şi mă ridic 
din mijlocul bătăturii. Trag spada şi zbier: „Domnule, ai pumnul greu. 
Recunosc. Numai un astfel de pumn m-a putut arunca atât de departe. Dar 
uzurparea şi pălitura merită o partidă de scrimă chiar aici pe loc.” Și cum 
şedeam așa bătăios, numai ce apare buhaiul. O namilă cât doi cai de povară 
la un loc. Întâi am crezut că am vedenii. Apoi mi-a trecut chercheleala într-o 
clipă, fiindcă în cealaltă ajunsesem la gard şi am zburat peste el tocmai la 
vreme. În spatele meu duduia pământul. Dar putere să merg nu mai aveam. 
M-am lipit de gard, gata să-mi dau duhul. Luna era grozav de frumoasă, iar 
zăpada scânteia de-ţi lua vederile. M-am ghemuit bine în umbra gardului 
ferindu-mă de privirile a doi bărbaţi ce umblau iute şi-mi păreau cunoscuți. 


Unul era domnul Cae Indru. Celălalt — părintele Zablije. Se fofilau amândoi 
cu multă fereală. Au trecut fără să mă vadă lucru de care m-am bucurat 
mult, fiindcă nu ţineam să mă arăt într-o asemenea stare de umilinţă. 

—Drace! râse Costache. Cred că în clipa aceea erai la fel de făcut ca 
atunci când ai intrat în curte. Prietenul Cae nu a părăsit palatul princiar 
aseară. Știu că a stat de taină cu Mihai-vodă până târziu. lar pramatia de 
Zablije, de mult şi-a luat picioarele la spinare de prin părţile astea. 

—Se poate, domnule, aprobă Sile. După vorbele pe care ai avut 
bunătatea să mi le spui, nu mai încape îndoială că eram grozav de 
cherchelit. 

— Absolut, încuviință rotofeiul. Și mie mi se întâmplă să am ceva 
năzăriri când trec dincolo de o găleată de vin bun. Cât despre vânătaie, o 
dregem noi la hanul lui Moser. O fleică proaspătă de vițel, pusă pe locul 
vătămat, parcă ia totul cu mâna. 

Tăcură. Caii se îndemnau singuri pe sub poarta cea mare a cetăţii 
Sibiului. 

Auzind zgomot în curte, jupânul Moser ieși la vedere, dar faţa lui nu 
arăta obișnuita veselie, ci mai degrabă o cruntă mahmureală, întregită de un 
cucui superb, care se ridicase între frunte și creştet ca o găluşcă. 

—Ah, Moser! se minună Costache cu vocea lui piţigăiată. Azi 
întâlnesc numai oameni însemnați la făptură. De mult nu te-am mai văzut 
atât de frumos la chip. lar gogoașa aia care ţi se ridică pe căpățână ca un cep 
de butoi îţi aduce un aer trufaş... 

—Nu râde, domnule! îl întrerupse hangiul, ale cărui buze se mișcau 
parcă strepezite de măcriş. Azi mă aflu eu într-o stare jalnică, dar mâine poți 
cădea domnia-ta sub ceva pocinog. D-aia nu-i bine să ne bucurăm de 
durerile altora. 

—Ai supărări? se interesă Caravană grijuliu. 

—Nu, nu supărări, ci numai unele dureri ale trupului. Şi toată chestia 
mi se trage de la un muşteriu. Unul Clement. Picase la han ieri cam pe la 
prânz. Țoalele ponosite, faţa nu tocmai aleasă și gloaba de sub el m-au făcut 
să-l privesc fără interes. Păguboși din ăștia mișună peste tot. Trag pe la 
hanuri fără un chior în pungă. După o săptămână, ori le tăbăcești spinarea, 
ori spui: „Să fie pomană pentru morţi!” Mă uit lung la el şi zic: „Meştere, 
vezi-ţi de drum!” Zice: „Drumul meu e numai până aici, la Trandafirul 
Galben.” Zic: „Vezi să nu fie ultimul. Eu am obiceiul să răsucesc bunătatea 
de gât ăluia care mă păgubeşte”. Omul nu răspunde, însă bagă mâna în 


buzunar şi scoate opt ducați de aur. Mă lasă o vreme să mă uit la ei cum se 
uită șarpele la broască, apoi îi ascunde. Grăiesc: „Domnule, poruncesc 
îndată să-ţi ducă armăsarul în grajd, iar dacă vrei să stai la noi o lună sau 
două...” „Lasă!” mă întrerupse el. „Pentru găzduire îți plătesc separat. 
Chestia e dacă vrei să câştigi ăi opt ducați.” Fac eu cam nătâng: „Domnule, 
dacă nu-mi ceri în schimbul lor să omor jumătate din populaţia Sibiului, 
dacă nu-mi pretinzi să mă spânzur cu propria-mi cingătoare, dacă nu doreşti 
să dau foc hanului, nu văd ce m-ar împiedica să te ascult.” „O, nici vorbă 
despre astfel de cazne! zice el. Vreau doar să mi-l aduci aici pe domnul 
Costache Caravană. Am o treabă cu domnia-sa.” Mă ia gura pe dinainte și-i 
spun: „Domnul Costache sosește mâine la Sibiu alături de măria-sa 
principele Mihai”. „Știu, zice el, dar eu vreau să-l întâlnesc cel târziu mâine 
dimineaţă în zori.” l-am luat cei opt ducați și am trimis un cârstos după 
domnia-ta. Opt ducați! Câștigul hanului pe o lună. O asemenea afacere 
trebuia cinstită. Așa că am intrat în pivniţă cu ceilalți cârstoși. Când am ieşit 
de acolo, opintindu-ne vocile în cuvioase imnuri, mușteriii se ospătau fără 
să ne simtă lipsa. Apoi am tăbărât peste ei, mânaţi de cucernice imbolduri. 
Mie îmi picase în faţă unul mărunţel. O jumătate de om. O stârpitură. Un 
slăbănog ca o ciuşcă uscată. Îi ard una cu piciorul de masă ce mi se 
nimerise în mână, dar stârpitura sare ca un titirez și nimeresc alături. Mai 
dau o dată, însă tot fără folos. Apoi dă el cu pumnul și simt cum îmi cade 
tavanul în cap. De mirare, m-a apucat behăiala. Mă scol, îl iau de piept şi- 
mi aleg din ochi un perete de care să-l sleiesc. Dar jumătatea de om se 
strecoară cu umărul sub mine, mă prinde cu mâinile pe după gât și mă 
aruncă peste cap cât colo. Taman pe mine, care ologesc un catâr dintr-un 
pumn. 

—Şi Clement unde-i? întrebă Costache, stăpânindu-și râsul. 

—Pe Sfântul Pancraţiu! se lumină hangiul amintindu-și de bogatul 
client. Drept înainte, pe coridor, domnule. A treia ușă pe stânga. Numai de o 
mai fi rămas întreg după hărmălaia de aseară. 

—la te uită! exclamă Costache când dădu cu ochii de fostul călugăr. 
Oare să te fi apucat dorul de mine sau de Zambilica? 

—Nu, domnule, grăi acesta cu mare blândeţe. Domnia-ta ai fi ultimul 
dintre oamenii asupra cărora aş cugeta cu plăcere. 

— Frumos răspuns, Clement! surâse grăsunul. În zilele noastre sunt 
puţini cei ce spun ce gândesc. După întâlnirea de anul trecut, când am avut 
cinstea să te dobor de pe Stânca Diavolului cu un foc de pistol, sunt sigur că 


nu ai chemări de dragoste pentru mine. Te rog să mă ierți! Hm! Vreau să zic 
în privinţa pistolului. Ţintisem la piept fără să ştiu că purtai niște zale. Poate 
mă socoţi cumva păgubit și ai dori să mai încercăm o dată fără zale. Dacă e 
aşa, pistolul meu va repara ponoasele de atunci. 

— Vai, vai, domnule! se tângui fostul călugăr. Îţi arde de şagă, chiar 
dacă nu-i vremea potrivită. Sunt grăbit. 

—Nimic mai uşor decât să-ţi iei tălpăşiţa. 

—Asta nu. Am făcut drum lung până aici, tocmai pentru a te întâlni. 

—Da, da, spuse Costache gânditor. Cred că ai temeiuri adânci dacă ai 
risipit atâta aur pentru asta. Ducaţii nu cred că se înghesuie prea tare în 
punga unui biet călugăr. De ce nu ai venit la Alba-Iulia? 

Clement surâse. 

—Fiindcă nu sunt de ajuns de nătărău. La Alba-Iulia mi-aş fi riscat 
viaţa. Nu zâmbi, domnule! Știu eu ce spun. 

—Poate, dar nu înţeleg. Noi nu prea avem ce ne spune. 

—Crezi? La Alba-Iulia aş fi avut prilejul nefericit să-l întâlnesc pe 
Zablije, sau chiar pe Samuel. 

Auzind numele celor doi, Caravană îşi înfrână o tresărire. „Ce căutau 
oare acești oameni în Alba-lulia? Cu siguranţă că nu lucrări tocmai curate. 
Unde apar ei, se iscă necazuri. Dacă acest călugăr a cheltuit opt ducați 
pentru o întâlnire cu mine, greşesc să cred că a făcut-o numai de dragul de a 
mă vedea cât sunt de frumos în şaua Zambilicăi. Unul ca el adună greu opt 
ducați și se desparte şi mai greu de o astfel de sumă. Deci e limpede că 
urmăreşte un câștig. În rest, rămâne să aflăm.” 

— Înseamnă că te fereşti de Zablije şi de Samuel, zâmbi Costache. 

—Ca de foc, domnule. 

— Curios! Ştiam că eşti omul de încredere al lui Zablije. 

—Am fost. 

—Dar ce caută cei doi în Alba-Iulia? 

—Păi tocmai asta aș vrea să-ți spun. 

— Atunci, dă-i drumul. 

—Ar mai fi un amănunt, domnule. 

—Care? 

— Vreau plată bună. 

— Pentru atâta lucru? 

—Pentru atâta, și zău că merită! Viaţa lui Mihai-vodă se află azi la 
mare cumpănă. 


— Viaţa principelui? încremeni Costache. 

—Aşa cum ai auzit, domnule. Azi stă în puterea mea să o apăr dacă voi 
fi bine plătit. Apoi, dovedindu-li-se vinovăția, Zablije şi Samuel vor cădea 
în mâinile voastre. 

—La naiba! îngână Costache precaut. De ce nu ai rămas în cârdășie cu 
Zablije? După câte ştiu, pe vremea cardinalului Andrei aţi lucrat numai 
împreună. 

— Adevărat! L-am slujit, şi de fiecare dată m-am ales cu mai nimic. 
Zablije e lacom. În loc de asociat, m-a făcut majordomul său. După cum 
vezi, sunt un om sărac și vreau să profit măcar acum. O ocazie ca asta nu- 
mi pică de două ori în viaţă. 

„Nu cred că minte o iotă, socoti Caravană. lar dacă stau să mă gândesc 
bine, între ceea ce spune Clement şi năzăririle lui Sile Adormitu ar fi o 
legătură. Înseamnă că el a văzut limpede şi nu era atât de afumat pe cât am 
crezut. Dar Sile susţinea că Zablije s-ar fi aflat în tovărăşia lui Cae Indru. 
Totuşi, prietenul meu nu a părăsit aseară palatul princiar. Asta înseamnă că 
însoțitorul lui Zablije era un bărbat care aduce la chip cu Indru.!” 

— Spune-mi suma! 

—Ușor, domnule! bombăni Clement. Nu mă lua iute tocmai acum, 
când încerc o lucrare chibzuită. Sunt opt zile de când l-am părăsit pe 
Zablije, care nu era un stăpân bun, dar nici rău. Pentru slujba pierdută vreau 
o sută de ducați. 

—S-a făcut, aprobă Costache nerăbdător. Altceva? 

—Poate nu ştii că viaţa mea stă în cumpănă de cum am intrat în 
legătură cu domnia-ta. Cred că taina aceasta mă poate duce la pierzanie. Va 
trebui să fug departe de aici. M-am gândit să merg la Praga, unde am ceva 
cunoscuţi, dar drumul e lung, iar acolo printre străini, eşti pe jumătate 
îngropat in mizerie. Cunoscuţii nu vor să ştie de tine dacă eşti sărac. D-aia 
ziceam că măcar două sute... 

— Îi vei avea. 

— Apoi, binele pe care i-l fac lui Mihai-vodă trebuie răsplătit atât pe 
pământ, cât şi în cer. Aşa că măcar o sută... 

—Ascultă, Clement! se înfurie Costache. Dacă te mai lungeşti la 
vorbă, cred că se aranjează și chestia cu cerul, chiar mai degrabă decât 
crezi. Mie spune-mi suma cu toptanul și nu te mai învârti în jurul cozii! 

—Prea bine, domnule! consimţi fostul călugăr, fără să fie impresionat 
de mânia lui Costache. Cinci sute de ducați ar fi tocmai suma... 


—Așa mai merge, aprobă Caravană, socotind că nu e cazul să-l sperie. 
Aştept să vorbeşti. De va fi cu folos, primeşti aurul chiar azi. 

Precaut, Clement deschise ușa pentru a se încredința că sunt singuri, 
apoi începu să povestească despre târgul dintre Zablije şi Samuel. Când 
isprăvi, celălalt fluieră uşor. 

— Eşti sigur de tot ce-mi spui? zise privindu-l adânc. 

— Absolut, domnule Caravană. În noaptea aceea am ascultat la uşa lui 
Zablije. 

—Mda! Parcă ai un cal bun. 

—Am. 

— Atunci, nu mai rămâne decât să te îmbraci. Mergi cu mine la Alba- 
Iulia. 

—Nici în ruptul capului! se împotrivi fostul călugăr. 

—Ţi-e frică de cei doi? 

—De ei şi de alţii. Oamenii lui Sigismund şi ai lui Ieremia Movilă mă 
vor căuta şi în gaură de șarpe. Dacă voi fi văzut alături de voi, se va şti că 
am lucrat împotriva lui. 

— Îmbracă-te fără grijă! te voi apăra de orice neajunsuri. 

—Nu, domnule! se împotrivi Clement. Mie îmi dai ducaţii acum, aşa 
cum mi-ai promis. Știu că mă vei apăra azi, dar eu nu de ziua de azi mă 
tem, ci de cea de mâine. Așa că, mă încred în cuvântul domniei-tale şi aștept 
ducații. 

—Păi asta şi vreau, nătărăule! Mergem chiar acum la marele negustor 
Izu Klein, care mă va împrumuta de cinci sute de ducați. Și să ştii că vei fi 
de două sute cincizeci de ori mai bogat decât mine, fiindcă toată averea mea 
se ridică la două monezi de aur. Dar, fiecare cu norocul lui. Și să nu mai 
lungim vorba. De la negustor pornim împreună la Alba-lulia. Dacă ce mi-ai 
spus se dovedește întocmai, ești liber în clipa următoare. Cred că și tu ai 
gândi la fel. Pe încredere nu se fac astfel de afaceri. 

Un sfert de ceas mai târziu, Clement și Costache intrară în prăvălia 
marelui negustor sibian. 


* 


O sanie sprintenă, trasă de cai focoşi, aluneca pe drumul dintre Alba- 
Iulia şi Sibiu. Trei sute de călăreţi, oșteni după straie şi arme, formau alaiul 
cuvenit unor înalți demnitari. Zăpada, groasă de vreo două palme, îngheţase 
peste noapte. Dar când ieși soarele, scoarța ei se transformă într-o oglindă 


uriașă, a cărei putere fulgera ochii drumeţilor. Bărbaţii din sanie discutau 
despre fără grabă. Cel din dreapta, mai vârstnic, era Mihai, principele 
Transilvaniei și al Ţării Românești. De sub cușma lui, dată pe spate și 
împodobită cu pene de cocor, părul cărunt pe la tâmple se revărsa aspru, a 
neorânduială, după cum adia vântul. Fruntea înaltă, brăzdată de cute adânci, 
arăta pragul de toamnă al vieţii principelui. Din vreme în vreme, cutele se 
adunau între ele ca la sfat de taină. Umerii largi, prinşi într-o bundă albastră, 
se ghiceau rotunzi şi puternici. Ochii, uşor obosiţi de neodihnă, urmăreau 
frumosul peisaj parcă absenţi. Însoţitorul său, mult mai tânăr, nu purta 
pălărie sau cușmă, sfidând frigul cu harurile vârstei. Părul bogat, căzut pe 
frunte, dăruia chipului frumos, cu linii moi şi prelungi, un aer de 
adolescenţă. Ochii molateci, ușor adormiţi, contrastau vizibil cu tinereţea 
sa. Înalt peste limita obişnuită, spătos ca şi tovarășul său, tânărul avea totuși 
ceva aparte. Braţe lui zdravene se încheiau parcă din greșeală cu palme și 
degete delicate ca ale femeilor. De sub pelerina ușor dată într-o parte ieşea 
la iveală un brâu de piele, în care ședeau înfipte şapte cuțite. Omul era Cae 
Indru. 

— Frumoasă vreme, nepoate; exclamă principele, mare iubitor de iarnă 
aspră. Mi-ar fi plăcut să facem o vânătoare prin pădurile Apusenilor. Cred 
că nu sunt multe locuri în lume atât de bogate în vânat. Din păcate, vremea 
nu ne îngăduie asemenea desfătare. lată că sunt aproape patru luni de când 
am unit Transilvania cu Țara Românească și n-am prins încă răgaz de 
linişte. 

—Și nu vom prinde nici în viitoarele patru, zâmbi Cae. Unirea 
românilor din cele două țări e ca un tăciune aprins în ochii unor vecini. În 
vară, Curtea Imperială din Praga nu s-au opus planului nostru de cucerire a 
Transilvaniei. Acum, solii împăratului ne pretind să părăsim principatul şi 
să-l lăsăm în seama comisarilor imperiali. 

—Aşa este! încuviință Mihai-vodă. Mi-ar place totuşi să nu vorbim azi 
despre aceste lucruri. Mâine seară vom face sfat de taină. Mâine... Dar ce 
văd? 

În zare se mişcau cu repeziciune câteva puncte. Curând, acestea 
crescură, dovedindu-se a fi trei călăreţi aprig întinși la drum. 

—Cel din frunte pare a fi Costache Caravană, murmură principele. Îl 
recunosc după năstrușnicul său armăsar. Mare mirare! Pe Costache îl 
credeam în suita noastră. 


—Aşa ar fi trebuit, răspunse Indru. Știu că aseară a primit o scrisoare 
de la un prieten din Sibiu. Socot că era ceva grabnic, fiindcă a plecat acolo 
în toiul nopţii, fără a ne da de veste. Abia la ziuă am aflat. Îmi îngăduiţi să 
stau de vorbă cu el câteva clipe? 

—Cu dragă inimă. 

Sania se opri în mijlocul câmpiei. Costache îl salută de departe pe 
Mihai-vodă, apoi se trase la adăpostul calului, alături de Cae Indru. 

—Ce veşti, prietene? întrebă tânărul, mirat de purtarea lui Caravană. 

—Proaste. S-a urzit un complot împotriva principelui? Calul tău văd că 
e slobod lângă Chirilă. Va trebui să încaleci. Prezenţa ta la Alba-lulia e mai 
mult decât necesară. Toarnă-i o minciună lui vodă şi grăbeşte-te. 

Auzind astfel de vorbe, Indru simţi parcă un cuţit în inimă și se 
înnegură la chip doar o clipă. Apoi se reculese și se lumină printr-un zâmbet 
frumos, iar când ajunse lângă sanie, faţa îi radia de fericire. 

—Pari vesel, nepoate, observă principele privindu-l atent. 

— Adevărat, doamne! grăi tânărul cu prefăcută bucurie. Costache m-a 
vestit adineauri că fratele meu Dumitrașcu mă așteaptă la Alba-lulia. 

—Zău? A aflat Caravană asemenea lucru tocmai la Sibiu? 

Cae simţi ironia, dar se prefăcu a nu pricepe și îngăimă: 

—Măria-ta, pe Dumitraşcu nu l-am văzut de opt ani. V-aş cere 
îngăduinţa să mă întorc din drum. 

Principele îşi reținu o exclamaţie de mirare, iar vorbele lui sunară 
destul de liniştit. 

—Mda! Nepotul nostru Dumitraşcu dă în sfârşit ceva semne de viaţă. 
Sunt opt ani de când n-am mai auzit nimic despre el. Aleargă, dragul meu! 
Aleargă să-ţi vezi fratele! Mâine va fi o plăcere să-l întâlnesc. Păcat că azi 
nu-mi pot îngădui asemenea desfătare. 

Cae se îndepărtă îngândurat. În ultimele cuvinte ale lui vodă stăruia o 
aluzie fină la faptul că și el ar fi putut amâna cu o zi întâlnirea de la Alba- 
Iulia. Îşi cunoştea bine unchiul și ştia că e greu să-l păcăleşti. Glasul 
puternic al principelui îl scutură din gândurile acelea. 

—Domnule Chirilă, pofteşte în sanie! 

În vreme ce Cae, Costache, Sile și Clement își struneau caii la drum 
întins, Chirilă Zece Cuţite încercă să ghicească adevăratul motiv care îl 
întorsese din drum pe Indru. Dar nu numai Chirilă îşi punea astfel de 
întrebări, ci şi Mihai-vodă. El intuise prefăcuta veselie a tânărului. 


„Cae nu m-ar fi părăsit în această călătorie pentru nimic în lume, gândi 
el. Cred că s-a întâmplat ceva. Peste tot vede numai primejdii asupra vieţii 
mele. Dacă s-a întors din drum, înseamnă că sunt unele temeiuri mai 
puternice decât întâlnirea cu Dumitrașcu. Asta ar fi amânat-o câteva ceasuri. 
lar grăsunul Costache, care de obicei abia așteaptă să ne povestească vreo 
păţanie hazlie, s-a ferit de sania noastră. Apoi, toată povestea e cusută cu aţă 
albă. Ce zor are Costache să-l însoţească pe Cae la întâlnirea cu 
Dumitrașcu? Mai degrabă cred că s-a întâmplat ceva rău la Alba-lulia.” 

Se apropia ceasul prânzului. Soarele căpătase puteri. Zăpada îşi mai 
pierduse din asprime. În zare se profilau tumurile cetăţii Sibiului. Alături de 
principe, Chirilă Zece Cuţite părea adâncit în contemplarea frumosului 
peisaj. Doar încruntarea sprâncenelor îi dezminţea starea. Era un tânăr înalt, 
cu linii aspre în colțurile gurii, cu faţa severă, chiar dacă ochii strălucitori îi 
aduceau ceva căldură. 


* 


Ceata călăreților, condusă de Cae Indru intră ca o furtună în Alba-Iulia. 
Câteva minute mai târziu, cei patru descălecară în faţa peronului mare al 
palatului princiar. Câţiva slujitori grăbiră a prinde caii, în vreme ce Indru, 
Costache şi Sile năvăliră spre uşă. Dar când ajunseră aproape de ea, le ieși 
înainte căpitanul Jager, comandantul gărzilor palatului. 

—O clipă, domnilor! zise acesta, mirat că-i vedea acolo tocmai când îi 
ştia în altă parte. 

—N-avem vreme, Jager, grăi aspru Cae. Aici se săvârșește un complot. 
la măsuri să nu iasă nimeni din palat fără ştirea mea! lar omul acesta — arătă 
cu mâna spre Clement — să rămână sub pază! 

— Aţi aflat despre complot? se minună căpitanul. 

Auzindu-i cuvintele, Indru rămase o clipă înlemnit la capătul scărilor 
interioare. Apoi veni încet spre comandant, și-l privi în faţă. 

—După vorbele rostite, înseamnă că ştii şi domnia-ta. 

—Ştiu, zâmbi Jager. Ba mai mult: am îndepărtat orice primejdie. Mă 
mir totuși cum de aţi putut să aflați despre complot în drumul vostru către 
cetatea Sibiului. Dacă mi-aţi putea da unele lămuriri... 

—Altă dată, căpitane. Acum, eu aştept lămuriri. 

— Prea bine, domnule! se înclină comandantul. Poate să fi trecut două 
ceasuri de la plecarea principelui spre Sibiu, când a venit la mine un oștean 
să-mi spună că v-aţi întors din drum. E drept că ştirea m-a descumpănit, dar 


cum nu aveam căderea a vă cere lămuriri, l-am slobozit, cătându-mi de 
treburi. O jumătate de ceas mai târziu, un alt oștean din paza coridoarelor 
care duc la apartamentele princiare veni la mine într-un suflet. „Căpitane, 
mi-a zis el, înălțimea-sa Cae Indru vă pofteşte grabnic în odaia de noapte a 
măriei-sale Mihai... Dar...” îngăimă el. „Dar ce?” „Domnule, grăi oșteanul, 
precaut, nu ştiu dacă se cade. Parcă e ceva necurat la mijloc. L-am zărit 
doar o clipă, însă cred că nu ar fi el. Parcă are alt aer, iar cele două cute din 
colţurile gurii nu-i puteau apare peste noapte.” „Pe cine l-ai zărit doar o 
clipă?” „V-am spus, domnule. Pe cavalerul Cae Indru.” 

Mi-a venit să râd, socotindu-l nătărău pe oștean. Apoi am pornit 
împreună. Când am deschis ușa odăii, n-am avut nici o îndoială că n-ai fi 
domnia-ta. Ţineai un pistol în mână, iar pe duşumea, cu faţa în jos, şedea 
culcat un bărbat voinic. „Eşti căpitanul gărzilor?” m-a întrebat cel care 
semăna la chip cu domnia-ta. „O ştii la fel ca şi mine” am râs, convins că-i 
o glumă. „Abia acum știu”, s-a încruntat omul acela. 

După aceea s-a întors către bărbatul de pe dușumea și i-a poruncit, 
năucindu-mă cu totul: „Scoală-te, Zablije! Eşti în mâinile gărzilor palatului 
princiar.” 

Zic: „Domnule, de n-am ceva slăbiciuni la lucrările minţii, atunci cu 
siguranță că ar fi cazul să-mi daţi unele lămuriri, fiindcă altfel, gândurile 
mele o iau razna. Până în clipa asta nu am priceput o iotă din tot ce se 
petrece aici. 

A râs auzindu-mă, apoi mi-a grăit: „Numele meu e Dumitrașcu. Sunt 
nepotul lui Mihai-vodă.” 

Vorbele lui m-au făcut să-l privesc adânc. Oşteanul cu ochii mai 
sprinteni decât ai mei avusese dreptate. Bărbatul din faţa mea arăta sărit 
peste vârsta voastră. lar cele două cute adânci din colţurile gurii, ştiam că vă 
lipsesc. M-am bâlbâit rău când i-am spus: „Domnule, dacă susţii că eşti 
nepotul principelui, n-am nici un motiv să nu te cred, mai ales că aduci atât 
de mult la înfăţişare cu înălțimea-sa Cae Indru.” 

Zice uimit: „Cae Indru? Am auzit despre acest nume pomenit cu 
respect pe la curţile regale din Europa. Se spune despre el că ar fi cel mai 
mare spadasin din câți se cunosc azi. Dar lumea mai înfloreşte câteodată. Se 
zice că are nişte cuțite pe care le aruncă atât de dibaci, încât nimeni nu l-a 
văzut greșind o ţintă. Că e şiret ca vulpea și adânc la chibzuială ca bătrânii 
înţelepţi. Din păcate, n-am avut plăcerea să-l cunosc. E drept că fratele meu 
mai mic îmi seamănă la chip şi la statură, însă... 


„Păi tocmai asta e, l-am întrerupt eu. Domnul Marcu nu mai poartă 
acest nume de vreo opt ani, folosindu-l pe cel de Cae Indru. 

A fost rândul lui Dumitrașcu să rămână încremenit de uimire. 
Tresărirea domniei-sale s-a arătat atât de mare, încât l-am crezut. Când și-a 
revenit, mi-a zis cu o voce schimbată: „lată că te-ai dumirit în privinţa mea. 
A mai rămas doar să-ţi lămuresc prezenţa noastră aici. Te rog să iei aminte 
la tot ce vei auzi, fiindcă vreau ca vorbele mele să ajungă la unchiul nostru. 
În ultimele două luni am locuit la Iaşi, ca musafir al lui Ieremia Movilă. 
Fusesem recomandat acolo de către Sigismund Báthory, fostul principe al 
Transilvaniei. M-am bucurat de multă atenţie și cinstire. Ieremia şi 
Sigismund îmi aminteau adesea că se lucrează pentru aşezarea mea în 
scaunul de domnie al Țării Româneşti. Vorbeau cu mine deschis, știind că în 
urmă cu opt ani mă arătasem potrivnic unchiului meu. Atunci aş fi dorit 
scaunul de domnie, dar acum nu mă atrage, atâta vreme cât acolo e stăpân 
Mihai-vodă, care s-a dovedit un mare general al timpului nostru. M-am 
prefăcut a le arăta recunoştinţă, fără să le dezvălui gândurile mele, fiindcă 
intrasem la bănuială. Era limpede că urmăreau un complot. Cei doi, 
împreună cu solul Poloniei, contele Taranowski, îmi arătau o simpatie atât 
de siropoasă, încât am simţit că mă vor unealta lor împotriva lui Mihai- 
vodă. Acum zece zile mi-au promis din nou scaunul de domnie al Ţării 
Românești şi chiar al Transilvaniei, cu condiţia să ajut la asasinarea 
unchiului nostru. Am acceptat, arătându-mă bucuros. Atunci a apărut un 
oarecare Samuel, bărbat distins și ager la minte. El mi-a spus că aduc la 
chip cu cineva dintre mărimile de la Alba-lulia şi că nu am altă sarcină 
decât a intra cu Zablije în palatul princiar.” „Totuşi, nu înţeleg”, am replicat 
eu. „Răbdare, domnule!” zâmbi Dumitraşcu. Vezi borcanul acela de pe 
masa de noapte a principelui?” „Da”. „În el sunt niște leacuri.” „Leacuri? 
râse el. Or fi fost căpitane. Adică mai sunt şi acum, numai că otrava turnată 
acolo de Zablije, în loc să tămăduiască, ucide.” „Glumiţi?” „Nu prea, 
domnul meu. Dacă ai la îndemână un animal care nu-ţi face prea mare 
trebuinţă, putem încerca leacurile acestea.” 

L-am lăsat pe Zablije sub pază bună şi am ieşit în spatele palatului, 
unde țineam nişte porci pentru hrana gărzilor. Am ales un porc voinic și i- 
am dat mâncare amestecată cu o linguriţă din conţinutul borcanului. Vreun 
sfert de ceas animalul se arătă la fel de vioi și de pofticios. Eram pe punctul 
de a-i spune domnului Dumitraşcu să-mi dea altă lămurire pentru prezența 
lui în odaia princiară, când porcul se opri brusc din mișcări, iar după o clipă 


a căzut ca trăsnit. Abia în momentul acela am înţeles bine toată grozăvia 
situaţiei. I-am propus domnului Dumitrașcu să intrăm în palat, amintindu-i 
că va avea o frumoasă întâlnire cu voi. M-a refuzat zâmbind trist, arătându- 
se dintr-o dată grăbit. Ne-am strâns mâinile şi am îngăimat unele mulţumiri, 
dar nu le-a luat în seamă, ci m-a întrerupt. „Căpitane, ai putea să mă 
îndatorezi cu un cal bun?” 

Zic: „Domnule, ar fi mult prea puţin faţă de cât vă datorăm.” 

Zice: „Stai, că nu e totul! Mi-ar mai trebui doi ducați. La ceasul acesta 
sunt atât de strâmtorat, încât nu mă pot lipsi de ei.” „Vai, domnule! m-am 
necăjit eu. Poate vreţi să ziceţi o sută, şi tot ar fi prea puţin. Întâmplarea 
face să dispun de această sumă, cu care vă stau la dispoziţie.” „Nu, nu! se 
împotrivi el. Doi ducați îmi ajung.” „Așa să fie, domnule! m-am învoit eu. 
Totuşi, nu înţeleg un lucru. Dacă îmi cereți un cal, cu ce aţi călătorit până 
aici?” „Aşa e! râse el. Uitasem. Am venit cu o trăsură condusă de Zablije. O 
găseşti la hanul Pivniţa Şardului.” „Dar ea vă aparţine acum.” „Crezi? Pe 
unde voi trece eu, trăsura nu-mi foloseşte. Va trebui să mă grăbesc, fiindcă 
viaţa mea a intrat în mare pericol. Ieremia și Sigismund nu au nevoie de 
martori la această afacere necurată, ca să nu mai vorbim despre răzbunare.” 
„Rămâneţi aici, domnule. Aici veţi fi ferit de primejdii.” „Știu, dar nu pot. 
Unele interese mă cheamă grabnic în altă parte. Și aşa am întârziat destul la 
curtea din laşi.” 

I-am dat un cal din grajdurile princiare și doi ducați de aur. Era tot ce 
puteam face pentru el. 

— În ce parte a plecat? se interesă Cae Indru. 

—Asta pot să v-o spun fără greșeală, fiindcă l-am însoţit până dincolo 
de Mureş, pe drumul care duce către Blaj. M-am simţit onorat să-l conduc 
până acolo. 

Cae le făcu semn celorlalți să-l aştepte și porni spre odaia lui. Când 
ajunse acolo, căzu în genunchi și bolborosi: 

— Îţi mulţumesc, Doamne, că m-ai ferit a ridica mâna împotriva 
fratelui meu! 

Văzându-se sub paza oștenilor, fostul călugăr cătă cu teamă spre 
Caravană. Dar aceasta se risipi iute, fiindcă rotofeiul cavaler îi strigă 
prietenos: 

—Clement! 

— Aici, domnule. 


—Mi se pare că la hanul Pivniţa Şardului s-ar afla o trăsură fără 
stăpân. 

—S-ar putea, răspunse acesta într-o doară, însă nu văd legătura... 

— În schimb, o văd eu. Mergi cu oşteanul acesta și pune stăpânire pe 
ea! Dacă peste două ceasuri mai ești în Alba-lulia, s-ar cuveni să mă 
răzgândesc. Și poate o voi face. 

—N-am să vă dau acest prilej, domnule. 

Câteva minute mai târziu, Cae Indru reveni lângă prietenii săi. Pe fața 
lui, parcă dăltuită frumos, nu se putea citi nimic din marile frământări prin 
care trecuse. 

—Prieteni, să-i mulțumim cerului că totul s-a isprăvit cu bine, grăi 
bucuros tânărul cavaler. 

—Hm! făcu rotofeiul Costache. Să-i mulțumim, chiar dacă ne așteaptă 
o goană îndrăcită. Hora abia acum porneşte. 

—Nu pricep, se miră Cae. 

—Te cred. Ce nu ştia Dumitrașcu, ce nu știți voi, ştiu eu. Samuel s-a 
aflat sau se mai află în Teiuș, la hanul Lumina Zorilor. Acolo și-a dat 
întâlnire cu Zablije. 

— Samuel? murmură Cae. Ah, omul acesta e prea şiret ca să nu-și fi 
luat zborul! Dar nici noi nu suntem chiar de lepădat. Pe cai, prieteni! 

Vremea căzuse dincolo de amiază. Soarele, blând, zâmbea călduț pe 
fiecare streaşină. Stropii de apă cădeau molcom de pe acoperișuri, în 
cadența unui cântec plăcut. Fumul ieşea din coșuri în caiere mari, ce se 
subțiau vizibil, ca şi când fusul purtat de mâini nevăzute ar fi cărat din el cu 
toată nădejdea. 


În vreme ce Dumitraşcu se îndepărta pe drumul Blajului, un călăreț 
intră grăbit în curtea hanului Lumina Zorilor, din târgul Teiuș. Câteva 
minute mai târziu, străbătu sala cea mare de la parter, sări câte trei trepte 
deodată până la primul etaj şi deschise uşa unei odăi frumoase, fără a mai 
ciocăni, așa cum s-ar fi cuvenit. Locatarul încăperii, un bărbat înalt și 
spătos, cu părul negru despărţit în cărare, cu ochii verzi şi faţa palidă, nu era 
altul decât Samuel, conducătorul complotului de la Alba-Iulia. 

—Ei tinere! grăi el fără să ridice vocea. Nu-mi plac oamenii care dau 
buzna. 

—Nici mie, domnule, răspunse flăcăul. Numai graba m-a făcut să uit 
buna rânduială. Așa cum mi-ai poruncit, i-am aşteptat pe Dumitraşcu şi 
Zablije cam la jumătatea drumului dintre Alba-Iulia și Teiuş. Mă 
ascunsesem frumos în pădure. Dibăcisem un loc de unde vedeam până 
departe, fără a putea fi zărit de cine știe ce trecători. Acum mai bine de un 
ceas eram tocmai pe punctul de a ieși din ascunzătoare, fiindcă se iviseră 
doi călăreţi care semănau cu cei așteptați. De departe, mi s-a părut totuşi că 
unul dintre ei poartă haine de oștean. M-am ferit a ieşi la vedere, şi bine am 
făcut. La puţină vreme, călăreţii au ajuns în dreptul meu, făcându-mă să mă 
minunez. Unul era domnul Dumitrașcu. Dar al doilea, fără putință de 
tăgadă, purta o frumoasă îmbrăcăminte de căpitan. Cât despre sfinția-sa 
părintele Zablije, nici pomeneală. Ceva mai încolo, călăreţii au cotit spre 
dreapta, mistuindu-se pe drumul din pădure ce duce spre Mureş. Mi-am zis 
că nu strică să mai zăbovesc puţin, în credința că s-ar putea să apară şi 
sfinția-sa. Apoi, nu cred să fi trecut un sfert de ceas, când l-am zărit pe 
căpitan întorcându-se singur spre Alba-lulia. Atunci mi s-a năzărit că ceva 
nu ar fi în regulă şi m-am grăbit încoace. 

Samuel îl ascultă fără să clipească. Doar faţa lui căpătă mai multă 
paloare. 

— Dumitraşcu era cumva priponit în lanţuri? 

—Nu, domnule. Mai degrabă cred că cei doi discutau amical. 

—Bine, mulţumesc! Adună oamenii! Trebuie să părăsim hanul înainte 
de a se împlini un sfert de ceas. 

„lată, socoti Samuel, toată afacerea asta pare să ia o întorsătură urâtă. 
Oare ce să fie la Alba-Iulia? Dacă stau să mă gândesc bine, cred că o 


trădare din partea lui Dumitrașcu. Doar el a părăsit liber cetatea. Zablije o fi 
căzut în mâinile gărzilor, sau chiar mai rău. Dar acum nici nu poate fi vorba 
să mă interesez de cele petrecute în palatul princiar. Mai degrabă trebuie să 
pun distanță mare între mine și Alba-lulia. Dacă cei de acolo au aflat de 
încercarea noastră, înseamnă că vor veni să mă caute. Mă mir că nu au 
făcut-o până acum. Ce-i drept, Dumitrașcu nu știe desre prezenţa noastră 
aici, însă prevederea e mama înţelepciunii. Mai ales că ştie Zablije. Dacă nu 
e mort, s-ar putea să vorbească despre mine. Deci, nu e timp de pierdut.” 

Când ieşi din han, cei cinci însoțitori ai săi îl așteptau, gata de drum. 
Caii, odihniţi și sătui, părăsiră Teiușul în galop, urmând vechea calea care 
duce la Aiud. Cerul se acoperea treptat şi bătea vântul. Un vânt călduţ, 
prevestitor de furtună. După ce târgul rămase mult în urmă, Samuel dădu 
ordin de oprire. Însoţitorii își domoliră caii, privindu-l miraţi. Dar mirarea 
lor crescu și mai mult când îi auziră porunca: 

—Voi trei — și-i arătă cu degetul pe rând — ţineţi drumul spre Cluj! Iată 
cinci ducați. Aurul ajunge să vă descurcaţi bine până la Suceava. Noi trei 
vom veni mai târziu în urma voastră. Unele treburi ne fac să mai zăbovim. 

Samuel îi urmări cu privirea până ce se pierdură în zare. 

„Aşa e mai bine, socoti el. Sacrific trei, pentru a salva trei. De fapt, 
poate că au norocul să scape de o eventuală urmărire. Hangiul şi slujitorii 
de la Lumina Zorilor ştiu că am pornit în această parte. De va fi vreo 
urmărire, ea se va face numai împotriva celor trei. Acum a sosit momentul 
să ne abatem din drum. Vom trece Mureșul, apoi peste dealuri ajungem în 
calea Blajului. Şi mare mirare să nu-l prindem pe Dumitrașcu. 


* 


Mulţumit peste măsură de întorsătura favorabilă a lucrurilor, fostul 
călugăr Clement își îngădui un ceas la hanul Pivniţa Șardului. După ce intră 
în stăpânirea frumoasei trăsuri, îl cinsti pe oştean cum se cuvine, apoi ocupă 
o masă centrală, iar gustările alese și vinurile de soi nu întârziară să apară. 

„Grozav e să fii pricopsit! constată fostul călugăr. Doar mişti o 
sprânceană, şi se găseşte cineva să te întrebe dacă ai vreo dorință. Însă prea 
mulțumit nu sunt. Marea mea prostie stă în faptul că am cerut puţin. Cred că 
mi-ar fi dat o mie de ducați. Dar asta e. Oamenii săraci totdeauna se sperie 
de sumele mari.” 

În vreme ce Clement filozofa adânc de unul singur, trei călăreţi ieşiră 
din Alba-lulia în goana mare a cailor. Vânt Sălbatec, voinicul armăsar al lui 


Cae Indru, o luase mult înaintea celorlalți. Cu toată vârsta înaintată, 
Zambilica mesteca aprig din picioarele lui nefiresc de subțiri, spre bucuria 
lui Caravană. 

„Chiar dacă nu ne aflăm în faţă, gândi el, fiindcă nu s-a pomenit cal să- 
| întreacă pe Vânt Sălbatec, poziţia noastră în planul al doilea nu-i deloc 
păcătoasă. lată că Sile Adormitu înoată în urmă, parcă a pagubă.” 

Vechile păduri din dreapta și din stânga drumului spre Teiuş arătau 
încremenite sub bruma de zăpadă. Cerul căzuse în jos, aplecat greu peste 
dealuri. 

Văzându-i pe călăreţi, hangiul de la Lumina Zorilor ieși în prag 
bucuros de noi oaspeţi. Dar cum cei trei nu se arătau hotărâți a descăleca, 
entuziasmul lui căzu brusc. Încercă totuşi să-i ademenească, pomenindu-le 
despre ceva ţuică fiartă care poate ologi un voinic, sau despre minunatele 
vinuri de Aiud, ale căror miresme au făcut adesea moarte de om. 

La auzul acestora, Cae Indru îşi aminti cu nostalgie de Cristache Mutu, 
proprietarul hanului Privighetoarea de Aur, din București. El lansase moda 
de lăudare a băuturilor și bucatelor. Dar Cristache era un poet. Fumoasele 
lui com paraţii încântau inima. În această privinţă, hangiul de la Lumina 
Zorilor se dovedea un nătărău. 

—...ca să nu mai vorbim despre 'Tămâiosul de Cistei, care-ţi face 
mintea chisăliță, continuă hangiul. 

—Ah, nu, nu jupâne! slobozi Cae un hohot mare de râs. Altă dată 
poate să-ți călcăm pragul, însă nu după aceste asemenea îndemnuri, ce pun 
pe goană chiar un mușteriu înrăit. 

— Domnule, nu-i vina mea, răspunse omul cam acru. Sunt un hangiu 
bun. Cel puţin aşa spune lumea. Dar vezi domnia-ta că nu fiecare se naşte 
cu haruri aplecate spre poezie. Ştiindu-mi astfel de lipsuri, acum câteva luni 
am angajat un poet, să mă înveţe a vorbi frumos despre vinuri. Era cam 
dezbrăcat, aşa cum au fost totdeauna cei chivernisiți cu astfel de haruri, iar 
trupul său arăta atât de căzut sub păcatul slăbiciunii, încât straiele atârnau 
pe el ca pe un trunchi geluit peste măsură. 

Zic: „Domnule, învață-mă taina cuvântului dulce, spre a putea slăvi 
creștineștile băuturi!” 

Zice: „Jupâne, dă-mi răgaz de întremare trupească. Cel care a spus că 
poetul cântă frumos când e flămând a fost un mare nătărău. Lipsa de hrană 
mi-a sleit puterile cugetului.” 


Am recunoscut că era un dram de adevăr în cele spuse și l-am poftit să 
se ospăteze cu tot ce aveam mai bun. La o săptămână, i-au revenit culorile 
în obraji. În cea de-a doua, straiele de pe el au început să se întindă. În a 
treia, au plesnit pe la cusături. În a patra, arăta ca un cimpoi. În a cincea, m- 
a prins teama că o să-i plesnească o doagă. 

Zic: „Domnule, poate că a venit vremea...” 

Zice: „Jupâne, cine a spus că poetul prea ghiftuit poate să cânte frumos 
a fost un măgar. Osânza prea multă mi-a năclăit mintea.” 

L-am alungat chiar în ziua aceea, și iată-mă lipsit de harul cuvântului 
subțire la adresa vinului bun, încheie hangiul cu amărăciune în glas. 

—Mda! îşi reținu Cae un zâmbet. Va trebui să cauţi alt poet. Dar 
despre asta vom vorbi altă dată. Acum aş vrea să știu dacă niște călători, 
sosiți aici ieri sau azi-dimineaţă, se mai află în han. 

—Greu, domnule, foarte greu, răspunse hangiul, cam descumpănit. Şi 
ieri, şi azi am primit mulţi călători. Doar dacă vorbiţi cumva despre cei șase 
călăreți care ne-au părăsit, apucând drumul Aiudului. Nu sunt mai mult de 
trei ceasuri de când au pornit în mare grabă. 

—Cum arăta conducătorul celor şase? 

—Uite că nu-mi amintesc, zise hangiul cu viclenie. 

Cae scoase un ducat de aur și grăi cu părere de rău: 

—Păcat! 

Aruncă apoi moneda în sus, o prinse cu îndemânare şi o ascunse în 
buzunar. 

—Domnule! făcu hangiul, cam dezamăgit. Aţi mai putea scoate o dată 
ducatul acela, pentru a-mi limpezi gândurile? 

—Mai mult chiar; ţi-l dăruiesc. 

—Ah, ah, domnule! zâmbi hangiul. Parcă mi s-a luat o pânză de pe 
ochi. Omul acela era înalt, spătos, cu ochii verzi, cu părul negru despărțit în 
cărare şi fața palidă. 

„Samuel, gândi tânărul. Va fi tare greu să-l prindem. E șşiret ca un 
vulpoi bătrân.” 

—A căzut aici ceva zăpadă peste noapte? 

—Puţin, dar a căzut. 

—Ai putea să-mi arăţi ceva urme ale cailor celor șase? întrebă şi 
scoase încă o monedă. 

—Fără greş, se învioră jupânul. Caii acestora i-am adăpostit în grajdul 
cel mic. Alţi cai nu au mai fost acolo. 


Cae sări din șa, vădit interesat. Hangiul îl conduse în fața grajdului, 
socotindu-l cu ceva hibă la minte dacă se interesa de urmele unor cai. Pe 
drumul Aiudului treceau zilnic o mulțime de călăreţi, ale căror semne în 
zăpadă se învălmășeau fără noimă. Dar cum își primise ducaţii, făcu unele 
temenele adânci și-și cătă de treburi. Costache Caravană veni aproape de 
prietenul său. 

— Vezi ceva deosebit în urmele acestor potcoave? îl întrebă Indru. 

—Nu prea, recunoscu grăsunul privindu-le cu mare atenţie. În privinţa 
citirii urmelor n-aş zice că sunt un nătărău, dar tu şi Ducu cel Iute mă 
întreceți cu mult. 

—Chiar nu vezi nimic? 

—De! grăi Costache precaut. Parcă ar fi ceva. 

—Du-te și privește urmele lăsate de caii noștri! 

Caravană porni agale. Când reveni, păru la fel de nelămurit. Apoi, 
ochii îi străluciră ciudat. 

—Pe șalvarii lui Mahomed! Am ghicit. Potcoavele ăstora au cinci 
colţare, iar ale cailor noştri — doar trei. 

— Asta e, prietene! aprobă Indru. 

Încălecară și-și văzură de drum. Zăpada scârțâia aspră sub copitele 
cailor. Din vreme în vreme, Indru sărea din șa, atent la urmele proaspete. 
Însă acestea erau multe şi-l făceau adesea să zăbovească, spre disperarea lui 
Costache. După un timp, tânărul dădu semn de oprire undeva între Teiuș și 
Aiud. 

—Va trebui să ne întoarcem, murmură Cae preocupat. 

—Să ne întoarcem? bombăni Costache. Dar, dragul meu, dacă ne 
întoarcem înseamnă să lăsăm baltă această urmărire. 

—Nici gând. Vezi ceva schimbat? 

—Ce să văd în asemenea hărmălaie de urme? 

—Dacă ai privi cu mai multă atenţie, poate că n-ar fi greu să observi 
un lucru de mare însemnătate. În fața noastră nu se mai află decât trei 
călăreţi de-ai lui Samuel. 

—Pe toţi dracii! se posomori Caravană. Să nu-mi spui că ceilalți și-au 
luat zborul! 

—Nu chiar zborul, dar pe aproape. Ajunsesem să pun la îndoială 
istețimea lui Samuel. Doar trebuia să-și închipuie că va fi urmărit. Abia 
acum văd greșeala noastră. Samuel s-a abătut undeva pe altă cale, cu doi 
dintre oamenii săi. Pe ceilalți trei, care se află în fața noastră fără îndoială, 


s-a gândit să-i sacrifice pentru a se salva el. Numai un prost ar fi apucat un 
drum cunoscut de niște eventuali urmăritori. Samuel nu prea are astfel de 
cusururi. 

Porniră îndărăt, mult mai încet decât veniseră. După vreo jumătate de 
ceas, opriră din nou. Urmele a trei călăreți ce părăsiseră drumul se vedeau 
lămurit în zăpadă şi stăruiau peste câmp. Se ţinură pe pârtia lor până 
dincolo de Mureş, iar când ajunseră pe creasta dealului numit prin acele 
părți Zăreşul, faţa lui Cae se posomort dintr-o dată. 

—Ştii ce mă tulbură? îl întrebă pe Costache. 

—Știu, grăi rotofeiul. Samuel a intrat în drumul Blajului. Același drum 
călcat de Dumitraşcu ceva mai devreme. 

—Da, aşa e! Dumitraşcu se află în mare primejdie. 

—Poate că da, poate că nu, murmură Costache. 

— Adică ce vrei să spui? 

—Mă gândesc la faptul că am putea greși. Dacă Samuel gonește acum 
spre Cluj? 

—Tu ai fi făcut-o, bănuind că vei fu urmărit? 

—Nu. 

— Atunci, să nu mai vorbim despre asta. 

O dată cu sosirea nopţii, în lungul Târnavei Mari se porni un vânt 
aspru, tăios, ce alungă norii grei, astfel că cerul îşi limpezi faţa şi se ridică 
înalt ca în toiul verii. Apărură stele, iar zăpada înghețată părea căptușită cu 
un strat de argint vechi, a cărei sclipire stăruia domoală, calmă. Alungaţi de 
ger, puţinii trecători umblau iute pe ulițele Mediașului. Luminile din spatele 
ferestrelor se stingeau pe rând. Numai la hanul Steaua, luminile multe, 
glasurile vesele, ce răzbeau până departe când se deschidea ușa cea mare, 
arătau o seară plăcută. Jupânul Stâssel, un sas înalt, slăbănog și uscat la 
chip, avea băuturi bune, mâncăruri alese și slugi harnice. Vestea despre 
curăţenia hanului ajunsese până departe, sporindu-i mușşterii. Acolo nu 
trăgeau numai drumeţii ocazionali, ci şi localnicii, buni cunoscători ai 
vinurilor de soi. 

Poate să fi fost ceasurile nouă sau zece. Câţiva cheflii răcneau spomnic 
un cântec deocheat. Localnicii își aruncau vorbele de duh peste mese. Ceva 
femei trupeşe, cu ochii vicleni și palma grea, îi prosteau de-a binelea pe 
niște drumeţi ageamii. La o masă lăturalnică, un bărbat înalt, cu faţa dulce, 
prelungă, cu ochii adânci, gânditori, gusta rar dintr-o pulpă afumată. Peste 
îmbrăcămintea de catifea neagră purta o pelerină căptușită cu piei de vidră. 


De sub pelerină ieşea la vedere o spadă cât toate zilele, al cărei mâner, 
cizelat cu mare artă, arăta lucrătură de meșter priceput la fineţuri. 
Înfăţișarea aleasă, straiele de preţ şi o pelerină atât de scumpă s-ar fi cuvenit 
să atragă după ele mândre bijuterii, foarte la modă pe vremea aceea. Dar 
falnicul bărbat era lipsit de asemenea podoabe, chiar dacă în degetul său 
stăruia un inel nu prea mare, însă cu o piatră uimitor de frumoasă. 

Un ceas mai târziu, străinul părăsi masa și urcă scările de lemn spre 
odaia lui. În mersul său nu se vedea grabă, cu toate că pasul îi era hotărât şi 
sigur. Doar un ochi atent ar fi remarcat, poate, oboseala ce pusese stăpânire 
pe el după un călărit îndelungat. Deschise ușa cu vădită plictiseală și tresări. 
În odaia sa se aflau trei bărbaţi. Unul dintre ei era Samuel. 

—Întră, domnule Dumitrașcu! îl pofti acesta! Iată că lumea nu-i chiar 
atât de mare. Nu, nu te întoarce! Pistoalele mele rar bat alături. Iar acești 
flăcăi zdraveni ştiu să umble elegant cu o spadă. 

—A, voi eraţi? zâmbi Dumitraşcu în timp ce închidea ușa. Întreaga 
seară am simţit să sunt urmărit. Zău că nu mă aşteptam să fiți voi. Dar de 
vreme ce-i aşa, n-am încotro. Însă trei împotriva unuia nu prea arată a 
încercare bărbătească. Mă bucur totuși că nu sunteți mai mulți. Cu trei 
adversari m-am bătut de câteva ori, și după cum vedeţi, sunt destul de 
teafăr. 

— Te cred, domnule, grăi Samuel fără asprime. În familia voastră nu 
prea am întâlnit fricoşi. Din păcate, cu trădătorii nu ne batem, ci îi doborâm 
fără milă. 

—Trădători? se miră Dumitrașcu. În cazul acesta, nu este vorba despre 
mine și zău... 

—Mă tem că este, îl întrerupse Samuel. I-aţi trădat pe Ieremia Movilă, 
pe Sigismund Bâthory, pe contele Taranowsky, pe Zablije și pe mine. Cam 
mulți, domnule. 

—Da, aprobă Dumitraşcu, nu tocmai puţini. Domnia-ta și Zablije nu 
contaţi. Sunteţi doi ucigași pe plată. Iar Ieremia, Sigismund şi Taranowski 
au dorit să mă facă părtaş la o crimă împotriva unchiului meu. Deci nu 
poate fi vorba de o trădare. 

— V-au făgăduit scaunul de domnie al Țării Românești. 

—Pielea ursului din pădure, zâmbi Dumitraşcu. Mi-au făgăduit ceva ce 
nu era al lor, ca să nu mai vorbim despre faptul că Ieremia urmărește 
scaunul acesta pentru fratele său, Simion Movilă. Deci, iată cine a trădat. 

—Dar v-aţi învoit, domnule. 


— Sigur. Numai aşa puteam să-l feresc de primejdie pe unchiul nostru 
şi să-l fac a înţelege gândurile lui Ieremia și Sigismund. 

— Înseamnă că nebunia voastră a fost de ochii lumii, zâmbi Samuel 
mirat. 

— Aşa cred şi eu, surâse Dumitraşcu, fiindcă nu ţin minte să fi avut 
vreo astfel de boală. Dar socot că am vorbit destul, zise trăgându-și spada 
cu un gest fulgerător. 

—O clipă, domnule! îl opri Samuel, fără dușmănie în glas. Viaţa 
domniei-tale nu-i ameninţată cu nimic. Aș fi putut să te ucid acum un ceas 
în grajd, când ţi-ai căutat calul să vezi dacă are destule grăunţe. Eram la un 
pas de domnia-ta și zău că nu știu să umblu cu un cuţit bun. 

—De ce n-ai făcut-o, întrebă Dumitrașcu surprins. 

—Pricini ar fi vreo trei. Întâi, nu prea am ce răzbuna. Din momentul în 
care s-a descoperit complotul, nu mai sunt în slujba lui Ieremia și 
Sigismund. Ba mai mult: nici nu-mi trece prin cap să mă întorc în Moldova. 

— Înţeleg. 

—Nu înţelegi, domnule! zâmbi Samuel. Dacă acţiunea condusă de 
mine sfârșea prin uciderea lui Mihai-vodă, nimeni nu ar fi aflat din ce parte 
a venit lovitura. 

—Dar știam eu. 

— Adevărat! Însă domnia-ta nu ai mai fi fost în viaţă la ceasul acesta. 
Îl însărcinasem pe Zablije cu o lovitură de cuţit. Acum când lucrurile au luat 
o altă întorsătură, de ce m-aş răzbuna? Nu am o astfel de fire, mai ales că 
nu-mi aduce nici un câștig. De fapt, nu m-aș fi întors în Moldova, chiar 
dacă îmi reușea lovitura împotriva principelui. M-aş fi mulțumit să trimit 
acolo un emisar, cu căpăţâna domniei-tale, care să-mi aducă restul de ducați 
ce mi se cuveneau. Cei mari și puternici n-au nevoie niciodată de martori. 

—Pricep, se lumină Dumitraşcu. La lași, nu te-ar fi aşteptat nimeni cu 
braţele deschise. 

—Cam aşa ceva, încuviință Samuel. 

—Şi care ar fi al doilea motiv pentru care mi-aţi cruțat viața? Fiindcă 
îmi vorbeaţi de vreo trei. 

—E o poveste întreagă. Acum șapte ani, domnul Cae Indru, fratele 
vostru, m-a iertat într-o împrejurare nefericită. Azi am prilejul să-i întorc 
binele. Iar cel de-al treilea stă în prevedere. Dacă sunt urmărit și prins, 
uciderea voastră ar însemna și a mea. Dacă trăiţi prin bunăvoința pe care v- 
o arăt, atunci mai sunt speranţe pentru mine. Dar a mai rămas o bagatelă. 


Un lucru de nimic. V-aş rămâne îndatorat dacă mi-aţi povesti ce s-a 
peterecut azi în palatul princiar din Alba-lulia. 

Dumitrașcu trase un scaun și se aşeză, apoi îi lămuri întreaga 
întâmplare. 

— Domnule, zise Samuel după o vreme, am pierdut din nou. Nu totul, 
dar mult. De fapt, pierd într-una de când mă știu. Norocul nu a făcut 
niciodată casă bună cu mine. 

—E vina voastră, murmură Dumitraşcu, fiindcă v-aţi ferit să lucraţi 
pentru o cauză dreaptă. 

—Poate, dar cauzele drepte rar aduc aur. Ele sunt slujite mai mult din 
dragoste sau din alte imbolduri. Sunt puţini cei care își pun întreaga lor 
viaţă în slujba neamului sau al oamenilor. Și zău că adesea poţi să le plângi 
de milă. Timpul trece, iar lumea îi dă uitării. 

—E un fel de a vedea lucrurile, conchise Dumitrașcu. Mai degrabă... 

Îşi întrerupse vorba şi cătă iute spre ușă, tocmai când aceasta fu 
îmbrâncită cu putere. Cae Indru, Costache Caravană și Sile Adormitu, umăr 
lângă umăr pe coridor parcă formau un zid. 

— Samuel, stai pe loc! porunci Cae. Vechile mele cuțite lovesc iute. 
Nene, poftește spre noi! 

—Dar nu sunt ameninţat cu nimic, răspunse Dumitraşcu. 

—Intraţi, domnilor! îi invită Samuel fără a-și pierde cumpătul. E drept 
că mă uimeşte apariţia voastră tocmai acum, când mă gândeam că goniţi pe 
drumul Clujului în căutarea mea. Și e tot atât de drept că prezenţa voastră 
nu am dorit-o nici o clipă, însă de vreme ce aţi venit... 

— Ajunge, domnule! i-o reteză Indru. De data asta nu mai poate fi 
vorba de iertare. 

Apoi, faţa i se lumină brusc. Ochii, subţiri ca la vreme de soare mult, îl 
învăluiră pe Dumitrașcu într-o privire caldă. Braţele tânărului se desfăcură 
în lături, gata a-și cuprinde fratele. Celălalt păşi nesigur spre el. Dar când îi 
văzu ochii și gesturile grăitoare, primi îmbrăţişarea cu aceeaşi dragoste cu 
care îi era oferită. În urmă cu opt ani se despărţiseră după o ceartă ce 
însemna atunci o ruptură definitivă. Acum, nici nu se mai gândeau la ea. 
Vremea lucrase bine în acest sens. Nu discutară între ei, fiindcă ceea ce 
aveau să-și spună cerea răgaz de timp și lipsă de ascultători. 

— Samuel, rosti Cae întorcându-se, va trebui să încrucișezi spada cu 
mine. Acum şapte ani ţi-am dăruit viaţa dintr-o pornire pe care nu mi-am 
putut-o lămuri. Îmi pare rău că-ţi amintesc acest lucru. Între nişte cavaleri 


nu s-ar cuveni. Din păcate, împrejurarea de faţă o cere. Aș putea să te ucid 
pe loc, dar iată că din nou mă încearcă un sentiment de slăbiciune pentru 
domnia-ta. Aşa stând lucrurile, îți mai ofer o şansă. 

Cae îşi reținu alte vorbe, fiindcă, spre uimirea tuturor, Samuel surâse. 
Nimic din înfățișarea sa nu trăda vreo urmă de teamă. Iar vorbele lui măriră 
uimirea celorlalți. 

—Propunerea voastră mă onorează, domnule Indru. Sunt sigur că în 
alte împrejurări aş fi primit-o cu plăcere, chiar dacă nu aș fi avut prea multe 
şanse de a ieși viu dintr-o astfel de dispută. Azi însă, nu voi încrucişa spada 
cu a voastră. E drept că sunt un spadasin bun. Că pe vremea când trăia 
Rocco Perisini făceam multe partide amicale cu el, și rar se întâmpla să 
câștige. lar după cum știți, Perisini a fost cândva o forță în arta lucrului cu 
spada. Totuşi, cu voi nu mă bat. Sunteţi mai bun, domnule Indru. Ar fi 
curată sinucidere. Ca să nu mai vorbim despre faptul că m-aş dovedi lipsit 
de înțelepciune, atâta vreme cât am o cale mai bună de a ieși din mâinile 
voastre. 

— Tare nu-mi vine a crede! interveni Caravană. 

— Aşteptaţi, domnule! Am putinţă de plată. Voi plăti pentru viaţa mea 
şi pentru cea a lui Zablije. Cât îi priveşte pe slujitori, nici nu merită să 
discutăm. Asupra lor nu cad ameninţări, de vreme ce nu-mi cunoşteau 
planurile. 

—Cred că nu ne înțelegem, îl întrerupse Cae. 

—Nu vă faceţi griji, continuă acesta să surâdă. Vă ştiu inteligent şi cu 
multă aplecare spre lucrurile practice. Luându-mi viaţa, răzbunarea voastră 
ar putea fi satisfăcută. Dar iată că nu poate fi vorba despre o răzbunare, câtă 
vreme încercarea mea nu a izbutit. 

—Destul, domnule! îl opri tânărul. Dacă acum şapte ani aş fi ascultat 
de glasul raţiunii, azi nu mai erai o primejdie pentru Mihai-vodă. A te lăsa 
liber înseamnă o nouă amenințare de complot. 

—La fel aş vorbi și eu, ripostă Samuel mai liniștit decât se așteptau 
ceilalți. Primejdiile nu trebuie oprite niciodată la jumătatea drumului, ci 
curmate fără pic de zăbavă. Totuşi, eu am mai multe de oferit. Iar de veţi 
chibzui adânc, sunt sigur că vom cădea la învoială. Am puterea să vă plătesc 
trei mii de ducați. 

— Îi voi lua singur. 

—Cam greu. Va trebui să-i găsiți. Aș zice, deci, două mii de ducați 
pentru Zablije şi o mie pentru mine. 


—Zablije valorează mai mult? râse Cae. 

—Nu, dar pentru el, greu aş mai putea oferi ceva. 

„Ciudat, gândi tânărul. Omul acesta are ceva deosebit. E o pramatie 
dintre cele mai mari, însă mă uimește felul său de a fi. Sentimentele de 
cinste şi prietenie sunt greu de găsit la asemenea soi de oameni. Totuşi, le 
are. lată că a încercat să-l scoată din mâinile noastre pe Zablije, oferind 
două mii de ducați. Altul l-ar lăsa să piară, oprindu-și aurul. Poate această 
latură bună a sufletului mă atrage spre Samuel. Păcat că nu a lucrat alături 
de noi. 

— Ne pierdem vremea cu el, interveni Sile. 

Cae privi către isteţul Costache Caravană, iar acesta, parcă adormit pe 
scaun, grăi molcom: 

—Samuel oferă ceva pentru a-şi salva viața. Până acum am auzit 
despre niște aur care nu-i va aduce scăpare. Dar iată că nu ştim ce va 
propune în continuare. Poate că va aduce asemenea preţ încât să merite 
atenţia noastră. Vorbeşte, domnule Samuel! 

Prizonierul îi mulţumi printr-o aplecare a capului și zise: 

—Pe vremea când locuiam la Constantinopol, picase peste mine un 
mare necaz. Înjunghiasem un turc de rang mare. Gărzile m-au prins tocmai 
la timp. Mă aştepta moartea prin sugrumare. Până la judecată m-au închis 
într-o fortăreață din care numai cei cu judecată slabă își închipuiau o 
evadare. Ei bine, ştiţi cu cine am stat atunci închis în fortăreață? Cu prinţul 
Petru Cercel, părintele vostru și al domnului Dumitrașcu. 

Cei doi frați îl priviră fără să scoată o vorbă. Pe feţele lor nu se putea 
citi nici uimire, nici interes, dar Samuel nu-și pierdu cumpătul, chiar dacă 
înţelese că ei nu credeau un cuvânt din spusele lui. 

— Într-o seară, continuă el, când părintele vostru se aştepta să fie 
strangulat și aruncat în apele adânci ale Bosforului, mi-a vorbit despre voi şi 
despre sora voastră. 

—Sora noastră? murmură Cae cu un aer distrat. 

—O soră? se miră Dumitraşcu. 

—Gogoși! strigă Sile. Ai cam luat-o pe arătură, cu gândul să ne 
prostești. 

—Aşteaptă, Sile! îl dojeni Caravană. Am hotărât să-l ascultăm pe 
domnul acesta până la capăt. Vestea m-a surprins. 

—Şi pe mine, zise Cae privind prin fereastră de parcă ar fi văzut cine 
știe ce. Tu ce crezi, nene? 


—Sunt la fel de mirat. Atât de mirat, încât nu cred un cuvânt din 
vorbele auzite. Numai ceva dovezi ar putea lămuri lucrurile. 

—N-am dovezi, domnilor, grăi Samuel cu aceeași linişte. E drept că 
acum trei săptămâni i-am povestit acest lucru lui Zablije, dar asta nu-i o 
dovadă. Și nici nu ştiu altceva în afară de faptul că sora voastră s-a născut în 
capitala Franţei, unde tatăl vostru a locuit multă vreme. Ba mai mult: s-ar 
putea să nu fie adevărat. Petru Cercel era bolnav, cuprins de fierbinţeli și 
rostea o groază de cuvinte fără noimă. 

Cae intui că în vorbele omului există un dram de sinceritate. 

—De ce nu mi-ai spus lucrul acesta acum şapte ani, când ţi-am dăruit 
viaţa? întrebă el privindu-l ţintă. 

— Fiindcă atunci nu eram silit să plătesc preţ de răscumpărare. De fapt, 
am aşteptat mereu să te îmbogăţeşti pentru a-ți putea vinde taina. Dar 
domnia-ta, cu toate că l-ai moştenit pe fostul cancelar Iojica, eşti departe de 
a fi bogat. Ai dăruit aurul pentru întreţinerea oștilor Țării Româneşti. 

— Aş vrea să te cred, rosti Cae îngândurat. 

— Încercaţi, murmură acesta, mai ales că taina despre care v-am 
pomenit nu intră în prețul de răscumpărare. 

— Înseamnă că poţi plăti mai mult? 

—Foarte mult, domnule Indru. De când mă știu, pierd mereu. Se pare 
că am căpătat ceva rutină în această privinţă, iar azi, știu să pierd elegant. 
Am lucrat într-un complot care trebuia să-mi aducă cinci mii de ducați. 
Complotul a eşuat prin intervenţia neașteptată a domnului Dumitrașcu. 

—Greşești! zâmbi Cae. Fratele nostru l-a împiedicat doar cu câteva 
ceasuri înainte de a o face noi. Ştiam despre complot. 

—Știaţi? tresări Samuel, pentru prima oară în seara aceea. Dar e 
aproape cu neputinţă. 

—,,Aproape” ar fi tocmai cuvântul nimerit, interveni Costache. 

Și după ce îl privi o clipă cu ochii săi cam spălăciţi, în care Samuel citi 
o slabă urmă de ironie, Caravană continuă șiret: 

—Dovada cea mai bună că am ştiut despre el stă în faptul de a ne afla 
aici, şi nu la Sibiu, unde ne-am prefăcut a merge. lată deci, domnule, că 
cineva dintre stăpânii care te-au băgat în această încurcătură a trădat la 
timp. 

Samuel tăcu o vreme, descumpănit, încercând să-și adune gândurile. 
Era limpede că fără o trădare, Costache, Indru și Sile s-ar fi aflat la Sibiu, 
nu în Mediaș. 


—Domnilor! rosti după un timp. Zablije nu a făcut-o. Pun mâna-n foc 
pentru el. Movilă, Sigismund și contele 'Taranowski au finanţat complotul. 
Deci, fiecare dintre ei era interesat să reuşească. Nu mai înțeleg nimic, mai 
ales că domnul Dumitrașcu nu ştia despre prezenţa noastră la Teiuș. Poate 
dacă mi-aţi da ceva lămuriri. 

—Asta nu, râse Caravană, mulțumit că îi stârnise bănuieli împotriva 
foștilor stăpâni. 

—Atunci nu mai rămâne decât să continuăm tratativele, se înclină 
Samuel. Movilă, Sigismund şi Taranowski au prevăzut și un eventual eşec 
al misiunii mele la Alba-lulia. 

—Au prevăzut? se miră Caravană, ciulind urechile. 

—Da. De îndată ce se va afla la laşi despre nereușită, o solie se va 
pune pe picioare, pentru a porni curând spre hanul tătarilor. Solia va purta 
scule de preţ, a căror valoare trece de douăzeci de mii de ducați. lar aceasta 
înseamnă abia jumătate din cât i se oferă hanului pentru o călcare cu 
hoardele sale în Ţara Românească. 

— În ce scop? îl întrerupse Indru. 

—Nu prea greu de ghicit. Nicolae Pătrașcu, fiul lui Mihai, păzeşte 
acum graniţele Țării Românești, dar cu slabe puteri. El se bizuie doar pe 
cinci mii de oșteni. Polonii nu aprobă azi o mișcare cu oști moldovene 
asupra muntenilor. Nu o aprobă pe faţă, fiindcă se tem de austrieci şi de 
turci. Ei așteaptă unele evenimente prielnice. Dar dacă hanul trimite 
douăzeci de mii de nogai asupra lui Pătrașcu-vodă, lucrurile se schimbă cu 
totul. Nimeni nu-i poate învinui pe moldoveni și poloni. Și zău că nu văd 
cine-i va opri pe nogai. Deci e limpede cp Mihai-vodă va trebui să 
părăsească Alba-Iulia, în fruntea oștilor sale, pentru a apăra [ara 
Românească. Ei bine, iată un moment prielnic lui Sigismund Báthory. 
Transilvania, fără oști şi fără principe îi va cădea la picioare. 

—Ai dovezi? îl întrebă Costache, ale cărui priviri scânteiau ca oţelul 
bătut proaspăt. 

—Nu, domnule. Timpul va dovedi. Taina nu am aflat-o de la cei 
interesați, ci am ajuns la ea printr-o întâmplare. Ieremia, Sigismund și 
Taranowski nu erau nebuni să-mi încredinţeze asemenea planuri. Propun să 
mă ţineţi închis până când solia va pleca din lași. Domniile-voastre aveţi 
puterea să aflaţi astfel de lucruri, mai ales că Altîn, solul hanului, se află la 
curtea Moldovei. 


—Da, da! murmură Indru mai mult pentru sine. Oamenii mei m-au 
înștiințat despre prezenţa lui Altîn la Iași. Chiar mă întrebam care i-ar fi 
rostul acolo. 

Tăcu, dar mintea îi lucra cu înfrigurare, căutând să găsească o fisură în 
spusele lui Samuel. După o vreme, ridică fruntea. Ochii lui păreau din nou 
pe jumătate adormiţi. 

—Nu te închidem, domnule, zise privind undeva peste Samuel. Din 
contră, eşti liber de îndată ce isprăvim discuţia. Ba mai mult; cei trei mii de 
ducați pe care i-ai oferit pentru viaţa ta și a lui Zablije, poţi să-i păstrezi. 

—O clipă, Cae! se amestecă grăsunul Costache. Oare putem pune 
temei pe vorbele acestui om? Dacă se va întoarce la laşi? 

—Ar fi drumul lui de pe urmă, ripostă Indru. După nereușita de aici, 
cei trei vor căuta să scape de asemenea martor. Se întoarse către fratele său. 
Eşti bogat, nene? 

În ochii lui Dumitrașcu se ivi o luminiţă hazlie când îi răspunse: 

—Dacă viaţa şi sănătatea sunt bogății, atunci da. 

—Sile! porunci tânărul. Cere-i hangiului cele de trebuință pentru o 
scrisoare! 

La puţină vreme, Cae semnă un răvaș adresat marelui negustor sibian 
Izu Klein. 

—lată, nene, grăi el întinzându-i hârtia, domnul Klein îți va înmâna 
cinci mii de ducați. 

— Oare nu te strâmtorezi cu această sumă? întrebă Dumitraşcu. 

—Nu. 

—Dar semnătura ta e pentru șase mii de ducați. 

— Adevărat! răspunse tânărul cu nepăsare. Atât îi voi plăti cândva 
domnului Klein. 

— Eşti aşa de bogat? 

Cae slobozi un hohot mare de râs, apoi spuse ridicând din umeri: 

—Cine datorează nouă mii de ducați, aşa cum e cazul meu, nu se poate 
numi sărac chiar dacă în punga lui găseşti doar opt galbeni. 

—Frumoasă judecată! zâmbi Dumitrașcu. Eram și eu cândva ca tine, 
liber și fără griji multe. Azi am o familie. Locuiesc la Viena, unde câţiva 
creditori se dau de ceasul morţii crezându-mă dispărut. Cu jumătate din ce 
mi-ai împrumutat, voi scăpa de ei. M-aş bucura dacă ai prinde răgaz de timp 
să mă cauţi. Ai doi nepoți şi o cumnată. 


—Ah, nene! răspunse tânărul cu o undă de tristeţe în glas, pe care 
celălalt abia o intui. În ultimi şapte ani nu am avut parte de răgaz. De-l voi 
prinde, nimic nu mă va opri să te caut. Dar să lăsăm asta! își înăbuși un 
oftat. Graba ta e firească dacă ai lipsit atâtea luni de lângă ai tăi. Cred că e 
bine să pleci grabnic. Până la Sibiu nu-i drum lung. Izu Klein îți va înmâna 
o scrisoare pentru plata ducaţilor la Viena. E mai bine aşa. Să iei aur de la el 
doar atât cât să-ți ajungă până acasă. 

—Mă poate plăti la Viena? întrebă Dumitrașcu uluit. 

—Fără îndoială. 

—Domnule Indru, se amestecă în discuţie Samuel. Plecând spre Apus, 
drumul meu va fi tot prin Viena. Aş putea oare lăsa ducații mei la acel 
negustor şi să-i primesc unde îmi va fi voia? 

— Absolut. 

—Atunci, dacă domnul Dumitrașcu nu are nimic împotrivă, vom 
călători împreună. E mai bine când sunt mai mulţi. lar acești slujitori ne vor 
fi de mare folos. Cât despre Zablije... 

—Va fi liber cât de curând, încheie discuţia tânărul cavaler. 

O jumătate de ceas mai târziu, Dumitrașcu își îmbrăţișă fratele și sări 
sprinten în şaua calului. Curând, patru călăreţi se mistuiră pe drumul care 
duce printre dealuri și păduri, printre iazuri cu păpuriș mult, către cetatea 
Sibiului. Era miezul nopţii. Vântul se repezea ca un apucat pe ulucul dintre 
dealuri și îşi rupea dinţii în lutul gălbui-auriu. Copacii dezgoliți de frunze 
tresăreau din somn şi gemeau ca bătrânii sub povara anilor mulți. 

Costache, Cae şi Sile încălecară la rândul lor şi porniră către Alba- 
Iulia, în trapul domol al cailor. 

—Oare n-ai greşit, slobozindu-l pe Samuel? rupse tăcerea Caravană. E 
pentru a doua oară când îl laşi să scape. 

—Aş zice că n-am greșit, răspunse Cae gânditor. Ba cred că i-am 
rămas datori. Chestia cu tătarii merita mult mai mult. 

—Dacă o fi adevărată. 

—Din păcate, este. Ţi-o spun fiindcă ştiu unele lucruri. În această 
privinţă, Samuel nu a minţit nici măcar un cuvânt. 

— Atunci, nu stăm prea bine. 

— Adevărat, nu prea bine. 

—Și nu te-ai gândit la nimic? 

—Ba m-am gândit, zâmbi Cae. De va ieşi după placul meu, cei ce vor 
râde la urmă nu vor fi Taranowski, Sigismund și Ieremia. 


Tăcură. Undeva, la o margine de pădure, urlau lupii. Caii, înfioraţi, își 
iuţiră mersul. 


Înserase. Ninsoarea se cernea bogată peste Alba-Iulia şi era cald. Fulgii 
cădeau mari, pufoși, în rotiri largi, ca zborul fluturilor. În aer — nici o adiere. 
Totul părea încremenit. Casele înalte și zvelte la vreme de vară se chirceau 
cuminţi sub învelişul alb. Ningea molcom. Lumina din ferestre descoperea 
dansul fulgilor. Un dans lin, tăcut, ca valsul fără melodie. Cerul căpătase un 
aer de sărbătoare, iar pământul parcă oficia un ritual al tăcerii. 

În curtea palatului princiar, oștenii mânuiau lopeţile şi croiau pârtii. 
Lipit de fereastra odăii de lucru, Mihai-vodă privea afară. Uneori zâmbea 
observând hârjoana tinerilor care porniseră o adevărată bătălie de bulgări. 
Pe ziduri se schimbau străjile. Începea veghea de noapte. Principele părăsi 
fereastra şi se așeză în fața căminului, unde buștenii trosneau veseli. 
Lumina flăcărilor sălta jucăușă de-a lungul pereţilor încărcaţi de panoplii, 
ori tocmai sus pe tavanul aurit, cu bogate ornamente. Jilţurile moi, 
capitonate, fuseseră scoase din odaie, fiind înlocuite cu scaune simple din 
lemn de stejar. Blănurile inutile, ce se încurcau cândva în picioarele 
musafirilor, luaseră acelaşi drum, dimpreună cu o mulţime de obiecte 
nefolositoare, iar încăperea câștigase în simplitate şi măreție. Tonul ei mai 
sobru, mai aerisit, se potrivea cu noul principe. 

Aproape de uşă, căpitanul Jager aştepta încremenit, să i se vorbească. 
Barba sa roșcată părea aprinsă de bătaia luminii. Obrajii bucălaţi arătau o 
sănătate de fier, chiar dacă tăria anilor pusese în ei ceva din obișnuita 
pecete. 

—S-a întâmplat ceva, Jager? întrebă principele amintindu-și de el. Eşti 
unul dintre puţinii care au dreptul să intre aici fără a se anunța. Asta o ştim 
amândoi la fel de bine. Totuşi, nu mă pot lăuda că m-ai vizitat prea des. 

Sprâncenele comandantului tresăriră. Era oare o dojană în vorbele 
principelui? 

—Măria-ta! grăi el. Un slujitor bun nu-şi tulbură stăpânul decât atunci 
când este cazul s-o facă. 

—Bine spus! aprobă Mihai privindu-l cu interes. Și socoţi că azi s-a 
ivit un astfel de prilej. 

—Aşa este, doamne! Mi-ar fi plăcut să vin cu veşti bune. Totdeauna 
purtătorii unor asemenea vești sunt primiţi cu plăcere. Din păcate, noutăţile 
mele nu sunt prea bune. Ba cred că se arată grozav de proaste. 


Mihai intui că Jager nu știa cum să înceapă și îşi căuta cuvintele cele 
mai potrivite. Îşi reținu un zâmbet şi-l lăsă să rătăcească în doi peri printre 
ele, până când socoti că bietul comandant a dat în fiert şi că puţin mai 
lipsește să o ia razna. 

—Ei, ei, domnule! îl dojeni fără asprime. De când vorbesc oștenii în 
dodii? Dă-i drumul cum îţi vine în minte? De greșești, vedem noi la urmă. 

—Doamne! se încruntă Jager nemulțumit. Ieri s-a încercat asasinarea 
voastră. 

—FEi, aşa mai merge! îşi reținu principele o tresărire, spre mirarea lui 
Jager, care nu mai știa ce să creadă. Așa, căpitane! Ai început bine și cred că 
vei sfârşi la fel de frumos. Oşteanul trebuie să fie totdeauna scurt și limpede 
în ceea ce rostește. Aştept, domnule. 

Zicând acestea, se îndepărtă puţin de lumina focului şi rămase 
nemișcat, parcă absent, în vreme ce Jager îi povesti într-o limbă cam 
pestriță, înflorită când cu exclamaţii nemţeşti, când cu slabele lui accente 
românești. După un sfert de ceas, Mihai cunoscu aproape tot ce se putea şti 
despre complotul ce fusese îndreptat asupra sa. 

— Mulţumesc, Jager! spuse mai gânditor decât ar fi vrut să arate. Unde 
sunt Cae şi Costache Caravană? 

— Acum un ceas dormeau. S-au întors de la drum cam spre ziuă. Când 
au intrat în palat, domnul Indru mi-a poruncit să-l pun în libertate pe 
pramatia de Zablije. 

—Crezi că a făcut bine? 

Jager se îndreptă băţos şi înălță fruntea cu mândrie. 

—Măria-ta, am slujit sub trei principi, iar azi, cu voia voastră, sunt tot 
comandant al gărzilor. Dacă mi-am păstrat slujba, asta se datorează faptului 
că execut fără șovăială şi-mi pun întrebări puţine. 

—Rău, Jager! zâmbi principele. Omul e făcut să gândească. Ce-i drept, 
când gândeşti, viaţa nu-i chiar atât de ușoară pe cât ne dorim. lată douăzeci 
de ducați. Îi meriţi. Ah, încă ceva. Nimeni nu trebuie să ştie că mi-ai vorbit 
despre complot. 

Comandantul gărzilor părăsi încăperea, fericit că scăpase de greaua 
povară. „Ciudat om! socoti el. Foștii principi ai Transilvaniei, Sigismund şi 
Andrei Báthory, mă apreciau tocmai pentru că nu-mi puneam întrebări. 
Apoi, îmi dăruieşte aur fără a-mi pretinde unele lucruri care nu-mi sunt pe 
plac. Dar cel mai mult m-a uimit faptul că nu a sărit în sus, de groază, când 


i-am povestit despre încercarea de asasinat. Sigismund și Andrei tremurau, 
ziua şi noaptea, pentru viaţa lor.” 

Lumina flăcărilor stăruia pe faţa lui Mihai, descoperindu-i cele mai 
mici trăsături. Părea calm, liniştit, iar singura lui preocupare se arăta 
îndreptată spre trosnetul plăcut al buştenilor. Doar cutele adunate pe fruntea 
înaltă dezminţeau aparenta sa aplecare spre destinderea firească dinaintea 
nopții. 

„M-a cuprins oare bătrâneţea? se întrebă el. Inima poate că a rămas 
tânără, însă corpul a căpătat o anumită greutate. Un anumit calm prevestitor 
de încetineală. Am sărit peste patruzeci de ani fără a prinde de veste. Oare 
când am încărunţit»” 

Porni să se plimbe în jurul odăii. Încercă să se scuture de gânduri, însă 
ele nu-l părăsiră. Veniseră chiar mai multe, iar ordinea lor nu era dintre cele 
obișnuite lui. 

„Parcă ieri m-am aşezat în scaunul de domnie al Țării Românești. 
Parcă ieri am scos ţara de sub turci. Doamne, ce puţini erau în jurul meu la 
vremea aceea! O mie cinci sute de oșteni. Cu ei am pornit lupta împotriva 
Imperiului turcesc. Victoriile noastre de la Giurgiu, Hârşova, Silistra, 
Putinei, Şerpăteşti, Călugăreni şi din alte părți au rămas undeva printre 
vechile bucurii ale inimii. Ei, pe toţi dracii! se opri brusc și mânios. Doar nu 
sunt bătrân. Trupul acesta bătut de soare, de ploi, de şeile cailor, de nopți 
albe sau de lovituri în lupte mai poate încă mult. Omul îmbătrâneșşte abia 
când nu mai are visuri. Când nu mai crede și nu mai speră în nimic. Și mai 
ales, când se simte fără rost. Dar eu n-am timp de bătrâneţe. Mai am atâtea 
de făcut. Ce puţini erau în jurul meu acum șapte ani! Câţiva boieri ca fraţii 
Buzești, Zamfirescu, Mihalcea, Udrea, aga Leca și Băicoianu. Şi dragii mei 
cavaleri Cae Indru, Chirilă Zece Cuţite, Ducu cel Iute, Costache Caravană 
şi Niţă Praștie. Cae a venit lângă mine sub nume de împrumutat. Nu știam 
cine este şi de unde se trage. Vedeam doar că se arată una dintre minţile cele 
mai luminate ale neamului nostru, iar iscusinţa armelor şi viclenia lui ne-au 
ajutat în multe lupte. Abia la Călugăreni, când căzuse apărându-mi viaţa, 
am aflat că numele lui e Marcu şi îmi este nepot. Hazliul Costache 
Caravană s-a lipit de noi fără a cere plată, și iată că de şapte ani aleargă 
neobosit în slujba neamului. Când îl priveşti la chip, ai zice că nu face casă 
bună cu harurile cugetului adânc. Dar istețimea lui ne-a uimit adesea. Pe 
Chirilă l-am întâlnit în Parâng. El mi-a vorbit pentru prima oară despre 
unirea neamului. El a ridicat faimoasa noastră oaste a Bucegilor și a 


instruit-o ca un mare general. Vorbea puţin și aspru, așa cum îi este firea. 
Abia la Șelimbăr, când căzuse străpuns pe la spate de o sabie vicleană, când 
se lupta între viață și moarte, am aflat că este fiu de domn, cu aceleași 
drepturi la scaunul Ţării Româneşti ca şi Indru, ca şi noi. Ducu, acea spadă 
iscusită, care i-a trimis în lumea drepţilor pe mulți dușmani ai neamului, s-a 
apropiat de noi sfios, ca un ucenic nepriceput. Dar cine i-ar fi stat înainte? 
De unde vine, cine este? nu ştim. Adică ştim. El e una dintre minunile 
românești, cum spune Cae Indru. lar eu aș zice: românii au tare multe 
minuni ca Ducu. Păcat că nu-i ştim numele adevărat! Cred că nici un rege, 
nici un împărat nu se poate mândri, ca mine, cu astfel de prieteni. Sunt 
neobosiţi și tari ca fierul. Oare vor şti cândva urmașii că au existat astfel de 
înaintași? Cred că vor şti. Vor înţelege. Numai cu astfel de bărbaţi, neamul 
nostru a dăinuit aici în răsărit și la margine de Balcani, ca o insulă latină.” 

Se aşeză iar în faţa focului. 

„lată că dușmanii care nu ne-au putut îngenunchea pe câmpul de luptă 
încearcă azi cu lucruri mai viclene. Folosesc otrava. Acum înţeleg drumul 
tainic al lui Costache la Sibiu. Acum ştiu de ce s-a întors Cae la Alba-lulia. 
E a cincea oară când prietenii mei îmi salvează viaţa. Sau măcar atâta ştiu 
eu. De la ei, greu scoţi o vorbă. Va trebui să mă grăbesc. Ieşirea noastră de 
sub turci a fost primul pas. Unirea Ţării Româneşti cu Transilvania, al 
doilea pas. Acum, vrem încă unul. Poate cel mai greu. Vrem întregirea 
neamului prin readucerea Moldovei la trupul ţării. Scrisorile miilor de 
patrioți moldoveni care ne așteaptă şi intuiesc unirea, ne obligă să fim de 
două ori mai chibzuiți decât ne-am propus. De-i vom dezamăgi, urmașii nu 
ne vor ierta nici în mormânt. Dar va fi greu. Polonii au mari interese în 
Moldova cea neasemuit de bogată. lar drumurile de negoţ ce coboară de la 
Liov către Marea Neagră sunt în mâinile lor. Ce ușoară ar fi unirea 
neamului dintr-o ţară săracă! Uşoară, fiindcă lupii nu dau niciodată ocol 
stânii fără oi. leremia Movilă s-a vândut polonilor. Păcat! Va fi foarte greu 
să-l alungăm. S-a încuscrit cu ei şi s-a înconjurat cu oștile lor. Oști mari, 
vrednice în luptă. Ne vom pregăti temeinic și în mare taină. Doar trei patru 
ani dacă mai trăiesc, vor fi destui pentru ca unirea tuturor românilor să 
rămână peste veacuri. Dacă pumnalul sau otrava dușmanilor nu mă vor 
ajunge, aș vrea să văd unirea neamului și să mă bucur de ea. Abia când vom 
fi puternici, într-o singură ţară, cu o singură oaste şi cu aceleași legi peste 
tot, să încep a mă odihni. Să dăm răgaz lucrului pe pământurile noastre 
bogate. Să prindă iar cheag vechile noastre meşteșuguri. Să ridicăm orașele 


şi satele către belşug. Să nu ne mai fie teamă de cotropitori. Cu câţi au venit 
peste noi, unii se miră că am dăinuit ca neam. Dar ei nu pricep harurile 
noastre. Adică înţelepciunea, vitejia și dragostea de pământ. Multe neamuri 
care au trecut pe aici au dispărut aproape fără urmă, fiindcă le-a lipsit unul 
dintre aceste haruri. Nu vitejia și nici înţelepciunea, ci dragostea de pământ. 
Ele nu s-au legat de mormintele moşilor și strămoșilor, ci și-au căutat 
pâinea aiurea. Îi vom alunga pe poloni din Moldova chiar dacă oștile lor vor 
fi mai mari. Îi vom bate, fiindcă ei luptă pentru jaf, iar noi, pentru apărarea 
vetrei străbune. Pentru sfintele morminte ale moşilor și strămoșilor noştri.” 

Se întrerupse din gândurile lui. Clucerul Ieremia Băicoianu, un tânăr 
înalt și spătos, cu faţa dulce, asprită de o veche tăietură de iatagan, apăru în 
prag și aştepta nehotărât, văzându-l pe principe aplecată către gânduri. 

— Ce-i, Băicoiene? 

—Au venit, măria-ta. 

— Toţi? 

— Toţi. 

— Atunci, pofteşte-i! 

Clucerul deschise ușa. Cae, Costache, Ducu, Chirilă, Zamfirescu, 
Udrea, Preda Buzescu, aga Leca, Mihalcea, Niţă Praştie și părintele Grasa 
păşiră în odaie și se aliniară în lungul pereţilor. 

La un semn al lui Preda Buzescu, musafirii salutară adânc, măturând 
covorul cu pălăriile, și strigară din toată inima: 

— Trăiască Mihai Pătraşcu, principe al [ării Românești și al 
Transilvaniei! 

—Dimpreună cu voi! răspunse, mirat că buzele lui Chirilă nu rostiră 
frumoasa urare. 

Apoi continuă: 

—Prieteni, sfatul nostru de taină poate începe. Ar dori cineva să 
vorbească înainte de a o face noi? 

—Eu, măria-ta, grăi Chirilă cu asprime, în timp ce toate privirile se 
întoarseră către el. 

„Ah, la naiba! își înăbuși principele o exclamaţie. Contrar obiceiului, 
Chirilă se arată dornic de vorbă şi parcă pornit împotriva noastră.” 

— Te ascultăm, prietene, zâmbi el. 

—Măria-ta, răspunse acesta încruntat, nu-mi place salutul rostit 
adineauri. 

—Zău? Ce hibă are? 


—Nici o hibă, dar cunosc unul mai necesar. 

—Interesant! continuă Mihai să zâmbească. Să auzim, domnule! 

— Trăiască Mihai Pătrașcu, prinţ al românilor de pretutindeni! 

Zâmbetul se şterse brusc de pe buzele principelui. Câteva clipe rămase 
îngândurat, surprins, ca și când Chirilă i-ar fi ghicit gândurile. 

— Pe ce temeiuri stă salutul domniei-tale? 

—Pe neajunsuri, măria-ta. De ce se amână alungarea lui Ieremia 
Movilă și a polonilor din Moldova? 

—Drace! râse Mihai, privindu-l cu dragoste. Până azi nu m-a înfruntat 
nimeni atât de aspru. M-am gândit la asta, Chirilă. Nopțile mele de veghe 
nu au altă cauză. După urarea ta, ar fi trebuit să fim de mult în Moldova. 
Așa-i? 

—Întocmai, măria-ta. 

—Dar iată că timpul nu lucrează astăzi cu noi. Desăvârşirea unirii 
dintre Ţara Românească şi Transilvania cere timp. Dușmanii nu ne dau 
răgaz. Ei înțeleg că vom deveni puternici prin unire. Sigismund Báthory şi 
Ieremia Movilă s-au unit împotriva noastră. Ba mai mult: îi plătesc pe tătari 
să vină, în primăvară, peste Țara Românească. 

Indru se uită spre Caravană, uimit că unchiul său aflase chestia cu 
tătarii. Grăsunul îi răspunse printr-un semn tainic. 

— Zvonuri, interveni Preda Buzescu. 

— Zvonuri? se încruntă principele. Știi tu să ne fi bizuit cândva pe 
zvonuri? Niţă! 

—Poruncă, doamne! răspunse lunganul. 

Mihai privi câteva clipe cu adâncă plăcere. Faţa tânărului, prelungă, 
osoasă, cu umerii obrajilor proeminenţi, cu ochii mici, dar sprinteni ca de 
viezure, cu buza de jos veşnic răsfrântă parcă a batjocură, forma un tot ce 
avea farmecul său. 

—Niţă! porunci din nou. Adu-l pe căpitanul Soare! 

În vreme ce lunganul părăsea încăperea, principele vorbi în continuare. 

—Acum o lună am hotărât să intrăm cu oști în Moldova, cam pe la 
mijlocul toamnei viitoare. Însă din nou timpul nu ţine cu noi. După victoria 
noastră de la Șelimbăr, domnul Basta, generalul Imperiului Austriac, s-a 
apropiat de hotarele noastre. El s-a aşezat între Crişuri, cu optsprezece mii 
de oșteni în zale. Dacă ne vom arăta potrivnici împăratului Rudolf, Basta ne 
poate ataca mai iute decât ne gândim. lată că Imperiul Austriac se vrea 
stăpân aici, chiar dacă nu a mișcat un deget pentru alungarea Băthorylor. 


Chiar dacă ţara e a noastră. E ceea ce au făcut țările mari asupra celor mici, 
de când e lumea. Scrisorile aduse de comisarii imperiali sunt când 
amenințătoare, când pline de linguşeli şi promisiuni. Împăratul s-a arătat 
dispus a-mi dărui domeniul Königsberg din Silezia, care aduce un câștig 
anual de optzeci de mii de taleri. Aceasta, în schimbul renunţării mele la 
scaunul de domnie al Transilvaniei. Turcii, miraţi că nu am intrat sub 
suzeranitatea lor după victoria de la Șelimbăr, au pus pe picioare, la Daud, 
treizeci de mii de ieniceri şi spahii. Nu ne ameninţă direct, dar gândurile lor 
le ştim. La cel mai mic semn de slăbiciune vor veni peste noi. Ieremia 
Movilă ţine azi, opt mii de călăreţi poloni, şase mii de cazaci pe plată şi 
patru mii de călăreți moldoveni. lan Potoţki, vestitul staroste de Camenița, 
pare să fie adevăratul conducător de la Iași. Prea multe oști pentru gânduri 
curate asupra noastră. Nobilimea Transilvaniei nu ne iubeşte şi conspiră, 
gata a se răzvrăti. Ce stavilă avem noi? Două mii de oşteni la Cluj, patru mii 
în Alba-Iulia, două la trecătorile spre Moldova, cinci mii la Bucureşti şi 
patru mii în Munţii Bucegi. Adică, un total de șaptesprezece mii. Aurul ne 
lipseşte, oștile nu sunt plătite de două luni, iar făgăduielile împăratului s-au 
dovedit vorbe goale. lată, prietene Chirilă, de ce nu-i chiar cum dorești. De 
fapt, cum ne dorim cu toții. Nişte oameni chibzuiţi ar încerca, oare, acum un 
atac asupra străinilor din Moldova? 

—Nu, doamne! sări aga Leca. 

—Nu! Întări Buzescu. Moldova nu-i azi pe puterile noastre. Alţii după 
noi, poate, vor readuce şi Moldova la trupul ţării. 

Cutele de pe fruntea principelui se adânciră treptat, dar nimeni nu reuși 
să-i ghicească dezamăgirea provocată de vorbele celor doi. 

— Tu ce crezi, Udreo? 

—Ştiu eu? grăi vechiul oștean ridicând din umeri. Felul acesta de a 
umbla cu gândul printre ițele încurcate mă sleieşte de puteri. Mai bine să 
vorbească prietenul Cae. Adesea, el a văzut mai clar decât alţii. 

— Așa, așa! strigă Zamfirescu. 

— Văd că părerile sunt împărţite, zâmbi Cae. Vechii mei prieteni Leca 
şi Preda Buzescu ar dori să ne oprim aici și să desăvârşim unirea celor două 
țări. Părerile lor nu sunt lipsite de înțelepciune. Principele ne-a arătat 
primejdiile din jurul nostru. Multe primejdii, dar a fost cândva altfel? Ne- 
am întâlnit aici, nu pentru o discuţie oarecare, ci pentru a găsi împreună 
soluţiile cele mai bune. E destul, oare, să spunem? Stăm pe loc şi 
desăvârşim unirea cu Transilvania. Ar fi prea puţin. Eu cred că ea se poate 


face din mers, tocmai pentru că nu avem timp de pierdut. Știu că nu-i ușor, 
mai ales că trebuie să grăbim intrarea noastră în Moldova. Aș zice că cel 
mai potrivit ar fi în luna mai... 

—Ei, ei, ce vorbeşte omul acesta? îl întrerupse Buzescu. 

—Aşteaptă, Predo, așteaptă! îl domoli Mihai. 

—Oştile noastre nu sunt plătite de două luni, reluă Cae. Le vom plăti. 
Negustorii din Sibiu sunt dispuşi să ne împrumute optzeci de mii de ducați, 
pentru care pretind o sută. Am dus tratative cu ei în această privinţă. 

—Şi când le vom întoarce datoria? întrebă Leca. 

— În toamnă. De asta mă îngrijesc eu. Va trebui să mai strângem oști. 

—Avem destule, interveni Mihalcea. Și așa ne dau destulă bătaie de 
cap cu cheltuiala peste puterile noastre. 

—Alungarea lui Ieremia și a polonilor din Moldova nu-i o joacă, 
ripostă Cae. Vom întâlni acolo mii şi mii de prieteni, de oameni dornici ca 
Moldova să revină la trupul ţării, dar și oști mari, frumos pregătite de luptă. 
Domnilor, îi privi el pe rând. În tot ce a făptuit omul măreț de-a lungul 
veacurilor, a existat în primul rând un dram de îndrăzneală. Dacă n-ar fi fost 
această îndrăzneală, cu puţine realizări s-ar fi putut mândri lumea azi. 
Numai chibzuiala nu ajunge. Să punem și noi un sâmbure de îndrăzneală în 
marea noastră încercare de unire a neamului românesc. Fără asta nu se 
poate. Dacă ne vom tot uita la amenințările din jurul hotarelor, dacă vom 
chibzui mereu asupra feluritelor greutăţi, nu vom ajunge departe. lubim 
chibzuiala, dar amintiţi-vă că acum şapte ani ne-am ridicat împotriva 
Imperiului Turcesc doar cu o mie cinci sute de oșteni. Atâţia aveam când 
am tăiat garnizoana turcească din Bucureşti. Abia pe urmă am putut aduna 
oastea cea mare a ţării. Oare nu era atunci un sâmbure de îndrăzneală în 
toată încercarea noastră? Chiar emirul Ibrahim ne-a strigat plin de mirare: 
„Dar sunteţi nebun, efendi! Cu o mie cinci sute de oșteni vă ridicați 
împotriva unui imperiu?” lată că am ieșit de sub turci. Dacă ne-am fi gândit 
atunci ca acum, am plăti și azi tribut turcilor. Copiii noștri ar sluji și azi în 
oștile de ieniceri. Fetele şi femeile noastre ar fi cărate şi azi în robia turcilor. 
Să fi pierdut noi, oare, acel sâmbure de îndrăzneală? Parcă nu-mi vine a 
crede. 

—Să mă ia naiba, aşa e! se entuziasmă Zamfirescu. Eu sunt pentru 
intrarea în Moldova. 

—Fie! murmură Leca. 

—N-am încotro, râse Preda Buzescu. 


—Despre asta vom vorbi în curând, continuă Cae. Acum, ameninţarea 
vine de la tătari. Dacă solii lui leremia şi Sigismund vor ajunge la tătari, 
aceştia vor veni la primăvară peste Ţara Românească. De ne batem cu ei, 
vom zădămici planurile noastre asupra Moldovei. Altîn nepotul hanului, se 
află la Iași. Ieremia și Sigismund îi oferă douăzeci de mii de ducați pentru 
acest atac. Și încă douăzeci după. 

Principele râse mirat că nepotul său ştie astfel de lucruri. Apoi întrebă: 

—Ce altceva am putea face? 

—De asta mă ocup eu, zâmbi Indru. Solia nu va ajunge la tătari. 

—Grozav! spuse Mihalcea cu neîncredere în glas. Crezi că solia va fi 
formată din doi-trei oameni? lar cu o oaste, cât ar fi ea de mică nu te văd 
călătorind prin Moldova împânzită de poloni. 

—Nu te îngriji de asta, Mihalcea! interveni Costache. Poate vor fi 
cincizeci, o sută, sau chiar mai mulți... 

Caravană nu-şi continuă vorba, fiindcă intrară în odaie Niţă Praştie şi 
căpitanul Soare. 

— Vă mai amintiţi de mine, măria-ta? salută moldoveanul adânc. 

—De dușmani şi de prieteni ne amintim totdeauna, zâmbi principele. 
În luptele de la Putinei și Şerpătești, erai în fruntea a o mie de călăreți 
moldoveni trimiși de Aron-vodă. Şi nu te-am văzut niciodată la spatele lor. 

Bărbaţii din jurul mesei îl priviră cu interes, ca pe o veche cunoştinţă. 
Tânărul căpitan nu era un om voinic. Statura lui măruntă, braţele ca de 
adolescent, umerii nu prea largi arătau o slabă putere, iar pentru un oștean, 
ca el, aducea a cusur. Doar un ochi dibaci ar fi remarcat în mersul său niște 
unduiri elastice ale corpului. Faţa prelungă, cu ochii râzători, părul căzut pe 
frunte în slabă rânduială îi măreau aerul de tinereţe, chiar dacă Soare 
împlinise douăzeci şi opt de primăveri. 

—Niţă mi-a vorbit despre domnia-ta, grăi principele. 

— Atunci aş mai adăuga puţine, răspunse căpitanul. Doamne, la lași, 
Sigismund, Ieremia și contele 'Taranowski au pus la cale o călcare a tătarilor 
în Ţara Românească. De când se ştie neamul nostru, nu a fost o astfel de 
necuviință. Auzind asemenea lucru, o parte dintre căpitani au stat împotrivă, 
dar fără folos. Căpitanul Vasile a căzut sub topoarele gărzilor. Clucerul 
Dumitru şi-a aflat moartea sub o lovitură vicleană de pumnal. Căpitanul 
Sbârcea cred că a scăpat spre Focşani. Eu am răzbit până aici, dar nu mi-a 
fost uşor. De două ori am ieşit de sub urmărirea gărzilor. La Piatra, l-au ucis 
pe unul care aducea la chip cu mine. Asta au făcut-o polonii, fiindcă oștenii 


din gărzile noastre mă cunoşteau și nu ar fi căzut spre asemenea greşeală. 
Am trecut munţii, însă am picat în mâinile prietenului Niţă. Nici pasărea nu 
trece pe lângă oamenii lui Niţă fără ca el să prindă de veste. Se petrec 
necazuri mari în Moldova. Ieremia s-a vândut cu totul şi nu mai ştie de 
rosturile ţării. Cine-i bănuit că vă poartă gânduri bune, cine își arată 
nădejdea că veţi uni Moldova cu restul țării, e hăituit fără milă. Sunt fericit 
că am scăpat, fiindcă abia acum pot lucra pentru folosul neamului. M-am 
odihnit două zile la Sibiu, iar acum sunt gata să intru în slujba voastră. 

—Pe cele patru potcoave noi ale Zambilicăi! sări Costache. Ai trecut 
cumva pe la hanul Trandafirul Galben? 

—Am avut această plăcere, grăi Soare cam nedumerit. 

— Atunci, domnia-ta l-ai altoit pe jupânul Hans Moser? 

—Nu cine ştie ce, mustăci căpitanul. 

—De necrezut, murmură Costache. Moser face parte din tagma 
uriaşilor. Nu mi-aş fi închipuit să-l răzbească unul de statura domniei-tale. 
Fiindcă, hm! Fiindcă aş zice că nu prea eşti dăruit cu prea mare voinicie. 

— Adevărat! răspunse acesta șăgalnic. Dar să știi, domnule Caravană, 
că le-am venit de hac unora mai ceva decât Moser. Însă nu-i meritul meu. 
Cu ani în urmă, am învăţat de la un tătar arta luptei cu corpul. Omul 
călătorise prin Asia şi zău că m-a uimit cu priceperea lui. Asta s-a întâmplat 
acum patru ani, în satul Slobozia, pe Nistru. Vreo douăzeci de tătari 
intraseră în sat cu gândul de a lua cu ei câteva moldovence. Eu tocmai 
trăgeam acolo, în fruntea a patru sute de călăreți. I-am prins pe tătari și, 
fiindcă păcatul lor de a se simţi atrași către frumoasele noastre fete nu mi se 
părea prea mare, i-am altoit niţel cum se cuvine şi i-am slobozit. Rămăsese 
la urmă un bătrâior, lipsit de harurile puterii. Mă uit la el și-i zic: „la-o din 
loc, taică! Nu se cuvine ca tinerii să ridice mâna asupra bunicilor, chiar dacă 
ți s-ar cade o trântă.” Zice: „Încearcă, fiule! Poate că oi fi în stare să-i 
răzbun eu pe ceilalți”. Vorbea frumos în graiul nostru şi-mi era milă de el. 
L-am rugat să plece teafăr, dar nu am reușit să-l conving. Așa că l-am prins 
cu nădejde, hotărât să nu dau prea tare cu el. Însă nu ştiu ce naiba a făcut cu 
mâinile, fiindcă m-am pomenit cu nasul în iarbă, iar el în picioare, parcă se 
uita undeva pe cer. Oştenii mei se țineau de burtă din cauza râsului. De trei 
ori la rând am încercat să-l dobor. De trei ori m-a bușit de credeam că mi-a 
sunat ceasul de pe urmă. L-am oprit în slujbă, cu plată mare din simbria 
mea. Acum, ştiu şi eu cam cât ştia bătrânul. E o metodă de luptă în care nu 
voinicia are spor, ci cunoașterea unor lovituri sau apucări fără greș. 


—Parcă nu-mi vine a crede, spuse Leca, ce se mândrea cu o statură 
falnică. 

—Domnule, zâmbi Soare, vă stau la dispoziţie când doriţi. 

—A, nu! Nu vreau să fac schilodirea unui prieten, se apără Leca. Chiar 
anul trecut am buşit patru zdrahoni până când i-am lăsat laţi. D-aia nu 
doresc să-mi pun mintea cu domnia-ta. 

— Acest lucru ar trebui să-l spun eu, i-o întoarse căpitanul, spre hazul 
celorlalți. 

Iute și aprig la fire, aga Leca se înroşi de mânie, bâlbâindu-se: 

— Ai vrea acum? 

—Dacă măria-ta principele nu vede nimic rău în asta, aş vrea. 

— Doamne! se înturnă Leca. Îngăduie-i vechiului tău slujitor să-l 
atârne pe moldovean, cu nădragii, tocmai sus, în panoplia de colo. 

—Măria-ta! râse căpitanul. Vă rog şi eu de îngăduinţă. 

Principele, mare iubitor de întreceri voiniceşti, făcu un semn de 
aprobare, minunându-se de îndrăzneala moldoveanului. Ceilalţi se grăbiră 
să tragă masa și scaunele către pereţi, astfel că locul din mijloc rămase 
destul de mare. Leca îşi lepădă uriașa pelerină verde, apoi se pregăti să facă 
același lucru cu haina, dar vorbele lui Soare îl opriră la jumătatea gestului. 

— Domnule, grăi el cu modestie, păstraţi haina! Căzătura voastră s-ar 
putea să fie mai rea decât o doresc eu. Haina vă poate apăra de unele 
vătămături ale corpului. 

—Apă! Apă, că mor! behăi Leca năuc. Adică vin, că n-avem apă. 

Luă o carafă şi o goli pe jumătate dintr-o sorbitură adâncă. Apoi vorbi 
iar: 

—Omul acesta are ceva hibă la cutiuţa de minte. Acum, nu mai am nici 
o milă pentru el. 

—Ei, pe dracu! se supără Costache. Isprăviţi cu vorbăria şi încăieraţi- 
vă odată, fiindcă mai avem și alte treburi! 

Leca îl privi o clipă urât. Soare se mulțumi cu o ridicare din umeri. 
Veniră unul lângă altul. Căpitanul abia îi ajungea cu creștetul până la piept, 
dar nu se sinchisi de asta. Îşi desfăcu picioarele în lături, aduse braţele în 
faţă, ca şi când s-ar fi agăţat la o trântă, și aşteptă calm, cu privirile pironite 
în ochii lui Leca. Se făcu liniște. Bărbaţii cătau nedumeriţi spre cei doi. 
Fulgerător, Leca întinse mâinile spre mijlocul căpitanului. Apoi se petrecu 
ceva uluitor. Soare parcă nici nu se forțase măcar, iar Leca zăcea întins cu 


nasul în imensul covor de Keşan. Şezu nemișcat câteva clipe, fără a izbuti 
să-și rețină un geamăt. Se ridică greu. 

—Drace! oftă simțind că nu are aer destul. Nu domnia-ta m-ai pus jos. 
Cred că am alunecat din nebăgare de seamă. 

— Aşa cred şi eu, răspunse căpitanul cu toată seriozitatea. 

—Aiurea! se entuziasmă Costache. Te-a bușit limpede ca lumina zilei. 

— Atunci, mai încercăm o dată, mormăi Leca descumpănit. De data 
asta voi fi mult mai atent. 

—Ar fi bine, Leca, interveni principele. Ar fi bine să fii mai atent, 
altfel, felcerul Zimmermann va avea de lucru cu tine. 

Leca îşi reţinu o înjurătură. Încercă să-l pălească pe căpitan între ochi, 
dar minune: Soare îl întoarse prin aer şi-l slobozi ca pe-un sac de grăunţe. 

—Mai încercaţi o dată! strigă Costache frecându-și palmele de plăcere. 

Năuc, Leca privi în jur, își potrivi mustaţa, ce-i intrase în gură, se 
ridică greoi, asemenea pruncului care învață să meargă, și răspunse cu mare 
oboseală în glas: 

— Încearcă tu! Mie îmi ajunge şi am să fiu mulţumit dacă nu mi-a 
plesnit vreo coastă, fiindcă dreapta nu-mi mai dă ascultare. Crezi că-i ruptă? 
se întoarse către căpitan. 

—Ruptă-neruptă, tot un drac! bombăni Costache, nemulțumit că lupta 
se încheiase atât de repede. 

—Nu-i ruptă, domnule, răspunse căpitanul cu aer de cunoscător. Are 
ceva scrânteală, dar unele frecţii bune o pun în câteva zile pe rosturile ei. 

—Soare! grăi principele. Ceva mai devreme hotărâsem a te primi în 
slujba noastră cu cinci ducați pe lună. Acum, după ce ne-ai arătat astfel de 
haruri, cred că chiar zece ar fi puţin. Aş dori să ne înveţi arta acestui soi de 
luptă. 

— Chiar mai mult, răspunse acesta. Pot să mă apăr de un jungher sau 
de o sabie. 

Ochii oaspeţilor crescură mari, a mirare, dar nu-l mai contraziseră, 
convinşi că moldoveanul acela cu ochii veseli, râzători, era departe de a fi 
un lăudăros. 

Sfatul de taină luă sfârșit. Boierii părăsiră odaia îngânduraţi. Doar Cae, 
Costache, Ducu și Chirilă mai zăboviră acolo, reţinuţi de principe. 

—Când vei porni spre laşi, nepoate? 

— Mâine, înainte de a se face ziuă. 

— Te-ai gândit la însoțitori? 


—M-am gândit. Noi patru, părintele Grasa și Sile. 

— Cam puţini, pentru o treabă atât de grea. 

— Mulţi am bate la ochi. 

—Mda! Va trebui să te lipseşti de Ducu şi de Costache. Cu ei am o 
treabă ce nu suferă amânare. Doctorul Pezzen, primul-sfetnic al curții 
imperiale din Praga, ne-a trimis o scrisoare ce ne-a mirat mult. El ne 
vestește că împăratul Rudolf se arată dornic să o cunoască pe domniţa 
Florica, fiica noastră. 

—De unde până unde? făcu Chirilă surprins. 

—Nimic mai simplu, domnilor. În toamnă, zugravul nostru Petru 
Armeanul a prins pe pânză chipul domniţei. După lupta de la Șelimbăr, i-am 
trimis împăratului câteva daruri, printre care se afla şi pânza amintită. 
Doctorul Pezzen arată în scrisoare că Rudolf ar fi îndrăgostit de chipul 
copilei noastre. Vă închipuiţi, prieteni, ce ar însemna pentru neamul nostru 
o astfel de înrudire? Am rămâne cu un singur dușman, cu turcul, iar pe turc 
am ştiut totdeauna să-l batem. Vom avea oști și răgaz pentru consolidarea 
țării. Dar astea sunt visuri. Totuşi, merită să încercăm. 

—Şi dacă domniţa Florica se opune? întrebă Caravană. 

— Încă nu ştim. Ea mi-a scris că e gata să meargă la Praga. Apoi, fie 
cum va da Dumnezeu! În drumul acesta lung și nu lipsit de primejdii, o vor 
însoţi Ducu și Costache Caravană. 

—Mi-e greu să renunţ la ei, observă Indru. 

—Ştiu, însă nu am de ales. Mi-ar fi plăcut să o păziţi cu toţii, dar 
treburile cu tătarii nu le putem lăsa baltă. 

—Când vom porni, doamne? se interesă Ducu. 

—Ar fi bine, mâine în zori. Domnița Florica se află acum la moșia 
noastră de lângă Pitești. Greşesc. Moşia asta i-am dăruit-o nepotului Cae. Ai 
fost pe acolo, nepoate? 

—Nu, zâmbi acesta. 

— Aşa e! murmură principele cu vădită amărăciune în glas. Pentru noi, 
nu am avut vreme în ultimii șapte ani. Și nici nu ştiu când vom avea. 
Hotărâsem să te cunun după Bobotează, cu frumoasa castelană din Obreja. 
Dar iată că unele lucrări mari ne-au împiedicat. Pe contesa Stela 
Beckembauer nu am mai văzut-o de la Crăciun. Drace! M-am obişnuit să-i 
zic aşa, în loc de Stela Cristu. Dar tu când ai văzut-o? 

— În urmă cu vreo două săptămâni, măria-ta. 


—Să mergi dimineață până la Obreja! Ar fi păcat să nu-ţi iei rămas 
bun, mai ales că Obreja e la un ceas călare de Alba-lulia. 

—Am trecut pe acolo azi-dimineaţă înainte de ivirea zorilor, însă nu 
era ceas potrivit pentru o vizită. Credeam că voi merge în seara asta, dar 
sfatul nostru de taină a început mai târziu decât am sperat. La ziuă, va fi 
greu. Zorii vor trebui să mă prindă pe drum. Apoi, sunt unele pregătiri. Doar 
dacă mi-aţi îngădui acum... 

—Bună hotărâre! îl întrerupse principele. Chirilă va avea grijă de 
pregătiri. lar mâine înainte de a se face lumină te va aştepta dimpreună cu 
Grasa şi Sile, în satul Cistei. Sunteţi liberi, domnilor! 

Tinerii cavaleri părăsiră încăperea tăcuțţi, fiecare cu gândurile lui. 

— Mergi cu mine, Costache? întrebă Cae. 

— Merg, răspunse grăsunul, mulțumit de asemenea invitație. Drumul 
nostru va fi împreună până la Blaj. Acolo ne despărțim. Ducu mă va aştepta 
alături de ceilalți. Pregătiri n-am. Doar să pun şaua pe Zambilica. O să 
încerce unele mofturi, dar grajdul din Obreja nu-i cu nimic mai slab ca cel 
de aici. Ce zici de căpitanul Soare? I-a făcut lui Leca mâna altoi. 

Principele rămase în odaia de lucru. Semnă câteva scrisori, le puse 
pecetea, apoi oftă și se lăsă obosit pe spătarul scaunului. 

„Oare soarta neamului depinde de un lucru atât de mărunt? se întrebă 
el. De o căsătorie?” 

Îşi trecu mâinile prin păr şi rămase nemișcat. Jăraticul clipea din ce în 
ce mai rar, înainte de a se transforma în tăciune. 

„Ca viaţa omului! Arde, dă căldură, apoi căldura se risipește şi rămâne 
mărturie doar cenuşa”. 


* 


Un sfert de ceas mai târziu, doi călăreţi se strecurau ca niște năluci prin 
pădurea care se oprea brusc, domolită de apa Mureșului. Trecură pe gheaţa, 
ce pocnea sub copitele cailor, şi apucară drumul spre Obreja. De departe 
luminile de pe zidurile castelului abia se vedeau licărind. 

„ — Ce naiba caut eu cu ăsta pe coclauri la vreme de noapte? murmură 
Caravană privind spatele lui Indru. Nici Zambilica în zilele lui proaste nu-i 
mai nătărău ca el. O fi mare spadasin. O fi mai isteţ ca noi în alte rosturi, 
dar în dragoste, să dai și să fugi. Biata fată! Îl aşteaptă de şapte ani. Parcă 
principele trebuie să-i rostuiască lui căsătoria? O ia, și gata. De Bobotează, 
putea să trăsnească și să fulgere. Dacă avea ceva gânduri de însurătoare, ne- 


ar fi luat pe mine, pe Chirilă şi pe Ducu, să-i fim martori. Se cununa în 
capela din Obreja, şi gata. Că doar nu durează cununia cât postul 
Crăciunului. Auzi! Cea mai frumoasă fată din Transilvania tânjeşte după 
unul ca el. Să fi fost eu în locul ei, de mult eram măritată cu contele Teleki. 
Omul o iubeşte, a cerut-o de nevastă în câteva rânduri, e bogat, frumos, 
tânăr, chiar dacă nu-i atât de viteaz ca Indru. Parcă de spadă şi de cuțite are 
nevoie o fată? Însă ea, uite, Doamne, că nu-l place pe Teleki. Stă după 
toanele ăstuia. Nu zic eu că nu o iubeşte, dar se chinuiesc amândoi. El se 
teme s-o încurce în căsătorie, fiindcă viaţa îi stă mereu în cumpănă. Ah, pe 
căpăstrul Zambilicăi! Cine-i ferit azi de primejdii? E drept că la el se arată 
mai mari. lată că mâine porneşte la drum. Și va fi pe drumuri săptămâni. Ba 
s-ar pute să nu se mai întoarcă viu. Totuși, nu-i bine. Mai devreme, ne 
spunea că în tot ce a înfăptuit măreț, omenirea a pus şi un dram de nebunie. 
Poate că și în dragoste ar trebui pus un dram de nebunie. Dacă tot stai să te 
gândești la greutăţi, nu faci nimic. lată că puteau fi căsătoriți de vreo șase- 
şapte ani. lată că el n-a murit până azi. Le-a lipsit doar dramul de nebunie.” 

Urcară pe o coamă de deal. Castelul, ascuns o vreme de privirile lor, 
apăru deodată ca o pată uriașă. Fost cândva proprietate a baronului Albert 
de Szentivâni, frumosul domeniu trecuse, cu ani în urmă, sub stăpânirea 
contelui Hans Beckenbauer. Se zvonise atunci că baronul ceruse o sumă ce 
i-ar fi luat piuitul celui mai înrăit cumpărător. Că Beckenbauer acceptase 
suma fără să clipească. Dar păcălitul fusese cel ce vânduse. Castelul domina 
împrejurimile cu zidurile sale mari, cu minunata poziţie, ce se ridica în 
pantă asemenea unui piept deasupra apelor 'Târnavei. Miile de iugăre de 
pământ generos, viile bine îngrijite, sarea aflată din belşug pe dealurile 
dinspre Crăciunel și frumoasa crescătorie de cai aduceau venituri vrednice 
de luat în seamă. Puţini ştiau că Hans Beckenbauer și sora sa se numesc în 
realitate Ion şi Stela Cristu. Că nu sunt saşi. Că veniseră acolo în slujba lui 
Mihai-vodă, care îşi dorise un om de încredere în apropierea fostului 
principe Sigismund. 

Ajunseră la poarta castelului din Obreja. Comandantul gărzilor îi 
recunoscu şi trimise după majordomul Kraus. Acesta veni grăbit pe 
picioarele lui scurte, trudindu-se aprig. Pântecul său, umflat ca un harbuz 
ascuns în haine, se cutremura la fiecare călcătură. 

——lesus-Maria! exclamă vesel când dădu cu ochii de oaspeţi. Fiţi 
bineveniţi în Obreja! 

Apoi gândi. 


„Nu mă grăbesc să-mi anunţ stăpânii. Surpriza și bucuria contesei vor 
fi atât de mari, încât merită să risc o mustrare din partea domnului conte. Ca 
să nu mai vorbim despre faptul că și slujitorii au uneori toanele lor. Fiindcă 
oameni suntem cu toţii. Ar fi suficient să luăm exemplu de la măgar. 
Măgarul nu se urneşte din loc atunci când îi vine pe chelie, măcar de l-ai 
jupui de viu. Domnul conte se arată neînduplecat când călcăm regula. Dar 
ce plăcere și variaţie ar mai fi în viață dacă am păstra cu sfinţenie chiar 
toate regulile?” 

—Poftiţi, domnilor! Călcaţi pe aceste minunate dale de marmură, 
bucurându-ne auzul! Aţi picat cum nu se poate mai bine. Uneori ne culcăm 
o dată cu găinile, dar azi nu-i târziu. În sufragerie ard lumânările multe, iar 
masa e întinsă regeşte. Avem... 

Se întrerupse și deschise ușa mustăcind. Contele Beckenbauer săltă o 
sprânceană a supărare, apoi faţa i se lumină într-un zâmbet larg. Teleki se 
ridică surprins de lângă Stela, căreia îi arăta o superbă bijuterie. Tânăra 
castelană își reținu cu greu un țipăt mare de bucurie. Costache făcu un pas 
către masă, dar se opri la al doilea. Prezenţa lui Teleki îl nemulțumi 
profund. Felul în care îi găsise, aproape lipiţi unul de altul, era mai grăitor 
decât bucuria contesei. Cae rămase pironit în prag, cu un zâmbet spart, ofilit 
dintr-o dată. Ochii lui se subţiară, iar glasul căpătă parcă o modulație aparte. 
Dar nici inteligentul Beckenbauer, nici rafinatul Teleki nu observară scurta 
schimbare. Doar Stela o intui şi păli brusc. 

—lată ce înseamnă să pici musafir la un ceas nepotrivit, grăi Cae 
şăgalnic, în timp ce saluta adânc. Mi se pare că stricăm o conversație 
agreabilă. Adică o seară începută frumos. 

—Nici vorbă, domnilor! zâmbi Beckenbauer, salutând la rândul său. 
Vizite ca ale domniilor-voastre, le-am dori cât mai dese. lar ceasul? Ceasul 
nu contează pentru niște gazde ca noi, care nu ne bucurăm de prea mulți 
oaspeţi. Luaţi loc, domnilor! Kraus, îngrijește să se aducă tacâmuri)! 

— În cazul acesta, ne-aţi luat o piatră de pe inimă, răspunse Cae. Ne 
aflăm doar în trecere pe aici, altfel nu am fi îndrăznit. 

—Regretul nostru ar fi fost foarte mare, spuse tânăra castelană. Adesea 
aţi trecut prin apropiere fără a ne vizita. Însă totdeauna cu treburi grabnice, 
adăugă îndulcind dojana. 

Cae nu o privi decât în treacăt. Și din nou Stela intui că ceva nu ar fi în 
regulă. Poate că prezenţa lui Teleki născuse bănuieli în mintea logodnicului 
său. De trei ori venise la ei în ultimele luni și de trei ori îl întâlnise acolo pe 


Teleki. Iar faptul că acesta se ridicase de lângă ea surprins, uluit, ar fi putut 
întări bănuiala. Această constatare o fulgeră scurt, ca un junghi. Întâi se 
neliniști. Apoi o cuprinse mânia. Avea el oare dreptul să o bănuiască? Ochii 
ei cenușii ca oţelul luciră o clipă mai tăios decât ar fi vrut. Dar nici Cae, nici 
ceilalți nu remarcară gândurile ce i se citeau pe faţă. 

—Mă bucură întâlnirea cu domniile-voastre, grăi Teleki zâmbind 
curtenitor. Sunt în trecere prin Obreja. M-am oprit aici... adică am venit 
aici, în drum spre Haţeg, unde am o frumoasă crescătorie de cai. Poate nu 
atât de mare ca a domnului Beckenbauer, încă cu exemplare straşnice. Am 
venit aici cu gândul de a trata un schimb de iepe de prăsilă. Mâine plec... 

Se opri brusc, fiindcă își dădu seama de greşeală. Ceea ce spunea el 
aducea a justificare. Niciodată nu i se întâmplase o astfel de gafă și abia 
acum observă în ochii lui Cae o scurtă sclipire ironică. Doar contele 
Beckenbauer era străin de cele ce se întâmplau. Atent la pregătirile 
slujitorilor, ce intraseră cu tacâmuri și tăvi grele, îi scăpase mărunta 
conversaţie care adusese în aer un sâmbure de răceală. 

—M-ar bucura să mă vizitaţi o dată la Haţeg, încercă Teleki să repare 
greșeala, îndreptând conversaţia pe făgaş mai bun. Am un cal de patru ani. 
Doar Vânt Sălbatec, frumosul vostru armăsar, i-ar ţine piept la galop. Aş 
vrea să vi-l vând. Ce-i drept foarte scump. Adică, în schimbul unei vizite pe 
care o aşteptăm de mult. Am tot sperat să mă căutaţi o dată. 

Cae nu apucă să-i răspundă, fiindcă se amestecă Beckenbauer. 

—Luaţi loc, domnilor! 

—Pe şaua Zambilicăi! răspunse Costache printr-o exclamaţie obişnuită 
lui. Regretăm, domnule conte. Așa cum vă spunea adineauri prietenul Cae, 
suntem doar în trecere. Venim de la Sighișoara și trebui să ajungem grabnic 
la Alba-lulia. Misiunea noastră ne lipseşte de plăcerea pe care ne-o oferiţi. 
Am intrat doar... doar pentru câteva clipe. 

Castelanul, plin de tact şi de înţelepciune, bănui că Indru se abătuse 
din drum mânat de dor. Astfel că după un minut de gândire spuse, fără a-și 
ascunde mâhnirea sinceră: 

—Da. Sperasem că veţi rămâne la noi măcar până mâine. Totuşi, cred 
că mai puteţi zăbovi un sfert de ceas. Acum o săptămână am cumpărat din 
Sibiu o pânză frumos lucrată în ulei. Ea reprezintă niște flori de liliac atât de 
măiestrit zugrăvite, încât parcă simţi nevoia a te apleca spre ele pentru a te 
îmbăta de mirosul suav. În vreme ce noi vom ciocni împreună un pahar cu 


vin, o rog pe sora noastră să-i arate domnului Indru frumosul tablou. 
Niciodată nu am cumpărat un lucru atât de gingaș. 

Stela înţelese manevra fratelui şi se ridică grabnic, fericită că-i oferea 
prilejul de a fi singură cu iubitul ei. De fapt, înţeleseră cu toții. Tânăra 
castelană ieși în întâmpinarea lui Cae. Se întâlniră la scările de marmură ce 
duceau la primul etaj. Ea își plecase ochii pentru a nu i se vedea bucuria, 
dar nu înainte de a-l cuprinde pe tânăr într-o privire scurtă, fugară, ca o 
părere. 

„A mai slăbit, gândi ea. Mereu pe drumuri, la vreme bună sau rea, 
noaptea și ziua, fără odihnă. Ochii lui sunt obosiţi. M-a privit o clipă 
nedrept. Poate că în clipa aceea a alungat din ei oboseala. Hainele lui 
totdeauna fără cusur arată mai neîngrijite, chiar dacă frumoasa cămașă albă 
strălucește de prospețime. Nu mai are timp pentru el şi nici pentru mine. Ne 
vedem rar. Și atunci numai din fugă ca niște cunoscuţi care nu au ce să-și 
spună. Doar un sfert de ceas împreună! De ce atât de puţin? De ce ne 
dușmănește timpul? Aș vrea să-l alint. Să-i mângâi părul răzvrătit. I s-au 
spuzit buzele de frig. Înseamnă că a umblat mult. Că a răbdat de frig. Mă 
doare inima când îl privesc. În toată lumea asta, numai pe mine mă are. 
Doar mie îmi dau lacrimile când îi văd faţa trasă şi zâmbetul obosit. Nu-mi 
spune nimic dintr-ale lui, dar îi citesc în suflet.” 

Călca alături de el și aștepta din clipă-n clipă să o sărute. Să o cuprindă 
cu braţele. Purta o rochie de culoarea cerului, strânsă pe talie și cu mâneci 
largi. Părul ei roșcat cădea în valuri şi-i acoperea umerii. Formele aplecate 
spre linii dulci, frumos alungite, se ghiceau uşor în fiecare pas. Faţa 
prelungă, cu trăsături delicate, obrajii ca nişte petale, cu o roșaţă plăcută 
spre umerii lor, şi mai ales aerul ei vioi o arătau sub vârsta majoratului, 
chiar dacă avea să împlinească în curând douăzeci şi trei de ani. 

Se opriră în faţa superbei pânze. Ea îi vorbi ceva despre pictorii 
vremii, în timp ce gândurile îi rătăceau aiurea. 

„De ce nu mă sărută? tresări ea. De ce nu foloseşte micul nostru răgaz? 
E gelos? Doamne-Dumnezeule! Oare unul dintre cei mai inteligenți oameni 
ai neamului poate să fie orb? De ce nu se uită în ochii mei? Oare anii de 
când îl aştept nu sunt o chezăşie?” 

O cuprinse un sentiment de mândrie rănită. Apoi, vorbele ei deveniră 
tot mai calme. Mai pline de răceală. Coborâră în sufragerie ca doi străini. 
Nici o vorbă de reproş nu apăruse între ei. Dar fiecare simţi gheaţa din 
inima celuilalt. 


Curând, porţile mari se închiseră în urma celor doi călăreți. Caii se 
întinseră în goană pe zăpada îngheţată, ce pocnea scurt sub copite. 

„lată cât ţine credinţa unei fete frumoase, gândi Caravană oftând. lar 
zvonurile despre desele vizite ale contelui Teleki în Obreja își arată rostul. 
Da. lată că un cavaler de salon, un fustangiu ca Teleki, are mai multă 
căutare decât cel mai desăvârşit bărbat din câți cunosc eu. Și nu cunosc 
tocmai puţini. Cae se arată mai tăcut ca mormântul. Naiba ştie ce o fi în 
mintea lui. Dar mi-a plăcut. A fost în gând cu mine. Nu rămâi într-o casă 
unde eşti al doilea. Puțin a lipsit să-i iau la înjurături. Ei da, sunt furios cum 
n-am fost de mult. Să mă ia naiba de nu le pun foc! Praf şi pulbere să se 
aleagă de castelul lor! Bietul meu prieten! Ce rău făceam dacă renunțam să- 
] întovărășesc! Să fi fost eu femeie şi să fi avut un iubit ca el, cred că... cred 
că... Zambilico! Să te ia dracul de zurbagiu! Mișcă din pirostrii până nu-ţi 
ard vreo două să mă pomeneşti!” 

Auzind pentru prima oară în cincisprezece ani glasul mânios al 
stăpânului și simțind pentru prima oară împunsătura aspră a pintenilor, 
slutul armăsar se întinse la drum cu toată nădejdea. Dar Indru parcă zbura 
înaintea lor. 

—FEi, Cae! strigă Costache cu glasul nespus de blând. Aşteaptă-ne, 
dragul meu! Poate că lucrurile nu stau aşa cum gândim noi. Adică... vreau 
să spun... poate... Uite, să vezi tu că-i trag o mamă de bătaie Zambilicăi. S- 
a făcut leneş. De fapt, ar trebui să-l schimb, dar nu mă îndur. De 
cincisprezece ani suntem împreună. Auzi? O ştii pe aia cu doi turci și doi 
români?... 

Tăcu, fiindcă vorbele lui se pierdeau în vânt. Calul prietenului său abia 
se mai zărea printre primii copaci din marginea Mureşului. 


Primăvara debutase timpuriu. O ploaie bogată spăla zgura iernii și o 
căra la vale către pâraiele ce se umflaseră, gata să dea din albii. Apoi ieși 
soarele. Era cald. Pământul se zvânta iute pe dealurile din jurul Piteștilor. 
Prin văi încolţise iarba, iar gâzele amorţite peste iarnă porniră în 
recunoaștere. Dinspre sud adia un vânt călduţ, molcom. La hanul „Doi 
miei” un bărbat mărunt, gras, transpirat, şedea la o masă plină de bunătăți. 
O pulpă rumenită frumos, parcă ceruită, ceva pâine de casă, proaspătă, cu 
coajă crăpată ca a gorunului bătrân, două funii de trandafiri oltenești 
pipăraţi ca porţile iadului și o cană cu vin auriu, al cărui parfum delicat 
aducea a suflet de sfânt, dădeau mesei un aer sărbătoresc. Bărbatul înfuleca 
domol. Nimic din gesturile lui nu arăta pripeală. Din vreme-n vreme, sugea 
cumpătat vinul din cană, dând ochii peste cap cu creştinească evlavie, în 
timp ce hangiul aștepta alături, smerit, cu o găleată plină. 

Când movila de pe masă dispăru fără urmă, jupânul găsi de cuviință 
să-i propună musafirului câteva ceasuri de odihnă. 

—Domnule Caravană, făcu el, aplecându-se adânc, după asemenea 
desfătare a trupului s-ar cuveni un pat bun, sub așternutul căruia am presărat 
busuioc. În asemenea mirosnă plăcută, somnul e curat și domol ca al 
pruncului care s-a săturat la sânul mamei. 

—Ai meșteșug la limbă, observă musafirul şuierându-și cuvintele. Ah, 
pe șalvarii lui Mohamed, abia mai vorbesc! Sunt ca șarpele după ce a 
înghiţit o pradă peste puterile lui. Au trecut cinci zile de când nu m-am mai 
ospătat așa regeşte, fiindcă eu şi Ducu cel Iute am gonit încoace ca niște 
arătări. Ce vin e ăsta? 

—Lacrimă de Drăgăşani, domnule. 

—Nu-i tocmai slab. 

—Aşa cred şi eu, însă are o hibă. La prima cană te asprește și te 
înviorează de parcă ai fi nou născut. La a doua cană îţi limpezeşte gândurile 
şi îşi arată gustul niţel amărui. La a treia, îţi taie picioarele de la genunchi, 
chiar dacă te simţi mai ușor ca fulgul. La a patra ţi se pare apos, lipsit de 
haruri. La a cincea rămâi damblagiu. La a șasea, mai prinzi putere ca să 
vorbeşti în dodii sau să plângi. La a șaptea îţi piere graiul și rămâi năuc. 

—Aş vrea să o văd şi pe asta, zâmbi Costache cunoscându-și puterile. 
Ia toarn-o pe a cincea! 


—Domnule, grăi cumpănit hangiul, poate e mai bine să urcăm în odaia 
voastră. Se nimereşte azi a fi lipsit de slujitorii mei, plecaţi cu ceva treburi. 
Singur nu mă încumet să vă car pe trepte la deal, aşa cum nu m-aș potrivi să 
urc un butoi plin pe o stâncă. Doar dacă între timp soseşte domnul Ducu... 

—La naiba! îl întrerupse grăsunul. Ducu poate să pice dintr-o clipă în 
alta. Dar n-am nevoie de el şi nici de tine, fiindcă pasul meu va fi la fel de 
sigur. 

—Prea bine, domnule! consimţi jupânul. Poftim cea de-a cincea cană 
şi fie cum o vrea Dumnezeu! Până azi n-am întâlnit băutori să stea pe 
picioarele lor după o astfel de măsură. 

Costache îl privi ironic şi bău fără să clipească. Apoi înţepeni ca prin 
farmec. Hangiul cătă spre el descumpănit, scărpinându-se la ceafă. Dar 
Caravană își birui slăbiciunea. Se ridică grav, impozant, bătu din aripi, gata 
a-şi lua zborul către primul pas, călcă de parcă ar fi avut un picior mai scurt 
şi căzu la pieptul gazdei, ca un berbec ce luase drept adversar un perete. 
Făcu o nouă sforţare, iar hangiul se cruci când îl văzu cum urcă de-a bușilea 
pe scările de lemn. Un sfert de ceas mai târziu, Costache se trezi în pat şi 
murmură ca de pe altă lume. 

— Toarn-o p-a şasea! 

Însă hangiul dispăruse gânditor. „Nu mă aşteptam să aibă atâta putere, 
socoti el. Eu n-aş fi reuşit să mă ridic dintr-o astfel de stare. Bietul 
Costache! Asta-i singura lui distracţie. Mâncare bună și un vin ales. Cam 
puţin pentru un bărbat ca el. Ar fi putut să aibă o casă, nevastă, nepoți... 
Însă el a ales alt drum, în slujba neamului. Iar un asemenea drum greu și 
primejdios te lipsește de alte bucurii.” 

Tresări. Ducu cel Iute intră grăbit în sufrageria imensă. Ochii îi 
străluceau ciudat. Cât despre mers, nu era dintre cele mai sigure, semn că pe 
unde umblase, băutura i-a fost la îndemână. 

—Unde-i Costache? întrebă aspru, dorind să pară mai treaz decât îi 
îngăduia starea. 

— În odaia voastră, domnule. Se odihneşte după ce a gustat aprig din 
vinul nostru cel mai ales. 

Când intră tânărul în încăpere, Caravană deschise un ochi somnoros și 
întrebă mai mult de formă: 

—Ai văzut-o pe domniţa Florica? 

—Am văzut-o, răspunse Ducu morocănos, dar lucrurile s-au încurcat 
rău de tot. 


— Adică, s-a răzgândit şi nu mai doreşte să meargă la Praga? 

—Mai rău, prietene. 

Costache se ridică într-un cot, scuturându-se ca un cal nărăvaş. 

—Ce poate fi mai rău decât asta? 

— Multe, răspunse Ducu. Însă e bine s-o luăm pe bucățele. ÎL ştii pe 
domnul Chihaia? 

—Cum dracu să nu-l știu. Unul slăbănog ca o grindă ţinută la soare. 
Cândva era comandant de gardă la palatul domnesc. 

—Întocmai! aprobă tânărul. Acum asigură paza domniţei Florica. Un 
bărbat ca el, uns cu toate alifiile, se pricepe să o ferească de primejdii. Nici 
șoarecele nu se strecoară acolo fără ştirea lui. Ei bine, când m-a văzut 
domnul Chihaia, am crezut că-l apucă damblaua de plăcere. 

Zice: „Domnule, au trecut câteva luni de când n-am mai avut o vizită 
atât de înaltă. Eu sunt un om subțire, iar aici m-am prostit de-a binelea, fără 
a avea cu cine să schimb niște cuvinte frumoase. Oștenii mei sunt harnici și 
nu lipsiţi de harurile înțelepciunii, însă nu stau la taclale cu ei, fiindcă am 
ştirbi disciplina. D-aia mă gândesc să închinăm câte-o oală cu vin. 
Asemenea eveniment trebuie cinstit ca între doi oameni aplecaţi spre 
fineţuri. Pe dealurile din jur sunt nişte vii care dau un vin negru, ce te ridică 
din mormânt după prima cană. Domnița Florica e înconjurată numai de 
tinere fete, una mai frumoasă ca alta. Dar cu ele ce să discut? Dacă aş avea 
cu vreo douăzeci de ani mai puţin, eheee...” 

Zic: „Altă dată, domnule Chihaia. Invitaţia voastră mă onorează ca și 
cuvintele frumoase, însă acum sunt grăbit. Trebuie să-i vorbesc domniţei. 
Am un mesaj din partea principelui Mihai”. 

„Ah, ah! se căină el. O clipă, m-a încercat bucuria, văzându-te.” 

Zic: „Domnule, poate aşa din fugă, am putea ciocni totuşi o oală cu 
vin.” 

Auzindu-mi vorba, s-a luminat la chip și m-a condus într-o pivniţă 
unde răcoarea te lua pe sus. Vinul era cu adevărat strașnic. După câteva 
înghițituri, am simţit o căldură molcomă, ce se strecura în trup ca o alintare. 
Când am isprăvit ce era în oală i-am mulțumit frumos şi m-am ridicat, 
amintindu-i de misiunea mea. 

Zice: „Cu învoiala voastră, aş rămâne să mai încerc un rând. Mergeţi în 
casă fără mine, domnule! Ştiu că sunteţi un cavaler desăvârşit, așa că nu-mi 
fac griji în privinţa voastră”. 


„Dar nu o cunosc pe domniţă, spun eu cam descumpănit. N-am avut 
fericirea s-o văd.” 

„Lasă! mi-o întoarse el. Fetele te vor conduce la domniţă şi mare lucru 
de nu-ți va rămâne inima la una dintre ele. Eu te aştept aici, în Sfânta 
Sfintelor. Să ştii că vinul altfel îşi sloboade aromele în pivniță. Grăbeşte 
solia pe cât poţi şi pofteşte să-mi ţii tovărăşie. Abia aştept să aflu noutăți de 
la Alba-lulia.” 

L-am lăsat acolo. Văzută de afară, casa nu părea cine ştie ce 
încăpătoare. Abia după ce am intrat mi-am dat seama că-i cât o ogradă. Dar 
înainte de asta, bat în uşa de la intrare, ca orice creștin cu frica lui 
Dumnezeu. După câteva clipe, apare în ușă o zână cu șorțuleţ alb, dăruită de 
risipa cerului cu o claie de păr inelat și blond, care adăposteşte o față ca 
spuma de mare şi niște ochi dintr-aceia de te bagă în răcori după ce te-au 
scos de pe jăratic. 

Zice: „Mătăluţă ai bătut?” 

Mă uit la ea ca ursul la fagure și murmur pierdut: „Eu, puicuţo”. 

Întâi se încruntă niţel, apoi zâmbeşte şi-mi arată nişte dinți albi, 
frumoşi, care pot înnebuni o duzină de îngeri tămâiați împotriva păcatului 
cu gândul și cu fapta. 

„Pe cine căutaţi? mă întreabă, și-i joacă ochii ca la veveriţe.” 

„Pe mătăluţă, zic. Eu sunt Făt-frumos şi mă dau în vânt după zâne.” 

Râde, iar când începe să ciripească şi să mă măsoare lung din priviri, 
chiar Paris, renumitul zurbagiu ce a stârnit războiul troian, ar rămâne cu 
gura căscată şi s-ar lepăda de frumoasa Elena, de Afrodita şi de încă vreo 
două-trei zeități palide. 

„Eu nu prea sunt zână, zice ea, deşteptându-mă din contemplare, iar 
domnia-ta abia ai putea ocupa aici o slujbă de zmeu, însă numai cu leafa pe 
jumătate. Fiindcă zmeii au fost totdeauna harnici la fapte și slabi de gură.” 

Am simţit arsura pentru lauda mea datorată mai mult vinului decât 
firii. M-am ţinut totuși bine și i-am răspuns, uitându-mă în ochii ei cum se 
uită vulpea la pui: 

„Păcat, zână dragă! Roluri de zmeu n-am jucat până acum. Totuşi, dacă 
mă gândesc bine, parcă te-aş fura măcar pentru o noapte. Gândeşte-te ce 
grozav ar fi! O noapte în palatul zmeului.” 

Apoi bag de seamă că ochii i se umplu dintr-o dată de mânie. Roşește. 
Îi stă bine şi parcă aş săruta-o. Dar cuvintele ei mă pălesc aspru ca o 
măciucă: 


„Cei ce fură fetele doar pentru o noapte, abia dacă ar putea ajunge 
rândașii zmeilor. Ca rândaș, poate că ţi-ai găsi un rost. Însă nu prin părțile 
astea, unde umblă feții-frumoșşi şi zmeii adevăraţi. S-ar putea să te calce 
careva dintre ei, din greșeală, ca pe-un scaiete. Și ar fi păcat, fiindcă de 
rândași totdeauna a fost lipsă.” 

„Ei, ei! mă supăr eu. Ai limba ascuţită şi plină de venin ca muma- 
pădurii. Ar trebui să-ți răspund la fel, dar iată că nu-mi pot lua ochii de la 
mijlocelul dumitale, care cred că n-a fost încă strâns de mână de voinic. Cât 
despre mine, pesemne că mi-ai făcut vrăji. lar după cum bag de seamă, ceva 
nu-i în regulă cu chipul domniei-tale. Cred că dacă te-ai da de trei ori peste 
cap, m-aş pomeni aici cu Baba Cloanţa.” 

Se uită la mine numai foc şi văpaie, apoi grăieşte: 

„Destul, domnule! Suntem chit. Mi-ai zis şi ţi-am zis. Pe cine cauţi?” 

Mi-a părut rău pentru vorbele mele năroade, cauzate de vinul domnului 
Chihaia, astfel că i-am răspuns cu mult respect: 

„Pe domniţa Florica. Am un mesaj grabnic din partea principelui 
nostru Mihai.” 

„Dar cine ești domnia-ta?” 

„Ducu cel Iute.” 

O clipă, face ochii mari, mă cântărește cu privirea, apoi mă pofteşte 
într-un salon cât hanul ăsta cu împrejmuire cu tot şi-mi face semn spre o 
canapea în stare să adăpostească trei călăreţi cu cai şi cu harnașamente. Am 
rămas singur. „Grozavă fată! gândesc. Poate cam iute de limbă, însă ea a 
început. Dumnezeule, ce față! Dacă ştie să şi gătească, înseamnă că nebuna 
de pronie a cerului, uneori cam nechibzuită, şi-a investit o groază de capital 
în ea.” 

La puţină vreme, uşa se deschide, iar zâna îmi face semn să intru într-o 
odaie mai măruntă, dar luminoasă și cu mobilă de mare preţ. 

„Vorbeşte, domnule Ducu! zice ea. Te ascult.” 

Glasul ei e mai blând. Se vede că i-a trecut supărarea. Încep să râd. 

„Cu domnia-ta aş vrea să vorbesc toată viaţa, şi de data aceasta nu mai 
glumesc. Dar trebuie să o văd pe domniţa Florica.” 

„Păi o vezi, domnule, zâmbeşte ea. Eu sunt domniţa Florica.” 

Tu mă știi, prietene Costache, că n-am pălit niciodată în faţa 
primejdiei. Că n-am tremurat de teamă în războaie. Însă de data asta, am 
simţit că mi se moaie picioarele. 


Mă bâlbâi: „Șorţul acela alb... adică... vreau să zic... fiindcă d-aia 
credeam...” 

Zice, niţel ironic: „Șorţul? Da. Făceam cozonaci, domnule Ducu.” 

„Fir-aş al naibii! am gândit eu. Să mă ia naiba!” 

Când am plecat de acolo cred că eram năuc de-a binelea. Așa se face 
că am intrat iar în pivniţă, unde domnul Chihaia mă aştepta ca pe sfintele 
moaşte. 

—Mda! mormăi grăsunul Costache. Dar nu mi-ai spus dacă se 
învoieşte să meargă la Praga. 

— Așa e! tresări Ducu din gândurile ce-l împresurau. Merge. Va lua cu 
ea două tinere însoțitoare. 

— Atunci, nu-i timp de zăbavă. 

—Nu prea. Peste un ceas pornim amândoi spre Bucureşti. Va trebui să- 
i cătăm pe Tufănel, Toroipan, Ciripoi, Gălușcă, Tufănel-tatăl și Ciripoi-tatăl. 
Mâine vom fi cu toţii aici și, dimpreună cu domnul Chihaia, însoțim trăsura 
domniţei. 

—Oare nu vom fi prea puţini? Drumul până la Praga e lung, și 
primejdiile se pot arăta adesea. 

—Știu, dar nici noi nu suntem de lepădat. 

Tăcură. Razele soarelui pătrundeau prin fereastră ca nişte ațe oblice, 
parcă vesele, parcă neruşinate, pipăind duşumeaua. 


* 


Când Caravană și Ducu intrară în Bucureşti, seara se aşternea domoală 
deasupra câmpiei. Căldura își subţiase puterile. Din coșurile caselor, fumul 
răbufnea iute, semn că noaptea își aducea prinosul ei de răceală. Cei doi 
mânară caii spre palatul domnesc. Străjerii îi primiră bucuroși, dar aflară şi 
unele veşti proaste. Pătrașcu-vodă, fiul principelui Mihai, plecase din zori 
cu ceva oaste către Calafat, unde intraseră câteva pâlcuri de turci la 
obișnuita pradă de primăvară. Palatul domnesc rămăsese în paza boierului 
Anghel. Acesta îi primi destul de morocănos. Era un bărbat încă voinic la 
cei aproape şaizeci de ani. 

—Pari supărat, domnule, grăi Caravană salutându-l ca pe-un vechi și 
bun cunoscut. 

— Sunt, răspunse Anghel cu neprefăcută amărăciune. Nicolae Pătraşcu- 
vodă mi-a lăsat aici numai opt sute de călăreți. Socot că a luat prea multă 
oaste cu el. Dunărea ea doar la patru ceasuri călare de București, iar 


iscoadele spun că dincolo de apă s-au ivit cam la cinci-şase mii de ieniceri. 
S-ar putea să fie un şiretlic. Se prefac a ieşi după jaf într-o parte şi atacă în 
alta. Dacă se vor abate încoace, cu ce-i oprim? 

—Şi n-ai luat nici un fel de măsuri? 

—Cum dracu să nu iau? Doar nu sunt cu caș la gură. De la prânz am 
adunat sub arme patru sute de tineri. Până în zori voi ridica numărul lor la o 
mie. Însă nu avem arme decât pentru jumătate. Am trimis două sute de 
călăreţi în pândă la Giurgiu. 

— Înseamnă că bucureştenii pot dormi liniștiți. 

—Ştiu eu? Turcii sunt mari luptători. Apoi, o oştire de ieniceri e altfel 
instruită. Cred totuşi că nu va fi nimic. Dar încă nu v-am întrebat de scopul 
vizitei. 

—Acum mi-e mai greu, interveni Ducu. Nu-i unul prea plăcut. Am 
vrea să-ți cerem câţiva oșteni dintre cei mai buni. Mi-e teamă însă că pe cei 
pe care îi căutăm au plecat cu Pătraşcu-vodă. 

—Vorbiţi cumva despre tinerii Tufănel, Toroipan, Găluşcă și Ciripoi? 
Știu că anul trecut i-aţi folosit adesea. 

—Da, domnule, la aceștia ne gândim. 

— Aveţi noroc. Sunt cu toţii în pază la poarta de sud a orașului. Aș vrea 
eu să vă fiu pe plac, însă nu cred că mă pot lipsi de ei. Sunt oșteni vechi, cu 
multă experienţă. De oamenii buni, totdeauna te desparți greu. 

—Ţi-am rămâne foarte îndatoraţi, stărui Caravană. Domnița Florica va 
face un drum la Praga. Drum lung și uneori nu lipsit de greutăţi, ca să nu zic 
vorbe mai mari. 

Auzind de domniţa Florica, bătrânul comandant se îmbună dintr-o dată 
şi zâmbi. 

—Am înţeles. Voi trimite să-i aducă. Unde să vă caute? 

—La hanul Privighetoarea de Aur. 

Cei doi părăsiră palatul domnesc fericiți că norocul nu le-a stat 
împotrivă. Un sfert de ceas mai târziu, ieşiră din Uliţa Mare şi se opriră la 
capătul unei fundături, lângă o poartă de lemn temeinic ferecată în zăvoare. 
Zidul înalt ce împrejmuia ograda şi casa îl lipseau pe trecător de o privelişte 
asupra interiorului. Costache bătu în poartă, iar aceasta se deschise mai 
repede decât se așteptau. 

—Ce doriţi, domnilor? întrebă un slujitor, cu o ghioagă cât toate zilele. 

— Vrem să vorbim cu jupânul Isaia, răspunse Costache. 


—Cam greu, remarcă celălalt. Ceasul nu-i tocmai potrivit. Cine 
sunteţi? 

—Caravană şi Ducu. 

—Ei, drăcie! se minună slujitorul. Nu v-am recunoscut pe întuneric. 
Poftiţi! Jupânul va fi fericit să vă vadă. 

Poarta se închise după ei, cu pocnet sec de zăvoare. În curte, 
întunericul părea chiar mai adânc decât dincolo de zid. Lepădară caii şi 
intrară într-o încăpere frumos luminată. Jupânul Isaia, mărunt, îndesat, cu 
ochii mici şi cu priviri blajine, cu gesturi de paracliser, îi pofti să se aşeze. 

—Un vin, o ţuică, nişte faguri? îi îmbie negustorul. 

—Ah, nu, jupâne! îl întrerupse Caravană. Suntem grăbiţi. 

— Atunci, nu-mi rămâne decât să vă ascult. Cu ce vă pot fi de folos? 

—Cu ceva galbeni. Avem de făcut un drum lung. Pramatia de 
vistiernic din Alba-Iulia ne-a dat doar cincizeci de ducați. Adică să-i pui pe 
o măsea. 

— Cât? 

—Cred că două sute ar fi tocmai suma care ne lipseşte. Însă o vrem 
degrabă. 

— Eu numai pe grabă lucrez. Ce-mi lăsați în schimb? 

—Nimic. 

Negustorul se posomorî dintr-o dată și se scărpină în barbă, gânditor. 
Caravană, care nu se aştepta la unele greutăți, spuse aspru: 

—Să mergem, Ducule! Vom găsi în altă parte. 

—Am spus eu că vă refuz? bombăni Isaia. Nu cred să fi pronunţat 
asemenea cuvânt. Din păcate, afacerile mele au slăbit mult. Când voi primi 
cei două sute patruzeci? Fiindcă trebuie să am şi eu partea mea. 

—Nu ştim, grăi Costache cu toată sinceritatea. 

— Măi, să fie! tresări negustorul. Cine ar încheia oare o afacere atât de 
proastă? Însă dacă mă gândesc bine, cu voi n-am fost niciodată în pierdere. 
Cuvântul vostru va fi o chezășie pentru mine. Unde să vă trimit galbenii? 

—La hanul Privighetoarea de Aur, dar cel târziu până la miezul nopții. 


* 


A doua zi pe la ceasurile zece, o trăsură frumoasă părăsi Piteştii, pe 
drumul care duce spre Vâlcea. La spatele ei, nouă călăreți își mânau caii în 
trap întins. Domnița Florica, îmbrăcată bărbătește cu pantaloni de postav 
strânși pe picior şi ascunși la partea de jos în cizme scurte, îmblănite la 


tureci, cu o frumoasă tunică albastră, răscroită la talie, strălucea alături de 
tinerele însoţitoare. Îmbrăcămintea de drum îi scotea în evidenţă trupul 
subțire, cu linii armonioase și bine împlinite. Iar culoarea albastră a tunicii 
aducea haruri noi chipului său cu pielea albă, fragedă, cu umerii obrajilor 
ușor aprinși, încadraţi de părul blond, ce cădea pe umeri în valuri. Vremea 
era liniştită, călduţă, cerul înalt și limpede. Drumul nu se arăta prea bun, dar 
tinereţea fetelor biruia veselă desele hurducături. Cele două însoţitoare 
purtau aceeași îmbrăcăminte ca și domniţa. Doar tunicile lor se deosebeau 
la culoare. Cea măruntă de statură, al cărei chip era brun, strălucitor ca al 
unei creole, cu părul bogat ridicat în coc pentru a mai câştiga ceva înălțime, 
alesese o tunică verde. Era Irina Zamfirescu, sora mai mică a marelui boier. 
Ultima dintre ele, Dana Mihalcea, fiica vestitului căpitan al principelui 
Mihai, nu era nici brună, nici blondă. Părul său castaniu arăta scurt și 
pieptănat băiețeşte. Ochii căprui, neastâmpăraţi și veșnic purtători de 
luminiţe șăgalnice, păreau bunul ei cel mai de preţ, chiar dacă faţa prelungă, 
cu linii dulci, era deosebit de atrăgătoare. Ea alesese o tunică vişinie. 

La răstimpuri, răzbea din trăsură câte-un hohot de râs. 

— Vai, domniţă! grăi Dana ușor îmbufnată, cu toate că ochii o trădau. 
lată că nu ştim mare lucru despre însoțitorii noştri. 

—Ah, aşa e! se lumină bruneta. Pe Chihaia îl cunoaștem ca pe un cal 
breaz, dar ceilalți? Despre domnul Ducu cel Iute am auzit lucruri care întrec 
orice închipuire. Se pare că-i un mare spadasin, cu toate că înfățișarea 
blajină... 

—De multe ori înfăţişarea înşală, o întrerupse Dana. lată-l de pildă pe 
domnul Costache Caravană. Arată el a vestit luptător? Când l-am văzut, mi- 
am zis că o fi noul nostru vizitiu. Cât despre tânărul Ducu, merită să-l 
priveşti mai de aproape. Luat aşa trăsătură cu trăsătură, ai zice că nu l-ar 
trage aţa spre purtare vitejească. Dar e tot atât de drept că trupul frumos, cu 
linii prelungi și elastice, îl arată iute la gesturi. 

—Ei, ei! o dojeni bruneta. Cred că mergi cam departe, dacă nu cumva 
te-a prins un fior tot meditând la harurile tânărului Ducu. 

—Cine știe? răspunse Dana izbucnind în râs. Dacă o fi așa, va trebui să 
te mulțumești cu domnul Costache. 

—Ce zici, domniță? mustăci bruneta. Dana a reuşit să facă împărţelile 
de cuviință. Ca să fiu dreaptă, continuă Irina, mie nu-mi displac grăsunii. 
Însă nici aşa să n-o luăm. Domnul Costache depăşeşte cu mult preferinţele 
mele. Deci, mă voi lipsi de el, mai ales că în urma lui călărește un tânăr 


căruia binecuvântarea cerească i-a dat harurile cu multă risipă. Care o fi 
numele lui? 

—Tufănel, răspunse domniţa Florica zâmbind. Ah, sunteţi lacome, 
fetelor! Mie nu mi-aţi lăsat mai nimic. 

—Ei, cum nu, domniță? făcu Dana cu suavă mărinimie. Sunt acolo în 
spate nişte domni de toată lauda. Spre deosebire de Irina, eu am memoria 
bună şi le-am reținut numele. Cel trupeş ca și Costache e Găluşcă. e 
croitorul care îl poate îmbrăca cât de cât omeneşte poate fi socotit făcător de 
minuni. Vai, vai! După chipul vostru încruntat, îmi dau seama că nu 
întruneşte chiar toate condiţiile. Alături de el, simpaticul Toroipan pare niţel 
bătut în cap. Numai așa aş înțelege că gâtul său nu-i mai lung de trei degete. 
Care fată din lume ar face o asemenea alegere? Dacă vrei să-l cuprinzi pe 
după gât, unde plasezi mâinile? Mare păcat! Ar mai fi tânărul Ciripoi. Ah, 
nu! Dacă vă încruntaţi, trec la ceilalți. Adică la cine? Că nu au mai rămas 
decât domnii Tufănel-tatăl și Ciripoi-tatăl. Dar ăştia nu merg decât pe roluri 
de bunici. Da! Se pare că nu v-a mai rămas nimic. Însă nu-i vina noastră. 
Cine se scoală de dimineaţă, departe ajunge! 

—De unde ştiţi voi că nu m-am sculat înaintea voastră? râse domniţa 
privindu-le pe rând. 

—Ah, ah! strigară Irina şi Dana într-un glas. Atunci, sigur că ai și ales. 
Pe cine oare? 

—Secret, fetelor. 

Irina o privi printre gene și întrebă: 

—Nu cumva pe domnul...? 

—Nu. 

—Dar nici nu ştii la cine mă gândeam. 

— Păi tocmai asta e. 

Râseră și bătură din palme ca nişte copii. Un râs limpede, plin de 
tinereţe. De fapt, aşa și erau. Irina, cea mai vârstnică dintre ele, încă nu 
împlinise nouăsprezece ani. 

Târziu după prânz, făcură popas într-un sat mare, frumos resfirat pe 
ulucul dintre două dealuri. Hanul era cunoscut prin împrejurimi și avea cai 
de schimb. Mâncară acolo. Văzând oaspeţi de neam ales, jupânul aștemu 
feţe curate pe mese, iar grătarul imens începu să fumege cu sârg. Domnița 
Florica îi pofti la masă pe Chihaia, Ducu şi Costache. Aceştia se aşezară 
fără a-şi arăta nemulțumirea. Alături de tinerele fete, cei trei erau osândiţi la 


aspră cumpătare. Soarele își domolise puterea. Afară, slujitorii hanului 
schimbau caii. 

—Poate ar fi bine să oprim aici, propuse domniţa Florica. Sunt aproape 
şase ceasuri de când ne aflăm pe drum. Domnule Iufănel, opreşte-i pe 
slujitori de la schimbul cailor. 

—Asta nu! interveni Ducu mai aspru decât ar fi dorit. Stai pe loc, 
Tufănele! 

Obişnuită să poruncească şi auzind vorba tăioasă a tânărului, domniţa 
păli brusc. Apoi, o roşeață puternică îi cuprinse obrajii, iar ochii îi 
scânteiară de mânie. Reuși totuși să-și stăpânească glasul, cu acel har atât 
de caracteristic în marea ei familie. 

—Domnule Ducu, spuse cu multă răceală, oamenii îţi recunosc niște 
merite pe care noi nu le preţuim mai puţin. Mi-e teamă însă că azi întreci 
măsura calităţii ce o ai aici. Am pornit spre Praga la îndemnurile părintelui 
nostru, dar nu la cheremul domniei-tale. Ai sarcina de a ne asigura paza, nu 
de a ne porunci. Te rog să te ocupi numai de ceea ce ţi se cuvine! Altfel, voi 
fi nevoită să renunţ la serviciile dumitale. 

Tânărul o ascultă fără să clipească. Mânia nu i se citea pe față. Numai 
Costache i-o dibăci, după felul în care zâmbea. În schimb, domniţa îi socoti 
zâmbetul drept provocare și hotărî să curme pe loc asemenea obrăznicie. 

— Domnule Chihaia, continuă ea, te rog să iei comanda grupului 
nostru! Experienţa, vârsta şi modestia domniei-tale te recomandă din plin! 
Cât despre domnul Ducu, ar fi bine să nu uite că este slujitorul tatălui 
nostru. 

—Hm! bătu în retragere vechiul oștean. 

— Văd că şovăi, constată foarte mirată. 

—Domniţă! interveni Ducu mai calm decât era. Eu voi pleca în cinci 
minute, dar ar fi bine să lămurim câteva lucruri atât spre folosul vostru, cât 
şi spre al meu. 

—Te ascult, domnule, răspunse cu un aer mai potolit, chiar dacă nu 
văd ce ai mai putea spune după o astfel de purtare. 

— Întâi, aş vrea să aflaţi că eu nu sunt slujitorul principelui Mihai, ci al 
neamului nostru. Niciodată principele nu mi-a poruncit şi nu m-a plătit 
pentru vreo slujbă. În ceea ce priveşte drumul nostru, azi, mâine şi poate în 
zilele următoare vom avea timp frumos. Adică bun pentru a ne mișca iute. 
Dar cât va ţine timpul frumos acum, la început de primăvară? Până la Praga 
sunt mult peste o mie de mile germane. Vor fi ploi şi timp aspru. S-ar putea 


să întâmpinăm ape ieșite din matca lor. Trecerea prin vaduri e adesea 
primejdioasă și cere timp. Am dorit să facem acest drum în mai puţin de 
două săptămâni. Apoi, trebuie să ne gândim la numărul zilelor pe care le 
vom petrece acolo şi la cel de întoarcere. Prezenţa lui Caravană și a mea la 
Alba-Iulia e dorită grabnic. Domnii Cae Indru și Chirilă Zece Cuţite sunt 
plecați pentru multă vreme, iar în jurul principelui se urzesc unele 
comploturi. Iată pentru ce am dorit să ne grăbim. Îmi pare rău că nu avem 
vreme de o plimbare. Cine nu şi-ar dori-o? Drum bun, domniţă! La 
revedere, domnilor! 

Porni spre ușă, însă nu reuşi să ajungă acolo, fiindcă vocea domniţei îl 
opri la vreme. 

—O clipă, domnule Ducu! grăi cu o nuanţă de blândeţe care îl făcu să 
tresară, lucru ce i se întâmpla destul de rar. Mi-e teamă că ne acomodăm 
greu. Chiar de la prima noastră discuţie de ieri, roşi ea, lucrurile nu au 
decurs aşa cum am fi dorit. Cuvintele domniei-tale m-au lămurit în privinţa 
grabei firești, astfel că nu ne vom da în lături de la puţină osteneală. Te rog 
să uiţi acest moment neplăcut! 

Ar fi vrut să spună mai multe, dar mândria o opri să pronunţe scuzele 
ce s-ar fi cuvenit. 

O jumătate de ceas mai târziu, convoiul îşi urmă drumul în trapul 
întins al cailor. Înnoptară la marginea unui cătun. Gazda, gospodar harnic, 
avea o casă cu câteva odăi încăpătoare şi curate. Una o ocupară bărbații, iar 
cea mai frumoasă fu pregătită pentru fete. La ziuă, tinerele primiră câteva 
găleți cu apă caldă. În vreme ce se spălau, bruneta spuse, parcă mai mult 
pentru sine: 

—Cu astfel de pază, în nopţile viitoare putem dormi fără griji. 

—Nu înţeleg, zâmbi domniţa Florica. 

—Te cred, fiindcă n-ai observat un lucru. Domnul Costache Caravană 
a dormit lungit lângă pragul nostru. 

—Ah, la atâta grijă nu mă aşteptam! 

—Nici eu, continuă bruneta, însă nu e totul. 

—Nu e totul? Adică ce vrei să spui? 

—Nu mare lucru. Domnul Ducu a dormit afară sub fereastra noastră. 

—Glumeşti. Pe asemenea răcoare a nopţii? 

—Aşa se pare. Avea totuși o șubă uriașă, pe care nu i-am văzut-o în 
timpul zilei. Cred că-i a gazdei. 


Porniră înainte de răsăritul soarelui. Din vreme-n vreme, domnița 
Florica se întorcea către mica fereastră din spatele ei şi căta gânditoare spre 
minunaţii lor însoțitori. 

Ducu îşi mâna calul alături de cel al lui Costache. Mergeau tăcuţi, ceea 
ce nu-i plăcea grăsunului. Încercă să înfiripe o conversaţie cu el. Tânărul 
răspundea rar şi cam anapoda. Caravană îl privi mai atent. Pe faţa 
prietenului său apărea când o încruntare, când un zâmbet, când acea cădere 
pierdută sub apăsarea gândului. 

„Să mă ia naiba dacă nătărăul ăsta nu-i îndrăgostit! socoti el. Dar de 
care dintre ele? Nu cumva de domniţa Florica? Doamne-Dumnezeule! Sper 
să aibă măcar atâta minte. Nu, nu se poate. Ea e hărăzită împăratului 
Rudolf. Și chiar de nu se va mărita cu Rudolf, e prea sus pentru bietul meu 
prieten. La naiba! se mânie el. Nici o împărăteasă nu-i prea mult... Însă 
cred că eu nu sunt în toate minţile. Cine ştie la ce se gândește el?” 

Soarele scânteia frumos în zăpada de pe vârfurile munţilor. Pe la poale, 
un vânt călduţ înfoia firele de iarbă, parcă sărutându-le din mers. 


Era pe vremuri o frumoasă pădure între Tutora şi Bogdănești. De fapt, 
ea se continua cu mici întreruperi până la Cahul, urmând malul răsăritean al 
Prutului. Copacii ei vechi cât veacurile ori nenumăratele hățișuri adăposteau 
multe animale sălbatice. Lupii, mistreţii, zimbrii, căprioarele, jderii, urşii 
mari la trup sau vulpile cu mersul chibzuit veneau în zori să se adape din 
apele Prutului, adesea curate ca cerul de vară. Puţini erau cei ce cunoşteau 
drumurile prin uriașa pădure. Puţini știau rosturile răspântiilor și scurtăturile 
potecilor. Dar şi mai puţini se încumetau să calce prin acele locuri lipsiţi de 
arme și de însoțitori. Fiindcă nu numai animalele de pradă își aveau tainul 
din viaţa celor nechibzuiţi, ci şi alte primejdii. Pâlcuri de lotri băteau 
potecile și hăţișurile nesfârşite. Însă cel mai mare dintre neajunsuri rămânea 
drumul, parcă simplu la prima vedere. Apoi, sutele de răspântii îl făceau 
adesea pe om să se învârtească în loc, să nimerească în fundături, ca într-un 
labirint. Sau să-și încerce norocul mergând la nimereală ceasuri și zile de-a 
rândul. Mai erau smârcurile, adevărate capcane ce înghițiseră multe trupuri 
de pribegi. 

În ziua de opt martie, cu puţin înainte de prânz, un pâlc format din o 
sută douăzeci şi doi de călăreţi intră pe unul dintre drumurile pădurii. În 
ultimele două săptămâni, vremea fusese atât de frumoasă prin acele părți, 
încât viorelele îşi scoseseră petalele de culoarea cerului printre frunzele 
uscate. Dar ochii călăreților nu cătau spre aseme nea desfătare a sufletului. 
Înarmaţi cu săbii sau iatagane, cu buzdugane și pistoale, cu arcuri şi săgeți, 
îmbrăcaţi în pelerine lungi ori în blănuri, ca de drum lung, strașnicii călăreţi 
mergeau în trapul cailor. Erau grăbiţi. Câţiva cai cu samare pe ei duceau 
merinde pentru oameni şi animale. Un bărbat înalt, ce purta mândre straie 
de căpitan, şi un altul ceva mai scund călăreau în faţa convoiului și discutau 
între ei. Bun cunoscător al drumului din pădure, cel înalt își arunca privirile 
din fugă pe la răspântii, pricepea ceva semne tainice şi alegea direcţia fără 
sminteală. 

— Vremea ţine cu noi, căpitane Arvinte, grăi mă runţelul. 

— Adevărat, spătare Sacowicz! răspunse celălalt. Acum e frumos, dar 
în nord a plouat. Apele au ieşit mai puţin la deal, parcă a mirare, însă mari 
pe la Bogdănești, Cahul și tocmai jos pe la Vadul lui Isac. Iar in partea de 
sud a câmpiei Bugeacului, pământul mustește de-a binelea. Călăreţi veniţi 


acum câteva zile de prin părțile acelea ne-au spus că nu-i chip de umblat. 
Vom merge împreună până la Târgu Sărăţei. De-acolo, eu mă las cu oștenii 
în jos către Bogdănești. Dar pe domnia-ta te-aș sfătui să tai drumul de 
mijloc prin câmpia Bugeacului. De la Sărăţei o iei spre răsărit până la cotul 
pe care îl face râul Botna. Din locul acela până la satul Chițcani nu-i mult 
de mers. Acolo veți găsi bărci mari, care să vă treacă peste Nistru până la 
satul Slobozia. Apoi, drumul va fi mai lesnicios către așezările tătarilor. 

—Sfatul domniei-tale mi se pare înțelept, aprobă Sacowicz. De fapt, 
drumul acesta mi se pare mult mai scurt decât cel din sud. Ca să nu mai 
vorbim despre câmpia uscată de soare, prin care caii noștri vor călca mai 
sprinteni. 

—Aşa cred și eu. Veţi întâlni totuși unele smârcuri, astfel că ocolurile 
vă vor lua timp. Apoi, socot că sunteți cam puţini. Aş putea să vă dau vreo 
zece călăreţi de-ai mei. Ştiu că duceţi scule de preţ, a căror valoare trece de 
douăzeci de mii de galbeni. Dacă acestea nu vor ajunge la hanul tătarilor, 
veţi avea mari necazuri. În Bugeac umblă pâlcuri de lotri. Dincolo de 
Nistru, o seamă de tătari care nu-i mai dau ascultare hanului rătăcesc după 
pradă. 

—Nu te îngriji domnia-ta de asta! grăi spătarul, cu aer trufaş. Suntem 
douăzeci și doi de oameni căliți. Unspre zece cavaleri poloni aleşi pe 
sprânceană şi unsprezece tătari. Armele noastre, chibzuiala şi iscusința ne 
îngăduie să umblăm fără teamă. 

„Ce ruşine! gândi mâhnit căpitanul Arvinte. Niciodată nu s-a pomenit 
ca o solie a Moldovei să fie formată din poloni și tătari. Sacowicz, tocmai 
din această cauză mi-a refuzat oștenii. Doreşte să mă umilească. Ieremia 
Movilă nu are mândrie şi nu-și iubeşte neamul. S-a dat de partea polonilor, 
iar pentru mărirea sa nu se sfiește să-i cheme pe tătari împotriva Țării 
Românești. Niciodată nu s-a văzut astfel de trădare.” 

Departe în spatele convoiului, patru călăreţi se ţineau pe urmele lăsate 
proaspăt. Cae Indru călărea în față. Chirilă îl urma la câteva lungimi, iar 
Sile şi părintele Grasa păstrau o bună distanţă unul de altul. Chipul tânărului 
Indru arăta mai întunecat ca altădată. „lată, socoti el, ruptura dintre mine şi 
Stela Cristu s-a făcut cam târziu, ce-i drept, însă la vreme. Ea și-a închipuit 
că sunt gelos pe contele Teleki. Păcat că mă cunoaște atât de puţin! Dar nu-i 
de mirare. Nici istețul meu prieten Costache nu a ghicit că pomisem către 
Obreja hotărât să fac această ruptură. În toamnă mă amăgisem fără rost. 
Credeam că după unirea Transilvaniei cu Țara Românească va începe o 


perioadă de liniște. Că intrarea în Moldova va fi o simplă desfășurare de 
oşti. M-am înșelat crunt. Lucrurile stau chiar mai rău decât înainte. Otrava 
şi pumnalul îl amenință azi pe principe, iar mâine pe noi. Nobilii 
Transilvaniei ne urăsc şi caută să ne piardă. Ei nu s-au sfiit să-l atace în 
toamnă pe Costache. Ieremia Movilă în cârdășie cu polonii și cu Sigismund 
e puternic şi a început să muște. Turcii, vechii noştri dușmani, sunt mai 
cinstiți decât creştinii. Ei nu au încercat asupra noastră otrava şi pumnalul. 
Drumul acesta la tătari s-ar putea să fie fără întoarcere. Oricât de mult o 
iubesc pe Stela, oricât mă iubeşte ea, nu puteam să fac pasul spre căsătorie. 
La toate acestea am meditat înainte de a pleca la Obreja. După purtarea mea 
rece, sper ca durerea ei să fie mai mică. M-au prins nişte gânduri negre. 
Niciodată nu am avut presimţiri rele și nu am crezut în astfel de lucruri. 
Acum, parcă sunt altul. Când am ieșit din Alba-lulia, m-am uitat la case, la 
biserici, la drumuri şi mi-a venit în minte că n-am să le mai revăd. Ei, la 
naiba! Nu asta are importanță acum. În faţa noastră sunt o sută douăzeci și 
doi de oşteni. Patru oameni va fi greu să-i doborâm pe toţi. Din păcate, nu 
putem da îndărăt. Ieremia, Sigismund şi Taranowski sunt vicleni. Știu unde 
să lovească. Dar sper să avem și noi un cuvânt de spus. lar dacă nu pier, 
dacă Stela va mai avea răbdare un an sau doi, poate va ieşi soarele și pentru 
mine. Ah, visuri, visuri! 

Privi îndărăt. Chirilă Zece Cuţite sălta în șa încruntat cum îi era felul. 
Sile Adormitu moțăia. Părintele Grasa își îmboldi calul și veni mai aproape. 
Faţa lui prelungă, plină de zbârcituri, părea trasă la darac. Trupul — uscat, 
ciolănos, fără pic de osânză — arăta ca ieşit de sub teasc. 

— Ce-i părinte? întrebă tânărul. 

—Nu mare lucru, domnule. Mi-e foame. După cum ştii, eu sunt un 
cugetător. Dar în astfel de treburi nu lucrez cu tot corpul, ci numai cu 
harurile gândului. Însă gândul o ia razna dacă simt un fel de leşin sub furca 
pieptului. Adineauri, stomacul meu a început o chelălăitură de mai mare 
jalea. 

— Eşti de părere să ne oprim și să ne ospătăm? 

— Vai, domnule! Ţi-am spus doar ce simt, nu ce vreau. 

Ajunseră într-o zonă de smârcuri şi ochiuri de apă. Urmele de copite se 
pierdeau la marginea unei bălți. Stufărișul, călcat din loc în loc, le arăta 
limpede drumul parcurs de oșteni. Uneori, apa ajungea până la piepturile 
cailor. Lipsiţi de acele semne, ar fi intrat în nămoluri fără ieșire. După vreo 
trei-patru ceasuri, smârcurile rămaseră în spatele lor. Intrară din nou în 


pădure. Caii erau obosiţi de atâta vânzoleală. Soarele căzuse către asfintit. 
Undeva în față, auziră glasuri. Își domoliră caii și rămaseră nemișcaţi. 
Înaintea lor, zgomotul nu părea să se depărteze. Cae le făcu semn să 
descalece. Lepădă armăsarul și porni printre copaci. În pădure se lăsa 
răcoarea. Apoi umezeala bălților își făcu simțită prezenţa, iar întunericul 
veni mai repede decât s-ar fi aşteptat ei. Se aflau sub muchia unui deal. Un 
fel de ruptură cu copacii căzuţi în urma cine știe cărei furtuni. Absența 
îndelungată a lui Cae produse neliniște. Apoi, se pomeniră cu el alături. 

— Tocmai ne făceam griji, spuse părintele Grasa, respirând ușurat. 

—Și nu fără temei, murmură tânărul. Pădurea e un adevărat labirint. 
Dacă nu nimeream coasta aceasta cu copacii căzuţi, vă întâlneam abia 
mâine în zori, fiindcă nu m-aş fi încumetat să umblu aiurea. Oştenii au pus 
tabără de noapte nu tocmai departe de aici. Va trebui să ne întoarcem. 
Nechezatul cailor ar putea să ne trădeze prezenţa. Am reuşit să mă apropii 
de tabără și să ascult discuţia dintre câţiva oşteni. Vor porni la drum odată 
cu lumina zorilor. Dar se vor despărţi cam după un ceas. O sută de oșteni cu 
căpitanul lor vor coborî spre Bogdănești. Ceilalți douăzeci și doi vor poposi 
un ceas în Târgu Sărăţei, iar de acolo au de gând să taie câmpia Bugeacului 
către cotul Botnei. Deci, solia va fi formată doar din douăzeci şi doi de 
oameni. Unsprezece poloni și unsprezece tătari. Acum, parcă mi s-a luat o 
piatră de pe inimă. Prea erau mulți. 

—Şi aşa sunt destui, zise Grasa. Partea proastă cred că se arată în 
numărul nostru mic. 

Porniră îndărăt şi ocoliră dealul. Aleseră un loc de popas pe o mică 
ridicătură de pământ, parcă lipită dealului ca un adaos. Mâncară tăcuţi. 
Pădurea încremenise. Rar se auzea câte un foşnet. Frunzele uscate arătau în 
locul acela ca un adevărat covor. Caii îşi mestecau grăunțele, dar la fiecare 
foşnet se opreau, își ridicau capetele, își ridicau capetele, ciuleau urechile şi 
rămâneau o vreme înfioraţi. 

Primul şezu de pază părintele Grasa. Ceilalţi se culcaseră pe culcușuri 
de frunze. Lumina nopţii era slabă. Parcă se înno rase, dar nu a ploaie. Norii 
erau înalți şi nu se legau între ei. 

„Ce vremuri! gândi părintele Grasa. Cândva mă lăfăiam în paturi cu 
perne de puf şi învelitori de mătase. Oameni de seamă își disputau prietenia 
mea. Slujitori harnici cătau să-mi ghicească dorinţele. Azi stau la pândă 
într-o pădure ca o capcană uriașă. Am un titlu de marchiz și o sabie care ştie 
încă să muște ca vipera. Cu asemenea haruri, în Apus m-aş fi umplut de aur 


şi strălucire. De zece ani, în fiecare primăvară mă hotărăsc să plec acasă. 
Dar vine toamna și amân mereu. lată că nu mai sunt tânăr. Ce draci au pus 
oare stăpânire pe mine? Dorul de aventură? Poate, dar asta are o limită. 
Aventura merge până pe la treizeci-patruzeci de ani. Dacă nu sunt din cale- 
afară de nătărău, cred că a picat peste mine ceva nebunie. Venisem în 
Transilvania doar pentru o lună sau două. Mă atrăgea mirajul Răsăritului. 
La noi pe Valea Loirei, se spunea că ar trăi aici o lume de barbari ce nu ştiu 
încă să vorbească, păroși la trup şi adăpostiţi prin peşteri și văgăuni. La 
dracu! Apusul nu-i cu nimic înaintea Transilvaniei. Dar am văzut destul. 
Dacă scap cu viaţă din nebunia acestui drum, am să mă întorc acasă. Pe 
tinerii aceştia îi înţeleg. Îşi pun viaţa în primejdie pentru neamul lor. Eu mă 
aflu în treabă doar de dragul prieteniei.” 

Își curmă gândurile şi trase aer mult în piept. 

„Drace! socoti el. Parcă stăruie prin pădure un miros de fum. Prea sunt 
eu uns cu toate alifiile ca să rămân liniștit! Un vulpoi ca mine greu șade în 
cumpănă, chiar în faţa lucrurilor mărunte.” 

ÎI trezi pe Cae. 

—Simţi ceva în aer? 

Tânărul se ridică şi făcu vreo câţiva paşi. Un curent subţire parcă 
aducea cu el miros aspru. 

—Să fie de la oşteni? îl iscodi Grasa. 

—Nu. Ei sunt în faţă. Curentul vine din spatele nostru. Trezeşte-i pe 
ceilalți! eu plec să dau de rostul mirosului. 

Cu aceasta, se mistui printre copaci, iar Grasa rămase mirat că nu-i 
aude paşii. Cae mergea fără grabă. Fiecare mișcare o chibzuia adânc. La 
astfel de treburi, doar Ducu i-ar fi fost egal. Drumul se lăsa în pantă către 
smârcuri. Ajunse într-o rariște. Printre copacii uriaşi din locul acela, fumul 
stăruia mai puternic. Ocoli rariştea și zări un ochi de apă, iar în stânga, pe o 
mică ridicătură, un foc vesel răspândea lumină puternică. La marginea apei, 
şapte cai moțăiau în picioare. 

„Curentul de aer adie dinspre baltă, gândi Cae. Deci nu-i pericol să mă 
simtă caii.” 

În jurul focului, trei bărbaţi discutau domol. Alţi patru şedeau lungiţi 
alături. 

—S-a cam făcut vremea să mergem peste ei, grăi un bărbos uriaş. Cei 
din fața noastră nu pot fi decât negustori. 


—Nu, nici vorbă, îl întrerupse unul subţirel. Dacă erau negustori, se 
lipeau de grupul oştenilor. Care negustor chibzuit s-ar feri de o astfel de 
pază? Cred mai degrabă că au aceleași rosturi ca și noi. Pun rămășag că sunt 
iscoade din ceata lui Pinten. Dacă încercăm un atac asupra lor, mare mirare 
să nu ne pomenim cu toată ceata peste noi! 

—Prostii! grăi cel de-al treilea. Pe cine să iscodească cei patru? Pe 
oșteni? Aţi dat în mintea copiilor. Asta e! 

—Poate vor să le fure ceva cai, vorbi din nou subţirelul. 

—Eşti nărod de-a binelea! Oştenii lui Arvinte au pază mare. lar dacă te 
apropii de cai, aceştia se agită că nu te mai gândeşti decât la goană. Vă spun 
eu că sunt niște fugari, care n-au curajul să se apropie de grupul oștenilor. 
Se ţin după ăia, fiindcă singuri nu s-ar descurca prin pădure. Dacă mergem 
acum peste ei, îi luăm din somn ca din oală. 

—Sunt fugari, se amestecă în discuţie unul dintre cei tolăniţi. Altfel, nu 
s-ar fi întors din drum să facă popas departe de oșteni. 

— Trebuia să-i atacăm atunci, spuse uriașul. 

— Totdeauna ai fost neghiob, ripostă cel tolănit. Dacă se apărau cu 
pistoalele, zgomotul ajungea până la tabăra lui Arvinte. Și am fi avut de 
lucru cu oştenii, care ne-ar fi căutat câteva zile. Destul cu vorbăria fără rost! 
Îi atacăm după miezul nopţii, când somnul e greu. Atunci e momentul 
prielnic. Ocolim Râpa Ursului şi-i luăm din somn cu jungherele. Au cai 
frumoşi, arme bune și poate ceva aur. Gherman și Ioța vor sta de pază la cai. 
Ceilalți cinci vom porni spre ei cam peste trei ceasuri. 

Cae îşi reținu un fluierat de mirare. Părăsi ascunzătoare și se retrase. 
Mersul său lin părea o adiere. 

Nu era lună, dar cerul parcă se mai luminase. Cinci bărbaţi se strecurau 
printre copaci pe drumul parcurs de Cae cu câteva ceasuri mai devreme. 

— Trebuie să facem un ocol, murmură subţirelul, altfel, ne simt cai 
ălora. 

Ceilalți aprobară. Aveau deprinderea pădurii și a atacurilor de noapte. 
Și ştiau bine cât de sensibili se arată caii când simt om străin pe aproape. 
Undeva răzbi grohăit puternic și zarvă mare. 

„Mistreţii, socoti subţirelul. Cred că vulpea le-a furat un purcel. Sau 
chiar ursul. Nici o fiară nu se încumetă să-i atace direct pe mistreți.” 

Se făcu linişte. O pală de vânt scutură crengile de sus ale pădurii şi 
trecu printre ele ca un vaiet. Răcoarea nopţii înfiora caii. Cinci umbre 
ajunseră la marginea tăpșanului. Câţiva paşi mai încolo, se zărea ceva ce 


aducea a patru mogâldeţe întinse una lângă alta. Lotrii nu dădură năvală, ci 
înaintară chibzuiţi. Pripeala putea să le strice planurile. Abia când ajunseră 
foarte aproape își dădură seama că jos erau patru pelerine făcute sul. 
Încremeniră o clipă. Apoi săriră în lături miraţi, dar era prea târziu. Vestitele 
cuțite ale lui Cae şi Chirilă băzâiră prin aer și se înfipseră adânc. Le 
răspunseră două răcnete. Alte două cuțite fulgerară scurt. Părintele Grasa 
ieşi de după o tufă și-i bară drumul celui de-al cincilea. Lotrul îl simţi la 
vreme, însă fără folos. Grasa fandă lung cu uriașa lui sabie și-i străpunse 
pieptul. Gemetele durară puţin, fiindcă Sile dădu ultimele lovituri acolo 
unde era cazul. 

„Magnific! gândi Grasa amintindu-și de iuţeala cu care cei doi își 
aruncară cuţitele. Mda! Ar trebui să învăţ şi eu ceva din arta lor.” 

—Cred că zgomotul s-a auzit până în tabăra oștenilor, spuse Chirilă, 
iar în glasul său se simţi neliniște. 

—Nu, prietene, grăi Cae. Suntem prea departe. În schimb, cred că a 
ajuns la cei doi lotri. 

— Păcat! 

—Nu prea, răspunse tânărul. Ei cred că strigătele de moarte au fost ale 
noastre. Acum așteaptă liniștiți întoarcerea soților. 

— În cazul acesta, va trebui să mergem peste ei. 

—La asta mă gândeam şi eu, aprobă Cae. 

Îşi adunară cutitele risipite, le şterseră de hainele celor căzuți și le 
aşezară în tecile lor. Apoi porniră la drum cu multă fereală. Pădurea dormea 
tihnită. O pasăre de noapte ţipă scurt undeva în apropiere. Îi auziră fâlfâitul 
aripilor. Curând, liniștea stărui din nou. Cei doi lotri ședeau lângă foc. 
Flăcările se mai domoliseră. Pământul din jur mirosea a pârjolit. Nu 
vorbeau între ei. Ședeau tăcuţi, cu urechile la pândă. În spatele lor se 
ridicară două umbre, iar cuţitele porniră în același timp. 


* 


Soarele molcom zvântase pământul. Iarba proaspătă, nu prea mare, dar 
de un verde strălucitor, plesnea de sănătate trufașă. Cerul înalt şi limpede, 
cu puţini nori alburii ca o spuzeală spre apus, prevestea o zi frumoasă. 
Douăzeci şi doi de călăreţi săltau în şei la trap uşor prin câmpia Bugeacului. 
Mergeau în grup strâns, aşa cum îi sfătuise căpitanul Arvinte. Pâlcuri de 
lotri mișunau adesea prin acele părți şi nu se sfiau să-i atace chiar pe oștenii 
răzleţiţi de convoaie. Caii lor erau sprinteni, veşnic odihniţi. Bălţile cu 


stufăriş mult, ce se iveau ici-colo, ofereau lotrilor ascunzători trainice. 
Puţini s-ar fi încumetat să-i urmărească prin bălțile înșelătoare. 

Călătorii opriră la vremea prânzului într-o margine de pădure. 
Sacowicz, vechi oștean, controlă felul în care erau hrăniţi caii şi porunci să 
se împartă merindea pentru oameni. Altîn, nepotul hanului, se retrase cu 
oamenii săi la o parte şi mânca gânditor. Era înalt şi bine legat. Faţa ușor 
smolită, avea trăsături aspre, dar nu lipsite de frumuseţe. Buza de jos ușor 
răsfrântă şi barba pătrată arătau o fire voluntară. Nici un dram de osânză nu 
stăruia pe trupul său, iar mușchii se ghiceau puternici sub învelișul hainelor. 
Mânca fără grabă, cu o anumită cumpătare, ce nu ar fi scăpat unui ochi 
atent. În schimb, soții lui înfulecau lacomi fără griji. 

După ce sfârși ceasul de odihnă, Sacowicz dădu semnal de plecare. 
Ocoluri mari în jurul smârcurilor dese îi făceau să zăbovească mai mult 
decât s-ar fi gândit. 

„Va trebui să înnoptăm în câmpie, socoti spătarul, plin de nemulțumire. 
Am mai trecut pe aici la vreme de vară. Atunci, drumul mi s-a părut altfel. 
Acum regret că nu am luat ceva oșteni de la Arvinte. Ei cunosc locurile 
astea mai bine decât noi.” 

Către seară, când vizibilitatea scăzu simţitor, patru călăreți apărură 
ceva mai aproape de grupul lui Sacowicz. 

—Cred că noaptea îi va prinde pe drum, își dădu cu părerea Sile 
Adormitu. N-am mers cine ştie ce. D-aia cred că Botna îşi face cotul spre 
răsărit, undeva departe în fața noastră. 

„Dacă vor pune tabără de noapte în câmpie, va fi pe voia mea, chibzui 
Cae. Aici i-am putea ataca mai ușor. Dincolo de Nistru s-ar putea să se 
însoţească fie cu alți tătari ce bat drumurile cu caii lor iuți, fie cu ceva 
oșteni din Chițcani sau Slobozia. Păcat că nu le știm poruncile primite la 
laşi.” 

Noaptea se lăsă repede. Aerul devenise mai rece, mai aspru. Mergeau 
încet. Urmele celor din față nu se mai vedeau. Cae sărea adesea din șa, 
încercând să le afle. Tresăriră. Departe de ei răsări lumina unui foc. 

—Sunt nechibzuiţi de-a binelea, grăi Chirilă. 

—Ce te face să crezi asta, domnule? întrebă Grasa. 

—Faptul că lumina focului îi poate da de gol. Orice om obişnuit cu 
câmpia ştie că un foc se zăreşte departe. 

—De gol către cine? Ei n-au aflat că sunt urmăriţi. Nici nu le trece prin 
minte asemenea lucru. 


— Adevărat! Dar cred că Arvinte l-a prevenit pe Sacowicz în privinţa 
lotrilor. Ceea ce fac oştenii acolo aduce a nechibzuinţă. 

—S-ar putea să fie focul unor lotri. Sacowicz o fi acum undeva 
departe. 

—Nu-i foc de lotri, interveni Cae. Ei ar fi observat convoiul oștenilor 
şi s-ar fi ferit a le atrage atenția. Mă miră totuși Altîn. Un războinic tătar știe 
ce primejdie înseamnă lumina unui foc. Poate că Altîn nu se amestecă în 
treburile spătarului, iar acesta se simte prea puternic. El nu-şi poate închipui 
că sunt cete de lotri ce numără peste patruzeci de oameni. 

Îşi domoliră caii şi făcură popas. În stânga lor creştea ceva păpuriș 
înalt, bine uscat. Apa de la tulpinile lui se evaporase. Pământul, crăpat din 
lipsă de umezeală, părea construit cu dale imense. 

— Domnilor, grăi Cae, locul acesta e cum nu se poate mai nimerit. 
Vom priponi caii aici. lar după cum socot, ei n-au nevoie de pază. Luaţi 
cuţitele şi săbiile fără teci! Mă veţi însoţi până la jumătatea distanţei dintre 
noi şi focul de colo. 

Cei patru bărbaţi lăsară întregul bagaj în adăpostul vremelnic. Porniră 
tăcuţi. Mergeau repede, fără a lua seama la zgomotul mărunt al pașilor. Pe 
măsură ce înaintau, focul se vedea mai lămurit. Zăriră oameni în jurul lui. 
Întunericul stăruia des. Pe deasupra câmpiei pornise o adiere molcomă ca 
un suspin. Se opriră și rămaseră multă vreme nemișcaţi. Focul scăzuse, dar 
ei ştiau că trebuie să mai aştepte două-trei ceasuri. Timpul trecea greu. 
Flăcările dispăreau treptat. Apoi nu se mai văzu nimic. Târziu, Cae îi întinse 
sabia lui Sile și murmură: 

—Acum e vremea să plec. Până la cei din faţa noastră nu cred să fie 
mai mult de trei sute de pași. De va fi să mă rătăcesc la întoarcere, voi 
scoate un țipăt de bufniță. Să-mi răspunzi, prietene Chirilă! 

Întunericul îl învălui repede. Chirilă, Grasa şi Sile încercară să-i audă 
paşii, dar tot ce putură prinde fu şuieratul vântului, care se înteţise. În 
spatele lor, stuful gemea aspru. 

Trecuse un ceas, ori poate numai o jumătate, când cei trei se pomeniră 
cu Indru alături. Grasa nu-și putu reţine un murmur de admiraţie. Oricine s- 
ar fi rătăcit pe asemenea întuneric. 

— Avem noroc, spuse Cae. De fapt, prevăzusem acest lucru. Tătarii nu 
dorm dimpreună cu polonii. Ei n-au făcut niciodată popas de noapte în 
aceeași tabără cu creştinii. Altîn a ales un loc printre nişte sălcii, cam la 
cincizeci-şaizeci de paşi alături de poloni. 'Tătarii au lăsat un singur om de 


strajă, iar polonii doi. Tabăra e aşezată foarte aproape de cotul râului Botna. 
Doar la o aruncătură de băț. Dacă s-a nimerit să vedem focul, aceasta e 
numai datorită faptului că sălciile încă n-au frunze. 

—Şi ce-ai hotărât? întrebă Chirilă. 

—Pornim îndată, răspunse Cae. Străjile s-au schimbat când eram eu 
acolo. Înseamnă că noaptea a sărit peste hotarul ei de mijloc. Întâi îl atacăm 
pe Altîn. Am dibăcit locul unde doarme. Mi-a fost destul de greu. 'Tătarii au 
somnul ușor și auzul ascuţit. Știam însă că cei de rang mare nu se odihnesc 
dimpreună cu ceilalți, ci totdeauna în mijloc, sau într-o parte. Altîn și-a găsit 
culcuș lângă trunchiul unei sălcii. 

— Cum naiba l-ai recunoscut pe întuneric, domnule? se minună Grasa. 

—Nu prea greu, zâmbi Cae. După cum aţi observat cu toţii la Iași, 
Altîn poartă un turban alb foarte frumos. Ceilalţi tătari — căciuli din blană 
de miel. Dar să ne întoarcem la ceea ce avem de făcut. Vom merge grupați 
până la malul Botnei. Vântul puternic acoperă orice zgomot. Cerul cred că 
se va lumina curând. Norii au început să curgă spre apus. Deci, va trebui să 
ne grăbim. 

Vorbiră multă vreme în șoaptă. Cae le arătă planul său cu toate 
amănuntele. El ştia că cea mai mică greşeală le poate aduce pierzania. 
Ceilalți îl ascultau uimiţi. Exista poate un dram de nebunie în ceea ce 
spunea el, dar nu aveau de ales. Un asemenea prilej bun s-ar fi ivit destul de 
greu dincolo de Nistru. 

O jumătate de ceas mai târziu, patru umbre se mistuiau printre sălciile 
din lungul Botnei, ca niște păreri. Cae mergea în față. Uneori, rămâneau 
nemișcați. Apoi porneau iar, fără nimic pripit în gesturile lor. Sus, crengile 
sălciilor lipsite de frunze gemeau sub puterea vântului, ca bătrânii sub 
povara anilor mulţi. Dinspre apele Botnei se strecura la rasul pământului o 
spuză de pâclă, a cărei umezeală stăruia puternic. Așa cum prevăzuse 
tânărul cavaler, norii cădeau către apus, iar cerul ceva mai limpede aduse 
puţină lumină. 

La un semn al lui Cae, Grasa și Sile rămaseră lipiți de trunchiul 
scorburos al unei sălcii. Se aflau la câţiva paşi de tabăra tătarilor. Straja 
acestora moțăia ceva mai încolo, învelit într-un cojoc mare. Indru și Chirilă 
făcură ultimii paşi. Erau lângă tânăra căpetenie a tătarilor. Altîn se trezi din 
somn. O mână aspră îi astupase gura, iar un vârf de cuţit își dovedea 
prezenţa printr-o apăsare ușoară și rece pe gâtul său. Muşchii tătarului se 
încordară o clipă, gata de luptă. 


—Stai cuminte, Altîn! îi șopti Cae la ureche. 

Recunoscând graiul valah, pe care-l ştia bine, căpetenia întrebă tot în 
şoaptă: 

—Cine sunteţi? 

— Numele meu e Cae Indru. 

—O! exclamă acesta surprins. Și ce doriți? Dacă nu m-aţi lovit în 
somn, înseamnă că nu aveţi gânduri împotriva mea. 

—Aşa este! murmură Indru. Cu voi nu avem nimic, ci numai cu 
polonii. 

În vreme ce purtau astfel de discuţie, Altîn se lăsă legat, iar mâinile lui 
Chirilă umblau iute și cu multă pricepere. 

—Cheamă straja! îi porunci Cae. Dar nu vorbi tare, dacă ţi-e dragă 
viața! Spune-i să-i scoale pe ceilalți și să rămână cu toţii liniștiți. Nimic rău 
nu se va întâmpla cu voi. 

Auzind chemarea lui Altîn, omul veni repede. Când ajunse doar la 
câţiva paşi, scoase o exclamaţie de mirare. În aceeaşi clipă, cuțitul apăsă 
ceva mai puternic gâtul căpeteniei. Era un moment greu. Dacă straja scăpa 
un țipăt de alarmă, șansele lor de a rămâne în viaţă ar fi scăzut simţitor. 

Altîn îi porunci tătarului să scoale oamenii fără zgomot. Însă buimac 
de cele ce se întâmplau, acesta făcu aşa cum i se poruncise, iar după câteva 
minute, cei zece ședeau turcește în fața căpeteniei. Sile Adormitu îl schimbă 
pe Cae. 

—Altîn, șopti tânărul, domnul acesta nu știe de glumă. Dacă unul 
dintre oamenii tăi scoate un țipăt sau încearcă să se ridice, vei muri în 
aceeași clipă. 

Tătarul înţelegea bine primejdia în care picase. Dar mai ales, auzise 
lucruri mari despre tânărul de lângă el. Numele lui Cae Indru era mai 
cunoscut la tătari decât cel al sultanului turcilor. Mari iubitori de a înflori 
lucrurile, aceştia creaseră adevărate legende pe seama lui Indru şi a 
prietenilor săi. 

Altîn le vorbi câteva clipe oamenilor, pomenind numele cavalerului și 
ceva despre iataganele lui zburătoare. 'Tătarii scoaseră ușoare exclamațţii de 
mirare și-l aprobară. 

Cae, Chirilă și Grasa dispărură printre sălcii. Lumina nopţii creștea 
repede. Apele Botnei cântau molcom, frecându-se de maluri. Ziua, cântecul 
apelor pare vioi. Dar noaptea, el are ceva aparte, ca un tânguit molcom. 
Cele două străji ale polonilor şedeau pe o buturugă şi discutau domol. Caii 


se odihneau în stânga, iar oștenii — la cel mult zece pași. Două umbre se 
ridicară în spatele străjilor. Două cuțite fulgerară scurt. Cae şi Chirilă 
cunoșteau bine felul acela de a lovi. Nişte nepricepuţi s-ar fi mulțumit 
numai cu lovitura, fără să bănuiască răcnetele de moarte sau zbaterea 
corpului. Dar Cae și Chirilă astupară gurile celor doi în aceeași clipă și se 
lăsară peste ei. În jurul lor, doar zgomotul vântului stăruia cu putere. 

„Au mai rămas nouă”, gândi Cae. 

După câteva momente de aşteptare, Indru, Chirilă și Grasa porniră 
către cei care dormeau. Cuţitele străluceau în mâinile lor. Alături, caii 
simţiră miros de sânge şi se vânzoleau aspru. Trei umbre se aplecară în 
același timp. Trei gemete mari cutremurară câmpia. O clipă mai târziu, cei 
şase poloni săriră în picioare, gata de luptă. Erau oşteni vechi, căliți în 
încăierări. Două cuțite fulgerară prin aer asemenea trăsnetului. 

„Au mai rămas patru, socoti Cae. Acum, sunt ai noştri.” 

Îşi trecu sabia în mâna dreaptă şi pară la timp o străpungere din față. 
Adversarul scăpă o înjurătură, dar nu mai avu timp de un nou atac, fiindcă 
se prăbușşi, cu o rană adâncă la gât. Părintelui Grasa îi picase la îndemână 
spătarul Sacowicz. Chirilă se descurca bine cu un zdrahon, iar Cae lucra 
chibzuit, apărându-se de loviturile unui tânăr ager în mișcări ca Ducu cel 
Iute în zilele lui bune. 

—Ah, mon Dieu, ce plăcere! spuse Grasa, adânc satisfăcut. Lucrezi 
frumos, domnule. De multă vreme n-am întâlnit un adversar atât de bun și o 
sabie atât de viguroasă. 

—Ai să-i simţi îndată ascuţimea, ticălosule! scrâşni Sacowicz. 

—Pe sfânta Cecilia! se burzului Grasa. Te previn că sabia domniei-tale 
s-a încrucişat cu aceea a unui marchiz. În faţa rangului nostru ar trebui să ai 
respectul cuvenit. Mă înjuri? Fie! Ah, nu! Nu, domnule! Furia te face să te 
îndepărtezi de arta scrimei. Poftim! Începuseşi frumos și credeam că vom 
face o partidă straşnică. lată că te-ai dezechilibrat. Cine n-ar profita de o 
astfel de clipă? Am fost profesor de scrimă și mă pricep. Acum e o simplă 
joacă să-mi strecor sabia sub garda domniei-tale, care e mult prea sus. 

Tăcu, plin de nemulţumire. Sacowicz căzuse şi nu mai dădea semne că 
s-ar putea ridica. 

—Fir-ar să fie! bombăni Grasa mânios. Începusem atât de bine... 

Adversarul lui Chirilă picase străpuns după câteva asalturi. Doar Cae şi 
sprintenul cavaler din fața sa mai continuau lupta. 

—Ai învăţat la școală bună, domnule, spuse Indru admirativ. 


—Ce folos? răspunse tânărul polon cu amărăciune. lată că sunt rănit în 
umăr de sabia unui lotru. 

—Greșești, cavalere! Numele meu e Cae Indru, iar domnii aceștia sunt 
Chirilă Zece Cuţite şi părintele Grasa. 

—Ah, atunci n-am nici o şansă... Ştiu că sunteţi un mare spadasin, dar 
şi un ucigaș de rând. Haina de cavaler nu vi se cuvine, de vreme ce cuţitele 
voastre au lovit în cei ce dormeau. 

—Nu aveam de ales, domnule, ripostă Cae. Suntem patru împotriva a 
douăzeci şi doi. Pentru binele neamului nostru, am hotărât ca nimeni să nu 
scape cu viaţă din această solie. 

—Dar n-aţi ales lupta cavalerească decât în final. Nu acesta e drumul 
unui cavaler, domnule Indru. 

—Aş putea să vă spun același lucru. Voi sunteţi ucigași de rând. Solia 
voastră urmărea să-i aducă pe tătari peste Ţara Românească. Ar fi murit mii 
de oameni nevinovaţi. Cum ai fi procedat, domnule, dacă noi am fi mers la 
tătari să-i aducem peste ţara voastră? 

Tânărul tăcu şi pară la timp o laterală. În vorbele lui Indru era multă 
dreptate. Apoi grăi: 

— Domnule, eu sunt oștean și mă supun unui ordin. 

— Adevărat! Dar oşteanul nu-i un obiect, ci o minte care gândeşte. Ce 
căutaţi voi aici unde sunt pământuri românești? Acum e rândul nostru să-i 
aducem pe tătari împotriva voastră și nu văd cine ne-ar învinui. Există la 
noi un proverb frumos: „Cine sapă groapa altuia...” 

—Îl cunosc, strigă polonul. Și îmi dau seama că nu voi rămâne în 
viață, fiindcă am început să pricep jocul vostru. Ucide-mă, domnule! 
Adineauri mi-ai doborât cel mai bun prieten. Dacă rămân viu, te voi căuta 
pretutindeni, în scop de răzbunare. Ah, iată că sunt rănit din nou! 

—Nu, n-am să te ucid. Peste câţiva ani vei fi un mare spadasin, şi te 
rog să mă crezi că am ochi pentru asta. Vei fi poate cel mai bun spadasin al 
Poloniei, iar tinereţii domniei-tale i se poate ierta o greşeală. În viitor, să te 
baţi, domnule, pentru neamul vostru! Atunci vei fi mare și ca om. 

Zicând acestea, îi smulse sabia din mână cu o laterală puternică. 
Tânărul cavaler rămase în picioare, descumpănit. Sângele răzbise din umăr 
prin frumoasa tunică cenușie. 

—Nu-i ruşine să fii învins de marele Cae Indru, spuse după o vreme 
abătut. Numele meu este Tadeus Sapieha. 


Cei trei prieteni se priviră tăcuţi. Oboseala îi cuprindea lin pe la 
încheieturi. Se scuturară de moleşeala trecătoare şi cătară în bagajul lui 
Sacowicz un anumit lucru. Câteva minute mai târziu, porniră spre tătari, 
dimpreună cu Tadeus. 

—Sile, dezleagă-l pe Altîn! porunci Cae. 

Adormitu îi tăie legăturile într-o clipă, iar căpetenia se ridică fără să 
spună o vorbă. Îl privi pe Indru cu uimire neascunsă, ca în faţa unei minuni. 
Fiindcă minune era ceea se întâmplase la marginea Botnei. Prezenţa lui 
Tadeus îi dovedea că tabăra polonă căzuse. 

„Alah e mare! gândi el. Tot ce am auzit măreț despre acești ghiauri 
păleşte în faţa isprăvilor de adineauri. Dacă aş avea astfel de prieteni, multe 
s-ar putea face pentru neamul nostru. Sau, poate greşesc. Poate că și noi 
avem astfel de oameni, însă n-am ştiut să-i vedem.” 

—Altîn, grăi Cae, poruncește vitejilor tăi să îngroape morţii! Malul 
Botnei e nisipos. Deci, se poate lucra doar cu mâinile. Armele, caii şi toate 
sculele polonilor trec în stăpânirea voastră. lar noi amândoi avem o vorbă. 

Se depărtară împreună printre sălcii. Ajunseră într-un loc frumos, 
deasupra apelor râului. Vântul nu contenise o clipă, astfel că norii alungaţi 
de tăria lui dezveliseră cerul curat ca bobul de rouă în zori. 

—Mi-e sufletul greu, murmură Cae. Am ucis oameni care nu aveau 
putință de apărare. Dar nu am avut de ales, fiindcă nu viaţa mea era în 
primejdie, ci existența neamului românesc. Iar în astfel de situaţii, mila nu 
are ce căuta în sufletul nostru. 

Tătarul îl ascultă îngândurat. 

—Te cunosc din auzite, Altîn, continuă tânărul. Știu că ești un 
războinic viteaz şi mai ales una dintre marile minţi luminate ale poporului 
nogai. Ţi-ai desăvârşit cunoaşterea vieţii la școlile din Apus. Puţini tătari au 
avut un astfel de prilej. Nici chiar hanul nu se poate mândri cu asemenea 
lucru. Sunteţi un popor mare și harnic la războaie. Însă nu veţi dăinui ca 
neam. Voi nu v-aţi legat de rodul pământului și de aşezări trainice, ca alte 
popoare. Trăiţi din jaf. Cu toate că sunteți puternici, turcii vă poruncesc, iar 
megieșii vă plătesc unele călcări fără rost. Cei mai buni fii ai voştri mor în 
războaie nedorite de nimeni. Așezările voastre cad spre risipă. Noi lucrăm 
pământul şi ne bucurăm de roadele lui. O facem de mii de ani, şi iată că 
dăinuim aici ca o insulă latină în răsăritul Europei. 

Altîn tresări uimit. Ce-i spunea cavalerul acesta erau tocmai gândurile 
sale cele mai tainice. Cae știa că lovește fără greșeală spre inima tătarului. 


El intuise că un om cult, care văzuse atâtea popoare şi aşezări minunate în 
apus, are puterea să privească în viitor. 

Tăcură multă vreme, fiecare cu gândurile lui. Zorile erau încă departe, 
iar ei mai aveau multe de discutat. Cerul împodobit cu stele părea mai 
prietenos decât în faptul serii, chiar dacă răceala dinspre ziuă cuprinsese 
câmpia ca un fior. 

— Îmi lipseşte puterea, oftă Altîn. 

— Îţi lipseşte azi, însă mâine poţi lupta pentru dobândirea ei. 

— Greu. 

— Tot ce se capătă greu are trăinicie. Numai lucrurile fără valoare se 
obțin ușor. Ți-aş putea oferi prietenia noastră. Poate că nu-i mult, dar nici 
puţin. Am la mine darurile purtate de Sacowicz către hanul vostru. Ele vor 
ajunge acolo. 

—Nu înţeleg, tresări Altîn. Oare faci jocul lui Ieremia Movilă, 
Sigismund și Taranowski? Atunci, pentru ce toată munca? 

—Nici vorbă, zâmbi Cae. Numai că rostul soliei se va schimba. 
Sculele acestea, a căror valoare trece de douăzeci de mii de ducați, vor fi 
prețul plătit de noi pentru intrarea voastră cu oști în Polonia, cam pe la 
sfârşitul lunii viitoare. Pricepi? 

—Allah e mare, iar voi înţelepţi! murmură tătarul. lată că nu v-aţi 
mulțumit a distruge solia aceasta, ci loviți cu multă judecată. Frumoasă 
răzbunare! 

—Nu răzbunare, Altîn. La sfârşitul lunii viitoare, oștile noastre se vor 
mișca spre Moldova. Polonii vor fi prea ocupați a vă face faţă, astfel că vom 
avea liniște din partea lor. Te miri poate că am atâta încredere a-ți dezvălui 
asemenea secrete. După ce vom uni Moldova, cu restul țării, se pare că vom 
deveni vecinii voştri cei mai apropiaţi dinspre apus. Deci, prilej să te 
sprijinim în gândurile tale. Sunt sigur că te-ai gândit să-i dai alt rost 
poporului tătar. 

— Adevărat |! recunoscu Altîn cu aceeași sinceritate ce o ghicise la 
celălalt. M-am gândit adesea, dar hanul e puternic și nu vede altă viață mai 
bună. El ştie doar ce a apucat de la înaintași. Aş vrea ca tătarii să se lege de 
pământuri și să-și dureze așezări trainice. Să înflorim unele meşteşuguri, iar 
ziua de mâine să o asigurăm din agoniseala noastră, nu din jafuri. Însă totul 
e vis. 

— Între vis şi realizare, puntea o face voința omului şi truda sa. La 
sfârşitul lui aprilie te voi sprijini cu zece mii de ducați. Suntem săraci și nu 


putem mai mult. 

—Da, am nevoie de aur. Cu ajutorul său, aş putea încropi o mică oaste. 
Ce dorești în schimbul prieteniei și ducaţilor? Fiindcă cine oferă, totdeauna 
aşteaptă ceva. 

—Aşa este! râse Cae. Ne vom continua drumul împreună. Solia 
voastră va ajunge la marele han ca din partea principelui Mihai, care-i va 
plăti încă pe cât îi ducem acum, dacă își pornește hoardele peste Ţara 
polonilor. Ție nu-ţi cer numai tăcerea pentru ce s-a întâmplat, ci să-i spui 
hanului că Ieremia Movilă s-a unit cu principele Mihai și îi sunt vecini 
prietenoși. Însă polonii, prin Sigismund şi Taranowski, vorbesc rău despre 
tătari şi vor căuta să-i calce cu puterea oștilor, înainte de sfârșitul 
primăverii. Şi încă nu-i totul. Te vei întoarce la Iași. Îl vei anunţa pe Ieremia 
Movilă că hanul pregătește atacul asupra Ţării Românești, dar i-a oprit 
zălog pe solii polonilor, până când îşi va căpăta restul de aur. Gândește-te 
bine, Altîn! Nu-mi răspunde grabnic. Eşti un tânăr înţelept. Socot că visurile 
tale în privinţa tătarilor se apropie de alte noastre. Eu îţi ofer sprijin mărunt, 
dar sigur. Cine oferă mai mult decât se cuvine, sau decât poate, totdeauna 
dă puţin sau nimic. 

— Te cred, cavalere, murmură Altîn, însufleţit dintr-o dată. Și mă bucur 
că voi avea în voi nişte vecini de nădejde. Am simţit că-mi vorbeşti deschis. 
Numai soarta v-a scos în calea mea. Acum încep să sper. Știu cât valoraţi, 
iar adineauri, planul domniei-tale m-a uimit. Puţine minţi dintre cele mai 
mari ar fi putut întoarce lovitura pregătită la Iaşi. Dă-mi mâna, odată cu 
prietenia ta! 

Discutară multă vreme, dornici să se cunoască mai bine. Și pe măsură 
ce gândurile se dezvăluiau fără ocol creştea încrederea între ei. Când zorile 
mijiră, cenușii la început, faţa lui Altîn, strălucea ca arama bătută proaspăt. 

—Cine sunt oamenii care te însoțesc? se interesă Cae. 

—Prieteni buni, cavalere. Din gura lor, nimeni nu va afla ce s-a 
întâmplat aici în câmpie. Mă miră totuși că mi-ai arătat încredere chiar de la 
început. 

—M-am gândit mult la asta, râse Cae. Am aflat câte ceva despre 
domnia-ta şi despre firea pe care o ai. 

—Da, da, vezi departe, zâmbi Altîn. 

Se ridicară şi pomiră spre tabără umăr lângă umăr. Sile şi Grasa 
aduseseră caii ceva mai devreme. Acum dormeau. La câţiva paşi de ei, 
Chirilă veghea cu vestitele lui cuțite la îndemână. Soarele se ridica din 


stufăriș cu zâmbetul rece al zorilor. Pe malul apusean al Botnei, nimic nu 
arăta să fi fost vreo luptă. 

Ridicară tabăra când soarele săltase de vreo trei sulițe. Vântul se juca 
în coamele cailor parcă mai blând, parcă mai călduţ. 


În cea de-a cincisprezecea zi, convoiul domniţei Florica ajunse 
aproape de ţinta călătoriei. Numărul însoţitorilor săi crescuse înainte de a 
părăsi graniţa Transilvaniei. Din porunca principelui Mihai, douăzeci de 
oșteni, şaisprezece dansatori și opt cântăreţi se uniseră cu ceilalți, aproape 
de cetatea Lipovei. Câteva zile cu ploi mărunte le îngreuiaseră drumul prin 
mănoasa pustă a Ungariei Superioare. Apoi, timpul devenise frumos. Cele 
trei fete priveau pline de încântare mândrul peisaj din apropierea oraşului de 
Aur. Departe pe culmile munţilor mai stăruiau petice de zăpadă. Prin văi, 
localnicii ieşiseră la arat. În urma plugurilor, aburii nu se ridicau în fuioare 
subțiri, ci se târau la rasul pământului, mângâind şi sărutând brazdele. 
Pâraiele umflate ţipau ca pruncii la joacă, iar vegetaţia de pe maluri, 
înfrunzită timpuriu, își da ifose ca la început de vară. La trecerea 
convoiului, oamenii făceau semne prietenești. Fetele se grăbeau să 
răspundă. 

„Țară frumoasă cu oameni primitori și harnici, gândi domniţa Florica. 
Liniştea de aici parcă-i mai multă decât prin alte părți. O lume de basm, de 
linişte şi poate de fericire. Am privit de-a lungul drumului case, biserici şi 
castele. Unele sunt vechi cât veacurile. Feriți de năvălitori şi războaie 
multe, oamenii își păstrează temeinic sfintele urme ale trecutului. La noi, 
puţine lucruri rămân. Noi n-am avut ani fără războaie. Adesea, ne-am pus 
foc satelor, pentru a face pustiu dinaintea dușmanului. Îmi plac lucrurile 
vechi fiindcă au în ele ceva tainic. Ceva din sufletele celor ce le-au făurit. 
Am scris o poezie despre un urcior. L-am găsit în pământul moşiei de lângă 
Piteşti. L-am curăţat şi m-am gândit multă vreme la el. Poate că are o sută 
de ani, sau două, ori poate chiar mai mult. Pe o parte are desenat un flăcău 
cu arcul pe umăr. Pe cealaltă — un zimbru. Cine o fi frământat oare lutul 
urciorului? Dar mai bine să-mi amintesc poezia. 


În forma vasului de lut 

Atâtea gânduri vechi au încăput 
Atâtea mângâieri și lacrimi și sudoare 
Atâtea zâmbete sau glasuri trecătoare 
Atâtea vrăji și urme de descânt 
Cuprinse toate-n bulgări de pământ. 


De-ţi pleci auzul la urciorul vechi 
Nimic n-o să-ţi răsune în urechi. 
N-o să-ţi grăiască pojghiţa de lut 
Nici măcar gândul cel de la-nceput. 
Apleacă-ţi sufletul peste urcior 

Şi pipăie-l cu degetul uşor! 
Urciorul o să-și rupă vraja veche 

Și o să-ţi spună tainic la ureche 
Poveşti cu vechi flăcăi și duse fete. 


Poate că or fi și greşeli. Dacă ar auzi-o, dascălii mei ar zâmbi. Dar ce 
ştiu ei ce gânduri zburătăcesc prin mintea unei fete?” 


Caravană și Tufănel plecaseră de două zile înaintea convoiului, pentru 
a anunţa sosirea domniţei la palatul Hradčany. Către prânz, drumeţii văzură 
în depărtare casele orașului Praga, iar mai aproape — un pâlc de călăreți. 

„Cred că sunt vreo trei-patru sute”, socoti Ducu. 

Tânărul nu se înşelase. Curând, patru sute de cavaleri se desfăcură pe 
marginile drumului. Dintre ei ieşi un călăreț înalt, cu faţa prelungă, stafidită 
ca un pergament, cu pălărie neagră de postav şi cu straie de aceeaşi culoare, 
bine strânse pe corp. Calul său alb călca nervos și se îndemna greu la mers 
obișnuit. Omul era împăratul Rudolf al doilea. Alături de el călăreau 
arhiducele Matthias, Costache Caravană și 'Tufănel. 

Trăsura domniei intră în frumosul cordon al cavalerilor, apoi se opri. 
Împăratul descălecă parcă mai sprinten decât îl arăta vârsta. Ajunse lângă 
trăsură. Fetele îl priviră sfioase. Îl salutară cu multă graţie, chiar dacă 
hainele lor băieţeşti nu se arătau tocmai potrivite. 

— Vizita voastră, prinţesă, e o cinste pentru curtea imperială din Praga, 
spuse Rudolf, galant, în nemţeşte. 

—Și pentru noi, şi pentru neamul nostru, răspunse domniţa. 

Împăratul îi oferi braţul şi făcură câţiva paşi împreună. 

„Pe sfânta Cecilia! socoti el, e mai frumoasă decât o arată pânza lui 
Petre Armeanul! lar tinerele însoţitoare vor face multe victime la Praga. 
Sper că arăt destul de bine. Ţinuta în negru mă avantajează și îmi dă un aer 
distins, tocmai prin lipsa bijuteriilor. Bine că-i domnul Tufănel aici! Am să-i 
arăt acestei copile ceva din priceperea noastră în lupta cu bâta. Adică nu. 
Să-l ia naiba pe domnul Tufănel! E prea mare în soiul acesta de luptă și m- 


ar lăsa în umbră. Anul trecut m-a şi atins de vreo două ori, chiar dacă nu se 
cădea să o facă. Aș fi putut să-l decorez dacă-mi lăsa întâietate. Mâine o să 
găsesc unul mai puţin priceput.” 

—Aţi călătorit bine? se interesă grijuliu. 

—Destul de bine, măria-ta. 

—Domnul Costache Caravană îmi spunea că aţi avut unele neplăceri 
într-un han de lângă Bratislava. 

—Nu cine ştie ce, zâmbi domniţa Florica. Un cavaler trecător ca și noi 
prin acele frumoase locuri ne-a adresat câteva necuviinţe. Apoi, între 
slujitorii lui și oştenii noștri s-a iscat o mică încăierare. Totul a durat destul 
de puţin. Când am părăsit hanul, cavalerul cu pricina primea îngrijiri. Sabia 
domnului Ducu îi făcuse o spărtură în umăr. Am privit lupta prin fereastră și 
mi-a fost teamă pentru viața comandantului nostru. Cavalerul acela mânuia 
sabia ca un turbat. 

—Domnul Ducu se află în suita voastră? se lumină Rudolf. Iată că nu 
l-am văzut. 

—E comandantul convoiului. 

—Ah, ah, exclamă el râzând. Cavalerul a picat pe mâini bune. lar dacă 
a scăpat numai cu o împunsătură slabă, înseamnă că domnul Ducu a fost 
generos. 

— ÎI cunoaşteţi? 

—Am avut această plăcere. Anul trecut, la palatul Hradčany, ne-a dat 
câteva lecţii de scrimă. Dar e vremea să ne întoarcem. Voi călări alături de 
trăsura voastră, încheie galant. 

—Dacă aş fi avut un cal, mi-ar fi plăcut altfel, îndrăzni tânăra. 

—Ştiţi să vă ţineţi în şa? 

—De la vârsta de cinci ani. 

Împăratul se întoarse înviorat de plăcuta veste şi spuse câteva cuvinte. 
Patru sute de tineri descălecară în aceeași clipă, smulgându-i un zâmbet. 
Aleseră un cal sprinten, iar norocosul cavaler luă loc în trăsură între Irina și 
Dana. Strălucitorul alai se puse în mișcare. Mai morocănos ca oricând şi 
poate ceva mai aprins la faţă, Ducu încercă să fie curtenitor cu mândrii 
cavaleri și își îndemnă calul undeva cât mai spre coada convoiului. În ziua 
aceea, domniţa Florica nu-i adresase măcar o privire. 


* 


În marea sală de bal a palatului Hradčany, luminile înfrumuseţau 
înzecit podoabele, chipurile și minunatele veșminte ale oaspeţilor. Se aflau 
acolo cele mai de seamă personalităţi ale celor două curți imperiale din 
Viena şi Praga. Iar alături de acestea, germani înalți, blonzi, inteligenţi şi 
sobri. Engleji cu feţele simpatice, lungi de un cot şi ochii aplecaţi spre 
ironie. Franţuji sprinteni la vorbă şi plini de duh. Spanioli oacheşi, frumoși 
şi buni de gură. Italieni fermecători, cu voce mare, gata să râdă din te-miri- 
ce. Unguri bine făcuţi, cu privirile îndrăzneţe, focoase. Cehi spătoși, 
mucaliţi, cu ochii veseli. Înalți monahi, trimişi ai Sfântului Scaun. Mari 
prelați ai Mănăstirii Strahov din Praga. Slovaci sprinteni la glume ca 
argintul-viu. Femei brune sau bălaie, tinere sau trecute, agere sau sfioase. 
Dar sarea și piperul o aduceau în acea seară trimişii valahilor, despre care se 
dusese vestea în toată Praga. Era acolo în sala de bal o lume pestriță ce se 
foia prin faţa tronului cu smeritele plecăciuni și chibzuite vorbe, însă 
dincolo de tron, feţele își recăpătau strălucirea, trufia, veselia sau buna 
dispoziţie. 

—Prinţesa valahă Florica Pătraşcu! anunţă major domul. 

Discuţiile se întrerupseră. Sute de priviri se îndreptară spre tânăra de la 
Dunărea de Jos. Înaltă, sprintenă la mers şi plină de graţie în mișcări, păși 
prin culoarul viu, conștientă că fiecare gest îi va fi cântărit de rafinații 
curteni... Purta o rochie de mătase înflorată, cu fiong, cu mânecile scurte 
până deasupra cotului, cu ferezia tivită într-o superbă blană de samur, care-i 
da o eleganță neîntrecută. Singura ei podoabă era un medalion de aur, ce 
înfățișa chipul dragului său părinte. Faţa îi strălucea de prospeţime, iar ochii 
aveau ceva din candoarea pruncilor. 

Făcu în faţa împăratului o plecăciune adâncă, a cărei graţie desăvârşită 
nu era cu nimic mai prejos decât a prințeselor din Apus. Rudolf o pofti să 
şadă alături, lucru total potrivnic etichetei. Observând asemenea minune, 
contele loan Khevenhiller, ambasadorul împăratului la Madrid, tuşi sec, dar 
stăpânul său nu-l băgă în seamă. 

„Lucrurile sunt încurcate rău, gândi Khevenhiller. Regina Maria de 
Spania nu va fi prea încântată că fiul ei s-a îndrăgostit de această copilă 
valahă. Imperiul nu are nevoie de o alianţă atât de slabă.” 

—Ai rămas pe gânduri, domnule conte, se apropie arhiducele 
Matthias. 

Khevenhiller tresări. Inteligentul Matthias, despre care se spunea că ar 
fi cea mai luminată minte a imperiului, nu-i scăpa nimic. 


—Adevărat! rosti contele în şoaptă. N-am mai văzut o astfel de 
încălcare a etichetei la Hradčany. 

—Eh, dragul meu! râse arhiducele, bine dispus. Mulţumește cerului că 
o vezi azi în premieră. 

—Dar nu asta mă nelinişteşte. Regina m-a trimis aici cu poruncă să-i 
recomand măriei-sale fratelui vostru pe fiica arhiducelui Carol. 

—Nu-i prea arătoasă, zâmbi arhiducele. Ba aş zice că are o târtiță care 
se mișcă în mers, ca la rațe. 

—E de neam ales, ripostă Khevenhiller, observând că nu va avea un 
aliat în fratele împăratului. 

—Ştiu, însă Rudolf nu se însoară cu neamul ei, ci cu ea. În ce o 
priveşte pe domniţa Florica, nu cred că are seamăn la frumuseţe. Și zău că 
oamenii ar trebui să se mai însoare şi din dragoste! 

—Ce poate aduce această copilă imperiului nostru? întrebă 
ambasadorul cu o nuanţă de dispreţ în glas. 

—Mult, domnule, grăi arhiducele ceva mai sever. Un singur general 
mare avem azi în Europa. Iar acela e tatăl ei. Înrudit cu noi, principele 
Mihai va face ordine în granița de răsărit și de sud a Imperiului Austriac. 
Numai el îi poate bate pe turci. Ai auzit despre victoria sa de le Călugăreni? 

—Am auzit, dar asta a fost cu mulți ani în urmă. 

— Ascultă, Khevenhiller! murmură arhiducele reținându-și mânia în 
faţa vederilor înguste ale ambasadorului. Aici în palatul Hradčany puţini se 
gândesc limpede la ziua de azi şi foarte puţini la cea de mâine. Politica 
noastră e destul de slabă. N-am reușit să facem ordine măcar într-o 
provincie ca Transilvania. Ne lipsesc oamenii proaspeţi și limpezi în 
gândire ca principele Mihai. Mâine... mâine turcii vor veni peste noi și nu 
văd cum îi vom opri, fiindcă marea noastră putere e doar o spoială. De nu-l 
vom folosi pe acest mare general al timpului nostru, de nu-l vom ajuta, va 
pieri în mai puţin de un an. Nu te mira, domnule conte! Știu multe lucruri. 
Va fi asasinat fie de turci, fie de poloni, fie de nobilii din Transilvania, sau 
chiar de agenţii imperiului nostru. De va muri el, noi vom pierde cel mai 
mult. De va trăi și de va găsi sprijin la noi, el îi va scoate pe turci din 
Europa. O ţară de viteji ca cea a valahilor va fi chezășie că nimeni nu va 
trece cu ameninţare spre noi. Să-i spui aceste vorbe mamei noastre, Maria 
de Spania! 

—Le voi spune, șopti impresionat ambasadorul. Dar Spania e departe, 
iar din depărtare, totdeauna se vede altfel. 


Cu aceste vorbe se despărțiră. Celălalt frate al împăratului, arhiducele 
Maximilian, urmărise de la distanţă discuţia și căută să-l agaţe grabnic pe 
Khevenhiller. El deduse că cei doi discutaseră despre o eventuală căsătorie 
a lui Rudolf cu frumoasa valahă. Mai știa că ambasadorul sosise de la 
Madrid cu o seară înainte şi avea credinţa că aduce unele porunci ale mamei 
lor. Îl ura pe Rudolf din toată inima fiindcă-şi dorea coroana imperială. Îl 
ura și pe Matthias în aceeași măsură, din cauza dragostei pe care acesta o 
nutrea față de împărat. Dar ştia să-şi ascundă sentimentele și mai ales să 
aștepte, dovedindu-se un curtean dintre cei mai rafinaţi. Dispunea de o 
avere fabuloasă pentru acele vremuri şi de multă influenţă la imperiu. 

—Ei, ce surpriză, domnule conte Khevenhiller! se prefăcu bucuros și 
surprins. E. o plăcere să întâlnesc un mare ambasador al neamului nostru și 
un vechi prieten. V-am dus dorul în ultima vreme. Ba chiar ne gândeam că 
acolo, pe meleagurile însorite ale Spaniei, aţi uitat de noi. 

Cuvintele lui cam umflate nimeriră cum nu se poate mai bine. 
Khevenhiller era vanitos. Asemenea laude picau peste sufletul său ca roua 
pe flori. Iar faptul că arhiducele îl numise prieten întrecea cu mult cele mai 
aiurite visări ale sale. Și fiindcă se dovedea un ins destul de mărginit, 
răspunse cu toată sinceritatea: 

— Alteță, nimeni din neamul meu nu s-a bucurat de o prietenie atât de 
înaltă. 

—Să nu exagerăm, dragul meu, surâse arhiducele simțind că nimerise 
în plin. Se pare că la curtea din Madrid te bucuri de o protecţie și de o 
prietenie mult mai înalte. Regina Maria de Spania te socotește confidentul 
ei. Cel puţin aşa grăiesc frumoasele ei scrisori către mine. Dar să lăsăm 
asta. Nu ţi se pare că împăratul a căzut sub mrejele frumoasei prințese din 
Valahia? Pe toţi ne-a surprins vizita ei aici. 

— Tocmai asta mă pune în încurcătură, spuse contele. Spania doreşte o 
căsătorie cu fiica arhiducelui Carol. 

Maximilian ciuli urechile şi îşi înăbuși o exclamaţie de surpriză. Apoi, 
jucă tare, cu toate că încă nu avea atuurile trebuincioase: 

—Mi-e teamă că ne vom opune, dragă Khevenhiller. Fiica arhiducelui 
Carol nu e pe placul nostru. Cel puţin eu și fratele Matthias ne vom opune. 

—Chiar asta îmi spunea alteţa-sa adineauri, grăi ambasadorul fără să 
priceapă încotro vâslea Maximilian. Arhiducele crede că o înrudire cu 
principele Mihai va fi un câștig pentru Casa de Austria. 


În ochii celuilalt apăru un licăr ironic, dar ambasadorul nu-l remarcă. 
Era prea fericit că se află într-o companie atât de râvnită. 

—Da, da, murmură arhiducele, parcă înveselit de o idee. Mi-ar face 
plăcere să dejunăm amândoi mâine în palatul meu. Vom depăna amintiri şi 
îmi vei vorbi despre iubita noastră mamă. Apoi, despre curtea din Madrid. 
Te aştept pe la nouă. Știu că eşti un povestitor neîntrecut. Ce crezi că 
urmărește Spania prin alianţa cu arhiducele Carol? 

—E un secret, alteță, tresări Khevenhiller. Numai împăratul are 
drepturi să cunoască astfel de lucruri. 

— Aşa, aşa! zâmbi Maximilian. Îmi place că ştii să păstrezi un secret. 
Deci, pe mâine, dragul meu. 

Domnul Szant6, un ungur chipeș, ce se dovedi conducător al 
petrecerilor, veni în faţa suveranului. 

—Cu ce începem, domnule? se interesă Rudolf, bine dispus. 

—Cu dansuri. 

—Prevăd că va fi o seară încântătoare, grăi împăratul aplecându-se 
către Florica. Cei mai nobili curteni ai noștri abia aşteaptă deschiderea 
acestui bal pe care îl dăm în cinstea voastră. Cunoaşteţi dansurile noastre, 
prinţesă? 

—Le cunosc, măria-ta, răspunse tânăra, spre totala uimire a acestuia. 

— Atunci, voi avea bucuria primului dans. 

Maximilian îşi roti privirile prin sala imensă. Într-un colţ, lipiţi de 
fereastră, Ducu şi Costache Caravană discutau încet. Când apăru arhiducele 
lângă ei, îl salutară adânc, chiar dacă nu erau prea încântați. Acesta le 
răspunse cu o aplecare a capului și-i măsură încruntat. 

—Mi se pare că voi l-aţi capturat anul trecut pe domnul Otto, trimisul 
nostru către regretatul principe Andrei Bâthory. 

Ducu era destul de cătrănit în seara aceea şi se pregăti să-i răspundă 
tăios, dar istețul Costache i-o luă înainte şi grăi cu multă miere în glas: 

— Aşa este, măria-ta! Noi suntem abia doi dintre cei care au făcut-o, 
dar am gândit că ne atragem nu supărarea voastră, ci doar un zâmbet de 
îngăduinţă. 

— Îngăduință? tresări arhiducele, neplăcut surprins. Nu, domnilor! Voi 
pune să vă aresteze, însă nu acum, fiindcă nu doresc să stric o seară 
minunată. 

—Sunt sigur că veţi regreta de îndată asemenea gest, continuă grăsunul 
privindu-l calm, aproape șăgalnic. 


—Cu nişte lotri nu am ce regreta, i-o întoarse aspru Maximilian. 

—Măria-ta, cuvântul nu ni se potriveşte, își reținu Costache un gest 
mânios. Suntem soli aici, iar împăratul nu va fi prea mulțumit aflând 
cuvintele voastre de ocară. 

Ochii arhiducelui scânteiară, parcă dinaintea unei explozii. Nimeni n- 
ar fi îndrăznit o astfel de înfruntare. Caravană intui că Maximilian nu are 
puterea să-i aresteze acolo fără a-l înfrunta pe împărat, dar bănui că-i va 
urmări la întoarcerea către casă. Așa că, vorbi la fel de mieros. 

—Măria-ta, domnul Otto purta o scrisoare a voastră către fostul 
principe Andrei Băthory. În scrisoare se dezvăluiau toate secretele 
tratativelor noastre purtate cu împăratul, ceea ce aduce a trădare. Ei bine, 
ne-am luat unele măsuri. De vom avea neajunsuri, acea scrisoare va ajunge 
în mâinile împăratului, spre totala noastră părere de rău. Vă iubim prea mult 
pentru a vă cășuna un astfel de necaz. Dar cred mai degrabă că ameninţarea 
voastră e o glumă. Ştim că iubiţi gluma, iar noi o gustăm din plin. 

Ochii arhiducelui se subţiară o clipă, apoi stărui în ei o urmă șăgalnică. 
Avea mare stăpânire de sine şi pricepuse că valahii nu se temeau de el. Ba 
din contră, prin scrisoarea aceea compromițătoare erau mai puternici. 

—O glumă, domnilor! zâmbi el. Acesta e cuvântul. Și pentru a vă arăta 
bunăvoința noastră, vă poftesc mâine să prânzim împreună. Voi trimite o 
trăsură să vă aducă la palatul meu. La revedere, domnilor. 

Se îndepărtă, cu un mic semn amical. Dacă cei doi i-ar fi văzut scurta 
fulgerare a privirilor, poate s-ar fi îngrozit. Maximilian trecu mai departe, 
zâmbind cunoscuţilor ce se aplecau adânc, fericiţi că au fost luaţi în seamă. 

Când se isprăvi dansul, împăratul se aşeză satisfăcut şi-l întrebă pe 
Szantó: 

— Ce urmează, domnule? 

—Cu îngăduința măriei-voastre, grăi maestrul de ceremonii, o mică 
surpriză. Domnul Costache Caravană m-a vestit că principele Mihai a trimis 
la Praga ceva dansatori și cântăreți valahi. 

—Să-i vedem, să-i vedem! se entuziasmă Rudolf. Prinţesa ne spune că 
valahii au dansuri frumoase. Sper totuşi să nu le întreacă pe ale noastre. 

Câteva minute mai târziu, douăzeci şi patru de bărbaţi intrară în sala 
balului, îmbrăcaţi în port românesc. Vestiţii vioriști și ţambalagii Cotae, 
Guşă Dulce, Zamfir, Buzău, dimpreună cu marele gurist Dodu şi alţi ortaci 
la fel de buni, însă mai puţin cunoscuţi, primiră încuviințarea să-și 
strunească cele unelte de cântat. Sârba de la Breaza, cu puritatea ei fără 


seamăn, răsună pentru prima oară la palatul Hradčany. Șaisprezece tineri 
frumoşi la trup şi ageri în mișcări se prinseră frățește, dar nu porniră. Irina 
şi Dana le făcură semn că vor să intre în dans. Din nou Gușă Dulce atacă 
furtunos începutul. Din nou tinerii rămaseră pe loc la un gest al domniţei 
Florica. 

—Aş dori să dansez pentru voi, măria-ta. 

E.moţionat, împăratul aplaudă din toată inima. Apoi se făcu linişte. 
Duci şi ducese, marchizi și marchize, baroni și baronese, conți şi contese, 
înalți prelați sau călătoriți ambasadori se împinseră cu graţie, se călcară pe 
picioare zâmbind frumos, dornici să fie cât mai aproape de tinerii dansatori 
valahi. Sprinteneala dansului îi amuţise. 

Când reveni lângă tronul imperial, îmbujorată ca vestitele noastre mere 
roşioare, domnița Florica păru înzecit mai frumoasă. Aplauze mari îi 
răsplătiră pe dansatori, chiar dacă o seamă de curteni strâmbară din nas, 
socotind dansul acela cam vulgar. Tinerii valahi se traseră mai la o parte şi 
apucară fiecare câte-o bâtă. 

— Vor să ne arate o luptă? se interesă Rudolf, vădit contrariat. 

—Nu, măria-ta, zâmbi Florica. Nu o luptă, ci Călușul, regele dansului 
românesc. Sper că flăcăii noștri vor fi la înălțimea lui. 

Tăcură. Gușă Dulce făcu un semn grăitor şi porni cântecul, hotărât să 
se spânzure de nu va ieşi bine. Făloşi ca împărații, iuți ca scânteile, aprigi ca 
în luptă, mari în chiote, oltenii încremeniră asistenţa. Împăratul se ridicase 
pe jumătate, dar uită să încheie mișcarea. Curtenii ce strâmbaseră din nas 
priveau uluiți. Rămăseseră nemișcaţi, lipiţi unul de altul, parcă zugrăviți pe 
o pânză. Sub picioarele sprintene ale valahilor, tari ca fierul, sub bâtele lor 
din lemn de corn, dalele de marmură ale palatului imperial păreau gata a se 
desface în mii de bucăţi. Totul încremenise în jurul flăcăilor, iar Gușă Dulce 
prinsese aripi alături de ortacii săi. Niciodată rafinaţii curteni nu văzuseră 
un dans atât de grăitor, de energic, de sprinten. Dansatorii păreau un singur 
trup. Trupul ritmului. Când se sfârşi, nu răsunară aplauzele grabnice. Doar 
un suspin general trecu asemenea unui fior prin marea sală din Hradeany. 
Apoi, marii nobili își uitară frumoasele ranguri şi aplaudară și strigară din 
toată inima. 

—Cum aţi spus că se numeşte dansul acesta? o întrebă împăratul, 
respirând agitat. 

—Călușul, măria-ta. Se pare că-i cel mai vechi dans al neamului meu. 
Cu mii de ani în urmă, strămoșii daci îl foloseau, poate mai frumos ca noi. 


—Da! murmură împăratul. Parcă are o vrajă în el. Simţeam nevoia să- 
mi mișc picioarele după tact. Abia acum încep să-i cunosc bine pe valahi. 
Cu ani în urmă, auzisem de la fostul principe Sigismund Báthory că aţi fi 
nişte sălbateci. Mici la trup şi păroşi, cu picioarele strâmbe și lipsiţi de 
cunoașterea graiului omenesc. Anul trecut am văzut aici, în persoana 
cavalerilor Cae Indru, Ducu cel Iute și Chirilă Zece Cuţite, adevăraţi feţi- 
frumoşi. Iar purtarea lor și îmbră cămintea elegantă nu arătau cu nimic mai 
jos decât al gentilomilor Apusului. Cât despre inteligență, mi-aș dori 
asemenea sfetnici. Și iată că în Valahia cea clevetită pe nedrept găsesc cea 
mai desăvârşită copilă din câte am văzut până azi. 

—O, măria-ta! roşi domniţa Florica. La noi sunt multe fete care mă 
întrec. Se pare că logodnica domnului Cae Indru ar fi ca frumuseţe și 
desăvârșire tot ce au visat oamenii de-a lungul timpului. 

„Drace! gândi ambasadorul Franţei scuturându-se din înmărmurire. Voi 
părăsi Praga cât de curând, pentru a-i povesti regelui nostru Henric despre 
aceste minuni. Dansul valahilor îmi arată vigoarea acestui popor frate de 
gintă cu noi. Da, asemenea oameni viguroşi au putut să dăinuie peste 
veacuri acolo în răsărit şi nu văd cine i-ar îngenunchea vreodată. Anul 
trecut, aici la Hradčany am trăit un coșmar. Domnii Cae Indru și Ducu cel 
Iute i-au învins pe cei mai buni spadasini ai noştri.” 

—Ce urmează, domnule Szant6? întrebă Rudolf. 

În locul maestrului de ceremonii, se grăbi să vorbească domniţa. 

—Măria-ta, urmează un dans românesc în care pot să se prindă toţi 
oaspeţii din sală. 

— Toţi? se miră împăratul. 

—Absolut, dar are nişte reguli. Dansul se numeşte Perinița. La 
Periniţă, dansul se desfăşoară în cerc. La mijlocul cercului, un dansator 
singuratec va purta în mână o basma sau o batistă. El poate alege din sală 
sau din cerc pe oricine, pentru a-i fi partener. Apoi, îngenunchează 
împreună şi se sărută, iar cel intrat proaspăt preia basmaua sau batista, în 
timp ce primul revine printre dansatori. Dar, poate n-am explicat prea bine, 
aşa că noi românii vom face o demonstraţie. 

Gușă Dulce porni Periniţa; arcușul parcă prinsese aripi în mâna lui. 
Domnița Florica scoase batista şi începu să danseze grațios în mijlocul 
cercului. Oaspeţii priveau cu mare interes. În timp ce se mișca în dulcele 
ritm, ochii ei căutau nerăbdători. Apoi ieşi din cerc şi merse cu pas hotărât 
către una dintre ferestre. Inima lui Ducu se opri o clipă, fiindcă în cea 


următoare, mâna domniţei se afla într-a lui. Intrară în cerc şi îngenuncheară. 
Tânărul cavaler simţi pe obraz arsura sărutului ei. Totul se petrecuse parcă 
în vis. Ducu preluă batista încă năuc, dar frumosul dans se opri brusc. 

—Sper că nu vi se pare prea greu, murmură tânăra valahă. 

—Uluitor! strigă Rudolf. Valahia e o ţară a minunilor. Ah, ne prindem 
în dansul acesta cu speranţa că mândrele doamne și domniţe nu ne vor uita! 

—Periniţa are o lege, zâmbi Florica. Ea desființează deosebirile de 
rang. Cel mai umil slujitor poate să aleagă orice mărime. 

—lesus-Maria! murmură împăratul, nehotărât. Oare e bine? 

—Noi nu vedem nimic rău în asta. 

—Nici noi, se amestecă râzând arhiducele Matthias. Mai ales că 
eticheta se desființează doar pe durata dansului. Găsesc chiar că-i atrăgător. 
Câteva minute să fim toţi egali, iar plata unui sărut nu-i totdeauna de 
neglijat. 

Întâi se făcu un cerc. Irina şi Dana mai formară unul. Românii se 
amestecară cu nobilii. Unii dintre aceştia erau încă nehotărâţi. Dar destul de 
curând, marea sală se umplu de cercuri. Se dansa cam la nimereală, fiecare 
după cum îl tăia capul. În schimb, sărutările mergeau strună. Dana Mihalcea 
îl alese pe ambasadorul Franţei. După ce primi sărutarea și i-o întoarse cu 
foc, rotofeiul reprezentant al lui Henric al patrulea chibzui astfel: „Am s-o 
aduc în cerc pe cealaltă valahă. De fapt, nu mi-ar strica să încerc chiar la 
prințesă. Adică nu. Nărodul de Rudolf s-ar face foc. E îndrăgostit ca un ţap 
bătrân. În fond, de ce să se supere, dacă așa-i jocul? Ei, nu! Împăratul, sau 
ceasornicarul, fiindcă-i mai mult ceasornicar decât împărat, nu uită să-şi 
plătească poliţele. Acum doi ani m-a prins că trişam la cărți. Naiba ştie cum 
îmi căzuse cartea din mânecă. După o săptămână m-a invitat în sala de 
arme, la o partidă de ciomege. Dacă era cu sabia, îi arătam eu lui pe dracul. 
Însă la bâtă nu mă pricep, în vreme ce el e as. M-a bătut ca pe hoţii de cai. 
În câteva rânduri m-a atins atât de rău, încât am simţit că vechea mea boală 
de gută nu mă mai supără, fiindcă loviturile îmi aduceau în faţa ochilor stele 
verzi. Înduram croiala cu bâta şi mă căzneam să exclam admirativ, deși prin 
gură îmi umblau nişte înjurături cu care aş fi putut câștiga un război. Nu 
cred să fi uitat pe cineva din familia împăratului, până dincolo de a şaptea 
spiță. Mai bine o aleg pe frumoasa contesă Lisse von Bad.” 

Dar nu avu norocul să o găsească liberă, cu toate că umblase după ea 
ceva mai devreme, cum umblă mielul după oaie. Lisse von Bad nu avea 


ochi pentru el. Îl descoperise pe Tufănel-fiul, cu care petrecuse cândva 
câteva nopţi pline de încântare. 

—Ah, frumosul meu Adonis! oftă ieșindu-i înainte. A trecut un an de 
când îţi duc dorul. 

Lisse nu greşea cu nimic în aprecieri. Îmbrăcat într-o frumoasă tunică 
verde, cu cămaşa albă ca laptele, înalt, cu umerii largi, cu dinţii ca 
mărgăritarul, Tufănel întrecea în strălucire mulţi gentilomi cu faimă și 
răsfăţaţi ai femeilor. Trecută cu puţin de treizeci de primăveri după spusele 
ei şi cu mult peste patruzeci după spusele altora, contesa Lisse nu arăta rău. 
Chiar dacă se îngrășase puţin, graţia piciorului nu scăzuse, iar faţa, ajutată 
de bune îngrijiri, arăta aşa cum şi-ar fi dorit-o multe femei mai tinere. 

Domnița Florica se strecură mlădie pe sub nasul împăratului, apoi se 
prefăcu a se îndepărta, ținându-l ca pe jăratic. Reveni lângă el şi-i puse 
batista pe după gât. Intrară în cerc. Ea se așeză în genunchi. El ezită o clipă. 
Apoi îşi adună curajul şi căzu lângă frumoasa valahă. Sărutul ei pe obraz îl 
buimăci, cu toate că se așteptase să-l primească. 

Guşă Dulce întrerupse dansul. Transpiraţia îi curgea şiroaie pe frunte. 
Darnic, arhiducele Matthias îi aruncă o pungă nu tocmai ușoară. Guşă 
Dulce o prinse din zbor şi i-o trecu lui Cotae. Acesta o aruncă spre Zamfir, 
iar de acolo zbură către Buzău şi, din mână-n mână, ajunse la primul-uşier 
al sălii, spre mirarea împăratului şi a celorlalți. 

—Nu înţeleg, murmură Rudolf. 

—Nici eu, mărturisi arhiducele. De când lumea, cântăreții primesc 
răsplată din partea stăpânilor. 

—Cântăreţii da, dar nu solii unui popor, grăi Guşă Dulce cam fudul. 

Ar fi primit el aurul cu dragă inimă şi l-ar fi împărţit cu ortacii, însă 
Costache Caravană, care prevăzuse că li se vor arunca bani la Hradčany, îi 
povăţuise că nu primească, fiindcă acesta va fi numărul lor cel mai tare. 

—Ce mai avem în program, domnule Szant6? se interesă Rudolf. 

—Periniţa! strigară sute de voci, acoperind-o pe cea a maestrului de 
ceremonii. 

Într-un colt îndepărtat al încăperii, Costache și Ducu ședeau 
îngânduraţi. Alături de ei începuse din nou Periniţa. Oamenii dansau şi se 
sărutau fără griji. 

—Ce zici, Ducule, întrebă șăgalnic grăsunul, mergem la prânzul 
arhiducelui Maximilian? Când sunt lângă el, parcă simt o viperă strecurată 
sub cămașă. 


— Mergem, zâmbi Ducu. Nu cred că va încerca ceva împotriva noastră. 

—Ştiu eu? râse Costache. Să încerce, și vedem noi pe urmă. 

În altă parte a sălii, contesa Lisse von Bad se juca îndrăzneață cu un 
nasture de la tunica lui Tufănel. 

„Îl iau acasă pe Adonis, gândi ea. Bijuteriile mele vor fi iar în pericol. 
Acestui Adonis îi place să-și aleagă și să ia. Mie îmi place de el, iar bijuterii 
am mai multe decât mi-am dorit.” 

Tufănel era trist. 'Trecuse pe la casa frumoasei Eva mânat de dragoste. 
Dar tânăra cehoaică se măritase de câteva luni, astfel că toată strălucirea de 
la Hradčany i se părea palidă. 


Într-o dimineaţă frumoasă cu soare mult, dincolo de Nistru coborau pe 
lângă apă șaisprezece călăreţi. Bărbaţii din fruntea micului grup erau Cae 
Indru și Altîn. Drumul nu se dovedea prea ușor, fiind nevoiţi să ocolească 
adesea mari întinderi de smârcuri. Pădurile cu copacii mărunți, deși, cu 
mărăciniş mare puneau stavilă grea celor ce se încumetau prin acele părți. 
După prânz, lăsară mult în urmă apele Nistrului şi intrară într-o câmpie 
curată, cu pământul mănos, dar nelucrat. Mergeau domol, în şir indian, 
fiecare cu gândurile lui. Locurile erau deosebit de primejdioase. O seamă de 
tătari care fugiseră din hoarda cea mare și nu-i mai dădeau ascultare hanului 
umblau aiurea după jaf. Uneori, se ridicau până către Obertin, sau treceau 
apa spre Bălţi şi Dorohoi, de unde se întorceau cu prăzi bogate. Ascunși în 
limanul Nistrului, unde greu i-ar fi dibăcit cineva, trăiau din belșug până 
când foamea îi scotea de prin zonele de apă și păpuriş. 

Intrară într-o vâlcea frumos înverzită. Cae ridică mâna în semn de 
oprire. Sări din şaua lui Vânt Sălbatic și privi pământul atent. Urmele a doi 
cai se vedeau lămurit în iarbă, iar dâra lor se continua către un tăpșan. 

—Nu-i o jumătate de ceas de când au trecut pe aici, murmură tânărul. 

—Ce te face să crezi? întrebă Altîn, care se pricepea destul de bine la 
citirea urmelor. 

—larba călcată nu şi-a uscat încă mustul, cu toate că soarele-i puternic. 

—Allah e înţelept, grăi Altîn, iar tu ager la vedere și chibzuit ca 
vulpea! Aşa este! Doi călăreţi au zăbovit aici. 

—Doi călăreţi n-au ce să ne cășuneze, interveni părintele Grasa. 

—Dacă ar fi nişte lotri obișnuiți, poate, zise Indru. Însă iată că aceştia 
sunt tătari. 

—Citiţi cumva în stele? se minună Grasa. 

—Nu, nu în stele, zâmbi Cae, ci în aceste urme. Nicăieri nu văd semn 
de colţar. Deci e limpede că sunt doi cai nepotcoviţi. Numai tătarii încalecă 
astfel de cai. Apoi, urmele lor mici arată că sunt cai mărunți, de stepă. 

—Crezi că ar putea fi primejdioşi pentru noi? 

—S-ar putea, răspunse tânărul gânditor. Tătarii niciodată nu umblă 
singurateci. Poate că dincolo de tăpşan se află și ceilalți. 

—Dar suntem cu Altîn, domnule. 


—Eu n-am prea mare putere aici, grăi căpetenia. Dacă-i vorba de 
vreun pâlc fugit din hoarda cea mare, socot că-i mai bine să-l ocolim înainte 
de a fi prea târziu. 

Cae porni spre culmea tăpșanului. Când ajunse aproape de vârf, se 
trânti în iarbă și merse târâș. Privirile lui agere scormoniră împrejurimile, 
însă nu remarcară nimic. Departe la picioarele tăpşanului, care se prelungea 
în pantă domoală, curgea un pârâu mare. Dincolo de pârâu începea o pădure 
cu copaci înalți. 

„Prea multă liniște, socoti el. Iar cei doi călăreți mă pun pe gânduri. 
Urmele lor duc spre pârâul de colo. Cred că ar fi mai chibzuit să ocolim 
pădurea.” 

Reveni lângă ai săi și dădu semnal de pornire, dar nu urcară pe tăpșan, 
ci se aținură de-a lungul vâlcelei. Curând, terenul deveni mai neted decât și- 
ar fi dorit drumeţii. Undeva la un colț de pădure, două perechi de ochi negri 
urmăriră mersul micului grup. 

—Sunt vreo cinci hoarde prin părţile acestea, zise Altîn. Cea mai 
însemnată e a lui Mârza. Unii spun că numărul oamenilor săi trece de cinci- 
şase sute. Adesea, hoardele se războiesc între ele fie pentru vreo pradă, fie 
pentru a stăpâni cele mai bune ascunzători. 

—Hanul nu știe despre ele? se interesă Cae. 

—Ştie, dar nu le ia în seamă. De fapt, ele ne dau siguranţă că nici o 
iscoadă vrăjmaşă nouă nu poate să treacă pe aici. Și cred că acesta-i motivul 
pentru care hanul le lasă a-și căta de treburi. Apoi, ar mai fi faptul că aceste 
hoarde se hrănesc singure, iar duşmanii când vin peste noi, întâi de ele se 
lovesc. 

— Totuşi, nu înţeleg un lucru. Înseamnă că Sacowicz cu solia lui nu ar 
fi putut răzbi pe aici fără a cădea în mâinile acestora. 

— Aşa e! răspunse Altîn cu blândeţe. Însă nu uita că la Slobozia am fi 
luat cu noi o sută de oameni pe plată şi nu am fi urmat acest drum, ci unul 
drept spre răsărit, până aproape de apa Bugului. Și abia pe urmă ne-am fi 
lăsat în jos către vatra hoardei noastre. 

— Atunci, de ce ai ales această cale? îşi reținu Cae o vorbă mai aspră. 

— Allah e mare! zâmbi Altîn. Voi veţi fi viitorii mei prieteni. Iar dacă 
va fi aşa, vreau să ştiu pe ce mă pot bizui. Ce am auzit despre voi sunt 
numai vorbe necontrolate de mine. E drept că i-ați doborât pe oamenii lui 
Sacowicz, iar acest lucru mi-a întărit părerea că sunteţi viteji şi vicleni, dar 


pe mine mă veţi ajuta împotriva hanului. Deci e firesc să vă încerc puterile 
cu tătari. 

—S-ar putea să cazi în mâinile lor. 

—Alah e bun! Voi fi răscumpărat. 

„Fir-ar să fie! socoti Indru. E un om învăţat, însă judecă altfel decât 
noi. Asiaticii ăştia mă uimesc. Niciodată nu poţi să prevezi ce e în mintea 
lor. Să fie oare o cursă a lui Altîn? Oare nu m-am încrezut prea repede în el? 
Am să-l ţin sub observaţie.” 

—Și dacă vom pierde sculele de preţ pe drum? 

—Alah e chibzuit! spuse Altîn. Înseamnă că asta-i dorinţa lui. 

„Dacă tătarii sunt în pădure, nu se poate să nu ne fi observat, se socoti 
Indru. lar dacă ştiu de prezenţa noastră, de ce întârzie să ne atace? lată că nu 
reușesc să înțeleg. Totuși, va fi o luptă. În asemenea caz, pe cine pot să mă 
bizui? Altîn și oamenii lui nu-mi dau destulă încredere. S-ar putea întoarce 
chiar împotriva noastră. Cavalerul Tadeus Sapieha merge spre însănătoșire 
cu rana lui din umăr, dar nu ştiu ce gânduri are. Cred că nu prea prietenești. 
Înseamnă că doar noi patru să ducem tot greul. Cam puţini. Totuşi, de ce nu 
ne atacă tătarii? Să nu ne fi văzut? Sau cei doi sunt niște iscoade și aşteaptă 
să le sosească întăriri? Poate că n-ar strica să ştim sigur.” 

Îşi mână calul lângă cel al lui Chirilă şi vorbiră câteva clipe în şoaptă. 
Apoi, Cae le strigă celorlalți: 

—Ne întoarcem din drum. Goniţi caii cu toată nădejdea! În mai puţin 
de un ceas, vom fi iar în mica pădure de lângă smârcuri. Și să nu vă uitaţi în 
urmă cu nici un preţ! 

Porniră în goana mare. Cae și Chirilă călăreau în urma convoiului. 
Altîn în frunte. Ghicise manevra acestuia și zâmbea în barba-i scurtă, ca de 
tap. Caii nu erau cine ştie ce istoviţi și alergau frumos. Lăsară vâlceaua în 
urmă, apoi şesul limpede, neted ca palma. Intrară într-o râpă. Cae şi Chirilă 
îşi domoliră armăsarii. Ceilalţi își continuară drumul către smârcuri. 

—Aud tropot în spatele nostru, zise Chirilă. Dar nu de cai mulţi. 

Cae aprobă printr-o aplecare a capului. Își pregătiră vestitele cuțite şi 
așteptară bine ascunși după un cot al râpei. Din locul acela îi vedeau pe 
oamenii lor îndepărtându-se grabnic. Un minut mai târziu, doi tătari intrară 
năvalnic în mica adâncitură. Chirilă şi Cae le barară drumul cu caii. 
Animalele urmăritorilor se ridicară speriate în două picioare. Tătarii nu mai 
avură vreme de arcuri, fiindcă se pomeniră înhățați din şei. Se rostogoliră 


cu doi zdrahoni deasupra lor. După câteva clipe, ședeau înghesuiți în fundul 
râpei, lipsiţi de puţinele lor arme. 

—Ştiţi limba valahă? întrebă Chirilă. 

—Eu ştim, răspunse unul dintre ei. 

—Din ce hoardă sunteţi? 

—Noi estem oșteni de la Mârza. Voi ghiauri spurcați estem. Aici, 
numai Mârza stăpân. El omoară la voi. 

—Sau noi pe el, se răsti Chirilă. 

—A-ia-iai! exclamară cei doi râzând. Spânzurat murim la tine şi la el. 
Mârza mare viteaz estem și mulţi oșteni. 

—Care e numele tău? îl întrebă Cae pe cel mai negricios. 

—Eu Cedin. Dar tu? 

—Cae Indru. 

Cei doi tresăriră, uluiţi de-a binelea. Cătară descumpăniţi spre Cae și 
Chirilă, apoi Cedin întrebă: 

—Cae Indru cel cu iatagane zburătoare? 

—Da. 

—Și ortacul tău? 

—Chirilă Zece Cuţite. 

Cei doi fluierară atât de uimiţi, încât uitară de spaimă. Însă după 
primele clipe, pe feţele tătarilor se strecură îndoiala. 

—Nu credem la voi, spuse Cedin. 

Cae nu-i răspunse. leşi în marginea râpei și privi peste câmpie. 
Nicăieri nu se zăreau călăreţi. Când reveni, îi zise lui Cedin: 

— Vezi rădăcina aceea de colo? 

— Vedem, vedem. Însă tare departe. 

În clipa următoare, cuțitul tânărului fulgeră prin aer și se înfipse în 
mica rădăcină. 

—Alah, Alah! exclamară tătarii. 

—Unde e Mârza? întrebă Cae. 

— Aproape estem, vorbi Cedin. Când soarele cade pe Nistru, Mârza și 
oșteni de la el venim la tăpşan. Acolo estem întâlnire. Facem rugăciune. 
Mâine sărbătoare la noi. Vineri estem. 

Tânărul îl privi atent şi i se păru că spune adevărul. Șovăi câteva clipe 
înainte de a vorbi. Îi încolţise în minte un plan, care nu i se păru tocmai rău. 

—la-ţi calul, Cedin! îi porunci. Du-te și-l aşteaptă pe Mârza! După 
rugăciunea de la asfinţitul soarelui, să-i spui că-l aştept aici! Am o treabă cu 


el. Dar să vină singur. Nimic rău nu i se va întâmpla. ÎL aştept aici când va fi 
întuneric. Dacă vine pe lumină, nu mă găseşte. 

—Auzit, auzit, spuse Cedin. Voi drepţi. Voi nu lucram cu viclenie. La 
noi estem cântec mare de la Cae, Chirilă, Ducu și Caravană. Multe vorbe 
bun estem. 

Câteva clipe mai târziu, Cedin se depărta în goana mare. Cei doi 
prieteni îl priponiră cu frânghii pe ortacul său, apoi ieșiră din râpă. 

— Crezi că-i bine ce faci? întrebă Chirilă. 

—Sper, zâmbi tânărul. Dar e vremea să pleci după ceilalți. 

—Nu pot să te las singur. 

— Trebuie, prietene. Ceilalți au nevoie de un conducător. Rămâneţi în 
pădure! Acolo sunteți mai feriți decât în câmp deschis. lată punga cu 
darurile pentru han. Dacă nu mă arăt până la miezul nopţii, caută alt drum 
spre hanul tătarilor! Şi atenţie la Altîn! Încă nu ştim ce hram poartă. Va 
trebui să ne convingem înainte de a ajunge la hoarda cea mare, unde vom fi 
în mâinile lui. 

—Poate i-ai arătat încredere prea devreme. 

—La asta mă gândeam și eu, murmură Cae. 


* 


Soarele picase peste păduri. Pe tăpşanul de lângă vâlcea, șase sute de 
tătari îşi făceau rugăciunile de seară. Vestitul Mârza uitase de călcări și se 
jaf. Buzele lui murmurau numele lui Alah, iar gândurile se călătoreau spre 
cele sfinte. Nu era mare de statură, dar bine clădit. Ceafa groasă, parcă 
plesnea de vigoare. Mușchii braţelor jucau sub haina strâmtă. Purta un 
cercel de aur şi se arăta foarte mândru de asemenea podoabă. Alături de el, 
cei şase conducători de pâlcuri îşi rosteau rugăciunile cu evlavie și pocăință. 
La spatele lor, sute de capete așezate în scară pe muchia tăpșanului se 
aplecau spre pământ, și strigau numele lui Alah. Văzuţi astfel, cine şi-ar fi 
închipuit sălbăticia lor? În luptă erau cruzi şi neînduplecaţi. Mila nu 
sălășluia în sufletele lor. Ştiau doar un singur lucru: că trebuie să ucizi 
pentru a nu fi ucis. 

Semnele înserării erau pe aproape. Tătarii aprinseră focuri în vâlcea şi 
tocmiră străji. Cedin și cele şapte căpetenii discutau aprins. 

—Caii lor ne-ar prinde bine, grăi prima căpetenie. Apoi, pentru astfel 
de războinici vestiți se plăteşte răscumpărare în aur mult. 


—Nu! se răsti Mârza, nelipsit de harul cugetului adânc. Dacă mă 
caută, ghiaurul Cae Indru are un scop. Întâi va trebui să vedem despre ce-i 
vorba. Cei pripiţi, totdeauna au de pierdut. Eşti sigur că-i el? îl privi pe 
Cedin. 

—Fără tăgadă, strălucitorule! lataganul său zburător umblă de parcă 
are aripi şi nu cade alături de ţintă. 

—Noi suntem puternici și mulţi, vorbi a doua căpetenie. Cred că-i mai 
bine să-i prindem. Şi abia la urmă hotărâm în privinţa lor. 

—Nu-i bine! zise a treia căpetenie. Războinicii aceia ar putea să ne 
ucidă mulți oameni. Spun unii că săgeata se abate din drumul ei către Cae 
Indru. 

—Prostii! râse Mârza. lată că începe întunericul. E vremea să plec. 
Omul acela nu vine la noi cu gânduri ascunse. În privinţa cinstei, i-a mers 
faima ca și cea de mare viteaz. 


* 


Înnoptase. Cerul nu se arăta bogat în lumină, cum fusese cu o noapte 
înainte. Cae părăsi râpa. Se aşeză la o oarecare distanță de ea, atent la 
fiecare zgomot mărunt. Din tabăra nogailor se ridicau limbi de foc, semn că 
fiii stepelor nu aveau griji în privinţa unor eventuali duşmani. Urechea fină 
a tânărului desluşi tropotul unui cal. 

„Vine singur, chibzui el, după ce ascultă lipit de pământ. În spatele lui 
pare a fi liniște. Dar să nu ne pripim.” 

Rămase nemișcat, întins în iarba proaspătă, al cărei miros uşor amărui 
îl înviora. Trecură câteva minute. Un călăreț singuratec năvăli pe lângă el în 
direcţia râpei. Ascultă din nou lipit de pământ. Nimic nu arăta vreo mișcare 
dinspre tabăra nogailor. 

Mârza descălecă sprinten la marginea râpei, mirat că nu-l întâmpină 
nimeni. 

„Parcă miroase a trădare şi...” 

Nu-şi continuă gândurile. O umbră apăru lângă el fără zgomot, apoi 
auzi o voce: 

—Alah cu tine, Mârza! 

—Alah e mare! grăi Mârza. 

Se aşezară turceşte. Cae manevră în așa fel, încât să fie cu spatele spre 
râpă. În caz de atac, s-ar fi rostogolit într-o clipă pe povârnişul ei. Calm din 
fire, Mârza nu porni să vorbească. 'Tăcură o vreme. Cu tot întunericul nopții, 


erau destul de aproape unul de altul pentru a observa orice mișcare 
nelalocul ei. Cae cunoștea bine obiceiurile tătarilor şi ştia că un șef mare 
foarte rar deschidea o discuţie. Așteptă. Mârza se foi o vreme nemulțumit. 
Dacă vorbea primul, însemna că-i recunoaște celuilalt întâietatea. Dar aici, 
el era stăpân. Trecu o jumătate de ceas. 

—Ce doreşte ghiaurul de la noi? întrebă cu dușmănie. 

—Alah fie cu tine! răspunse Cae blajin. Am auzit că eşti un mare 
viteaz. 

— Ăsta nu-i un răspuns, îl repezi tătarul. 

—Aşteaptă, Mârza! grăi tânărul cu multă asprime, știind că în felul 
acesta va trebui să-i vorbească. Iarna v-a sleit proviziile pentru oameni şi 
cai. Poate veți porni în pradă pe Nistru la deal, dar nu-i bine. 

— Asta hotărâm singuri. 

—Ştiu, însă tu ia aminte la vorbele mele! Sus pe Nistru, polonii au 
strâns oşti mari. În Moldova se mişcă alte oști. Deci va fi greu pentru voi. 

—Niciodată nu va fi uşor. 

—Şi asta ştiu. Ce-ai zice, Mârza, dacă te-aş chema să lupţi sub 
comanda noastră? 

— Împotriva cui? 

— Vei afla la vremea stabilită. 

—Și care va fi câștigul? 

—Fiecare oștean va primi trei cai, o vită, două oi şi zece galbeni. Iar 
căpeteniile — de cinci ori pe-atât. La asta se adaugă prada voastră de război. 

—Ai tu atâta putere? 

—Am. Ştii că sunt un şef mare. În privinţa războiului să nu-ţi faci 
griji! Vei lupta sub comanda lui Mihai-vodă, și ştii că el nu pierde bătălii. 

— Adevărat! recunoscu Mârza. Şi când se va petrece războiul? 

— Întâi, să te învoieşti. 

Tătarul tăcu un timp. Un război alături de Mihai-vodă însemna 
totdeauna izbândă, iar prăzile nu puteau fi mici. 

—Fie! murmură el. 

Aflase, Mârza că pe Nistru la deal umblă ceva oști polone. Apoi, 
iscoadele sale îi aduseseră vestea că prin Moldova se mişcă alte oști mari. 
Cetățile moldovene de pe Nistru îşi triplaseră oamenii, astfel că era greu de 
ieșit în pradă. 

— Ascultă, Mârza! spuse Cae ceva mai prietenos, ghicindu-i gândurile. 
Ştii unde-i Vadul Lupilor? 


—Fără tăgadă. La două ceasuri călare de Slobozia. 

—Aşa este. Să mă aştepţi acolo în prima zi a lunii mai! Ai putea să vii 
cu o mie de buzdugane? 

—Aș putea. Acum am şase sute cincizeci de luptători. Atunci voi avea 
o mie. Dar de unde ştiu că nu-i o cursă ori o păcăleală? 

— În zori vei primi trei sute de ducați arvună. 

—De ce nu acum? 

— Fiindcă războinicii mei poartă aurul, iar ei nu sunt aici. 

— Îi putem lua singuri. 

—Cam greu. Ai auzit despre noi şi ştii ce putem. 

—Numai pentru asta aţi venit aici? 

—Nu, mărturisi tânărul. Nici nu-mi trecuse prin minte. Sunt în drum 
spre han cu o solie. Gândul acesta mi-a venit abia după ce am prins 
iscoadele voastre. O luptă între oamenii tăi şi ai mei ne-ar păgubi pe toți. 

—Nu se ştie. Pentru voi am lua răscumpărare bună. Ce-mi promiţi în 
mai, cu ce avem în mână... 

—Nu ne ai în mână, râse Cae. Vestitele noastre iatagane zburătoare pot 
doborî mulți tătari. 

—Dar nu pe toţi. 

—Adineauri te-ai învoit. 

— Însă n-am jurat. 

— Deci, nu ne înțelegem? 

—N-am spus asta. Dă-mi o mie de ducați în zori! 

—Nu-i am. Ţi-am spus că n-am venit pregătit a discuta cu voi. Dar 
cuvântul meu cred că ajunge, dimpreună cu garanţia lui Altîn, care-i 
prietenul meu. 

—Altîn e aici? se miră Mârza. 

—Da. 

—Fie! aprobă tătarul. Jur pe Alah că vom fi la întâlnire în prima zi a 
lui mai. Tu pe ce juri? 

—Jur pe Dumnezeul nostru! Mai vreau să juri, Mârza, că nu ne vei 
ataca la dus şi la întors de la marele-han. 

Acesta se supuse. Mai zăboviră o vreme unul în faţa altuia, aşa cum se 
cuvenea după o discuţie. Nogaiul ar fi avut o întrebare pentru a ști 
împotriva cui va merge la război, dar nu o puse. Alături de nebiruitul Mihai- 
vodă, nu mai avea importanţă cu cine se va bate. Numai câștigul conta, iar 
acesta era mare. Se ridicară. 


— Mâine în zori, eu şi Altîn vom veni în tabăra voastră cu aurul, spuse 
Cae. 

Mârza își prinse calul. 

—Aşteaptă! îi porunci cavalerul. Am aici un războinic de-al vostru. Îl 
slobod îndată. 

Puțin mai târziu, doi călăreți se pierdură în întuneric. 


* 


Zorile nu se arătau prea limpezi. Timpul cădea încruntat spre ploaie. 
Norii se fugăreau fără astâmpăr, iar aerul devenise rece. La margine de 
vâlcea, Altîn şi oamenii săi își porniseră vechile rugăciuni. Sus pe tăpşan, 
sute de nogai cătau spre răsărit, măturând pământul cu frunţile. Ceva mai la 
o parte, creştinii aşteptau răbdători. Trecu o jumătate de ceas. Nepotul 
hanului își încheie gândurile pioase şi se opri. 

„Cae Indru e cu adevărat puternic şi de neînvins, gândi el. Cine şi-ar fi 
închipuit că va trece de Mârza fără luptă? Are frumoase haruri de 
conducător. Eu nu prea le am. Numai visurile mele sunt mari.” 

Urcară amândoi pe tăpşan. Deasupra focurilor mari se frigeau berbeci 
întregi, hrană mult apreciată de fiii stepelor. Căpetenia hoardei le ieşi 
înainte şi-l salută întâi pe Altîn. Șezură direct pe pământ, iar Cae puse 
alături straiţa cu cei trei sute de ducați. 

—Să mă încred în vorbele ghiaurului? îl întrebă Mârza pe Altîn. 

—Fără şovăială, răspunse acesta. 

Câteva minute mai târziu, micul grup al soliei porni la drum. Spre 
seară, ajunseră într-o pădure ce părea că n-are hotar. La intrarea în pădure 
era o mică movilă. Făcură loc de popas alături de ea. Așezările marelui han 
Ghazi Ghirai începeau dincolo de pădure. Aprinseră foc într-un pârâu secat. 
Sile împărţi rațiile de carne. Îndată după cină, Altîn şi oamenii lui îşi cătară 
culcuş separat. Chirilă şi Cae mai şezură de taină. 

— Rămâi aici, prietene! grăi Indru. Dacă nu mă întorc în două zile, 
înseamnă că am fost prins în cursă de Altîn și vei chibzui cum va fi mai 
bine să scapi. 

— Greu, răspunse Chirilă. Între han și Ieremia există o înţelegere mai 
veche. Domnul Moldovei îi plăteşte tribut. Rodul a șapte sate din Bugeac a 
trimis lui Ghazi Ghirai în fiecare an. Ca să nu mai vorbim despre miere şi 
multe capete de vite. La rândul lor, polonii îi fac mari daruri hanului. De vei 
pica în mâinile lui, el te va preda fie polonilor, fie lui Ieremia. 


—Mă va preda lui Ieremia, râse Cae, fiindcă de la el va lua preţ mai 
bun. Însă fiii domnului moldovean sunt trei: Constantin, Alexandru şi 
Bogdan. Te-aş sfătui să-l prinzi pe Constantin. El are mulţi prieteni în 
Polonia. Moldovenii și polonii se vor grăbi să facă un schimb între mine și 
fiul lui Ieremia. Sper totuși să nu ajungem până acolo. Azi-dimineaţă, Altîn 
ar fi putut să mă piardă în faţa lui Mârza. E drept că unul dintre cuţitele 
mele i-ar fi luat viaţa, însă nu a făcut-o. Vor rămâne cu tine părintele Grasa 
şi Tadeus Sapieha. Ocupă-te de rana tânărului polon! Pare un om de mare 
cinste și poate una din cele mai mari săbii ale neamului său. Dar, atenţie să 
nu fugă! Ar putea să ne dea peste cap toate planurile pentru care am lucrat 
atâta. 


* 


Vremea se îndreptase din nou. Era soare și cald. În câmpia Daşovului, 
iarba crescuse frumoasă. Mii de cai mărunți îşi aflau hrana acolo. Vechea 
aşezare Oceacov îşi pierdea începuturile în negura timpului. Locuinţele 
vechi ca și cele noi aveau același material de construcție, lemnul. Marile 
păduri din jur folosiseră adesea în acest scop. Oceacov nu era nici cetate, 
nici oraș, nici sat. Mai degrabă avea din toate câte ceva. Metereze înalte de 
pământ și pălancuri groase de lemn împrejmuiau așezarea. Cele câteva mii 
de locuitori, în majoritate tătari, se ocupau cu negoţul de cai, vite, oi, 
arămuri aduse de peste mare, şei, cojoace și chiar cu vânzarea și 
cumpărarea de sclavi. Cea mai de seamă clădire ce putea fi văzută în partea 
de sud a Oceacovului era ocupată vremelnic de marele-han. Aerul dulce şi 
blând din Crimeia ar fi putut întreţine frumoase plantaţii de pomi, dar ei 
lipseau cu desăvârşire. Localnicii nu aveau astfel de ocupaţii. Pământul 
mănos al împrejurimilor aducea puţine bucate, fiindcă puţini se legaseră de 
el cu toată nădejdea. 

Călătorii nimeriră acolo în zi de iarmaroc. Străzile şi așa înguste, 
deveniseră neîncăpătoare pentru negustori și cumpărători. Tranzacţiile se 
făceau de obicei la marginea de sud a Oceacovului, dar întreaga așezare 
părea plină până la refuz de cai, vite, oi şi oameni. 

Palatul era înconjurat de pălancuri cu palisade din loc în loc. Trei 
rânduri de străji puneau stavilă negustorilor străini sau localnici, care 
doreau să ajungă cu mărfurile lor până la Ghazi-Ghirai. Altîn și oamenii lui 
îşi făcură loc în față, lovind fără milă în dreapta și stânga. Fără astfel de 
lovituri n-ar fi fost chip de înaintare. 


Străjile îl recunoscură pe nepotul hanului și-l sloboziră într-o curte 
destul de curată şi foarte mare. Conducătorul oștenilor trimise vorbă în 
palat. La puţină vreme, Altîn şi Cae fură poftiţi în interiorul palatului. Sile şi 
ceilalți nogai rămaseră afară. 

Înainte de a intra, Indru privi împrejurimile cu aer de cunoscător. 
Sutele de oșteni erau chezășie că nimeni nu poate umbla pe acolo după 
pofta inimii. Le deschise un tătar mărunt ce nu purta arme, însă alături de el, 
şase războinici ședeau gata să intervină. Tânărul se ploconi adânc în fața lui 
Altîn. Pe Cae nu-l învrednici cu astfel de atenţii. Intrară într-o încăpere 
frumos împodobită cu scoarţe şi covoare de preţ. Patru dintre oșteni porniră 
după ei. Un bărbat chipeș, îmbrăcat în straie lungi, cernite, lipsit de 
podoabe, veni lângă ghiaur și-i ceru armele. Cae se despărți cu mare părere 
de rău de vestitele lui cuțite. Un tătar scund păși dinaintea lor, deschise o 
ușă și anunţă vizita lui Altîn. Un covor lung ducea către fundul ultimei 
încăperi până lângă un tron aurit, sau chiar de aur. În stânga tronului, două 
femei, tinere după gesturi, ardeau ierburi frumos mirositoare. De-a lungul 
pereților stăruiau panoplii cu arme câștigate în războaie. Ghazi-Ghirai nu 
şedea pe tron, ci turcește alături. Era singur, lipsit de curteni. Arăta bătrân și 
obez. Pântecul i se revărsa între picioare ca un sac plin de grăunțe. 
Mustăţile, lungi, căzute, aveau spic alb. Doar ochii își păstrau vigoarea. 
Erau sprinteni şi adânci, închiși la culoare. Cei doi tineri aflaseră că hanul 
picase sub ceva crunte dureri ale pântecului. Numai aşa se explica răceala 
cu care-i primise. 

Cae îl salută cavalereşte, după moda Apusului. Altîn se prosternă și-i 
sărută vârfurile încălțărilor, tivite cu fir de aur. Apoi rămase pe genunchi și 
vorbi mult în limba nogailor. 

„După uitătură, n-aş zice că hanul se prăpădeşte de dragul meu, gândi 
Cae. Cine ştie ce-i spune Altîn. Păcat că nu le cunosc graiul!” 

Ghazi-Ghirai asculta liniştit. Când punea întrebări, ochii lui se fixau 
încruntați asupra tânărului ghiaur. 

—Ai o scrisoare pentru noi? întrebă hanul, şi traduse Altîn. 

—Am. 

Tânărul îşi desfăcu haina şi scoase un răvaş cu pecetea principelui 
Mihai. Ghazi îl cercetă atent, apoi grăi cu mirare: 

—Nu văd pecetea lui Ieremia Movilă. 

—Aşa e, strălucitorule? se înclină Indru. Azi, Ieremia Movilă e abia 
sfetnicul principelui. Așa sună învoiala dintre ei, spre binele neamului. 


Hanul şi Altîn mai discutară multă vreme aprins. 

—Dă-mi darurile! ceru nepotul lui Ghirai. 

Indru îi întinse o pungă destul de modestă, dar strălucirea frumoaselor 
bijuterii înveseli brusc faţa rotundă a lui Ghazi-Ghirai. Acesta le cântări 
îndelung, jucându-le dintr-o palmă în alta, şi uită de cei doi. Când își aminti, 
le făcu semn să se retragă. Părăsiră încăperea urmaţi de cele patru străji. 
Cae primi armele cu un suspin de satisfacţie. Un minut mai târziu, ajunseră 
în curte, unde Sile îi aştepta destul de neliniștit. Cei zece tătari plecaseră. Pe 
străzi, vuietul iarmarocului parcă îşi slăbise puterea. Câţiva prieteni ieșiră 
înaintea lui Altîn zgomotoși, plini de veselie. Curând, nepotul hanului îi 
părăsi şi le făcu semn celor doi să-l urmeze. 

Locuinţa acestuia se afla în aripa de apus a așa-zisului palat. Nu era 
mare, dar frumos înzestrată cu mobilier bun și blănuri multe. Câţiva robi le 
aduseră apă într-un cazan de aramă. După ce-și spălară mâinile, se aşezară 
la masă şi gustară cu poftă din pulpele de berbec bine rumenit în spuză. 
Carnea de oaie găsea frumoasă prețuire la fiii stepelor. Altîn mânca 
îngândurat. 

„Greu a fost, socoti el. Pe drum, totul mi s-a părut uşor. Abia în faţa 
unchiului meu mi-am dat seama că tot ce ticluisem dimpreună cu Indru 
şedea slab în picioare. Dar hanul e bolnav și a scăpat multe lucruri neclare, 
ce nu le-ar fi trecut cu vederea altă dată. Apoi, e lacom. Vederea bijuteriilor 
parcă i-a întunecat minţile. La început mi-a vorbit aspru. Abia târziu am 
priceput că în urmă cu trei săptămâni primise daruri de preț din partea 
hatmanului Zamoyski. l-am spus că totul e spoială şi minciună. Că 
Zamoyski doreşte o stăpânire polonă de la marea de miazănoapte până la 
Marea Neagră, pentru a fi puternic asupra turcilor. Atunci m-a crezut şi mi-a 
mărturisit că aflase prin iscoade că ceva oști polone coborâseră până lângă 
Soroca. Chiar se întrebase de rostul lor. Cae nu ar fi reușit singur. Dacă stau 
şi mă gândesc bine, cred că niciodată nu s-a pomenit mai mare înșelătorie 
ca cea pusă la cale de prietenul meu. Cui i-ar fi trecut prin minte să abată 
lovitura moldovenilor și polonilor împotriva acestora? Are minte de mare 
conducător. lată pe ce oameni se bizuie principele Mihai. Cred că alături de 
ei voi isprăvi cu puterea hanului, fiindcă tătarii își merită un destin mai 
bun.” 

Se întrerupse din gânduri. Indru nu-l întrebase încă nimic. Poate că o 
clipă se îndoise de prietenie. Simţise acest lucru la întâlnirea cu Mârza. Dar 


Indru nu avea de unde să știe că Mârza și hoarda lui erau prietenii săi. Că 
totul fusese o încercare. Acum putea fi liniştit. 

—Astă-seară primim răspunsul hanului, zise Altîn. Dar știu de pe 
acum că peste trei săptămâni va trimite împotriva polonilor douăzeci de mii 
de luptători. Cel puţin aşa am înţeles din vorbele sale. În cincisprezece 
aprilie vom fi la Balta. O săptămână mai târziu, vor fi atacate Barul şi 
Camenița, iar la sfârşitul lunii — Liovul. 

— Îţi mulțumesc, Altîn! zâmbi tânărul. 

—Lucrez pentru neamul meu, răspunse tătarul cu modestie. Hanul se 
socotește stăpânul Răsăritului, însă el nu pricepe că lucrează în slujba altor 
popoare. Aşa a apucat, aşa face. Va trebui să vină o vreme când puterea 
noastră să fie în folosul nostru. 

—L-ai vestit pe han că te întorci împreună cu noi? 

—Da. Era chiar bucuros ştiindu-mă lângă cei care dau restul de plată. 
E lacom și nu vede altceva. 


* 


În zori, Oceacovul era liniştit după iarmarocul petrecut cu o zi înainte. 
Unsprezece tătari şi doi creştini îşi goneau caii odihniţi spre apus. 

— Te-ai îndoit vreo clipă de prietenia mea? întrebă Altîn. 

— M-am îndoit, recunoscu Indru. 

—Ştiam, râse acesta. Dar ce nu ştii tu e legătura mea cu Mârza. Chiar 
dacă picam în mâinile hoardei n-ar fi însemnat mare lucru. Mârza e unul 
dintre oamenii care lucrează pentru mine. Și te rog să mă crezi că nu-i 
singurul. Domnia marelui han se apropie de sfârșit. Îmi închipui cum va 
turba de furie când va afla înșelătoria noastră. 

—Partea grea nu s-a isprăvit, spuse Cae. Ne vom despărți în apropiere 
de Cotul Botnei. De locul unde ne-am întâlnit. Noi vom tăia câmpia 
Bugeacului către Brăila. Tu și oamenii tăi vă ridicaţi pe Botna în sus, spre 
Iași. Îi vei spune lui Ieremia Movilă că hanul porneşte asupra Țării 
Românești la începutul lui mai. Dar, neîncrezător în ghiauri, i-a oprit zălog 
pe poloni până când își va primi restul de plată. 

Pe deasupra lor trecu un cârd de cocori. Cerul curat ca sticla își primea 
frumoase podoabe. 'Țipetele cocorilor dădeau zilei un aer de sărbătoare. O 
spoială de ceață îmbrăca zările ca o părere în mătasea ei delicată. 

Două ceasuri mai târziu, Chirilă, Grasa și Tadeus Sapieha le ieşiră 
înainte. Chirilă ghici după faţa limpede a prietenului său că totul se 


desfășurase cu bine. Îşi îmboldiră caii. Iarba se culca, pălită sub copitele 
agere. Lăsat în voia lui, Vânt Sălbatec își încercă puterile și zvâcni dintre 
ceilalți ca o furtună. Cae respira adânc aerul plăcut al dimineţii. O clipă, se 
gândi la Stela Cristu, iar inima îi tresări ca o vietate hăituită din culcușul ei. 
Curând, imaginea se şterse. Gândurile tânărului ţeseau alte planuri. 


Împăratul Rudolf parcă întinerise în ultimele zile. Convenise cu tânăra 
prinţesă valahă să se întâlnească pe la ceasurile opt. Dar era abia în zori, iar 
timpul se călătorea mai încet ca oricând. Îmbrăcă straie de culoare deschisă, 
uimindu-şi slujitorii obişnuiţi cu ţinuta lui în negru. Se îngriji multă vreme 
în faţa oglinzii şi fredona voios. Când se împlini sorocul de întâlnire, ieși 
din odaia sa de lucru sprinten, cuprins de mare veselie. 

Domnița Florica purta același costum de călărie pe care i-l văzuse la 
sosire. 

„Curios, gândi Rudolf, nu hainele îi dau strălucire, ci graţia ei de a le 
pune în valoare. De obicei, oamenii arată bine datorită hainelor.” 

Îi oferi braţul şi spuse: 

—Am câteva lucruri de preţ. Uneori, ele sunt o desfătare a sufletului 
meu. Puţini le văd, și poate mult mai puţini le înţeleg. Am să vă arăt aceste 
comori. 

Scoase o cheiță și se îndreptă către o ușă mascată de draperii bogate. 
Câteva clipe mai târziu, urcară treptele unei scări în spirală. Sus începea un 
coridor nu prea larg. Din coridor intrară într-o încăpere spoită în alb. Pe cei 
patru pereţi înalți atârnau șaptesprezece tablouri în ulei. 

——lată o parte din comorile mele, murmură el, parcă plin de evlavie. 
Cele șaptesprezece pânze sunt opera unui singur pictor. Numele lui e Peter 
Bruegel cel Bătrân. Sunt treizeci şi unu de ani de când marele pictor a 
părăsit viaţa pământească. În altă zi am să vă arăt câteva pânze ale 
înaintașului său Hieronymus Bosch. Dar să revenim la Bruegel. Originea lui 
e germanică, aşa cum este a noastră, chiar dacă ucenicia și anii lui de muncă 
cei mai fertili s-au petrecut la Anvers. Cât a trăit, Bruegel nu a fost socotit 
un mare pictor. Nici azi nu i se acordă prea multă importanţă. Dar peste o 
sută de ani, lucrurile vor fi în favoarea lui. În pânzele sale descoperim un 
umor robust și multă sinceritate. Ştiţi prin ce-i mare Bruegel? 

—Nu. Am auzit despre el de la Petre Armeanul, dar nu știu. 

—Vă cred. Nimeni nu ştie. Eu am ajuns la această descoperire după ce 
i-am privit pânzele zile întregi. Nu știam ce mă atrage spre arta lui. Acum 
ştiu. Bruegel trăieşte prin robusteţe, sinceritate și candoare. Însă nu-i totul. 
El a reușit să se libereze de disciplina religioasă atât de riguroasă și 
închistată. Eu n-am reușit să-mi liberez sufletul și nici viața de toate zilele. 


Puterea bisericii stă deasupra mea ca o stâncă. Nu Maria de Spania, mama 
noastră, nu fraţii mei și nici altă putere hotărăsc asupra imperiului, ci 
biserica, ale cărei ite nevăzute le simt în fiecare clipă. Ah, am ajuns la 
mărturisiri nedorite! 

Era sincer. Domnița intui acest lucru şi-l privi dintr-o dată cu alţi ochi. 
Omul acesta arăta departe de a fi un nevolnic în gândire, așa cum îi mersese 
vestea. Poate că uneori devenea lăudăros, dar cine se putea mândri că-i 
deasupra cusururilor omenești? Poate că nu se liberase complet de puterea 
bisericii, dar sinceritatea și aplecarea lui către veselie îl apropiau fără să ştie 
de ceea ce considera el măreț în arta lui Bruegel. 

—lată o pânză ce reprezintă întoarcerea cirezii. Mişcarea calmă, 
amurgul blând îţi dau o senzaţie de linişte interioară. Priviţi această Nuntă 
țărănească! Aici, sinceritatea pare mai puternică, iar robusteţea chipurilor 
mă uimeşte. Ori Țara trândavilor, pânză încărcată cu umor apropiat de 
caricatură. Uneori, pânzele lui parcă îndeplinesc în pictură un rol de bufon. 
Iată, prinţesă, că în lume nu sunt numai războaie. Câte s-ar putea realiza de 
ar fi linişte! Vă mărturisesc deschis, lucru pe care nu l-am făcut în faţa 
altcuiva, că nu mă atrage coroana imperială. Nu sunt născut pentru a fi 
împărat. Dar oamenii fac adesea tocmai ce nu le este pe plac. Pentru mine 
nu se află bucurie mai mare decât atunci când agenţii mei mă înştiințează că 
au găsit o nouă comoară ieșită din mâna omului. Mă bucură un ceas care 
merge bine, sau chiar o glumă pe socoteala noastră. Dacă mi-aţi fi soţie, aţi 
putea oare să mă iubiţi? 

Ședeau unul în faţa celuilalt şi se priveau miraţi de uşurinţa cu care 
ajunseseră la astfel de întrebări. 

—M-aş strădui, răspunse tânăra pălind ușor. Aș putea să fiu o soție 
bună. 

—Nu sunt prea tânăr şi nici prea frumos. Mai degrabă am unele 
cusururi. lar orgoliul se află printre ele la loc de cinste. Dar m-aș strădui să 
fiu un soţ bun. Însă nu depinde de noi. Alte puteri hotărăsc în această 
privinţă. Aveţi, prinţesă, vreo dragoste tăinuită? continuă el abia șoptit. 

—Am, grăi Florica pălind din nou. 

—Și nu v-ar sta oare în calea căsătoriei cu noi? 

— Nimic nu mă va opri, răspunse ea cu asprime. 

Rudolf se ridică pe vârfuri şi coborî de pe perete frumoasa pânză 
Nuntă ţărănească. O făcu sul şi i-o întinse. 


—De comorile acestea mă despart greu, spuse blând, dar pentru voi o 
fac plin de bucurie. Păstrați această pânză, prințesă. De va fi o căsătorie 
între noi, pânza va ajunge iar pe vechiul ei loc. De nu va fi, locul gol va 
semăna cu sufletul meu. 

Părăsiră încăperea lipsiţi de veselia cu care veniseră. Dana şi Irina o 
aşteptau în curte, alături de o superbă trăsură cu şase cai albi. Douăzeci de 
cavaleri tineri încălecară la apariţia ei. Rudolf porni hotărât spre interio rul 
palatului. Consiliul fusese fixat pentru ora zece și era aproape unsprezece. 
Trăsura cobori în pantă către Vlâtava, străjuită de mândrii cavaleri. Ceasul 
de la bazilica Loreta bătu de unsprezece. Ciocănelele din mecanismul său 
produseră o minunată melodie cehă. 


* 


În micuța dar cocheta sală de consiliu se aflau patru bărbaţi. Cel de 
lângă fereastră, cu ochii visători, blânzi, era arhiducele Matthias. Alături, 
arhiducele Maximilian căta să-şi ascundă nerăbdarea privind parcă absent 
pe deasupra parcului ce se vedea bine din acel loc. La celălalt capăt al 
încăperii, doi prelați cu mătănii în mâini, cu haine simple și lipsiţi de 
podoabe şedeau nemișcaţi, parcă aplecaţi spre gânduri pioase. 

La apariţia împăratului, se ridicară cu toţii şi aşteptară să fie poftiți a 
lua loc. 

—Khevenhiller, intră Rudolf direct în subiect, ne-a adus poveţe de la 
Maria de Spania pentru o logodnă cu fiica arhiducelui Carol. Totuși, 
gândurile noastre sunt îndreptate spre prinţesa valahă Florica Pătrașcu. Ce 
aveţi de spus? 

—Puţine, măria-ta, grăi cel mai scund dintre prelați. Domnul 
Khevenhiller a primit la Madrid nişte porunci pentru voi. Dacă ambasadorul 
a schimbat poruncile cu poveţe, se face vinovat dinaintea voastră... 

Aluzia preotului era evidentă. Lovea în Khevenhiller, pentru a nu-l 
ataca direct pe împărat, care schimbase de fapt importanţa cuvintelor. 

„Dar de unde știu preoţii ceea ce s-ar cuveni să cunoască numai 
Rudolf? se întrebă Matthias. Cred că mama noastră i-a înștiințat din vreme. 
Și iată că biserica e împotriva voinţei fratelui meu. Ticăloșii aceştia au 
puteri mai mari decât împărații. De câteva sute de ani, ei conduc din umbră 
destinele popoarelor Europei.” 

Apoi vorbi răstit: 


— Destul, părinte! Ambasadorul nu are ce căuta în discuţia noastră. O 
iubim şi o respectăm pe Maria de Spania ca mamă, dar e bine să se ştie că 
Imperiul Austriac nu s-a aplecat ca vasal al Spaniei. Așa stând lucrurile, 
primim poveţe cu dragă inimă, însă nu luăm seama la porunci. Aici, numai 
voinţa noastră contează. 

—Şi a lui Dumnezeu, murmură blând al doilea prelat. 

Matthias intui din nou unde bătea preotul. Dorise a le aminti că 
biserica hotărăște. 

„Ah, dragul meu frate! gândi el. Ești mic și neputincios în faţa ăstora. 
Cine ştie ce urmăresc mama și biserica de-l susțin pe arhiducele Carol?! 
Noi nu ştim. Dacă te împotriveşti, ei pot pune la cale comploturi, răzmeriţe 
şi chiar războaie.! 

—Așa este, părinte! spuse Matthias. Voința lui Dumnezeu totdeauna a 
fost plină de dreptate şi dragoste de oameni. Oare există bucurie mai mare 
pentru Cel Atotputernic decât atunci când doi oameni se unesc din 
dragoste? După câte ştiu, inima împăratului e dăruită copilei din Valahia. 
Deci iată că va fi pe voia bunului Dumnezeu. 

Arhiducele Maximilian pricepu că fratele său îi cam încuiase cu mare 
fineţe pe cei doi prelați. Cu toată inteligenţa sa sclipitoare, nu vedea un 
răspuns convenabil, care să dărâme cele spuse de Matthias. Prelaţii simţiră 
şi ei același lucru și socotiră că în viitor va fi necesar să se mai scurteze din 
putere acestui dușman fățiș al bisericii. 

—Numai rugăciunile ne duc spre adevăr, grăi cel mai scund dintre 
prelați. Rugăciunile Mariei de Spania au fost ascultate dinaintea Marelui 
Părinte Ceresc și el i-a arătat calea cea bună. lar această cale se îndreaptă 
spre fiica arhiducelui Carol. Prezenţa la Praga a copilei din Valahia nu-i 
plăcută lui Dumnezeu și se arată înjositoare arhiducelui Carol. Credem că 
trimiterea ei acasă, chiar azi, ar arăta marea înțelepciune și bunătate a 
slăvitului nostru împărat. 

Rudolf tăcuse, conștient că Maria de Spania apelase la ajutorul 
bisericii pentru a-și impune voinţa. Auzind vorbele prelatului, faţa sa palidă 
se înroși de mânie, iar vorbele ce-i veniră se transformară în strigăte. 

—Destul, sfinţiile-voastre! Felul în care vă strecuraţi printre vorbe nu 
ne este pe plac. Am crezut că voi năzuiţi spre adevăr, nu spre răstălmăciri 
convenabile unui joc pe care nu-l cunosc şi nu vreau să-l cunosc. Prinţesa 
valahă va părăsi Praga când va dori ea, sau voi porunci eu, fiindcă eu sunt 
împărat și nu voi. 


—Dar peste împărați stă puterea dumnezeiască, aminti cu prefăcută 
smerenie prelatul cel înalt. 

Maximilian îşi chibzuise rolul cu multă viclenie. Când isprăvi Rudolf, 
grăi cu voce calmă, domoală, parcă anume aleasă către împăciuire: 

—Dumnezeu conduce destinele oamenilor, dar să nu uităm că 
împăratul nostru este unsul său pe pământ. 

—Cu atât mai mult el trebuie să se supună puterii cereşti, îl întrerupse 
primul prelat, bucuros că-i venise apa la moară. Împăratul trebuie să fie o 
pildă pentru credincioşi. 

—Adevărat! răspunse cu chibzuială Maximilian. Nu negăm acest 
lucru, însă ştim că unsul lui Dumnezeu are puteri mai mari decât ceilalți 
creştini. Deci, nu-i putem nesocoti dorinţele. 

—Noi nu, dar voia lui Dumnezeu este superioară oricărei năzuinţe 
omenești, interveni prelatul mai scund. 

Matthias pricepu jocul neloial al lui Maximilian. Acesta se prefăcea a-i 
ține parte împăratului, ajutându-i pe cei doi prelați să găsească răspunsuri 
convenabile. 

—Domnilor, grăi el aspru, îl amestecați pe Dumnezeu în fiecare frază, 
cu gândul de a pune piedici. Oare cugetul nu vă îndeamnă nici o clipă către 
adevăr? Cu ce-i mai plăcută cerului fiica arhiducelui Carol decât copila 
valahă? Aceasta-i întrebarea. Mi se pare că în dosul vorbelor, biserica are 
unele interese. Dacă aţi venit aici cu astfel de gânduri, sper ca împăratul să 
vă îndepărteze din drumul său. Aici e o treabă laică, nu una bisericească. 

—Ah, frate! răspunse Maximilian prefăcându-se întristat. Nu dorim o 
ruptură între tron și biserică. Regretăm sincer pornirea voastră, care se 
datorează unei mânii de moment. Scopul nostru e să găsim o cale 
convenabilă pentru toţi. 

„Matthias e alături de mine cu tot sufletul, chibzui Rudolf. Maximilian 
se arată mereu dușmănos. lar acești prelați fac jocul mamei noastre, 
urmărind unele interese pe care nu le cunosc. Prinţesa Florica mi-e dragă. 
M-aş putea ridica împotriva mamei și a bisericii, renunțând la coroana 
imperială. Dar copila valahă a venit aici pentru a se mărita cu împăratul 
Imperiului Austriac, nu cu un Rudolf oarecare. Din dragoste nu mă ia, ci 
numai în folosul neamului său. Sunt destul de copt ca să înţeleg acest lucru, 
chiar dacă ea ar deveni o soție bună. Deci, va fi mai bine să nu fac ruptura 
cu biserica și cu mama. Dacă n-aş mai fi împărat, în locul meu ar veni 
Maximilian, al cărui suflet crud, lipsit de milă și înţelegere, ar aduce multe 


suferințe popoarelor noastre. Dar nici nu pot să cedez de la bun început. De 
o voi face, biserica va sta mereu deasupra mea cu alte pretenții. Am sperat 
că voi găsi înțelegere. Păcat! lată că sunt mai neajutorat decât ultimul dintre 
supușii mei.” 

—Am înţeles, domnilor, zise fără a-şi arăta mâhnirea. Voința bisericii 
şi a mamei noastre înclină favorabil către fiica arhiducelui Carol. Fratele 
Maximilian doreşte acelaşi lucru. Doar Matthias mi-a stat alături cu 
dragoste. Ei bine, n-am nici un răspuns. Voi medita la propunerile, sau mai 
bine zis la aluziile ce mi s-au făcut. În ce o priveşte pe prinţesa valahă, ea 
va fi oaspetele nostru în continuare. Și nu văd cu ce s-ar simți ofensat 
arhiducele Carol, câtă vreme nu-i datorăm nimic. Sunteţi liberi, domnilor! 

Rudolf părăsi primul odaia, întrebându-se: 

„Oare nu renunţ prea uşor la tânăra valahă? Ar trebui să mă bat pentru 
ea, dar nu cu armele de azi, fiindcă adineauri m-am arătat nechibzuit. Mi- 
am dezvăluit gândurile pus pe harță. Poate că n-ar strica să-i dăruiesc 
bisericii câteva sute de mii de taleri, iar pe Maximilian să-l trimit la Viena, 
cu o misiune mai îndelungată.” 

Cei doi preoți ieșiră din Hradčany şi luară drumul spre mănăstirea 
Strahov. Mergeau domol, cu pasul măsurat, așa cum le şade bine unor umili 
slujitori ai celor sfinte. 

— Rudolf se arată îndărătnic, murmură cel mai înalt dintre ei. 

—Ca totdeauna, răspunse scundul. 

—Poate că Maximilian ar fi mai potrivit în locul lui. 

—Nu! îl întrerupse celălalt, aproape brutal. Maximilian doreşte 
coroana imperială şi se arată plin de bunăvoință faţă de noi. Însă dacă ar 
ajunge împărat, ne-ar sta mai greu împotrivă. Va trebui totuși să-i dăm o 
lecţie lui Rudolf. E vremea să ne simtă iarăși puterea. 

Două ceasuri mai târziu, prin poarta mănăstirii Strahov ieşiră opt 
călăreţi, ce purtau o scrisoare adresată Mariei de Spania. În urma lor, alți 
călăreți îi duceau instrucțiuni arhiducelui Carol. 

Maximilian porunci să-i vină trăsura și porni spre palatul său, unde 
avea să prânzească în compania celor doi valahi. 


* 
Nu mică fu surpriza lui Ducu și Caravană intrând în palatul arhiducelui 


Maximilian. Domnul Otto, fostul lor prizonier, le ieși înainte şi-i salută ușor 
afectat, aşa cum îi era felul. 


—Ce plăcere şi cinste! spuse privindu-i ironic. Anul trecut am fost 
oaspetele domniilor-voastre. E drept că nu mi-am dorit-o, dar găzduirea a 
fost la înălțime. Azi, noi vă suntem gazde. Poftiţi, domnilor! Măria-sa 
arhiducele vă aşteaptă. 

Bănuitor din fire, Costache îi zâmbi acestuia, întrebându-se: 

„Ce dracu urmăreşte nărodul de Otto, amintindu-ne despre păţania lui 
din vară? Oare ce se ascunde în vorbele lui?” 

Mai puţin impresionat, Ducu îl privi rece, și păși alături, fără a-şi 
chinui mintea cu presupuneri. Urcară o scară de marmură acoperită cu 
covor gros. Mulțimea slujitorilor îmbrăcaţi cu risipă spre eleganță fără 
cusur, pereţii acoperiţi cu pânze ale unor maeştri cunoscuţi, tavanele aurite 
pe fond albastru, măiestrele incrustaţii de mână ale mobilierului, zeci de 
statuete și vaze ornamentate cu migală arătau ceva din fabuloasa avere a 
arhiducelui. Intrară într-o încăpere uriașă, cât o sală de arme, care nu se 
potrivea cu căldura celorlalte, fie datorită simplităţii mobilierului, fie 
mărimii ei neobișnuite. O masă de stejar lungă cât postul Crăciunului, 
scaune drepte, fără ornamentaţii, câteva panoplii și un tablou ce-l reprezenta 
pe stăpânul palatului erau toate podoabele încăperii. Covoarele în tonuri 
închise, calme, nu reușeau să îndulcească atmosfera de răceală. 

Maximilian veni curând, afişând plăcerea de a-și primi oaspeţii. Uşile 
mari fură date în lături, iar slujitorii se grăbiră a înfăţa masa și a aduce 
prânzul. Vasele simple din porțelan de mare calitate, tacâmurile de argint cu 
minuscula gravură ce reprezenta o coroană cu inițialele lui Maximilian 
dedesubt, paharele lipsite de obişnuitele floricele, în ton cu vesela, arătau 
gustul rafinat al gazdei. Iar faptul că nu se serviră rarităţi, ci mâncăruri 
obișnuite, întregi această părere a musafirilor. 

Arhiducele părea sincer preocupat a-și întreține oaspeţii. Le povesti cu 
lux de amănunte despre o superbă vânătoare, făcută în iarnă prin pădurile 
Boemiei, unde Rudolf şi Matthias reușiseră să doboare niște lupi cât viţeii. 
Ducu și Caravană făceau observații mărunte, sau puneau întrebări, 
însuflețind povestirea. 

Când se isprăvi prânzul, slujitorii strânseră de pe masă şi lăsară doar 
paharele şi o frumoasă carafă cu vin. Erau singuri. Maximilian închină în 
sănătatea lor. Cei doi îi răspunseră la fel. Tăcură un timp. Arhiducele privea 
în pahar, parcă încercând să-şi adune gândurile. Pe faţa lui frumoasă, cu 
trăsături delicate, apăru un zâmbet. 


— Domnilor, grăi el, după cum ştiţi, sunt al doilea om al imperiului. 
Deci, puterea mea nu-i chiar de neglijat. M-aţi înfruntat anul trecut și vă rog 
să mă credeți că puţini au avut o astfel de îndrăzneală. Iar cei care au făcut- 
o, au rămas destul de păgubiţi. Aş vrea să discutăm deschis, fiindcă nu-mi 
plac dulcegăriile și cred că nici vouă. Nu v-am poftit aici cu gânduri de 
răfuială. Am cu totul alte planuri în privinţa domniilor-voastre. Aseară eram 
mânios și v-am vorbit mai aspru decât ar fi trebuit. Să uităm asta! Vă cer 
două lucruri: Întâi, să-mi înapoiaţi scrisoarea adresată anul trecut fostului 
principe Andrei Bâthory. Atunci eram împotriva voastră. Azi nu mai sunt. 
Ce sumă doriţi în schimbul acelei scrisori? 

—Nu ne-am gândit să o vindem, răspunse Ducu ușor încruntat, însă cu 
sinceritate, pe care celălalt o simți. 

—Da. Asta dovedeşte că sunteţi oameni de mare cinste. Otto al meu se 
bucură aici de multă trecere și-i plătit regeşte. Totuşi, el nu s-ar fi sfiit să ne 
ceară aur pentru ea. Dacă nu v-aţi gândit voi, mă gândesc eu. Azi, acea 
scrisoare nu vă mai face trebuinţă. Să zicem că vă ofer în schimbul ei o mie 
de ducați. 

Costache îl privi fără să clipească la auzul aceste sume uriașe apoi grăi 
cumpătat: 

—Pentru mine şi prietenul meu, suma e prea mare. Dar pentru neamul 
nostru, care are mare nevoie de aur, ea se arată mai mult decât măruntă. 
Scrisoarea nu-i a mea sau a lui Ducu, ci a poporului valah. Deci, cu el tratați 
prin noi. 

„Hm! socoti Maximilian. Inteligent fel de a pune problema! Cine şi-ar 
putea închipui că într-o căpăţână ca a ăstuia stă atâta înțelepciune?” 

—Aveţi dreptate! spuse el mărinimos. Dacă se întâmplă să cumpăr o 
scrisoare de la neamul valahilor şi nu de la voi, atunci preţul e cu totul altul. 
Ofer cinci mii de ducați. Vă convine suma? 

—Da! zise Ducu. E mai mare decât ne-am fi așteptat. Sunteţi generos, 
măria-ta. Rămâne doar să lămurim amănuntele. 

—Nu sunt amănunte, răspunse arhiducele cu toată sinceritatea, rară la 
unul ca el. Poruncesc îndată să vă aducă aurul. lar scrisoarea va ajunge la 
mine când şi cum veţi crede de cuviință. Încrederea mea în cinstea 
domniilor-voastre e desăvârşită. 

„Ce oameni! gândi el. Ştiu că amândoi sunt săraci. Că în afară de cai şi 
arme nu au nimic. Totuşi, s-au gândit să ducă ducaţii în zestrea Valahiei. 
Câţi dintre oamenii noştri ar face una ca asta? Otto şi alţii ca el îmi sunt 


devotați cu trup şi suflet atâta vreme cât îi plătesc. Dacă aş fi un simplu 
Maximilian, sărac, nu m-aş bucura de serviciile lor.” 

—Măria-ta, propuse Caravană cu multă chibzuială, ne plac lucrurile 
clare. Vă propunem ca domnul Otto să ne însoțească până la Lipova. Acolo, 
va primi scrisoarea voastră. Mai aproape nu avem cum, fiindcă ea acolo se 
găseşte. 

—Fie! hotărî Maximilian bine dispus. Da n-am isprăvit, domnilor. lată 
ultimul dintre planurile mele în privința voastră: Cavalerul Cae Indru e o 
minte luminată, lucru de care m-am convins la tratativele purtate cu voi 
anul trecut. Spada lui se pare că nu are egal în Europa, iar vitejia și 
chibzuiala lui nu sunt cu nimic mai prejos decât celelalte haruri ale sale. 
Domnul Chirilă Zece Cuţite, acel tânăr aspru la vorbă, șiret și ager la mână 
când aruncă faimoasele cuțite, valorează cât toți slujitorii mei la un loc. 
Marele spadasin Ducu cel Iute, loial până dincolo de pragul vieţii şi sprinten 
la gândire ca argintul-viu, lasă cu mult în urmă faima unor vestiți cavaleri ai 
Apusului. Domnul Costache Caravană, viclean ca vulpoiul bătrân și 
chibzuit ca patriarhii, pune în umbră multe minţi de seamă, ce se apropie de 
desăvârşire. Poate că nu le-am arătat chiar toate calităţile, fiindcă îmi 
lipseşte darul vorbirii frumoase, dar îi cunosc și cred că-i destul. Ei bine, 
vreau ca aceşti cavaleri să vină în slujba mea. M-am gândit mult la asta și 
ştiu că am nevoie de ei. Adunați la un loc, valorează cât o armată. Dar și 
plata lor va întrece orice închipuire. Ofer fiecăruia dintre ei două sute de 
ducați, pe lună. Un căpitan de-al nostru e plătit cu şapte ducați, și după cum 
cred că știți, puţini ajung căpitani. Domnilor, gândiţi-vă mult înainte de a- 
mi răspunde! 

„Cu asemenea slujitori, socoti el, m-aş putea apropia de coroana 
imperială. Mihai-vodă e mare prin calităţile sale, dar mai ales prin oamenii 
din jurul său. Însă, pe cât sunt ei de săraci, nu-i plăteşte prea bine. Cu acești 
tineri care lovesc fără sminteală, care nu ştiu ce-i frica şi-şi cumpănesc 
acţiunile cu inteligență neîntrecută, voi reuși să-i dau viaţă vechiului meu 
gând.” 

—Ei, ce spuneţi, domnilor? se trezi din visare. 

— Întâi vă mulţumim pentru frumoasele păreri, grăi Ducu zâmbind 
pentru prima oară în ziua aceea. 

—Apoi? 

— Apoi e mai greu, murmură Costache scărpinându-se în creștet. 


„Trebuie să-i răspund cu băgare de seamă, chibzui el cu recunoscuta-i 
şiretenie. Îi promitem fără a ne lega de el prin cuvânt. În felul acesta, dacă 
nu ni-l facem prieten, cel puţin ocolim un dușman dintre cei mai răi.” 

—Greu, de ce? întrebă Maximilian, care crezuse că vor sări în sus de 
bucurie. Câţi cavaleri n-ar fi dorit să intre în slujba sa? Apoi, ştia că aurul 
străluceşte pentru toți oamenii la fel. 

—Fiindcă nu putem lua o astfel de hotărâre în numele altora, spuse 
Caravană privindu-l ţintă, cu ochi limpezi ca de prunc. 

—Dar puteţi lua pentru voi. 

—Adevărat, însă nu acum! surâse grăsunul. Unele treburi în slujba 
neamului ne ţin legaţi vreo câteva luni. Abia în vară ne putem gândi la 
generoasa voastră propunere. În aceeaşi situație sunt domnii Chirilă şi Cae. 

—Pot aştepta câteva luni, răspunse arhiducele devenind bănuitor, dar 
se pare că nu vă interesează o astfel de slujbă. 

—Măria-ta, interveni Ducu, pricepând jocul grăsunului, oferta voastră 
a venit pe neaşteptate. Cine-și poate hotărî viitorul în câteva clipe? Apoi, m- 
ai sunt unele greutăţi. Cae Indru şi Chirilă sunt prinți ai valahilor. Deci, 
egali în mărime cu voi. 

—Nişte prinți într-o ţară mică nu-s mai mari decât generalii unui 
imperiu, grăi Maximilian, convins că cei doi discutau cu toată seriozitatea. 
În slujba mea sunt conți, marchizi, baroni şi generali. Domnii Cae şi Chirilă 
poate vor considera că-i puţin. În acest caz, nimic nu mă opreşte a-i chema 
lângă noi ca prieteni. lar de vor fi unele daruri din partea mea, asemenea 
gesturi se fac între prieteni. 

—Mi-aţi luat o piatră de pe inimă, se amestecă grăsunul Costache. Aici 
era greul cel mare și nu îndrăzneam să vi-l spun. Cred că va trebui să lărgiţi 
cercul prietenilor, cu tânărul Ducu. Se pare că şi originea lui e foarte înaltă. 

—Nu văd nimic împotrivă, consimţi Maximilian bucuros. Va fi destul 
să-mi spună rangul ce-l poartă. Dar voi, domnule Caravană? 

—Cu mine e mai simplu. Eu nu sunt decât cavaler. 

—Mă bucură cinstea voastră, se entuziasmă arhiducele. Veţi fi primul 
nostru slujitor și nimic nu mă va împiedica, după o vreme, să vă fac prieten, 
învestindu-vă cu un titlu nobiliar. Am asemenea putere. Deci; pe când 
răspunsul vostru, domnilor? 

—La sfârşitul lui iulie, propuse Caravană, mulțumit că nu se legase cu 
nimic. 


— Așa să fie! râse Maximilian, convins că mirajul aurului îi va aduce 
lângă el. 

După aceste vorbe, se ridică şi-l strigă pe Otto. Acesta veni curând, 
ploconindu-se. 

—Pregăteşte cinci mii de ducați! porunci arhiducele. 

Scăpătatul conte Otto se înclină din nou şi alergă să îndeplinească 
ordinul. 

„La naiba! gândi Costache. Asta-i rândaș, nu prieten.” 


* 


Tufănel se răzleţise de micul grup și se odihnea în braţele frumoasei 
Lisse von Bad. Rămași de capul lor, Găluşcă, Ioroipan, Ciripoi, Tufănel- 
tatăl şi Ciripoi-tatăl umblau prin Hradčany fără rost. Cele trei curţi ale 
palatului li se păreau niște cuşti cu zăbrele. Nu aveau bani, și aceasta era 
partea cea mai neagră a mâniei lor. Ducu şi Caravană ar fi putut să le 
dăruiască câţiva florini, dar nu o făcuseră, lăsându-i în cumpătarea cazărmii. 
Aceştia mâncaseră alături de oșteni ceva bucate dulci, care nu erau pe 
placul lor. Cât despre udătură pentru desfătarea gâtlejurilor însetate, nici 
pomeneală. Aşa se făcea că umblau fără rost, lovindu-și plini de fudulie cele 
custuri de la șold, în vreme ce printre buzele subțiate de amărăciune ieșeau 
niște înjurături blajine și cuminţi, în stare să pună pe goană o ceată de 
ucigași. Nimeni nu-i invitase la bal sau în preajma înaltelor mărimi de la 
Hradčany. Nimeni nu se gândise la cumplita lor sete. Ajunși în faţa 
catedralei Sfântul Vit, îşi potoliră limbile și se închinară cu smerenie. Dar 
cum trecură de ea, sprintenele înjurături româneşti reveniră mai ardeiate, iar 
dintre toţi, cel mai al dracului se arătă Tufănel-tatăl. Mărunt şi pricăjit, cu 
pălăria lui mare și nouă venită peste ochi, de sub care apărea din vreme-n 
vreme o față îngustă, asemănătoare cu un bot de nevăstuică, pășea măreț în 
mânia sa, chiar dacă văzut de la câţiva paşi nu se ştia cât din trup i se 
adăposteşte în cizme şi cât în pălărie. Ciripoi-tatăl, scund ca și vărul său, 
avea unele haruri în plus. Nasul negricios, în formă de ridiche de iarnă, 
ieşea ca un cep de sub pălărie, iar trupul său arăta mai gros cu câteva 
degete. Spada enormă pentru asemenea corp, însă frumos prinsă la șold, 
venea târâş uneori după el, mai ales în clipele când lipseau privitorii 
ocazionali ce i-ar fi putut admira ţinuta. 

Amândoi verii călcau umăr lângă umăr, opintindu-și uneori pălăriile 
către cefe prin frumoase lovituri cu palma, dar fără folos. Noile lor 


acoperișuri fuseseră făcute pe căpăţâni de uriași, iar cei doi se puteau 
felicita că puseseră între ei şi vechii proprietari distanţa de la București la 
Praga. Foştii posesori ai mândrelor straie se pomeniseră într-o dimineață 
aspră numai în cămăși și izmene, fiindcă avuseseră neprevederea să tragă la 
un han din gura pieţei Zece Mese și să nu încuie ușa peste noapte. Rar 
făceau verii astfel de isprăvi, dar totdeauna cu chibzuială și în scopuri bune. 
Primiseră vorbă de la Costache seara pe la zece pentru a se înfățișa 
dinaintea lui până a nu se revărsa de ziuă, în vederea unui drum lung. 
Cumpăniseră o jumătate de ceas, observând că vechile lor straie nu se 
potriveau unor mari negustori. Capitalul lor fusese investit în ceva linguri 
de lemn, astfel că nu exista decât o singură ieșire. Apoi bătură la casele 
cumetrilor Zavaidoc şi Limbă, cărora le lăsară în seamă afacerile cu linguri, 
sucitoare și blaturi pentru lipii. Un ceas mai târziu, se îmbrăcaseră într-o 
uliţă dosnică, dârdâind sub răcoarea nopții şi lepădând vechile hanţe. În 
zori, călăreau cumpătaţi către Piteşti, alături de Caravană și Ducu, ale căror 
zâmbete nu le remarcară. 

Auzind superbele înjurături, ce intraseră în repertoriul clasic nu mult 
după apariția graiului pe Pământ, opt unguri, oșteni ai palatului imperial 
după straie şi arme, se apropiară grabnic. Slujiseră cu ani în urmă în 
Transilvania, la curtea fostului principe Sigismund, și grăiau binişor limba 
valahă. Vechi oșteni, obişnuiţi cu înjurătura aleasă, dibăciră că au în faţa lor 
câţiva distinşi pomenitori de origini şi lucrări sfinte, iar cum corespondenţa 
celor auzite nu era cu nimic mai slabă decât în maghiară sau nemţească, 
aşteptară atenţi la vreo noutate. Fiindcă la înjurături, aproape totdeauna apar 
noutăţi, sau elegante stilizări. 

—Domnilor, grăi cel mai vârstnic dintre oşteni, numele meu e Balogh. 
Se întâmplă să cunoaștem limba valahă, şi după câte pricep, aveţi unele 
pricini de supărare. 

—Mari, cavalere, spuse Ciripoi-tatăl salutând cam în doi peri, fiindcă 
nu reușise a dibăci unele rosturi ale învârtirii mâinii cu pălăria. Am avutără 
o pungă cu zece florini. 

—Şi douăzeci de ducați, interveni Tufănel-tatăl, socotind că nătărăul 
de văr spusese o sumă prea mică. 

—La care s-ar cuveni să pomenim și cei patruzeci de taleri, adăugă 
Ciripoi-tatăl mărinimos, făcându-i pe oşteni să-i privească uimiţi. 

—Plus optzeci de groși, afirmă vărul cu hotărâre. 


—Ca să nu mai pomenim despre cei o sută şaizeci de aspri, murmură 
Ciripoi-tatăl candid. 

—Cât despre cele două inele... 

—Şi patru pietroaie frumos lucitoare... 

—lesus-Maria! îl întrerupse Balogh. Sper că nu vi s-a furat asemenea 
avere. 

—Nu, grăi Tufănel-tatăl cu supremă nepăsare. N-am avutără astfel de 
pagubă. 

—Atunci, e bine. 

—Aş! Vărul nostru, aici de față, a aruncatără punga în gârlă. 
Totdeauna face aşa când e pilit. 

— În ce? 

—În Vâltava, interveni Găluşcă, simțind că cei doi întindeau prea tare 
coarda. Cavalerul Ciripoi-tatăl, hm! Scuzaţi, domnilor! Era cam făcut. 

Oștenii scuzară cu dragă inimă, deși nu le venea să creadă astfel de 
năzdrăvănie. 

—Așteptăm nişte slujitori ai noştri, continuă Găluşcă. Ei ne vor aduce 
mărunțiş pentru a putea merge să se desfătăm gâtlejurile. Din păcate, 
rândașii noștri cam întârzie, încheie viclean. 

—Oho! râseră oștenii. Se pare că sunteți însetaţi rău. Ieri ni s-au plătit 
lefile. Dacă nu vă este cu supărare, am fi în stare să facem cinste. 
Cunoaștem o cârciumă cu băuturi aspre. 

—Care slujitori aşteptăm noi? întrebă Toroipan, fără să priceapă jocul. 

Dar nu-i răspunse nimeni. Gazde și invitaţi porniră alături pe strada ce 
cădea în pantă către Vâltava. Mergeau atât de sprinteni, încât greu s-ar fi 
ținut cineva după ei. La puţină vreme, ședeau unii în faţa altora şi gustau 
dintr-un rachiu năbădăios. La prima cană ciocniră cumpătaţi şi schimbară 
între ei o mie de gingășii. La a doua, legară prietenie veșnică, pecetluită cu 
pupături ce aducea a pocnet de pistol. La a treia deveniră duioşi, iar cei mai 
slabi de inimă vărsară câteva lacrimi în amintirea cine ştie cărei întâmplări. 
Cârciumarul îşi freca palmele, bucuros de asemenea mușterii, și se învârtea 
în jurul unei plite încinse, gata să aducă la masă obișnuitele gustări. 
Mustăciosul Balogh și soții săi atacară frumosul cântec O, szivem. Ceilalţi 
ascultară cuprinşi de desfătare. La a patra cană, domnii Găluşcă și 'Toroipan 
dădură ochii peste cap, ţuguiară buzele groase cât pumnul și-și opintiră 
vocile spre mândra cântare Fetelor, lăsați găleata. Afoni ca nişte berbeci 
surzi, îşi modulau glasurile când spre dulcele viers ce aducea a răget de 


măgar jupuit de viu, când spre fluturarea înaripată a godacului în zi de 
Ignat. Verii, ale căror bune urechi muzicale nu puteau îndura astfel de 
osândă, tresăriră ca înțepaţi de streche și-i îndemnară pe unguri către ceva 
mai sprinten. Cârciumarul îi privi melancolic pe cei doi cântăreţi, învârtind 
în mâinile mari o tigaie cât un dos de iapă. 

—Ah, pe sfânta Matilda! murmură el pierdut. Asemenea răgete nu pot 
suporta. Dacă le zdrobesc boturile celor doi cu o singură lovitură ca 
trăsnetul... 

Dar nu-și duse gândurile până la capăt. Soaţa lui, mai lipsită de ureche 
muzicală decât un cârd de capre, simţi dulci furnicături în mădulare și 
frumoase chemări către căldura viersului, aşa că-și dădu drumul cu unele 
triluri, ce-i puseră pe gânduri chiar pe răbdătorii oșteni. 

Apoi se isprăviră cântecele, spre liniștea tuturor, fiindcă hangiul, cu 
îndelungata sa experienţă, socoti că gustările curmă aplecarea către răsfăţuri 
vocale și puse dinaintea lor cele bucate. Gălușcă se întumă către 
mustăciosul Balogh și grăi cu măreţia crâncenă a omului cherchelit: 

—Mi-aţi plăcut, domnule Balogh. Asta e! Poate mai dai un rând, 
fiindcă un cavaler subțire... că domnul Costache Caravană e bun cu noi. E 
ca fraţii. Prieten, bre nea Balogh. Adică ce mai... Costache e abia rândașul 
nostru... că atâta avem, bă mustață... 

Dar Găluşcă nu-și continuă vorbele pline de ifos. Caravană şi Ducu 
intrară în cârciumă. Văzându-i, grăsunul bătu cu palma în masă și strigă 
aspru: 

—Neisprăviţilor, v-am spus să nu vă atingeţi de băutură! 

Găluşcă tresări, neplăcut surprins. Prin vorbele sale, cavalerul stricase 
tot ce clădise el în faţa oștenilor. Hotărât să dreagă ce se mai putea, se ridică 
asemenea unui pendul și zise: 

—Scuzaţi, domnilor! Omul acesta e criță. 

După asemena vorbe, se prăbuşi peste un scaun, oarcă lovit cu leuca. 
Braţele cavalerului îl prinseră la timp. 

Aşezat pe o culme de deal, vechiul castel Krivoklat avea una dintre 
cele mai frumoase poziţii din jurul orașului Praga. Construit în veacul al 
unsprezecelea, ca un castel de vânătoare, devenise peste ani o strașnică 
fortăreață. Dar sub domnia lui Rudolf își pierdu strălucirea militară și 
adăpostea adesea oaspeţi de seamă ai împăratului. Lucrat în stil gotic, 
înfrumusețat cu mii de ornamente la exterior, acoperit cu ţiglă roşie, cochetă 


pe asemenea înălțimi, înconjurat de parcuri şi păduri vechi, castelul era un 
loc încântător de odihnă. 

În cea de-a treia zi, Rudolf își mută oaspeţii la Krivoklat, dornic a-i 
oferi domniţei plăcerea ce o aducea liniștea de acolo. Spre deosebire de 
Hradčany, la Krivoklat lipseau gărzile multe, gălăgioase şi toată forfota 
obișnuită într-un palat imperial. Câţiva slujitori îmbătrâniţi în slujbe umblau 
cumpătaţi prin imensul castel. Doar tinerele cameriste, vesele și sprintene la 
mers, făceau notă a parte cu râsul lor zglobiu, sau cu frumoase cântece, care 
în loc să alunge liniștea, parcă o întăreau. 

Domnița Florica ocupă un apartament elegant, aflat în aripa de nord. 
De acolo privea adesea vârfurile copacilor cu coroane bogate, ce coborau în 
scară până devale. Odaia ei de noapte, mare cât o ogradă, nu avea obișnuita 
răceală datorată spaţiului. Mobilierul și ornamentele îi aduceau farmecul 
necesar. Patul enorm, îmbrăcat în mătăsuri de culoarea cerului, un cămin 
străjuit de îngeri săpaţi în piatră, ferestrele nu prea largi, dar înalte, 
acoperite cu draperii grele, minunatele covoare lucrate de mână pe fond 
albastru, tavanul în ton, zugrăvit cu mare migală de meşteri cehi sau 
slovaci, aduceau un tot plin de desăvârşire. Alături, o micuță cămară de 
baie, cochetă prin simplitatea ei, întregea frumosul confort. 

Dana și Irina primiră, după preferinţele lor, o singură încăpere, nu 
departe de cele ale domniţei. Prin coșurile bucătăriilor răzbi din nou fumul 
gros, animația pe coridoare spori, semn că viaţa la Krivoklat se trezise ca în 
timpurile lui bune. 

Dornic să fie alături de tânăra valahă, împăratul veni călare, însoţit de 
puţini cavaleri, şi rămase la castel până târziu. Slujitorii aşternură masa într- 
o sufragerie mică. Ducu şi Costache fură poftiți la masă alături de împărat, 
de domniţa Florica şi un tânăr căpitan ceh, frumos ca arhanghelii. Rudolf se 
dovedi un fin povestitor, Costache mucalit peste măsură, Ducu înclinat spre 
ironia spumoasă, plăcută, iar cehul — stăpân al unui râs plin de vigoare. 
Șezură acolo multă vreme, într-o atmosferă limpede şi vioaie. 

Când soarele căzu dintr-o parte peste copaci, Rudolf se ridică grăbit şi 
cu părere de rău vizibilă. Rar i se întâmpla să petreacă într-o astfel de 
companie plină de sinceritate, unde cuvintele cu tâlc şi scop ascuns nu 
apăreau în conversaţie. Petrecuse câteva ceasuri încântătoare, dar treburi 
grabnice îl așteptau la Hradčany. 

Târziu după cină, Ducu veni în odaia de noapte a domniţei. Anunţată 
de Dana, Florica îl aștepta destul de mirată, fiindcă se despărţiseră doar cu o 


jumătate de ceas mai devreme. Erau singuri şi parcă o anumită stinghereală 
se așternu între ei. 

—S-a întâmplat ceva, domnule Ducu? 

—Nu, murmură acesta rotindu-și privirile prin încăpere, fără a arăta 
grabă. 

— Atunci, nu văd rostul vizitei voastre aici, grăi ea cu asprime. O astfel 
de prezenţă în odaia noastră de noapte nu o pot privi cu plăcere. Dacă aţi 
venit fără motiv, cutezanţa voastră aduce a nebunie și vă înjoseşte haina de 
cavaler. 

Ducu o ascultă fără să clipească, chiar dacă asprimea cuvintelor îl făcu 
şi mai palid. 

—N-am spus că nu există un motiv, grăi el cu blândeţe. Iar motivul se 
arată atât de mare, încât va trebui să-mi petrec noaptea în odaia voastră. 

Înţelegându-l greşit, mânia o făcu să-și muște buza până la sânge, în 
vreme ce o roșaţă ușoară îi învăluia umerii obrajilor. 

—Nu mai ascult nici un cuvânt, spuse cu voce mare. leşi, domnule! Mi 
s-a părut că eşti un om de seamă al neamului nostru, dar te dovedeşti un 
ticălos 

Ducu îi privi ochii în flăcări şi răspunse liniștit: 

—Nu e ceea ce credeţi, domniţă, și vă conjur în numele principelui 
Mihai să mă ascultați. 

Auzind numele părintelui său, ce părea o chezășie pentru purtarea lui 
Ducu spre lucruri nobile, Florica își înfrână mânia cu acea stăpânire atât de 
cunoscută în neamul lui Pătraşcu. Reuşi chiar să vorbească fără asprime. 

—Te ascult, domnule. Sper ca vorbele domniei-tale să-mi dovedească 
a mă fi înșelat în păreri. 

—Nu sunt prea multe de spus, murmură el. Aseară am fost poftit în 
palatul arhiducelui Matthias. Fratele împăratului mi-a vorbit despre unele 
primejdii ce s-ar putea arăta împotriva voastră. Ieri, după ce aţi pornit cu 
trăsura să vizitaţi frumuseţile orașului Praga, împăratul, arhiducii 
Maximilian și Matthias, dimpreună cu doi înalți reprezentanţi ai bisericii, au 
făcut laolaltă sfat de taină. 

Apoi îi povesti tot ce aflase de la Matthias că se discutase acolo. Când 
tăcu, ea îl privi îngândurată și întrebă: 

—Să fie oare puterea bisericii mai mare decât a împăratului? 

— Arhiducele aşa crede. 


—Curios. La noi e altfel. Totuşi, nu văd ce ameninţări stau deasupra 
mea. 

—Poate nici una, răspunse Ducu. Dar după felul în care împăratul s-a 
arătat potrivnic, Matthias se teme de o răzbunare a bisericii. Apoi, sunteți un 
obstacol în calea fiicei arhiducelui Carol. Dacă biserică înlătură acest 
obstacol, drumul spre căsătoria ei cu Rudolf poate fi netezit. Aceasta ar fi 
ameninţarea de care se teme Matthias. 

—Şi ce-i de făcut? 

—Un singur lucru: ziua, eu sau Costache vom fi nelipsiţi de lângă voi. 
La masă, vom gusta din bucatele care vi se aduc. lar noaptea, eu voi veghea 
lângă patul vostru. V-am adus aici întreagă, frumoasă şi plină de sănătate. 
Doar moartea m-ar împiedica să vă feresc de primejdii. 

În ochii ei luci o flacără ce se stinse repede. Îl privi pe Ducu mâhnită 
că-i adresase cuvinte nemeritate și tăcu o vreme. Când vorbi, glasul ei păru 
mult mai prietenos. 

—Nu se cuvine ca un cavaler să-și petreacă noaptea în odaia unei 
fecioare, rosti cu faţa aprinsă. Asemenea situație mi-ar scoate nume rău. 
Apoi, această încăpere are încuietori bune, iar gratiile ferestrelor sunt de 
netrecut. Cred că vă faceţi griji fără rost, domnule Ducu. Cine ar avea inimă 
să-i aducă necazuri unei biete copile? 

—Aşa mă gândeam și eu, recunoscu tânărul. Dar temerile arhiducelui 
Matthias mă neliniștesc. Vă închipuiţi că un om ca el nu m-ar fi înștiințat 
dacă nu ar fi avut temeiuri. 

Argumentele lui erau vrednice de luat în seamă. Domnița Florica le 
cumpăni îndelung, apoi spuse hotărâtă: 

—Chiar de vor fi primejdii, nu pot să vă primesc în odaia mea de 
noapte. Sunt convinsă că purtarea voastră ar fi desăvârşită, dar nu pot. Nu 
se cade astfel de lucru. 

—Ar mai fi o cale, vorbi tânărul privind-o zâmbind. V-ar conveni să 
vin aici dimpreună cu Caravană? 

—Credeţi că nu există altceva mai bun? 

—Cred. 

— Atunci, nu mă pot opune. V-aş ruga doar să-mi îngăduiţi o jumătate 
de ceas pentru pregătirea de noapte. 

—Mă gândisem la asta. Acum plec să-l aduc pe Costache. Ştiţi să 
folosiţi un pistol? 

—Destul de bine. 


Ducu scoase arma şi o puse pe pat, apoi ieși, mulțumit că planul lui 
reușise. Știuse că va întâmpina greutăţi. Privi cu băgare de seamă în lungul 
coridorului, dar acesta era pustiu. 

Domnița Florica rămase câteva clipe cu ochii aţintiţi asupra pistolului. 

„Nu sunt dorită aici, gândi ea. Rudolf pare un om bun, însă încep a 
pricepe că nu el hotărăște destinul său. Dacă vorbele domnului Ducu se 
adeveresc, înseamnă că atât eu, cât şi ai mei ne-am pripit venind la Praga. 
Sau poate că nu ne-am pripit. Suntem datori să încercăm totul pentru folosul 
neamului. Ducu! oftă ea. De câte ori ne întâlnim, parcă pune cineva 
sămânță de vrajbă între noi. Adesea i-am aruncat vorbe de ocară, 
nemeritate. Sunt năvalnică la mânie, ca și tatăl meu. Dar el are puterea să se 
stăpânească. Eu nu am destulă. Dacă domnul Ducu ar fi luat seama la câte i 
le-am spus, ar fi putut să mă lase în plata Domnului. Însă nu-și pune el 
mintea cu o copilă. Se pare că-i foarte călit. Oare iubeşte pe cineva? Are el 
vreo dragoste tăinuită? După cât e de chipeş, greu îmi vine să cred că a 
scăpat până acuma din mrejele fetelor. Oare să nu fi simţit că mi-e drag? În 
seara balului de la Hradeany m-am gândit numai la el. De fapt, inima mea a 
tresărit din ziua primei noastre întâlniri, care a început cu o ceartă. De-ar şti 
el că numai din dorinţa de a-l săruta am propus să se cânte Periniţa la 
Hradčany! Noi femeile ştim uneori să ne folosim de șiretlicuri. Acesta e 
unul din harurile noastre. Sau poate că e o armă a noastră în dragoste, 
fiindcă de când lumea, bărbatul trebuie să dea tonul, iar noi să aşteptăm cu 
răbdare hotărârea lui. Fără iscusinţă, fără șiretenie, nu l-am putea sili pe cel 
drag să deschidă ochii mai atent asupra noastră. Iar fata care nu foloseşte 
asemenea haruri e o năroadă. Fiecare fată are datoria să lupte, cu armele ei, 
pentru dragoste. Dacă lăsăm totul numai în seama bărbaţilor, aceștia ar 
putea să treacă mai departe fără a observa adevărata dragoste. Când a 
îngenuncheat lângă mine pe dalele de marmură de la Hrad&any, am simţit o 
ameţeală uşoară şi dulce. Când m-a sărutat pe obraz m-am pierdut cu totul 
şi puţin a lipsit să mă agăţ de gâtul lui nerușinată şi iubitoare. De va fi 
cazul, mă voi căsători cu Rudolf în folosul neamului și-i voi fi o soţie bună, 
dar inima mea va îngheţa pentru totdeauna.” 

Afară se pomise o pleasnă de vânt. Crengile copacilor sărutau 
obloanele castelului cu aplecări domoale. Undeva în interior, un orologiu 
bătu molcom de zece ori. 


Trecuse de miezul nopţii. O noapte calmă, cu vânt slab şi cu o brumă 
de lumină, ce se strecura neîndestulătoare pentru draperiile ferestrelor. 
Furată de somnul greu, dăruit cu haruri mari celor tineri, domniţa Florica 
adormise. Respirația ei ușoară, ca de copil, nu se auzea, ci numai neliniștea 
pruncului care visează şi se întoarce în somn. Așezaţi pe covor la capătul 
patului, Costache și Ducu vegheau. Auzul lor ager prindea murmurul slab al 
vântului de afară sau blândele dezmierdări ale copacilor ce se aplecau cu 
graţie către ferestre. La îndemnurile celor doi cavaleri, domniţa desfăcuse 
obloanele, astfel că slaba lumină a nopţii desfăta odaia după puteri. Greu se 
puteau deslușşi obiectele din odaie. Dar ochii lor se obişnuiră curând cu 
umbrele încăperii. Nu discutau între ei. Ședeau nemișcaţi, ca şi când ar fi 
făcut parte din mobilier. 

Dana și Irina dormeau în odaia lor, alăturată apartamentului domniţei. 
De fapt, era un fel de a spune că dormeau. Se culcaseră destul de târziu, dar 
numai Dana căzuse într-un somn adânc, odihnitor. Irina era trează. Poate că 
aţipise o clipă, însă unele gânduri de neliniște stăruiau puternice asupra ei. 
Copila cu chip brun, strălucitor ca al unei creole, cu părul bogat ridicat în 
coc, pentru a mai câștiga ceva înălțime, plângea. Lacrimi grele cădeau 
molcom de-a lungul obrajilor şi udau perna. Gândurile ei umblau 
neastâmpărate către frumosul 'Tufănel. Oşteanul ce semăna cu Adonis, după 
cum spunea Lisse von Bad, nu observase nimic în ochii ei. Îl ştia prins în 
mrejele baronesei, iar gelozia, a cărei putere nu o cunoscuse până atunci, îi 
apăsa sufletul. 

Dana se trezi brusc. Rămase nemișcată şi auzi suspinele Irinei. Întinse 
degetele și simţi lacrimi. 

—Doamne-Dumnezeule! grăi tânăra Mihalcea. Crezi că-i oră potrivită 
pentru plâns? 

—Dar cine-ţi spuse că plâng? se smiorcăi Irina surprinsă. Mi-au dat 
lacrimile, însă ele se datorează unui vis. Cine ştie ce am visat?! 

—Pe mine nu mă duci, murmură prietena prinzând-o drăgăstos cu 
braţele. Noaptea trecută ai pomenit în somn numele domnului Tufănel. 

—Zău? se miră Irina. 

—Hai nu te mai preface! Cred că nu eşti în toate minţile. Domnul 
Tufănel e un simplu oştean, iar neamul său nu e prea de soi. Ca să nu mai 
vorbim de faptul că-i un muieratic... 

—Nu mă privește pe mine ce face domnul Tufănel. 


—Etete, măă! Pe cine vrei să prosteşti? Te-ai sculat așa, plângând. 
Mare minune! Uite că mie nu mi se întâmplă. Dacă-l iubeşti, ceea ce zic eu 
că nu prea se cade, atunci bate-te pentru dragostea ta. Și nu te mai miorlăi la 
miezul nopții, ci ziua! lar acum, hai să ne culcăm! Domnul Tufănel n-are 
habar că-l iubeşti. Arată-i, soro! Și nu te mai perpeli ca o năroadă! 

O sărută şi-i mângâie faţa. Micuța Irina se strânse la pieptul ei, parcă 
cerând sprijin. Încercară să adoarmă din nou, însă năstruşnicul somn 
devenise îndărătnic. 

În odaia domniţei era linişte atât de adâncă, încât s-ar fi părut că e 
goală. Afară, vântul își oprise respiraţia, iar pădurile tăcură din cântat. 
Aproape de cămin răzbi un zgomot slab ca o părere. Apoi, îngerii sculptați 
se rotiră în loc. La spatele lor apăru lumina palidă a unei făclii îndepărtate, 
astfel că nu avu tărie asupra încăperii. Două umbre ieșiră din spatele 
îngerilor şi intrară în odaie. Pașii lor nu se auzeau pe covorul moale. 
Umbrele înaintară fără grabă spre patul domniţei Florica. După felul în care 
umblau prin întunericul de acolo, cunoșteau bine rosturile încăperii. Nimic 
nu era pripit în gesturile lor. Domnița Florica murmura ceva în somn. Apoi, 
totul se linişti. Alte umbre veniră uşor către primele. Cuţitele lui Ducu și 
Costache loviră în aceeași clipă. Două răcnete înfiorătoare sparseră liniştea 
castelului. 

— Ce-a fost asta? tresări Irina agitată. 

—Cine poate ști? murmură Dana, strângându-se mai aproape de 
prietena ei. 

Ducu simţi o arsură în umăr, dar nu-i dădu importanţă. Ajunse dintr-un 
salt la patul domniţei și-i puse mâna la gură. 

—Să nu tipi! o rugă el. Totul e în ordine. 

Costache intră pe uşa căscată în perete. La picioarele lui începeau 
treptele unei scări de piatră. Ceva mai jos, lumina o făclie agăţată în perete. 
După un moment de chibzuială, se întoarse lângă prietenul său. 

—Ce se întâmplă aici? întrebă Florica. 

— Ceea ce doream să nu fie, răspunse Ducu. Acum pericolul a trecut. 
Vă rog să rămâneţi liniștită. Noi mai avem unele treburi, dar ne întoarcem 
curând. 

Ridicară amândoi cele două trupuri lipsite de viaţă şi începură să 
coboare pe scara în spirală, ce părea că nu se mai isprăveşte. Când trecură 
pe lângă făclie, o luară cu ei. Apoi lepădară morţii. Era și timpul, fiindcă 
greutatea lor îi istovise. După o vreme, când crezură că intraseră într-un puț 


fără fund, scara se isprăvi într-un coridor fără pantă. Din pereţii de piatră 
picurau stropi de apă. Merseră o bună bucată de drum şi dădură de alte 
trepte. Acestea erau însă mai puţine ca primele. Picăturile cădeau din tavan 
cu zgomot sinistru în liniştea desăvârșită. Mirosul de mucegai scăzu brusc. 
Din față pătrundea aerul răcoros al nopții. 

——leşirea cred că e undeva pe aproape, șopti Ducu. S-ar putea ca ceva 
oameni de-ai ălora să aştepte acolo. 

Tavanul şi pereţii arătau mai uscați. Afară se zărea cerul. Aerul curat îi 
cuprindea înviorător. Ieşirea era destul de strâmtă. Un capac de lemn, cu 
muşchi şi iarbă pe el, fusese împins alături. Prin împrejurimi era linişte. 
Ceva mărăciniş bogat le bara calea. Se aflau într-o râpă, iar în jur nu se 
vedea loc bun de urcuş, chiar dacă pereţii nu se arătau prea înalți. După o 
vreme de încercări, rămaseră pe gânduri. Cei doi coborâseră pe undeva. 
Apoi găsiră o scară de frânghie, atârnată de un copac. Deci, acela era 
drumul. Urcară destul de uşor. Erau la poalele dealului. Deasupra lor, 
castelul arăta ca o pată uriașă. 

—Ceva mai jos de aici e un drum, șopti Costache. Va trebui să 
coborâm până la el, fiindcă ce-i doi n-au venit cu aripi. 

Ducu își urmă prietenul. Rana din umăr îl supăra din ce în ce mai rău. 
Rămaseră nemișcaţi. Sforăitul unui cal răzbi pe aproape. Ieșiră la marginea 
drumului. Un bărbat cu pelerină se plimba agitat în jurul unei trăsuri. 

— Încearcă tu! murmură tânărul. Am o înţepătură în umăr și mă mișc 
mai greu. 

Costache făcu un semn de aprobare. Nu era la primul său atac la vreme 
de noapte. Cu toată grăsimea sa, Caravană se mișca uşor, sprinten. De data 
aceasta, lumina îl ajută mai bine. Acoperit de umbra copacilor, ajunse în 
spatele celui de lângă trăsură. Făcu un salt, iar cuțitul său lovi de moarte. 
Răcnet nu răzbi în noapte, fiindcă mâna cea liberă a grăsunului astupase 
gura omului cu multă îndemânare. După câteva clipe, când socoti că nu ar fi 
cazul de o nouă lovitură, luă trupul celui căzut şi urcară amândoi spre râpă. 
Costache părea neobosit. Coborî trupul de-a lungul frânghiei și ajunse 
curând la deschizătura prin care ieşiseră. Aruncă mortul în coridor, apoi se 
întoarse către prietenul său. 

—la să vedem rana! 

Îi desfăcu haina și-și strecură mâna grăsuţă pe sub cămașă. Năclăită de 
sânge, aceasta se lipise de umăr. Caravană rupse frumoasele manșete ale 
tânărului și făcu un tampon, îl puse pe rană şi-i zise: 


— Ţine tamponul cu mâna. Fetele noastre te vor obloji mai bine. Acum 
e vremea să mergi la domniţa Florica. Eu voi pune capacul pe locul lui şi 
mă întorc la trăsură. O voi duce departe de locul acela. Am de gând să o 
ascund undeva, iar caii să-i las slobozi. Când vor miji zorii, voi încerca să 
şterg toate urmele de afară. Poate să fie ceva sânge pe covorul din odaia 
domniţei. Să te ocupi de ele! 

Ducu aprobă fără să scoată o vorbă. Apoi luă făclia şi făcu drumul de 
întoarcere. O uşoară slăbiciune îl cuprinse. Rana nu părea cu multă răutate, 
dar sângerase puternic. Când ajunse aproape de odaie, scoate un strigăt 
uşor: 

—Sunt eu, domniţă. 

—Aţi sosit la timp, domnule Ducu, murmură Florica cu glasul slab. 
Mi-a fost teamă. Şi credeam că nu vă mai întoarceţi. Au trecut două ceasuri 
de la plecarea voastră. Au vrut să-mi ia viaţa? 

—Nu. Gândul lor era îndreptat spre o răpire. 

Tânărul lumină odaia cu făclia adusă. Trase perdelele pentru a nu se 
vedea în afară, apoi aprinse lumânările multe. Florica văzu pete de sânge pe 
covor şi-şi acoperi ochii. Dar Ducu nu avea timp să se ocupe de ea. 
Deschise ușa, merse pe coridorul pustiu și bătu în cea a fetelor. Tinerele 
însoțitoare ale domniţei nu dormeau. Răcnetele de la miezul nopţii le 
alungase somnul. După ce recunoscură glasul cavalerului, deschiseră ușa. 
Ducu le rugă să se îmbrace și să-l urmeze. Câteva minute mai târziu, erau 
cu toţii în odaia domniţei. În vreme ce Irina şi Dana ascultau înmărmurite 
cele spuse de Florica, tânărul își făcu de lucru în jurul buclucaşilor îngeri. 
Încercă în fel şi chip să închidă ușa, dar aceasta nu se supunea. Apoi se auzi 
un țipăt slab al Irinei. 

—Ești rănit, domnule Ducu. 

—Nu cine ştie ce. 

În aceeaşi clipă, Florica sări din pat, uitând că nu are o ţinută 
convenabilă, şi ajunse din doi paşi lângă el. Mâinile ei desfăcură cămașa cu 
multă pricepere, chiar dacă degetele tremurătoare îi atingeau faţa, parcă 
datorită neatenţiei. 

Trecuse un ceas. Încercările cavalerului se dovediră cu folos. Dibăci 
mecanismul care întorcea îngerii pe vechiul lor lăcaş. Ușa era închisă din 
nou. Fetele șterseră petele de pe covor atât cât putură de bine. Dacă n-ar fi 
fost rana lui Ducu, nimic nu ar fi arătat semnele celor petrecute acolo. 
Nimeni nu și-ar fi închipuit că în spatele îngerilor se află o ușă. Chiar ochiul 


cel mai dibaci nu ar fi remarcat-o. Vremea trecea greu, fiindcă somnul nu se 
mai putea apropia de cei din odaie. Fetele se cuibăriseră în pat, una lângă 
alta. Așezat pe un scaun, Ducu aştepta ivirea zorilor. Pusese mobilier mult 
în dreptul îngerilor, astfel că nimeni nu ar fi putut intra pe acolo fără 
greutate și zgomot tare. 

—Aveţi dureri, domnule Ducu? întrebă Florica cu voce mai joasă decât 
de obicei. 

—Puţine, dar sunt obişnuit. La ziuă voi intra pe mâinile pricepute ale 
prietenului Costache. 

—Poate ar fi bine să vă întindeţi alături de noi. Loc e destul. 

—Nici aici nu mi-e rău. 

Fetele săriră din pat și-l culcară silit. Alături, mâna domniţei se lipi de 
el ca din întâmplare. Furat de moliciunea așternutului, tânărul aţipi. Dana și 
Irina nu rezistară nici ele somnului și oboselii. Doar Florica rămase trează. 
Urechea ei la pândă prindea respiraţia uşoară a celui drag. 

„Oare doarme adânc? se întrebă ea. 

Așteptă multă vreme. O ispitea un gând. O pornire căreia simţea că nu- 
i poate pune stavilă. Se aplecă domol ca o părere, și-și lipi buzele de ale lui, 
cu timide opriri. Ducu se mișcă în somn, iar inima ei îngheţă o clipă. Reveni 
în vechea poziţie, folosind zeci de precauţii. Ochii îi străluceau ca 
diamantele șlefuite frumos. Era în ei parcă un strigăt de triumf al bucuriei. 

Ducu se trezi în zori. Lumina zilei luase locul palidelor lumânări. 
Domnița şi fetele puseseră bună rânduială în odaie. Apoi trecuseră alături. 
Costache Caravană tocmai sosise şi era gata să se ocupe de rană. 

—Pe zăbala Zambilicăi! murmură grăsunul. Slabă pălitură de cuţit! 
Pramatia care ţi-a adus un astfel de pocinog a dat la nimereală. Bine că s-a 
întâmplat așa. Bine că ai încăput pe mâinile unui om priceput a tămădui 
spărturile de piele. Am fiert nişte buruieni. Te-am mai oblojit eu o dată cu 
astfel de leacuri. Când le pun pe rană, sunt alinătoare şi plăcute ca 
mângâierea mamei. Oblojeala asta te tămăduiește chiar dacă ai fi cu un 
picior în groapă. 

Spală rana cu rachiu aspru, apoi lipi peste ea o fiertură de frunze și 
rădăcini, ce semănau cu cele ale cartofilor. Usturimea fu atât de cumplită 
încât Ducu îşi mușcă pumnul, ca să nu sloboadă un răcnet ce ar fi 
cutremurat palatul din temelii. 

—Cred că nici n-ai simţit, grăi Costache plin de ifose. Poate nu am eu 
prea multe haruri, dar aici sunt făcător de minuni. Mi-a mers vestea că am 


mâna uşoară ca a fetei la prima întâlnire de dragoste și că repar fără dureri. 
Ei, gata. În câteva zile, spărtura se astupă şi nu mai ai pricini de vătămare 
trupească. Ți-am adus alte haine şi o cămașă. Îmbracă-te! 

— Ce-ai făcut afară? întrebă Ducu. 

—Treabă destul de bună. Am ocolit dealul şi am ieşit din drumul 
castelului. M-am strecurat cu trăsura pe o cale de pădure, mai rea decât mă 
aşteptam. Apoi am deshămat caii și am prăvălit frumoasa trăsură într-o râpă. 
M-am întors târziu. Să fie o jumătate de ceas de când am intrat prin poarta 
cea mare a castelului. Cumplită noapte! Cine să fi aranjat găzduirea 
domniţei tocmai în apartamentul acesta? Dacă stau să judec bine, nu cred că 
să fi fost o simplă întâmplare. 

—Majordomul. Am întrebat-o pe Florica. El i-a recomandat, cu 
căldură, odaia în care ne aflăm. 

—Să fie oare în slujba celor ce au încercat răpirea copilei? 

— Greu de spus. Nu avem nici o dovadă împotriva lui. 

—Pe fesul lui Mahomed! exclamă grăsunul. Nu-mi place castelul ăsta, 
nici de frică. În fiecare slujitor am să văd azi un duşman. Fiecare ungher mă 
va face să fiu atent. Abia aştept să plecăm de aici. 

— Asta va fi mâine în zori. Nu ne putem îngădui să prelungim o vizită 
care pune în pericol libertatea sau chiar viaţa domniţei. 

—Aşa este! Și ce crezi că ar trebui să facem acum? 

—Să mergem la micul dejun, zâmbi Ducu. Apoi îl vom aştepta pe 
împărat. După câte am înţeles ieri, va fi oaspetele nostru la masa de prânz. 
Dar până atunci nu ne vom clinti din preajma domniţei. 

Un sfert de ceas mai târziu, porniră dimpreună cu fetele către cocheta 
sufragerie. Afară, aerul dimineţii se încălzise plăcut. Razele soarelui se 
dezmierdau în ferestre, neruşinate şi vesele. 

La ceasul prânzului, Rudolf, însoţit de arhiducii Maxilimian și 
Matthias îşi făcură apariţia la Krivoklat, înconjurați de puţini slujitori. 
Copitele cailor neastâmpăraţi răsunau plăcut pe dalele de piatră de la 
intrare. Ziua se arăta frumoasă, cu căldură molcomă, lipsită de uscăciunea 
din timpul verii. Slujitorii întinseră masa pe o minunată terasă. Locul acela 
domina parcul și pădurea din jur. Copacii bătrâni, cu coroane mari, parcă 
îngenuncheaseră în fața măreției castelului. În timpul prânzului, împăratul 
se prinse la glumele celorlalți și privea adesea în ochii domniţei, mai 
luminoși ca cerul de primăvară. Chiar Maximilian, de obicei morocănos, 
povesti câteva întâmplări hazoase, fapt ce-i spori farmecul. Doar sprintenul 


Matthias păru ceva mai gânditor. El observase că valahii, recunoscuţi pentru 
veselia lor, erau mai potoliți. 

—Domnule Ducu, spuse el într-un moment de liniște, mi se pare că 
dreapta nu vă foloseşte azi. Arată cam ţeapănă, iar stânga voastră nu are 
îndemânarea celeilalte. Apoi, nu mă pot dumiri. Aţi gustat din toate bucatele 
aduse tinerei prințese valahe. Să fie oare acesta un obicei mai vechi, sau 
unele lucruri vă silesc la prudenţă? 

Toate privirile se întoarseră către tânăr. Mai ales împăratul se arătă 
contrariat. 

—Măria-ta, răspunse tânărul zâmbind niţel ironic, așa cum îi era firea, 
aş prefera să vorbesc despre asta când vom fi mai puţini. 

—Sunt unele temeiuri aplecate spre rău? întrebă împăratul 
încruntându-se ușor. 

—Sunt. 

— Atunci, amânăm după prânz. Păcat! Ziua începuse atât de frumos, 
iar liniştea de aici ne îndemna spre gânduri vesele. 

Isprăviră prânzul tăcuţi, fiecare cu gândurile lui. Îndată după prânz, 
Costache, Chihaia și aghiotantul împăratului ieşiră cu fetele în parc. În jurul 
mesei rămaseră doar arhiducii, împăratul și Ducu. 

— Vă ascultăm, domnule! porunci Rudolf, așteptându-se la cine știe ce 
necazuri mărunte. 

Dar pe măsură ce tânărul povestea întâmplările de peste noapte, 
uimirea și încruntarea sa se arătau mai mari. Matthias zâmbea, socotind că 
părerile nu-l înşelaseră. În schimb, Maximilian era uluit. Simţise de la bun 
început că biserica își avea tainul ei în încercarea de a o răpi din Krivoklat 
pe frumoasa valahă. 

„Ah, socoti el, înalții prelați lovesc fără şovăială! Aceasta e prima lor 
încercare, dar nu şi ultima. Sunt puternici și hotărâți. Cât despre Caravană şi 
Ducu, prevederea lor mă uimește. Adică nu. Nişte oameni ca ei, greu pot fi 
păcăliți. Da! Cu ei, cu prietenii lor ca slujitori şi cu puterea bisericii la 
spatele meu, voi dobândi tronul imperial. Biserica noastră duce, din umbră, 
o politică a ei, condusă de la distanță de mama noastră. Maria de Spania 
doreşte ca Imperiul Austriac să domine Răsăritul şi să-și întindă aripile cât 
mai larg. Un biet prinţişor ca Mihai, ce se vrea rege al Valahiei, va fi 
măturat din drum cu un simplu bobâmac. Chiar dacă-i atât de departe, 
mama noastră domnește de fapt aici prin puterea nevăzută a bisericii. Maria 
de Spania ia hotărâri la Madrid, iar noi ne supunem, fiindcă suntem mai 


slab organizaţi decât biserica. Fratele Rudolf e moale și nehotărât. El 
cedează de fiecare dată, cu toate că o face bombănind. Nu am nimic 
împotriva cuceriri Răsăritului. Ba aş spune că-i în intenția noastră, dar de 
voi ajunge împărat, voi distruge puterea bisericii dintr-o singură lovitură. 
Doar câteva capete dintre cele mai mari ar fi destul să cadă sub loviturile 
viitorilor mei slujitori valahi. Totul făcut în taină și cu multă chibzuială. 
Totuşi, e bine să luăm părţile bune din politica mamei noastre. Ea se arată 
dușmănoasă lui Mihai-vodă, fiindcă vede în el un mare general. Dacă Mihai 
prinde ceva cheag în Transilvania și poate chiar în Moldova, o ţară a 
valahilor sub un astfel de conducător poate fi un obstacol de netrecut în 
calea noastră spre răsărit. În calitatea de viitor împărat, va trebui să-mi 
netezesc de pe-acum drumul către răsărit. Ei bine, mă voi alia cu biserica 
împotriva lui Mihai. Puterea lui trebuie să cadă grabnic, iar la primul pas 
vom pune granițe pe munţii de către Moldova. Al doilea pas va fi pe Nistru 
şi pe Dunăre. Abia atunci vom fi puternici împotriva turcilor.” 

Îşi întrerupse gândurile. Ducu îi invită să le arate coridorul secret. 
Reveniră târziu din vizita subterană. Faţa împăratului nu mai era mânioasă, 
ci gânditoare. Simţea puternica mână a mamei sale, care dorea unirea lui cu 
fiica arhiducelui Carol. Simţea apăsarea aspră a bisericii şi se socotea 
mărunt, fără pic de putere. Nu avea dovezi împotriva cuiva. Cavalerii morţi 
nu-i spuneau nimic după înfățișare. Nimeni nu-i cunoștea cine sunt şi de 
unde vin. Nimeni nu reclamase lipsa lor şi era convins că nici nu o va face. 
Doar un lucru stătea în picioare: atacul împotriva frumoasei copile din 
Valahia. 

—Domnule Ducu, grăi Rudolf cumpănindu-și cuvintele cu grijă, 
regretăm din inimă această întâmplare şi sper să o uitaţi. Trăim vremuri 
grele, când nici împărații nu sunt scutiți de necazuri. V-aţi arătat hotărârea 
de a părăsi Praga mâine în zori. Eu v-aş ruga să mai rămâneţi două zile. 
Adică, atât cât îi trebuie pictorului nostru Frans Franken pentru a isprăvi 
pânza pe care a început să zugrăvească minunata făptură a prinţesei Florica. 
Vom anunţa la Hradčany data plecării voastre spre Valahia, dar asta nu 
înseamnă că eu am renunţat la căsătoria mea cu Florica Pătraşcu. Voi duce 
aici o adevărată bătălie în acest scop, iar când totul va fi după voia noastră, 
vă voi pofti din nou. L-am trimis pe domnul Pezzen ca sol al nostru în 
Transilvania. Însă nu cu mâinile goale, ci cu o sută de mii de taleri. Aceasta 
e suma cu care îl sprijinim pe Mihai-vodă ca vasal şi nou guvernator al 
principatului. Îi purtăm gânduri frumoase, chiar dacă împotriva sa ne vin 


multe plângeri din partea nobilimii şi a comisarului nostru Ungnad. Îi 
dăruim bani pentru întreţinerea oștilor, dar nu-i îngăduim o intrare cu 
armele în Moldova fiindcă le-am dat asigurări polonilor în această privinţă. 

Dibaciul Ducu simţi arsura ultimelor cuvinte, însă nu-și arătă 
nemulțumirea, ci vorbi cu multă viclenie. 

—Măria-ta, vă mulțumim pentru înalta voastră bunăvoință și vă asigur 
că vom fi vasali credincioși. Nu ştiu dacă principele Mihai s-a gândit la o 
intrare cu oști în Moldova, dar ştiu un lucru: Moldova e a valahilor 
moldoveni. 

—Aşa este! recunoscu împăratul prinzându-se în capcana tânărului. 

—Mă bucură întărirea voastră, măria-ta. Şi e limpede că polonii nu pot 
hotărî soarta unei ţări ce nu e a lor. 

Împăratul nu era un ageamiu să nu înţeleagă aluzia. Vorbele tânărului îi 
arătau cu mare fineţe că nici Imperiul Austriac nu poate hotărî soarta 
Moldovei. Tuşi încurcat și-l afurisi în gând pe Ducu. Matthias zâmbi. 
Inteligența tânărului îi făcea plăcere. În schimb, Maximilian sări în ajutorul 
lui Rudolf. 

—Polonii doresc liniște la graniţa lor de sud, spuse el, lăsând a se 
înțelege că și Imperiul Austriac vrea același lucru la graniţa din răsărit. 

— Adevărat! se înclină Ducu. Doresc o linişte atât de mare, încât oștile 
lor au împânzit Moldova. Generalul imperial Basta, care sunt sigur că a 
venit ca prieten al valahilor şi s-a aşezat cu oștile între Crișuri, ar trebui să 
fie neliniştit de intrarea polonilor în Moldova. 

Ducu înţepa cu eleganţă, dar Rudolf nu mai lua seama la fineţea 
iluziilor, fiindcă ştirea se dovedea mai puternică. 

— Sunteţi sigur de prezenţa oștilor polone acolo? întrebă surprins. 

—Noi nu vorbim decât pe lucruri sigure, măria-ta. 

—N-am fost înștiințat, murmură gânditor împăratul. Socot însă că-i 
vorba de ceva mercenari ai gărzilor lui leremia Movilă. Poate despre asta 
vorbiţi. 

—Nu, zâmbi tânărul. Ieremia ţine azi opt mii de călăreți moldoveni, 
şase mii de cazaci pe plată şi patru mii de călăreţi poloni, sub comanda lui 
lan Potoţki, starostele de Camenița. 

—Multă oaste! 

— Multă, măria-ta, pentru gânduri liniștite! Avem ştiri sigure că polonii 
doresc să ocupe întreaga Moldovă, [ara Românească și Transilvania. 


Înțelegerea cu Imperiul Austriac le dă răgaz de linişte pentru a-şi desăvârși 
puterea. 

—Domnule, interveni Maximilian cu asprime, punem la îndoială nu 
cuvintele voastre, ci faptul că daţi crezare unor zvonuri fără temei. Ne vom 
informa. Apoi, ne miră că nu cunoaşteţi intenţiile lui Mihai-vodă de a intra 
în Moldova. Generalul Basta ne-a dat de ştire în această privinţă. 

—Basta? râse Ducu. Se pare că-i un general bun. El petrece de câteva 
luni în compania unor nobili ce urmăresc o răzmeriță în Transilvania. 
Petrece și ne ameninţă, dar nu şi-a înștiințat împăratul despre cele ce se 
întâmplă în Moldova. 

—Măria-ta! se amestecă arhiducele Matthias. Oamenii mei mi-au adus 
unele știri despre prezenţa oștilor polone în Moldova. 

—Şi de ce nu ne-ai spus? întrebă încruntat împăratul. 

—Fiindcă nu știm numărul lor. În schimb, ştim că Mihai-vodă a cucerit 
Transilvania fără sprijinul nostru şi s-a închinat ca vasal cu toată 
sinceritatea. Altul în locul său, poate că nu ar fi făcut-o. Aș propune să nu 
aprobăm intrarea lui Mihai-vodă în Moldova. Să nu o aprobăm fățiș, dar să- 
| îndemnăm a o face până nu va fi prea târziu. Să folosim aceeași viclenie 
cu care lucrează polonii. 

— Avem un tratat, spuse Rudolf nehotărât. 

—Şi-l vom respecta pe faţă, râse Maximilian. 

El intuise temeinicia argumentelor lui Matthias. 

—Ne vom mai gândi, murmură împăratul. 

„E mai bine aşa, socoti Maximilian. Mihai-vodă poate intra în 
Moldova stricând planurilor polonilor. Dar vom avea grijă să nu-l lăsăm pe 
valah a prinde puteri.” 

Când umbrele serii se îngânau cu ultima vlagă de lumină, înalții 
oaspeţi părăsiră castelul Krivoklat, mai îngânduraţi decât veniseră. Doar 
slujitorii păreau a se bucura de farmecul blând al înserării. 

Două ceasuri mai târziu, Maximilian îl primi în palatul său pe un 
cucernic prelat ce răspundea la numele de Peter. Un ins mărunt la trup, cu 
faţa frumoasă și ochii migdalaţi, acoperiţi adesea de gene mai mult decât s- 
ar fi cuvenit. 

—Domnul cu voi, măria-ta! grăi Peter strecurând între degetele grăsuţe 
un șirag de mătănii ieftine. 

—Aţi venit repede, zâmbi arhiducele arătându-i un loc bun de șezut. 


— Totdeauna alergăm la chemarea voastră, răspunse prelatul cu 
simplitate. Suntem datori a asculta poruncile voastre. 

Nimeni nu şi-ar fi putut închipui că umilul Peter dispunea de puteri 
mult mai mari decât Maximilian. Că la o simplă poruncă a sa, mii de 
slujitori ai bisericii s-ar pune în mişcare fără întrebări, fără a cere lămuriri. 
Că mulți dintre înalții demnitari ai Imperiului Austriac își datorau rangurile 
unor lucrări făcute din umbră de către umilul Peter. Arhiducele ştia. Aflase 
de mult că biserica e mai bine organizată decât puterea administrativă. Şi se 
întreba adesea dacă Maria de Spania e în slujba ei, sau o conducea tainic. 

— V-am poftit la noi, spuse Maximilian, pentru a primi binecuvântarea 
voastră asupra acestui vin rar, adus din podgoriile de la Melnik. 
Nădăjduiesc să-l gustăm împreună. Alte scopuri nu avem decât să adâncim 
o prietenie mai veche. Mă apasă unele gânduri ce merită a le discuta între 
noi, fiindcă biserica are puterea de a păstra tainele altora. 

Peter zâmbi cu bunăvoință. Aluzia la unele destăinuiri era vizibilă, dar 
oaspetele nu-și arătă graba de a asculta vorbele arhiducelui, chiar dacă 
degetele sale rămaseră o clipă nemişcate pe șiragul de mătănii. 

— Vinul, grăi el, e lăsat oamenilor pentru desfătare cumpătată. 

Ciocniră împreună, iar Maximilian îi povesti cele întâmplate la 
Krivoklat şi toată discuţia ce se purtase acolo. Ocoli însă cu grijă ştirile 
despre intenţia lui Mihai de a intra în Moldova. 

Peter aflase în zori că încercarea de răpire a prinţesei Florica eşuase. 
Acum ştia totul şi era nedumerit. Își trimisese acolo cei mai buni oameni ai 
săi. Dacă nu ar fi fost dovezile, i-ar fi venit greu să creadă că aceştia 
căzuseră sub cuţitele lui Ducu şi Caravană. 

—Mă bucur pentru prinţesa valahă, zâmbi el cu bunătate. Dacă răpirea 
avea loc, cine ştie ce necazuri ar fi aşteptat-o?! Dar văd că are în jurul ei 
oameni de nădejde. 

„Ce pramatie! gândi Maximilian. Se preface a nu şti nimic. În afară de 
biserică, cine ar fi avut oare interes a o răpi pe copila din Valahia? Dar să ne 
prefacem și noi.” 

— Aşa este, sfinția-ta! Domnii Ducu şi Caravană sunt mai isteți decât 
vulpoii bătrâni. 

—Mda! De ce-i trimite împăratul o sută de mii de taleri lui Mihai- 
vodă? întrebă Peter schimbând vorba. 

— Pentru ca vasalul nostru să-și plătească oștile și să-și mărească 
puterea în principatul Transilvaniei. 


—E bine oare? 

—Nu cred că-i bine. Mihai e un mare general. De va prinde puteri, el 
nu se va sfii să-și întindă granițele mai mult decât credem noi azi. lar 
mâine, Imperiul Austriac nu va mai avea un cuvânt de spus în Răsărit. 

Peter plecă târziu, multumind frumos pentru vinul bun. Ajuns la 
Strahov, se încuie într-o odaie cu doi dintre cei mai apropiaţi colaboratori ai 
săi. Nimeni nu află ce au discutat acolo cucernicii prelați. Doar un singur 
lucru era sigur: Zece călăreţi ieşiră din Strahov cu o scrisoare către doctorul 
Pezzen. lar în acea scrisoare i se poruncea înaltului sol să nu-i înmâneze lui 
Mihai-vodă cei o sută de mii de taleri. Şi cu adevărat, aurul acela nu ajunse 
niciodată în mâinile principelui valah. Avea oare Peter puteri mai mari decât 
împăratul? Cel puţin așa arăta supunerea lui Pezzen. Alţi călăreți porniră 
spre Madrid, cu veşti noi pentru Maria de Spania. Cine şi-ar fi închipuit că 
acolo, în însorita Spanie, se luau hotărâri în vederea asasinării principelui 
valah? 


10 


La Krivoklat, oaspeţii valahi erau gata de plecare spre ţară. Vremea 
frumoasă, bună pentru drum lung şi mai ales primejdiile prin care trecuse 
domniţa Florica se arătau temeiuri dintre cele mai mari pentru o întoarcere 
grabnică. Împăratul Rudolf, arhiducii Maximilian şi Mathias, dimpreună cu 
patru sute de cavaleri, sosiseră la castel în zori. Noua trăsură a domniţei 
aștepta lângă poarta cea mare. Ducu și Chihaia vegheau la buna rânduială a 
ultimelor pregătiri. 

Îmbrăcată în aceeaşi tunică de culoarea cerului, Florica se plimba pe o 
alee a parcului, sprijinită de braţul curtenitor oferit de Rudolf. Vorbele 
dintre ei erau destul de puţine şi nu chiar cele trebuincioase. Împăratul își 
făcuse multe planuri cu privire la ceea ce s-ar cuveni să rostească, dar nimic 
din ele nu mai stătea în picioare. Încerca față de frumoasa copilă o 
timiditate de care nu se putea dezbăra. Se opriră sub coroana unui copac. 
Rudolf o privi îndelung, iar pe chipul său stăruia o vizibilă părere de rău. 
Era hotărât să lupte pentru tânăra valahă, dar avea presimţirea că nu se vor 
mai întâlni. Scoase din buzunar, cam neîndemânatic, ceva bijuterii de mare 
preţ. Un colier, o brățară și o broșă. Le cântări o vreme în palmă, cătându-și 
cuvintele potrivite. Apoi grăi cu vocea uşor tremurătoare: 

—Aş fi vrut să vi le ofer ca dar de nuntă. Din păcate, va trebui să 
amânăm asemenea gânduri şi sper să nu treacă vreme prea îndelungată. 
Cândva, am plătit pentru ele douăzeci şi cinci de mii de taleri. Acum, sunt 
hotărât să vi le vând. Mi se pare totuși că sunt un împărat sărac, zâmbi el, de 
vreme ce plătesc atât de puţin pentru ceea ce voi cere în schimb. 

Cu toată inteligenţa ei sclipitoare, Florica nu-și putu reţine o încruntare 
ușoară, socotind că-i va pretinde un sărut. Și puţin lipsi să nu-i vorbească 
aspru. Dar se înşela. Ochii împăratului cătau spre frumosul ei păr blond. 

—Ce ar putea să ofere o copilă săracă? făcu ea un efort să zâmbească. 

—Mult, spuse Rudolf. 

—Credeţi că gestul ar avea eleganța cuvenită? 

—Cred. E vorba despre o şuviţă din părul vostru. 

—O şuviţă? respiră ea ușşurată. Dar nu am cu ce să o tai. 

— În schimb, am eu. 

— Înseamnă că aţi premeditat asta? 

—Nu putem nega, râse el, parcă înviorat dintr-o dată. 


Cuţitul tăie cu delicate atenţii. Obrajii lui Rudolf, de obicei palizi, se 
înroşiră plăcut, iar faţa sa deveni aproape frumoasă. Cuprinsă de un gând 
greu de lămurit, Florica se ridică pe vârfuri și-l sărută pe amândoi obrajii. 
Rudolf încremeni. Parcă i se oprise inima și încerca o beţie dulce. 

Costache Caravană, care pândea prin apropiere, gata să intervină la caz 
de primejdie asupra domniţei, se opri locului şi făcu ochii mari. 

„Fir-aş al naibii! bâigui el. Dacă n-am chiorât în ultima vreme, dacă n- 
am ceva albeaţă la amândoi ochii, înseamnă că ăia de colo se pupă. Să fiu al 
naibii dimpreună cu Zambilica! Chiar aşa e! Adică, nu. Ea-l pupă. El stă ca 
un nătărău. Pe traista cu ovăz a Zambilicăi! Să-mi fi făcut mie una ca asta... 
Dar credeam că-l place pe Ducu. Nimeni nu a observat mai bine decât mine 
privirile dulci, uşor aprinse ale domniţei când apărea prietenul meu. Mare-i 
grădina lui Dumnezeu! Sunt mai nătărău decât mi-am închipuit și mă pricep 
la muieri, ca măgarul la muls oile.” 

O jumătate de ceas mai târziu, oaspeţii valahi porniră la drum. Trei 
sute de cavaleri îşi aliniară caii frumos şi salutară cu săbiile la ieşirea din 
Krivoklat. Apoi se grupară în spatele convoiului. Alţi o sută călăreau la trap 
ușor dinaintea valahilor. Florica şi Rudolf săltau sprinteni în șeile a doi 
minunaţi cai albi. Arhiducii Matthias şi Maximilian se întreţineau veseli cu 
Ducu şi Costache. 

—Vă aşteaptă drum lung, zise Matthias. 

—Nu cine ştie ce, răspunse Costache. Pentru noi, distanţa de la 
Bucureşti la Praga e mai mare decât invers. 

—Nu înţeleg, râse Maximilian. 

—În schimb, mi se pare că eu am prins ideea din zbor, chicoti 
Matthias. Plecând din Bucureşti spre Praga, valahii au adăugat mereu 
depărtările. Dar la întoarcere, le scad. 

— Așa e, măria-ta! zâmbi Costache. 

Maximilian prinse a discuta cu Rudolf şi Florica. Ducu profită de 
această ocazie şi murmură spre Matthias: 

—Aţi avut dreptate când ne-aţi făcut atenţi asupra unor primejdii ce s- 
ar putea îndrepta împotriva domniţei și vă mulțumim din suflet. Fără 
ajutorul vostru, poate că s-ar fi întâmplat un mare necaz. 

—Faptul că am prevăzut aceasta nu mă bucură, zise Matthias. Mi-ar fi 
plăcut să mă înşel. Aş fi dorit să nu aveţi la noi astfel de neajunsuri. Biserica 
noastră și Maria de Spania nu vă iubesc. Ar fi bine să vă gândiţi la 
asemenea lucruri. Victoria voastră de la Șelimbăr, uluitoare în felul ei, şi 


gândul prinţului Mihai de a uni neamul valahilor v-au adus dușmănii mari, 
fiindcă se urzesc aici alte planuri în privinţa părţii de răsărit a Europei. Şi 
poate că nu numai aici. În ce priveşte căsătoria împăratului cu frumoasa 
copilă valahă, să nu vă faceţi iluzii. Știu că pentru voi asta ar însemna mult, 
foarte mult. Dar, spre adâncul nostru regret, ea nu se va înfăptui niciodată. 
V-aş sfătui chiar să luaţi unele măsuri de prevedere pe drumul de întoarcere. 
Prin frumuseţea ei fără egal, prinţesa valahă reprezintă o primejdie pentru 
cei care au alte gânduri asupra fratelui Rudolf. 

Arhiducele schimbă vorba, observând că Maximilian trage cu urechea 
la discuţia lor. 

—Da, domnule Ducu! râse el. Vorbiţi o nemţească fără cusur. 

—Nu-i vina mea, grăi tânărul, ce prinse ideea din zbor. Mi-am petrecut 
câţiva ani la Viena. 

Aghiotantul împăratului făcu semn de oprire. Mândrii cavaleri se 
aliniară pe marginile drumului şi salutară cu săbiile pentru ultima oară. 
Apărătorile cailor şi armele călăreților străluceau ca niște oglinzi în bătaia 
soarelui. Maximiliam surâse, gândindu-se că nimeni nu i-ar fi stat lui în cale 
la o astfel de căsătorie. Rudolf își luă rămas bun de la Florica, murmurând 
cu multă eleganţă a vorbei: 

—Curtea din Praga pierde azi scurta strălucire adusă de voi. 

—Dar nu-i păgubită, zâmbi domniţa, fiindcă i-a rămas una mult mai 
mare. Aceea a împăratului său. 

În vreme ce Florica lua loc în trăsură alături de Dana şi Irina, Rudolf se 
întoarse către Ducu şi Costache. 

—Domnilor, grăi el, vă admirăm pentru felul în care privegheaţi 
asupra prinţesei voastre și nu ne îndoim că ea va fi la fel de-a lungul 
drumului ce vă aşteaptă. Zece dintre cavalerii noştri vă vor însoţi până la 
granița Transilvaniei și vor intra sub porunca voastră. Iar pentru a întări 
gândurile bune ce vi le purtăm și a răsplăti, măcar în parte, frumosul 
devotament, aghiotantul meu vă va înmâna câte o mie de ducați. La 
revedere, domnilor! 

Ducu și Caravană primiră banii fără fasoane şi chiar cu recunoştinţă, 
fiindcă exista în această privinţă o datină. Împăratul putea dărui fără pricină 
de jignire. 

Curând, micul grup se pierdu pe drumeagul ce tăia în două o veche 
pădure de brad. Văzându-l pe Otto că întovărășşeşte convoiul valahilor, 


Matthias cătă spre Maximilian întrebător. Acesta intui privirea și răspunse 
cu tact: 

—L-am însărcinat pe contele Otto, dimpreună cu opt slujitori, să-i 
conducă pe oaspeţi până aproape de cetatea Lipovei. Drumul nu lipsit de 
primejdii ne-a îndemnat să le arătăm această prietenie. 

Matthias nu-i răspunse, ci cătă îngândurat dinaintea sa. El nu avea de 
unde să ştie că fratele său le plătise lui Ducu și Costache cinci mii de ducați 
pentru o scrisoare ce l-ar fi putut compromite grav. 

Ducu şi Costache călăreau în faţă, bucuroşi că puneau distanţă între ei 
şi curtea imperială de la Praga. Totuşi, grijile lor erau multe. Știau că ele nu 
vor dispărea decât atunci când o vor vedea pe domniţă din nou acasă printre 
ai lor. 

—lată, zise grăsunul Caravană, suntem mai bogaţi decât ne-am fi putut 
închipui. Am plecat la drum cu aur împrumutat și ne întoarcem ca niște 
prinți. Unul dintre cavalerii ce ne însoțesc m-a înștiințat că va plăti, din 
porunca împăratului, toate cheltuielile ce vor fi până la granița 
Transilvaniei. Avem şapte mii de ducați. Va trebui să-i dăm lui Isaia două 
sute patruzeci. Apoi îi mai sunt dator negustorului sibian Izu Klein cinci 
sute de ducați. Adică, suma pe care mi-a luat-o Clement. Asta înseamnă că 
ne mai rămân șase mii patru sute şaizeci de ducați. 

—Nu prea eşti tare la socoteli, râse Ducu. Șapte sute patruzeci din 
şapte mii înseamnă şase mii două sute şaizeci. 

—Crezi? chicoti grăsunul. Se vede treaba că nu ţi-am pomenit despre 
cei două sute de ducați găsiţi în trăsura pramatiilor ce ne-au dat de furcă la 
Krivoklat. 

— Aşa e! recunoscu Ducu. N-ai pomenit. De fapt, cu atât ne-am ales în 
drumul nostru la Praga. Cinci mii de ducați vor intra în mâinile 
vistiernicului Dumitrache. Ţara are mai mare nevoie de ei decât noi. O mie 
patru sute şaizeci îi vom împărţi cu bravii noştri cântăreţi, dansatori şi 
oșteni, fără a uita să le facem parte prietenilor Cae, Chirilă, Sile, Niţă 
Praștie şi părintele Grasa. Nici ei, nici noi nu avem leafă. 

—Bine gândit! aprobă Costache. Oare să fi reușit Cae în drumul său la 
tătari? 

—Cred că da. 

—Și dacă s-au prăpădit? 

—Ar fi cea mai mare nenorocire pentru noi şi neamul nostru. 


Tăcură, furați de gânduri. Purtată de cai harnici, trăsura se mișca 
sprintenă. Domnița Florica şedea cu ochii închiși, dar nu dormea, așa cum 
s-ar fi crezut, ci medita asupra celor petrecute în ultimele zile. Nici fetele nu 
aveau porniri spre o discuţie. Le încerca dorul de ţară. 

„Rudolf e un om de treabă, însă cam neajutorat, gândi domniţa Florica. 
El nu şi-a putut impune voinţa. Mă iubește fără tăgadă. Am simţit lucrul 
acesta. Totuşi, era speriat şi nehotărât. S-a obișnuit cu o viaţă tihnită, plină 
de liniște, lipsită de griji. Nu-i place să lupte. Cedează ușor, de dragul de a- 
şi păstra liniștea. Să fi fost părintele meu în locul lui... Mi-e sufletul greu că 
nu am putut să fac mai mult pentru neamul nostru. Cred că tata a sperat în 
priceperea mea. Din câte îl cunosc pe împărat, căsătoria lui cu mine nu va 
avea loc niciodată. Mi-e sufletul greu, dar simt că mă încearcă bucuria de a- 
mi fi păstrat dragostea pentru Ducu. Doamne-Dumnezeule! se opri brusc 
din gânduri. Despre ce dragoste-i vorba? El nu știe ce-i în inima mea, iar eu 
ştiu prea puţine despre viaţa lui. Oare care i-o fi numele adevărat? Fiindcă 
cel de acum se vede că-i de împrumut.” 


* 


În cea de-a paisprezecea zi, călătorii traseră la un han din apropierea 
Lipovei. Soarele căzuse uşor dincolo de amiază. Hangiul le vorbi 
drumeţilor în graiul românesc, văitându-se că localul său mic nu poate 
cuprinde atâţia oaspeţi. Doar dacă o parte dintre ei ar consimţi să doarmă în 
fânul din poiată. 

Cavalerii împăratului Rudolf se despărțiseră de valahi cu câteva 
ceasuri mai devreme. Numai Otto umbla nehotărât în jurul lui Costache, 
sperând încă să capete scrisoarea stăpânului său. Avea totuşi unele neliniști. 
Oare se vor ţine de cuvânt cavalerii valahi? Caravană parcă-i ghici 
gândurile. 

—Domnule conte, iată scrisoarea arhiducelui Maximilian. 

Cu aceste vorbe, scoase hârtia din buzunar și i-o întinse. 

— Aţi avut scrisoarea asupra voastră la Praga? întrebă Otto uluit. 

—Da, râse Costache. M-a încercat această plăcere. 

—Pe Sfânta Cecilia! gândi Otto. Sunt nebuni, iar noi nişte nătărăi fără 
seamăn!” 

Un sfert de ceas mai târziu, își luă rămas bun de la valahi și porni 
molcom îndărăt, alături de cei opt slujitori. Doar hangiul îi privi cu 
nostalgie, socotind că pierde nouă guri de voinici. 


Oaspeţii mâncară în micuța sufragerie și-și domoliră setea, cumpătaţi, 
cu minunate vinuri de Lipova, atât de frumos, lăudate cândva de jupânul 
Cristache Mutu. 

Plecară în zori. Feţele lor erau vesele. Cotae, Buzău, Guşă Dulce, 
Dudu și ceilalți porniră să cânte cu foc. Găluşcă și Toroipan tresăriră 
fericiți, apoi îşi opintiră glasurile în dulce viers ce semăna a răget. 
Popasurile se răriră vizibil, semn că doreau cu toţii să ajungă mai grabnic 
acasă. Când plecaseră către Praga, pădurile abia erau în mugur. Acum, 
podoaba lor verde aducea locurilor un aer de tinereţe şi prospeţime. 


* 


Erau din nou la Piteşti. Oboseala drumului greu și lung lăsase urme pe 
chipurile lor. Doar Caravană părea neobosit. Dărui celor patruzeci și patru 
de dansatori, cântăreți şi oșteni câte zece ducați de aur. Suma frumoasă 
întrecea cu mult așteptările oamenilor. Tufănel-tatăl și Ciripoi-tatăl 
rămaseră încremeniți când grăsunul cavaler le înmână câte douăzeci de 
ducați. 

—Ar fi bine să treceţi pe la Braşov înainte de a merge la Bucureşti, îi 
povăţui el. Îl găsiţi acolo pe croitorul nostru Izidor Cipai. El o să vă facă 
niște straie mai acătării. Astea, hm, e cazul să le lepădaţi pe undeva. 

Cei doi îl priviră chiorâș, întrebându-se dacă domnul Costache 
mirosise ceva în legătură cu îmbrăcămintea de pe ei. 

Curând, în curtea frumoasei moşii nu mai rămaseră decât Costache, 
Ducu și 'Tufănel. Domnița Florica îi pofti să rămână acolo peste noapte, dar 
cei doi cavaleri erau zoriți să pornească degrabă spre Alba-Iulia. Undeva, 
lângă zăplazul din curte, Irina Zamfirescu şedea de taină cu Tufănel. 

— Domnule, grăi ea cu viclenie, sunt o copilă neştiutoare. Ai putea 
oare să mă înveţi a mă ţine în şaua unui cal? 

—N-ar fi prea greu, răspunse tânărul. Din păcate, mâine în zori voi fi 
pe drum. Ortacii mei au plecat adineauri. Dacă mâine nu mă întorc în garda 
palatului din Bucureşti, se vor ivi pricini de supărare. 

—Ah, aşa e! murmură cu tristeţe Irina. 

Apoi, luminată de un gând, zise cu prefăcută șovăială: 

— Ce-ar fi să încercăm chiar acum? Mi-e teamă de cai, dar cu domnia- 
ta sper să am curajul începutului. 

Neștiind încotro bate frumoasa fiică a marelui boier Zamfirescu, 
Tufănel zâmbi îngăduitor, și porni alături de ea către calul său gata înșăuat. 


Nu-i trecu prin minte că fiica unui boier nu se poate să nu știe a călări 
frumos. Aceasta era doar o datină a pământului. 

—E grozav de înalt, se sperie ea. Și nu văd cum aș putea ajunge în șa. 
Doar dacă ai avea bunătatea să mă ajuţi. 

—Nu-i greu. Băgaţi piciorul în scară şi vă prindeţi cu mâinile de șa. 

— Vai, domnule, sunt atât de mică... 

Tufănel o prinse în braţele lui puternice şi o ridică atât cât era necesar, 
însă Irina făcu o mișcare aparent greşită, alunecă și rămase atârnată de gâtul 
lui, în vreme ce faţa ei fragedă se odihnea pe barba nerasă de multă vreme. 

Tufănel încremeni o clipă. Dar cum în familia sa nu se pomenise vreun 
descendent neghiob, lipsit de harurile inteligenţei, pricepu grabnic, iar 
buzele lui agere nu șezură spre nătângă nepricepere. Irina îi răspunse cu tot 
focul îndelungatei aşteptări, întrebându-se într-o fulgerare scurtă dacă 
pământul e departe de tălpile ei. Apoi, se desprinse cu un gest de mânie și 
grăi aspru: 

— Cum îndrăznești, domnule? 

—Îndrăzneala nu-i a mea, domniță, murmură el, aiurit de dulceața 
sărutului. Cred că ispita a fost mai mare decât puterile gândului nostru. 

Speriat de mânia ei, vru să o aşeze cu picioarele pe pământ, însă 
intenţia nu-i reuşi, fiindcă Irina uitase pesemne a-și lua mâinile din jurul 
gâtului. Şedea atârnată departe de pământ și era convinsă că nici o putere 
din lume n-ar doborâ-o de acolo. Se lipise de pieptul lui Tufănel, ca iedera 
de zid în toiul verii. 

—Să-ţi iei sărutul îndărăt, domnule! murmură, fericită că tânărul nu-i 
vedea faţa în flăcări. 

Tufănel nu se lăsă poftit de două ori. Îi căută gura micuță, lacomă şi nu 
reuși să priceapă că brațele ei deveniseră tari ca oţelul în jurul gâtului 
puternic, dar totuși gât, nu fier. 

Costache Caravană, căruia nu-i scăpa niciodată nimic, privi spre cei 
doi din locul unde era, mijindu-și ochii ca prin lunetă, și gângăvi năuc: 

—Drace! Nu se află sărut pe lume la care să nu fiu prezent. Fiindcă, să 
mă ia naiba, asta fac ăia de colo! Mare minune! Micuța Irina parcă-i 
căţărată pe un turn de biserică. Cum naiba o fi ajuns acolo? Cu aşa 
mândreţe de fată şi cu asemenea zestre, lui Tufănel i-a pus Dumnezeu 
mâna-n cap. Cât despre mine, nimeni pe lumea asta nu cată a-mi stârni fiori 
de dragoste. E drept că sunt cam slut. E drept că-l întrec pe Zambilica în 
timiditate, însă e tot atât de drept că inima mea e la fel de frumoasă ca a 


oricăruia şi că tânjeşte după dragoste ca iarba după roua dimineţii. Din 
păcate, muierile nu văd la început frumuseţea inimii, ci numai a chipului. 

Oftă şi-şi văzu de treburi, fără a presimţi că foarte curând va da piept 
cu o dragoste mai năbădăioasă decât i-ar fi trecut prin minte în visările lui 
cele mai năstruşnice. Puse şeile pe calul său și al lui Ducu, apoi intră în 
casă. Însă nu înainte de a mai privi o dată către cei doi. Totuşi, nu văzu 
mare lucru. Parcă presimţind că sunt observați, Tufănel și Irina trecuseră 
dincolo de cal. 

Ducu şedea gânditor pe canapeaua ce-l adăpostise vremelnic doar cu 
câteva săptămâni înainte. Prin mintea lui treceau imagini de la prima 
întâlnire cu fiica principelui Mihai. Se vedea de la o poştă că era profund 
nemulțumit. Purtarea lui de atunci nu fusese cea mai potrivită. Îşi amintea 
fiecare cuvânt usturător al domniţei. Vinul lui Chihaia parcă-i furase 
minţile. 

Florica intră în odaie gătită cu aceeași rochie din prima zi. Nici șorțul 
alb nu lipsea. Şorţul acela blestemat care încurcase lucrurile. 

—Domnule Ducu, zâmbi ea șăgalnic, regret că plecaţi în seara aceasta. 
Știu că treburi grabnice vă cheamă, aşa cum ştiu că feţii-frumoși nu vor mai 
umbla pe aici multă vreme. 

„La naiba! gândi el. Mă împunge din nou, însă merit. Ea n-a uitat 
purtarea mea neghioabă.” 

Ar fi vrut să-i răspundă la fel de ironic, dar Costache intră în odaie și 
pricepu într-o clipă că nimerise acolo ca Ieremia cu oiştea-n gard. Încercă să 
se retragă, dar prea târziu. 

— Domnilor, mi se pare că trebuie să ne luăm rămas bun, spuse 
domniţa fără a-și arăta nemulţumirea; o parte dintre planurile ce şi le făcuse 
cu viclenie cădeau prin apariţia lui Costache. 

Ducu se ridică. Ar fi rămas acolo chiar ca rândaş dacă asta ar fi fost 
dorinţa ei și mai ales dacă datoria nu l-ar fi îndemnat la drum. 

—Aş vrea să vă mulțumesc pentru grija ce mi-aţi purtat, continuă ea. 

Zicând acestea, îl sărută pe Costache pe amândoi obrajii. Apoi se 
întoarse către Ducu, în vreme ce faţa îi pălea vizibil. Îl sărută întâi pe un 
obraz, dar un gând viclean şi greu de stăpânit duse al doilea sărut, ca din 
întâmplare, pe colțul gurii. 

Costache era departe de a fi chior. După ce scutură vraja sărutului ce-l 
stăpâni o clipă, minţi cu seninătate: 

—Mă duc să pun şeile pe cai. 


După acele vorbe, păşi peste prag mai uşor ca zefirul. Cum nu mai era 
motiv de a întârzia acolo, tânărul porni pe urmele lui. Dar când ajunse la 
ușă, vocea aproape stinsă a domniţei îl opri brusc. 

—O clipă, domnule Ducu! La Krivoklat aţi primit o împunsătură de 
cuţit apărându-mi viaţa și onoarea. Aș vrea să vă dăruiesc ceva. 

Cu un gest pripit, îşi scoase inelul de pe deget şi i-l întinse. Ducu o 
privi în faţă şi rămase uimit de paloarea ei. 

—lar cum e obiceiul când dăruiești ceva, cred că... cred că... va trebui 
să vă sărut din nou. 

Erau unul lângă altul și se priveau de parcă s-ar fi văzut pentru prima 
oară. Ochii lor se căutau lacomi, plini de neastâmpăr. El se aplecă și-i oferi 
obrazul. Dar Florica, știind că timpul lor e măsurat, îşi adună curajul 
necesar şi i se prinse de umeri cu un scâncet ușor. Buzele lui coborâră iute. 
Ale ei aşteptau sfioase. Apoi, uitară de timp. 

—Ai ghicit vreo clipă cât te iubesc? întrebă ea în șoaptă. 

—Da. 

— Când? se răsuci uimită. 

— În noaptea în care m-ai sărutat la Krivoklat. 

—Nu dormeai? încremeni ea. 

—Nu, zâmbi Ducu. Aşteptam să adormi pentru a-ţi fura un sărut. 

— Dumnezeule! 

În strigătul ei era ceva de surpriză, dar şi de triumf. Se ghemui iar la 
pieptul lui, însă o chinuia o întrebare: 

—Ai fi plecat adineauri fără să-mi spui nimic? 

—Aş fi plecat. Ceea ce facem nu ştiu dacă e bine. Principele Mihai are 
alte gânduri în privinţa ta. 

—Nu! strigă ea cu înverșunare. Îmi voi apăra dragostea din toate 
puterile. Nimic nu-i mai sfânt pe lume decât dragostea. 

Costache deschise uşa doar o clipă, fiindcă în cea următoare o împinse 
la loc, murmurând: 

—Pe zăbala Zambilicăi! Ori eu m-am prostit de-a binelea, ori plouă cu 
dragoste pe Pământ. 


* 
Înnoptase de mult când Costache şi Ducu ajunseră la poarta jupânului 


Isaia. Erau grăbiţi a-și plăti datoria. Știau că vor părăsi Bucureștii cu mult 
înainte de a se face ziuă. Auzind bătăi în poartă la ceas nepotrivit, bătrânul 


negustor înjură ca omul ce abia intrase în așternutul călduţ. Dumerindu-se 
apoi în privinţa oaspeţilor, îi pofti în casă. 

— Suntem grăbiţi, jupâne, zise Costache, care nu-i putea ierta faptul că 
le ceruse dobândă la bani. 

— Vai, domnilor! se zborşi acesta. Niciodată nu v-am văzut altfel. 
Parcă vă alungă cineva cu ameninţare crâncenă. Sper totuşi că de data asta 
nu veţi ocoli un ospăț. 

—Altă dată, jupâne, zise Caravană. Ţi-am spus doar că nu ne îngăduie 
timpul. 

—Fie! bombăni celălalt primindu-și banii. Câţi sunt? 

—Două sute patruzeci. 

—Dar nu v-am dat decât două sute. 

— Însă ne-ai cerut patruzeci peste. 

— Știu. M-aţi găsit în toane proaste atunci. Pierdusem cam mult într-o 
afacere nechibzuită. lar domniile-voastre aţi picat aici chiar când eram 
cătrănit rău, ca să nu mai vorbim despre faptul că m-aţi luat cam repede. 
Altfel, de la nişte prieteni vechi nu iau dobândă. Poftiţi patruzeci îndărăt! 

Costache, cu inima lui slabă, se simţi înduioșat. Isaia nu se schimbase, 
după cum bănuise el, ci se dovedea același prieten de nădejde. 

—Cred că am putea să mai întârziem niţel, rosti cu voce caldă. Ce zici, 
Ducule? 

—Aş zice că nu putem respinge o invitaţie atât de frumoasă. 

Lepădară caii şi intrară. Mobilierul frumos, covoarele de preţ 
răspândite în plăcută risipă, argintăria pierdută ici-colo cu pricepere, ca şi 
locuinţa încăpătoare, dovedeau fără tăgadă o stare materială mai mult decât 
bună. Doamna Isaia, înaltă, uscăţivă, cu sprâncenele groase peste faţa 
palidă, dar nu lipsită de frumuseţe, îmbrăcată în straie albe, avea un mers de 
stafie. Chiar și mișcările ei moi întăreau părerea oaspeţilor. Ajutată de tinere 
slujitoare, servi la masă unele bunătăţi ce-l copleşiră cu totul pe Costache. 

—Domnilor, grăi gazda închinând un pahar cu vin, nu ştiu dacă ştirea 
ce v-o dau vă face trebuință. Acum vreo zece zile mă aflam într-o seară în 
vizită la jupânul Calapăr. Se cam făcuse târziu şi eram taman pe punctul de 
a porni spre casă când au picat acolo domnii Cae Indru și Sile Adormitu. 

—Pe şalvarii lui Mahomed! strigă Costache cu ochii strălucitori. Eşti 
un om de aur, dragă Isaia! Pentru asemenea veste ar trebui să te pup, chiar 
dacă eşti aproape la fel de slut ca și mine. Cred însă că-i mai bine să-mi arăt 
astfel de mulțumiri către jupâneasa Isaia. Chirilă Zece Cuţite se afla cu ei? 


—Nu, domnule. 

— Erau veseli? 

—Asta nu pot să ştiu. Ţi-am spus că tocmai plecam. Am aflat însă mai 
pe urmă că în seara aceea s-a pus la cale, pentru toamnă, nunta domnului 
Sile cu Leana lui Calapăr. Tiţa, fata mai mare a jupânului, a avut şi ea un 
peţitor bun. Era un tânăr cu frumoase aplecări spre negustorie. Însă a dat bir 
cu fugiţii. Rar am văzut copile mai zurlii decât Leana și Tiţa. L-au bușşit în 
câteva rânduri pe tânărul peţitor, încât omul s-a lipsit de zestrea uriașă, 
numai să-şi scape trupul întreg. 

—Mda! murmură îngândurat grăsunul, fără să ia seama la spusele lui 
Isaia. Va trebui să-i facem o vizită jupânului Calapăr. Nu mai am liniște 
până nu stau de vorbă cu el în privinţa lui Cae şi Chirilă. 

Și spre mirarea gazdei, care-l ştia pe Costache mare mâncău, acesta se 
ridică sprinten, părăsind alesele gustări fără obișnuitul oftat jalnic. 


* 


În casa jupânului Calapăr ardeau puţine lumânări. Familia bătrânului 
negustor se aplecase către sfânta odihnă de noapte. Doar el mai zăbovea, 
ştiind că somnul îl prinde târziu. Ceva slujitoare făceau rânduiala cuvenită 
după cină. 

Cavalerii bătură în poartă destul de mult până când jupânul Calapăr se 
hotărî a ieşi din casă. Era un ins poate mai mult scund decât lat. Căpăţâna 
lui ţuguiată cobora în creştere groasă către fălci și se isprăvea în bărbia 
dublă, revărsată peste gulerul cămășii cu toate harurile ei. Guşa, ochii mici 
şi nu tocmai aprinși de strălucire, dimpreună cu fălcile frumos ieşite în 
lături, îi aduceau o splendidă asemănare cu un guşter. 

Patru slujitori înarmaţi cu ghioage şi pistoale îl însoţiră la poartă. La 
vreme de noapte, cu toată paza străjilor, pâlcuri de lotri făceau adesea 
călcări. Dar când se dumiriră în privinţa oaspeţilor, bucuria celor din curte 
nu fu mică. Jupâneasa Calapăr se trezi din primul vis al nopţii şi începu să 
se îmbrace, acoperindu-şi slăninile mari cu straie de zi. Faţa ei rotundă ca 
un pepene din care lipsea o felie, mustăţile nu tocmai slăbănoage și fundul 
cât un butoiaș, dimpreună cu mâinile ca două burlane, luau parte la 
sprintena învăluire a trupului. Când toate se petrecură cu bună rânduială, 
jupâneasa alergă într-un suflet la odaia fetelor. 

—Ei, domnule Caravană, sper că acuma te-am prins în leasă, gândi ea. 
Mereu mi-ai scăpat printre degete, dar de data asta nu pleci fără să-mi vezi 


fata. Te-am cântărit adesea din priviri și mi-am dat seama că eşti cum nu se 
poate mai potrivit pentru 'Tiţa. lar neroada asta, dacă nu ia seama la sfaturile 
mele şi nu va şti să-ţi aprindă un fior de dragoste, rămâne fecioară bătrână. 
Ajută-mă, sfinte Antoane, s-o mărit pe neisprăvita mea fetiță!” 

Bine clădite şi sănătoase ca inima gorunului tânăr, fetele se dezlipiră 
greu de somnul dulce al serii. Auzind însă că le-au picat ceva bărbaţi în 
ospeţie, tăbărâră asupra hainelor ca nişte apucate. 

—Leano! grăi aspru jupâneasa. Tu n-ai nevoie să te îmbraci. Eşti 
logodită cu distinsul cavaler Sile Adormitu, iar până la nuntă n-ai ce căuta 
în tovărăşia bărbaţilor. Treci şi te culcă în odaia mea! 

Leana se supuse cam îmbufnată, în vreme ce Tița, ajutată de 
priceputele mâini ale mamei, se gătea să arate cât mai atrăgătoare. 

—Cine sunt oaspeţii? se interesă ea. 

—Domnii Costache Caravană şi Ducu cel Iute. 

— Pe domnul Ducu nu-l cunosc, dar pe Caravană l-am văzut în câteva 
rânduri. Vai, mamă dragă, domnul Costache e frumos ca arhanghelul 
Gavril! 

—Ei, nici chiar aşa să n-o luăm! o domoli jupâneasa. Putem spune că-i 
un bărbat așezat și la locul lui. Cât despre faima numelui său, ea a trecut de 
mult hotarele țării. Bogăția nu cred să-l înghesuie, însă asta nu-i pricină de 
supărare. Avem noi destul. 

—E grăsuţ ca și mine, chicoti fata, fără să ia aminte la spusele mamei. 
Iar la statură cred că mă întrece cu câteva degete. Dar harul lui cel mai de 
preţ e nasul cârn. Eu mă dau în vânt după astfel de bărbați. 

— Vezi să nu te dau eu de toţi pereţii! 

— Vai, mamă, ce rea eşti în seara asta! 

— Rea? Așa e! N-ar trebui să-ți vorbesc astfel. Numai grija ta îmi 
aduce unele vorbe aspre. Ai douăzeci şi opt de ani. Cam mulţi pentru o 
tânără fecioară. Mai ţii minte sfaturile mele? 

—Cu sfințenie, mamă. 

—?Pe dracu! Le-ai uitat adesea, altfel erai măritată de mult. Pe bărbat 
trebuie să-l prinzi în mreje cu bucăţica, nu cu ghiotura. Dacă te arăţi 
năvalnică, bate în retragere. Să fii sfioasă, să ştii a vorbi frumos, dar să te 
pricepi a-ţi arăta harurile cu dibăcie. Să-ţi dezveleşti pulpele până aproape 
de genunchi cu gingașă nebăgare de seamă, sau să te apleci ușor către el, 
însă destul să se vadă prin despicătura bluzei. Dacă vrea să te sărute, faci 
unele nazuri de cuviinţă, fără să-l respingi cu totul. Și mai ales, vorbeşte 


multe despre el şi despre calităţile lui de cavaler. Nici un bărbat nu rezistă în 
faţa unor laude la adresa lui, însă numai dacă sunt meşteșugit împletite. Cu 
cât te arăţi tu mai slabă și mai neajutorată, cu atât să-i găsești lui haruri prin 
comparație. Apoi, zâmbeşte tot timpul, sau să râzi cu hohote la cea mai 
proastă glumă a lui. Asta e, fetițo! Dacă aș fi mai tânără cu ce ştiu azi, 
pâlcuri de cavaleri ar sta la picioarele mele. 

—Sau ar lua-o la goană, râse Tita. 

— Vezi să nu te-ating! 

—Ai, bre mamă, c-am glumit! Crezi că-l aduci pe domnul Costache în 
odaia noastră? 

— Cum te văd şi mă vezi. Îl aduc, chiar de-ar fi să-l port în cârcă. Tu să 
fii la înălțime, fiindcă eu ştiu a mă descurca. 

Jupânul Calapăr discuta cu oaspeţii, bucuros că le putea da vești bune. 
În felul acesta, cei doi aflară că Indru făcuse drum cu folos, iar el şi ceilalți 
prieteni se bucurau de aceleași haruri ale sănătăţii. Ușuraţi după astfel de 
ştiri, cavalerii închinară în cinstea gazdei frumoase ulcele cu ţuică veche de 
prună. 

Când intrară doamna Calapăr și Tiţa, musafirii se ridicară grabnic și le 
prezentară omagiile, mai frumos decât ar fi făcut-o în faţa unor mărimi, 
fiindcă veştile bune le dădeau aripi. 'Tiţa răspunse cu o plecăciune adâncă, 
lăsând privirile către dușumea, aşa cum primise poveţe. În schimb, 
jupâneasa le mulțumi astfel: 

—Plăcută cinste casei noastre, domnilor! Rar se întâmplă ca oameni cu 
ranguri atât de mari și atât de vestiți ca domniile-voastre să ne calce pragul, 
chiar dacă nu suntem negustori mărunți. Cine n-a auzit oare despre Ducu 
cel Iute, acea sabie ca de arhanghel, care l-a trimis în lumea drepţilor pe 
renumitul Rocco Perisini? Copilul de ţâţă, sau chiar unchiașul iertat de 
sfintele păcate lumești, din Maramureş până la Constantinopol, laudă 
isprăvile viteazului Caravană. E drept că mi-am dorit în rugile mele fierbinți 
să am cândva astfel de oaspeţi, dar cine şi-ar fi putut închipui... 

Făcu o pauză mare, lăsând cuvintele neisprăvite, ceea ce presupunea că 
ar fi avut de spus lucruri mult mai mari, apoi se întoarse către Calapăr, în 
vreme ce Ducu își reținu o încruntare. 

— Doamne sfinte, jupâne dragă! Cu ţuică primeşti asemenea oaspeţi? 

Și gândi: 

„Seara, ţuica de prună te moaie şi te face neputincios. Numai vinul 
trezeşte simţurile trupului şi ale inimii.” 


—Tiţo! grăi aspru. Adu la masă din vinul nostru cel bun! E fiica mea, 
domnilor. Cam sfioasă la cei nouăsprezece ani ai ei aproape împliniți. 
Sfioasă, dar voinică şi cu şolduri puternice, ca şi noi. În familia noastră, rar 
s-a întâmplat femeie să nu nască gemeni. 

Calapăr tuși aprig. Ducu zâmbi. Numai Costache prinse a se uita cu 
interes la tânăra jupâniță. Gustară ceva friptură rece și închinară un vin 
auriu, ce încălzea trupul ca o alintare. 

—Ciocneşte, Tiţo, cu domnul Costache! o îndemnă jupâneasa. Rar ai 
prilejul de asemenea cinste. 

După un timp, când vinul făcu minuni spre veselie, doamna Calapăr 
grăi din nou cu frumoasă chibzuială: 

—Se cuvine a vă arăta casa, aşa cum se obișnuiește cu oaspeţi de 
seamă. Domnule Ducu, văd că aveţi vorbă cu jupân Calapăr, aşa că vom 
porni alături de domnul Caravană. Apoi, cu voia voastră, vom face același 
lucru împreună. 

Știind să-şi întindă pânzele către vânt prielnic, nu mai aşteptă 
încuviințarea tânărului și prinse braţul lui Costache. Acesta se ridică supus, 
dar cu părere de rău. Era a doua oară în seara aceea când părăsea o masă 
plină cu bunătăţi. Ajunşi pe coridor, jupâneasa oftă lung, şi zise cu o undă 
de tristeţe: 

—Se cade oare ca un chipeş cavaler ca voi să nu se strângă de pe 
drumuri, aplecându-se către statornică familie? 

—Se cade, răspunse Caravană. Am patruzeci şi unu de ani. Cine s-ar 
mai uita la unul ca mine? 

— Vai, domnule, grăiți cu păcat! Asta-i vârsta cea mai coaptă pentru o 
căsnicie trainică. Cele încheiate de bărbaţi în toiul anilor fragezi nu prea dau 
rezultate și adesea ajung la desfacere. Ah, ce zăpăcită sunt! Vă rog să intrați 
niţel în această odaie cu fiica noastră, care vă va ţine de urât, până 
dereticăm după cuviință! La vreme de noapte, multe lucruri sunt răspândite 
aiurea. Tiţo, fă-i loc domnului Costache! 

Închise uşa după ei şi plecă grabnic, încropind o cruce mare. 

„Poate stă la noi o săptămână sau două, socoti ea. Am să-i las singuri 
adesea, pentru a le da prilej la vorbă de taină. Dacă o place, înseamnă că 
minunea cerului cade a doua oară peste casa noastră. Dar am făcut bine 
oare? Da. Domnul Costache e un cavaler desăvârșit. Nu încearcă el lucruri 
lipsite de cuviinţă. Şi, cu Tița nici nu i-ar merge.” 


Mari fură bucuria şi surpriza lui Caravană intrând în odaia Tiței. Pe o 
măsuţă joasă, cu frumoasă măsăriță lucrată de mână, se aflau aceleași 
bunătăţi ca şi în sufragerie. Nici cuvenita carafă cu vin nu lipsea. Fata îi 
umplu un pahar, îşi puse și ei cam de un deget şi închinară amândoi. Apoi, 
Tiţa se așeză nu departe de el, ferindu-și rochia cu grijă până deasupra 
genunchilor. Costache închise un ochi, îl mări pe celălalt cât îl ajutară 
puterile şi gândi cucernic: 

„Are o mustăcioară aproape cât mă-sa. lar mărarul des de pe pulpe, 
arată că sălășluiesc în ea un milion de tartori.” 

—Domnule Caravană, murmură fata tremurându-și genele cu mult 
sârg și cu aplecare sfioasă, te-am ruga frumos a te îndemna la ceva poveste 
despre isprăvile domniei-tale. Sunt o copilă tare lipsită de știința faptelor de 
vitejie, însă le ascult cu drag, ca pe-o slujbă frumoasă. 

Vinul îl cam încălzise pe cavaler, iar proverbiala lui limbariţă se potrivi 
cu rugămintea gazdei: 

—De! zise el cumpănit. Timpul nu ne îngăduie prea mult, dar nici nu 
pot rezista unei cereri atât de grațioase. Mă gândeam să-ți povestesc ceva 
despre o luptă a noastră cu tătarii. Cred că era acum vreo patru-cinci ani. 
Picasem noi pe malul Buzăului într-o dimineaţă cam pe la sfârşitul lui 
octombrie. 'Tătarii veniseră mulţi, noi puţini. Între oști era apa Buzăului, 
mare și învolburată. Ne uităm noi la ei... 

„Dacă mă aplec spre el şi nu se vede destul prin despicătura rochiei, n- 
am făcut nimic”, gândi Tita. 

Îşi desfăcu iute doi nasturi, luă carafa şi mai turnă un pahar, aplecându- 
se mult, să-și descopere sânii frumoși. Văzând asemenea minunăţie, 
Costache vărsă un sfert din pahar și continuă năuc: 

—... ne uităm noi la ei... hanul la ţâţe... că... Zic eu... 

—Ce frumos povestiți, domnule Costache! Aș sta să vă ascult nopţi 
întregi, grăi ea, speriată că ar putea să spună mai departe chestia cu tătarii. 
M-a încălzit vinul. Și e o zăpuşeală... Oare s-ar cuveni să-mi scot rochia? 

—Fără tăgadă, aprobă Caravană golind paharul dintr-o dată. 

— Totdeauna mi se întâmplă seara aşa. Mă apucă nişte călduri cărora 
nu le pot da de capăt. Domnia-ta ești altfel, tare ca fierul, şi poţi îndura 
astfel de cazne. Dar o biată copilă ca mine... Ce bun sunteţi că mi-aţi 
îngăduit! Ar fi oare de cuviință şi cămașa? 

—Păi tocmai asta e! behăi Costache. Cămașa dă cea mai multă căldu... 
Sfinţi martiri și mucenici! Că și hanul... tot de lumânări... care vezi 


singură... 

— Vai, domnule Costache, să nu atingeţi lumânările! Mi-e frică pe 
întuneric. 

—Dar eşti cu mine. 

—Păi tocmai d-aia... A, nu, nu, domnule! lată că aţi stins patru fără 
voia noastră. Vedeţi că mai e una aprinsă pe scrin! 

Cam trecuse vremea. Jupâneasa Calapăr ieși neliniștită în coridor şi 
tresări. 

— Sfântă fecioară! murmură ea. Au stins lumânările. Nu se vede pic de 
lumină prin fereastră. Vai mie! Dacă află jupânul Calapăr, ne pune sub 
tocător. Da, da, tocătura într-o parte şi rasoalele-n alta. Fir-ar să fie, vorbesc 
anapoda! 

leși repede prin spate spre căsuţa slujitorilor. Unul dintre ei mai 
zăbovise pe afară. 

— Tache, tu eşti? 

—Eu, jupâneasă. Ai nevoie de mine? 

—Am. Tache, tu ai auzit cum sună de frumos doi galbeni alăturați? 

— Cam rar, jupâneasă, dar am auzit. 

—Mda! Dacă vrei să-i simţi în buzunarul tău chiar în noaptea asta, dă 
fuga la părintele Spiridon! Să-l scoli din somn şi să mi-l aduci grabnic! Hai, 
nu te mai zgâi ca nerodul! 

—Și dacă nu vrea la ceas aşa de nepotrivit? 

—Dacă nu vrea? tresări jupâneasa. Dacă nu vrea, îi iei cartea de 
rugăciuni și patrafirul, iar pe el mi-l aduci legat fedeleş. Să-i spui că-i vorba 
de unirea a două suflete. Să vină grabnic, fiindcă-i chestie de viaţă şi de 
moarte. Aleargă, dragul meu! 

— Zbor, jupâneasă. 

— Costache! grăi Tiţa aspru în întunericul odăii. 

—E! răspunse grăsunul, moleşit de căldura așter nutului. 

—A venit vremea să mergi la tata. 

—Aş! E mai bine lângă tine. 

—Mişcă, nu mai face nazuri! 

—Ce naiba să caut eu la taică-tu? 

— Adică, nu ştii ce se cuvine... după povestea asta... cu hanul tătarilor? 
Dacă nu mă ceri de nevastă, te omor! 

„Drace! se trezi Costache înviorat dintr-o dată. De obicei, fetele spun: 
„Mă omor”, chiar dacă nu o fac. Împeliţata asta parcă grăieşte altfel.” 


O jumătate de ceas mai târziu, Costache Caravană, încă năuc, pierdut, 
şedea în genunchi alături de 'Tiţa, sub patrafirul părintelui Spiridon. Ducu, 
înmărmurit, privea faţa pentru prima dată cam nătângă a prietenului său. 
Devenise martor la cununie, alături de slujitorul Tache. Dar cum nu putea să 
mai rabde, ieşi în întunericul de afară și se porni pe un râs turbat, care-i 
scutura toate mădularele. Apoi se opri brusc. Falca îi sărise de pe rosturile 
ei. Îi opinti un dupac, simţi o durere ce-l fulgeră până-n creștet, iar falca se 
aşeză la loc. 

—Dumnezeule mare! murmură el. Costache însurat. Cine şi-ar fi 
închipuit? Când le-oi povesti băieților chestia asta... lată că a venit 
primăvara cu harurile ei de dragoste, care-l pălesc pe om din senin. Însă 
figura asta a lui Costache e de pomină. Cu toate că, dacă mă gândesc bine, 
prietenul meu a cam picat în leasă. Sfântă Născătoare! Când o afla 
principele Mihai... 

Apoi îi pieri zâmbetul, şi îşi aminti de dragostea lui. Știa că-și ridicase 
privirile prea sus. Că Mihai avea alte planuri în privinţa frumoasei lui fiice. 
Oftă şi intră în casă înnegurat. 

E.moţionată până la lacrimi, jupâneasa Calapăr se smiorcăia în toată 
legea. Îl prinse pe Costache la pieptul ei cât o clopotniţă, iar viteazul cavaler 
se supuse nătâng, simțind parcă o liniște binefăcătoare. Și după cât era de 
năuc, după felul cum trecea dintr-o mână în alta, n-ar fi observat nimic dacă 
ar fi intrat chiar în braţele lui Aghiuţă. Nu mai puţin uimit, jupânul Calapăr 
pomenea ceva despre zestrea Tiţei. 

—O casă, patruzeci de mii de galbeni... 

Tăcu, fiindcă nu-l asculta nimeni. Doar Tiţa zâmbea fericită, chiar dacă 
două lacrimi grele cădeau în lungul obrajilor. De fapt, primele de la pruncie 
încoace. Avea și ea pentru cine să se gătească, pentru cine să tremure sau să 
se bucure. Își aflase un rost atât de mult aşteptat. Îl privi pe Costache cu 
ochii luminoși, mari și-l găsi mult mai atrăgător decât chipeșul Ducu. O 
încerca un sentiment de mândrie. Avea un soț cu faimă. Un soţ de care s-ar 
fi legat orice fiică a neamului. Dar mai ales, descoperise în scurtul răgaz că 
el ştie să fie duios şi blând, aşa cum își dorise ea. 

În zori, cei doi cavaleri ieşiră gata de drum. La şeile lor atârnau pentru 
prima oară străiți cu merinde pregătite de mâini drăgăstoase. lar Caravană, 
încă aiurit, auzi vocea soției: 

—Să nu umbli descheiat la gât! Ai putea să răcești. Şi să nu bei apă 
rece când eşti încălzit! 


[> 


„Să te ia naiba, dragă Costache!” gândi Caravană. 

Părăsiră Bucureștii în trapul întins al cailor. Aplecat cu firea spre 
ironie, Ducu deschise gura gata a slobozi unele înțepături, dar o închise la 
loc. Faţa îngândurată a prietenului său îi arăta limpede că n-ar putea să 
guste hazul lor. În câmpia Bărăganului, orzul crescut de vreo două palme, 
verde și proaspăt, plin de vigoare și semeţ, își izmenea săbiile sub adierea 
vântului călduţ. 

—Drace! murmură Costache, parcă mai puţin mohorât. M-am făcut 
şogor cu Sile Adormitu. Poate că în fiecare lucru, omul ar trebui să pună și 
un dram de nebunie, cum zicea prietenul Cae. Din păcate, tocmai el nu ştie 
să-l folosească. Puterea unei țări nu stă numai în muncă sau în fapte de 
vitejie, ci şi în fericirea oamenilor. 

De opt zile se anunţase bal mare la curtea din Alba-Iulia. Slujitori 
harnici alergau pe cai sprinteni prin cele mai depărtate colțuri ale 
principatului şi chiar mai departe, purtând cu ei invitații. Alți slujitori şi 
agere fete dereticau cu sârg în frumosul palat princiar. Primăvara se 
statornicise devreme pe dealurile Transilvaniei, însoțită de ploi calde și 
scurte. Florile piersicilor, smălțuite cu alb și trandafiriu, ieșiseră din muguri 
neruşinate şi dulci, cu poalele sumese în jurul viitorului fruct. Salcâmii, 
căzuţi spre ispita rodului de sămânță, amenințau a-şi desface copcile 
mugurilor. Tufe de trandafiri îngrijiţi, sau cele de măceş de pe câmp, 
desfrânate și îmbietoare în parfumul bobocilor, ori numai în strălucirea 
tinerească a petalelor, cochetau cu ochiul trecătorului grăbit, oprindu-l o 
clipă. Merii îşi înfloriseră coroanele mari, ţesuseră covoare albe la tulpini 
şi-și tremurau frunzele tacticos la cea mai ușoară adiere. Ploile spălaseră 
dealurile și văile. Vântul sau mâna omului dereticase frumos, iar rodul 
pământului venise cu strai de sărbătoare. Liliacul bătut îşi lăsa florile în 
ciorchini grei ca sânii doicilor, iar petalele se deschideau sub îndemnul 
soarelui blând, căpătând altă înfățișare, de faguri. 

Când seara se lăsă domoală pe culmi, când ultima vlagă a soarelui se 
oglindi în limpezimile apelor domoale, parcă a rămas bun, când dealurile se 
lăsară cuminţi către somn, frumoase trăsuri intrară prin porţile larg deschise 
ale palatului princiar. Coborau din ele bărbaţi tineri, cu pantaloni de postav 
strânși pe picior, doamne vârstnice, în mătăsuri de culori închise și cu 
evantaie mari, la adăpostul cărora se puteau spune multe. Femei vioaie, 
prinse pe dedesubt în corsete ca fierul, ce aduceau trupului mijloc de albină, 
iar bărbatului chior năzăriri mincinoase, femei între două vârste, cu vădită 
aplecare către prima, fardate cu iscusința ochiului ager, îmbrăcate, în rochii 
lungi cu volane sau cu trenă, cu bijuterii grele, ce scânteiau plăcut. Dar 
pentru prima oară în istoria lui, palatul principiar primi şi oaspeţi cu totul 
aparte. Erau cei mai dragi invitaţi ai principelui. Fete din Cistei, din Mihalţ 
sau Obreja, din Teiuş sau din Galda, cu iile lor mândre, cusute de harnice 
mâini în amici negru, de sub care pielea trandafirie şi sânii pietroși îmbiau 
privirile, cu poale şi catrințe strânse pe șolduri puternice, cu încălțări 
simple, dar pline de meșteșug. Fete care nu cunoşteau prețul parfumului 
scump sau ieftin, însă purtau cu ele mirosna sfântă de floare de câmp ori de 


salcâm ameţitor în mireasma dulce-amăruie. Tineri cu cioareci turnaţi pe 
picior, cu cămăși scurte, lucrate în arnici la pumnași sau la piept, strânse în 
frumoase şerpare cu inele, purtând pe umerii largi, parcă dincolo de 
voinicie, frumoase sumane de pănură lucrate la piuă. Flăcăi de prin părțile 
Gorjului, subțiri la trup, cu feţe oacheșe și ochi scânteietori, semeţi în 
sprinteneala gândului. Tineri de la apa Buzăului, spătoși, moi în mișcări ca 
vulpea la pândă. Moldoveni cu fețe rotunde, molcomi la grai, cu firi 
mucalite. Oșeni aspri la mers și la chip, mari în grai și aprigi la mânie. Moţi 
cumpătaţi în mișcări, grei la vorbă și dârji, tenaci până-n pânzele albe. 
Bătrâna contesă de Szatmári, umblată prin lume, spunea despre ei: 
„Bretonii, ce sunt fala Franţei în tenacitate şi încăpăţânarea gândului, abia 
dacă le-ar putea fi ucenici moţilor.” Mai erau acolo înalți prelați, sau umili 
slujitori ai celor sfinte, conți și contese, baroni și baronese, mari boieri și 
mândre jupâniţe. Soli de la turci și de la poloni, de la austrieci și franţuji. 
Veniseră de departe domnița Florica, Tița Caravană, boierul Vintilă 
Băicoianu şi nora sa Didina, fostă Tufănel, Irina Zamfirescu şi Dana 
Mihalcea. 

Împărţiţi parcă de mâini nevăzute, nobilii se adunaseră la un loc, 
ascunzându-și disprețul pentru frumosul strai românesc. Dar tinerele fete şi 
voinicii flăcăi opuneau mătăsurilor și postavurilor, parfumurilor și fardurilor 
trecătoare prospețimea dulce și sănătoasă a primăverii. 

Căpitanul Soare, priceput în multe lucruri care cereau har înalt, făcu 
vremelnic oficiul de prezentare a oaspeţilor. Așezat nu departe de tronul 
princiar, pretindea a i se spune numele și rangul, după care le anunţa cu 
voce puternică. Principele dădu semn că primeşte salutul musafirilor. Era o 
ceremonie grea, ce fura o groază de timp, dar Mihai nu putea renunţa la 
plictiseala ei, fiindcă dorea să-i vadă pe oaspeţi mai de aproape. Datina se 
împământenise de veacuri pe la curţile Europei, iar el nu dorea să o strice 
aici. 

Alături de tron, domniţa Florica, îmbrăcată în straie de la Argeș, primi 
încuviințarea să șadă. Cae Indru stătea în picioare, palid, cu faţa trasă, cu 
cearcăne, cu umerii obrajilor subțiaţi. Perechi sau singuratici, în grupuri mai 
mari sau mai mici, musafirii treceau prin faţa tronului salutând adânc. Dar 
năstrușnicul Soare nu-i poftea după rang, ci la nimereală, ceea ce aduse 
unele încruntări. 

—?Paşa Khidr şi ceaușul Husein, soli ai Porții Turcești! strigă el. 


Rotofeiul Khidr, cu sclipiri vesele în ochii inteligenţi, și bătrânul 
Husein, cam vlăguit de ani, veniră în faţa principelui cu plecăciuni 
frumoase. 

—Aduc cu noi pacea marelui sultan și bucuria de a vă vedea, grăi 
Khidr. 

—La care adăugăm vechea noastră prietenie, zise Mihai. 

Apoi gândi: 

„Isteţul Khidr ne va da de furcă la tratative. Cât despre Husein, el e 
umbra celui de acum șapte-opt ani”. 

Khidr se îndepărtă întrebându-se: 

„Ce o fi vrut să spună ghiaurul prin vechea prietenie? Fiindcă între 
valahi și turci nu ţin minte să fi fost astfel de legături, în ultimii ani.” 

—Jupâneasa Tiţa Caravană! 

Principele îşi reținu un zâmbet, amintindu-și povestea lui Ducu, parcă 
de necrezut. 

—Contele Teke Francisc! 

Acesta salută scurt, cu privirea aspră. 

—Eşti supărat, conte? 

—Sunt, măria-ta, răspunse el înțepat. Se cuvine oare să fim anunţaţi 
după alţii ce nu au rangul nostru? 

„Să vă ia naiba, domnilor nobili! gândi principele. Ăsta-i singurul 
vostru ţel.” 

Apoi, socotind că mucalitul Soare cam sărise peste cal, răspunse cu 
dibăcie: 

—Se cuvine, domnule conte. Toți cei poftiţi aici au azi un singur titlu: 
cel de musafir. lată o seară în care oaspeţii vor fi egali. Vorbesc de cei ce 
vor să se prindă în jocul vestitei noastre Periniţe. 

—Deci e un joc? se lumină Teke. 

—Dar ce-ai crezut? zâmbi principele. 

—Contele Albert de Ramonchamp, dimpreună cu domnii Clopin 
Trouillefou şi Claude Charmolue, soli ai regelui Henric al Franţei! 

Principele îi privi cu plăcere. Erau înalţi și subţiri, dar nu aplecaţi spre 
trupuri uscate, ci spre acele haruri ale făpturilor vânjoase, elastice, lipsite de 
osânza nedorită. Se mişcau firesc, degajat, fără fasoane, care scad adesea 
virtuțile. 

—Plăcere, bucurie și surpriză, domnilor! grăi Mihai în nemţește, 
aflând că tânărul conte cunoaște acea limbă. Solii Franţei vin pentru prima 


oară la noi. 

—Dar nu şi pentru ultima, sire, răspunse Ramonchamp cu dibăcie. 

—lată un răspuns pe măsura vestitei voastre curtoazii. Vorbele ne 
bucură, domnule conte. S-a ivit însă un mic neajuns. V-aţi adresat nouă 
acordându-ne titlul de rege. Cred că-i vorba despre o măruntă confuzie. 

—Nicidecum, sire. Henric al Franţei ne-a însărcinat a vă numi astfel. 

— Rege într-o ţară atât de mică? zâmbi Mihai. 

—Mi-aş îngădui, sire, să vă amintesc banalul fapt că Henric al patrulea 
era cândva rege al Navarei, care nu-i nici jumătate din ţara voastră. 

—Știm şi vă mulţumim pentru cinstire, chiar dacă nu ni se potriveşte 
azi! lar vizita voastră de prietenie ne onorează profund. 

— Întâi pe noi, sire, zise Ramonchamp. Dar n-am venit numai din 
adânca prietenie ce o purtăm poporului valah, neam de sânge cu al nostru. 
Această scrisoare a regelui Henric vă va lămuri mai bine decât o pot face 
eu. 

— Îi cunoşti conţinutul? 

—Nu, sire. 

Mihai desfăcu scrisoarea lui Henric și se arătă dezamăgit. 

—E scrisă în limba voastră, pe care din păcate nu o cunosc. Aţi vrea să 
o citiţi în nemţeşte, domnule conte? 

Ramonchamp își reținu o tresărire. Apoi își învălui încurcătura în 
cuvinte de mare fineţe, rugându-se ca principele să înţeleagă: 

—Sire, acolo bănuiesc a fi gândurile intime ale regelui Franţei către 
regele valahilor. Socot că nu avem căderea a le şti. 

Din vorbele contelui, principele intui că sunt în scrisoare unele lucruri 
ce nu pot fi dezvăluite altora. La început, crezuse că-i vorba doar despre 
obișnuita politeţe. 

—Vă mulţumim conte, și vă preţuim delicata reţinere! Cavalerii Cae 
Indru, Chirilă Zece Cuţite și părintele Grasa cunosc graiul vostru. Deci, 
unul dintre ei ne va tălmăci scrisoarea, dar nu acum. Ar însemna să luăm 
prea mult din timpul oaspeţilor noştri. Azi ne vom mulțumi cu cât ne veţi 
spune voi. 

Ramonchamp respiră ușurat şi fericit de inteligența principelui, apoi 
vorbi şăgalnic: 

—Sire, anul trecut la Praga, domnii Cae Indru, Ducu cel Iute și 
marchizul d' Artois ne-au învins cei mai buni spadasini ai Franţei. Vreau să 


zic: cei mai buni spadasini de anul trecut, fiindcă anul acesta avem alţii, 
mult mai buni. Tinerii Clopin și Claude sunt mândria noastră. 

—Marchizul d” Artois? îl întrerupse principele, mirat. Nu avem printre 
români un astfel de titlu şi nume. 

—Ah, e vorba de părintele Grasa! zâmbi contele. Frumoasa lui casă 
din valea Loirei a căzut în paragină. Sunt zece ani de când ne lipsește. 
Regele Franţei se interesează de soarta lui, fiindcă poate uita orice, dar nu 
numele unui mare spadasin. Deci, cum vă spuneam, Henric a fost încântat 
de frumoasa voastră victorie. Atât de încântat, încât vreo câteva săptămâni 
abia ne răspundea la salut. Căci Henric al Franţei poate scuza pierderea unui 
război, dar nu o întrecere de iscusință a mânuirii armelor pierdută de noi. 
Adresându-vă întregul său respect și multă admiraţie pentru școala valahă 
de scrimă, regele vă roagă să ne acordaţi o revanșă. 

—La naiba! sări entuziasmat principele. Începem să-l îndrăgim din 
toată inima pe regele Henric. Puţini s-ar fi gândit la un astfel de lucru. Îmi 
place mândria lui, fiindcă sub ea se ascunde o mare dragoste de neam. Cu 
învoirea cavalerilor noştri, vă stăm la dispoziție când socotiți de cuviinţă. 

—Sire, v-am ruga în seara aceasta, rosti Ramonchamp. Aici sunt mulţi 
martori, care vor atesta victoria voastră sau a noastră. 

—Vă dezavantajează oboseala drumului lung. 

—Nu. Ne-am odihnit cinci zile la Sibiu. 

—Ce zici, nepoate? se întoarse principele spre Cae Indru. 

—Măria-ta, zâmbi el, propunerea domnului conte Ramonchamp ne 
aduce multă cinstire. Anul trecut am avut plăcerea să fac o partidă de scrimă 
cu Pierre Jorat. Marele meu adversar mânuia sabia cu eleganță mai bună 
decât a mea. Dacă am câștigat, socot că nu-i meritul meu, ci al șansei. Am 
avut o şansă ce i-a lipsit domnului Jorat în seara aceea. 

Ramonchamp îl privi uimit, iar în căldura ochilor săi, Cae ghici că şi-a 
câştigat un prieten. 

—Sire, grăi contele, recunosc marea modestie a domnului Cae Indru și 
bunăvoința cu care apără virtuțile unui vechi adversar, însă îmi îngădui a-l 
contrazice cu gând prietenesc. Am stat de vorbă cu domnul Jorat. Mai mult: 
eram acolo când îi răspundea regelui nostru. Ei bine, cu loaialitatea ce i-o 
cunoaștem, Jorat afirma că de la primele schimburi de lovituri a înţeles că 
va pierde. Dar, spre deplina satisfacţie a domnului Indru, îl încredințez că 
tânărul Clopin, ce i-a fost ales ca adversar, depăşeşte cu mult arta lui Jorat. 
La noi se ridică în fiecare an mulţi spadasini de seamă. Sper că şi aici. 


Ultimele cuvinte le spuse cu multă mândrie, iar aluzia la faptul că 
franţujii vor întâmpina aceiași adversari era vizibilă, chiar dacă îi păru rău 
că o făcuse. Înfrângerea de anul trecut nu-l afectase mai puţin decât pe 
Henric. Acesta era motivul ce-l îndemnase a împunge cu fineţe. 

Chirilă Zece Cuţite, căruia îi sărea ţandăra uşor în astfel de ocazii, făcu 
un pas către tron și vorbi cu asprime în glas, aşa cum îi era felul: 

—Măria-ta, domnul de Ramonchamp ne-a dat frumoase vești despre 
anuala primenire a spadasinilor Franţei, fapt ce ne bucură ca prieteni. Sigur 
că noi nu ne putem compara cu marele lor regat, chiar dacă am plăcerea a-l 
anunţa că şi la noi s-au ridicat ceva spadasini în ultimul an. Cum la curtea 
Franţei, Cae Indru a fost preferat în compania domnului Clopin, aș propune 
ca mândrul cavaler Claude Carmolue să-și aleagă adversar între mine și 
tânărul oștean Tufănel. Asta numai în cazul că nu se va opune prietenul 
Ducu. 

„O merit, gândi Ramonchamp. Mi-a răspuns usturător, dar îmi place 
cavalerul acesta. Ba cred chiar că ne asemănăm. Și mie, şi lui ne sare 
ţandăra iute.” 

—Tufănel? se miră principele. Îl ştiam în garda palatului nostru din 
București. 

Îşi reţinu un oftat de dezamăgire. El nu aflase că Tufănel deprinsese 
meşteşug mare după lecţiile luate cu părintele Grasa, uimindu-l adesea pe 
marele spadasin prin îndemânarea și agerimea sa. Dar Tufănel nu câștigase 
numai în arta scrimei, ci căpătase de la Grasa deprinderea de a vorbi şi a se 
purta ca un cavaler dintre cei mai nobili. Acel Tufănel, care cu ani în urmă 
şterpelea în piaţa bucureşteană Zece Mese, devenise un tânăr cu frumoase 
însuşiri. 

—Era în gardă, măria-ta, răspunse Chirilă. Azi însă, el se află aici cu 
unele treburi. 

Chirilă se feri a-i spune de faţă cu atâta lume că-i chemase pe Tufănel, 
Toroipan, Găluşcă şi Ciripoi pentru a întregi vechea gardă de război a 
principelui. Intrarea în Moldova bătea la ușă. 

—Ne  îngăduim să vă alegem pe voi, domnule Chirilă, grăi 
Ramonchamp. Aceasta, fiindcă vă preţuim. 

—Staţi lângă noi, domnule conte! îl pofti Mihai. 

—Dar eticheta? 

— Eticheta o facem noi, şi nu invers. 

Înţelegând că discuţia se încheiase, căpitanul Soare strigă: 


—Contesa Stela și contele Hans Beckembauer! 

„Frumoasă ca un răsărit de soare”, gândi Ramonchamp, cântărind-o pe 
Stela din priviri. 

Tânăra se apropie sfioasă, dar sprintenă în mișcări, și se aplecă plină 
de graţie, în vreme ce fratele său, înalt ca și Cae, însă cu faţa simpatică 
lungă de un cot, aşteptă să-i vină rândul. 

„Logodnica domnului Indru e mai frumoasă decât mi-am închipuit, 
socoti domnița Florica. Iar vărul nostru Cae, pe care îl văd pentru prima 
oară, parcă-i întruchiparea vestiţilor şi falnicilor noştri cavaleri din trecutul 
cuprins în legende şi cântece.” 

— Contele Teleki! 

Înalt şi suplu, cu faţa dulce şi aspră în același timp, cu două cute în 
colțurile gurii, ce nu-i scădeau din farmec, îmbrăcat în veşminte vişinii de 
neîntrecută eleganţă, Teleki avea acel zâmbet plăcut şi adânca simplitate a 
gesturilor, ce-l făcea a-şi câștiga pe loc bunăvoința privitorului străin. lar 
bogăţia lui stârnise adesea frumoase copile de pe la curţile Europei. 

Slujitorii aduseră tăvi grele cu vinuri de soi în pahare strălucitoare. Cu 
îngăduinţa căpitanului Soare, ce conducea petrecerea acelei seri, tinerii și 
tinerele din Cistei, Mihalţ și Obreja porniră să cânte un cântec de slavă al 
pământurilor de pe Târnave. Se pomenea în el despre hărnicia oamenilor şi 
bogatul rod al vestitelor locuri. Despre măreţia și belșugul viilor, sau despre 
dulceaţa apelor domoale şi cumpătate în drumul lor. Sprinteneala cântului 
simplu, fără artificii, stârni admiraţia tuturor. Principele se aplecă spre 
Ramonchamp și zise gânditor: 

— Când cântă, oamenii sunt chiar mai frumoși decât atunci când râd. 

—Sire, răspunse Ramonchamp, credeam că râsul înfrumuseţează 
chipul omului. 

—Și el, zâmbi Mihai. Dar gândeşte-te, domnule conte, că râsul are 
aproape totdeauna o cauză exterioară. Pe când cântecul vine din inima 
omului. 

—Pe Sfânta Barbara! strigă contele, sincer entuziasmat. Frumoasă 
cugetare! Cu voia voastră, sire, o voi nota pentru a i-o spune regelui nostru. 
lar gânditorii noştri vor fi obligaţi să treacă râsul pe planul al doilea. Cel 
puţin, eu nu vă pot contrazice. 

—O! zâmbi Mihai, să nu o luăm chiar aşa. S-ar putea să nu am 
dreptate. Apoi, nu ne-am gândit să faceți atâta caz pentru un lucru aşa de 
mărunt. 


—N-aş fi făcut dacă n-aş fi şi eu un gânditor. Poate unul mai mărunt, 
dar asta nu are importanţă. Cugetarea voastră va face vâlvă la curtea 
Franţei, unde ne îngrijim adesea de ascuţimea spiritului. 

—Noi nu prea avem prilej de astfel de lucruri, murmură principele. Era 
să uit: v-ar conveni să facem întrecerea de scrimă la miezul nopţii? 

—Da. 

Mihai deschise balul alături de frumoasa doamnă Velica, soția 
italianului Genga. Tinere fete sau vârstnice, doamne porniră alături de 
parteneri mai înceţi după vârstă, ori plini de sprinteneala tinereţii. Domnița 
Florica dansa cu Ducu. Dana Mihalcea, cu aerul ei de băiețaș ghiduș, 
pornise alături de Teleki. Tiţa Caravană —cu soţul ei. În lipsa lui Ieremia 
Băicoianu, bătrânul Vintilă îşi pofti nora. Doar frumoasa castelană din 
Obreja fu nevoită să se prindă cu fratele ei. Cae Indru dispăruse brusc din 
marea sală a balului. Dar nu plecase din palat. leşise pe una din minunatele 
terase și respira cu nesaţ aerul înțepător și iute al nopţii de aprilie. Alături de 
el, Chirilă îşi rezemase umărul de zid, încurcat în gândurile sale. Alberta 
Teke lipsea de la balul principelui. 'Trecuseră trei luni de la plecarea ei din 
țară. Tânărul auzise întâmplător că s-ar afla undeva în Bavaria, în vizită la 
sora ei, Marta. Logodna dintre ei fusese ca şi ruptă. Contele Teke îl ocolea 
vizibil, iar el era prea mândru pentru a-i face cuvenita întrebare. 

—Ce zici de solul Poloniei? îl întrebă Cae. 

—Vulpoiul Taranowski? Prea strigă în gura mare că a venit ca prieten. 
Habar nu are despre vizita noastră la tătari. Vom vedea la tratative care sunt 
noile sale gânduri. El încă mai speră că la acest sfârşit de lună, hanul va 
cotropi cu hoarda sa Țara Românească. Dacă ar şti ce i-am pregătit! 

— Aşa e! Totuşi, venirea lui aici într-un moment când crede că ne va 
lua piuitul dintr-o lovitură mă pune pe gânduri. Aș crede că are un scop, 
dincolo de obișnuitele tratative. 

—Și eu gândesc la fel. Poate că vrea să ne afle puterile oștilor. 

— Numai atât? 

—şŞtiu eu? Poate şi gândurile. 

—Ei, asta-i, dragul meu! De asta mă tem. Dar mă bucur că gândim la 
fel. Asta îmi întăreşte bănuiala. Apoi, prea se arată prietenos cu oamenii 
noştri. Dar nu cu oricine. El ştie că planurile adânci le discutăm la sfat de 
taină restrâns. Și mă bate gândul că aici îşi încearcă puterile. Iată că e de 
șapte zile oaspetele nostru. În aceste zile a stat de vorbă cu mulți, însă cu 
Zamfirescu şi aga Leca de câteva ori. 


— Te îndoiești de ei? întrebă Chirilă surprins. 

—Nu, dar în preajma războiului totdeauna deschid ochii împrejur. 

—Crezi că-i cazul să-i iscodim pe cei doi? 

—Nu pe ei, ci numai pe Iaranowski. Locuinţa ce i-am pus-o la 
dispoziţie va trebui supravegheată zi şi noapte. De cum l-am văzut sosind 
aici, nu mai am liniște. Am încercat să cred că zvonurile despre o intrare a 
noastră în Moldova i-a silit pe poloni să-l trimită la noi cu unele ameninţări. 

—Hm! Ce folos au polonii a ne trimite soli, când ei ştiu că în cel mult 
două săptămâni tătarii vor fi în Tara Românească, doborându-ne puterile de 
acolo şi înjumătăţindu-le pe cele de aici? 

— Așa este! Înţeleaptă judecată! 

— Apoi, ce s-ar întâmpla dacă Ieremia Movilă, Sigismund Bathory și 
polonii ar afla renghiul pregătit de noi? 

—Un dezastru, conchise Cae. Dar nu te îngrijora de asta. Eu voi lua 
măsuri în privinţa lui Taranowski. Pe tine te-aș ruga să te ocupi de solii 
turcilor. Pașa Khidr ne-a încântat adesea cu viclenia lui. Acum, n-ar mai fi o 
încântare dacă ne-ar afla planurile. 

—Ce zici, îi batem pe franţuji în seara asta? întrebă Chirilă zâmbind, 
lucru foarte rar la el. 

—Greu, murmură Cae. Mi-e teamă că s-au pregătit îndelung pentru 
revanșă. 

— Altfel nu ar fi făcut atâta drum. 

—Ah, Chirilă! râse tânărul. Mi-ai luat vorba din gură. Totuși, socotind 
bine, ce importanţă are cine va câştiga? De vor birui ei, fala lor nu va fi prea 
mare, fiind ştiută şi prețuită faima scrimei din Franţa. 

—Să nu vorbeşti astfel! se mânie Chirilă. Pentru faima neamului 
nostru, trebuie să câştigăm. 

—Şi eu doresc, numai de ne vor lăsa domnii Clopin și Claude, râse 
Cae din nou, și se bucură în ascuns de dârzenia prietenului său; dar prin 
simplă impresie, socoti că în locul lui Chirilă ar fi trebuit să lupte Ducu. 

După acele vorbe, Indru părăsi terasa. Câteva minute mai târziu, pe 
unul din coridoarele palatului princiar şedea de taină cu Sile Adormitu. lar 
la puţină vreme coborâră pe scări, ieşiră prin poarta cea mare și se pierdură 
pe străzile orașului. Cae reveni singur, destul de târziu, aproape de miezul 
nopţii. Când intră în sala balului, observă că era așteptat. 

—Sire, grăi Ramonchamp, regele nostru v-a trimis în dar zece săbii de 
Toledo. Din dorinţa lui Henric al Franţei, două vor reveni adversarilor 


valahi. Celelalte opt, v-am ruga să le dăruiţi celor mai buni luptători ai 
voştri. Am mai adus cu noi două mii de monezi de aur. Ele vor fi oferite 
câştigătorilor din seara aceasta. Aș propune ca primii să intre în întrecere 
domnii Chirilă și Claude. Sper să câştigaţi, încheie galant, dar faţa lui 
contrazicea vorbele. 

Cei doi ieşiră în cercul mare făcut de trupurile privitorilor. Mulţi se 
urcară pe mese ori pe scaune, dornici să nu le scape nimic. Ramonchamp 
alese două dintre frumoasele săbii de Toledo, renumite în întreaga Europă 
pentru calitatea metalului. 

—O clipă, domnule conte! îl opri principele. Văd că săbiile nu au 
vârfuri boante. Vom aduce altele din sala noastră de arme. Noi nu am înţeles 
o luptă pe viaţă şi pe moarte, ci o întrecere cavalerească. 

— Adevărat, sire! răspunse Ramonchamp. Dar o întrecere cu săbii 
lipsite de amenințare arată a joacă. Dorinţa regelui nostru se îndreaptă către 
o luptă decisivă. Știu că sunt câţiva ani de când la curţile din Europa nu se 
mai folosesc săbii fără apărători. D-aia vă cerem îngăduință. Numai așa îi 
vom şti pe cei mai buni. lar frumoasele dispute dintre cavaleri, totdeauna au 
avut partea lor de risc. 

„Drace! gândi principele. Înseamnă că Henric e pornit rău. Că 
înfrângerea de anul trecut l-a afectat peste măsură.” 

—Asta nu mai hotărăsc eu, ci adversarii voştri, răspunse Mihai, 
văzându-se încolţit. 

A respinge propunerea franțujilor ar fi fost semn de slăbiciune. 

—Primim, răspunse Chirilă aspru. 

—Dacă asta-i voia regelui Henric, îi vom face pe plac, zâmbi Cae. 

Prin sală parcă trecu un fior. Luptele pe viaţă și pe moarte deveniseră 
cu timpul din ce în ce mai rare. 

Claude Carmolue prinse mânerul săbiei cu vădită plăcere și încercă 
elasticitatea lamei şuierând-o prin aer ca pe-o biciuşcă. Îşi lepădară amândoi 
hainele şi rămaseră în cămăși. Erau la fel de înalţi şi de sprinteni. 

—Domnule, zise Claude cu politeţe, am aflat adineauri că virtuțile 
voastre în aruncarea cuţitelor v-au adus multă faimă. E drept că nu am auzit 
nimic despre arta pe care o aveţi în scrimă, dar nu mă îndoiesc o clipă că ea 
e mare. De voi fi învins, de voi rămâne viu și rănit în această întrecere, 
dezamăgirea mea va fi cumplită, însă mult mai mică în comparaţie cu 
admiraţia pentru voi. 


—Domnule, răspunse Chirilă în franceza lui destul de îndoielnică, la 
întrecerea aceasta mă atrage nu faima personală, ci a ţării. Vă întorc 
admiraţia datorată curajului vostru și sper să nu vă dezamăgesc prea mult. 

„Adversarul meu vorbește puţin, gândi inteligentul gascon Claude. 
Asta înseamnă că gândeşte mult. Deci, nu va fi năvalnic, ci chibzuit.” 

Se salutară și porniră lupta. Chiar de la primele schimburi, Claude se 
arătă focos în mișcări, dar cu eleganță neîntrecută. Chirilă îi opuse o artă 
lucidă, sobră şi rece. Privitorii înţeleseră că ședeau faţă-n față două firi cu 
totul diferite. 

Spre deosebire de lupta cu săbii boante, aici asalturile erau mai rare, 
însă cu multă siguranţă în finalitate. Cei doi se studiau îndelung înaintea 
fiecărui asalt. După câteva schimburi aspre, în care făcură săbiile să șuiere 
ca vipera, gasconul înțelese că valahul preferă loviturile din faţă, astfel că 
porni o serie de laterale sprintene şi mlădioase. De două ori sabia lui se 
dezlipi de cea a lui Chirilă, îndreptându-se către piept. De două ori se auziră 
exclamațţii în sală, dar valahul pară calm, în ultima fracțiune de secundă. 

„E mai tare decât mi-am închipuit, socoti gasconul. Deci, vom schimba 
tactica. Vom folosi roata spaniolă, care sper că nu-i cunoscută pe aici.” 

Lucră din nou mult în față. Lamele se împleteau adesea. Apoi, Claude 
făcu parcă morișcă din sabia sa, iar o clipă mai târziu, dintre coastele lui 
Chirilă apăru pe cămașa albă o pată roşie, ce înflorea cu repeziciune. 

—Destul, domnilor! strigă Ramonchamp. E limpede că victoria e a 
noastră. 

—Nici vorbă! răspunse cu asprime Chirilă. 

—Doriţi să continuaţi? întrebă contele uimit. 

—Până-n pânzele albe. 

— Atunci, fie voia voastră! Regula îmi cere să nu mă opun dorinței 
voastre. Din păcate, nu avem dreptul a vă da îngrijiri pe timpul întrecerii. 

—Nici nu le cer. 

„Straşnic bărbat! gândi Ramonchamp. Henric al Franţei va fi încântat 
când îi vom povesti despre dârzenia lui. Cine ar fi continuat lupta cu 
asemenea rană?” 

Începură din nou, iar Claude, sigur de slăbiciunea valahului, deveni 
mult mai insistent. 

„Va trebui să mor aici dacă nu-l înving, socoti Chirilă. Însă va muri 
odată cu mine, astfel că lupta se va termina egală. De nu voi reuși lovitura 


preferată a lui Ducu, mă voi arunca peste el, chiar de mă va ucide, însă nu 
înainte de a-l păli straşnic.” 

„O nouă roată îl va dobor'”, socoti Claude. 

Dar Chirilă nu o primi. Dădea îndărăt pas cu pas și îl atrăgea spre 
laterale înșelătoare. Gasconul renunţă la roată, observând că nu i se mai 
acordă prilejul. Totuşi, nu cu părere de rău, convins că puterile adversarului 
se macină odată cu trecerea timpului. Pata mare de pe cămașa tânărului 
valah și paloarea ce-l cuprindea tot mai mult erau dovezi grăitoare. 

Ducu privea liniștit, calm. El înţelese că prietenul său pregătea cu 
răbdare acea lovitură, ce o încercaseră adesea amândoi. 

Apoi se petrecu un miracol. Sabia lui Chirilă veni brusc în faţă, o 
fandare lungă, iar Claude, printr-o aplecare fulgerătoare spre dreapta, scăpă 
la timp de o împunsătură mortală la gât, dar nu o putu evita pe cea de la 
umăr. Atât de adâncă, încât gasconul scăpă sabia și se prăbuși dimpreună cu 
valahul, care se albise la faţă cu totul. 

—Luptă nedecisă! hotărî Ramonchamp, chiar mai alb decât Chirilă; 
dezamăgirea lui era evidentă. 

Felcerul Zimmermann se aplecă deasupra celor doi şi-i cercetă cu 
atenţie. 

—Rău? întrebă principele. 

—Nu. În trei-patru săptămâni îi pun pe picioare, răspunse 
Zimmermann în nemţește, pentru a înţelege și contele. 

Cei doi răniţi fură scoşi grabnic din sala balului. Felcerul călca 
gânditor în urma lor. 

Sala, ce fusese mai devreme un adevărat viespar, fu cuprinsă de liniște 
adâncă. 

Ramonchamp zise la fel de gânditor ca și Zimmermann: 

—Cu voia voastră, sire, urmează domnii Indru şi Clopin. 

Principele făcu semn de aprobare, dar Cae nu ieşi în cerc. Îl chemă din 
ochi pe Ducu și înainte de a părăsi sala vorbi într-o franțuzească aleasă, cum 
nu se putea auzi decât la Paris. Fiul lui Petre Cercel, fostul domn al Ţării 
Româneşti, șezuse mulţi ani cu tatăl său în capitala Franţei. 

— Domnule Ramonchamp, cum lupta viitoare se anunţă pe viaţă și pe 
moarte, fapt despre care nu am avut cunoștință până adineauri, vă cer 
îngăduinţa de a lipsi un sfert de ceas. Orice om chibzuit își pune în regulă 
rosturile sale dinaintea unei ameninţări. 

— Vă înţelegem și vă așteptăm, se înclină solul Franţei. 


O clipă mai târziu, Cae părăsi încăperea alături de Ducu. Dar nu fură 
singurii. Spre consternarea multora din sală, frumoasa castelană din Obreja 
se desprinse de lângă fratele ei și ieşi pe urmele celor doi. 

În puţine cuvinte, Cae îl puse la curent pe prietenul său cu bănuielile 
asupra lui 'Taranowski și Khidr. 

——lată că fratele Chirilă nu va fi teafăr multă vreme, continuă el. Iar cu 
nebunii ăștia de franțuji, nu se poate şti ce va hotărî viitorul în privința mea. 
Caută-l pe Costache și ocupaţi-vă de asta! 

Stela îi descoperi în ungherul tainic al coridorului. Departe de a fi slab 
la minte, Ducu se mistui grabnic pe scările laterale. Cae şi Stela erau la 
câţiva paşi unul de altul. Lumina nu prea bună le ascundea o parte din 
gesturi. Ea veni nespus de încet. Apoi, brațele îi zburară spre umerii 
tânărului. Rămaseră îmbrăţișați multă vreme. Când reuși să vorbească, nu-l 
îndemnă să nu se bată, ci spuse cu voce tremurătoare, însă dârză: 

—Să nu uiţi, Cae, că de se va întâmpla ceva cu tine, voi muri şi eu! 

O simţi lângă pieptul său încordată şi vitează, chiar dacă lacrimile ei 
cădeau pe faţa lui ca bătăile inimii. 

— Veţi merge în Moldova? întrebă ea șoptit. 

—Da. 

—Când te întorci de acolo, să mă iei de nevastă, fiindcă nu am putere 
să mai aştept! 

—Nici eu, răspunse Cae strângând-o la piept mai tare decât se 
cuvenea. 

Înţelesese bine ultimele ei cuvinte, spuse atât de încet, ca o părere. 
Credea în victoria lui. 

Intrară amândoi în sală. Cae zâmbea, cu ochii subţiați, ca în faţa 
soarelui mult. Ştiindu-se privită de multe femei și bărbaţi, cu ochi aspri în 
faţa unei asemenea necuviinţe, Stela păși palidă, dar plină de mândrie. 

Cei doi cavaleri se întâlniră în cerc. Tânărul Clopin își lepădase haina 
şi arăta strălucitor în cămașa albă, cu frumoase volane la pumnași. Zâmbea 
ca şi adversarul său, iar privirile sale îndrăzneţe, sigure câștigară în sală o 
mulțime de simpatii. 

— Sunteţi gascon? se interesă Cae. 

—Ah, nu! râse Clopin. Breton, domnule. Gasconii sunt spadasini mari, 
dar le lipseşte încăpățânarea noastră. E drept că inteligența scânteietoare 
face casă bună cu ei, însă e tot atât de drept că nici nouă nu ne lipseşte chiar 
cu totul. Mai au gasconii sprinteneală în mișcări și dârzenie, dar greu pot 


egala încăpăţânarea noastră. Când se întâlnesc în încăierare un gascon și un 
breton, mai mare jalea, domnule, continuă el șăgalnic. Dacă nu se găsește 
cineva să-i despartă, rămân încăieraţi până la adânci bătrâneţe. E cunoscut 
cazul unui gascon şi al unui breton care acum câţiva ani, la trei luni după 
isprăvirea războiului, mai şedeau încă încleştaţi unul de altul. Trecea lume 
miloasă şi le punea în gură bucate, dar să-i despartă nu era chip. E drept că 
până la urmă, s-a găsit un dulgher isteţ, care s-a oprit lângă ei, a făcut unele 
măsurători, apoi s-a apucat de treabă, folosind un baros şi ceva pene de 
lemn. Astfel că după o muncă de o jumătate de zi, i-a despărțit bucată cu 
bucată. Isteţimea şi prevederea lui s-au dovedit frumoase, fiindcă fiecare 
mădular desprins îl lega de un ţăruș, în așa fel încât cei doi să nu se poată 
încăiera din nou. Cel puţin, când am plecat noi încoace n-am auzit să fi 
scăpat din legăturile tâmplarului. Văzându-l pe domnul Chirilă, v-am 
asemuit cu gasconii. 

—Sunteţi un tânăr încântător! slobozi Cae un hohot mare de râs. Și 
sper să ne despartă cineva din încăierare, mai ales că la Alba-lulia avem o 
groază de dulgheri. Totuşi, în cazul când ei nu vor reuşi în încercările lor, ar 
fi bine să vă gândiţi la faptul că Henric al Franţei vă așteaptă, iar dacă 
ajungeţi acolo pe vremea urmaşului său, el se va stinge neconsolat. 

— Vai, domnule! râse Clopin. Sunteţi chiar mai fermecător decât îmi 
spunea Pierre Jorat. 

—Ce zic, ce zic? se interesă principele, văzându-i cum se amuză. 

Ramonchamp îi traduse în nemţește, iar mulți din sală izbucniră în 
hohote. Lupta dintre cei doi se anunţa mult mai veselă decât prima. Dar cine 
va învinge şi cum se va termina ea oare? 

Se salutară adânc şi încrucișară săbiile cu gesturi moi, parcă a joacă. 
Dar curând, lamele şuierară mai aspru, amintindu-le spectatorilor ocazionali 
că ele pot aduce moartea. După câteva schimburi de lovituri, date cu multă 
asprime, Clopin gândi încântat: 

„De voi câştiga, faima noastră va fi înzecită, fiindcă mă aflu în faţa 
unui mare spadasin. E drept că pare cam adormit cu ochii lui subțiați de 
gene şi e tot atât de drept că mi se pare cam domol în mișcări, dar Pierre 
Jorat îmi spunea că încetineala acestui domn seamănă cu a unei pisici 
înainte de a se arunca peste pradă. Zău că încă nu ştiu ce să încerc în faţa 
lui! Morişca a văzut-o şi se va feri de ea. Poate creasta de cocoș. Pe asta, 
puţini o cunosc. Oricum, va trebui să câștig, altfel primirea ce ne-o va face 
Henric al Franţei se va transforma într-un sloi.” 


—Aveţi o cămașă frumoasă, domnule! zise Cae parând calm o 
strașnică împungere dată la nivelul pieptului. 

—lar voi, ochii ageri, zâmbi Clopin. Cât despre cămașă, aş îndrăzni să 
mă mândresc cu ea. Nu sunt mulţi la noi și aiurea cei ce ştiu a croi o cămașă 
după forma bustului. Din cauza asta mă costă scump și sper să nu mi-o 
găuriţi. Cel puţin nu la piept, unde un petic se vede ușor. Însă abia acum 
observ că nici pantalonii voştri nu sunt cu nimic mai prejos în eleganţă. 
Trebuie că aveţi pe aici un croitor destoinic. Frumoşi pantaloni! 

Ah, râse Cae, cred că nu veţi cobori atât de jos. Ar fi un mic dezastru. 
Închipuiţi-vă un cavaler cu pantalonii găuriți. 

Ramonchamp nu prididea să traducă. Uitase o clipă importanţa 
întrecerii şi, ca om de mare fineţe a spiritului, se amuza straşnic. Apoi îşi 
aminti. Cătă spre cei doi îngândurat, minunându-se de încetineala lui Cae. 
Sabia sa, parcă aplecată spre lenevie, pica totuși cu regularitate în contră 
peste cea a franţuzului. 

—Nu aţi atacat măcar o dată, spuse Clopin mirat. 

—Nu mi-aţi dat timp să o fac. 

— Vai, domnule, după frumoasele voastre răspunsuri, aş regreta mult 
să pierdeţi! 

—Daţi-mi prilejul să nu regretaţi, zâmbi Cae. 

—Cum? 

—Aruncând sabia. 

Clopin râse din toată inima. Adversarul îi plăcea din ce în ce mai mult. 
Apoi, faţa lui, încă zâmbitoare, căpătă o mică asprime. Ochiul parcă moleşit 
de somn al lui Cae simţi mica schimbare, iar vestita creastă de cocoș, ce 
apărea din câteva lovituri slabe și joase în una înaltă și tare, ca de satâr, 
rămase doar o simplă intenţie. 

„Avea dreptate Jorat, gândi Clopin. Omul acesta parează ușor tot ce-i 
trimit, dar marea lui artă stă în faptul că prevede lovitura următoare. Va fi 
greu pentru mine.” 

Dori apoi să spună o glumă, însă chiar în clipa aceea Cae făcu primul 
asalt. Sprinten ca o nevăstuică, bretonul sări ca dintr-un arc. Totuşi, 
mișcarea adversarului spre stânga îl înșelă, fiindcă în aceeaşi clipă simţi o 
arsură la mâna dreaptă, puţin mai sus de cot. 

—Sunt nemângâiat, rosti Cae fără să zâmbească. lată că frumoasa 
voastră cămaşă are nevoie de un petic. 


— Adevărat, domnule! răspunse bretonul calm. Mă bucur totuşi că 
pielea e abia zgâriată și nu are nevoie de un petic pe care l-aș fi găsit foarte 
greu. Aţi parat adineauri vestita noastră creastă de cocoș. Când lovitura își 
atinge ţinta, uneori despică umărul până la jumătatea osului. 

—A fost o intenţie lăudabilă, chiar dacă nu s-ar fi bucurat din partea 
noastră de prea multă prețuire, zâmbi Cae din nou. 

Zicând aceste vorbe, repetă mişcarea înșelătoare a corpului, iar spada 
sa se înfipse de data aceasta aproape în același loc. 

—A fost o clipă de neatenţie a marelui meu adversar, grăi cumpătat. 

—Da, domnule, răspunse bretonul. Nu mă aşteptam să folosiţi aceeași 
mișcare de două ori la rând. 

—Oprim? întrebă Indru. 

—Ah, ah! zâmbi Clopin. Aţi uitat oare povestea cu gasconul și 
bretonul? Dreapta nu mă mai ajută cum trebuie, însă voi folosi stânga. 

Cae îşi trecu şi el sabia în mâna stângă. 

—Ce faceți, domnule? se supără Clopin. Nu îngădui a fi cineva 
mărinimos cu mine. 

—Nici nu sunt, răspunse Indru. Lucrez la fel de bine ca și cu dreapta și 
nu voi sunteți acela care să-mi porunciţi cu ce mână să lucrez. 

Bretonul îi fu recunoscător. Înţelese curând că valahul minte de 
îngheaţă apele. Cu stânga nu lucra atât de frumos. Totuși, după asemenea 
cuvinte, nimeni nu l-ar fi putut învinui că acceptase un favor. Porni asalturi 
îndrăcite în jurul adversarului, însă nu lipsite de precauţie. 

—Drace! murmură Cae. Parcă abia acum s-a dezlănţuit împeliţatul 
ăsta. 

Scimbară lovituri fulgerătoare. Săbiile lucrau când lateral, în 
ameninţare dintr-o parte, când jos, pentru a se ridica apoi la înălțimea 
pieptului șuierând aspru. O clipă mai târziu, stânga lui Cae sângera vizibil. 

—Cu îngăduinţa voastră, voi trece sabia din nou în dreapta, grăi el. 
Cred că stânga nu mă mai ajută. 

—Ah, domnule, strigă Clopin înviorat de reușită, cred că vom avea 
nevoie de un dulgher! Numai el va putea să ne despartă, fiindcă se cuvine să 
rămânem și noi în legendă. 

Fandă brusc şi uimitor de lung, reuşind să atingă pieptul lui Cae, însă 
nu suficient pentru o rană. Privitorii se înfiorară. Era evident că tânărul 
Clopin ataca mai dezlănţuit și mai sigur pe el. 


Cu toate că zâmbeau adesea, frunţile lor îmbrobonate arătau semne de 
oboseală. Cătând spre ei cu ochi de bun cunoscător, Ramonchamp gândi: 

„Va câștiga cel mai rezistent dintre ei. lar acesta mi se pare Clopin. L- 
am pregătit mult pentru această revanșă.” 

Nu-șşi isprăvi gândurile, fiindcă Indru, cu o paradă-ripostă uluitoare, 
nimeri umărul stâng al bretonului. Sabia din mâna lui Clopin căzu pe dalele 
de marmură cu zgomot aspru, ce trecu prin odaie și prin coridoarele 
palatului ca un fior. 

Ramonchamp tresări. Cae ar fi putut pune piciorul pe ea, încheind 
lupta, dar nu o făcu. Era limpede că nu voia să-și umilească adversarul. 
Bretonul se clătina vizibil, palid și parcă lipsit de vlagă. Făcu totuși un 
efort, îşi adună puterile, și spuse, încercând să zâmbească: 

—Domnule, mândria mă opreşte să ridic sabia, fiindcă nu sunt obișnuit 
să mă aplec după ea. Până azi, nimeni nu mi-a smuls-o din mână. Dar 
încăpăţânarea mea de breton acordă azi puţin credit mândriei. 

Zicând acestea, vru să se aplece. Cae, mai sprinten, i-o oferi. 
Mulţumind frumos, acesta o prinse cu mâna dreaptă, care chiar dacă 
sângera puternic era acum mai bună decât stânga. Indru înţelese că bretonul 
ar muri mai degrabă decât să cedeze. Aşteptă calm asalturile năprasnice ale 
lui Clopin, mirat de mânia ce se citea în ochii lui. 

„Atacă disperat, gândi Cae. Acum riscă mult. Cred că totul. Îi este 
indiferent dacă moare, însă nu înainte de a mă păli cu orice preţ. Ce inimă 
de viteaz!” 

Evită la timp o împungere lungă, din față, care înlemni sala, iar sabia 
lui se desprinse brusc şi intră adânc în umărul drept al bretonului. Sabia 
căzu în acelaşi timp cu Clopin. 

„Dezastru! murmură Ramonchamp. Mă voi întoarce la Paris pe drumul 
cel mai lung, fiindcă nu mai am curajul să-l înfrunt pe Henric al Franţei.” 

Apoi se întoarse către principe şi spuse loial: 

—Sire, a învins cel mai bun. Clopin e găurit ca o sită, însă nu-mi fac 
griji. Bretonii totdeauna au fost mai tari decât fierul. Supărarea mea e 
năprasnică, dar cinstea mă obligă a recunoaște meritele domului Cae Indru. 
Am adus cu noi două mii de monezi de aur. O mie, socot că poate fi 
împărțită frățeşte între domnii Chirilă și Claude. Cealaltă i se cuvine 
cavalerului Cae Indru. 

—Pe care sunt convins că o va împărţi cu viteazul Clopin, grăi 
principele respirând ușurat. 


— Chiar la asta mă gândeam, zâmbi Cae. 

Cercetându-i rănile, Zimmermann respiră ușurat în fața bretonului. 
Frau destul de sus pentru a nu-i face griji prea mari. Cât despre Indru, 
împunsătura din braţul stâng, chiar dacă avea adâncime, putea fi socotită o 
mică zgaibă. Ajutat de tânărul valah, bretonul îşi reveni și porniră cu 
vestitul felcer spre odaia unde Chirilă dimpreună cu Claude primiseră între 
timp unele frumoase îngrijiri. Undeva în mulțime, Stela Cristu închisese 
ochii şi se ruga fierbinte. 

Balul porni din nou. lar faptul că nimeni nu-și pierduse viaţa adusese 
multă veselie. Târziu, când bătrânele doamne picoteau la adăpostul 
evantaielor mari, când tinerii și tinerele fete uitaseră timpul, aplecându-se 
spre dulceaţa dansului, câţiva bărbaţi dispărură pe nesimţite din sală. 

În odaia de lucru a principelui începuse sfat de taină. Erau acolo Cae, 
Radu Buzescu, aga Leca, Soare, Mihalcea, părintele Grasa, Costache 
Caravană, Zamfirescu şi Ducu cel Iute. Pentru întâia oară, lor li se alătura 
Tufănel. Fusese căutat și Sile Adormitu, ce devenise cu timpul un cavaler 
plin de haruri, dar nimeni în afară de Cae, Costache şi Ducu nu știa unde se 
află, iar cei trei nici nu se gândeau să sufle vreo vorbă. 

—Domnule, grăi principele spre Tufănel, te-am primit printre cei mai 
dragi prieteni ai noştri. Ne-ai fost recomandat cu multă căldură. De va fi să- 
i porți recunoştinţă cuiva, ea să fie îndreptată spre protectorul domniei-tale 
Chirilă Zece Cutite. Însă te sfătuiesc să nu-i arăţi multumirea, fiindcă te-ai 
putea alege cu o mustrare. În schimb, are ochi bun. El descoperă adesea 
harurile unui cavaler cu mult înaintea altora. Ne placi, domnule. După 
luptele ce le vom avea în Moldova, s-ar putea să-ți cucereşti un brevet de 
căpitan. Dar nu stă în puterea noastră, ci în harurile domniei-tale. 

Tufănel era când palid, când roşu-pal ca apa la asfinţit sub bătaia 
soarelui. Dori să vorbească plin de cumpătarea cuvântului, însă un gest al 
principelui îl opri. 

—Nu vorbe, domnule. Fapte așteptăm de la voi. Ţara are nevoie de 
fapte. 

Apoi se întoarse către Cae. Faţa lui dezvălui o dragoste neascunsă, 
întărită de cuvintele calde pe care le rosti. 

— Cum e cu mâna, dragă nepoate? 

—Bine, măria-ta. Felcerul Zimmermann parcă-i făcător de minuni. Din 
păcate, e bătrân. Când va pieri el, nu ştiu cine îi va lua locul. 


—Ajutorul său, Ilie din Haţeg, zâmbi Mihai. Zimmermann spune că 
Ilie a început să-l depășească în cunoaștere. Neamţul acesta scump la vorbă, 
rar laudă pe cineva. Dar să trecem la ale noastre. Scrisoarea lui Henric al 
Franţei aşteaptă nedesfăcută. 

Cae luă sulul de hârtie și începu să citească din franceză în română. 

„Sire, vă spun astfel fiindcă un titlu mai mic nu vi se cuvine. Deci, de 
la rege la rege, vă înştiinţez că se apropie un an de când sunt un om trist. Ei 
da, sire. Sunt furios cum n-am fost de mult. Mândrii voştri cavaleri Cae 
Indru și Ducu cel Iute i-au zdrobit pe ai mei într-o întrecere de scrimă. Şi 
asta în văzul lumii. Vă închipuiţi, sire, că abia în urmă cu un an veneau 
ambasadori de la curţile Europei să ne felicite cu părere de rău pentru 
victorii răsunătoare ale cavalerilor mei în dauna lor. Căutam cu sfântă 
ipocrizie să alin durerile ambasadorilor, fiindcă în inima mea jubilam. Azi, 
sire, sunt un biet rege care nu mai poate ridica fruntea cu dulce orgoliu. 
Obţinem aceleași victorii la alte neamuri, dar știu cu toții că avem nași în 
Răsărit. Până când, sire? Am început să mă ocup personal în vederea 
pregătirii cavalerilor mei cei mai buni. Am asistat în fiecare zi la lecţiile 
luate de domnii Clopin şi Claude. Şi, cu toată părerea de rău că nu pot fi 
curtenitor, sper, sire, să-i învingă pe ai voştri”. 

—Cinstit şi deschis la suflet! murmură principele. 

„Sper să-i învingă, sire, fiindcă altfel nu mai am odihnă. Şi doresc să 
nu fiu nevoit a mă bate chiar eu, care nu sunt prea desăvârșit faţă de alți 
spadasini ai mei. De va fi o înfrângere a noastră, voi veni curând în fruntea 
a o sută de spadasini pentru o nouă înfruntare și vom gusta împreună din 
vestitele voastre vinuri. Vă felicit din inimă pentru superba voastră victorie 
asupra cavalerilor mei la Hradčany. 

Sire, adânc mişcat şi fericit de răsunătoarele voastre victorii asupra 
turcilor, tătarilor şi mai ales asupra regretatului principe Andrei Báthory, aş 
dori să vă fiu de folos. Asta cu atât mai mult cu cât prin victoriile voastre 
turcii au slăbit simţitor și azi nu sunt o primejdie pentru Apus. Ambasadorii 
noștri de la Praga, de la Sfântul Scaun și Madrid ne-au dat știri ce vă 
privesc direct. Din știrile adunate, concluziile noastre s-au limpezit destul 
pentru a vă vorbi clar. Împăratul Rudolf, suzeranul vostru vremelnic, e un 
om bun şi inteligent, dar slab ca împărat. El caută liniştea sufletului pentru 
a-şi desăvârși arta de ceasornicar și cititor al misterelor cereşti. Îl 
pasionează mai mult pictura decât plicticoasele treburi ale imperiului. Să nu 
aşteptaţi mare lucru de la el. Fiindcă Rudolf se supune cu teamă unor forţe 


mai mari. lar forțele acestea sunt papa, Maria de Spania şi biserica catolică 
din Imperiul Austriac. Aceste forțe doresc un bastion catolic la granița cu 
Răsăritul. Știu că sunteţi săraci într-o ţară bogată. Sarea, vinul, argintul, 
aurul, grâul şi vitele voastre stârnesc lăcomii mari. Ele nu vă sunt azi la 
îndemână, şi asta-i cauza sărăciei voastre. Turcii au renunțat temporar la 
ele, datorită vitejiei poporului nostru. Dar Apusul va renunța mai greu. 
Turcii au luat de la voi prin forţă. Apusul ascunde forţa sub zâmbet şi vorbe 
mari. Cunoscându-se intenţiile voastre și mai ales harurile de bun general, 
azi ați devenit un obstacol, sire, în planurile celor trei dușmani arătaţi. Se 
urzeşte îndepărtarea voastră şi mi-e teamă că chiar mai mult. Feriţi-vă, sire! 
Duşmanii sunt mari. Chiar noi ne temem adesea a ne atrage mânia lor. Și nu 
uitaţi că Rudolf, cu toate că vă poartă stimă şi admiraţie, cu toate că vă 
prețuieşte mult, va aproba orice împotriva voastră, numai spre a-și păstra 
liniştea. 

Sire, am auzit lucruri mari despre voi şi despre domnii Cae Indru, 
Chirilă Zece Cuţite, Costache Caravană și Ducu cel Iute. Lucruri atât de 
mari şi uimitoare, încât vă discutăm adesea. Iar primul lucru pe care-l facem 
la întoarcerea unui ambasador de la Constantinopol sau Praga, de la Viena 
sau din alte părţi e să ascultăm noi vești despre voi. Dorim din inimă să vă 
împliniţi gândurile de unire totală a românilor și suntem convinși că cel mai 
desăvârşit general al timpului nostru va izbândi într-o cauză atât de nobilă. 

M-ar bucura, sire, să vă cunosc pe voi și pe cavalerii voştri. Aud că 
aveţi o ţară mai frumoasă decât închipuirile îndrăzneţe. Chiar dacă drumul e 
lung, m-aş simţi fericit să o văd şi să ne bucurăm alături de voi pentru 
întregirea ei. 

Al vostru, Henric 

27 februarie 1600” 

—Domnilor, o scrisoare mare, de la un rege mare, grăi principele 
îngândurat. Aş dori să o păstrez pentru nepoţii și strănepoții noştri. Nu pot. 
Contele Ramonchamp mi-a șoptit că o vrea îndărăt, în scop de distrugere. 
Henric al Franţei se fereşte, pe bună dreptate, a-și atrage mânia celor 
pomeniţi în ea. O astfel de dovadă, dacă ar pica în mâini vrăjmaşe, i-ar 
aduce multe necazuri. Am găsit în această scrisoare unele răspunsuri la 
bănuielile noastre. Avem dușmani mari, împotriva cărora e greu de luptat. 
Dar să ne gândim azi la lucrurile mai apropiate. Imperialii ţin cu tot focul să 
aducă regimente nemțești în Alba-Iulia şi în alte orașe. Chipurile, pentru 
siguranța noastră. De fapt, încearcă să ne ia puterea prin viclenie. Comisarii 


lui Rudolf, în loc să ne aducă sprijin, ne studiază fiecare gest. Dintre ei, 
doar căpitanul Mihai Szekely ni se arată prieten, însă puterea lui e mică. 
Celălalt comisar, David Ungnad, visează să fie guvernator al Transilvaniei. 
Acestea îi sunt gândurile. S-a unit cu Farcaş Kornis, cu cancelarul Naprăgy, 
cu nobilii ostili nouă și trimite veşti mincinoase la Praga. Domnilor, 
nobilimea din Transilvania nu prea știe ce vrea. Când a domnit Sigismund 
Bathory, au complotat împotriva lui. Curând l-au preferat pe Andrei 
Báthory, dar după lupta de la Șelimbăr, când nenorocitul principe era fugar, 
nimeni nu l-a urmat pentru a-l ajuta. Apoi s-au închinat nouă, iar azi 
complotează din nou. Îl vor iar pe Sigismund. Ei nu pot înţelege că de vom 
face o ţară unită, puternică, cu legi și ordine bune, cu graniţe tari, marile lor 
averi vor fi în siguranţă, iar ei feriți de a-și teme viaţa. Azi urzesc împotriva 
noastră aproape fățiș. Aș putea să-i tai până la unul şi n-ar fi pagubă mare 
după astfel de trântori, dar mă feresc a o face. Ne-am atrage dezaprobarea 
popoarelor creștine, care nu știu ce urzesc ei aici, însă vor afla că am făcut 
un masacru. Le-am da prilej imperialilor să vină cu trupe împotriva noastră. 
Lucru pe care nu-l dorim în ajunul plecării spre Moldova. Imperialii abia 
aşteaptă un astfel de motiv. Va trebui să ne prefacem a nu înțelege lucrările 
nobililor îndreptate spre răzvrătire. Domnilor, mâine, adică azi, vom duce 
tratative cu polonii şi cu turcii. Contele Andrei Taranowski ne-a fost cândva 
prieten. Azi, el vine la noi tot cu vorbe de prietenie. Să nu uităm însă că 
prietenia e una, iar datoria față de ţară alta. Andrei e viclean și dibaci. El 
vine la noi într-un moment când e sigur că vom fi luaţi de tătari ca din oală 
în Ţara Românească. De ce oare? Care îi sunt gândurile? 

Cae, Ducu şi Costache se priviră cu tâlc. Era limpede că și Mihai avea 
aceleaşi bănuieli ca şi ei. 

—Husein-aga, solul turcilor, ne este cunoștință veche, continuă 
principele. Dar e bătrân și acrit în slujbe. Nu de viclenia lui avem teamă, ci 
de aceea a însoțitorului său, veselul Khidr. La masa tratativelor cu cele două 
părţi, conducerea noastră o va avea nepotul Cae Indru. Vă veţi întâlni cu 
turcii la ceasurile două, iar cu polonii la patru. Domnilor, am lăsat la urmă 
partea cea mai de seamă a sfatului de taină. Azi suntem în douăzeci și unu 
aprilie. Peste trei zile vom porni cu oști spre Moldova. Din tot ce discutăm 
aici, comisarii imperiali vor afla puţin şi târziu. Abia în dimineaţa zilei de 
douăzeci şi patru îi vom înştiința că plecăm spre Moldova. Adică în 
momentul plecării noastre. De vor fi unele trădări și ele vor fi cu siguranţă , 
Ieremia Movilă, Sigismund și polonii nu mai au vreme să facă prea mult. 


Comisarii m-au întrebat adesea despre gândurile mele în privinţa Moldovei. 
M-am ferit a le da răspunsuri clare. Domnilor, împăratul Rudolf l-a trimis la 
noi pe solul său, doctorul Pezzen, cu un ajutor de o sută de mii de taleri. 
Sunt două luni de când solul și banii întârzie undeva pe drum. Ne-ar fi 
trebuit aceşti bani însă nu cred că-i vedem vreodată. Ceva ce nu ştim încă e 
cine l-a oprit pe doctorul Pezzen din drumul spre noi. Poate că puterile 
despre care amintește Henric al Franţei. Un lucru e sigur: împăratul a 
încercat a ne da sprijin, dar solul său nu s-a grăbit să ni-l aducă. Pezzen nu 
îndrăzneşte a se ridica împotriva stăpânului, refuzând a ne da banii. Deci e 
limpede că asupra solului au căzut puteri mai mari decât ale împăratului. În 
privința Moldovei, Ducu cel Iute ne aduce veşti mari de la curtea din Praga. 
Împăratul s-a opus la început gândului nostru, legat de unele tratate cu 
Polonia. Ei bine, cine credeţi că a sărit în sprijinul nostru? Vechiul dușman, 
domnilor. Arhiducele Maximilian. Oare să fi devenit el peste noapte un 
prieten atât de mare? Greu de crezut. Socotim mai degrabă că imperialilor 
le convine să scoatem Moldova de sub nasul polonilor, care aproape au 
cotropit-o. Deci, fără a mişca un deget, imperialii sunt convinși de o afacere 
strălucită. Fiindu-le vasali, Moldova va intra firesc sub suzeranitatea lor. lar 
celor ce au alte scopuri decât noi aici, nu le va fi greu a le răspunde 
polonilor că am intrat în Moldova fără aprobarea curţii din Praga. Nepoate, 
doreşti să spui ceva? 

—Da, doamne, răspunse Indru, mulțumit de pătrunzătoarea clarviziune 
a unchiului. 

— Te ascultăm. 

—Un lucru e limpede, grăi Cae. Azi se urzește clar îndepărtarea 
principelui din principatul Transilvaniei. În ziua de douăzeci şi patru aprilie, 
adică atunci când vom anunţa plecarea noastră spre Moldova, această 
ameninţare va cădea brusc. 

—Vorbeşti în șagă, sau nu înţeleg eu? se amestecă banul Mihalcea. 
Oare se va întâmpla o minune? 

—Nici vorbă, râse Cae. Se vor întâmpla două lucruri fireşti. Întâi, 
imperialii vor înceta urzelile, convinşi că ne vom frânge gâtul în faţa 
bunelor oşti polone și moldovene. Deci, vor scăpa de noi printr-o lovitură 
dată de alţii. Și nimeni nu-i va învinui că ne-au cauzat pieirea, mai ales că 
hotărârea lor oficială este împotriva intrării noastre în Moldova. Apoi, 
urzelile vor înceta fiindcă există şi altă latură în gândurile lor. Adică, ar fi o 
şansă de a scoate Moldova din mâinile polonilor pentru ei. Aceste două 


motive ne vor aduce liniște pe timpul campaniei din Moldova. Liniște din 
partea suzeranilor, căci nobilii scăpaţi de sub observaţia noastră se vor 
întări, gata de răzvrătire. 

—Bine spus, nepoate! aprobă principele. Imperialii vor aştepta și vor 
amâna lucrările lor de a ne scoate din Transilvania cu forța sau cu daruri. 
Vor aştepta să vadă ce se întâmplă. Fie că pierim, fie că ne întoarcem 
victorioşi, pentru ei câștigul e sigur. Dar de vom învinge, vor lucra cu mai 
mult sârg să ne piardă. Cred chiar că sunt fericiți de gândul nostru spre 
Moldova, pe care ei nu au putinţă să o ia fără o încăierare cu oștile Poloniei. 
Şi zău că marele hatman Zamoyski le-ar da de furcă. Domnilor, înainte de a 
vă înfățișa puterea noastră şi planul atacului, se cuvine a vorbi despre cele 
înfăptuite aici în doar câteva luni de domnie. La ultimul nostru sfat de taină, 
Chirilă, cu dârzenia şi curăţenia lui sufletească, ne-a acuzat de greşeala că 
stăpânim două ţări, cu două capitale, cu limbă oficială deosebită, cu oști şi 
legi separate. El susținea atunci că numai după ce vom înfăptui o unificare 
deplină a celor două ţări române va fi vremea să o ocupăm pe ultima. 
Înţeleaptă judecată! Da. Avea dreptate. La asta m-am gândit și eu adesea, 
dar timpul nu ţine cu noi. Nu avem vreme să amânăm. În scurtul nostru 
răgaz de domnie aici, limba oficială a Transilvaniei a devenit cea 
românească. Firesc, fiindcă marea populaţie a principatului stăpână de drept 
aici de veacuri o formează românii. În Dieta Transilvaniei am adus boieri 
români, iar Teodosie Rudeanu împlineşte azi dregătoria de logofăt pentru 
cele două ţări. Biserica ortodoxă de aici şi-a primit conducător român. 
Dintre boierii noştri am numit pârcălabi în cetăţile principale şi juzi în 
fruntea unor orașe. Poate nu-i mult, dar nici timpul care s-a scurs de la 
Șelimbăr încoace nu-i lung. Abia câteva luni. lată, domnilor, că frumoasele 
idei ale lui Chirilă au început să prindă viaţă. Însă până la unificarea 
deplină, cu legi peste tot, cu o singură oştire şi o singură capitală mai avem. 
O unificare nechibzuită pas cu pas poate răsturna tot ce am clădit. Nu avem 
nevoie de răzmeriţe. Totul trebuie făcut în timp și cu tact. Din păcate, așa 
cum am mai spus, timpul nu ţine azi cu noi. Vrăjmăşia imperialilor, ce se 
doresc stăpâni aici, nu ne mai dă răgaz. Chiar mă întreb: cum de nu au 
pornit până acum cu oști împotriva noastră? Acestea sunt cauzele care nu ne 
îngăduie a amâna intrarea în Moldova. lar de nu o facem azi, când avem 
prilejul, nu știu de mai putem altă dată. Dacă vrem să ne împlinim visul 
nostru vechi, dacă vrem să fim binecuvântaţi de urmași, cărora le suntem 
datori mult, acum e momentul să intrăm în Moldova. 


Tăcu o clipă, încercând să-și adune gândurile. Vorbise cam mult și nu 
era în firea lui. Apoi continuă: 

—Pe timpul cât vom lipsi, logofătul Teodosie Rudeanu ne înlocuieşte 
ca regent, ajutat de banul Mihalcea și comisarii imperiali. Îi vom porunci lui 
Rudeanu să stea cu ochii pe acești comisari. Mai ales pe Ungnad. Nicăieri 
nu se vor putea mișca fără aprobarea lui Rudeanu. Sigur că domnii comisari 
au să urle indignaţi, cu strigăte până la cer, iar noi îl vom certa pe Rudeanu 
prin scrisori. La viclenie viclenie. Prieteni, Cae, Chirilă, Grasa şi Sile 
Adormitu au adus neamului unele servicii de mare preţ. Întâi, am primit un 
împrumut de optzeci de mii de ducați de la negustorii din Sibiu. În felul 
acesta, plătim o parte din lefile oștilor și acoperim ceva din cheltuielile 
drumului spre Moldova. Dar cea mai mare înfăptuire a lor, stă în faptul că 
au întors lovitura tătarilor de la Țara Românească asupra polonilor. La 
ceasul în care vorbim, două mii de nogai urcă spre Polonia. lată deci că 
marele hatman Zamoyski nu va putea goni spre Moldova, fiind ocupat să se 
apere. Mai mult: în prima zi a lunii mai, o mie de tătari sub comanda 
vestitului Mîrza îl aşteaptă pe Cae Indru lângă satul Slobozia, pe Nistru. 
Mirza va intra în Moldova, dar nu cu jaf, ci cu buzduganul împotriva oștilor 
polone aflate acolo. Pentru astfel de lucrare, ce întrece prin măreție multe 
fapte din istoria popoarelor, lui Sile Adormitu i-am semnat un brevet de 
căpitan. Părintelui Grasa, care ne-a vestit hotărârea de a se întoarce acasă 
după luptele din Moldova, îi dăruim o trăsură, o sabie de Toledo, şase cai şi 
cinci mii de ducați. Pentru Cae şi Chirilă ne-a rămas puţin. Doar 
recunoştinţă. Şi acum, domnilor, iată oștile ce le avem azi: oştirea 
Bucegilor, cu cinci mii de tineri îmbrăcaţi în roșu. Oştile Jiului și 
Mehedinţilor, cu patru mii. Tătarul Mirza cu o mie. Volaoschi, Braniţchi, 
Ocesalschi şi Rostopcea aduc două mii nouă sute șaptesprezece călăreţi și 
pedeștri. Unguri, o mie, sub comanda lui Grigore Mako. L-aş fi vrut în 
fruntea lor pe Bogati, care a dovedit împotriva noastră la Șelimbăr că-i un 
mare căpitan. Dar el nu ne aparţine şi se află în tabăra generalului Basta. 
Anghelache și Lupu comandă o mie patru sute cincizeci și doi de călăreți. 
Sârbii Petcu şi Necula, viteji ca nişte diavoli, o mie şase sute opt. Jivca 
Roșul, Mirda lanoș, Nedelcu şi Radu patru mii de trabanţi grei ca dealurile 
ce nu pot fi umite din loc. Căpitanul Soare a strâns o mie două sute de 
moldoveni, sătui de jugul lui Ieremia şi al polonilor, dornici de unirea 
neamului. La care mai adăugăm două mii de cazaci, o mie trei sute de sârbi, 
o mie două sute de secui aflați în leafă mai veche, oștile Bucureștilor cu 


cinci mii, și ale Buzăului cu trei mii. Adică, un total rotund de treizeci și 
cinci de mii. Acestea ar fi forțele de care dispunem azi. Și acum, planul 
nostru: Să ridicăm întreaga oaste spre Moldova, ar fi o greşeală de neiertat. 
Va trebui să fim chibzuiţi. Zamfirescule! 

—Poruncă, măria-ta! 

—Pleci mâine seară în Oltenia, la satul Crăiţa. Oșştile Jiului şi ale 
Mehedinţilor intră sub comanda ta. lată împuternicirea scrisă. La 25 aprilie, 
te ridici cu ele cât mai în taină, spre Munţii Apuseni, şi, după cuviinţa 
înţelepciunii tale, vei alege loc de popas la marginea câmpiei Zărandului. 
Iscoadele voastre să urce pe Crișuri şi să vă dea semn, de vor fi mișcări ale 
generalului Basta. Dacă vine cu oști, muriţi în faţa lui, dar nu-l lăsaţi! Să 
ceri ajutor prin curieri de la populaţia Olteniei și să ne vestești grabnic! 

—Aşa va fi, măria-ta! se înclină Zamfirescu, iar faţa îi strălucea de 
bucuria neascunsă. 

— Mihalcea! 

—Poruncă, doamne! 

—Trimiţi ştafete la Bucureşti, mâine după scăderea soarelui. Alte 
ştafete se vor opri în Bucegi și vor lua două mii de roșii, ce vor goni către 
Giurgiu ca nălucile. Să rămână în pădurile din lungul Dunării, între Cîrna 
Mică şi Corabia. Nicolae Pătrașcu, fiul nostru, va ţine pe picior de război 
oștile Bucureştilor. Asta, pentru siguranţa către turci. Iată împuternicirile 
scrise. 

Tăcu o clipă, cercetându-și hârtiile și planurile cu grijă, apoi grăi: 

—lată că ne mai rămân șaptesprezece mii de oșteni. Ieremia, 
Sigismund și lan Potoţki au azi cu o mie mai mult și poate că se vor mai 
aduna încă două-trei mii. Oștenii grei ai polonilor, meşteri buni la războaie, 
vor pune stavilă mare. Mai au cazacii, sprinteni ca argintul-viu şi îndrăzneţi. 

—Cam mulţi, doamne, interveni Leca. 

—Aşa-i, prietene! răspunse principele râzând. Mulţi și buni luptători, 
dar azi îmi îngădui a vă dezvălui un secret care, de fapt, pentru voi nu e un 
secret. Ne-am pregătit de război, însă nu va fi război, ci mai mult o goană 
după Ieremia, Sigismund și lan Potoţki. Moldova ne aşteaptă să o curățăm 
de străini și trădători. Moldova doreşte unirea cu restul ţării. Mărturie stau 
tulburările de la Suceava, lași, Bacău, Roman şi Focşani. Mărturie stau 
scrisorile trimise nouă de patrioţii moldoveni. O seamă dintre căpitanii lui 
Ieremia ne cheamă cu multă căldură şi dragoste. Ei înţeleg că acum e 
momentul să se reîntoarcă la matca ţării, de care au fost uneori despărțiți 


prin forță. Așa stau lucrurile, prieteni. Noi nu mergem să cucerim, ci să 
eliberăm. Pământuri străine nu ne interesează. Nu vom intra în Polonia, cu 
toate că azi ne stă în putință. De-a lungul istoriei, moșii și strămoșii noştri 
n-au fost niciodată învinuiți de cotropiri. Nici noi nu vom fi. Am chibzuit 
îndelung eliberarea Moldovei. Ea va porni simultan din patru părţi şi 
ameninţare din a cincea. Vrednicul nostru Baba Novac va porni în taină cu 
patru mii de oșteni, prin Bistriţa și Rodna, spre Câmpulung. Căpitanul 
Soare şi-a adunat moldovenii în Ţara Românească, la Finta. El îşi va uni 
forţele cu oștile Buzăului și va trece Milcovul, urcând apoi către Iaşi. Tătarii 
lui Mirza vin peste Nistru. Nepoate! 

—Poruncă, măria-ta! 

—Parcă trebuia să te întâlneşti cu Mirza la Slobozia, în prima zi din 
mai. 

—N-am uitat, doamne, zâmbi Cae. În locul meu a plecat Niţă Praştie. 

— Îl va recunoaşte îndărătnicul Mîrza? 

—Nu, dar va fi acolo Altîn. După ultimele vorbe purtate cu voi, măria- 
ta, i-am poruncit lui Altîn să treacă Nistrul în noaptea de cinci spre şase 
mai. 

—E bine aşa! aprobă principele. Și vă rezerv o mare surpriză, 
domnilor. O mare surpriză în Moldova. Veţi vedea acolo lucruri care vă vor 
umple inimile de mândrie. Mizez mult pe această surpriză. V-aş spune azi, 
fiindcă mi-e sufletul plin, dar nu o fac. Mă voi bucura pentru voi în clipa 
aceea. Pentru mine va fi ceva firesc, absolut firesc. Sper să nu ghiciţi despre 
ce-i vorba. 

Cae, Costache, Ducu și Chirilă îşi făcură semne tainice. Bănuiau şi 
sperau că va fi aşa. 

— Bani pentru Altîn ai trimis? îl întrebă principele pe Cae. 

—Da. Zece mii de ducați. 

—Drace! De unde i-ai luat? 

—Nici eu nu mai știu. O parte i-am împrumutat de la contele Teleki. 

—Măria-ta, ne-aţi vorbit doar de trei oşti în loc de cinci, interveni 
Leca. 

—Răbdare, prietene! Eu, cu restul de opt mii, pornesc la drum în ziua 
de 24 aprilie. Adică peste trei zile. Dar, spre deosebire de ceilalți, nu voi 
merge în taină şi nici iute, astfel că Ieremia și starostele de Camenița, ce-i 
alături de el, vor căuta a-mi face faţă. 

——lar cea de a cincea? întrebă Mihalcea. 


—A cincea va fi tocmai de sus, dinspre partea polonilor, unde se ridică 
acum două-trei mii de tătari. Iscoadele lui Ieremia vor afla și vor aduce știri 
de primejdie. Dar nu e totul. Cu două zile înainte de a trece munţii, Ieremia 
şi polonii din Moldova, vor afla că sunt ameninţaţi cu oști din sud, din 
răsărit, din nord şi din apus. Asemenea veşti trebuie să cadă ca trăsnetul, iar 
Ieremia și polonii să intre în panică. Ei nu vor ști încotro să se împartă. 
Apoi, faptul că tătarii se mişcă în sudul Poloniei îi va descumpăni cu totul, 
fiindcă de acolo ar aştepta ei ajutoarele de care au nevoie. Mai mult: 
moldoveni de-ai lui Soare, buni patrioţi, numai oameni de mare cinste și 
încredere, s-au răspândit prin târguri, iar în ziua de 4 mai, unii la nord, alţii 
la sud, la Iaşi sau la Suceava, la Roman ori la Cetatea Neamţului, vor striga 
chipurile înspăimântați că au văzut oștile noastre și fiecăreia din acestea îi 
va tripla numărul oștenilor. 

—Straşnic plan, doamne! strigă Leca înmărmurit. 

—Poate. M-am gândit mult la el, însă nu singur. M-au ajutat Cae, 
Chirilă și Soare. Are cineva alte păreri în privinţa planului nostru? 

—Nu, doamne, rostiră ceilalți. 

—Atunci e bine. Cred că am discutat aici tot ce trebuia. Aş vrea doar 
să vă mai spun că prietenia cu Altîn, ce luptă azi pentru o soartă mai bună a 
poporului său, ne bucură. De vom elibera Moldova, ne va fi vecin de mare 
nădejde. Vechii noştri duşmani, tătarii, au început de pe acum să ne ajute. 
Dar să revenim la ale noastre. Campania ce ne aşteaptă are și părţile ei rele. 
Unii dintre cei de aici, poate că nu vor apuca să-i vadă sfârșitul. Prieteni, să 
ne luăm rămas bun şi facă-se voia lui Dumnezeu! Sfatul de taină s-a 
încheiat. Vă poftesc să coborâţi în sala balului pe rând și nu toţi prin aceeași 
intrare! 

Rămas numai cu Cae Indru, principele privi melancolic în urma 
celorlalți socotind că nu se vor mai întâlni la sfat de taină până după război, 
dar se înșela crunt. 

— Mergem și noi, nepoate? întrebă după o vreme. 

—Socot că e timpul, aprobă tânărul cavaler. 

Porniră de-a lungul coridoarelor pustii, unde doar străjile, două câte 
două, vegheau la buna rânduială. Sus, palatul picotea, tras de aplecarea 
molcomă a nopţii. Jos, tinerețea se avânta în dulceaţa dansului. Ajunseră 
aproape de sală, dar se opriră brusc. Sub o frumoasă panoplie, doi tineri 
schimbau îmbrăţișări pline de foc. Îi recunoscură dintr-o privire şi se traseră 
îndărăt pe vârfurile picioarelor. Cei doi erau Ducu şi domniţa Florica. 


—E primăvară, nepoate, murmură principele. 

— Văd, zâmbi Cae, şi cătă întrebător către unchiul său. 

Dar pe fața lui îngândurată nu putu citi nici dezaprobare, nici bucurie. 
Aleseră altă cale, însă fără folos. Într-un colţ tăinuit, contele Teleki şi 
mărunţica Dana Mihalcea încercau primul lor sărut. 

—Mi-e teamă că toate drumurile noastre spre sala balului sunt 
baricadate straşnic, şopti principele. 

—Ar mai fi unul prin curte, râse Cae din toată inima. 

Făcură ocol. Afară, mireasma nopţii, calmă, parcă înviora dintr-o dată. 
Ceva alb, care aducea a rochie, alături de o umbră închisă la culoare, se 
traseră iute sub coroana bogată a unui piersic înflorit. Cei doi trecură ca și 
când nu ar fi observat nimic. În marea sală a balului, contele Ramonchamp 
se întreținea cu părintele Grasa. Când îl văzu pe principe, solul Franţei grăi 
cu faţa strălucitoare: 

—Sire, marchizul d'Artois ne spune lucruri minunate. Prin satele 
românești există unele obiceiuri ce vorbesc despre harurile mari ale acestui 
popor. În noaptea de Anul Nou, flăcăii trec pe la casele cu fete bune de 
măritat, dar cam năzuroase, le iau porţile în spinare și le duc departe, la alte 
aşezări cu astfel de fete, aducând în loc porţile acestora. lată, sire, o 
frumoasă tradiţie, în care aplecarea spre farsă a poporului e evidentă. În 
luna mai, există o seară a Noatenilor. Însă nu-i vorba despre miei, ci despre 
acei tineri ce au împlinit vârsta de șaisprezece ani. Flăcăii mai mari trec 
seara pe la casele unde sunt astfel de tineri. Mamele își primenesc pruncii 
ca de sărbătoare şi-i dau în seama flăcăilor, dimpreună cu un colac și un 
urcior cu vin. Apoi, când toată ceata se adună, ies cu toţii la marginea 
satului, și acolo, într-o atmosferă de veselie, flăcăii le vorbesc băieţilor 
despre rosturile dragostei şi despre minunea dumnezeiască ce se numeşte 
femeie. Obiceiul e vechi, rămas de la strămoșii voştri daci, iar rostul lui 
aduce întreaga cuminţenie a poporului. Până azi nu am auzit despre o datină 
mai frumoasă și mai nobilă decât aceasta. 

Principele zâmbi, apoi răspunse blând: 

—Până la însănătoşirea domnilor Claude şi Clopin, veţi afla încă multe 
lucruri. Vă punem la dispoziţie cai sau trăsură, pentru a vă putea mișca după 
voie. 

Curând, mugurii dimineţii îşi desfăcură petalele în ferestre. Începea o 
nouă zi, cu toate frământările ei. 

Era în ziua de 22 aprilie a anului 1600. Într-una din odăile palatului 
princiar din Alba-Iulia, masa tratativelor dintre români și turci își primise 
oaspeţii. Husein și Khidr îi aveau în faţă pe Cae Indru, Radu Buzescu, Ducu 
cel Iute și Costache Caravană. Turcii se arătau veseli. Mai ales Khidr, care 
pornise a povesti ceva cu haz. Cae râdea cu poftă, dar atent a prinde 
înțelesurile adânci din vorbele dibaciului sol. Khidr era primul dintre 
diplomaţii Porții Otomane pornit să înlocuiască vechea trufie, aroganță și 
rigiditate a trimişilor turci, folosind iscusința, gluma şi tot arsenalul de 
fineţe necesar unui sol bun. 

—Domnilor, spuse el într-o românească fără cusur, dobândită pe 
vremea când fusese paşă de Timişoara, într-una din zile mă cheamă marele- 
vizir Ibrahim şi-mi zice: „Khidr, tu mai ştii până unde se întinde azi ţara 
valahilor?” Zic: „Așa şi-aşa, strălucitorule! Acum şase-șapte luni, cred că 
între Dunăre şi Munţii Făgărașului. În urmă cu cinci-şase luni până la 
Maramureș.” Zice: „Mda! Aud că nu-i o lună de când şi-a lărgit iar hotarele. 
Înseamnă că nu eşti prea sigur.” Grăiesc eu: „Nu, înțeleptule! Am auzit că 
principele Mihai ar pleca spre Moldova. lar de acolo, cine mai știe?” „Da, 
da, spune el. Dacă nu ne grăbim azi să-l vedem, tare mi-e teamă că va trebui 
să alergăm după Mihai-vodă mult mai sus, dacă nu chiar prin toată Europa. 
Are piciorul sprinten şi se depărtează grabnic de noi.” Zic: „Biruitorule, e 
drept că merge iute, dar gândurile lui cele mai calde sunt îndreptate tot către 
vechii lui prieteni de aici!” „Khidr, zice el cu lacrimi în ochi, dacă fugi tare, 
ai mai putea să-l ajungi?” Spun umil: „Greu, însă îmi voi da silinţa.” Zice: 
„Să mergi ca din tun, Khidr! Și să-i duci steagul nostru de pace, de 
recunoaștere ca principe al Transilvaniei şi Ţării Româneşti, douăzeci şi 
cinci de mii de galbeni, o spadă nouă și un cal ce se arată iute ca o minune! 
Îi dăm puţine semne de prietenie, însă mult mai mari decât ale suzeranului 
său de la Praga. Să-i spui, Khidr, că cei cincizeci de mii de spahii şi ieniceri 
ai noștri aflaţi la Daud sunt tari ca munţii. Unii cred că i-am adus acolo, ca 
o amenințare împotriva "Ţării Româneşti. Puţini știu că ei aşteaptă doar un 
semn din partea lui Mihai-vodă, pentru a intra sub comanda sa.” 

Khidr se opri şi cătă zâmbind spre români. 

—Frumoasă poveste! exclamă Cae, întrebându-se ce urmăresc solii 
turcilor prin vorbele cu tâlc ale lui Khidr. Cât despre bunăvoința marelui- 


vizir Ibrahim, Alah să-l ţină în pace, nu avem cuvinte de mulțumire! Cred 
că-i pentru prima oară în istoria lumii când o ţară mare, puternică îi oferă 
uneia mai mici daruri, recunoaştere şi mai ales puterea oștilor sale. lată că 
mai sunt minuni. Să nu ceri nimic şi să dai mult, arată a semn de mare 
prietenie. 

Isteţul Khidr îşi reținu o tresărire sub un gest hazliu. Îl preţuia pe Cae 
de la alte tratative mai vechi și-i cunoştea bine harurile gândului adânc. 
Valahul punea totul pe seama prieteniei, pentru a-i obliga să ceară puţin. Era 
vădit că se prefăcea a înțelege doar o dovadă de bunăvoință a Porții Turceşti 
darurile, steagul de recunoaștere și chiar ofertele de oști, aducându-i pe el şi 
pe Husein în frumoasă încurcătură. Apoi vorbi, cu același aer vesel: 

—Ne bucurăm alături de voi pentru că primiţi darurile marelui-vizir. 

—Nu chiar toate, răspunse Cae precaut. Împotriva cui ne îmbie 
strălucitorul Ibrahim cu o oaste de cincizeci de mii de oameni? 

—A polonilor, râse Khidr. 

—Nu suntem în război cu ei. 

— Veţi fi. Cu ce aveţi azi, nu văd o campanie strălucită în Moldova. 
Prea puţine oști. Cred chiar că drumul vostru acolo e sortit unui necaz. 
Marele hatman Zamoyski va coborî acolo peste voi ca un fulger. Cu ce-i 
faceţi față? 

—Efendi Husein, efendi Khidr, răspunse Cae cu multă hotărâre, oare 
cunoaşteţi mai mult decât mine? Ce vă face să credeţi că pornim împotriva 
Moldovei? 

— Avem ochi şi urechi, interveni Husein. Știm sigur că în mai puţin de 
o lună veți intra peste Ieremia Movilă. 

— Înseamnă că ştiţi voi şi principele Mihai, fiindcă noi încă nu avem 
astfel de ştiri. lar pe zvonuri nu ne putem angaja aici. 

— Veţi afla cât de curând că avem dreptate, spuse Khidr. 

—Poate. Când vom avea astfel de porunci, voi trimite o solie la Poartă. 
Dar până atunci, vă mulţumim încă o dată pentru tot. 

Zicând acestea, Cae făcu un gest ce însemna încheierea tratativelor. 

Era un gest viclean, ca şi ultimele cuvinte de mulţumire. 

—Ar mai fi unele lucruri, reluă Khidr. 

— Adică? 

— În caz de război, veţi cere ajutoarele noastre? 

Cae chibzui adânc. Oştile turcești le-ar fi fost de trebuinţă, dar cine îi 
garanta că le vor mai putea scoate din ţară fără luptă? 


—Nu cred, grăi el. Suntem vasali ai împăratului Rudolf, iar ca vasali, 
va trebui să-i cerem acordul. 

—Nu prea ascultați voi de Rudolf, râse Khidr. Mai mult: împăratul 
caută a vă alunga din principatul Transilvaniei. Noi vă întindem o mână azi. 
Împăratul un picior gata să lovească. Veţi cădea tocmai de dragul alianţei 
voastre cu creştinii. 

—Să zicem că ne întoarcem spre voi, zise Costache Caravană. În astfel 
de situaţie, vă mulţumiţi oare numai cu prietenia? 

—Da, răspunse Khidr. Ca vasali ai noștri, vom fixa un tribut pe 
jumătate din ce a fost altădată. Ibrahim vă iubește mult și nu caută alte 
scopuri decât să fie pace la nord de Dunăre. 

Husein îşi privi îngândurat prietenul. Khidr ceruse mai puţin decât 
hotărâseră împreună. De vină erau numai valahii, care-i tot dădeau zor cu 
prietenia şi recunoştinţa. Discuţiile purtate astfel îi obliga a pretinde puţin. 

—Pentru a ne îndrepta spre voi, ne trebuie timp, interveni Ducu. Dați- 
ne răgaz pentru asta. 

—Asemenea lucruri se pot face pe loc, răspunse Khidr bănuitor. 
Timpul mai mult încurcă gândurile omului. Noi am venit pregătiți a lămuri 
limpede poziţia voastră viitoare. 

—Ffendi Husein, efendi Khidr, se amestecă Indru, lucrurile sunt mai 
încurcate decât credeţi. Nu ascundem că Imperiul Austriac ne iubeşte puţin. 
Nu ascundem că suzeranii noştri încearcă să-și trădeze vasalii, dar trebuie 
să înțelegeţi că nu ne putem dezlipi de ei cât ai bate din palme. Poarta 
turcească ne arată mai multă bunăvoință decât curtea de la Praga. Ajunge 
oare asta? Nu. Regimente ale împăratului stau în multe cetăţi apropiate de 
granițele Transilvaniei. Generalul Basta cu oștile lui mari s-au așezat 
aproape de hotar, pe Crişuri. Doriţi oare o încăierare între noi și imperiali, 
aici, în inima Transilvaniei? O încăierare care ne-ar păgubi mult, chiar dacă 
am primi ajutor de la oștile voastre? Fiindcă distrugerile ar fi aici, nu în altă 
parte. Daţi-ne un răgaz de două luni, pentru a pregăti altfel desprinderea de 
sub suzeranitatea lui Rudolf. 

„Cred că e sincer, gândi Khidr. Cât despre intrarea lor în Moldova, un 
general mare ca Mihai nu-și dezvăluie gândurile la masa unor tratative. 
Ziua plecării lor spre Moldova e destul de apropiată, dar o ţin în secret, 
tocmai în vederea reușitei. Mă îndoiesc totuși că vor izbândi în acest război. 
Zamoyski îi va lovi ca un trăsnet.” 

—Fie! Vă dăm un răgaz de două luni. 


Românii se ridicară fără a-și arăta satisfacția. Dar nu părăsiră odaia 
decât ca să-și conducă oaspeţii. Așteptau o nouă încercare cu polonii. Când 
rămaseră singuri, Radu Buzescu fluieră admirativ. 

— Domnilor, strigă entuziasmat, răgazul de două luni ne trebuia nouă 
de la turci, nu un preţ scăzut. Fiindcă mult sau puţin, tot un drac. Ei nu vor 
vedea niciodată nimic. Strategia lui Cae Indru a prins de minune. 
Inteligentul Khidr a căzut în leasă, crezând că pe noi ne interesează a da 
puţin. Cred că asta era în mintea lui când Cae făcea dese aluzii la prietenie 
şi recunoştinţă, astfel că i-a scăpat amănuntul cel mai de preț: răgazul pe 
care îl râvneam. În ce priveşte plecarea noastră spre Moldova, nu ne-a 
crezut a nu şti, așa cum nu crede că vom câştiga războiul. Dar să nu uităm 
că azi turcii au venit la masa tratativelor cu multă sinceritate, iar asta se 
datorează faptului că ne consideră însemnați pentru planurile lor. Ah, iată că 
sosesc polonii! 

Contele 'Taranowski, urmat de doi consilieri, intră bucuros de întâlnire 
şi vorbi mult în numele prieteniei, cu fraze grele, fără rost sigur, fără cap, 
fără coadă. Românii îl ascultau răbdători. Când sfârşi plicticoasa lui risipă 
de vorbe, Costache Caravană îl întrebă sfios: 

— În fond, ce doreşti domnia-ta? Să ne ierți că nu suntem prea tari la 
înțelegerea vorbelor cu tâlc! Noi suntem deprinși mai mult cu lucrul 
armelor. Acolo ştim rosturile bob cu bob, dar aici ne ameţeşte fineţea 
gândului vostru adânc. 

Taranowski era departe de a fi un ageamiu. El auzise multe lucruri 
mari despre cei din faţa lui ca să poată crede o iotă din spusele grăsunului. 
Se prefăcu totuși a intra în joc și grăi mai limpede: 

—Faptul că am venit din prietenie e clar. 

— Încă nu, i-o reteză Costache. 

—Dar, domnilor, între popoarele noastre totdeauna a fost prietenie. 

—Mare pe timpul lui Alexandru cel Bun, preciză Buzescu. 

—Și azi, răspunse 'Taranowski, ușurat de ajutorul lui Radu. 

—Cu oști polone în Moldova? interveni Ducu. 

—Ah, domnilor! râse 'Taranowski. Oştile polone din Moldova au scop 
de apărare a granițelor noastre de la sud. Apoi, ele au coborât acolo ca semn 
de prietenie faţă de Ieremia Movilă. 

—Și cu ameninţări asupra noastră, completă Radu. 

Românii bănuiau că 'Taranowski nu are împuternicirea regelui său, a 
Seimului, sau măcar a cancelarului Zamoyski. Aflaseră prin iscoade sigure 


că el venea direct de la Iași, nu de la curtea Poloniei, cum ar fi fost firesc şi 
cum pretindea el. Mai degrabă era clar că venea ca trimis al lui Ieremia și 
Sigismund, pentru a spiona gândurile celor din Alba-Iulia. Iar pentru a-și 
întări această credință, cei patru români manevrau chibzuit a-l atrage în 
cursă pe Taranowski. 

—Nu cu amenințări, domnilor, zâmbi contele. Veţi vedea din 
propunerile noastre că Polonia are gânduri bune faţă de voi. 

—Care sunt acestea? se interesă Cae cu uimire vizibilă. 

—Să intraţi sub suzeranitatea regelui nostru. Suntem mai siguri decât 
Imperiul Austriac. Știm că împăratul Rudolf caută să vă piardă. Să vă 
alunge de aici. 

—Așa e! răspunse Indru cu vădită sinceritate. Nu ascundem unele 
greutăți și temeri. Dar nu văd ce ne-ar putea oferi Polonia. 

— Multe, râse Taranowski. Întâi, vă garantăm drepturile voastre aici. 
Apoi, oștile noastre vor fi gata a veni cu sprijin împotriva oricui. 

—Chiar împotriva Imperiului Austriac? întrebă Ducu. 

— Chiar. 

—Dar aveţi cu ei un tratat, spuse Costache. 

—Nu tăgăduim. Însă lucrurile se schimbă dacă veniţi de bunăvoie ca 
vasali ai noștri. 

— Care-i câștigul vostru? se interesă Radu. 

—Siguranţa graniţelor din sud, o stavilă împotriva turcilor ce năzuiesc 
spre nord și scăderea influenţei imperiale în această zonă. 

—Domnule, spuse Cae îngândurat, ar trebui să mai adăugaţi unele 
favoruri. Să zicem, un ajutor de o sută de mii de ducați pentru întreţinerea 
oștilor și alipirea Moldovei la trupul ţării. 

— În privinţa Moldovei nu putem discuta, spuse Taranowski. 

—Dar pentru altele? 

— Da, rosti contele cu hotărâre. 

—De vom cădea la învoială, semnaţi cu noi un tratat? 

— Da, dar nu azi, se codi Taranowski. Va trebui să mă întorc la curtea 
Poloniei, să arăt dorinţele voastre şi să primesc instrucţiuni. 

—Credeam că regele v-a dat împutemiciri să propuneţi și să oferiţi 
între nişte limite, zâmbi Cae. Deci, aţi avea căderea să semnaţi un tratat. 

Taranowski simţi panta alunecoasă către care îl duceau românii şi 
vorbi precaut: 


—Domnilor, regele și cancelarul Zamoyski ne-a îndemnat doar a vă 
cerceta hotărârile. 

—Mă mir de o astfel de greșeală a lor, continuă Cae. Doar ei ştiu că ce 
e azi nu e mâine. Adineauri am dus tratative cu solii Porții Otomane, iar 
aceştia au semnat tot ce am convenit împreună. 

—Ce puteau să semneze niște soli ai turcilor? iscodi contele râzând. 

— Domnule Taranowski, răspunse Cae, să revenim la oile noastre, nu 
la ale altora. Credeţi că veţi obţine împuterniciri pentru o discuţie mai largă 
în vederea intrării sub suzeranitatea voastră? 

— Pentru asta am venit, să discutăm, respiră uşurat Taranowski. Vreau 
pretenţiile voastre limpezi. Apoi le voi discuta cu regele şi să știți că veţi 
avea sprijin de la mine. 

—Vă mulțumim, domnule! se înclină Indru. Azi suntem nevoiţi a ne 
îndrepta către cei care dau mai mult. De veţi fi voi, ne-am bucura. lată care 
sunt pretenţiile noastre. 

Discutară şi se tocmiră mult. Apoi se ridicară cu toţii de la masă. 
Taranowski convins că-i îmbrobodise. Românii lămuriţi că vicleanul conte 
nu venea de la curtea Poloniei, ci din Moldova, la îndemnul lui Movilă și 
Sigismund Báthory. Iar scrisoarea prezentată de el ca împuternicire dată de 
cancelarul Zamoyski era un fals. Din tot ce încercaseră ei, contele nu se 
putea angaja cu nimic, ascunzându-se în spatele unor hotărâri de sus. Deci, 
ştirile despre venirea lui direct de la Iaşi se arătau bune. 

Înserase. În curtea palatului princiar, piersicii aplecaţi de vânt cerneau 
sub ei covor alb-trandafiriu. 

În ziua de 23 aprilie, cu mult înainte de vremea prânzului, clucerul 
Ieremia Băicoianu făcu vreo câteva drumuri pe la unele case din Alba-Iulia 
şi anunţă sfat de taină. Miraţi de asemenea veste, Radu Buzescu, aga Leca, 
Mihalcea, căpitanul Soare, Tufănel, părintele Grasa, Udrea şi Teodosie 
Rudeanu veniră în odaia de lucru a principelui, unde îi așteptau Costache, 
Ducu, Indru și noul căpitan Sile Adormitu. Mirarea celor prezenți era 
îndreptățită, fiindcă nu trecuseră două zile de când ţinuseră ultimul sfat de 
taină. Mihai părea mai îngândurat decât altă dată. Cutele de pe frunte i se 
adunaseră aspre, iar în ochii vioi stăruiau nori grei. 

—Domnilor, grăi cu mânie nereţinută, nu credeam că ne vom întâlni 
din nou înainte de plecarea noastră spre Moldova. Dar iată că s-au ivit unele 
neajunsuri. Când am hotărât, cu ani în urmă, ieșirea de sub turci, toată 
populaţia Bucureștilor știa gândurile noastre, numai turcii nu le-au aflat. 
De-a lungul anilor am înfăptuit multe împreună, însă niciodată dușmanii nu 
au prins de veste despre hotărârea de a ne mișca asupra lor. Azi, din păcate, 
avem un trădător printre noi. Și nu unul mărunt, ci dintre aceia care ne-au 
fost dragi ca lumina ochilor. Niciodată nu s-a întâmplat o astfel de ocară 
asupra noastră și a neamului. 

Auzind vorbele aspre ale principelui Mihai, printre cei prezenţi parcă 
trecu ceva curent rece, ca un fior. Se priviră mirați și întrebători, foindu-se 
fără astâmpăr. Doar Cae, Ducu, Sile și Caravană arătau a-şi păstra liniștea 
obişnuită. 

—Domnilor, continuă principele, sufletul nostru e cernit mai rău ca în 
faţa morţii. Nu războaiele, nu moartea, nu dușmanii mulți ne înspăimântă, ci 
trădarea mârșavă. Ce ai de spus, Leca? 

Înalt şi spătos, cu faţa plăcută, aplecată altă dată către veselie, cu barba 
aspră şi lipsită de obișnuita lui îngrijire, cu ochii scânteietori, Leca se ridică 
palid şi grăi mânios: 

—Nimic, măria-ta. 

—Mi-e teamă că te înfruntăm, domnule. Căpitanul Sile Adormitu te 
învinuieşte de trădare. 

—Cum îndrăzneşte? sări aprig banul Mihalcea. Oare trufia sau 
ambițiile acestui om pot să cadă cu atâta răutate asupra bravului Leca? S-au 
uitat oare anii lui de slujbă în folosul neamului? S-au uitat vechile lui răni și 


marile lui victorii împotriva dușmanilor? Nu cred, măria-ta. lar dacă acest 
om nu are dovezi zdrobitoare... 

—Şi eu îl învinuiesc pe Leca, îl întrerupse Ducu cel Iute. 

—Și eu, se alătură Cae Indru. 

Căpitanul Mihalcea îngăimă ceva şi se uită către prietenul său. Leca 
şedea zdrobit, cu umărul rezemat de masă, parcă având nevoie de sprijin. 
Barba îi tremura dimpreună cu umerii obrajilor, ca sub apăsarea unor 
convulsii. În colţurile gurii îi apăruse o spumă albicioasă, care putea să fie 
semn al mâniei sau al frământărilor sale. Mihalcea rămăsese fără grai și 
făcea unele sforțări, ca şi când i-ar fi lipsit aerul. 

— Vorbeşte, Sile! îl îndemnă principele. 

—Doamne, grâi acesta, sunt două nopţi de când veghez asupra 
locuinţei lui 'Taranowski. Asta, din ordinul domnului Cae Indru. După cum 
ştiţi, casa, oferită vremelnic solului polon, a aparţinut lui Huszár, cel ce 
complota în toamnă asupra principelui nostru. Aceeaşi în privinţa căreia 
şezuse prizonier domnul Costache Caravană. De șapte zile, ea îi adăposteşte 
pe 'Taranowski, pe cei doi consilieri ai săi, o tânără frumoasă, ce pare a fi 
favorita solului, și douăzeci de oșteni poloni, ce şi-au aflat loc în odăile 
foștilor slujitori ai lui Huszár. Noi cunoaștem bine casa aceea. E înconjurată 
de ziduri mari, are o grădină mare cu pomi și boschete, iar poziţia ei retrasă 
de la uliţă se arată plină de linişte. Aseară eram împreună cu domnii Cae şi 
Ducu. Pentru a intra acolo, am sărit zidul prin fundul grădinii şi, adăpostiţi 
de pomi şi boschete, ca și de întunericul nopţii, am ajuns la fereastra 
pivniţei. Aceasta are o intrare prin casă, dar fereastra, ce nu era încuiată, ci 
numai proptită de noi cu multe zile înainte, ne-a ajutat să coborâm acolo. 
Cheia de la uşa pivniţei e la mine. Lipsit de acea cheie, Taranowski n-ar fi 
putut intra acolo şi cred că nici nu l-ar fi atras aşa ceva. Aproape de miezul 
nopţii, domnul Gălușcă, îmbrăcat în straie de târgoveţ, păzea ulița din 
îndemnul nostru. Când am auzit un fluierat anume, care era semn că cineva 
intra în vizită la Taranowski, ne-am lepădat încălțările în pivniță, am urcat 
spre ușă, iar de acolo am auzit vocea contelui și, cu multă mirare, pe aceea a 
căpitanului Leca. După un timp, când zgomotele încetară, când am socotit 
că gazda şi musafirul intraseră în sufragerie, am deschis ușa și am ieșit din 
pivniță. O mică odaie alăturată avea legătură cu sufrageria. În odaie era 
întuneric, dar dincolo ardeau câteva lumânări mari. Am rămas acolo în 
întuneric. Prin fereastra ce dădea spre sufragerie se vedea bine și se auzea 
limpede orice cuvânt. În încăpere se aflau Taranowski, cei doi consilieri și 


căpitanul. Leca mi se părea beat. Mișcările lui nu arătau cumpătarea omului 
treaz. Îi era sete şi ceru ceva de băut. Contele îi oferi o cană, iar după ce bău 
cu sete, Leca se învioră dintr-o dată. Însă nu pentru multă vreme, fiindcă 
începu să se bâţâie, apoi, parcă scuturat de friguri, arătă planurile de atac 
asupra străinilor din Moldova, data când va porni atacul, numărul oștilor și 
împărţeala lor. Vorbi despre Mirza și cei o mie ai lui, despre moartea soliei 
trimise de Taranowski, leremia și Sigismund la hanul tătarilor și, în sfârşit, 
despre faptul că nogaii, în loc să meargă asupra "Ţării Româneşti, porniseră 
către granița polonă. După o jumătate de ceas, Leca plecă parcă mai beat 
decât venise. Noi am rămas în odăița alăturată, până la întoarcerea contelui, 
care îl întovărăşise pe căpitan spre poartă. Când intră din nou în sufragerie, 
Taranowski grăi bucuros: „Ceea ce am aflat va duce la zdrobirea lui Mihai 
şi la intrarea noastră aici, în Țara Românească și în Moldova. Voi rămâneţi 
în Alba-lulia, pentru a vedea plecarea valahilor la război. Eu voi umbla iute 
spre lași. Cu cât voi ajunge mai grabnic, va fi mai bine. Aţi fost de părere că 
numai aurul ajută a căpăta astfel de informaţii. lată că nu aţi avut dreptate. 
L-am obţinut fără cheltuială și vă asigur, de am fi încercat să-i oferim lui 
Leca cei cinci mii de ducați, ne-am fi ales cu buzele umflate. Mai aveţi de 
învăţat, domnilor, pentru a ajunge ambasadori buni. Să se pregătească 
bagajele în noaptea asta! Mâine la prânz plec spre capitala Moldovei. Sunt 
inteligenţi valahii, dar de data asta avem noi toate atuurile.” 

Auzind vorbele lui Sile, bărbaţii din odaie rămaseră înmărmuriţi. Cu 
fruntea ascunsă în palme, Leca arăta pironit locului. Ştia că-l aşteaptă 
moartea, dar nu-i era teamă de ea, ci numai de privirile celorlalți. 

—De ce ai făcut-o, Leca? întrebă principele, neștiind ce să creadă. 

—Nu ştiu. 

—Nu ştii? Acesta nu-i un răspuns. Un om ca tine, cu judecată limpede 
şi bună, știe totdeuna ce face. Nu te-ai vândut pentru bani, cu toate că eşti la 
fel de sărac, după cum suntem și noi. Ai urmărit oare gânduri de mărire? Ce 
puteau să-ţi ofere polonii? 

—Nu știu, gemu Leca. 

—Măria-ta, să-l trecem prin cazne, zise Udrea încărcat de mânie. 

—Nu, răspunse principele. Chiar dacă aflăm, la ce ne-ar folosi? 

—Doamne, interveni Soare, cred că trebuie spânzurat pe zidurile 
cetății. Să fie în vederea oamenilor. 

—Nu, Soare! 

— Atunci, să-şi apere viaţa în faţa mea. 


— Îţi mulţumim, căpitane, însă nu asta-i calea cea bună. 

Apoi, principele se întoarse către Leca şi grăi cu scârbă: 

— Domnule, nu te paşte moartea. Nu-ţi luăm brevetul de căpitan. 
Rămâi în slujbă, Leca! lar de va fi să-ţi găsești moarte bravă în Moldova, 
numele tău va fi pomenit la loc de cinste. 

La astfel de vorbe, bărbaţii tresăriră încărcați de mirare. Doar Leca, 
parcă scuturat de friguri, rămase cu faţa în palme. 

—Măria-ta, întrebă aprigul Mihalcea, se cuvine astfel de purtare față 
de un trădător? De-l iertați voi, nu-l poate ierta neamul pe care l-a vândut. 
În sfatul de taină avem şi noi un cuvânt de spus! 

—Ştiu şi nu uit, răspunse principele cu răceală. Socot însă că va fi şi 
învoirea voastră. A-i lua viaţa lui Leca înseamnă să recunoaștem trădarea 
lui. A-l pedepsi altfel, ar fi prea puţin. Cum în neamul nostru nu s-a petrecut 
asemenea ocară, va trebui să tăinuim fapta lui Leca. S-o tăinuim pentru cei 
de azi şi pentru cei ce vin după noi. Va fi o taină grea. O taină a mea și a 
dragilor mei cavaleri. Noi nu ne putem îngădui să lăsăm pete murdare în 
urma noastră. 

Mihalcea tăcu. Tăcură şi ceilalţi, în semn de aprobare. 

—Prieteni, continuă principele, veți rămâne în această odaie trei 
ceasuri. Am poruncit pentru voi gustări și vin. Să beţi cu Leca și să închinaţi 
ca la prohod! E tot ce putem face. Mai mult nu ne dă mâna. Doar Cae, Sile, 
Ducu și Costache vor pleca îndată după noi. Ei au unele treburi ce nu suferă 
amânare. Taranowski a cerut audienţă la noi și ar cam fi timpul să-l primim. 
Din cele aflate, el se pregătește de drum. E grăbit să ajungă la curtea din 
Iași. De va ajunge acolo, tot ce am chibzuit cu migală se duce de râpă. V-am 
oprit aici cu un scop. În Leca nu mai avem încredere. Dacă-l slobozim 
acum, nu-i bine. De-l trimitem acasă sub pază, Taranowski ar putea să afle 
şi să intuiască faptul că avem cunoștință despre trădare. Peste trei ceasuri, 
când solul va fi departe pe drum, nu mai avem a ne teme de nimic. Veţi 
părăsi odaia mea de lucru și-l veţi lăsa pe Leca în plata Domnului. 

—Măria-ta, strigă Mihalcea crucindu-se, îl slobozi din Alba-Iulia pe 
Taranowski? 

—E sol, zâmbi principele. Un sol nu poate fi oprit cu forţa. 

După acele vorbe, Mihai părăsi încăperea către sala de primire. Cae, 
Costache, Ducu şi Sile ieşiră în curte prin alte coridoare. Afară, soarele 
scânteia frumos. O rândunică își repara cuibul sub o streașină. 


* 


În sala de primire erau puţini curteni. Strânşi în grupuri mici, se 
aplecară sprinteni observând veselia principelui, iar cele câteva glume pe 
care le risipi zâmbind, mări buna dispoziţie. Când fu anunţat, contele 
Taranowski își luă un aer ușor abătut și intră în încăpere. 

—Ce plăcere, domnule conte! grăi Mihai cu simpatie neascunsă. 
Tratativele cu voi ne-au adus multe speranţe, iar prietenia ce ne-aţi arătat-o 
mereu ne bucură mult. Vă simţiţi bine în modesta casă pe care v-am pus-o 
la dispoziţie? 

—Mai mult decât bine, măria-ta, răspunse Taranowski cu o frumoasă 
plecăciune, chiar dacă pântecul mare nu-l ajuta destul. Și vă mulțu... 

—Ah, dragul meu! îl întrerupse principele. Să lăsăm mulțumirile, ce 
nu-și au rostul între prieteni. Sper să rămâneţi la noi mai mult. Mi-ar plăcea 
să vă invit la o vânătoare în Munţii Apuseni. Nicăieri nu cred să fie atâta 
vânat ca acolo. 

„La naiba! gândi contele. Mâine pleci spre Moldova. Nu mă 
îmbrobodeşti tu pe mine. Eşti şiret, dar vom vedea cine râde la urmă.” 

Apoi rosti cu părere de rău: 

—Măria-ta, dovezile voastre de bunăvoință ne îngreuiază cuvintele de 
rămas bun. Din păcate, sunt nevoit să plec chiar azi. Tratativele cu voi mi- 
au dat aripi. Voi zbura ca vântul spre curtea Poloniei, unde sunt aşteptat cu 
multă nerăbdare. 

—Ne îndureraţi cu asemenea veste, tresări principele, la fel de afectat. 
Credeam că veţi mai zăbovi la noi, aducând puţină strălucire palatului din 
Alba-Iulia. Dar înaintea plăcerilor —datoria. Mergeţi, domnule conte, şi 
vestiți acolo rezultatele tratativelor noastre! Și să vă întoarceţi grabnic! Vă 
aşteptăm. Plecaţi în seara aceasta? 

—Nu, măria-ta. Plec îndată. Bagajele sunt strânse, iar trăsura și oștenii 
mei gata de drum. 

—Călătorie plăcută, domnule conte! zâmbi Mihai cu bunăvoință. Pe 
unde mergeţi? 

—Prin Cluj, apoi urcăm către Baia-Mare. 

Un sfert de ceas mai târziu, trăsura contelui Taranowski părăsi Alba- 
Iulia, pe drumul care duce la Teiuş. Douăzeci de oşteni frumos înarmaţi 
formau alaiul. În trăsură, contele și tânăra lui favorită Izabela discutau 
veseli. Vremea bună le dădea speranţe într-o călătorie fermecătoare. 


—Pe unde mergem, dragul meu? întrebă Izabela. 

—Prin Cluj, Bistriţa, Rodna și Cîmpulung, răspunse Taranowski 
zâmbind galeş. 

—Ce minunat! bătu ea din palme. Cunosc acest drum superb. Ne vom 
opri adesea pentru a ne desfăta inimile şi ochii. 

—Nu prea cred, râse contele. Sunt grăbit. Trebuie să ajung la Iaşi cât 
se poate de iute. Vom călători și noaptea. 

—Ah! murmură ea, surprinsă neplăcut. Va fi obositor. Sunt atâtea 
hanuri cochete în drumul nostru... 

—Nici eu nu sunt prea mulțumit, o întrerupse 'Taranowski, dar nu am 
de ales. Treburi grabnice mă silesc să nu fac zăbavă. 

Apoi căzu pe gânduri. „Mă voi petrece pe drum cu oștile lui Baba 
Novac, socoti el. Totuși, nu am a mă teme. Scrisoarea de liberă trecere pe 
care am obținut-o de la naivul principe mă scuteşte de necazuri.” 


* 


Pe vremuri, erau multe pâlcuri de pădure de-a lungul drumului dintre 
Alba-lulia și Cluj. Unele mai mari, altele mai mici, bătrâne sau tinere, toate 
cu harurile lor bogate într-o climă blândă. Însă nici una atât de frumoasă ca 
acea de dincolo de Aiud. Poate nu atât de întinsă cât altele, dar veche, plină 
de vigoare prin copacii ei falnici. E drept că nu se întindea prea mult în 
lungul drumului, ci mai degrabă spre stânga, ridicându-se mereu către 
înălțimile Munţilor Apuseni. Localnicii treceau adesea prin pădure pentru a 
scurta distanța către unele sate. Străinii se încumetau rar, fiindcă hăţişurile 
mari erau uneori stavilă grea. De o parte şi de alta a drumului, ce se 
încolăcea domol pe lângă apele blândului Mureş, vechea pădure abia dacă 
reușea să se întindă pe vreo şapte-opt mii de pași. 

La 23 aprilie a anului 1600, când soarele cădea tacticos către marginea 
zilei, o trăsură frumoasă, cu ferestre mari și arcuri noi, însoțită de douăzeci 
de oșteni, se mișca sprintenă dincolo de Aiud. Contele Taranowski, înrobit 
de-a binelea de ochii Izabelei, rar privea pe de lături. Mândrul peisaj nu-l 
atrăgea în nici un fel, mulţumindu-se cu decolteul mare al tinerei din faţa 
lui. Trecut peste vârsta când oamenii mai pot crede, cu îngăduinţă, că sunt 
în plină putere, dar nu au ajuns chiar la prag de slăbiciuni fireşti, contele 
încerca să fure de la viaţă cât mai mult, conştient că neputinţele se apropiau 
grabnic. Veselia lui arăta sprintenă, iar cauzele i se datorau lui Leca. 
Obţinuse la Alba-Iulia informaţii atât de uluitoare, încât uneori se îndoia de 


temeinicia lor. Dar îl cunoștea bine pe principele Mihai, ca pe un general 
mare, iar cele auzite doar lui i se potriveau. Acum, totul depindea de timp. 
Cu cât va ajunge mai grabnic la Iași, cu atât zdrobirea lui Mihai va fi mai 
crâncenă. Cei ce răspândesc veşti despre oștile principelui vor fi tăiaţi fără 
milă. Mia de tătari ai lui Mirza va trece prin săbiile polonilor. Curieri 
sprinteni vor alerga după hoarda nogailor și o vor întoarce către Țara 
Românească, arătându-i-se hanului că a fost tras pe sfoară de Cae Indru și 
Altîn. Cât despre Altîn, va fi prins și spânzurat fără zăbavă. lar cum oștile 
lui Mihai se dovedesc mai mici decât ale Moldovei, ele vor fi primite așa 
cum se cuvine. Se va găsi răgaz pentru călăreţii poloni să coboare grabnic la 
Suceava şi chiar mai jos. 

„Mihai îşi va frânge gâtul o dată pentru totdeauna, chibzui el. Războiul 
pornit de principe ne va da dreptul să ne așezăm temeinic în Moldova. Să 
călcăm peste Ţara Românească și Transilvania ca teritorii ale noastre. Se va 
afla că împăratul Rudolf joacă pe două fronturi. Oficial nu aprobă intrarea 
principelui în Moldova, dar îl îndeamnă pe ascuns, nesocotind tratatul pe 
care l-am semnat împreună. E drept că nici noi nu prea punem mare preţ pe 
el. Vom isprăvi cu acest Mihai, care ne-a dat atâtea nopţi de neliniște.” 

Purtat de asemenea gânduri frumoase, Taranowski nu observă că 
trăsura intrase de mult în pădure, că drumul strâmt, mărginit de copaci mari, 
era lipsit de lumina soarelui, ce se oprea în crengile de deasupra, ca într-o 
boltă. 'Tresări din gândurile lui, înspăimântat. Palidă, cu palmele la gură, 
Izabela îşi reţinu ţipetele următoare, fiindcă pe cele dintâi nu le putuse opri 
la primele împușcături de pistol. 'Taranowski privi afară și rămase 
înmărmurit. Trăsura se oprise la vreme în faţa unui copac retezat, ce picase 
de-a latul drumului ca un trăsnet. Opt dintre oștenii săi căzuseră de pe cai 
iar ceilalți trăgeau din pistoale către adăpostul copacilor. Mai căzură încă 
cinci dintre paznicii trăsurii, apoi, vreo treizeci de bărbaţi cam zdrențăroşi, 
cu fețele murdare ca și mâinile, cu ochii aprinși, năvăliră din ascunzişuri. Ei 
prinseră la repezeală caii celor şapte oșteni rămași în viaţă şi, cu gesturi 
amenințătoare, le luară armele. Doi bărbaţi prăpădiţi la trup şi nu tocmai 
tineri, cu câte patru pistoale la brâu, alergară spre trăsură. 

—Jos! porunci primul dintre ei. 

Contele îl privi o clipă, minunându-se de forma nasului mare și negru 
ca o ridiche de iarnă. 

—Jos, am spus! grăi din nou cel cu nasul. Apoi se întoarse iute către 
ortacul său şi porunci mânios: Taie-i vere! 


Dar Taranowski nu era atât de nătâng să nu se supună. Cunoștea bine 
limba valahă, ca omul care umblase mult prin acele părți. Coborî grabnic, 
uită de frumoasa lui însoțitoare, şi zise cu glasul omului căruia i s-a luat 
piuitul: 

—Sunt sol, domnilor. 

——lar noi lotri, răspunse cel cu nasul. 

—Am scrisoare de liberă trecere de la principele Mihai. 

—Zău? se miră năsosul. Înseamnă că are cine să plătească pentru voi. 

—Vă dăm bani şi bijuterii, strigă Taranowski îngrozit. Dar lăsaţi-ne, că 
suntem grăbiţi! 

—Și noi. la-o din loc! 

—Am cinci mii de ducați. 

— Frumos! Îi luăm noi, n-avea nici o grijă. Hai, mână măgaru'! 

Zicând acestea, cei doi veri își îndemnară prinșii în stânga drumului și 
se mistuiră cu ei prin pădure, către înălțimile Apusenilor. O droaie de 
zdrenţăroşi îi urmau, dimpreună cu vizitiul şi cei șapte oșteni legaţi cu 
mâinile la spate. Câţiva lotri urniră copacul din loc şi-l traseră în pădure. 
Oștenii căzuţi fură puși în trăsură unii peste alţii, după cum se nimerise 
locul strâmt. Apoi, unul prinse hăţurile cailor, dar nu porni pe drumul cel 
mare, ci coti pe un drumeag de pădure. Doar răniții, căraţi cu grijă prin 
desișuri, primiră frumoase și grabnice îngrijiri. Drumul curăţat de urmele 
atacului nu arăta vreo sminteală, iar cu totul, chestia aceea de pomină nu 
durase mai mult de câteva minute. 

Undeva la marginea drumului, acoperiţi de coroana bogată a unui 
copac uriaş, patru călăreți priviseră atacul în linişte. Acei călăreți erau Cae 
Indru, Costache Caravană, căpitanul Sile şi Ducu cel Iute. Când totul se 
isprăvi cu bună rânduială, când observară că nimeni nu picase acolo din 
întâmplare ca martor nedorit, dădură pinteni cailor şi se întoarseră către 
Alba-Iulia. Însă nu mai folosiră drumul, ci potecile tăinuite ale pădurii. 
Ticluiseră bine răpirea lui Taranowski, punând-o pe seama lotrilor. Tufănel- 
tatăl şi Ciripoi-tatăl, ce veniseră la Alba-Iulia pentru a-l însoţi pe principe la 
război, primiseră greaua misiune. Nimeni nu-i cunoștea, iar feţele lor cam 
şui aduceau a lotri. Totul fusese chibzuit cu multă grijă. Chiar şi necurăţenia 
mâinilor şi a feţelor. A straielor cam în doi peri de pe cei doi, ca și ale celor 
douăzeci şi opt de oșteni, care arătau în hainele ponosite ca niște adevăraţi 
diavoli ai munţilor. Cât despre chipurile năstruşnice ale celor aleşi, Sile 
Adormitu se întrecuse cu măsura. 


Grupul prizonierilor și lotrilor ajunse la înălțimi când căzu înserarea. 
Dar nu se opriră, cu toate protestele şi rugăminţile lui Taranowski, transpirat 
şi obosit peste puteri. Târziu, dincolo de miezul nopţii, oameni şi cai 
poposiră pe o culme sălbatică, rar călcată de picior străin. Stâncile aspre din 
jur se ridicau semeţe, adăpostind la mijloc o vatră mare, ce semăna cu o 
căldare uriașă. O peșteră nu prea adâncă, dar înaltă, cu pereţii uscați, primi 
în găzduire vremelnică şapte oșteni poloni, un vizitiu, o fată frumoasă, un 
conte şi cinci răniţi. Ceata zdrenţăroşilor se mulțumi cu adăpostul stâncilor. 
Marginile căldării se ridicau cât casele, iar drum bun de urcuş acolo era 
unul singur: cel pe care veniseră ei. Doar caii lotrilor şi oștenilor, mulți la 
număr şi de soi, rămăseseră undeva pe la poalele muntelui, păziţi cum se 
cuvenea. Muşchiul uscat, cărat cândva cu braţele şi unele velințe soioase, 
arătau că ascunzătoarea lotrilor ar fi veche. Poziţia ei, greu de atacat, 
dovedea frumoasă chibzuială. 

Răniţii, aşezaţi cu grijă în fundul peşterii, primeau îngrijiri. Iar cel ce 
se ocupa de ei o făcea cu multă pricepere. Nimeni nu ar fi bănuit că sub 
asemenea hanţe prăpădite se ascunde renumitul felcer Ilie din Haţeg. 

Taranowski era zdrobit, atât de oboseala drumului greu, cât și de 
marele necaz ce picase peste el. Sperase să înnopteze la Cluj, însă nu pentru 
somn, ci numai în vederea schimbării cailor. Acum se afla undeva în munţi, 
sub puterea aspră a unor lotri cu chipuri fioroase, lipsite de harurile 
inteligenţei. Întins pe mușchiul moale, acoperit cu o cergă ce mirosea a 
rânced, contele nu căzuse către somn după truda urcușului, ci cugeta la 
situaţia lui jalnică. 

„Să fie oare o cursă a principelui Mihai? se întrebă el. O înscenare 
grosolană? Greu de crezut. Am ochi bun și nu am văzut nimic în purtarea 
lui ca să-mi stârnească bănuieli. Să fi vorbit Leca? Dar când? Dacă a făcut- 
o după plecarea noastră, timpul nu le-ar mai fi îngăduit a pune la cale 
răpirea. Da, am picat prosteşte în mâinile lotrilor. Deci, în privinţa asta nu 
mai am ce scormoni cu gândurile. Poate mai degrabă ar fi bine să 
chibzuiesc în vederea scăpării mele de aici. lată că am pierdut o zi. Mâine, 
principele va pleca spre Moldova şi ce-i mai rău planurile îi stau în picioare. 
Aici sunt departe de drum. Totuşi, dacă ar fi să scap mâine în zori, încă aș 
mai avea timp să ajung la lași. Dar cum să scap? Cei cinci mii de ducați ai 
mei sunt în mâinile lotrilor. Să le promit încă pe-atât? Poate ar fi o cale. 
Dacă mă ţin prizonier o săptămână, înseamnă că nu va mai fi nimic de 
făcut. Doamne, ce ghinion! Totuşi, ar mai fi o cale.” 


Privi afară, pe sub bolta mare a peşterii. Cerul era înstelat şi calm. 
Începu să strige: 

—Hei, domnilor! 

Ciripoi-tatăl și Tufănel-tatăl veniră grabnic alături de el, răstindu-se: 

—Măi ăsta, dacă mai scoţi o vorbă, își băgăm nădragii pe gât! 

—Dar, domnilor, îngăimă el speriat la vederea jungherelor ce 
străluceau, în puţina geană de lumină, v-am poftit să facem un târg frumos 
pentru voi şi ortacii voştri. 

—Un ce? 

—Un târg, domnilor. Mi-aţi luat cinci mii de ducați. Câţi să vă mai dau 
pentru a fi liber mâine? 

— Încă pe-atât, răspunse Tufănel-tatăl. 

—S-a făcut, aprobă contele cu unele speranţe. 

—Şi trei mii de zloți, adăugă Ciripoi. 

— Îi veţi avea. 

—La care s-ar mai cuveni șase mii de florini, grăi Tufănel mărinimos. 

— Mult, se văită contele. 

—Și douăsprezece mii de galbeni zimţaţi, licită Ciripoi, fără să ia în 
seamă vorbele lui 'Taranowski. 

—Ah! 

—Plus douăzeci și patru de mii de aspri, interveni Tufănel. 

— Vai, sunt nebuni! 

—Și patru calupuri de aur. 

—Sfântă Fecioară! 

—Opt inele. 

— Treizeci de brățări. 

—Şaizeci de ghiuluri. 

— Domnilor! strigă Taranowski uluit. Se vede treaba că nu cunoaşteţi 
valoarea banilor. Ce mi-aţi cerut nu poate oferi nici un rege... 

—Lasă, bre! îl întrerupse Ciripoi. Alde matale ești boier mare. Am 
văzutără după număru” oștenilor din pază. 

„Sunt nebuni, gândi Taranowski. Adică, nu. Sunt proşti. De o prostie 
cum n-am mai întâlnit până azi. Dumnezeule! Cu proșştii e greu s-o scoţi la 
capăt.” 

După asemenea chibzuială amară, vorbi din nou. 

—Nimeni nu vă poate plăti atât. Socot însă că un om al vostru ar putea 
pleca chiar acum la palatul princiar din Alba-lulia. Până la ziuă, ar fi acolo. 


Îi dau omului o scrisoare către principele Mihai, iar el vă va plăti pentru 
mine şi însoțitorii mei șase mii de ducați. 

—Etete, măă! râse Tufănel-tatăl. Ne-ai crezutără proşti? Ai, bre, dă-te- 
n câştig! Vrei să ne pomenim aici cu gărzile din Alba-Iulia? N-o nimeriși, 
nene. 

—Păi ziceaţi că principele ar putea plăti. 

—Aşa ziceam, răspunse Ciripoi cu măreție, însă trebuie să ne mai 
gândim. P-ormă, n-avem scule de scris. Mai vedem noi la ziuă. 

—Domnilor! îi imploră Taranowski încercând să-i îmbuneze. lată că 
nu mi-aţi luat inelele, care au o valoare mare. 

Zicând acestea, le scoase de pe degete și i le întinse lui Ciripoi, ce 
părea mai al dracului la fire. Dar Tufănel își lovi vărul peste mână, inelele 
se risipiră, iar cei doi începură o păruială de toată frumuseţea. Schimbară 
între ei palme și lovituri de picioare și multe dintre ele căzură din greșeală 
asupra contelui. Se potoliră greu, apoi ieşiră încleștaţi unul de altul, 
înjurându-se straşnic. 

— Doamne sfinte! bâigui Taranowski. Sunt pierdut. Ăştia nu se 
grăbesc. Cu astfel de dobitoci nici nu poţi discuta ca lumea. Măcar de-ar lua 
mâine o hotărâre. Parcă aşa am înţeles din vorbele lor deșucheate. Dar după 
cât sunt de proști și de răi, prevăd mari necazuri pentru mine. Sfântă 
Barbara! murmură, iluminat de o idee. lată că nu m-au legat, aşa cum au 
făcut-o ceilalți. Aș putea să încerc o evadare. Peste vreo două ceasuri îi va 
răpune somnul pe toți. Lumina nopţii e slabă. Dacă scap dincolo de stânci, 
în pădure, e greu să mai dea de mine. Am nevoie de puţin noroc.” 

Privi către culcușul Izabelei. Nu văzu mare lucru în lumina slabă a 
nopții, dar simţi după respiraţia ei regulată că ațipise. Afară, lotrii petreceau 
cu ceva băuturi. Vremea trecea greu. Pe munte, răcoarea de către ziuă se 
ridica aspră. Liniştea din tabăra lotrilor creștea odată cu scurgerea vremii. 
Apoi, nu se mai auzi nimic. Doar câte-o pală de vânt, iscat parcă a mirare, 
ştergea feţele stâncilor. Însă nu vânt continuu, ci mai degrabă ca o respiraţie 
rară a naturii din jur. 

Taranowski se ridică fără zgomot şi păşi în vârfurile picioarelor până la 
gura peșterii. De acolo privi trupurile lotrilor întinse în somn adânc, direct 
pe piatra rece. Sforăitul lor plin de strașnică bărbăţie îi dădu curaj. Părăsi 
peştera, mistuindu-se ca o nălucă de-a lungul stâncilor. Ajunse curând la o 
mică trecătoare ca o poartă naturală. Rămase acolo nemișcat și privi îndărăt. 
Dincolo de stânci îl aştepta libertatea. Jos, la cel mult o sută de pași, se 


zărea umbra întunecată a primilor copaci. Liniştea stăruia în jur desăvârşită. 
Ocoli poarta stâncilor și respiră ușurat, dar în clipa următoare se pomeni cu 
o palmă peste ochi, care-i luă piuitul. 

—Hei, cumetre! vorbi alături un vlăjgan cât o grindă. Dorești cumva să 
te arunc până acolo unde se vede pădurea? Ajunge doar să-mi spui. Cât 
despre brânciul pe care ţi-l dau, să nu-ţi faci griji! Ce mai rămâne întreg din 
tine ar putea să o ia la sănătoasa prin pădure. Chestia e că nu prea ştiu ce 
rămâne. 

Alţi doi zdrahoni ieşiră de după stânci și-l conduseră pe Taranowski, 
mai în ghionţi, mai în palme, până la adăpostul peşterii. Ajuns acolo, 
contele se prăbuşi peste așternut, blestemându-și zilele. Somnul greu îl 
cuprinse iute, iar necazurile lui se şterseră pentru o vreme. 

Când se trezi, era ziuă. Soarele bătea frumos în lespezile stâncilor. Un 
miros plăcut de friptură proaspătă îi aminti că trecuseră multe ceasuri de 
când nu mai gustase nimic. Gurmand înrăit, cu toată starea sa jalnică, parcă 
de necrezut, contele săltă într-o rână și privi pe direcţia de unde venea 
mirosul ademenitor. Ochii lui crescură brusc, a mirare. Așezată între cei doi 
veri, Izabela înfuleca strașnic, fără fasoane. 

— Auzi, vere? grăi Ciripoi cu sfântă cumpătare a glasului. Gașperiţa 
asta poartă izmene pe dedesubt, ca bărbaţii. Nişte izmene cu volane și ceva 
lucrătură de mână. Subţiri, vere, ca pânza de păianjen. 

—Sfinţi arhangheli! se minună Tufănel. Pe sub ele o mai avea ceva? 

—De! răspunse Ciripoi cu chibzuială adâncă. Nu se ştie. Muierile 
astea pricopsite, totdeauna au pă ele o droaie de drăcii. 

—Crezi că s-ar cuveni să cercetăm? 

— Păi taman asta e! murmură Ciripoi îngândurat. Să nu dăm de belea. 

—Aş! grăi Tufănel-tatăl, măreț în priviri. Asta-i muiere cuminte şi n-ar 
vorbi ce nu se cade. 

—Și dacă nu vrea? 

— Îi dăm de băut. 

—TȚt! Nu ţine. Suntem prea mulţi acilea. Mai bine când i-om slobozi. Îi 
dăm un ducat dă aur... 

—Nă! se împotrivi Tufănel. Cel puţin cinci. P-ormă, ne pierdem cu ea 
prin pădure. 

—O fi destul? 

— Vedem noi. Da mai mult de cincizeci, nu se cuvine. Mălaiu nu-i al 
nostru. 


—Care mălai? 

— Auru, deşteptule! Äi cinci mii dă ducați. 

Izabela, ce nu pricepea o boabă din limba valahă, dar avea ochi ageri, 
de femeie umblată prin lume și cu multă experienţă, își reţinu un zâmbet, 
când simţi că-i vorba despre harurile ei. Nu era cât de puţin înfricoşată de 
starea în care căzuse. I se mai întâmplase o dată. Fiind femeie, nimeni nu i- 
ar fi putut face vreun rău. lar bărbaţii regi, duci, prinți, slujbași, oșteni, 
oameni de rând erau toţi la fel, oriunde. Toţi o apă şi-un pământ. Ghicise că 
farmecele ei făcuseră ceva ravagii în inimile celor două căpetenii ale 
lotrilor. E drept că erau cam bătrâiori și nu tocmai plini de harurile 
voiniciei, însă faţă de 'Taranowski, nu cădeau cu nimic mai jos. Şi pe urmă, 
ăștia măcar aveau ceva figuri de draci împielițaţi. Pe când contele, cam 
aducea a șobolan gras. 

Taranowski ieși din peşteră atras de mirosul mielului copt în spuză. Cei 
doi veri îl ospătară grijulii, cu cele mai frumoase bucăţi, astfel că după ce 
sfârşi de mâncat, parcă îi dispărură o parte din gândurile negre ale nopții. 
Acum, era convins că ar putea să scape grabnic. Cei din Alba-Iulia vor plăti 
răscumpărarea. Mai rămânea doar să-i convingă pe lotri să se grăbească a 
face schimbul. 

—Ce-aţi hotărât, domnilor, în privinţa noastră? vorbi cu multă politeţe, 
prefăcându-se a nu observa starea proastă a celor doi. 

—Nimic, bă neică, răspunse Ciripoi-tatăl scărpinându-se în creştet. 
Mai chibzuim. Alde matale ştii că graba nu-i bună. 


* 


Trecură nouă zile. În cea de-a zecea, Taranowski părea de 
nerecunoscut. E drept că nu slăbise cum era de aşteptat, dar barba 
neîngrijită și frumoasele lui haine, ce căzuseră către ponoseală, ca și 
murdăria mâinilor şi a feței, îi aduceau un aer jalnic. După atâtea zile 
începuse a semăna cu răpitorii săi. Se împăcase cu gândul că pierduse cea 
mai strălucită ocazie a vieţii sale de ambasador. O stare de toropeală pusese 
stăpânire pe el și rar se mișca din aşternutul acela nenorocit. Încercase în 
câteva rânduri să ajungă la o lămurire cu cei doi veri, dar nătângia acestora 
nu mai avea margini, aşa că nu ştia în privinţa soartei sale cu nimic mai 
mult decât în prima zi. 

„Nici măcar veşti nu am, se văicări el. Stau cocoţat în vârful muntelui 
ca pe altă lume. Cine și-ar fi închipuit o astfel de nenorocire?” 


Tresări. 'Tufănel și Ciripoi veneau spre el, cu feţele parcă zâmbitoare. 

—Boierule! grăi Ciripoi cu atâta politeţe cât îi îngăduia cunoașterea 
acelor frumoase rosturi subţiri. La noapte eşti slobod. Te lăsăm, bre, să pleci 
unde ţi-e voia. Măritul Teodosie Rudeanu, ăl de ţine locul principelui la 
Alba-Iulia, a plătitără pentru alde matale cinci mii de ducați. Cam puţin. 
Matale ai zis în scrisoare de şase mii, da n-a vrut. Zicea că n-are bani. 

—Dar el unde-i? se interesă avid Taranowski. 

—EI care? 

—Principele. 

— Aaa! La război, boierule. În Moldova. 

—Daţi-mi drumul acum! 

—Nă! se împotrivi Ciripoi. Numai la noapte. Acum ne caută oștenii 
din gărzile din Alba-lulia. Da la noapte ești liber, iar noi ne luăm zborul de 
prin părţile astea. Dacă te ţin picerele, mâine cam pe la asfinţit ești la Alba- 
Iulia. 

—Dar caii? se miră contele. 

—Caii? l-am vândutără, bre. 

Taranowski căzu pe aşternut, zdrobit de asemenea veste. 

La 24 aprilie, în vreme ce Taranowski îşi blestema soarta în captivitate, 
principele Mihai îi primi pe comisarii imperiali David Ungnad și Mihai 
Szekely. Alături de tron, Cae Indru, Radu Buzescu, Undrea, Costache, Ducu 
și Sile Adormitu şedeau în picioare. În stânga, Teodosie Rudeanu primea 
ultimele porunci ale principelui. Pe străzile cetăţii, zarva creștea dintr-o 
clipă în alta. Două mii de oșteni înarmaţi de război își stăpâneau cu greutate 
caii odihniţi și plini de vigoare. Ei erau primii din cei șapte mii și ceva cu 
care Mihai avea să pornească spre munţii de către Moldova. După ce 
comisarii făcură plecăciunile de rigoare, principele grăi vesel: 

— Domnilor, vă dăm veşti mari. 

—Şi noi, măria-ta, răspunse Ungnad ascunzându-și pe jumătate 
supărarea ce-l cuprinsese încă din zori. Doamne, străzile sunt pline de 
oşteni îmbrăcaţi ca de război. Adineauri, banul Mihalcea a binevoit să ne 
spună că porniţi împotriva Moldovei. 

—A, nu, domnule Ungnad! râse Mihai. Nu împotriva Moldovei, ci 
numai a celor care au călcat-o şi o conduc. 

—Măria-ta, înțepă Ungnad, în calitate de comisari ai împăratului 
Rudolf, suveranul nostru şi al vostru, socot că nu am fost înştiințaţi la 
vremea cuvenită. 


—Nu-mi vine să cred, domnule Ungnad, îl repezi principele. Am 
discutat adesea despre intrarea noastră în Moldova. Poate că memoria 
voastră nu-i prea bună. În cazul acesta, vă iertăm și ne îngrijorăm sincer de 
sănătatea comisarului imperial. 

Curtenii prinseră a râde, în vreme ce Ungnad vorbi mânios: 

—Măria-ta, e drept că noi v-am întrebat mereu despre această 
problemă de război, dar răspunsurile voastre au fost în doi peri. Nu ne-aţi 
spus data pornirii voastre. 

—La ce v-ar fi folosit? 

—Să înştiințăm curtea din Praga. 

—Și cine vă opreşte? 

— Acum, măria-ta? Acum e târziu. 

— Mai bine mai târziu decât niciodată, domnule comisar. Nu! Acum 
vorbim noi. Principele Transilvaniei şi al Ţării Româneşti nu are a vă da 
socoteală. V-am poftit aici pentru a vă porunci să-l ajutaţi pe Teodosie 
Rudeanu în greaua sarcină de guvernare a principatului, pe toată durata 
lipsei noastre. 

—Nu ne luaţi cu voi? se mirară comisarii în cor. 

—Nu. Principatul are mare nevoie de înţelepciunea domniilor-voastre, 
spuse abia reţinându-și un hohot de râs. 

După acele vorbe, principele se ridică de pe tron și părăsi frumoasa 
odaie de primire. În încăperea de alături, Ieremia Băicoianu aştepta să-i 
spună o vorbă. 

—Ce-i, clucere? întrebă Mihai privindu-l cu drag. Eşti gata de drum? 

—Sunt, doamne, dar vă cer îngăduinţă de o clipă. 

— Vorbeşte! 

—Măria-ta, scutierul căpitanului Leca m-a înștiințat că stăpânul său e 
bolnav rău. Atât de bolnav, încât nu va putea să vă însoţească spre Moldova. 

În prima clipă, Mihai se înnegură la faţă, vădit îngrijorat de soarta 
căpitanului. Dar își înfrână iute asemenea gânduri și spuse aspru: 

—Ne pare rău, clucere. Ne pare rău, însă nu avem vreme pentru el. Să 
se îngrijească! 

Și, îi întoarse spatele, lăsându-l pe clucer cam descumpănit. Ieremia 
cunoștea marea grijă a principelui față de oamenii săi. „Oare ce s-a 
întâmplat? se întrebă surprins. Măria-sa pare pornit împotriva căpitanului.” 

În timp ce principele se îmbrăca în ţinută de război, felcerul 
Zimmermann veni să-l întrebe de sănătate. 


—Ne simţim bine, domnule, râse el. De mult nu ne-am bucurat de 
atâta putere. 

—Ne bucurăm, doamne, grăi felcerul. Ne bucurăm, chiar dacă avem 
unele temeri pentru vechiul vostru căpitan aga Leca. De aproape o 
săptămână îl tratăm cu ceva leacuri. 

—Nu-mi fac griji, dacă se află în mâinile domniei-tale, răspunse 
principele, apoi se opri brusc. De o săptămână e bolnav? 

—Aşa cum v-am spus. Căpitanul Leca a fost otrăvit acum șase-șapte 
zile. 

—Ce tot vorbeşti acolo, domnule Zimmermann? încremeni principele. 

—Cum aţi auzit, măria-ta. Această otravă am întâlnit-o o singură dată 
în lunga mea meserie de felcer. Nu omoară grabnic, dar e folosită pentru a 
tulbura minţile omului. Puterea ei e atât de mare, încât cel care ar vrea să-i 
afle otrăvitului cele mai ascunse gânduri, rar se întâmplă să dea greș. În 
astfel de ocazii, mintea bolnavului cade spre rătăcire. lar singurele semne 
ale acelei otrăvi se arată într-o spumă albicioasă, ce apare pe buzele celui 
căzut în asemenea osândă. Privindu-l, ai credinţa că-i beat. O sete cumplită 
îl chinuie, în vreme ce corpul său ajunge la mari slăbiciuni. 

Principele îl ascultă înmărmurit. Îşi aminti că la ultimul sfat de taină pe 
buzele lui Leca apăruse acea spumă albicioasă, căreia nu-i dăduse 
importanţă atunci, din cauza mâniei. Cu un glas ce parcă nu era al său, îl 
întrebă pe felcer: 

—Ai putea oare să-l scapi? 

—Greu, doamne. 

Apoi, spre mirarea lui Zimmermann, Mihai părăsi grabnic încăperea, 
iar după câteva minute călărea, fără însoțitori, către casa dragului său 
căpitan. Zadarnic strigă Zimmermann: 

—Măria-ta, sunteți doar în cămașă! 

Doamne! exclamă Mihai strunindu-şi calul. Îmi voi ierta oare vreodată 
nedreptatea pe care i-am făcut-o lui Leca? Nedreptate fără ştiinţă. Aceasta i- 
o datorăm lui Taranowski. lată cu ce arme lucrează creştinii.” 


* 


Un ceas mai târziu, principele Mihai părăsi Alba-lulia, în fruntea 
oștilor sale. Pe drum îl aşteptau alte oști, ştiute doar de el și de prietenii săi. 
Acelea urmau a i se alătura din mers. Lângă principe, Cae Indru, Costache 
Caravană, Ducu, Grasa, Tufănel, Toroipan, Găluşcă şi Sile Adormitu 


călăreau îngânduraţi. Câţiva dintre ei aflaseră de boala lui Leca. Lipit de 
fereastra unei odăi a palatului princiar, Chirilă Zece Cuţite privea cu 
nostalgie șirurile de oşteni ce se scurgeau pe străzi în trapul vioi al cailor. 
Era pentru prima oară când nu pornea la război în garda lui Mihai. 
Zimmermann nu-i îngăduise a pleca dimpreună cu ceilalți, chiar dacă 
spărtura din piele se astupase frumos. Claude şi Clopin, tovarăşi de 
suferinţă, îi ghiciră gândurile și încercară să-l învioreze cu vorbe de duh. 


* 


Trecuse de miezul nopţii. Undeva, într-o vale a Munţilor Apuseni, cu 
multă pădure în jur, o seamă de bărbaţi şedeau de taină sub slaba bătaie a 
luminii. 

—Boierule! grăi Ciripoi-tatăl cam nehotărât. 'Ți-am promisără să te 
lăsăm slobod, însă ne-au venit alte gânduri. E drept că la Alba-lulia s-au 
plătit pentru alde matale cinci mii de ducați, dar iată că și ortacul meu are 
un cuvânt de spus în treaba asta. El zice să te mai ţinem până când 
neamurile domniei-tale ne vor mai da încă pe atât. 

— Vai mie! se jelui contele. Aţi luat destul, domnilor. Eu n-am neamuri 
şi nici prieteni. Nu-mi lipsesc avuţiile, însă nu are cine umbla la ele. Apoi, 
cred că e vremea să ne lăsaţi liberi. Cu atâţia prizonieri după voi, greu vă 
veţi ascunde frumos de oștenii ce aţi zis că vă caută. 

—Păi taman asta spuneam şi eu, răspunse Ciripoi cu chibzuială. Dacă 
ne dibuiesc ceva gărzi, pierdem și ce avem. 

—Frumoasă înțelepciune! strigă contele. lar eu am să mă rog pentru 
voi până la adânci bătrâneţe îşi înăbuși o înjurătură. 

—Fie! aprobă Tufănel-tatăl, mărinimos. Dacă porniţi pe valea asta, 
mâine la prânz ajungeţi la Alba-lulia. 

Zdrenţăroşii îi părăsiră pe prizonieri, stăpânindu-și mari hohote de râs. 
Drumul indicat de Tufănel, în loc să-l apropie, îl îndepărta pe Taranowski 
de Alba-Iulia. Rămas cu oștenii, cu răniții şi cu Izabela, contele ar fi trebuit 
să respire uşurat, dar îi venea să bocească și nu se sfii să murmure: 

—Să te ia dracul, domnule Taranowski! În neamul tău nu cred să se 
afle nătărăi mai mari decât tine. Dacă-i cereai principelui ceva oşteni de 
întărire a pazei, nu te-ar fi refuzat. 

—Domnule conte, grăi unul dintre oamenii săi, cred că ar fi bine să 
așteptăm aici apariţia zorilor. A ne încumeta la drum pe întuneric și cu 
povara celor răniţi, înseamnă să orbecăim prin pădure fără nici un spor. 


Taranowski socoti înţeleaptă vorba oșteanului, astfel că se aşeză pe o 
buturugă şi nimeni nu știu dacă fiorii ce-l scuturau se datorau răcelii aspre a 
nopţii, sau aveau altă pricină. 

A doua zi către asfinţit, după ce umblaseră multă vreme aiurea, datorită 
îndrumărilor lui Tufănel-tatăl, Taranowski ajunse la Alba-lulia într-o stare 
jalnică. Profund întristat, regentul Teodosie Rudeanu îl primi cu vorbe de 
mângâiere, asigurându-l că oștenii din gărzile sale bat potecile Apusenilor 
în căutarea fioroşilor tâlhari. 

Taranowski îl ascultă plouat. ÎL dureau picioarele umflate şi ar fi dorit 
să se culce. Reuși totuși să răspundă frumos: 

—Vă mulţumim pentru ajutor şi pentru caldele voastre cuvinte. lată că 
prietenii buni se cunosc la nevoie. V-am mai ruga să ne daţi o trăsură şi 
ceva pază. 

Vicleanul 'Teodosie răspunse îndatoritor: 

—Acum, aveţi nevoie de odihnă. Casa de ospeţie vă așteaptă. Iar 
mâine în zori, trăsura şi toate cele de trebuință vor fi la dispoziţia voastră. 
Dar avem şi noi o cerere. Vă rugăm să ne semnaţi o poliţă pentru cei cinci 
mii de ducați pe care i-am scos din vistieria principatului. Nu v-aş pomeni 
despre astfel de lucruri dacă n-am fi strâmtoraţi de bani. 

Taranowski semnă, gândindu-se cu jale că pierduse zece mii de ducați. 
O avere frumoasă, după care ar fi oftat oricine. Plecă apoi către casa lui 
Petre Huszâr, unde îl aşteptau cei doi consilieri ai săi. lar în dimineaţa de 4 
mai, părăsi Alba-Iulia pe vechiul drum al Teiușului. Era trist. Pierduse o 
mulțime de bani, iar la laşi avea convingerea că merge zadarnic. Doar 
Izabela se bucura de frumuseţea peisajului verde şi proaspăt. Avea motive 
să fie veselă. Bagajul ei atârna mai greu cu o sută de ducați de aur. 

Nu mult după plecarea contelui, Tufănel-tatăl și Ciripoi-tatăl, încărcaţi 
cu aurul acestuia, intrară la palatul principar pe o portiță dosnică și veniră în 
faţa lui Teodosie Rudeanu. 

—Sunt mulțumit de voi, grăi regentul zâmbind. Aţi lucrat cum nu se 
poate mai bine. În seara asta cinăm împreună. Vom fi numai noi trei. Sunt 
dornic să-mi povestiți despre cele petrecute în munţi. Văd că aţi adus 
ducaţii. Sunt toți? 

—Lipsesc o sută, se bâlbâi Ciripoi. 

— Înseamnă că au fost mai puţini. 

—Nu. I-am cheltuit noi, murmură Tufănel. 

— Voi? În inima munţilor? În mijloc de pădure? 


— Aurul se poate cheltui oriunde, măria-ta, grăi Ciripoi cu candoare. 

—Dar pe ce? 

—Pe ceva parte muierească, se foi Tufănel ştiind că au sosit 
momentele cele mai grele din seara aceea. 

—Mulierească? 

—Aşa cum aţi auzit, măria-ta, spuse Ciripoi. În această privință, 
păcatele oamenilor sunt mari şi sfinte. 

—Nu cumva cu frumoasa Izabela? 

—Cu ea, doamne, aprobă Tufănel. 

—Sfinţi părinţi și evangheliști! se văicări Rudeanu. O sută de ducați 
pentru o clipă? Cu asemenea bănet vă pricopseaţi pe toată viața. 

— Doamne! grăi Ciripoi cam spășit. Uneori, clipa aduce mai multă 
bucurie și desfătare decât o viaţă întreagă. D-aia clipa nu trebuie scăpată. 

„Sfinți mucenici! zâmbi Rudeanu. Înţeleaptă judecată! Înţeleaptă, mai 
ales că chipurile lor nu arată a sălaş bun pentru gânduri adânci.” 

Văzându-l că chibzuieşte, Tufănel-tatăl vorbi plin de pocăință: 

—Doamne, eu și vărul Ciripoi ne-am jurat să batem seara câte 
cincizeci de mătănii. O mătanie la fiecare ducat. 

„Hm! socoti Teodosie Rudeanu. După feţele lor cam ipocrite, m-aș 
mira să se aplece către astfel de chemări cuvioase.” 

Apoi zise, înăbuşindu-și râsul: 

— Credeam că sunteţi iertaţi de păcatele lumești. Hai, luaţi-vă câte 
douăzeci de ducați! Pe ceilalţi îi vom preda la vistierie. 

Noaptea de mai, dulce şi prietenoasă, îşi aruncă fustele peste ferestrele 
mari. 

Oastea principelui trecu prin Miercurea, către Făgăraș, dar fără grabă. 
Totul se desfăşura cu precizie de ceasornic. Fiecare etapă fusese chibzuită 
adânc. Din locuri tăinuite apăreau adesea grupuri mari de tineri frumos 
gătiți de război şi se alăturau oștirii. La 5 mai, principele trecu prin Prejmer, 
iar în ziua de 8 se află în Vaşarheiu, lângă munţii de către Moldova. 
Numărul oștenilor se completase cu dragii lui roşii, veniţi tocmai din 
Bucegi. La 9 mai, principele intră pe la Oituz și coborî pe valea Trotușului, 
cu gânduri către Roman, unde trebuia să ajungă, după planurile sale, în ziua 
de 11. Erau cu el în acel moment şapte mii opt sute de călăreţi și pedeștri. 


* 


La curtea din lași se iscase zarvă de război. Ştiri venite din guri 
nesigure îi vesteau pe Ieremia Movilă și Sigismund Báthory, că principele 
Mihai va intra în Moldova cu douăzeci de mii de oșteni. Apoi, alte știri mai 
bune, sosite pe căi misterioase din Transilvania, arătau că armata lui Mihai 
nu trece de şapte mii. În primele ceasuri, leremia își cam pierduse cumpătul, 
aplecat către gânduri de teamă. Nu era om prea înalt la statură, dar bine 
împlinit, cu umerii încă drepţi, cu barba ușor încărunţită de ani, cu ochii 
mari, frumoși, cu faţa rotundă, parcă blajină. lar dacă plusul de osânză ce-i 
îngrășa trupul cu greutatea ei ar fi lipsit, Ieremia s-ar fi putut socoti plăcut la 
vedere. Alături de el, Sigismund, mai înalt şi subţire, cu faţa încă tânără, 
ușor aplecată spre măsliniu, parcă bronzată, îmbrăcat simplu în alb, ce ştia 
că-l prinde, arăta chipeș, plin de vigoarea dintre două vârste. 

O carafă cu vin curat ca aurul și două cupe înalte, cu picior, se aflau pe 
masa dintre cei doi. Dar nu se atinseră de vin. Așteptau veşti, ce soseau des, 
iar gândurile lor erau multe. 

— Avem douăzeci de mii de oşteni, spuse Ieremia. Până-n câteva zile, 
oastea noastră va mai creşte cu patru-cinci mii. Totuși, mi-e teamă. Nu 
avem veşti despre intrarea hanului în Ţara Românească. El trebuia să fie de 
mult acolo. Cel puţin, aşa ne-a încredințat Altîn. Starostele de Camenița a 
trimis după ajutoare în Polonia. Să nădăjduim că vor veni la timp. Cu cât 
vom fi mai mulţi, cu atât mai bine. Cât despre contele Taranowski, nu știu 


ce să mai cred. Ne încredinţase că va fi aici până cel târziu la întâi mai. Dar 
iată că sorocul a trecut. Să-l fi oprit oare Mihai cu forţa? 

—A, nu! zâmbi Sigismund Taranowski e sol. Principele nu s-ar acoperi 
cu astfel de ocară. Îl cunosc bine. Mai degrabă cred că prietenul nostru a 
zăbovit undeva pe drum, iar azi sau mâine va fi aici. Mihai nu putea să-i 
ghicească gândurile. 

—Nu se ştie. Principele e şiret ca un vulpoi bătrân. 

— Poate, dar mormântul lui va fi în Moldova. Îi vom face o primire de 
pomină. Peste două ceasuri plecăm să-l întâmpinăm cum se cuvine. Oştile 
ce se vor strânge în zilele următoare vor ridica numărul nostru la douăzeci 
și cinci de mii. Îmi îngădui, prietene, să conduc lupta? Priceperea mea vă 
este cunoscută. 

— Veţi avea un corp de oaste, răspunse Ieremia cu chibzuială. Sunteţi 
pripit, iar în faţa duşmanului ne trebuie răbdare și viclenie. Lupta o voi 
conduce eu. 

—Fie! se învoi Sigismund. Aş dori tare mult să-l prindem viu pe 
Mihai. N-ar fi desfătare mai mare decât să-l atârn cu mâinile mele în 
spânzurătoare. 

— Visuri. Visuri frumoase, grăi Ieremia. Ar trebuie să nu uităm că ne 
vom afla în fața unui mare general al timpului nostru. Cât despre oști, 
numărul lor nu aduce totdeauna victoria. lar oamenii din jurul principelui, 
acei cavaleri de legendă, îmi dau mult de gândit. Cred că ei l-au scăpat de 
otrava trimisă de noi. lată că a trecut atâta vreme fără să aflăm ceva despre 
Samuel și Dumitraşcu. Parcă au intrat în pământ. Asta nu-i bine. Mi-e teamă 
de niscaiva curse pregătite împotriva noastră. Apoi, mi se pare prea multă 
linişte în jur. De ce a întârziat hanul cu amenințarea asupra Ţării 
Româneşti? El trebuia să treacă de mult prin partea de jos a Moldovei. 

—Nu-ţi face griji, prietene! îl linişti Báthory. Altîn ne-a dat frumoase 
asigurări în această privinţă. 

— Asigurările sunt una, iar faptele alta. Se întâmplă totuși ceva ce nu 
pot să pricep. Îmi spune inima că nu va fi bine. 

Tăcură şi priviră spre ușă. Tânărul căpitan Sandu Ailenei, încărcat de 
praf şi transpiraţie, intrase în odaie şi aștepta smerit. 

—Ce veşti? îl întrebă Ieremia, presimțind ceva rău, după faţa 
încruntată a oşteanului. 

—Proaste, măria-ta. Acum trei zile, ceva ştiri ce aduceau a năzăriri 
mincinoase s-au aflat prin mulţimea din lași. Se zicea că vreo cincisprezece 


mii de oşteni ai principelui Mihai au intrat în Moldova pe la apa 
Milcovului. Am repezit în acea parte câțiva călăreţi sprinteni, care au venit 
cu răspuns de mirare. E drept că numărul oștenilor e mult mai mic și că nu 
au intrat de trei zile, ci numai de două, dar vestea ne-a pus pe gânduri. 

— Avem cu ce-i primi, răspunse Báthory, năucit de cele auzite. 

Ailenei nu-l învrednici pe Sigismund cu vreo privire, ci vorbi din nou: 

—Doamne, veşti sigure, cercetate de noi, ne încredințează că Baba 
Novac, iscusitul general al principelui Mihai, se apropie de Câmpulung, în 
fruntea unei oști formate numai din călăreţi. 

Abia acum faţa lui leremia Movilă păli. Apoi întrebă, cu inima strânsă: 

— Altceva? 

—Doar atât, doamne. 

Rămași singuri, cei doi se priviră încremeniţi. Primul se scutură de 
acea stare domnul Moldovei. 

—Aşa cum bănuiam. Mă mira faptul că Mihai vine asupra noastră doar 
cu şapte mii de oameni. Trebuia să ghicesc. 

—Oricum, numărul războinicilor săi nu poate fi mai mare decât al 
nostru, zise Bâthory. 

Dar Ieremia nu-i răspunse, ocupat cu gândurile sale. 

„În faţa lui Baba Novac, va porni starostele de Camenița cu polonii lui 
şi cu ceva cazaci, socoti el. În sud, va merge Sigismund, iar eu voi ieşi 
înaintea lui Mihai. Din păcate, veştile mi-au stricat planul făcut cu 
chibzuială pentru a-l prinde pe principe. De ce n-au intrat tătarii în Ţara 
Românească? Gândul acesta mă tulbură tot timpul. Să ne fi tras oare pe 
sfoară Altîn? Dar ce interes l-ar fi mânat? Dacă stau să mă gândesc bine, 
iată că nici unul dintre polonii trimiși de noi la han nu s-a întors. Altîn a 
venit la noi doar cu oamenii lui. Mare mirare! Oare am fost orbi? Cum am 
putut crede că hanul i-a oprit pe toţi polonii până când își va primi restul de 
plată? Firesc ar fi fost să se întoarcă măcar Sacowicz ori Sapieha. Cred că 
aici se ascunde ceva. Mai mult ca sigur, de vreme ce hanul nu s-a mișcat cu 
hoardele sale.” 

Urmărit de aceste gânduri, îl uită pe Sigismund și părăsi odaia fără o 
vorbă. Alături, căpitanul Arvinte îl întâmpină posomorât. 

— Doamne, veşti proaste umblă prin laşi, grăi el. O seamă de oameni 
spun că mii de tătari de-ai lui Mirza cel răzvrătit au intrat în Moldova pe 
Botna la deal. 

— Tu ce crezi? tresări Ieremia. 


—Nimic, doamne. Am trimis călăreţi să afle. 

—Dar oștenii noştri din Slobozia ce-au păzit? De ce nu avem vorbe de 
la ei? 

—Nu știu, măria-ta. 

— Dumnezeule! izbucni Ieremia. Nimeni nu ştie nimic. Toată lumea se 
văicăreşte. Pentru ce vă dăm lefi mari și vă ţinem lângă noi? Mi-e teamă că 
trebuie să-i tăiem pe câţiva. Piei din faţa mea! 

—Doamne, mai am o vorbă, spuse dârz căpitanul Arvinte. Se vântură 
veşti că două-trei mii de tătari, ar prăda către Obertin. Însă nu-mi vine a 
crede. 

— Mda! Bine! Vreau vești sigure. 

—Greu, măria-ta. Vremea e scurtă, iar oştile lui Mihai-vodă au intrat 
pe valea Trotușului. 

Pământiu, leremia încercă să se amăgească. „Ce să caute hanul la 
granița polonilor, unde l-ar aştepta mari necazuri? lar Mirza, răzvrătitul 
acela, abia dacă are două-trei sute de oșteni. Dar dacă e adevărat? lată că 
până adineauri ședeam liniștit, sigur pe planurile mele de luptă împotriva lui 
Mihai. Acum sunt năuc. Încotro să mă îndrept, Doamne? Cred că peste tot e 
mâna principelui, iar presimţirile nu m-au înşelat.” 

Îşi risipi gândurile cu un gest violent şi privi către Sigismund, care 
venise lângă el, martor la spusele lui Arvinte. Cătă către Sigismund, 
așteptând parcă de la el o încurajare. Dar faţa palidă a lui Báthory, ce 
îngăima cuvinte greu de înțeles, nu-i aduse decât spaimă. 

Două ceasuri mai târziu, Sigismund cobora spre Focşani, în fruntea a 
patru mii cinci sute de călăreţi. Ieremia se îndrepta gânditor către Roman, 
cu unsprezece mii de moldoveni, poloni şi cazaci. Dar nu trecură trei 
ceasuri când curieri sprinteni îl ajunseră din urmă pe Sigismund, cu poruncă 
să întoarcă oștile şi să meargă după domnul Moldovei. Călăreţii aduceau cu 
ei veşti proaste. De la Soroca şi Hotin picaseră vorbe de spaimă grea. Mirza 
venea către lași cu aproape două mii de tătari, iar hoarda hanului, bătută de 
ceva oşti polone pe la Obertin, se retrăgea, dar nimeni nu ştia drumul ei 
viitor. Descumpănit, Sigismund își mână oamenii prin păduri, însă când 
ajunse la loc liber constată cu mirare că numărul oștenilor se înjumătăţise. 

„Sfântă Fecioară! Dacă nu ajung iute la Roman, s-ar putea să 
călătoresc singur.” 

Aceleaşi groaznice ştiri îl prinseră din urmă pe starostele de Camenița. 
Apoi se petrecu ceva de necrezut. La fiecare loc prielnic unei risipiri, 


cazacii dispăreau, parcă furaţi de o mână nevăzută. Zadarnic încercă bravul 
staroste să pună ordine cu ameninţări, fiindcă spre seară, doar cei două mii 
de poloni mai ședeau în jurul său. Vorbe de spaimă treceau din oştean în 
oștean, iar faima de general a lui Mihai le întregea. Veştile cele mai neauzite 
se strecurau printre oameni ca șerpii, ajungând până la Ieremia Movilă, 
descumpănit cu totul. 

„Niciodată nu s-a pomenit astfel de tactică de război, gândi el. lată că 
sunt atacat din toate părțile și nu mai știu încotro să mă îndrept. M-am luat 
după vorbele goale ale lui Sigismund și am uitat de harurile lui Mihai. M- 
am băgat în cârdăşie cu un neisprăvit. Acum, numai voia lui Dumnezeu va 
hotărî. 


* 


La unsprezece mai, în zori, oștile principelui împre unate cu cele din 
sud ieşiră pe o coastă de deal, nu departe de Bacău. Întregul plan de 
companie se desfășurase, până acolo fără sminteală. Aflaţi pe o înălțime 
doar la două trei mii de pași de Mihai, Ieremia, Sigismund și Taranowski, ce 
sosise acolo peste noapte, mai trăgeau speranţe într-o victorie. Din nord, de 
la starostele de Camenița, nu primiseră vești. Dar nădăjduiau că viteazul 
polon îl va zdrobi pe Baba Novac. Avea cu el oști frumoase și tari. 

Șirurile de călăreţi ale principelui, aliniate ca la paradă, cu sprintenii 
roşii pe mijloc, având o aripă stângă formată din moldovenii lui Soare, iar 
în dreapta secuii, aşteptau semn de mișcare. Alte două linii, cu pedeștri pe 
centru și călăreți în margini, se așezau treptat, fără învălmăşeala obișnuită în 
astfel de ocazii, când se cerea grabă. Oşteni vechi, cu multă experiență în 
războaie, cu calm şi răbdare, oamenii principelui nu cătau spre dușman, ci 
încercau a înţelege din priviri dorinţele comandanților. Numai așa se puteau 
explica ordinea bună în desfăşurarea manevrelor pe o câmpie necunoscută 
de ei. Călare pe frumosul său cal alb, măreț în bătaia soarelui din zori, cu 
ochii veseli, dar sprinteni asupra câmpului de luptă, folosind pavăză doar o 
simplă şi uşoară cămaşă de zale, Mihai şedea neclintit. Manevrele oștenilor 
din liniile a doua și a treia se încheiaseră frumos. Acum nu se mai aştepta 
decât porunca principelui, însă ea nu veni curând. Mihai cerceta cu răbdare 
câmpia limpede şi poziţiile lui Ieremia. Aceeași așezare o zări şi dincolo. Pe 
centru — polonii, acoperiţi de apărători de fier, pe cai mari şi puternici să 
ducă asemenea greutate. În aripa stângă — floarea călăreţilor moldoveni, 
îmbrăcaţi ușor, cu cai zvelţi, a căror agerime se făcuse vestită adesea. În 


dreapta — cazaci, în grupuri strânse de câte două-trei sute. Săbiile lor, ușor 
încovoiate spre vârf, străluceau ca oglinzile în bătaia soarelui. Dincolo de 
ridicătura pe care se aşezase leremia, gărzile sale nu se vedeau, dar Mihai 
bănui a fi mari. Peste câmpie, căldura nu apucase a cădea cu tăria dinspre 
prânz, chiar dacă zimțţii razelor începură a împunge. Iarba grasă, plină de 
sănătate trufașă, de un verde-închis, înaltă de două-trei palme, atrăgea 
privirile cailor. Păsări nu se aflau prin apropiere. Simţind atâta mișcare de 
oști, îşi luaseră zborul către locuri mai sigure. Doar gâzele neştiutoare se 
strecurau prin iarbă, după obişnuinţa de fiecare zi. 

— Pornim, doamne? întrebă Preda Buzescu, ce nu mai avea astâmpăr. 

—Nu. De data asta aşteptăm. 

Dar nici leremia nu se grăbea. Ar fi vrut mult să afle ce puteri mai avea 
Mihai la spatele înălțimilor, unde stăruia un pâlc de pădure tânără. Domnul 
Moldovei era convins că greutatea oștilor acestuia nu-i toată acolo. În faţa 
lui, abia dacă ieşiseră cinci-șase mii de călăreţi şi pedeștri. Iscoadele 
repezite de el se întoarseră fără vești, arătând că pâlcuri de-ale principelui 
păzeau oştile de cercetarea ochilor străini. 

O spuzeală ușoară se ridica deasupra câmpiei, ca o transpiraţie a 
naturii. Mulţi o vedeau mistuindu-se către hăurile cerului, dar puţini îi ştiau 
rostul. Poate cei ce trăiau pe la șes. Ea se datora picăturilor de rouă, ce se 
pierdeau iute sub bătaia soarelui. Ceva mai alături, generalul Kornis, 
impunător în ţinuta lui de război, vorbea în şoaptă cu prietenul său Csáki. 

— Avem ce învăţa de la acest mare general, domnule Csâki. Asemenea 
plan de campanie depășește cu mult pe cele din epoca noastră. Poate 
viitorul va da generali mai mari decât el. Azi nu cunosc unul care să-l 
depăşească. Atacul său asupra Moldovei, din atâtea direcţii, aduce izbândă 
sigură, dar cel mai mult mi-a plăcut secretul planului şi al mișcării oștilor. 
Mihai a atras atenţia dușmanului doar asupra sa. lată surpriza. lată 
momentul psihologic, ce-l doboară pe Ieremia. Veştile rele ajung la el 
gradat. Să luăm aminte la desfășurarea oștilor. 

— Numai de vom avea timp de privit. Moldovenii sunt mai mulți decât 
noi. 

—Va fi timp destul, zâmbi Kornis. Suntem în spatele frontului și vom 
intra în luptă abia către sfârşitul ei. Sau poate nu va fi nevoie. Cred că 
moralul oștilor lui Ieremia nu-i prea ridicat. 

—Crezi în victoria principelui? 

—Fără îndoială. 


—Mda! Oare poziţia noastră e bună, domnule Kornis? În calitate de 
vechi general, ochiul domniei-tale vede mai mult decât al meu. 

—Poate. Dacă ar fi fost după mine, m-aş fi așezat cu centrul oștilor, 
cam la trei-patru sute de paşi mai spre apus. Acolo, câmpia e vălurită, mai 
frământată decât aici. Chiar l-am întrebat pe principe de ce nu a ales locul 
acela. Ştii ce mi-a răspuns? „Domnule Kornis, peste noapte. Cae Indru și 
Ducu, vestiți pentru felul în care știu să se strecoare pe întuneric, au făcut o 
recunoaștere în câmpie. Altă cale nu aveam, fiindcă leremia a ajuns aici 
înaintea noastră. Vezi domnia-ta, acolo în față, o dungă de iarbă mai 
gălbuie?” Zic: „O văd, măria-ta”. Râde: „Mă bucur, domnule Kornis, că ai 
ochiul ager. În locul acela nu-i baltă, dar pământul musteşte uşor de 
umezeală, doar pe o grosime de treizeci-patruzeci de pași. Terenul acesta, în 
care piciorul se lasă adânc, se află tocmai pe centrul oastei lui Ieremia. 
Adică acolo unde puternicii oşteni poloni, îmbrăcaţi greu în fier, ca şi caii, 
vor veni la atac. Am prevăzut că Ieremia își va pune polonii pe centru. Aș fi 
făcut-o și eu. Un centru greu de urnit din faţă și aripi sprintene e tocmai 
ceea ce-și doreşte un general.” Zic: „Doamne, ce-i rău entru ei, va fi și 
pentru noi.” „Crezi? îmi răspunde zâmbind. Noi nu vom ieşi la atac, 
domnule Kornis. Abia după ce vor trece de locul acela spre noi voi da elan 
tinerilor roșii, uşori ca fulgul. Deci, îl vom aștepta pe Ieremia să vină. Dacă 
şi el cunoaşte bine terenul, cu siguranţă că polonii se vor desface pentru a 
ocoli zona în care caii lor ar intra fără ieşire. Dar dacă lui Ieremia i-a scăpat 
asemenea lucru mărunt, centrul oștilor sale va fi măcinat de tunurile noastre 
fără putinţă de a manevra spre ieşirea de sub foc. Iar un centru zdrobit, cam 
aduce a victorie către noi, fiindcă se va face mare învălmășeală acolo.” Zic: 
„Doamne, dacă nu va fi aşa?” Zice: „Un general mizează pe cele mai 
mărunte lucruri. Ne-am mai gândit și la altele. Chiar și la faptul că am putea 
pierde această bătălie. E slab generalul care nu se gândeşte la necazuri şi nu 
îşi ia măsurile cuvenite.” „Serenissime, spun eu, credeţi că Ieremia va ieşi 
primul la atac?” Zice: „Nu cred, sunt sigur. Lui nu-i dă mâna să aștepte. E 
speriat şi se gândeşte la timpul care ar putea lucra pentru noi. La faptul că 
ne-ar mai putea veni ajutor, în vreme ce oștenii lui se împuţinează, 
necrezând în el.” 

Cei doi tăcură surprinşi. Altîn și Mirza săriră de pe caii lor în spume și 
veniră în fața principelui. Peste o mie de tătari apărură de-a lungul unei 
vâlcele, şi se mistuiră după deal, în adăpostul pădurii. Sosirea lor fu 
observată în tabăra moldovenilor. 


—Mihai nu atacă! strigă furios Ieremia. Noi nu mai avem timp să 
aşteptăm, fiindcă îi pot veni şi alte ajutoare. Să pornească polonii pe centru! 

Câteva clipe mai târziu, călăreţii poloni, vestiți pentru tăria și 
priceperea lor în luptă, se urniră domol, apoi îşi întinseră caii la trap către 
liniile principelui. Mergeau frumos, chiar dacă le lipsea sprinteneala. Cei 
din frunte chiuiau voinicește. Alţii, la spatele lor, strigau aspru: „Taie, 
loveşte!” 

Ieremia Movilă și Sigismund priveau uimiţi spre poziţiile lui Mihai, 
unde nu se vedea nici o mișcare. Oare nu ştia principele că avântul 
călăreților aduce mai multă putere decât primirea pe loc a iureşului adus de 
dușman? Sau pregătea ceva marele general? Ceva ce se chinuiau să afle. 

Mihai aştepta calm. Kornis și Csâki îl priveau cu sufletul la gură. 
Polonii se apropiaseră mult. Erau la cel mult o sută de pași în faţa zonei cu 
pământ umed. Abia atunci stânga principelui se ridică sprintenă. Călăreţii 
roşii zvâcniră în ordine la dreapta și la stânga, iar cele treizeci de tunuri, 
ascunse de trupurile cailor, ieşiră la iveală și începură să sloboadă foc. 
Polonii văzură prea târziu zona cu pământ slab. Cai şi călăreţi prinseră a se 
învălmăși, a se împotmoli fără putinţă de ieşire. 

—Să intre aripa stângă a lui Arvinte! strigă leremia, văzând necazurile 
de pe centru. Cercetase câmpia, dar îi scăpase locul acela. 

—Oștenii roșii pe centru! strigă principele, bizuindu-se pe sprinteneala 
tinerilor din Bucegi. 

Comandantul cazacilor, un bărbat mărunt, bine legat, cu ochii 
îndrăzneţi, dârji, cu gânduri ce nu cunoşteau frica, sosi în goană lângă 
domnul Moldovei şi spuse aspru: 

—Măria-ta, să ne dai azi leafa pentru un an şi intrăm să întoarcem 
soarta luptei pe centru. 

Ieremia nu avu vreme să-i răspundă. Cei opt sute de călăreți moldoveni 
îşi urmau căpitanul pe aripa stângă, cu strigăte mari. Se petrecea acolo ceva 
de mirare. Pălării şi cămăși apăruseră în vârfurile săbiilor. 

—Parcă nu sunt strigăte de război, zise Kornis uimit. Și nici pornirea 
lor nu arată. 

—Ce strigă moldovenii? se interesă Preda Buzescu. 

—Ce speram, domnilor. Ascultaţi! spuse principele, a cărui faţă 
strălucea ca a pruncului alintat de mamă. lată surpriza despre care vă 
pomeneam la ultimul nostru sfat de taină. 


— Trăiască Mihai, principe al Moldovei, al Transilvaniei și Țării 
româneşti! 

Acestea erau strigătele moldovenilor lui Arvinte. 

Aripa stângă a lui Mihai nu mai răspunse. Oştirea Bucegilor, îmbrăcată 
în roşu, nu mai ajunse până la poloni. tunurile se opriră fără poruncă. Alte 
mii de moldoveni se desprinseră brusc din poziţiile lui Ieremia și îşi 
struneau caii către oastea principelui, chiuiau și strigau ca la nuntă. Văzând 
asemenea lucru, polonii de pe centru se retraseră grabnic. 

—lată, domnilor, o victorie fără luptă, grăi Mihai înecat de emoție. E 
drept că are partea ei bună, dar şi una slabă. Dezordinea produsă în întreaga 
câmpie ne oprește să mergem peste Ieremia, fiindcă nu mai știm cine-i 
prieten și cine dușman. 

Dezastrul era evident. Mii de capete descoperite, cu pletele în soare, 
mii de călăreţi urcați în picioare pe cai strigau, cântau sau plângeau. Ieremia 
și Sigismund îşi întoarseră caii. Începea fuga. La spatele lor, cazacii și 
polonii mergeau tare. Doar în câmpie era ceva de basm. Ceva ce nu se 
văzuse niciodată. Cunoscuţi şi necunoscuţi se îmbrăţișau între ei. Mândrul 
căpitan Arvinte reuși cu greutate să-și facă loc până la Mihai. Sări de pe cal 
şi îngenunche în faţa celui ce devenise în clipa aceea domn al românilor de 
peste tot. 

—Măria-ta! grăi cu lacrimi nestăpânite, de care nu se rușina. Am 
fericirea să mă închin celui de un neam cu mine. Se opri o clipă, înecat de 
emoție, apoi glasul său schimbat se auzi iar. Mă închin în faţa celui ce 
aduce uimirea neamului. Au trecut ani de când domnul Moldovei s-a 
aplecat cu umilirea noastră spre străini. V-am așteptat şi ne-am rugat pentru 
voi. Cred că trăiesc cea mai mare zi a poporului nostru. Ziua în care românii 
de pretutindeni s-au unit între ei. Dumnezeu a fost mai bun cu mine decât 
cu înaintaşii mei, fiindcă eu am avut fericirea să prind această zi. 

Costache Caravană, cu inima lui slabă, simţi cum i se rostogolesc 
lacrimi de-a lungul obrajilor și murmură, beat de fericire: 

—Fir-aș al naibii! Cred că lăcrimez ca muierile. 

Cae Indru, atât de calm în alte împrejurări, îşi trecea mâinile peste 
cuțite, iar degetele îi tremurau uşor, ca o părere. Kornis, ce nu-l iubea pe 
principe, dar avea multă admiraţie pentru el, cuprins de entuziasmul clipei, 
scoase un chiuit atât de puternic şi strident, încât prietenii săi apropiaţi 
cătară spre el cu uimire. Până şi Csâki, care complotase cu Ungnad 
împotriva principelui, murmură cu admiraţie: 


—lesus-Maria! Până azi nu am văzut un om atât de mare și de iubit. 
Ce-i al lui e-al lui, trebuie să recunoaștem. 

Pe întreaga câmpie se porniseră dansuri şi chiote. Se prinseră în joc 
moldovenii cu grai dulce, cu feţele deschise ca și sufletele. Ardeleni domoli 
în mișcări şi cumpătaţi la vorbă. Munteni cu feţe negricioase de la soarele 
mult din sud, mari în grai şi semeți în priviri. Bănăţeni voinici şi cuminţi în 
gesturi. Olteni subțirei, cu chipurile smolite, cu ochi jucăuși și sprinteni la 
dans. Gurile rele spuneau că oltenii n-au astâmpăr nici în sfânta biserică. 
Dacă aud muzică și tactul jocului, buzele lor rostesc rugăciuni, dreapta se 
ridică spre semnul crucii, ochii se rotesc împelițaţi ca la viezuri, iar 
cuvioasele picioare bat sârba. În astfel de ocazii, chiar şi popii lor, care nu-s 
mai duși la biserică decât enoriașii, își saltă poalele odăjdiilor și ţopăie prin 
sfântul altar, cu chiote ce vestesc parcă sfârșitul sau începutul lumii. 
Nicăieri nu s-a pomenit neam mai aplecat spre cântec şi dans ca cel al 
oltenilor. Cel puţin așa grăiau gurile rele. 

Moldovenii aflară că oștile principelui puseseră puţine bucate în gură. 
În ultimele douăzeci de ceasuri, mâncarea lipsise aproape cu desăvârşire. 
Străițile moldovenilor şi ceva care cu merinde, ce nu luaseră drumul lui 
Ieremia, aduseră prilej de prânz. 

—Măria-ta, oare nu ar fi bine să pornim în goană după fugari? întrebă 
Preda, îngrijorat. 

—Nu. Căpitan sau oştean, general sau rege, în timpul prânzului nu se 
cuvine să-l tulburi. lar oștile ce i-au mai rămas lui Ieremia sunt grele la 
drum. Le vom prinde fără sminteală. 

Gurmand înrăit, ca un catâr, ce vede grăunţele după un post negru, 
rotofeiul Gălușcă făcu frumoasă lipitură lângă straița unui moldovean cu 
trupul aproape la fel de rotund. Pe un ștergar mic, o jumătate de pâine 
rumenă și o lipie peste care timp lung lăsase ceva urme de tărie, o ceapă 
frumos ostoită în pumni harnici, nişte cârnat de porc, umflat a semeţie, doi 
pumni de jumări cărnoase, ce pocneau în gură ca cireşele de mai, ar fi 
stârnit chiar lăcomia unuia cu stomacul în papainoage. Dar celor doi mâncăi 
nu le trecu prin minte asemenea cugetare. Înfulecau hoţeşte, calmi și tăcuţi. 
Mâinile lor nu dovedeau gesturi fără rost, ci țâșneau blând, ca nişte pistoane 
bine unse, iar gurile clămpăneau scurt, ca ale peștilor mari, care nu-și pierd 
vremea cu păgubosul mestecat. Rar se pândeau din privirile dușmănoase. 
Rar se opreau să respire, fiindcă fiecare clipă pierdută îi dădea celuilalt o 
îmbucătură în plus. Când dumicatul era cât pumnul, ochii lor se bolboşeau 


frumos în orbite, gata a-și lua zborul, pistoanele gâturilor încremeneau doar 
o clipă, fiindcă cei doi aveau puterea a trece peste astfel de hopuri, ce 
întâlniseră adesea. Înghiţiră la urmă cojile cepei, ca pe nişte delicatese ce 
pun capac, iar pe ştergar nu se văzu urmă de fărâmituri. Observându-le 
hărnicia, părintele Grasa exclamă în limba maternă, plin de încântare: „Ah, 
mon Dieu! Dacă cei doi ar fi fost prezenţi la minunea de pe munte, unde cu 
cinci pâini şi trei peşti, sau invers, au fost săturaţi cinci mii de oameni, altfel 
ar fi sunat legenda biblică.” 

Abia la urmă, Găluşcă şi Asalomia — aşa îl chema pe moldovean — se 
cercetară mai creştinește din priviri, își înţeleseră gândurile unul altuia și 
pormiră frăţește spre alt ștergar de prin apropiere. Târziu, umflaţi frumos ca 
niște cimpoaie, se întinseră în iarbă cu scop de odihnă binecuvântată. De 
acolo îl văzură pe principe gustând cumpătat alături de Cae Indru. 

—O hi flămând? întrebă Asalomia cu vorba lui dulce de moldovean 
așezat. 

—Este, grăi Gălușcă, cu greutatea șarpelui sătul. N-a mâncat de 
douăzeci de ceasuri. 

—Șuguiești? 

—Nu prea. 

—Păi dacă el n-o ave şieva bucate... se scărpină Asalomia în creştet. 

—N-are. Când rabdă oștenii, rabdă și el. 

—Apăi, asta chiar că n-am mai auzit-o. 

—N-ai auzit mata multe. Principele zice că în război, generalul şi 
oşteanul sunt una și la bine, şi la rău. 

— Asta-i fain. 

—Fain, dar nu-i totul. 

— Adică? 

—Ai auzit de lupta de la Șelimbăr? 

— Vezi bine c-am auzit. 

—Ei, zise Găluşcă apăsând cu mândrie pe cuvânt, după luptă, când 
Mihai i-a risipit pe oştenii lui Andrei Bâthory, populaţia Sibiului a descuiat 
porţile pentru răniţi și pentru el. Boierii l-au îndemnat pe principe să-și 
petreacă noaptea în cetate. Ei bine, ştii ce le-a răspuns el? 

—Nu. 

— Te cred. A zis: „Domnilor, e slab general cel ce-şi află culcuș bun de 
noapte afară din tabăra oștenilor săi. Dacă aș fi oştean, l-aş înjura pe un 
astfel de general.” 


—Zău? 

—Să fiu al dracului dacă n-a zis chiar aşa! 

—Mare mirare! făcu moldoveanul, cu ochii râzători. Moşii noştri 
vorbeau astfel doar despre Ștefan al Moldovei, ori despre Rareş. 

În timpul prânzului veniră ştafetele de la Baba Novac. El anunţa că Ian 
Potoţki, starostele de Camenița, nu-i șezuse împotrivă, fiindcă nu prea 
avusese cu ce. Principele îi cinsti pe călăreți și trimise prin ei unele porunci. 
Așezat la umbra din pădure, generalul Komis făcu o scrisoare către 
comisarii imperiali David Ungnad și Mihai Szekely. 

„Domnilor, am văzut aici lucruri ce ne-au pus pe gânduri. Cu voia lui 
Dumnezeu, serenissimul principe a căpătat victorie mare asupra lui leremia 
Movilă. N-am auzit până azi ca duşmanul să treacă la supunere cântând și 
chiuind. Azi am fost martor la asemenea minune, când moldovenii au venit 
la principe ca la adevăratul lor conducător. Ceea ce nu știți domniile- 
voastre, ce nu am ştiut nici eu, am aflat acum, sau în urmă cu câteva zile. 
Mihai a intrat în Moldova din patru părți. Și zău că altfel nu ar fi avut şanse 
de reușită! Oastea lui Ieremia, formată din moldoveni, poloni și cazaci, ar fi 
fost tare împotriva oricui. Dar s-a risipit datorită acelei tactici nemaiauzite. 
A patra oaste, care ne-a uimit cu totul, e cea a tătarilor. Nu ne aşteptam ca 
tătarii să vină alături de noi atâta vreme cât primeau tribut de la moldoveni, 
ajutoare de la poloni şi nimic de la principe. Ne minunăm sincer de 
planurile adânci ale serenissimului Mihai. Fostul principe Sigismund, ce 
pornise către sud, spre a face față armatei care trecuse Milcovul cu 
ameninţare, şi-a pierdut oştenii pe drum. Tinerilor moldoveni, mândri la 
fire, nu le-a plăcut să stea sub comandă străină de neamul lor. Veştile 
proaste, ce se adunau de peste tot, au risipit mai bine de jumătate de miile 
cazacilor, iar leremia Movilă conducea un război dinainte pierdut. Oamenii 
săi căutau cu îngrijorare mai mult către spatele lor decât către noi. Baba 
Novac a trecut prin Câmpulung şi cred că merge undeva spre nord. În 
drumul său nu l-a mai întâlnit pe starostele de Camenița, care aud că ar fi 
rămas fără oșteni. Se petrec lucruri mari aici, despre care vă voi scrie cu alt 
prilej. Din auzite, Ieremia și Sigismund își caută scăpare spre cetatea 
Hotinului, sau poate chiar dincolo de Nistru. Peste un ceas, vom porni după 
ei. Principele i-a slobozit pe moldoveni pe la casele lor, dar mulți au rămas 
în oastea noastră. 

Kornis Gáspár, 
general al serenissimului principe Mihai 

Abia la 16 mai, principele Mihai trimise la Alba-lulia o scrisoare 
scurtă, dar suficientă pentru a lămuri cum şedeau lucrările de război. 

„Vă înştiinţez, domnilor, că Dumnezeu ne-a dat noroc bun pe aici. Să 
fiți veseli. Nimic alta de la noi să nu așteptați, fiindcă peste puţin timp vom 
veni la Alba-Iulia. Pe Ieremia și Sigismund i-am bătut din nou și i-am trecut 
apa Nistrului din goana cailor. Mulţi dintre oştenii lor au venit la noi ca şi la 
Bacău. Acum, rânduim strajă bună pe hotarele ţării. În Suceava l-am numit 
comandant pe banul Udrea, iar ajutor pe căpitanul Negrea, un moldovean 
drag nouă. 

Mihai, principe al Moldovei, Transilvaniei și Ţării Româneşti.” 

La 25 mai, regele Poloniei Sigismund al treilea dădu o circulară care 
suna astfel: 

„E. uşor de văzut că dacă acestui vrăjmaș îi va merge după gândul lui şi 
va rămâne în Moldova va întreprinde lucruri şi mai mari. Deci e vorba de 
aproape existența noastră, căci de nu va fi alungat acel duşman din Moldova 
cât de curând, va trebui să ne apărăm să nu ieie jumătate din coroana 
Poloniei.” 

lar scrisoarea voievodului Rusiei, Nicolaie Herburt de Fulsztyn, părea 
să completeze ceva din ceea ce se gândea dincolo de hotarele Moldovei. 

„Mihai i-a risipit rușinos pe ai noştri. Nici ai noştri nu se mândresc: au 
trecut în fugă peste Nistru, și nu puţini dintre ei au sosit azi la Camenița pe 
la ceasurile douăzeci și două, într-o goană şi spaimă ce nu mai încetau.” 

În ziua de 11 iunie, după o campanie uluitoare pentru ochii străini, 
sprintenă şi căzută ca trăsnetul, căruia nimeni nu i se putuse împotrivi, 
principele se așeză vremelnic la laşi, domic să-i dea regelui Poloniei 
asigurări de pace, de bună vecinătate. La lași, viaţa își reluase cursul 
obișnuit, dar apărură unele hotărâri ce umplură de bucurie inimile 
oamenilor. Se tăia pentru totdeauna tributul către turci şi tătari, iar Moldova 
se alipea la trupul ţării. Dar timp de petrecere nu era. Dincolo de graniţe și 
în Transilvania se urzeau lucruri ce aduceau a ameninţări ce puteau îngrozi 
pe oricine. 

În grădina palatului domnesc din Iaşi era plăcut şi răcoare, chiar dacă 
soarele se arăta pe cer ca un rug uriaș. O masă de răchită şi ceva scaune își 
găsiseră loc bun sub un castan. Copac vechi, ce-și aplecase coroana către 


origini, parcă încărcat de cugetări. Principele Mihai, îmbrăcat slobod în 
pantaloni strânşi pe picior şi cămașă albă, deschisă la gât, arăta ca un bărbat 
liniștit, mulțumit de rosturile sale, bucuros de odihna binecuvântată cu har 
de umbră înviorătoare. Doar un ochi dibaci ar fi observat că brazdele de pe 
fruntea sa înaltă se adunau adesea între ele, așa cum numai gândurile multe 
apasă aspru asupra chipului omenesc. lar acel ochi se nimeri a fi al lui 
Costache Caravană. Alături de el, Cae Indru, Radu, Stroe şi Preda Buzescu 
discutau domol. Ducu, Sile, spătarul Negrea, Sava Armașul, părintele 
Grasa, Udrea, Şerban. Dumitru și Miroslav cinsteau cum se cuvine un vin 
de Cotnar, scos din gheţăria palatului. 

—Domnilor! grăi principele privindu-i pe rând. Ar trebui să spun: iată 
că am ajuns la capătul drumului nostru. lată că visul nostru de ani, sau poate 
de veacuri, şi-a găsit împlinire. Acum a venit vremea să lăsăm armele spre 
odihnă şi să construim temeinic în folosul neamului. Dar nu pot spune astfel 
de lucru. Ba am început să pricep aici în Moldova că drumul nostru abia 
începe. Şi nu mai uşor, ci greu. Greu cum nimeni nu a crezut. Ce părere ai, 
nepoate? 

Cae zâmbi înainte de a răspunde. Era fericit. Fericit cum nu fusese nici 
după ieşirea de sub turci, nici chiar după cucerirea Transilvaniei. Stăruia în 
el o bucurie prea mare, ce-i umplea sufletul și-i întuneca alte gânduri. Dar, 
încet, gândurile reveneau nu spre desfătare, nu spre chiot de descătușare a 
sufletului, ci spre o ciudată strângere de inimă. Spre teamă. 

— Doamne, murmură el, descopăr şi eu azi aceleaşi lucruri. Înainte de 
Moldova, le-am văzut mai uşoare, mai limpezi. Acum, ele îmi apar în altă 
lumină. Aceea a răspunderii pe care o avem față de trăinicia unirii 
neamului. Dacă n-am fi câștigat la Călugăreni, dacă am fi fost înfrânți la 
Șelimbăr, am fi pierdut mult. Dar azi, de nu vom ţine cu dinţii ce-i al nostru, 
pierdem totul. Iscoadele ne aduc știri că ienicerii și spahiii din Daud s-au 
apropiat cu ameninţare de Giurgiu. Hanul tătarilor ştie azi de renghiul pe 
care i l-am jucat dimpreună cu Altîn şi duce tratative cu cancelarul polon 
Zamoyski. Tare aş vrea să ştiu ce discută! Generalul imperial Basta a 
încercat să treacă pe lângă oltenii lui Zamfirescu, însă văzându-le oștile tari 
s-a întors pe Crişuri şi ne pândeşte. Regele Poloniei adună oști pentru a veni 
peste noi. Imperiul Austriac a aşteptat rezultatul campaniei din Moldova. 
Acum îl cunoaşte și va căuta să ne înlăture. În Transilvania, aşa cum am 
prevăzut la ultimul sfat de taină, nobilimea e gata de răscoală, ațâțată de 
Pezzen, ce abia a ajuns la Oradea, de cancelarul nostru episcopul Naprâgy 


și comisarul imperial David Ungnad. Însă peste cei trei cred că nu împăratul 
Rudolf apasă, ci alții mai tari. Ocupaţi cu campania din Moldova, n-am avut 
vreme de alte lucrări. Acum, timpul e scurt pentru noi. 

—Şi ce crezi că ar fi bine? 

—Sunt multe de făcut, măria-ta, răspunse Cae gânditor. Altîn are azi 
vreo trei mii de războinici. Puţini față de hoarda hanului, dar noi am avut 
mult mai puţini când am ieșit de sub turci. Mă voi sfătui cu Altîn să înceapă 
răscoala. Asta ar însemna liniște spre răsărit. Ar mai trebui să vă rog a 
trimite trei mii de oșteni în Ţara Românească pentru stavilă la turci. 

—Am dat poruncile de trebuinţă, râse principele, uimindu-i pe cei de 
faţă. 

Oare unchiul și nepotul își înțelegeau gândurile? Așa se părea după 
cele auzite. 

— Roşii mei dragi sunt pe drum încă din zori, continuă principele. 
Alături de ei, căpitanul Arvinte duce cu el opt sute de călăreţi moldoveni, 
sprinteni ca niște diavoli. 

—Va fi nevoie de grabă mare, observă Cae. De nu vor ajunge la 
vreme, am temeri pentru București și pentru alte târguri din [ara 
Românească, ce s-au aplecat în ultimul timp spre belșug frumos. Va mai 
trebui să mergem grabnic la regele Poloniei. De va dori o prietenie — nu 
supunere — cu noi, împotriva Imperiului Austriac, vechiul lor dușman, 
atunci voi respira ușurat. Curtea Poloniei are ceea ce-i lipsește celei din 
Praga: sinceritate şi cuvânt. Dacă ne alăturăm oștile cu cele ale viteazului şi 
înțeleptului Zamoyski, nu ne va fi teamă nici de austrieci, nici de turci. Dar 
asta nu ţine de noi, ci numai de înțelegerea pe care o vom găsi la poloni. Va 
trebui să întărim graniţa de pe Dunăre, şi asta grabnic. Prin victoria noastră 
din Moldova, turcii se văd lipsiţi de tributul plătit cu sfinţenie de Ieremia 
Movilă. Așa ceva nu pot ei să uite. Apoi, e vremea să ne întoarcem în Alba- 
Iulia. Cu cât vom fi mai iute acolo, cu atât vom zădărnici uneltirile 
nobililor. Transilvania se află azi sub suzeranitatea Imperiului Austriac. 
Moldova nu trebuie aplecată spre astfel de rosturi. lar de va fi să ţinem 
unirea celor trei țări măcar doi-trei ani, adică atât cât ne-ar fi de-ajuns 
pentru unificare deplină spre un regat al nostru, puterea ce o vom căpăta ne 
va feri de orice ameninţare. 

— Așa ne-am gândit şi noi, răspunse principele. Pârcălabul Sucevei și 
închinarea făcută nouă la 2 iunie de către boierii veniţi la Iaşi se leagă de 
noi, nu de împărat. Şi poate nu-i departe ziua când vom scoate şi 


Transilvania de sub suzeranitatea Imperiului Austriac. Dar ne-am mai 
gândit şi la altele. Vom așeza aici locţiitor al nostru, ce va cârmui [ara 
Moldovei cu grijă, până ce vom limpezi celelalte rosturi ale unirii depline. 
Iar acel domn va fi nepotul Marcu sau, cum își zice el, Cae Indru. 

Auzind asemenea vorbe, tânărul păli brusc. 

—Eu domn al Moldovei? se bâlbâi Cae, lucru ce nu i se întâmpla. 

—Da, nepoate, zâmbi principele. Ne-am gândit mult la asta. Mâine vei 
face jurământ de credinţă. Părăsesc Moldova, și aş vrea să fiu liniştit. Să 
ştiu că rămâne aici una dintre cele mai strălucite minți ale neamului nostru. 
Faţă de câte primejdii sunt în jur, eşti cel mai nimerit. 

Cae tăcu multă vreme. Prietenii săi, la fel de uluiţi, aşteptau să-i vadă 
chipul strălucind de bucurie. Așteptau să se arunce la picioarele unchiului și 
să-i sărute mâna, dar nu se întâmplă nici unul din gesturile ce se cuveneau. 
Iar când vorbi, glasul tânărului păru puţin schimbat şi mai aspru. 

—Măria-ta, vă mulţumim frumos. lată că sunt mulţi ani de când 
lucrăm împreună. În toţi aceşti ani nu v-am stat niciodată împotrivă, ca azi. 
Eu nu voi fi domn al Moldovei. 

Pe fețele celor din jur se aşternu uimire şi neliniște. Chiar isteţul 
Costache se gândi o clipă că prietenul său o cam luase pe de lături, 
supărându-l pe principe. Numai Mihai continuă să zâmbească. 

—Dacă ai temeiuri bune, le vom lămuri aici. Nu uit că ai venit lângă 
noi fără plată, dar nu în slujba mea, ci a neamului. În anii care au trecut, ai 
adus mari servicii ţării. Știu că ţi se cuvine domnia Ţării Românești, chiar 
înaintea mea. Vei fi așezat în scaunul domnesc din Bucureşti, iar aici îl vom 
aduce pe fiul nostru Nicolae Pătrașcu-vodă. 

Mirarea lui Cae nu mai cunoscu margini și asta se vedea limpede pe 
faţa lui. 

—Doamne! grăi el din nou. E prima oară când am alte păreri decât voi, 
şi vă cer iertare. Nu doresc nici domnia Țării Românești, ci un singur lucru: 
să fiu alături de voi. Neamul nostru nu stă doar în Nicolae Pătraşcu sau Cae 
Indru, ci în mii şi mii de oameni harnici la gând și la fapte. Dar azi, are un 
singur Mihai. El e luceafărul românilor, sau omul spre care se îndreaptă 
toate gândurile noastre. Acest om trebuie apărat și sprijinit spre folosul 
neamului. Dacă duşmanii ar lucra împotriva voastră deschis, pe câmpul de 
luptă, nu mi-aş face griji și aş primi domnia Moldovei ori a Ţării 
Româneşti. Dar ei lucrează perfid, azi cu otravă, mâine cu pumnal viclean. 
Aş fi un slab fiu al ţării dacă aş sta departe de voi. Dacă ar pieri numai omul 


Mihai, oamenii ar fi îndureraţi, însă și-ar găsi altul în loc. Dar Mihai azi nu- 
i un om, ci un simbol al neamului. Dacă piere acel simbol, se destramă tot 
ce am făurit cu atâta trudă. 

„E nebun că renunţă la o astfel de mărire, gândi Preda. Eu n-aş fi avut 
tăria să o fac. Însă dacă mă gândesc bine, cred că niciodată nu am întâlnit 
un tânăr cu sufletul mai curat decât al lui.” 

Principele nu răspunse. Ştia că Indru are dreptate. Că nu se poate lipsi 
de el, chiar dacă-l supărase refuzul aspru. În inimă i se strecură o căldură 
ciudată, blândă, ca o alintare. 

„Eu, domnul românilor de pretutindeni, sunt mândru cu un astfel de 
prieten, gândi el. Prin alte părţi, fraţii de sânge se omoară între ei pentru 
putere. La noi, tineri ca Marcu și Chirilă Zece Cuţite, cu drepturi la domnie, 
lucrează modeşti în slujba neamului, fără alte gânduri. Fără a dori o 
răsplată. Poate d-aia suntem atât de puternici. De vom avea astfel de urmași, 
şi vom avea sigur cu asemenea părinți, nu mi-e teamă pentru viitorul 
neamului.” 

Mânat de o pornire pe care nu și-o putu reține, principele sări vioi în 
picioare și-l prinse pe Cae de umeri. 

— Pentru împotrivire, te cert ca unchi, spuse încruntat. Pentru inima ta 
mai curată decât limpezimea cerului, te sărut ca domn al românilor. 

Rar avea principele cuvinte de laudă mare. Rar avea timp de asemenea 
lucruri, astfel că gestul său îi înmărmuri pe cei de faţă, chiar dacă îi 
recunoșteau lui Cae niște merite cu care puţini s-ar fi putut mândri. 

—Doamne! interveni Radu Buzescu, cunoscut pentru fineţea lui 
diplomatică. Aud că, din porunca voastră, Deli-Marcu şi oamenii săi îi atacă 
pe turci la Chilia și la Cetatea-Albă. Oare nu ne-am grăbit a ne atrage alte 
ameninţări din partea sultanului? 

—Asta mă întreb şi eu, râse Mihai. Când lucrurile ies pe vrerea 
noastră, se vede într-un fel. Dacă nu ies, vedem în alt fel. Cred că nu ne-am 
grăbit. Campania din Moldova poate fi încheiată numai după întregirea ei. 
Cât îi priveşte pe turci, o supărare în plus nu mai are importanţă. Știu sigur 
că au pornit asupra Ţării Românești, însă nu cu oști mari. Dacă am pleca 
acum să-i întâmpinăm, n-ar fi prea bine. Încă nu ne-am așezat cum trebuie, 
iar polonii abia aşteaptă o greşeală de-a noastră. 

* 

Înserase. Soarele se mistuise de mult, dar pământul încins își slobozea 

căldura peste câmpie. Cochetul palat din Satu-Mare, al cărui proprietar era 


contele Teke Francisc, primi câţiva oaspeţi de seamă. Se aflau acolo, în 
frumoasă găzduire: Pezzen, diplomatul casei de Austria, Naprâgy, 
cancelarul principatului, Farkas Kornis, fratele generalului, marele bogătaș 
Bornemissa, generalul imperial Basta, Csáki, nunțiul papal Querini și un 
umil prelat catolic, venit de la mănăstirea Strahov din Praga, ce răspundea 
la numele de Peter. Slujitorii alergau zoriţi a face bună primire. Contele 
Teke, încântat de importanţa musafirilor, veghea la frumoasă rânduială. Pe 
cucernicul Peter îl pofti mai pe la coada mesei, strâmbând din nas. Acesta 
era singurul dintre oaspeţi a cărui prezenţă nu-i făcea o deosebită plăcere. 
Dar, spre totala lui uimire, nunțiul Querini se ridică de la locul de cinste și i- 
] cedă călugărului, cu o adâncă plecăciune. Cucemic și blând, sfios şi 
modest, Peter îi mulţumi și-i spuse că se simte foarte bine acolo unde fusese 
aşezat. Abia atunci privi Teke mai atent la rasa insului, cam ponosită, la faţa 
lui grăsuţă, ştearsă. 

„Credeam că-i un umil slujitor al lui Querini. Acum nu mai ştiu ce să 
cred.” 

Dar mirarea lui crescu şi mai mult când îl văzu pe marele diplomat 
Pezzen că se apleacă spre el plin de atenţii. 

Târziu, aproape de miezul nopţii, când atmosfera dintre musafiri se 
încălzise de-a binelea, când pe masă rămaseră doar gustări și pahare cu vin, 
când mulțimea slujitorilor nu mai avea ce căuta acolo, discuţia uşoară luă o 
întorsătură mai chibzuită. 

— Domnilor, vorbi Pezzen, prin mijlocirea scrisorilor primite de la 
comisarul imperial Ungnad, sau pe alte căi, suntem în măsură a vă lămuri 
situaţia din Transilvania, Moldova şi Țara Românească. Principele Mihai a 
părăsit Moldova şi a ajuns la Braşov. Curând, va fi la Alba-lulia. În Iași, 
conducerea Moldovei a rămas provizoriu în seama boierilor Udrea, 
Andronic, Sava şi Negrea. Cetatea-Albă și Chilia au fost scoase de sub 
turci, Soroca, Tighina, Hotinul, Cetatea Neamţului şi Suceava au fost 
întărite cu moldoveni şi oşteni de-ai principelui. Din oamenii lui Mihai, au 
rămas în Moldova cam cinci-şase mii. Puţini pentru apărarea ei, chiar dacă 
sunt acolo şi oştile locale, mulți dacă ne gândim că Mihai i-a rupt de la 
inimă. Trei mii de roşii, opt sute de moldoveni şi mica oaste a [ării 
Româneşti a purtat lupte cu turcii, care au intrat până aproape de 
Târgovişte. Dar marele-vizir Ibrahim a trimis puţini spahii și ieniceri în 
Ţara Românească. Numărul lor nu a trecut cu zece mii, astfel că au fost 
alungaţi cu pierderi. Dacă privim intenţiile lui Mihai în privinţa turcilor prin 


luptele cu aceştia, reiese limpede că principele nu s-a aliat cu ei. lată deci că 
se limpezesc îndoielile noastre despre credința lui faţă de creştini. 

—Domnule Pezzen, îl întrerupse umilul Peter, ascultăm cu multă 
plăcere frumoasa înfățișare pe care ne-o faceți asupra celor trei ţări ale 
valahilor. Aveţi mari haruri în a povesti şi cred că nu ne veţi lipsi de 
totalitatea ştirilor. Cât priveşte concluziile voastre, ele pot ajunge către 
nedorite greșeli, fiindcă oamenii sunt slabi şi numai rugăciunile către Cel- 
de-Sus îi ajută. Numai Dumnezeu vede limpede. 

Pezzen tăcu încurcat. Înţelese bine aluziile prelatului. Acesta socotea 
că numai biserica își poate îngădui unele concluzii. Lui nu i se cuveneau. 
Arătându-se senin la chip, chiar dacă în sinea sa tremura de indignare, 
doctorul vorbi supus: 

—Cuvintele voastre mi-au umplut inima de lumină. Așa e, sfinţia- 
voastră! Noi greșim des, fiindcă ne tragem din păcat. Dar rămăsesem la 
situația din cele trei ţări. Oştile Olteniei, ce s-au ridicat în luna mai până la 
câmpia Zarandului, s-au tras către Dunăre, unde se anunţă ameninţări mari 
din partea turcilor. Deci la acest ceas, puterea lui Mihai în principat stă pe 
nouă mii de oşteni, din care șase mii cinci sute de români, o mie unguri și o 
mie cinci sute de secui și sași. lar primejdiile se adună în jurul lui de la 
poloni, de la tătari, de la turci, la care se adaugă nobilimea din Transilvania 
şi Imperiul Austriac. 

—Ah, să nu vorbim despre primejdii și ameninţări, domnule Pezzen! îl 
întrerupse Ştefan Báthory de Ecsed. De tapte ani, ele apasă asupra lui Mihai 
ca un cleşte uriaș, dar nu l-au oprit să stăpânească azi din Maramureş la 
Dunăre și din Banat la apele Nistrului. Am spus azi fiindcă mi-e teamă că 
mâine graniţele lui vor fi mult mai largi. 

—Dacă-l vom lăsa, râse Kornis. 

—Nu prea ţine el seamă de noi, răspunse Naprâgy. 

Generalul Basta, care nu se amestecase până atunci, socoti că a venit 
vremea să-și facă simțită prezenţa şi vorbi cu asprime: 

—Nu ţine seamă de domniile-voastre, fiindcă vă lipseşte un bărbat 
hotărât, așa cum suntem noi. De ne-aţi fi adresat rugăminți... 

—Domnul acesta e Basta? întrebă umilul Peter, năucindu-l pe general. 

—Da, sfinţia-ta, eu sunt, spuse încruntat, nemulțumit de faptul că 
acesta nu-l recunoscuse. 

—După vorbele voastre aruncate cam în pripă, n-aş fi crezut. 


—Ce poate crede un popă? răspunse Basta cu dispreţ neînțelegând 
semnul tainic făcut de Pezzen. 

—Adevărat! zise Peter cu aceeași liniște. Ce putem crede noi? 
Generalii au greșit adesea de-a lungul timpului. Biserica, fiind în slujba lui 
Dumnezeu, niciodată. 

Iute la mânie, neștiind unde vrea să bată călugărul, Basta fu pe punctul 
de a sări cu vorbe de ocară, dar piciorul lui Pezzen călcă iute peste al său. 

—Domnule general, continuă Peter învârtind pe mâini niște mătănii 
simple, acum o lună împăratul socotise a vă lua comanda trupelor din 
Ungaria Superioară fiindcă i s-ar fi potrivit mai bine marchizului de Burgau. 
Cerându-ne părerea, i-am propus să mai aştepte. Marchizul e un oștean de 
mare vază, dar cam răzvrătit împotriva bisericii. Însă învăţătura creştină ne 
porunceşte a-l ierta pe cel rătăcit și a-l aduce pe calea cea bună. Văzându-vă 
azi, ne bucurăm că sunteţi plecat supus al bisericii, chiar dacă vă lipsesc 
unele haruri ale marchizului. Ne vom ruga pentru voi, domnule general. 

„Cine dracu e ăsta? se întrebă Basta iritat. Aluzia lui e limpede că mă 
vrea supus al bisericii, dar eu mă aflu în slujba împăratului.” 

„E. îngâmfat, socoti Peter. Prostul nu e prost destul dacă nu-i fudul. 
Cred totuşi că-l vom îmblânzi. Cu el voi lucra mai ușor decât cu marchizul. 
Mă pricep la oameni. Când dau de greu, cei îngâmfaţi se pleoştesc dintr-o 
dată. Îi voi da o lecţie de mărinimie în seara aceasta. Pentru a-l înfricoșa am 
timp destul. Nu-un general mare. Faima și-o datorează oștilor bune și 
căpitanilor săi. De fapt, azi nu-mi trebuie un general mare, ci unul care se 
supune orbeşte.” 

La propunerea gazdei, se ridicară cu toţii să guste aerul curat de pe 
terasele mari. Querini, mic și slăbuţ, luă braţul masivului Ştefan Báthory. 
Kornis, gras la trup, ieți dimpreună cu uscăţivul Naprâgy. Bornemissa, înalt 
şi bine croit, porni alături de scundul Csáki. Lunganul Basta, cu fața 
bronzată frumos de soarele pustiei, luă braţul spătosului Pezzen. 

—N-am priceput nimic din semnele voastre, grăi generalul. 

Marele diplomat socoti că acesta e departe de a avea fineţea curtenilor 
lui Rudolf. Un altul ar fi priceput chiar dintr-o ușoară ridicare de sprâncene. 

—Semne prietenești, domnule, răspunse ascunzându-și disprețul. Nu 
vă îndemn a-l nesocoti pe părintele Peter. Mânia lui poate însemna sfârşitul 
carierei voastre de general. 

—Glumiţi? 

—Nu mi-aş îngădui. 


—Dar eu sunt în slujba împăratului, domnule Pezzen. În slujba 
primului om al imperiului. 

—Poate al doilea, sau al treilea, sau cine mai știe. Peste Rudolf stau 
puteri mai mari decât credem noi. 

—Dacă mi-ar spune altul, n-aş crede. Înseamnă că acest călugăr cu 
straie cam soioase... 

—Da, da, domnule general. 

—Drace! se muie Basta înfiorat. 

Peter prinse din ochi discuţia dintre general şi diplomat. Era convins că 
vorbeau despre el. Zâmbi mulțumit. „Pezzen s-a dovedit un bun slujitor al 
nostru. De fapt, noi l-am ridicat și noi îl ţinem la curtea lui Rudolf. Cred că 
va reuși să facă din Basta un mielușel.” 

Îi adresă un semn diplomatului, iar acesta se apropie grăbit. După un 
sfert de ceas, intrară cu toții în sufragerie. Umilul călugăr aşteptă calm, până 
când fiecare se aşeză pe vechiul loc. 

— Domnilor! vorbi el. Împăratul nostru, Domnul să-l ţină în pază, l-a 
tolerat prea mult aici pe veneticul Mihai. Nu putem să nu-i recunoaștem 
niște merite principelui. Nişte merite de mare general al timpului nostru, dar 
planurile lui nu se potrivesc în nici un chip cu ale împăratului. Noi dorim să 
avem sub stăpânire întregul teritoriu valah, până la Nistru. A stăpâni 
Transilvania şi Moldova înseamnă a intra ca un pinten între poloni și turci. 
Spre sud, vom întări granițele Carpaţilor, iar turcii ne vor simţi acolo 
puterea. Deci, pentru nobilii Transilvaniei nu vor mai fi primejdii. Spre 
nord, vom aduce încă un cerc de fier în jurul Poloniei. În Transilvania, 
nobilii și-au pierdut puterile și multe privilegii de la Șelimbăr încoace. Prin 
venirea oștilor imperiale aici, nobilii vor primi tot ce au pierdut sau sunt pe 
cale să piardă. Vom numi în Transilvania un guvernator. 

—Nu guvernator, monseniore, interveni Naprăgy. Sperăm să-l aducem 
pe fostul principe Sigismund. El e de-al nostru. 

—Dar v-aţi lepădat cândva de el. 

—A fost o greşeală, se amestecă Bormemissa. 

—Ne vom gând la asta, domnilor. Poate că chiar e mai bine. 

„Sigismund nu, socoti Peter. E un om pe care nu se pot pune baze 
serioase. Totuşi, nu strică să-l promitem, pentru a căpăta sprijinul nobililor. 
După ce-l vom alunga pe Mihai, generalul Basta va fi guvernator. El sau 
altul.” 


—Dacă-l doriţi pe Sigismund, îl veţi avea, domnilor, continuă el. Noi 
dorim linişte aici, iar biserica noastră catolică va prinde puteri, spre lauda 
Celui-de-Sus. Căile pentru scoaterea lui Mihai din cele două ţări sunt mai 
multe. Dacă se învoiește a fi domn în Ţara Românească și a primi de la noi 
compensație în bani, îi vom da. Banii nu ne lipsesc. Putem oferi două 
milioane de taleri, sau chiar mai mult. De nu se va învoi, nobilii 
Transilvaniei, ajutaţi de trupele imperiale ale domnului Basta, vor face 
răscoală. Apoi, mai sunt și alte căi la care ne-am gândit, însă toate la timpul 
lor. Am venit aici pentru a schimba păreri cu domniile-voastre și a hotărî 
măsurile ce se impun. Sfinţia-sa episcopul cancelar Naprâgy, comisarul 
Ungnad și doctorul Pezzen ne-au vestit că sunteţi gata a începe unele 
pregătiri de răscoală. Cum socotiți să o faceţi? 

—Monseniore! zise Bornemissa. Până acum am avut doar promisiuni 
din partea domnului Pezzen. Să credem că ajutorul generalului Basta nu-i o 
simplă făgăduială? 

—Să credeţi, domnilor. Generalul se va mișca lângă voi la primul 
semn. 

—Dar n-am asemenea ordin, grăi Basta. 

— Îl am eu, domnule, zâmbi Peter cu bunătate. 

Apoi scoase din rasa lui ponosită un sul de hârtie cu pecetea 
împăratului şi porunci: 

—Desfă-l, domnule! 

Uluit, Basta rupse pecetea și citi: 

„Din porunca noastră, generalul Basta şi oştile sale se vor supune 
aducătorului acestui ordin. 

Rudolf.” 

—Deci, reluă Peter, în privinţa colaborării vă dăm toate asigurările de 
cuviinţă. 

—Acum vorbim altfel, se bucură Bornemissa. Monseniore, la noi 
există un obicei al pământului, potrivit căruia marea nobilime are oști 
proprii. E adevărat că nu sunt mari, dar de ne unim către același scop, ele 
vor creşte frumos. Cred că până în mai puţin de o lună, vom ajunge la zece 
mii de călăreţi şi pedeștri, sau poate chiar mai mult. De mâine, curieri de-ai 
noştri vor alerga pe la castelele şi palatele celor ce sunt alături de noi. Dar 
poate că ar trebui să nu privim lucrurile prea ușor. Principele Mihai nu-i 
unul dintre aceia pe care îi poţi lua ca din oală. El stă cu ochii pe noi. Iar 
ochii, urechile şi mâinile lui sunt cavalerii din jurul său. Domnii Cae Indru, 


Costache Caravană, Chirilă Zece Cuţite şi Ducu cel Iute sunt oameni cu 
mari haruri ale inteligenţei, vicleniei şi curajului. Poate că a venit vremea 
să-i retezăm puterile principelui prin nimicirea acestor cavaleri. 

Peter asculta îngândurat. Virtuţile lui Ducu și Costache le simţise la 
Krivoklat. Cât despre ceilalți doi, aflase multe lucruri parcă de necrezut. 

Musafirii contelui Teke mai discutară multă vreme, rostuind planul 
răscoalei în cele mai mici amănunte. Dar Peter nu pomeni nimic despre 
hotărârea sa de a-i suprima pe Mihai şi pe cavalerii acestuia. Avea destulă 
experiență în astfel de prilejuri pentru a nu-și dezvălui gândurile. Oaspeţii 
se despărțiră târziu, aproape în zori. Trăsurile ieşiră din parcul palatului, 
mistuindu-se în noaptea caldă, plăcută de vară. Părintele Peter zăbovi 
alături de Basta și-i zise: 

—Domnule general, biserica noastră vede în voi un slujitor de nădejde, 
iar pentru astfel de merite plăcute dinaintea lui Dumnezeu, vă răsplăteşte cu 
patru mii de taleri. Doctorul Pezzen a primit instrucţiunile şi vă aşteaptă 
lângă trăsura voastră. 

—Vă mulțumesc, monseniore, bâigui Basta, plăcut surprins. 

—Oh, nu mie! Lui Dumnezeu și bisericii sale. Ne-am mai gândit, 
domnule general, că vi s-ar potrivi titlul de guvernator al Transilvaniei. 
Luptaţi pentru el, domnule! 

—Cum? 

—Ascultându-ne poruncile fără să puneţi întrebări, fiindcă biserica nu 
greşeşte niciodată. Vreau să ne ascultați, chiar dacă poruncile noastre 
seamănă a răzvrătire. Să nu vă temeţi. Biserica veghează asupra voastră. 
Împuternicirea de guvernator, semnată în alb de bunul nostru împărat, se 
află în buzunarul meu. Rămâne doar să punem acolo un nume. 

—Dar le-aţi promis nobililor că-l veţi aduce pe Sigismund. 

—lată că începeţi să întrebaţi, domnule general, răspunse Peter cu 
asprime. 

Simţind că a greșit, mândrul Basta se aplecă brusc şi sărută mâna 
umilului prelat. Apoi vru să se îndepărteze, dar un gest al celuilalt îl opri. 

—Acum, o rugăminte, domnule Basta: ce am discutat adineauri 
rămâne numai între noi. Mergeţi liniștiți la trupele voastre. Când va fi 
nevoie, vă vom informa din timp. 

Ajuns lângă trăsură, generalul primi din mâinile lui Pezzen talerii 
promişi. 


În vreme ce Basta se îndepărta plin de speranţe, Peter și Pezzen urcară 
într-o trăsură închisă și porniră pe drumul ce ieşea din Satu-Mare către 
apus. La puţină vreme, lăsară drumul în dreapta și intrară pe unul mai 
îngust, mărginit de păduri vechi. Opriră după o jumătate de ceas la poarta 
unei biserici nu prea mari, dar frumos înconjurată de copaci şi ziduri înalte. 
Odăile pregătite din timp îi aşteptau pentru odihna cuvenită. Afară, se crăpa 
de ziuă. Cei doi mai zăboviră o vreme de taină. Și nimeni nu bănui că acolo, 
în locul acela tihnit, învăluit de dulceaţa zorilor, se puneau la cale planuri de 
asasinare a principelui şi cavalerilor săi. 

În ziua de 11 iulie, căldura căzuse tolănită la rasul pământului, cu mult 
înainte de prânz. Praful drumurilor era încins și greu, lipsit de vlaga ce i-o 
aducea altădată vântul. Bărbaţii și femeile satelor intraseră în holdele mari 
de grâu fie pe lunci, fie pe coaste. Aerul şedea nemișcat, încremenit şi 
obosit sub apăsarea căldurii. De-a lungul câmpurilor se zăreau prin holde 
spinările albe ale secerătorilor şi din când în când câte-un trup ridicat în 
picioare, înconjurat până mai sus de brâu de spicele galbene-aurii. Apele 
Mureșului se mişcau în dulce cumpătare, înghesuite de prunduri ivite peste 
noapte. Pruncii dăduseră buzna la scăldat, iar gălăgia lor şi trupurile agere 
aduceau locurilor sfântă binecuvântare. Chiar și vitele se tolăniseră în apă 
până la gât şi priveau împrejur cu ochii lor blânzi, mirate de asemenea 
zăpuşeală. Cinci sute de călăreţi şi patru mii de trabanţi ieșiseră din Alba- 
Iulia în straie de paradă aliniaţi frumos pe marginile drumului dinspre Teiuș. 
O trăsură deschisă, cu puţin alai, îl aducea pe doctorul Pezzen în capitala 
principatului. Plecat de atâtea luni, diplomatul casei de Austria sosea abia 
acum la capătul drumului. Frumoasa primire, ce s-ar fi cuvenit unui 
împărat, nu-l impresionă pe călător. Venise acolo să vadă mult și să afle 
mult. Ochii lui se opreau adesea asupra oștenilor echipați cu straie bune și 
arme noi, strălucitoare în curăţenia lor. 

„E. de mirare cum reuşeşte principele să întreţină astfel de oști, când 
lipsa lui de bani s-a auzit chiar până la Praga, socoti Pezzen. Și iată că de-a 
lungul drumului am văzut oameni ieșiţi la lucrul câmpului, satele şi orașele 
bine îngrijite, astfel că se simte mâna de gospodar a lui Mihai. Nobilii 
petrec frumos, castelele, palatele şi casele lor nu au fost călcate cu forţa, 
vechile lor privilegii sunt respectate, fapt ce mă pune în mare încurcătură. 
Pe nobili nu-i înțeleg. Nu pricep aplecarea lor spre răscoală. Oare să-i 
supere atât de mult faptul că au un conducător din neamul valahilor? Dar 
asemenea conducători au mai fost aici. Matei Corvin și lancu de Hunedoara 
erau valahi. Va fi greu să-i vorbesc principelui despre nemulțumirile 
nobililor, fiindcă nimic nu stă în picioare. Nici pretenţiile de stăpânire aici, 
ridicate de Imperiul Austriac, nu sunt motivate. M-am lămurit singur în 
această călătorie că populaţia cea mare a principatului o formează românii. 
Mihai s-a dovedit devotat creştinătăţii și casei de Austria. Cel puţin până 
acum, nimic nu a ridicat bănuieli temeinice asupra lui. Poate că arhiducele 


Matthias e singurul dintre noi care vede mai limpede. El spunea că 
principele ar fi azi singurul general capabil a menţine liniștea în această 
parte a Europei. Dar Maria de Spania, papa şi biserica noastră catolică vor 
altfel. Însă mi-e teamă că nu va ieşi nimic bun. Peter mă înspăimântă cu 
vorbele lui în doi peri, cu marea lui putere, cu misterul din spatele său și 
mai ales cu lipsa lui de omenie. Uneori, mi-e teamă chiar pentru viața mea. 
Știu multe. Poate prea multe pentru a nu se lipsi cândva de un martor 
supărător. Cine lucrează cu otravă şi pumnal nu face deosebire între dușman 
şi prieten. Am credinţa că Mihai va fi asasinat în curând. Dacă tratativele 
mele cu el nu duc la nici un rezultat, acesta îi sfârşitul hotărât de Peter, sau 
poate chiar de alții mai sus decât el.” 

Trăsura intră prin poarta de sud a cetăţii Alba-lulia. Logofătul Teodosie 
şi generalul Kornis, călări pe cai frumoși, ţesălați în dreptunghiuri mici, se 
alăturară trăsurii din mers. lar un sfert de ceas mai târziu, Pezzen, până la 
urmă copleșit de atenţii, ajunse în faţa tronului princiar. Mihai zâmbea, în 
loc să-l privească încruntat pentru întârzierea lui nejustificată. Înfăţișarea 
marelui general valah nu arăta semne de fală sau aplecare spre trufie. 
Gesturile lui simple, vorbele cumpătate îl impresionară pe fiul diplomat. 

—Sosirea voastră aici aduce strălucire curții din Alba-Iulia, domnule 
doctor Pezzen, grăi principele. Aduce strălucire prin voi şi prin împăratul 
Rudolf, pe care îl reprezentaţi. Prezenţa voastră ne încredinţează că înalta 
curte din Praga nu şi-a uitat aliatul din răsărit. 

„Hm! gândi Pezzen. A spus aliat, nu vasal. Dar mi se pare că lucrurile 
stau chiar așa cum le înfăţişează, ce-i drept, cu adâncă fineţe. Cred că-i o 
aluzie la faptul că Imperiul Austriac nu şi-a respectat până azi obligaţiile de 
suzeran, fiindcă ajutoarele de bani și de oști nu s-au arătat, așa cum s-ar fi 
cuvenit.” 

Apoi răspunse: 

—Măria-ta, vorbele voastre îmi aduc multă bucurie. Am deslușit din 
ele că aţi rămas credincios casei de Austria, astfel că între aliați buni, 
discuţiile vor fi rodnice şi pline de miez. Îngăduiţi-mi, serenissime principe, 
să vă aduc salutul și urările de sănătate trimise prin noi de împăratul Rudolf. 

—Vă mulţumim şi ne vom grăbi să le întoarcem după cuviinţă. 
Domnule doctor Pezzen, cred că lunga şi plicticoasa călătorie v-a obosit. 
Slujitorii noştri au făcut pregătiri pentru a va găzdui cum se cuvine într-o 
minunată casă din Alba-Iulia. Reședința voastră e înconjurată de pomi și 
trandafiri. Cândva, ea a aparținut regretatului Petre Huszâr, ce se număra 


printre fruntașii nobilimii din Transilvania. Sperăm să vă simţiţi bine acolo. 
E un loc încântător și liniştit. 

„Mă expediază elegant, gândi Pezzen. Dar primirea pe care mi-a făcut- 
o a fost fără cusur. Și zău că simt nevoia de odihnă. Poate că se arată doar 
curtenitor, iar eu prea despic firul în patru.” 

—Vă mulţumim, serenisseme principe, pentru grija ce ne-o arătaţi și 
vă rugăm să ne fixaţi zi de audienţă solemnă, se înclină diplomatul. 

—Ne-am gândit, domnule doctor, zâmbi principele. Ea va fi peste zece 
zile. 

—Nu-i prea îndepărtată? 

—Nu cred. De fapt, ştim că sunteţi un om înţelept, care nu se grăbeşte 
niciodată. 

„Drace! chibzui Pezzen. Fineţea vorbelor lui mă uimeşte. lată că ne-a 
făcut o frumoasă aluzie la faptul că am întârziat pe drum nepermis de mult. 
O aluzie meşteșugit învăluită în vorbe de laudă.” 


x 


În dimineaţa zilei de 21 iulie, Pezzen fu primit în audiență solemnă. 
Sala tronului se umpluse de curteni şi oșteni. Principele arăta vesel, ca şi 
vestiţii săi cavaleri Cae, Costache, Chirilă şi Ducu. 

—Ei, domnule doctor, cred că vă simţiţi bine la noi, spuse principele 
cu bunăvoință. Se cunoaşte, după fața odihnită, că v-aţi aflat prilej de 
îngrijire trupească. 

— Serenissime principe, nu tăgăduim că ne-aţi oferit un minunat loc de 
găzduire. Discursul nostru va fi scurt, fiindcă adesea cei ce se îndeamnă a le 
rosti, cam bat apa în piuă. Sunt emoţionat. Azi îmi revine cinstea de a vă 
înmâna frumosul colan cu vulturul habsburgic, pe care împăratul Rudolf vi- 
] acordă în semn de adâncă preţuire. La curtea din Praga, numele vostru e 
pomenit adesea cu admiraţie. Se recunoaşte acolo că sunteți un vasal 
credincios și harnic. Suzeranitatea Imperiului Austriac înseamnă pentru voi 
deschiderea unui drum larg de lucru în folosul creştinătăţii. lar faptul că aţi 
adus la trupul imperiului şi Ţara Moldovei dovedeşte că împăratul nu s-a 
înşelat socotindu-vă un mare general al timpului. În catedrala Sfântul Vit s- 
au înălțat rugăciuni pentru voi. lată mari semne de prietenie și bunăvoință, 
serenissime. 

—Frumoase vorbe, domnule doctor Pezzen! grăi principele cu 
admirație. Se vede că sunteţi un orator neîntrecut, iar fraza aleasă vă 


întregește harurile. Din vorbele voastre am înţeles că Imperiul Austriac ne 
cinstește cu vulturul habsburgic, un discurs și nişte rugăciuni. Suntem la fel 
de emoţionaţi ca și voi, domnule Pezzen. Cât despre alipirea Ţării Moldovei 
la imperiu, nu cred să fi existat vreo astfel de ceremonie. Mai degrabă o 
mică scăpare a voastră, obişnuită adesea chiar în discursurile scurte. Dar nu 
asta are importanţă, ci marea grijă pe care ne-o arată împăratul. Am cerut 
bani şi oști, iar ajutorul se arată într-o decorație, un discurs și ceva 
rugăciuni. Oare nu-i prea puţin, domnule Pezzen? Şi încă nu-i totul. Am 
venit de bunăvoie spre vasalitate. V-am închinat Transilvania cucerită de 
oștile mele. Drept mulțumire, împăratul m-a poftit adesea să părăsesc 
principatul. Aveţi un răspuns pentru toate acestea, domnule Pezzen? 

—Măria-ta, se înclină diplomatul cam încurcat, știu că toate cererile 
voastre sunt în studiu. 

— În studiu? Mda! Ştiţi ce mă întreba în luna mai vechiul și bunul meu 
prieten Taranowski, solul Poloniei? „Oare nu v-aţi aplecat ca vasal unui 
suveran mai slab şi mai sărac decât voi? La ce vă foloseşte alianţa cu cei 
care vă cer fără să dea nimic? Oare nu ar fi mai bună o prietenie a voastră 
cu regele nostru? Vă întreb asta fiindcă am venit să oferim ceea ce nu veţi 
căpăta niciodată de la casa de Austria.” 

—Sunt cuvinte spuse cu răutate, îngăimă Pezzen. 

—Poate cu răutate, dar drepte. lată că Polonia e gata să ofere în orice 
caz mai mult decât un discurs sau o decorație. lată că turcii ne fac propuneri 
de recunoaștere a noastră peste cele trei ţări, de ajutor cu oști şi de un 
împrumut a cărui valoare se ridică la două sute de mii de ţechini de aur. La 
asta ce mai puteţi răspunde, domnule Pezzen? Poate despre faptul că am 
greşit când ne-am aplecat spre o alianţă cu voi? 

—Măria-ta, îngăduiți-mi o audienţă secretă, făcu palid solul lui 
Rudolf. 

—Fie! răspunse principele cu asprime. O veţi avea peste o jumătate de 
ceas. 


* 


În odaia de lucru a principelui se așternuse masă cu vin şi ceva gustări. 
Așezat pe un scaun lângă fereastră, Mihai privea cum se schimbau gărzile 
din faptul prânzului. Doctorul Pezzen cătă în jurul său, surprins de 
simplitatea mobilierului și lipsa obiectelor de ornament. 


„Nu și-a îngăduit nici un fel de confort, chibzui diplomatul. Ba mai 
mult: aud că și-a cheltuit întreaga avere pentru întreținerea oștilor. Puţini 
oameni ar fi făcut aşa ceva. Mi-e sufletul greu la aceste tratative. Am venit 
aici să păgubesc un popor ce şi-a aflat un conducător mare. Un popor sărac 
şi viteaz, care ne-a ferit adesea de călcările turcilor.” 

—Vă ascult, domnule doctor, zise principele privindu-l îngândurat. 
Socot că-i întemeiată bine cererea voastră de audienţă secretă, cu toate că 
mă miră. Între noi şi împărat nu se află lucruri încurcate sau vrednice de 
ascuns. 

—Măria-ta, doresc din inimă să ajungem la o înţelegere bună, spuse 
diplomatul cu sinceritate. Casa de Austria vă oferă un milion de taleri în 
schimbul ieșirii voastre din Transilvania și Moldova. La suma aceasta 
adăugăm castelul Königsberg, al cărui venit anual se ridică la aproape o 
sută de mii de taleri. Vă recunoaștem ca domn al Țării Româneşti, și la 
nevoie, vă putem sprijini cu oști împotriva turcilor. 

Aici se opri încurcat. Câteva clipe, ochii principelui scânteiară de 
mânie. Doar câteva clipe, fiindcă semnele ei dispărură brusc, iar vocea lui 
era calmă când întrebă: 

—Nu vi se pare curios, domnule Pezzen, faptul că noi nu de turci ne 
temem, ci de ipocrizia stăpânilor voştri? 

—Serenissime principe, răspunse diplomatul, eu am o sarcină ingrată 
azi. Ce gândesc nu are însemnătate, ci numai îndeplinirea misiunii pe lângă 
voi. Mi s-au dat împutemiciri să negociez cu voi până la suma de trei 
milioane de taleri. Atât și nimic mai mult. 

— Înseamnă că ne pierdem vremea, vorbi Mihai cu tristeţe adâncă. 

—E ultimul vostru cuvânt, serenissime? 

— Ultimul. 

—Atunci, nu-mi mai rămâne decât să vă cer permisiunea de a mă 
retrage. 

—O aveți, domnule Pezzen. 


* 


O ușă frumos mascată în peretele de lemn se deschise îndată după 
plecarea doctorului Pezzen. Din spatele ei apărură Cae, Chirilă, Costache și 
Ducu. Feţele lor transpirate sub apăsarea căldurii din mica ascunzătoare 
stârni veselia principelui. 

— Aţi auzit, prieteni? întrebă reținându-și un zâmbet. 


— Tot, murmură Chirilă. 

—Și ce părere aveţi? 

—Să le luăm banii, grăi Ducu mucalit. 

—Glumiţi? 

—Numai pe jumătate, măria-ta. La spatele lui Pezzen nu stă împăratul, 
ci alte puteri. Sau poate împăratul s-a lăsat convins a ne scoate de aici. Ceva 
e sigur: se lucrează cu mârșăvie, iar banii aceia nu vin de la împărat. Ce-ar 
fi să ne prefacem a primi târgul? Cu trei milioane de taleri desăvârșim 
unirea celor trei ţări şi punem pe picioare o oştire a Bucegilor, cum nu s-a 
mai văzut. Să răspundem la viclenie cu viclenie. Nu mai am liniște dacă nu 
le luăm banii acestor lotri. 

—Ai un plan? se interesă Costache Caravană. 

— Încă nu. 

— Atunci, să nu mai vorbim despre asta. Crezi că cei care fac târgul cu 
noi se vor mulțumi doar să ne aducă frumoasa grămadă de aur? Nu, dragul 
meu! Totdeauna trebuie să ne gândim că adversarul nu-i mai slab la 
judecată decât noi. Că şi-a luat măsurile lui de prevedere. Va trebui să 
semnăm renunțarea noastră la Transilvania. O asemenea semnătură ne 
obligă să o respectăm. A lua bani de la unii ce s-au transformat din aliaţi în 
trădători nu-i un păcat. Sigur că banii aceştia ne-ar ajuta să ne plătim 
datoriile mari, să-l sprijinim pe Altîn, să ridicăm cetăţi puternice și să 
desăvârşim unirea neamului, dar nu ne putem gândi la ei. Socot însă că 
părerea ta nu-i lipsită de înţelepciune, fiindcă ne dă prilej de a deschide 
ochii mai bine. Adineauri ai spus că banii aceştia nu vin de la împărat, deci 
nu el ar fi cel păcălit. Aici cred că ar trebui să ne gândim puţin. Ce părere ai, 
Cae? 

—Admir inteligenţa lui Ducu, zâmbi Cae. Mintea lui pătrunzătoare a 
găsit o cale la care nu ne-am gândit. Și eu înclin a crede că cele trei 
milioane de taleri nu vin din visteria împăratului Rudolf. Curtea din Praga, 
ce trăieşte într-un lux orbitor, nu are atâţia bani. Poate că nu ar strica să 
aflăm de unde vin. Dacă am trimite o solie la arhiducele Matthias, m-aş 
mira să nu aflăm adevărul. Mi-e teamă că cele trei puteri, despre care ne 
scria Henric al Franţei, au început a se mișca asupra noastră. lar dacă-i aşa, 
e bine să aflăm, pentru a lua măsurile de cuviință. 

—Aşa cred şi eu, murmură principele aplecat spre gânduri. lată că cel 
mai înverșunat dușman al nostru se arată azi în apus. Adică acolo unde am 
nădăjduit mai mult. Acolo unde ne-am legat cu prietenie deschisă, pornită 


din suflet. Dar noi totdeauna am avut dușmani, deci nu-i cazul să ne 
frământăm mai mult decât altă dată, ci să lucrăm cu chibzuială. Ne trebuie 
bani. Îi vom avea. 

—De unde, doamne? întrebă Chirilă nedumerit. 

—Din minele de aur ale principatului. A venit vremea să confiscăm 
toate minele de aur ce lucrează azi în folosul imperiului și al nobililor din 
Transilvania. 

—Va ieși răzmeriţă din partea nobililor și ceartă cu imperialii, se 
amestecă grăsunul Costache. 

—Ştiu, dar dreptatea e de partea noastră. Noi suntem stăpâni aici. Până 
când vor lucra minele noastre pentru alții? Până când vom cerşi aur, 
lăsându-l pe al nostru să cadă în cămări străine? Contele de Ramonchamp 
îmi spunea că aurul Transilvaniei se negociază chiar şi la Paris. Ei bine, să-l 
negocieze adevărații lui stăpâni. Din cine vreţi să fie formată solia la 
arhiducele Matthias? 

—Din Tufănel, 'Toroipan, Gălușcă şi Ciripoi-fiul, răspunse Cae. Sunt 
călăreți desăvârșşiţi astfel că nu vor zăbovi mult pe drum. 

—Nu ştiu nemţeşte, interveni Chirilă. Poate că ar trebui să merg eu. 

—Crezi? întrebă Indru. Acum, când uneltirile nobililor sunt în toi, e 
mai bine să fim toţi patru aici. Scrisoarea noastră către arhiduce va lămuri 
totul. 

—Mi-e teamă că te contrazic, zise Costache. E nevoie acolo de un om 
care ştie nemțește. Dacă nu le cunoşti graiul, între străini eşti surdomut. 
Chirilă mi se pare cel mai potrivit în această misiune. Am înțeles că 
Matthias ne este prieten, astfel că-i necesar să-i arătăm toate gândurile 
noastre. 

—Fie! se supuse Indru, înțelegând temeinicia vorbelor lui Costache. Să 
plece el dimpreună cu cei patru. Sau numai cu trei. Tufănel ar putea rămâne 
aici, unde avem mare nevoie de el. 

—Ţi-ar conveni la noapte? întrebă principele. 

—De minune, răspunse Chirilă. Pe răcoarea nopţii, caii noştri se vor 
întinde frumos la drum. 

— Atunci, e bine. Peste câteva ceasuri vei avea scrisoarea noastră, grăi 
principele. Ne-am mai gândit că mâine sau poimâine să-l trimitem pe Radu 
Buzescu la poloni. 

—Dar la turci? întrebă Ducu. 


—Acolo ne mai gândim. Sultanul va încerca să se răzbune pentru 
pierderea Chiliei și Cetăţii-Albe. Poate că am să-l trimit pe Udrea cu o 
scrisoare care să ne aducă puţin răgaz. Dar azi, gândurile mele sunt asupra 
lui Pezzen. Cred că ne va cere permisiunea să plece. Oare la Praga? 

—Asta mă întrebam şi eu, zise Cae. Poate că nu ar strica să ne ţinem 
pe urmele lui măcar până dincolo de graniţa noastră. Îmi spune inima că 
ceva nu-i în regulă cu diplomatul acesta şiret. De fapt, prietenul Sile 
Adormitu zăboveşte prin pivnițele casei lui Huszár, cu nădejdea că vom 
prinde vreun fir, aşa cum s-a întâmplat cu contele Taranowski. Nu cred că 
domnul Pezzen a putut să şadă atâta vreme la Satu-Mare numai de dragul 
peisajului. Dacă avea misiunea clară de a vă oferi trei milioane de taleri 
pentru renunţarea voastră la Transilvania, normal ar fi fost să vină aici fără 
zăbavă. Drace! strigă el luminându-se la chip. Încep să văd clar. Înseamnă 
că abia la Satu-Mare a primit o astfel de împuternicire. Deci, e limpede că 
cineva a venit acolo pe urmele sale, iar acel cineva așteaptă rezultatul 
tratativelor. 

—Pe laţele de-o șchioapă ale Zambilicăi, asta e! sări Costache 
entuziasmat. Două luni a zăbovit Pezzen acolo. Or, e limpede că un 
diplomat cu sarcini precise, primite acasă, zoreşte să le ducă la bun sfârșit. 
Ce bine că Ducu a ridicat chestiunea banilor! Numai așa am putut dibăci 
aceste gânduri. Acum sunt și eu de părere să-l urmărim pe doctorul Pezzen 
până-n pânzele albe. 

Impresionat de frumoasele deducţii ale cavalerilor săi principele îi 
privi cu admirație neascunsă. 

—Fir-ar să fie! râse el. Cu asemenea prieteni e o desfătare să stai 
alături. Nu mai încape îndoială că la Satu-Mare putem afla cheia 
misterioasei misiuni a doctorului. lar dacă mă gândesc bine, parcă mi se 
ridică un văl de pe ochi. Împăratul îi asigurase, în aprilie, pe Ducu și 
Costache că Pezzen vine la noi cu un ajutor de o sută de mii de taleri. Deci, 
nici vorbă despre cele trei milioane. Iată că doctorul nu s-a grăbit să vină cu 
suta de mii. Ce l-a oprit oare? Ba mai mult: nici nu a pomenit despre ei. 
Înseamnă că ceva s-a petrecut pe drum. Iar faptul că a zăbovit la graniţa 
noastră aproape două luni probează că cineva l-a oprit să vină. Da, da, 
prieteni! Cred că la Satu-Mare dezlegăm enigma care-l înconjoară pe 
doctor. Cine va lua urma lui Pezzen? 

—Eu, zise Cae. Eu şi Sile. Mai mulţi, am bate la ochi. Doi călăreţi 
îmbrăcaţi în straie de negustori sunt obișnuiți de-a lungul drumurilor, prin 


hanuri și prin oraşe. 


* 


Înnoptase de mult. Doctorul Pezzen umbla agitat prin încăpătoarea 
sufragerie a casei lui Huszăr. 

„Nu-mi mai rămâne nimic de făcut, decât să plec, socoti el. Principele 
nu a primit oferta și nici nu mai merita să încerc. E un om dintr-o bucată. 
Mă miră totuşi că un bărbat înţelept ca acesta nu pricepe amenințările ce-l 
pândesc. Altul în locul lui ar fi primit banii și frumosul domeniu 
Königsberg. Și-ar fi oferit o viaţă liniștită, plină de bogăţie, nu una încărcată 
de ameninţări. De îndată ce va afla răspunsul meu, Peter va lua măsuri să 
fie asasinat dimpreună cu straşnicii săi cavaleri. Totuşi, mi-e teamă. 
Asasinarea unui om ca Mihai va trebui ascunsă cu grijă fiindcă nu-i un 
oarecare. lată că Peter m-a făcut confidentul său. Singurul său confident. 
Oare e bine? După asasinarea principelui, prelatul acesta ar putea încerca să 
scape de un martor ca mine. De când e lumea, asasinii au procedat astfel. 
Cred că ar trebui să-mi iau şi eu unele măsuri. Mai ales dacă se descoperă 
asasinatul, s-ar putea să fiu întrebat asupra tăcerii mele. Sunt prea mulți 
aceia care m-au văzut alături de Peter. Iar faptul că talerii împăratului nu au 
ajuns la Mihai mă poate băga în mare încurcătură. Am să-i scriu arhiducelui 
Maximilian despre intenţiile lui Peter. Arhiducele ar putea să mă apere de 
ameninţări. Această scrisoare poate fi o dovadă că-i sunt devotat.” 

Se aşeză la masă şi începu să scrie, dar nu oricum, ci chibzuind 
îndelung asupra fiecărei fraze. Arhiducelui trebuia să nu-i dea nici totul, nici 
prea puţin, fiindcă nu ştia dacă lucrează în tabăra împăratului, sau mai sus. 
Apoi, s-ar fi putut ca între Maximilian și Peter să existe unele legături. Era 
nevoie să fie prudent, mai ales în cazul în care prelatul ar fi aflat de la 
arhiduce conţinutul acelei scrisori. După aceste gânduri aplecate spre 
prudenţă, rândurile lui se așternură astfel: 

„Măria-ta, ne bucură că avem prilejul a vă da veşti din principatul 
Transilvaniei. Acum, când lucrăm sub înţeleapta îndrumare a părintelui 
Peter, Dumnezeu să-l ţină în pază, parcă mă simt mai liniștit. El a venit cu 
frumoase împuterniciri de la împărat, ceea ce ne-a făcut să-i dăm adâncă 
ascultare. Prin sosirea sfinţiei-sale aici, cred că scoaterea Transilvaniei de 
sub puterea valahului, devine fapt împlinit. Nobilimea, condusă cu mult har 
de sfinţia-sa, se pregăteşte bine de răscoală. Dar cuviosul Peter e de părere 
că vom reuși mai uşor printr-un asasinat. Dacă dispare principele Mihai, 


răscoala îi va nimici şi pe căpitanii lui. Știind că lucraţi cu atâta zel spre 
binele imperiului, mă grăbesc a vă trimite aceste ştiri. 

Al vostru supus, 

Pezzen.” 

„Aşa e mai bine, chibzui el. Mă arăt același zelos diplomat al 
împăratului, devotat lui Maximilian şi supus lui Peter. În felul acesta, îmi 
atrag trei protecţii înalte, dar îmi iau și măsuri împotriva prelatului. De va 
încerca să mă ucidă, îi voi spune că nu sunt singurul care știe despre 
asasinat, fiindcă Maximilian a primit o scrisoare de la mine. lată că multe 
gânduri bune vin noaptea. Acum parcă m-am liniștit. Când sunt lângă Peter, 
am senzaţia că stau lângă o năpârcă. În faţa lui, cred că Diavolul e un biet 
ucenic.” 

Reciti scrisoarea de câteva ori, pentru a se încredința că nici un cuvânt 
din frazele sale nu-i şedea împotrivă. lar când se convinse că aceasta e fără 
cusur, o lipi cu grijă şi-i aplică pecetea personală. Lipsi o vreme din odaie. 
Apoi reveni, însoţit de un oștean falnic. 

—Domnule Rudi, grăi doctorul. Mâine, după deschiderea porţilor 
cetăţii, vei porni către Praga. Această scrisoare trebuie să ajungă în mâinile 
arhiducelui Maximilian. E o solie de mare importanţă. Pierderea sau 
rătăcirea ei ar aduce pagube imperiului. Eşti un oștean vrednic și te 
preţuiesc mult. Dacă scrisoarea ajunge cu bine la arhiduce, mă voi îngriji de 
avansarea domniei-tale. În ce priveşte oboseala şi râvna pe care le vei 
depune, îți voi da un ordin de plată pentru suma de o mie de taleri. Aceşti 
bani îi vei putea primi de la marele negustor Hönig. ÎI ştii? 

— ÎI ştiu, domnule. 

— Atunci, e bine. Pentru nevoile drumului, iată o pungă cu cincizeci de 
taleri. Să mergi repede și să nu legi prietenii prin hanuri! Ne punem mari 
nădejdi în domnia-ta şi am credinţa că vei ajunge acolo cu bine. Să te fereşti 
de certurile ce se iscă adesea prin hanuri sau de-a lungul drumului! Iar 
scrisoarea nu o vei da decât în mâinile arhiducelui Maximilian. Ai întrebări? 

—Am, domnule. Doriţi un răspuns? 

—Da. Sunt mulţumit că gândeşti, domnule Rudi. Asta mă face să cred 
că te-am ales bine. Vei lua răspunsul arhiducelui. Un răspuns care să ateste 
primirea scrisorii, apoi te vei întoarce în Satu-Mare și vei trage la hanul Doi 
Porumbei. Îl cunoşti? 

— Îl cunosc, domnule. 


—Să aştepţi acolo îmbrăcat în straie de târgoveţ. Dar să nu mă cauţi! 
Voi veni eu să te întâlnesc. Cât crezi că va dura drumul dus și întors? 

—Mai puţin de o lună. De fapt, cu talerii pe care aţi avut bunăvoința să 
mi-i daţi, am putinţa să schimb des caii, astfel, că fără a vă promite, fiindcă 
drumul e lung şi greu, sper să mă întorc mult mai grabnic decât socotiți. 

—Ar fi spre binele domniei-tale. De voi fi mulțumit, vei mai primi la 
întoarcere încă cinci sute de taleri. Adică o mică avere. Te observ de multă 
vreme, iar ochiul meu rar se înșală. Steaua domnie-tale va răsări frumos 
lângă mine. lar bogăţia nu te va ocoli. Unde vei ascunde scrisoarea? 

—O cos în căptușeala hainei. Merg chiar acum în odaia noastră și o 
aşez acolo. 

—Ah, nu! se împotrivi Pezzen. Drumul domniei-tale la Praga va fi un 
secret atât aici, cât şi acolo. Niciodată nu vei vorbi cuiva despre această 
misiune. 

—Dar ceilalți oşteni mă vor întreba, domnule. 

—Știu. Le vei spune că te-am trimis cu unele treburi la lași. Acum du- 
te și adu ac și aţă! Scrisoarea o vei pune în ascunzătoarea ei, numai de faţă 
cu mine. 

—Prea bine, domnule! se înclină oșteanul. 


* 


Cae Indru se culcase târziu și dormea greu, așa cum dorm toţi tinerii 
sănătoşi la trup şi la minte. Orologiul din peretele odăii sale arăta ceasurile 
două dinspre ziuă. Întregul palat princiar era cufundat în liniștea calmă a 
nopţii. Puţine lumini stăruiau de-a lungul coridoarelor. După ce înnoptase, 
plouase puţin. O ploaie scurtă. O răpăială straşnică, însoţită de tunete mari. 
Apoi, cerul se luminase frumos. Numai umezeala pământului mai arăta 
urmele ploii. Cu toată dulceaţa somnului către zori, Cae auzi primele 
ciocănituri în ușă. Săltă într-o rână mirat, parcă nevenindu-i a crede. Când 
ciocăniturile se repetară sări din pat şi deschise, iar mânia lui nu fu dintre 
cele mai mici observând rânjetul atât de cunoscut al căpitanului Sile 
Adormitu. 

—Să te ia naiba, dragul meu! rosti Cae în loc de răspuns la salutul cam 
în doi peri al acestuia. Haide, intră odată şi nu mai sta ca o sperietoare în 
prag! Dacă şi asta e oră de vizite, mă tem că nu mai există prietenie pe 
pământ. 


—Domnule! i-o întoarse Adormitu mucalit. Ştii că am o voce 
năprasnică binecuvântată adesea de ascultător şi mai ales de cei care nu au 
avut plăcerea s-o audă. 

—Ştiu, îl întrerupse Cae. Veşti proaste, prietene? 

—Nu prea, răspunse cu seriozitate Adormitu. Dar să mă ia naiba! E o 
răcoare în privinţa lui Huszâr, că mare minune de nu-mi voi sfârşi viaţa 
înainte de sorocul ei. Pezzen trimite o solie la Praga. O scrisoare către 
arhiducele Maximilian. Nu ştiu de ce, dar tare aş vrea să-i cunosc 
conţinutul! 

—Deci nu împăratului? 

—Nu. 

—Ciudat! murmură Cae. Tocmai lui Maximilian. Zău că trebuie să ne 
aruncăm ochii peste ea. Câţi oameni vor porni la drum? 

—Unul singur, domnule. El va ieși din Alba-lulia îndată ce se vor 
deschide porţile. 

—Mda! Mi se pare că n-ai dormit nici un ceas. 

— Așa cred şi eu, zâmbi Sile. 

— Dezbracă-te şi intră în pat! Trei ceasuri de somn te vor pune pe 
picioare. La cinci te scol, fiindcă la cinci şi jumătate se deschid porţile. 

— Îmi ajunge scaunul acesta, protestă căpitanul. 

—Hai, nu te mai aiuri! se zborşi Indru. 

Sile Adormitu nu mai avu puterea să se dezbrace. Îşi răsturnă trupul cât 
o grindă peste aşternutul alb, iar câteva clipe mai târziu respira ca şarpele la 
soare. Cae se îmbrăcă îngândurat. Apoi ieși din încăpere, merse către 
capătul coridorului şi bătu la uşa lui Tufănel, spre mirarea oşteanului din 
paza coridoarelor. Prin ferestrele deschise, luna făcea ocheade nerușinate şi 
dulci. 


* 


La puţină vreme după ce se deschiseră porțile cetăţii, un călăreț ieşi din 
Alba-lulia și apucă drumul care duce la Deva. Calul său puternic mergea la 
trap întins, înviorat de plăcuta răcoare a dimineţii. Fără să aibă tăria din 
toiul zilei, razele soarelui ștergeau cu repeziciune urmele ploii de peste 
noapte. Pământul făcuse chef şi îşi arăta veselia în florile mai proaspete, în 
iarba mai semeaţă, cu săbiile întinse bătăios către cer, în generozitatea cu 
care slăbise din strânsoarea aspră rădăcinile plantelor. Obișnuit cu 
drumurile lungi, călărețul nu se grăbea. Mersul în trap vioi îi era suficient 


pentru a se îndepărta molcom, dar sigur. După n ceas zări pădurile dinspre 
Vinţ ale Apusenilor, ce coborau odinioară adânc în câmpie. Peste păduri 
plutea o ceață ușoară ca o pânză uriașă, cu marginile zdrenţuite. Liniştea 
locurilor era desăvârşită. Până și aerul încremenise plăcut după ploaie. 

„Domnule Rudi, mi se pare că ţi-a pus Dumnezeu mâna-n cap, gândi 
călărețul. Am o pungă cu cincizeci de taleri, un ordin de plată pentru o mie 
şi cred că voi mai primi cinci sute la întoarcere. O sumă uriașă pentru o 
slujbă măruntă. Domnul Pezzen, care-i mai zgârcit ca un dulău ce-și 
ascunde oasele după ce s-a săturat, are unele temeiuri adânci oferindu-mi 
atâţia bani. Iar întâlnirea cu el la Satu-Mare mi se pare cam misterioasă. Dar 
nu-i treaba mea. Adică, ar fi. Dacă aş fi lucrat în slujba imperiului, Pezzen 
nu mi-ar fi dat decât banii de drum. Poate cincisprezece sau douăzeci de 
taleri. Gândindu-mă bine îmi vine să cred că fac o trebușoară numai pentru 
suflețelul său. Iar în asemenea caz se schimbă lucrurile. Adică l-aș putea 
jumuli cum se cuvine. Acum nu am un plan, însă voi medita asupra acestei 
chestiuni.” 

Drumul către Deva tăia frumos pădurea Vinţului, adăpostit iama de 
vânturi sau vara de arşiţă. În spatele lui Rudi, un călăreț singuratic se aţinea 
pe urmele acestuia ferindu-se a fi văzut printr-o apropiere prea mare. Abia 
când călărețul observă că cel din față mai are puţin până la pădure, își 
îmboldi calul ceva mai cu sârg. Înainte a ajunge la primii copaci, Rudi privi 
îndărăt din simplă obișnuinţă și-l observă pe urmăritor. Adică pe Tufănel, ce 
sălta sprinten în şaua lui Vânt Sălbatec, frumosul armăsar al cavalerului Cae 
Indru. Dar Rudi nu era omul care să se înspăimânte în faţa unui singur 
duşman. 

Nu-mi place chestia asta, murmură el. Să-mi fi trimis Pezzen un 
ajutor? La ce bun? Ah, nici vorbă! Doctorul vorbea despre un secret. Cu 
încă unul, secretul începe a se șubrezi. Mai degrabă cred că-i un călăreț 
obișnuit. Cine poate ști misiunea mea? Eu n-am spus-o nimănui, iar 
doctorul nu-i prost să o facă. Cel din spatele meu are unele treburi prin 
aceste părți. Totuși, n-ar strica să-mi pregătesc pistolul şi să-i încerc 
intenţiile ăluia. Am un cal straşnic. Dacă-l îndemn la galop, nu prea văd 
cine ar putea să mă ajungă. De se îndeamnă și călăreţul din spate, voi şti 
sigur că are treabă cu mine. 

Chibzuind astfel, Rudi înfipse pintenii în burta calului, iar acesta se 
aştemu la drum ca o nălucă. Apoi privi îndărăt și nu-și putu reţine o 
exclamaţie: 


lesus-Maria! Pe mine mă caută. Ei bine, va rămâne cu buzele umflate. 

Dar omul doctorului Pezzen nu ştia că Vânt Sălbatec încă nu-și găsise 
adversar pe potrivă. luţeala sa neîntrecută îl ajutase adesea le Cae Indru să 
scape de unele primejdii. Când privi din nou îndărăt, Rudi crezu că visează 
rău. Urmăritorul nu era mai departe de o aruncătură de băț şi venea spre el 
ca un apucat. 

Pe toți dracii! exclamă omul lui Pezen. Calul ăluia parcă-i diavol. Nu 
credeam să mă poată ajunge. Va trebui să opresc brusc şi să-mi descarc 
pistolul asupra călăreţului. Mă pricep la astfel de surprize și nu ţin minte să 
fi greşit cândva. Dar cine să fie oare? Și cu ce scop mă urmăreşte? Poate cu 
unul de jaf, însă nu şi-a găsit omul. Păcat că n-am vreme să-l întreb, iar el 
nu va mai apuca să-mi răspundă.” 

Simţind că celălalt se apropiase destul, Rudi își opri calul brusc. 
Animalul se ridică în două picioare, așa cum se întâmpla de obicei, iar 
călărețul se răsuci fulgerător și slobozi pistolul asupra lui Tufănel. Dar — 
minune. Focul pistolului nu nimeri o ţintă, ci trecu peste şaua calului, din 
care lipsea călăreţul. O clipă mai târziu, spre stupefacţia lui Rudi, Tufănel 
apăru din nou în şa. Învăţase trucul acesta de la căpitanul Soare. Erau însă 
necesare multe luni de exerciţii până a-l stăpâni cum se cuvine. Trucul 
fusese adus pe la noi de cazaci. O mișcare greşită în asemenea galop ar fi 
însemnat moartea sau schilodirea călărețului. Cazacii îl executau adesea în 
lupte, fără sminteală. 

Rudi îşi trase sabia cu un gest violent. Tufănel îl privi zâmbind, aşa 
cum făcea uneori Cae Indru, și socoti înainte de a porni la atac: 

„lată, azi am prilejul să aflu dacă lecţiile luate la domnii Ducu și Grasa 
mi-au ajutat în deprinderea scrimei. E prima dată când o fac într-o luptă 
adevărată.” 


* 


Cae Indru, furios că Tufănel îi luase calul fără consimțământul său, 
călărea alături de Sile Adormitu. Amândoi intrară în pădure doar la câteva 
minute în urma lui Rudi și Tufănel. Dar când ajunseră la locul luptei, pe 
fețele lor apărură zâmbete. 

— Acesta e omul? întrebă Cae. 

—Acesta e, domnule, grăi Tufănel șştergându-şi fruntea uşor 
îmbrobonită de focul asalturilor. 

— Rănit, sau mort? 


— Mort, domnule. Am folosit acea lovitură de împungere la gât, a 
domnului Ducu, ce nu iartă atunci când e făcută cum trebuie. Nu mă 
aşteptam să-mi iasă atât de frumos. 

—Mda! Să părăsim drumul. 

Zicând acestea, Cae sări din şa, se aplecă asupra lui Rudi și intră cu el 
în desişurile pădurii. Sile și Tufănel, pricepuţi în asemenea treburi, curățară 
cu grijă puţinele urme ale luptei, apoi intrară și ei printre copaci. Când 
ajunseră lângă prietenul lor, acesta isprăvise de citit scrisoarea lui Pezzen. 
Câteva clipe şezu pe gânduri, după care porni să vorbească, spre mirarea 
celor doi: 

—Chirilă, Toroipan, Găluşcă și Ciripoi au plecat spre Praga la miezul 
nopţii. Deci, au avans de vreo şapte ceasuri. Ştiu că eşti un călăreț bun, 
domnule Tufănel. Te-ai încumeta să-i ajungi? 

—N-ar fi un lucru prea greu, zâmbi acesta, mulțumit de faptul că nu-l 
certa pentru Vânt Sălbatec, ba mai mult: i se adresase pentru prima oară cu 
domnule. 

——lată o pungă plină cu taleri. Banii lui Pezzen îţi vor folosi pe drum. 
Scrisoarea să o bagi în căptușeala hainei! Să-i spui lui Chirilă că va fi 
necesar să-i ducă această scrisoare nu dușmănosului Maximilian, căruia îi 
este adresată, ci arhiducelui Matthias! Până la Deva, socot că e bine să 
călăreşti pe Vânt Sălbatec. Armăsarul meu te va duce iute, astfel că mai 
scurtezi din avansul lui Chirilă. În Deva să treci pe la hanul Poarta 
Mureşului şi să lași calul acolo! Hangiul mi-e prieten. Îi spui să mi-l 
trimită! Cu toate că nu ne-ai aşteptat la poarta cetăţii pentru a ieşi împreună, 
ai făcut o ispravă frumoasă. Dar putea fi şi altfel. Grăbeşte să-l ajungi pe 
Chirilă și rămâi cu el! Scrisoarea aceasta merită să fie păzită strașnic. lar 
când te întorci de la Praga, s-ar putea să primeşti un brevet de căpitan. Voi 
vorbi cu principele în această privinţă. 

Cu tot respectul ce i-l purta lui Cae. Tufănel răspunse încruntat: 

—Nu pentru asta o fac, domnule. 

— Atunci, e bine, dragul meu! Încalecă şi ia-o din loc! 

Câteva clipe mai târziu, Tufănel călărea întins la galop mare, parcă 
mânat din urmă de toate furiile iadului. 

„Mereu găsesc alte calități la acest 'Tufănel, gândi Cae. Cine şi-ar fi 
putut închipui să se ridice un astfel de bărbat din fosta haimana ce-și făcea 
veacul, cu ani în urmă, în piaţa Zece Mese din București? Ce frumos a 
crescut! E înalt ca şi mine, dar mai spătos. Harurile de spadasin i le-am 


văzut adesea în sala de arme. Sub îndrumarea lui Ducu şi Grasa și-a format 
un grai ales şi eleganță în purtare. Însă ascuţimea gândului i-a venit prin 
naştere. Asemenea haruri nu se capătă. Acum, îi descopăr dragostea adâncă 
faţă de neam și mândria. Da, da, Iufănel va fi unul dintre cei mai falnici 
căpitani ai noştri. Când se va întoarce de la Praga, va avea un brevet.” 

În vreme ce-și făcea astfel de gânduri, Sile, chibzuit şi grijuliu, târâse 
corpul lui Rudi într-o râpă și aduna peste el pământ reavăn. Când isprăvi, 
acoperi totul cu crengi uscate, astfel că nimic nu arăta să fie acolo un 
mormânt. 

Trei-patru ceasuri mai târziu, Cae şi Sită intrară în Alba-lulia, dar nu 
pe unde ieșiseră în zori. Chiar lângă poarta de nord se afla pe vremuri o 
casă nu prea de soi, însă cu grădină frumoasă, înconjurată de copaci. Cai şi 
călăreţi se mistuiră printre arborii din curte. Domnii Tufănel-tatăl și Ciripoi- 
tatăl, ce ședeau creştineşte la soare, cam turtiți după o vizită făcută în zori la 
hanul de peste drum, abia dacă-și ridicară privirile până la genunchii celor 
trei cai. Dar şi aceasta cu mare greutate, fiindcă totdeauna căldura pică greu 
peste chercheleala omului. Totuşi, vocea atât de cunoscută a lui Cae îi 
plesni neplăcut ca sfârcul unui bici. Astfel că cei doi veri făcură grabnic un 
efort lăudabil şi ridicară ochii cam tulburi, în vreme ce printre gânduri li se 
strecurau niște înjurături în stare să-l trimită pe Cae dacă nu direct în 
cazanul dracilor, măcar prin apropierea lui. 

După o jumătate de ceas, verii îşi mai pierdură din acreală. Goneau 
amândoi pe valea Ampoiului, mânându-și caii cu sârg către Zlatna. 
Gândurile lor erau adânci, pline de socoteli încurcate. Domnul Indru le 
dăduse ordin să ţină trei zile calul lui Rudi în munţi, iar la împlinirea 
sorocului, trupeșul animal, şaua și sabia intrau în stăpânirea lor. Dar ce-i 
încurca rău pe veri nu era darul, ci prețul pe care aveau să-l ceară la Zlatna 
pentru frumosul chilipir ce le picase plocon. La asta se mai adăuga și faptul 
că Tufănel-tatăl pretindea a-l fi văzut primul pe cavalerul Cae, astfel că i s- 
ar fi cuvenit mai mult de jumătate din sumă. În felul acesta, era de prevăzut 
o încăierare, care sfârșea de obicei cu o împărţeală dreaptă. În timp ce verii 
se ciorovăiau tacticos, fără grabă, şi se înjurau creștinește de-a lungul 
drumului, Cae și Adormitu reveniră în palatul princiar. 

—Ei, Sile, azi nu ne-a fost prea rău, zâmbi Indru. 

— Adevărat! murmură căpitanul cam pleoştit. Însă îmi vine a crede că 
peste noapte nu m-am purtat cu destulă chibzuială. 

—Grăieşti în dodii? 


—Nu prea. M-am tot gândit la pânda mea din pivniţa lui Huszár. Acum 
e limpede. Când am sărit zidul, ploua. Adică, nu mai ploua. Tocmai se 
oprise răpăiala. Deci, urmele mele de la zid până la pivniţă se văd clar. În 
pivniță au rămas semne de noroi. La întoarcere, având veşti atât de 
însemnate, am uitat să trag fereastra pivniţei pe rosturile ei, iar urmele mele 
spre zid sunt mari, fiindcă simţeam cum se afundă piciorul printre straturile 
de flori. 

—Drace! Exclamă Cae surprins. Nu-i vina ta că au rămas urme afară, 
dar să uiţi fereastra deschisă... Înseamnă că nu-l mai putem pândi pe doctor. 

—Dacă ar fi numai atât, încă n-ar fi rău. Mi-e teamă însă că Pezzen va 
observa acele urme și va intra la bănuieli. 


* 


Cu mult înainte de prânz, doctorul Pezzen, odihnit și mulțumit că-și 
luase unele măsuri de siguranță asupra persoanei sale prin trimiterea 
scrisorii, ieși să se plimbe prin grădină. Aleile, frumos întreţinute cu piatră 
de râu, odihnitoare în locurile umbrite, sau îmbietoare acolo unde florile se 
lăfăiau în toată splendoarea lor, îndemnau la plimbare. 

—N-ai dat peste un ageamiu, domnule Peter, murmură el. lar de va fi 
să mai lucrăm împreună, fapt pe care nu-l doresc, îmi voi lua asemenea 
măsuri, încât nu eu voi fi în mâna ta, ci invers. 

Cam plin de el, privi în jur, socotind ziua încântătoare. Dar după o 
clipă rămase pironit. 

—Pe sfântul Konrad cel milos! Fereastra aceea de la pivniţă nu era 
deschisă aseară. Poate că furtuna? Ah, nu! a plouat, însă furtună nu a fost. 
De asta sunt sigur. 

Se ridică grăbit și merse printre straturile de flori până lângă zidul 
casei. Pe pervaz stăruia o urmă de pământ. Cercetă împrejurimile și 
descoperi urmele lăsate de picioarele lui Sile. Merse aplecat după ele, până 
la zidul care împrejmuia grădina. 

—Ciudat! exclamă el. Două rânduri de urme. Cineva a venit până la 
fereastra pivniţei şi s-a întors pe același drum. Oştenii mei n-au făcut-o. Ar 
fi putut ieși pe la poartă, nu peste zid. 

Urmărit de gânduri, neliniștit, intră în casă. Luă o cheie din cui şi 
descuie uşa care ducea în pivniță. Aprinse lumânările unui sfeşnic, apoi 
coborî treptele. Jos, urmele de încălțări erau clare. 


„Cine şi cu ce scop? se întrebă doctorul. Un lotru? S-ar putea. Dar dacă 
nu a fost unul aplecat spre jaf? Pe urmă, eu am această cheie, însă geamăna 
ei ar putea fi la altul. Adică la cine? Casa aceasta aparține palatului princiar. 
Oare am fost spionat de oamenii principelui? Sau Peter, neîncrezător în 
nimeni, mă ţine sub observaţie? lesus-Maria, înseamnă că cel care a fost 
aici ştie despre drumul lui Rudi la Praga! Nu! Asta în nici un caz. Ar fi 
trebuit să intre în casă, iar dacă o făcea, l-aş fi simţit.” 

Reveni la uşa pivniţei și încercă broasca. 

„E. bine unsă. Dacă şi celelalte broaște ale ușilor sunt unse la fel, 
înseamnă că în pivniţă a fost un lotru.” 

Spre satisfacția lui, toate broaștele avuseseră aceeași îngrijire. 

„Totuşi, mi-e teamă, tresări Pezzen. Dacă nu a fost un lotru? Ei, 
Doamne! Urme de noroi n-am văzut pe scările pivniţei și nici în coridor. 
Lotru a fost.” 

Apoi îi veni un gând nou, ce-l făcu să zâmbească: 

„La noapte voi pândi împreună cu oamenii mei. Îi voi aduce în casă, în 
pivniţă, iar doi dintre ei vor sta ascunși printre boschetele din grădină. Dacă 
nu-i vorba despre un lotru, vizitatorul de peste noapte va căuta să mă 
spioneze în continuare. Ei bine, să poftească!” 


* 


În ziua de 29, doctorul Pezzen merse la palatul princiar şi-i ceru 
principelui învoirea să plece spre Satu-Mare. Alături de principe, Cae, 
Costache, Ducu, Sile şi părintele Grasa îl priveau indiferenți. 

„Să fi fost unul dintre ei?” se întrebă. 

—Regretăm plecarea voastră grabnică, domnule doctor, grăi Mihai 
adresându-i un zâmbet plin de bunăvoință. Pentru siguranța drumului 
vostru, m-am gândit să vă dau o gardă formată din douăzeci de oşteni aleși 
cu grijă. 

—Ah, vă mulţumim, măria-ta, dar socot că nu-i cazul! Lipsa mea de 
aur nu cred să stârnească poftele lotrilor. Tinerii noștri slujitori ne sunt de- 
ajuns. 

—Cum doriţi, domnule Pezzen, răspunse principele continuând să 
zâmbească. Noi nu ne gândim decât la liniștea și siguranţa voastră. Acum 
câteva luni, contele Taranowski, prietenul meu și aud că și al domniei- 
voastre, a avut niște supărări. El şi însoțitorii săi au căzut în mâinile lotrilor. 


După vreo două săptămâni, a trebuit să-i răscumpărăm pentru suma de cinci 
mii de ducați. Am regreta sincer un astfel de necaz asupra voastră. 

—Ducea cumva cu el ceva aur? 

—Nu. 

— În cazul acesta, cred că oștenii pe care aţi avut bunăvoința să mi-i 
propuneţi îmi vor fi de mare trebuinţă. 

—Așa credem şi noi. 

Cu acestea, ceremonia de plecare luă sfârșit, iar a doua zi în zori, 
trăsura doctorului, urmată de douăzeci de oșteni și unsprezece slujitori, ieşi 
prin poarta de sud a cetăţii Alba-lulia. Ascunși printre copacii pădurii 
dinspre Teiuş, Cae Indru și Sile Adormitu priviră multă vreme în urma 
trăsurii. După o vreme, luară acelaşi drum, dar fără grabă. Știau că se vor 
întâlni cu Pezzen abia la Satu-Mare. 

Umbrele serii se îngânau cu lumina zilei. În odaia alăturată celei de 
lucru a principelui veniseră câţiva cavaleri și ceva oșteni. De-a lungul 
coridoarelor, gărzile vegheau la buna rânduială. Odată cu plecarea 
doctorului Pezzen, se părea că viaţa din Alba-lulia intrase pe făgașul ei 
obișnuit, chiar dacă o seamă de curieri ai palatului ieșiră la drum purtând 
ştiri şi porunci semnate de principele Mihai, sigilate cu noua pecete ce 
cuprindea semnele celor trei ţări unite. Prin casele gospodarilor se 
aprindeau lumini. În hanuri începea veselia. Până și în clădirea ocupată 
vremelnic de Tufănel-tatăl şi Ciripoi-tatăl încăpuse liniștea calmă a serii. Ca 
niște cavaleri ce se respectă, cei doi veri purtau pe feţele cam șui unele 
vânătăi sau frumoase zgârieturi, semn că banii rezultați din vânzarea calului 
şi a lucrurilor rămase de la Rudi avuseseră unele greutăți de împărțeală. 
Alături de ei, o femeie trupeșă, cu nasul coroiat și priviri de coţofană 
lacomă, se izmenea de mai mare dragul, încercând să le dovedească celor 
doi că harurile tinereţii nu s-au dus chiar cu totul. Dar verii nu o luau în 
seamă, fiind preocupaţi de o rișcă îndrăcită. Când n-aveau bani, prietenia 
lor se manifesta în mii de atenţii mărunte. Însă de îndată ce apăreau 
sunătorii, căutăturile lor căpătau asprime, iar purtările asemenea culme a 
semeţiei, încât s-ar fi zis că sunt doi dulăi care se înfruntă, gata a scăpa din 
lanţuri. Acum, buzunarele lor doldora de monede strălucitoare aduseseră un 
astfel de prilej. Mărunţișul din faţa lor trecea când într-o parte, când în 
cealaltă, în cumpănă egală. Mâinile lor, nu tocmai curate, umblau sprintene, 
iar înjurăturile inventate pe loc îi opreau adesea pentru a savura noutatea lor 
sau eleganfa stilistică pe care o percepeau cu bunele lor urechi muzicale. Ca 
un făcut, câştigul nu cădea precumpănitor nici într-o parte, nici în alta, ceea 
ce le aduse nemulțumire. O oală cu vin, în care nasul în formă de ridiche de 
iarnă al domnului Ciripoi-tatăl intra ca un dop, sau căpăţâna îngustă a 
vărului Tufănel dispărea o clipă, şedea între ei păcătoasă şi îmbietoare. 

După o vreme, se lăsară păgubaşi. Rişca nu putea aduce o departajare 
convenabilă, ce ar fi putut să-i dea unuia superioritatea râvnită. Fiindcă nu 
câștigul ar fi contat între cei doi veri, ci gândurile de mărire ce-i frământau. 
Nimeni nu le spusese vreodată că Ciripoi ar avea mai multe haruri de 
cavaler. Nimeni nu atestase că Tufănel ar fi mai copt la minte. lar dacă 
cineva s-ar fi ostenit să o facă, primejdia păruielilor zilnice ar fi pândit 


mereu deasupra lor. Dezgustat de neșansă, Tufănel-tatăl se ridică grav, 
impozant şi își aminti de femeia cu priviri de coțofană pe care o pescuiseră 
cu câteva ceasuri mai devreme la hanul Pivniţa Șardului. Merse către ea 
posomorât şi calm, se aşeză pe marginea patului, o prinse cu o mână 
viguroasă pe după mijloc, iar coțofana, pricepând gestul, măgulită de 
atenţie, i se aşeză pe genunchi. Din păcate, nici el, nici ea nu luaseră seama 
la cele o sută şi ceva de ocale cuprinse în totalitatea lor, plus ambalajul, sub 
denumirea de femeie. Astfel că genunchii domnului Tufănel-tatăl trosniră 
scurt, proprietarul lor deveni cam pământiu la faţă, iar coțofana ateriză pe 
duşumea. 

—M-a damblagit, vere chițcăi Tufănel încercând să-şi miște picioarele, 
ce nu-l mai ascultau. 

Inima lui Ciripoi tresări ca arsă, dar în clipa următoare, mândria de 
cavaler îl opri să-şi arate compasiunea. Porni cu pas calculat spre trupeşa 
femeie, care se adunase de pe jos şi își aflase popas pe un scaun mai sigur, 
şi, cu un gest de tandreţe aspră, se așeză pe genunchii ei. Femeia îl adăposti 
ca o scobitoare între dinți. 

Dar seara nu se continuă așa cum credeau cei doi veri, fiindcă domnii 
Costache Caravană şi Ducu intrară în odaie fără să bată la ușă. Priveliştea 
calmă, de familie așezată și cumpănită în rosturile ei, îi făcu pe cei doi să 
zâmbească. Apoi, Ducu scoase un ducat de aur, i-l oferii femeii și-i porunci 
să-şi ia tălpăşiţa, spre disperarea verilor. 

Îndată după plecarea celor o sută de ocale, Ciripoi-tatăl protestă după 
obicei, însă un gest al grăsunului îl potoli brusc. 

—Pregătiţi-vă de drum! zise Costache. La miezul nopţii plecăm. 

—Sunt damblagiu, domnule, se văită 'Tufănel-tatăl. De la ceva reumă, 
picerele nu mă mai ascultă în nici un chip. De două zile zac răpus de 
amărăciunea durerilor. 

— Chiar aşa, înălțimea-voastră, sări Ciripoi în ajutorul vărului. Din 
Deltă. Din Deltă i se trage reuma. D-aia moașa care a plecatără adinea... 

—la să vedem Tufănele! îl îndemnă grăsunul. Dă jos pantalonii! 

Costache îi cercetă picioarele cu grijă, le suci în dreapta, în stânga, le 
făcu un masaj uşor cu mâinile sale grele, ce-i aduse aminte lui Tufănel-tatăl 
de iadul care-i așteaptă pe toți muritorii păcătoşi. După asta, bravul cavaler 
se simţi din nou stăpân pe el. 

—Încotro mergem, domnule? se interesă Ciripoi. 


—Departe, spre nord. La miezul nopţii să fiți lângă poarta de sud a 
cetăţii! 
— Vom fi, domnule. 


* 


În vreme ce cavalerii Tufănel-tatăl şi Ciripoi-tatăl făceau frumoase 
pregătiri de plecare, uitând sau amânând disputa dintre ei, o femeie tânără 
după mers, acoperită cu un văl negru, coborî dintr-o trăsură și fugi cu pași 
mărunți către poarta principală a palatului princiar. Oștenii din corpul de 
pază o opriră la vreme, cam descumpăniţi de asemenea apariție ciudată. 

—Domnilor, strigă ea cu un glas sfâșietor, sunt contesa Alberta Teke, 
logodnica domnului Chirilă. Am grabă mare să intru la principe. 

Impresionat de spaima ce se ghicea în cuvintele ei, comandantul grăi 
liniştitor: 

— Îndată, îndată. ÎI vom chema pe căpitanul Jager să vă recunoască şi 
să-l anunţe pe măria-sa principele. 

—Dar sunt urmărită, domnilor! izbucni ea în plâns. 

Într-adevăr, o altă trăsură venea în goană mare către ei. Aflat prin 
apropiere, părintele Grasa auzi discuţia și ajunse lângă Alberta chiar în clipa 
în care trăsura oprea lângă poartă, iar contele Teke, ce sărise din mers, 
alerga să-și prindă fiica. Intuind o primejdie pentru ea, Grasa o luă de mână 
şi o trase în curte, apoi le porunci străjilor. 

—Nu intră nimeni fără aprobarea căpitanului Jager! 

—Oprește, domnule! strigă contele iritat peste măsură. Opreşte, astfel 
îmi vei da socoteală! 

Grasa ridică din umeri dispreţuitor şi intră în palat străjuind braţul 
fetei, ce tremura aproape lipsită de puteri. 

—La principe? întrebă el. 

Ea răspunse printr-o aplecare a capului. 

Câteva minute mai târziu, clucerul leremia Băicoianu le deschise ușa 
odăii de lucru a marelui principe. Alberta nu mai avu putere să se apropie. 
Căzu în genunchi și ridică mâinile în semn de implorare. Pironit locului, ca 
în fața unui lucru sfânt, Grasa nu îndrăzni să se aplece către ea. O privea 
palid, îngrijorat. Dar principele sări grabnic de la locul lui, veni lângă ea, o 
ridică grijuliu ca un părinte iubitor, iar Alberta, uitând o clipă că nu se cade, 
se ghemui la pieptul lui. Principele îi îndepărtă vălul, îi şterse lacrimile ce 
se adunau către colţurile gurii și, cu vorbe duioase, pline de căldură, o 


îndemnă să se liniştească. Era convins că s-a întâmplat un lucru grav şi 
aştepta, cu desăvârşitul său calm, să-i afle rosturile. 

Băicoianu intră din nou în odaie şi spuse cu o voce mai slabă decât 
avea obiceiul: 

—Măria-ta, contele Teke Francisc cere audienţă. 

—Să aştepte! vorbi principele cu mare asprime. 

Apoi se întoarse către Alberta şi o așeză pe scaunul său. 

— Vorbeşte, copila mea! o îndemnă blând. 

—Măria-ta, spuse ea înecată de suspine, sunt luni de când părintele 
meu mă ţine prizonieră în palatul nostru din Cluj. Logodnicul meu, Chirilă, 
nu ştie nimic despre mine. Azi-dimineaţă, contele Teke a venit de la Satu- 
Mare să mă vadă. Cum paznicii mei roiau în jurul său cu băuturi, cum nici 
ei nu erau mai treji, am scăpat de sub supravegherea lor, am găsit trăsura lui 
în curte şi am fugit. 

—De ce te-au ţinut încuiată? 

— Fiindcă mi-am arătat hotărârea de a mă căsători cu domnul Chirilă. 

— Poate vom reuși să vă împăcăm. 

—Ah, nu, măria-ta! strigă ea îngrozită. Ar însemna să ajung iar 
prizonieră. 

— Oare faci bine că nu te supui părinților? 

—Judecaţi, măria-ta! 

Zicând acestea, îşi sumese mânecile, își ridică rochia aproape de 
genunchi, iar principele văzu cu mirare o seamă de vânătăi, unele chiar atât 
de rele, încât se cuveneau îngrijiri grabnice. 

— Te-a bătut? 

—Rău, doamne. Atât de rău, încât copilul meu și al domnului Chirilă 
s-a născut înainte de soroc. 

—Un copil? întrebă el înmărmurit. Dar de când? 

—Măria-ta, anul trecut l-am întâlnit pe domnul Chirilă la Praga, 
răspunse Alberta cu glas abia auzit. 

—Mda! Trăieşte copilul? 

—Nu mai știu, doamne. Mi l-au luat acum o lună. 

—Pe Chirilă l-ai văzut, din câte ştiu, după lupta de la Șelimbăr. L-ai 
îngrijit chiar în palatul nostru. De atunci v-aţi mai întâlnit? 

—Nu, doamne, dar am aflat printr-un slujitor al tatălui meu că 
domnului Chirilă i s-a spus să-şi vadă de treburi în altă parte. Că nu mă mai 
gândesc la el şi sunt plecată în Bavaria, la sora mea Marta. 


—Să intre domnul Teke! porunci Mihai mai calm decât era. Stai, 
clucere! Trimite să-l aducă pe felcerul Zimmermann! Iar părintele Tofan să 
vină cu cartea de rugăciuni şi odăjdiile pentru căsătorie! 

Băicoianu ieşi, ascunzându-și surpriza. Teke intră în odaie furios şi 
salută mai scurt decât se cuvenea. Principele lipsit de orgoliu, nu luă seama 
la astfel de necuviinţă. 

—Ce dorești, domnule? îl întrebă atât de liniștit, încât contele deduse 
că Mihai nu dorea să se amestece într-o chestiune ce nu-l privea direct. 

—Să-mi iau fiica, măria-ta, grăi cu trufia lui obișnuită. 

—Ne pare rău, conte. Alberta Teke a trecut anii majoratului, iar azi a 
cerut protecția noastră. Când un fiu sau o fiică alege o cale atât de 
deznădăjduită, ne îndoim că părintele ar fi lipsit de vreo vină. 

—E o problemă de familie, serenissime principe. 

—A fost. Acum te învinuim de sechestrarea a două ființe. Unde-i 
copilul? 

Contele îl privi dușmănos și nu răspunse. Nici principele nu insistă, ci 
îi porunci clucerului: 

—Să vină Jager cu gărzile! 

—Mă arestaţi, serenissime? se pleoşti contele dintr-o dată. 

—Ne obligi să o facem. Copilul sechestrat nu-ți aparţine. 

— Doamne! strigă contele băţos. Familia mea se bucură de mari 
privilegii, iar legile ţării şi Dieta, din care fac parte, mă vor apăra. 

—Legile ţării nu-i apără pe cei ce le calcă, oricât ar fi ei de mari. 

Jager intră în odaie şi rămase ţeapăn lângă ușă. Ghicise dintr-o privire 
că-i vorba despre arestarea lui Teke. Dar Jager, neamţ pedant și meticulos în 
executarea ordinelor, nu s-ar fi mirat dacă principele i-ar fi poruncit să-l 
aresteze chiar pe sultanul turcilor. Ar fi pornit la drum să-și îndeplinească 
misiunea, fără să se gândească la preţul vieţii sale. 

Văzându-l pe Jager, Teke îşi pierdu cumpătul și se grăbi să vorbească. 

— Serenissime, copilul se află în Cluj, cu doica lui. Poate fi găsit în 
strada Morarilor, la numărul doisprezece. 

Principele chibzui un moment, apoi îl privi pe Grasa. Acesta înţelese. 

—Peste un sfert de ceas voi fi pe drum, măria-ta, iar mâine către seară, 
copilul şi doica vor sosi aici. 

— Îţi mulţumesc, domnule! Te rog să foloseşti trăsura noastră! 
Căpitanul Jager îţi va da douăzeci de oșteni însoțitori. 

Părintele Grasa porni spre ușă, dar vocea principelui îl opri. 


—Aşteaptă să-ţi scriu un ordin! Se așeză la masă şi începu să scrie, 
apoi cătă spre Alberta. Cum se numește copilul? 

—Doamne, grăi tânăra, când l-am îngrijit pe domnul Chirilă, el și-a 
arătat dorinţa ca primul nostru copil, de va fi băiat, să poarte numele vostru. 
Copilul se numește Mihai. 

Pe faţa principelui nu apăru vreo urmă de surpriză chiar dacă mâna 
falnicului bărbat tremură vizibil când scrise numele copilului. Grasa şi Jager 
se prefăcură a nu observa acel mic semn de emoție. Din nou părintele Grasa 
pomi către ușă cu ordinul în buzunar, însă nu ieşi nici de data aceasta, 
fiindcă Mihai îl pofti să mai zăbovească. 

—Doriţi să vă căsătoriţi cu domnul Chirilă? o întrebă principele pe 
Alberta. 

—Da, doamne, şopti ea. 

— Oare Chirilă are asemenea gânduri? 

—Pentru asta răspund eu, interveni Grasa. Măria-ta, din întâmplare, 
cunosc sentimentele lui Chirilă pentru tânăra doamnă. Cu luni în urmă, mă 
aflam împreună cu el acolo unde râul Botna face cotul său mare către 
Nistru. Pormeam într-o misiune ce putea să ne aducă moartea. Ei bine, 
înainte de a-i ataca pe poloni, l-am văzut pe domnul Chirilă sărutând o 
bijuterie ce o poartă la gât. Acea bijuterie știam că-i fusese dăruită de 
contesa Alberta. 

Preotul Tofan, felcerul Zimmermann, Ducu şi Costache Caravană 
aşteptau de câteva minute lângă ușă. Principele îi privi bucuros, apoi se 
întoarse către Tofan. 

—Părinte, ai putea oficia o cununie în lipsa mirelui? 

—Sigur, măria-ta, dar cu procură din partea celui în cauză. 

—Un ordin scris de noi ar putea înlocui procura? 

—Ar putea. 

—Mă opun, serenissime, interveni Teke. 

—Prin purtarea domniei-tale, ţi-ai pierdut dreptul de tată, domnule. 
Sau poate ai alte temeiuri? 

— Chiar mai multe. N-am aprobat această căsătorie, fiindcă noi suntem 
unguri, iar domnul Chirilă valah. 

Principele îl privi cu silă vădită, iar vocea lui era aspră când îi 
răspunse. 

— Oare atâta ai învăţat domnia-ta în cei cincizeci de ani? Oare nu ştii 
că dragostea de ţară, dragostea dintre oameni și dragostea dintre părinţi şi 


copii sunt bunuri mai presus de orice? 

—Vor trăi în sărăcie, fiindcă nu am de gând să le dau ceva, se 
încăpăţână Teke. 

—Le dăm noi. Din toate neajunsurile noastre, Alberta Teke va primi 
chiar mâine o zestre de zece mii de ducați. 

—EI e ortodox, iar ea catolică, aduse Teke ultimul argument, ce-l 
îngândură pe principe. 

Dar părintele Tofan o întrebă pe tânără: 

—Doriţi să treceţi la religia viitorului vostru soţ? 

—Da. 

—Atunci, putem începe cu mica formă de trecere, apoi oficiem 
cununia. 

Principele scrise un ordin ce ţinea loc de procură şi grăi vesel: 

—Eu voi fi nănaș. Domnule Costache Caravană, prin ordinul nostru, îl 
reprezinți pe mire. Adu, te rog, mireasa în faţa părintelui Tofan! lar domnii 
Ducu, Grasa, Zimmermann, Jager şi Băicoianu vor iscăli ca martori. 

Câteva minute mai târziu, după ce trecerea Albertei la religia mirelui 
se încheie, Costache Caravană îngenunche alături de mireasă. Preotul porni 
să oficieze molcom. 

— Chirilă... 

—Nu, părinte! îl întrerupse principele. Numele adevărat al mirelui este 
Vlad Alexandru. El e fiul lui Alexandru-vodă. Vă rugăm să-i pomeniti titlul 
de prinţ, la care are dreptul prin obârşie. 

— Vlad Alexandru, prinţ al românilor, doreşti să iei de soţie pe contesa 
Alberta Teke? 

Costache, năuc şi înecat de lacrimi, cu inima lui slabă, răspunse 
strident: 

—Da. 

—Contesă Alberta Teke, doreşti să-l iei de soț pe Vlad Alexandru, prinţ 
al românilor? 

—Da. 

După ce preotul încheie cele de cuviinţă, iar Costache sărută mireasa, 
martorii grăbiră felicitările. Doar Zimmermann păru a nu se grăbi și rămase 
la urmă. 

—Serenissime principe! grăi el. După lupta de la Șelimbăr, când Vlad 
se afla între viață și moarte, v-am povestit cum l-am cunoscut în casa mea. 
Poate nu aţi uitat că am părăsit Viena și am venit în Transilvania pentru a fi 


aproape de el. Îl socot ca pe copilul meu. Iar pe un copil, un părinte bun, 
totdeauna îl ajută din toate puterile. Am o casă frumoasă la Viena. Am o 
mică moşie, ce aduce un venit anual de trei mii de taleri. Mai am două mii 
de ducați. Aceste bunuri trec în stăpânirea lui Vlad Alexandru. Mâine aduc 
hârtiile de trebuinţă. 

—Cu mine cum rămâne, serenissime principe? întrebă contele Teke. 

—Ești liber, domnule, răspunse Mihai. Doamna Alexandru Alberta va 
primi găzduire în palatul princiar. Peste câteva zile, va pleca dimpreună cu 
fiul ei la moșia lui Cae Indru, de lângă Pitești. Dacă până atunci îţi schimbi 
gândurile faţă de această doamnă, mă bucur să te primesc. 


* 


Cu puţin înainte de miezul nopţii, un curier al principelui ieși prin 
poarta de sud a cetăţii Alba-Iulia, în drum către Praga. El îi ducea veste lui 
Chirilă că s-a însurat, că are un copil cu numele de Mihai și că doamna 
Alexandru Alberta îl așteaptă la moşia de lângă Piteşti. 

Nu multă vreme după plecarea curierului, trăsura marelui principe, în 
care se afla părintele Grasa, iar la spatele ei — douăzeci de oşteni călări, 
părăsi cetatea către Cluj. Apoi, spre uimirea comandantului porţii, domnii 
Costache, Ducu, 'Tufănel-tatăl și Ciripoi-tatăl, ieşiră pe drumul Teiușului. 
Caii se mişcau sprinteni. Lumina lunii era atât de bogată, încât fața 
drumului părea poleită cu ceară. În liniştea nopţii calme, tropotul cailor 
răzbătea ca un strigăt lung al pietrei lovite de fier. lar zgomotul umbla peste 
câmpuri şi printre păduri, ca un fior. Cei doi veri, înfoiați pe caii lor 
asemenea unor păuni, fericiți că merg alături de vestiţii cavaleri, nu se 
sinchiseau încotro îi duce soarta. Nu se gândeau la primejdii. Gustau 
molcom din bucuria clipelor și foarte rar ţoşcăiau din limbă spre a-și 
îndemna animalele. Și chiar dacă ar fi ştiut despre marile primejdii ce-i 
aşteptau la Satu-Mare, buna lor dispoziţie n-ar fi scăzut cu nimic. 

Contele Ramonchamp nu arăta prea vesel în dimineața când se 
prezentă la Luvru. Întâlnirea cu Henric al Franţei, după dezastrul întrecerii 
de la Alba-lulia, şi-o închipuise în mai multe feluri, însă nici unul 
convenabil. Regele ar putea să-i spună, cu fineţea lui tăioasă printre vorbe 
paşnice: „Ah, domnule Ramonchamp, nu rezultatul acelei partide de scrimă 
ne supără azi, ci paloarea voastră! Sunteţi bolnav, dragă conte. O, nu, nu ne 
întrerupeţi domnule! Avem ochiul bun și vedem acolo unde răutatea bolii 
macină cu sârg. Suntem îngrijoraţi. Atât de îngrijoraţi, încât numai plecarea 
voastră din Paris, undeva la aer curat, ne-ar mai linişti. Plecaţi, domnule, 
pentru o vreme și ne vom ruga cerului să vă tămăduiască!” Acesta ar fi fost 
cel mai convenabil răspuns al lui Henric. Dar regele Franţei avea şi altele, 
mult mai greu de suportat. De pildă: „Sunt trist, domnule Ramonchamp. 
Regret adesea că nu sunt femeie, pentru a vă înţelege mai bine virtuțile. Ei 
da, domnule Ramonchamp, femei am trimis la Alba-lulia. Adică nu femei, 
ci nişte fecioare cu ochii sfioși. Dacă aveam prevederea să trimit niște 
femei, altul ar fi fost rezultatul. „Ramonchamp îl cunoștea bine pe rege. 
Atât de bine, încât parcă-i vedea buzele cum se subțiază, ori se lasă în jos 
către colțuri, a dispreţ. Și tocmai de asta îi era teamă contelui. Asemenea 
cuvinte, asemenea semne, le-ar fi suportat greu.” 

Urmărit de acele gânduri, intră prin poarta mare de fier și rămase o 
clipă locului, bucuros că șansa îi surâdea în primele clipe ale întâlnirii, care 
se dovedeau de obicei cele mai grele. Iar şansa lui se arăta într-o mulțime de 
cavaleri cu cai, cu ogari, cu şoimi și înarmaţi ca pentru vânătoare. 

Henric al Franţei tocmai încălecase. Trupul subțirel al maiestăţii-sale 
arăta mlădios şi sprinten. Purta un costum de culoarea frunzei ruginite. 
Umerii lui nu erau prea largi, dar se ghicea vânjoși sub țesătura subțire. Faţa 
osoasă, parcă lipsită de simetrie, căpăta farmec poate datorită ochilor adânci 
şi scânteietori. 

Întorcând privirile către poartă, Henric rămase o clipă nemișcat. Însă 
firea lui iute nu se potrivea cu așteptarea, astfel că strigă vesel: 

—Domnilor, nu vi se pare că tânărul de acolo ar fi Ramonchamp? Ei, 
conte, apropie-te şi dă-ne vesta cea mare! 

Ramonchamp veni lângă rege cu pasul celui ce se îndreaptă către 
spânzurătoare. Acele vestite priviri ale lui Henric, ce ştiau a scormoni până- 


n sufletului omului, îi dădură pe jumătate răspunsul, chiar dacă bietul conte 
încă nu apucase a deschide gura. 

—O vorbă, domnule. Atât vreau. 

—Sire! grăi Ramonchamp mai fericit dacă i-ar fi putut vorbi de la o 
sută de leghe. Sire, principele Mihai vă trimite, prin noi, multe urări de 
sănătate. 

— Fi, la naiba! se încruntă Henric. Îţi mulţumim pentru ele, dar întâi, 
veştile! 

—Mai bune ca la Praga, dar mai slabe decât ne-am aşteptat. 

— Adică? 

—O partidă egală și una pierdută. 

—Aha! se înnegură suveranul. 

După acea exclamaţie de rău augur, sări sprinten din şa şi spuse, parcă 
chinuit de o durere de măsele: 

— Domnilor, mergeţi la vânătoare fără regele Franţei! Ei da, domnilor, 
mă duc să mă încui undeva și să bocesc în linişte. Întâi pentru 
Ramonchamp, care, după cât e de palid, începe să ne îngrijoreze. Eşti 
bolnav, domnule. Ah, ah, nu mă întrerupe, dragul meu! continuă Henric. 
Avem ochiul ager. Nu ţi se pare, domnule Ramonchamp, că femeile au mai 
multe virtuţi decât unii dintre cavalerii mei? 

„A ajuns la partea de care mă temeam cel mai mult, socoti contele. O 
începuse destul de bine, dar să mă ia naiba dacă am să pot suporta 
usturimea cuvintelor!” 

Henric observă chipul contelui, ce pălea ușor, și spre mirarea acestuia, 
nu-şi continuă văicărelile, fiindcă înţelese că lui Ramonchamp îi venea tot 
mai greu să suporte dojana de față cu atâţi cavaleri. ÎL preţuia mult şi nu 
dorea să-l umilească. 

Deci după acele vorbe aspre, Henric se grăbi să-i ia braţul şi-l pofti 
ceva mai potolit: 

—Să mergem, conte, în cabinetul meu şi să bocim împreună. 

Urcară scările fără să schimbe o vorbă. Abia când se așezară, Henric 
oftă, vădit îmbunat: 

— Așadar, şansa nu a fost cu noi. Păcat! Povestiţi-ne despre întrecere, 
domnule conte. 

Ramonchamp descrise lupta dintre Chirilă şi Claude. Faţa regelui 
începu să se îmbujoreze de plăcere, apoi exclamă entuziasmat: 


—Dar acest Chirilă e un adevărat erou. Ei, drăcie! Adică ar fi preferat 
să moară decât să piardă? 

—Aşa cred, sire. Însă ceea ce a făcut domnul Chirilă s-a repetat mai 
târziu cu tânărul Clopin. 

—Deci ne putem mândri cu el? 

—Mai mult chiar: el s-a bătut fără a avea vreo şansă în fața marelui 
Cae Indru. Clopin a înțeles acest lucru încă de la primele schimburi de 
lovituri. Ei bine, în toiul disputei cu Indru, au folosit împreună atâtea fraze 
cu haz, încât nu pridideam să i le traduc principelui Mihai. Abia acolo am 
început să-l îndrăgesc pe Clopin. Glumele şi ironiile lui au continuat chiar și 
atunci când rănile sale au început să ne îngrijoreze. În schimb, domnul 
Indru, nu mai puţin savuros, şi-a arătat mărinimia față de Clopin, dar cu 
tact, atent să nu-i aducă o stare de umilire. 

—Pe Pilat din Pont, domnule! sări Henric. lată adevărații cavaleri după 
care tânjesc. Spune-le domnilor Clopin și Claude că ne mândrim cu ei! 
Adică nu! Să-i aduci mâine dimineaţă aici! Le voi spune eu că suferinţele 
lor ne-au mâhnit, se corectă el la vreme. 

—Sire, continuă Ramonchamp, alături de darurile trimise vouă de 
principe, am mai adus unul ce mi se pare încântător. 

— Aştept, aştept, domnule. 

—Darul vine din partea prinţesei Florica, fiica lui Mihai. E vorba 
despre o poezie scrisă de ea. 

Zicând acestea, Ramonchamp scoase o hârtie din buzunar şi i-o 
întinse. Henric o luă zâmbind îngăduitor, dar şi mirat. O parcurse fugar, iar 
contele îi remarcă o uşoară încruntare a sprâncenelor. 

— Îi găseşti vreun cusur? întrebă regele, ştiind că Ramonchamp are 
unele preocupări îndreptate spre versuri. 

—Puţine, sire. Acolo unde scrie „N-o să-ţi grăiască pojghiţa de lut, / 
Nici măcar gândul cel de la-nceput.” În mintea frumoasei prințese, poate că 
lucrurile au fost limpezi, dar ea nu a reușit să le redea cu claritate. 

—Așa e Ramonchamp! Acolo i-am găsit şi eu neajunsuri. Care sunt 
gândurile acelea de la început? Nu știu ce a vrut să spună. Lăsând însă la o 
partea această măruntă observaţie, poezia mi se pare plină de gingășie. Nu 
credeam că românii au ajuns în cultura lor până la poeți. 

—Vai, sire, cu un strămoș ca Ovidiu? zâmbi Ramonchamp. 


* 


În vreme ce la Luvru se purtau astfel de discuţii, Chirilă Zece Cuţite fu 
primit de arhiducele Matthias în impozantul său palat din Praga. Toroipan, 
Găluşcă şi Ciripoi-fiul îl aşteptau într-o cârciumă din apropiere. Doar 
Tufănel porni spre centrul orașului, chibzuind adânc: „Pe ordinul de plată al 
lui Pezzen scrie că domnul Honig va preda aducătorului o mie de taleri. 
Nicăieri nu se pomenește despre un nume. Asta înseamnă că negustorul va 
binevoi să-mi achite suma. Drace! Dacă ar şti domnul doctor Pezzen cui îi 
foloseşte ordinul său de plată! De-l mai întâlnesc, am să-i spun frumosul 
nostru proverb: «Nu-i pentru cine se pregătește, ci pentru cine se 
nimereşte!» Parcă aşa sună.” Înveselit de asemenea gânduri, mări pasul, iar 
după o jumătate de ceas, reveni la cârciumă încărcat cu greutatea talerilor. 

Arhiducele Matthias citi întâi scrisoarea lui Mihai, apoi pe aceea a 
doctorului către Maximilian. Când isprăvi de parcurs a doua scrisoare, pe 
fruntea lui înaltă apărură cute adânci. 

—Domnule Chirilă, grăi el vădit îngrijorat, vestea adusă de voi m-a 
uluit de-a binelea. Prezenţa lui Peter la Satu-Mare înseamnă pregătirea unui 
complot uriaș asupra principelui. Puterile acestui prelat sunt mari. Mi-e 
teamă că aflaţi acest lucru prea târziu. 

—Am luat unele măsuri, zise Chirilă. Cae Indru şi căpitanul Sile 
Adormitu au plecat la Satu-Mare pentru a se interesa de rosturile lui Pezzen 
acolo. Asta înseamnă că vor da de capătul firului ce duce către Peter. 

—Doi oameni? Dar ce pot face doi oameni împotriva acestuia? ÎI 
preţuiesc mult pe domnul Cae Indru, însă nu-i văd o şansă în faţa 
vicleanului prelat. Ar fi trebuit să trimiteţi acolo un regiment. 

Rămase o vreme tăcut, apoi luă cele două scrisori și mânat de un gând 
nou, îi spuse lui Chirilă: 

— Mergem la împărat. De nu va fi prea târziu, fratele meu poate lua 
unele măsuri. 

leşiră împreună. După o jumătate de ceas, Rudolf îl primi doar pe 
arhiduce, însă nu tocmai bucuros. Avea de lucru în atelierul său de ceasuri. 
Pendule, piese diferite şi scule stăteau pe rafturi în bună rânduială. Îmbrăcat 
cu un halat unsuros, cu o tichie neagră peste părul nu prea bogat, Rudolf 
arăta a vrednic meseriaș. Ochii săi inteligenţi îl priveau pe Matthias, dar 
gândurile sale zburau în jurul unui pendul ce se încăpăţâna să nu 
funcţioneze cum trebuie. Luă cele două scrisori cu un gest mecanic şi 
întrebă, nemulţumit: 

— Ce-i cu astea? 


—Nişte dovezi că Peter se află la Satu-Mare, iar viaţa vasalului vostru 
Mihai e primejduită. 

——lar Mihai? se văicări Rudolf. De când a călcat în Transilvania, nu-i 
zi să nu-i aud numele. Am început să-l visez noaptea și mi-am pierdut 
întreaga linişte. În privinţa lui am primit o mulţime de plângeri de la nobilii 
principatului, de la poloni, de la Ieremia Movilă și Sigismund, de la sfântul 
papă, de la mama și de la biserica noastră catolică. Ce vrei să fac, dragul 
meu? Nimeni nu-l vrea. Să cred mai mult în el decât în cei ce se plâng? 

—Să credeţi, frate, grăi Matthias cu asprime. Să credeţi în fapte, nu în 
vorbe. Faptele ni-l prezintă ca pe un gospodar chibzuit și un mare general al 
timpului. lată ca a eliberat Moldova, spre uimirea noastră, şi i-a scos de 
acolo pe poloni. Şi chiar dacă Mihai tăinuiește azi o luptă cu turcii, care au 
intrat până la Târgoviște, avem veşti ce atestă biruinţa lui asupra ienicerilor 
şi spahiilor. Ba mai mult: ceva oșteni de-ai săi au trecut în pradă la sud de 
Dunăre. Acestea sunt faptele, frate. Nu l-am sprijinit cu nimic. Mai rău: 
ajutorul de o sută de mii de taleri, pe care l-aţi trimis prin Pezzen, nu a ajuns 
în mâinile lui. 

—Și ce crezi că ar trebui să facem? întrebă împăratul, cu ochii la 
pendulul său. 

—Să-l recunoaştem chiar azi principe al Transilvaniei. Să-l punem pe 
Basta în slujba sa, fiindcă polonii se arată ameninţători. Să-i dăm bani și să 
ducem cu el tratative sincere, în vederea trecerii Moldovei sub suzeranitatea 
imperiului. 

—Nu, nu, dragul meu! se văicări Rudolf. lar mi-i pun în cap pe toți. 

—Ştiu, dar merită. Mihai stăpâneşte azi partea de răsărit a Europei, la 
care am râvnit adesea. Nimeni nu ar putea să o facă mai bine și cu mai 
multă credinţă către imperiu. Are dușmani? Sigur și absolut firesc. Numai 
oamenii mari au dușmani. Pentru cei becisnici nu se găseşte decât milă, sau 
dispreţ. lar ca să-i dăm mai multă putere acestui falnic bărbat, ce se arată 
cinstit cu noi, va trebui să vă căsătoriţi cu prinţesa Florica. Știu că o iubiţi 
mult. 

— Adevărat, dragă Matthias, însă nu mai vreau nimic, decât linişte. 

—Liniște? strigă arhiducele, supărat. De va muri Mihai, tocmai asta vă 
va lipsi. Polonii vor ocupa iar Moldova și poate chiar Transilvania. Turcii 
vor lua Țara Românească și nimeni nu-i va opri să se apropie de noi cu 
amenințare directă. Oare nu vedeţi acest lucru? Nu vedeţi că în răsărit Mihai 
e garanţia liniştii Imperiului Austriac? 


Rudolf nu avea chef de ceartă cu fratele său. Apoi, îl preţuia mult și 
ştia că vede lucrurile cu multă claritate. 

— Îi voi recunoaște titlul de guvernator al principatului, cedă el. Acum 
nu-i ofer mai mult. Dar te rog să-mi lași un răgaz, pentru a găsi justificări 
faţă de mama, de biserica noastră şi de sfântul papă. 

—Cam puţin. 

— Totuşi, mai mult decât nimic. Şi aşa voi avea necazuri. Îl numesc 
guvernator și n-are decât să se descurce cum va ști. 

—Nu-i destul. 

—Crezi? Parcă ziceai că e un mare general. 

—Dar nu făcător de minuni. 

—Înţelege, Matthias, că nu pot mai mult! Acum o lună şi jumătate, 
sfinţia-sa părintele Peter mi-a dăruit, din partea bisericii, patru milioane de 
taleri. 

—Și ce a obţinut în schimb? tresări arhiducele. 

—Ei, nu mare lucru. L-am pus pe Basta la dispoziţia lui și i-am semnat 
în alb un titlu de guvernator. 

— Doamne! exclamă arhiducele înmărmurit. Acum chiar nu-i mai văd 
nici o șansă lui Mihai. 

—Să nu o luăm chiar așa, dragul meu! grăi Rudolf împăciuitor. În luna 
septembrie, Mihai va primi de la noi titlul de guvernator al Transilvaniei, 
astfel că cel semnat în alb îşi pierde puterea. Însă mi-e teamă de o ceartă cu 
Peter. Adică nu cu el, cu stăpânii lui din umbră. 

—Luaţi-i lui Basta comanda trupelor din Ungaria Superioară! se rugă 
arhiducele. Trimiteţi-l acolo chiar mâine pe marchizul de Burgau! El nu stă 
de vorbă cu Peter fără a ne întreba pe noi. 

—Am să mă mai gândesc, dragă Matthias. Pendulul acesta mă 
necăjeşte de vreo două zile. Dar îl desfac și-i spăl bine fiecare piesă. 

Arhiducele nu insistă. Înţelese din vorbele lui Rudolf că nu mai doreşte 
să continue discuţia. Era totuși mulţumit că obținuse pentru Mihai titlul de 
guvernator. Însă atuurile erau în mâinile lui Peter și doar o minune l-ar fi 
putut apăra pe valah. 

leşi îngândurat şi-i povesti lui Chirilă o parte din discuţia purtată cu 
împăratul. 

—Credeţi că ne va trimite titlul de guvernator? 

—Sper, domnule, răspunse Matthias, uimit că valahul nu părea 
impresionat de primejdia pe care o prezenta Peter. 


La două zile după discuţia cu Matthias, Chirilă Zece Cuţite şi 
însoțitorii săi opriră la un han aflat în drumul lor de întoarcere. Înserase. 
Apriga căldură din timpul zilei căzuse sub răcoarea amurgului. În vreme ce 
hangiul se ocupa de găzduirea noilor oaspeţi, un călăreț obosit de drum lung 
socoti nimerit să tragă la acelaşi han. După ce calul său intră pe mâinile 
slujitorilor, călătorul veni în sufragerie, hotărât să înfulece la repezeală, cu 
gândul către odihnă. Da nu mică fu surpriza lui când la una dintre mese îl 
recunoscu pe Chirilă. Astfel că uită de oboseală, sări de pe scaunul său și 
veni alături de cavaler. 

—Domnule, numele meu e Cristea. Sunt fericit că vă întâlnesc aici, 
fiindcă asta mă scutește de vreo două-trei zile de drum. Am pentru voi o 
scrisoare din partea principelui Mihai. 

„Fir-ar să fie! gândi cavalerul. Nu-mi place. Presimt că ne vom 
întoarce iar la Praga. Oare ce s-o mai fi întâmplat? Acum e nevoie de mine 
la Alba-lulia, nu pe coclauri.” 

Luă scrisoarea total nemulțumit. Însă abia parcurse primele rânduri, că 
pe faţa lui severă apăru o paloare neobişnuită. 

„Veşti proaste”, socoti Tufănel. 

Dar Chirilă nu le pomeni un cuvânt despre cele ce aflase. Băgă 
scrisoarea în buzunar, uită de mâncare și-l chemă pe hangiu. 

—Jupâne, te rog să duci în odaia mea niște vin bun! 

După acele vorbe, scoase o pungă burdușită cu bani şi i-o întinse lui 
Cristea. 

—la-o, domnule, pentru oboseală și în semn de prietenie! 

Călătorul nu aşteptă să i se spună de două ori. Chirilă se ridică parcă 
niţel năuc, îi făcu un semn lui Tufănel și porniră împreună pe treptele ce 
duceau către odăi. Când ajunseră acolo, hangiul tocmai rânduia masa, aşa 
cum i se poruncise. lar după ce rămaseră singuri, asprul Chirilă, care 
zâmbea rar, aşa cum se nimerise acum, îl întrebă pe Tufănel: 

— Domnule, ai putea să bei cu mine pentru un prilej de bucurie? 

—Sunt puţini oameni în lume în stare să respingă un astfel de prilej, 
răspunse acesta, fără să priceapă mare lucru. 

Alte vorbe nu mai schimbară între ei. Închinară creştineşte și băură, 
fiecare cu gândurile lui. 


„Pe sfânta Paraschiva, nu-i prea veselă o petrecere cu domnul Chirilă! 
constată 'Tufănel. De fapt, rar l-am văzut aplecat spre băutură. lar când o 
face lată, greu auzi o vorbă din gura lui. Eh, ce să-i faci? Fiecare om cu 
măruntele lui suceli”, filozofă îngăduitor. 

Trecură vreo două ceasuri. Ochii lui Chirilă se cam împăienjeniseră. 
Mai rezistent la astfel de prilejuri, Tufănel cânta domol, încercând să se 
înveselească de unul singur. Târziu când nu se mai aștepta să audă vreo 
vorbă, Chirilă întrebă molcom: 

—La câte luni merg pruncii în picioare? 

—Băiat, sau fată? 

—Ce importanţă are? 

—Nu dintre cele mai mărunte, zise 'Tufănel. Fetele cred că se ridică 
mai devreme. Pe la zece-unsprezece luni. Băieţii sunt mai greoi. 

—FEi asta-i! se mânie Chirilă. De când își îngăduie fetele să pornească 
înaintea băieţilor? 

—Asta n-am ştire, domnule, răspunse Tufănel cam nedumerit. Dar 
cunosc o fată care a luat-o din loc la opt luni. E vorba despre sora mea 
Didina. 

—Fie! acceptă Chirilă mărinimos. Însă băieţii ştiu să zică tată înaintea 
fetelor. 

— Vai, domnule, nu prea! 

— Adică, ce vrei să spui? se încruntă Chirilă, hotărât să nu mai cedeze 
nimic. 

—Didina a zis tată cu un an înaintea mea. 

—Drace! Erai supărat cu bătrânul? 

Tufănel îl privi doar cu un ochi și răspunse nehotărât: 

—Zău că nu mai ţin minte! 

Dezamăgirea era vizibilă pe faţa lui Chirilă, astfel că după ce-l privi pe 
Tufănel ca pe un dușman, după ce mai bău o cană de vin dintr-o sorbitură, 
grăi fălos: 

— Totuși, băieţii sunt mai tari. 

—Să nu spuneţi asta, domnule! Până pe la vreo zece ani, Didina mă 
usca în bătăi. 

—Sunt mai frumoși, explodă Chirilă. 

—Aş! 

De data aceasta, cavalerul începu să-l privească bănuitor pe Tufănel. 


„Vrea să-mi facă în necaz, gândi încercând să-și alunge mahmureala. 
De când e lumea, bărbaţii îşi doresc un băiat. Deci e limpede că băiatul are 
haruri mai mari decât fata. Dar care or fi ele?” 

Chirilă bănuia că sunt unele merite în plus. Din păcate, vinul bun și 
cam peste măsură nu-i îngăduia să le caute. Însă nici nu-i trecea prin minte 
să se dea bătut, astfel că zise dispreţuitor: 

— Fetele cam fac pipi pe ele. 

—Da de unde, domnule? i-o întoarse Tufănel. Didina de la un an și 
jumătate cerea afară. Eu am făcut de toate până la trei ani. 

Apoi, văzându-l pe Chirilă cum se dezumflă ca o bășică înţepată, în 
mintea istețului Tufănel se aprinse o lumină. 

„Să mă ia naiba de nărod ce sunt! Mi se pare că domnul Chirilă are un 
băiat. Nu ştiu de unde până unde, însă e sigur.” 

Ajuns la această constatare, Tufănel întoarse macazul discuţiei şi 
începu să se laude cu vremea copilăriei, găsindu-i Didinei cele mai rele 
cusururi. Şi la fiecare frază a sa, chipul cavalerului se lumina către zâmbet. 
Iar când Chirilă dospi de-a binelea și nu-și mai încăpu în piele, ca o cocă în 
care drojdia de bere face minuni, Tufănel îl auzi întrebând: 

—Oare ce s-ar cuveni să-i duc? O sabie, sau un cuţit? 

—Cred că nişte dulciuri. Dar văzând că faţa cavalerului se înnorează 
ușor, adăugă repede: Nişte dulciuri, o sabie, un cuţit şi două pistoale. 


* 


Doctorul Pezzen ajunse la biserica din pădurea de dincolo de Satu- 
Mare într-o după-amiază cu căldura turbată de-a binelea. Pusta, încinsă ca 
un cuptor, părea încremenită. Păsările nu se ridicau în văzduh. Gâzele 
mărunte îşi cătau adăpost prin desişuri. Pământul crăpat din lipsă de 
umezeală, iarba măruntă, cu vârfurile uscate, sau tufele rare, cu frunzele 
căzute către neputinţă, prezentau un peisaj dezolant. Când adia câte-o pală 
de vânt, rară şi neconvingătoare, din pustă se ridica un praf albicios, ce se 
ostoia repede. Pe drum, pulberea groasă de două degete dormea toropită. O 
spuză fierbinte plutea la rasul pământului și nimeni nu ar fi putut spune 
dacă erau aburi, sau aerul ce se îngreuia în valuri sub apăsarea căldurii. 
Doar în pădure, acolo unde razele soarelui nu puteau pătrunde după pofta 
inimii, umbra deasă aducea puţină înviorare. 

Transpirat, cu hainele jilave, Pezzen coborî din trăsură și intră într-o 
casă mai mare decât biserica alăturată, adăpostită frumos de copaci bătrâni, 


falnici, care o protejau iarna de viscole, iar vara — de căldura straşnică din 
pustă. Câţiva slujitori îi aduseră apă rece pentru spălat şi straie de schimb. 

O jumătate de ceas mai târziu, doctorul se simţi înviorat şi îl primi pe 
părintele Peter. 

—Sper că aţi călătorit bine, domnule, zise prelatul, cu zâmbetul său 
blajin. 

—Ah, nu prea! răspunse acesta cam acru. Căldura nu m-a slăbit o clipă 
de-a lungul drumului. Nu a plouat de două luni, iar oamenii spun că 
asemenea secetă nu s-a pomenit de mult. Va fi un an slab. 

— Mânia lui Dumnezeu se arată adesea, murmură Peter umil. Păcatele 
aduc după ele osândă. Însă noi suntem prea mărunți pentru a judeca voinţa 
Celui-de-Sus, astfel că ne mulțumim a privi plini de căinţă. Ce veşti aduceți, 
domnule doctor? 

—Proaste. Auzind ce-i propun, Mihai abia mi-a îngăduit să-i vorbesc. 

— Atunci, facă-se voia Domnului! V-am așteptat cu nerăbdare, fiindcă 
nu doream moartea păcătosului, ci îndreptarea sa. Odihniţi-vă, doctore! Ne 
vom îngriji noi de cele de cuviinţă. 

—Sfinţia-voastră, oare se cuvine să-l osândiţi pe un mare general și un 
sincer aliat al creștinilor? 

—Eşti prea mărunt, domnule, pentru a pune astfel de întrebări, i-o 
reteză prelatul. Apoi, nu eu osândesc, ci biserica noastră. 

Doctorul tăcu speriat. Socoti totuşi că față de conștiința sa nu mai era 
dator cu nimic după acea întrebare, iar când grăi din nou, glasul său arăta 
profundă îngrijorare. 

—Mi-e teamă că în nopţile petrecute la Alba-Iulia, oamenii lui Mihai 
m-au spionat adesea. 

—Fără folos, dragul meu, zâmbi prelatul. Cei care au făcut-o nu aveau 
ce să afle de la domnia-ta. 

Pezzen tăinui cu grijă temerile sale în privinţa soliei către Maximilian, 
însă îi povesti tot ce ştia despre urmele din pivniţa și din grădina casei lui 
Huszăr. 

—N-avem prilej de neliniște, îl domoli Peter. Unde au rămas cei 
douăzeci de oșteni ai lui Mihai cu care aţi călătorit? 

—La Baia-Mare. Acolo i-am întors din drum. Dar s-ar putea să fi fost 
urmărit. 

—Și eu cred, răspunse prelatul, spre surprinderea doctorului. 

—Cum de aţi ajuns la asemenea păreri? 


—Simplu, domnule. Dacă aș fi fost în locul lui Mihai, m-aş fi întrebat 
de ce ați zăbovit două luni la Satu-Mare? De ce nu i-aţi dus cei o sută de mii 
de taleri? Şi mai ales de ce vă întoarceți aici și nu la Praga? 

—Ah, aşa e! exclamă Pezzen privindu-l cu admiraţie. Astfel de 
gânduri nu mi-au trecut prin minte. Însă, chiar dacă ceva iscoade ar veni 
după mine, ele nu ar afla mare lucru atâta vreme cât nu vă cunosc și nu 
bănuiesc misiunea voastră aici. 

—Nu se știe, domnule doctor, zâmbi prelatul din nou. Pe adversar, 
totdeauna trebuie să-l prețuiești pentru inteligenţa lui. Nesocotindu-l, ai 
neajunsuri când te aştepţi mai puţin. Apoi, nu uita că nobilii cu care ne-am 
întâlnit cunosc rostul meu aici. Dacă unul dintre ei a scăpat vreo vorbă din 
greşeală, sau cu un scop, ar fi prilej de amenințări asupra noastră. 

—În privinţa nobililor mă îndoiesc de temeiul bănuielii voastre, 
răspunse doctorul. Ei sunt conducătorii răscoalei. Ei sunt cei mai 
nemulțumiți de domnia lui Mihai în principat. 

—Poate, aprobă Peter. Poate că o fi aşa, dar eu mi-am luat unele 
măsuri de prevedere. Am auzit prea multe lucruri mari despre cavalerii lui 
Mihai, şi aceasta ne îndeamnă spre chibzuială adâncă. 


* 


Spre apus de Satu-Mare și în stânga drumului care duce în pustă, erau 
cândva nişte iazuri frumoase, înconjurate de pădure. Nu departe de iazuri, 
se afla o mică biserică de lemn, a cărei vârstă se pierdea în desişurile 
timpului. Nimeni nu ştia cine o așezase acolo. Nimeni nu-i cunoştea 
istoricul. Cu ani în urmă, niște călugări își aflaseră odihnă alături de ea. 
Lemnul pădurii, produsul iazurilor pline cu peşte, o stupină uriașă, unele 
pământuri bune de rod și frumoasele danii făcute de autorităţi, sau 
credincioși, le aduseră odată cu trecerea anilor mari bogății. Aşa stând 
lucrurile, măruntele adăposturi de odinioară ale călugărilor fură îndepărtate, 
iar în locul lor, meșteri pricepuţi ridicară o casă impunătoare, cu odăi multe 
şi mari. Așezată pe o ridicătură de pământ, casa fu înzestrată cu pivnițe 
lungi, ferite de umezeala obişnuită pe acolo. După o vreme, pe sub 
coroanele copacilor apăru un zid înalt cât două straturi de om, astfel că 
stăpânii locului s-ar fi putut apăra împotriva oricui. Dar liniștea tihnită de 
lângă iazuri dispăruse odată cu sosirea înaltului oaspete Peter, ce adusese cu 
el vreo opt slujitori și douăzeci de oșteni gălăgioși, greu de obișnuit cu 
vorba domoală. Aici sosise doctorul Pezzen, fericit că isprăvise cu bine 


istovitoarea călătorie. Fericit şi satisfăcut, fără să-i treacă prin minte că la 
marginea pădurii se oprise un călăreț, care venise pe urmele încă proaspete, 
lăsate de trăsură. Dar călărețul nu urmă drumul parcurs de doctor, ci zăbovi 
o vreme pe sub uriaşele coroane ale copacilor, iar când soarele căzu frumos 
către asfintit, îşi mână calul peste câmpuri și reveni la Satu-Mare. Privit în 
treacăt, omul acela ciudat arăta a târgoveţ obișnuit cu negustoria sau cu 
ceva meșteșug, Straiele sale cam lustruite de tăria timpului, gonacul nu prea 
de soi şi lipsa armelor întăreau o astfel de părere. lar cum de-a lungul 
veacurilor oamenii au fost judecaţi și prețuiți mai mult după îmbrăcăminte, 
Cae Indru putea fi satisfăcut că nu i se acorda vreo atenţie deosebită. La 
Satu-Mare se nimerise zi de târg. Străzile, nu prea largi, gemeau de ţărani, 
meșteşugari, târgoveţi simpli sau negustori. După ce ocoli zonele mai 
aglomerate, cavalerul ajunse cu oarecare zăbavă la hanul Doi Porumbei şi 
lăsă calul în seama slujitorilor de la grajduri. 

—Pe cele şapte porţi ale iadului! strigă Sile Adormitu văzându-l că 
intră în odaie. Începusem să fiu îngrijorat. 

—Ar fi bine să-ţi păstrezi temerile pentru la noapte, zâmbi Indru, 

—Fiţi fără grijă, domnule! râse acesta. Mai ales că din vorbele voastre 
am înţeles că vom avea de lucru la noapte. 

—Chiar mult, prietene. Doctorul nu s-a oprit la vreo casă din oraş, aşa 
cum mă aşteptam şi cum ar fi fost firesc, ci a tras la o biserică dintr-o 
pădure. Fiind ziuă nu m-am încumetat să mă apropii prea mult, dar socot că 
am văzut destul. 

—Ce naiba caută el într-o pădure, când la Satu-Mare ar fi avut mai 
mult confort? 

—Asta mă întreb şi eu. Cu puţină șansă, poate că vom afla ce caută nu 
numai el acolo, ci și alții. Din ascunzătoarea pe care mi-am ales-o, am văzut 
niște trăsuri ce se îndemnau către biserica aceea. Una dintre ele purta 
semnele lui Ștefan Báthory de Ecsed. Alta — pe cele ale cancelarului 
Naprăgy, iar a treia aparținea fără îndoială lui Bormnemissa. Cât despre 
următoarele, nu le-am recunoscut, din lipsă de semne. 

—Ciudat! murmură Sile. Tare nu-mi vine a crede că i-a prins pe toţi 
dorul de rugăciuni. Mai ales prezenţa lui Naprăgy aici mă uimește. Dar dacă 
Pezzen nu s-a oprit o clipă la Satu-Mare, de unde până unde știu nobilii 
despre întoarcerea lui? Fiindcă între sosirea doctorului și drumul nobililor la 
biserica din pădure există o legătură limpede ca lumina zilei. 

—Poate că ei ştiau data de întoarcere a doctorului. 


—Asta înseamnă că şi-au dat întâlnire din timp, socoti Adormitu. 

—N-ar fi exclus. 

—Dar de ce se întâlnește Pezzen cu nobilii? De ce tocmai cu cei mai 
vrășmaşi nouă? 

—Rămâne să aflăm, grăi Cae îngândurat. 

Fiind zi de târg, barierele orașului se închideau ceva mai târziu. Adică, 
îndată după căderea întunericului. Cei străini de Satu-Mare își zoreau pașii, 
sau caii, pentru a apuca să treacă dincolo înainte de a fi opriţi de străji. Unii 
gălăgioși, alții cu chef ori cu gândurile la rosturile lor, călătorii se 
înghesuiau spre ieșire într-o îmbulzeală straşnică, apoi se pierdeau în pustă, 
către cine ştie ce aşezări. Cae şi Sile părăsiră orașul odată cu cei întârziaţi, 
dar nu urmară drumul obișnuit, ci își îndemnară caii undeva peste câmp. 
Încă nu apăruse luna, iar aerul, greoi de la căldura zilei, împrumuta slab din 
răcoarea nopţii. Peste pustă, natura parcă își oprise respiraţia într-o liniște 
plină de farmec. Apăru luna. lar în tăcerea desăvârșită, cântecul greierilor 
aducea calmul și pacea tainică a nopții. 

Cei doi călăreți intrară în pădure, dar nu se avântară către miezul ei, ci 
îşi legară animalele departe de ţinta călătoriei. Pe sub copaci, lumina 
pătrundea slab. Numai partea de sus a pădurii strălucea ca poleită cu aur. 
Cae şi Sile nu mergeau grăbiţi. Zgomotul unei crengi rupte sub încălțări s-ar 
fi auzit acolo ca un trosnet de armă. După presupunerile lor, biserica se afla 
undeva mai spre apus, în zona iazurilor. Sile avea mare încredere în harurile 
de orientare ale lui Indru, astfel că singura sa grijă era aceea de a face paşi 
chibzuiţi. Obişnuit cu felul acela de a se strecura la vreme de noapte, Cae 
umbla mai sprinten, apoi aştepta adesea până când căpitanul sosea lângă el. 

Trecuse mai bine de o jumătate de ceas când ajunseră la un luminiş. În 
faţa lor, la cel mult o sută de pași, ceva părţi ale zidului care împrejmuia 
biserica şi celelalte clădiri apărură luminate frumos de puterea lunii. Șezură 
o vreme nemişcaţi. De dincolo de zid nu răzbea nici un zgomot. În aer se 
simţea plăcută umezeală ce venea dinspre iazuri. Adăpostiţi de umbra deasă 
dintre copaci, ocoliră luminișul, fiindcă la poarta cea mare cu siguranţă se 
aflau ceva străji. Ajunseră curând lângă zid. Înălţimea acestuia ferea 
interiorul de orice privire iscoditoare. Dar multe dintre crengile copacilor, 
aplecate peste el, l-ar fi putut ajuta să-i încalce creasta. Sprijinit de braţele 
puternice ale lui Cae, lunganul Sile se săltă într-un copac a cărui tulpină 
aproape atingea cărămizile. Câteva clipe mai târziu, tânărul cavaler veni 
lângă acesta. Dincolo de zid, alți copaci parcă dormeau în tihnă. Doar spre 


dreapta şi spre stânga, cei doi observară niște clădiri ascunse de bariera 
arborilor. Cum nu cunoșteau locurile, porniră mai mult dintr-un îndemn 
către stânga. După câţiva pași, rămaseră pironiţi, iar mâna lui Cae ţâșni 
ageră spre cuțite. Undeva nu prea departe de ei, parcă foşnise ceva. Dar 
zgomotul nu se repetă, astfel că, cei doi își continuară drumul. Se furişară 
pe lângă zidul unei clădiri. Lumina lunii devenise atât de puternică, încât s- 
ar fi putut citi o scrisoare. După vreo treizeci-patruzeci de paşi, cei doi 
observară miraţi că se află într-o curte înconjurată pe trei părți de zidul 
casei. Un nou foşnet răzbi dintre copaci, urmat de un foc de pistol. Mâna lui 
Cae porni fulgerător către brâu. Cuţitul său bâzâi ușor prin aer, iar o clipă 
după aceea se auzi un țipăt urmat de tropăituri. Amândoi înţeleseră dintr-o 
privire că drumul către pădure le e tăiat. Văzură alături de ei o uşă. Dintre 
copaci ploua cu focuri de pistol și numai distanța mare sau graba 
trăgătorilor îi feri de alte necazuri. Spre mirarea lui Cae, clanța cedă la 
prima apăsare. Intrară într-un coridor larg, luminat frumos. La capătul său, 
nişte bărbaţi ridicară pistoalele asupra lor. În stânga, o scară de piatră 
cobora undeva sub clădire. Săriră acolo, însă fără folos. Treptele duceau 
către o uşă grea de stejar, iar uşa era încuiată. Un bărbat apăru o clipă lângă 
balustrada scării şi le strigă: 

—Predaţi-vă, domnilor! Altfel, vă ciuruim cu focuri de armă! 

Neprevederea îl costă scump. Cuţitul lui Cae săgetă aerul şi i se înfipse 
în piept până la plăsele. Urmară unele focuri ale soților aceluia, dar 
scobitura de jos a scării îi feri de moarte pe cei doi prieteni. Sile încercă 
zadarnic să deschidă ușa. Erau prinşi acolo fără sorți de scăpare, chiar dacă 
cei de sus nu îndrăzneau să se arate. Cae folosi unul dintre cuțite pentru a 
împinge zăvorul, însă nu reuși decât să-i frângă lama. Irecură câteva 
minute. Apoi, auzul fin al lui Indru prinse zgomot de pași dincolo de ușă. 
Alături se folosea o cheie şi, spre mirarea lor, zăvorul cedă. Cine era oare în 
spatele ei? Sile apucă mânerul clanţei. Câteva clipe şezu nehotărât. O 
apăsare uşoară a prietenului său îl convinse să dea ușa de perete. Dincolo, 
cineva purta un sfeşnic. Trei bărbaţi aşteptau cu pistoalele ridicate, doar la 
câţiva paşi. Cae aruncă un cuţit către cel cu sfeșnicul, dar pistoalele 
sloboziră foc. Tânărul simţi o arsură puternică, iar lumina dispăru brusc. 
Braţe străine îl prinseră ca într-un cleşte, însă nu le dădu atenţie, ci se miră 
că nu mai vede lumină. Alături de el era vânzoleală mare. Auzi un răcnet de 
moarte și se bucură că nu era al lui Sile. O voce porunci să fie ridicat 
sfeşnicul. Pleoapele îl usturau cumplit pe Cae, iar în ochi, parcă îi aruncase 


cineva nisip. Împins de la spate, urcă treptele, poticnindu-se. Merse de-a 
lungul unui coridor. Apoi se deschise o ușă. Cineva întrebă cu voce calmă, 
plăcută: 

—Numai doi? 

—Numai, monseniore, răspunse altă voce. 

— ÎI cunoaşteţi? 

—Da, sfinţia-voastră, se auzi glasul lui Pezzen. Cel din stânga e 
cavalerul Cae Indru. Celălalt — căpitanul Sile Adormitu. 

—Frumos, frumos! grăi din nou cel cu titlul de prelat. Am auzit despre 
voi, domnilor, atâtea lucruri, încât v-am aşteptat cu nerăbdare. Bănuiam că 
ne veţi onora cu o vizită, astfel că v-am pregătit o primire călduroasă. Păcat 
că ne-aţi ucis patru slujitori! Aș putea să știu scopul cu care ne căutaţi, 
domnule Indru? 

—V-aş pune aceeași întrebare, i-o întoarse tânărul cavaler. 

—Vă cred, dar azi numai noi avem această cădere. De ce l-aţi urmărit 
pe domnul Pezzen? 

Cae intui din discuţia purtată că nu doctorul era cel ce condusese 
prinderea lor, ci acel prelat. Deci, biserica catolică intervenise în 
Transilvania peste Pezzen, ce părea a fi umilul ei slujitor. Aici se ascunde 
misterul zăbavei doctorului la Satu-Mare. Totuşi, s-ar fi putut să greşească 
în presupunerile sale. Bănuiala cerea o confirmare mai adâncă. 

—Nu avem ce vorbi împreună, domnule, răspunse tânărul. 

—Poate vă răzgândiţi, zise prelatul cu voce blajină. Vă vom trece prin 
cazne. Luaţi-i! porunci el. 

Cineva îl împinse de la spate pe Indru. Acesta se împletici fără noimă 
şi căută sprijin cu braţele. 

—O clipă! vorbi prelatul din nou. Apoi veni lângă Cae, îi ridică 
pleoapele, privi cu băgare de seamă şi spuse cucemic: Omul acesta e orb. 
Duceţi-l, domnilor! Mari și minunate sunt căile cerului! 

Auzind asemenea vorbe, Sile păli. Uită de rana sa din umăr, fiindcă 
simți cum i se strânge inima de jale. Făcu un gest disperat să scape din 
strânsoarea braţelor, dar fără folos. Câţiva slujitori îl conduseră undeva sub 
clădire. După ce-i legară cu frânghii trainice, aceştia părăsiră încăperea. 
Doar doi dintre ei rămaseră dimpreună cu Peter. La un semn al prelatului, 
aprinseră focul pe o vatră ce părea să fi fost folosită adesea. 

—Domnule Indru, grăi Peter aproape blând, sub puterea focului puţini 
sunt oamenii care nu-și dezleagă limba. Ne pare rău că vă supunem la cazne 


şi o facem numai pentru siguranţa planurilor noaste. De fapt, vă cerem 
destul de puţin. Doresc să aflu tot ce știe stăpânul vostru despre mine și 
despre întâlnirea mea cu o parte dintre nobilii principatului. Dacă 
răspunsurile ne mulțumesc, veți muri creştineşte. 

După cele rostite de prelat, Cae avu, în sfârşit, confirmarea bănuielilor 
sale. Acum era limpede că biserica catolică a imperiului intervenise în 
principat. 

—Măria-sa Mihai nu-i stăpânul, ci prietenul nostru, răspunse el. 

—Mă rog! Nu asta are importanță acum. Aştept să vorbiţi înainte de a 
fi prea târziu. Oricum, nu aveți ce pierde. Mihai va mai trăi câteva zile după 
voi. În zori, un trimis al meu va pleca spre Alba-Iulia. În felul acesta puterea 
lui şi a voastră va fi doborâtă pentru totdeauna. Unirea pe care ați făcut-o se 
va prăbuşi ca un castel clădit pe nisip. 

—Greşiţi, domnule! zâmbi Cae. Poate că noi şi principele Mihai ne 
vom pierde viaţa, dar ceea ce a rămas în sufletele oamenilor nu poate fi 
distrus. Noi am sădit în suflete sămânţa unirii neamului. Ar trebui să 
asasinați un întreg popor pentru a opri sămânţa să încolţească. Un neam nu 
trăieşte doar prin câțiva oameni, iar în locul nostru vor veni alții, chiar mai 
buni decât noi. Așa stând lucrurile, ceea ce faceţi azi sau mâine are o 
importanță mai mică. Voi și stăpânii voștri sunteţi prea mici în faţa 
poporului român. Mă mir că nu înţelegeţi astfel de lucruri. De când e lumea, 
a dăinuit ceva impus cu forţa? 

Preocupat de gândurile sale, Peter nu-i răspunse. 

„Dacă cineva dintre nobili nu a trădat, n-am a mă teme în privinţa 
planurilor noastre, fiindcă Mihai nu ştie despre viitoarea răscoală. Cred că i- 
a trimis pe aceştia încoace mai mult dintr-o bănuială asupra lui Pezzen. În 
sfârşit, vom vedea.” 

Făcu un semn slujitorilor. Unul dintre ei se apropie de Indru și-i ridică 
haina și cămaşa în așa fel încât să-i rămână spatele liber. Al doilea înroşea 
în foc o bară de fier. 

—Părinte! strigă Sile, cuprins de o furie fără margini. Chinuiţi-mă pe 
mine în locul său! Eu sunt mai slab la fire şi veţi auzi răcnete frumoase. 
Sunteţi preot şi nu se cade să lucraţi împotriva unui infirm. 

Dar Peter nu-l luă în seamă. Slujitorul scoase fierul din foc și-l lipi de 
spatele tânărului. Un miros greu de carne arsă se răspândi prin odaie. De pe 
buzele lui Cae nu răzbi măcar un geamăt, chiar dacă fruntea și faţa se 
umpluseră de broboane sub apăsarea durerilor. 


„Sunt orb, gândi el. Acum, nimeni nu mai are nevoie de mine. Aş fi 
0... aş fi o... povară pentru alţii. Iar Stela...” 

— Ajunge! porunci prelatul. Dorești să vorbeşti, domnule Indru? 

Cum nu primi nici un răspuns, fiindcă gândurile tânărului erau undeva 
în Semenic, la prima întâlnire cu Stela Cristu, îi făcu semn slujitorului să 
continue. Dar în clipa aceea, uşa sări în lături. Cae auzi un răcnet de moarte 
şi bănui a fi al lui Peter. Zgomote mari se precipitară în jurul său, urmate de 
alte strigăte. Apoi, vocea lui Costache Caravană susură blând ca o adiere: 

—Pe zulufii de-o şchioapă ai Zambilicăi, eşti doar niţel prăjit pe 
spinare! Păcat că nu-i vreme să te oblojesc acum! Îi tăie legăturile. Poţi să te 
ţii pe picioare? 

—Pot, dar sunt orb, răspunse tânărul. 

Abia acum pricepu Costache semnele disperate ale lui Sile. Grăsunul 
încremeni locului şi simţi că-i lipseşte aerul, iar în clipa următoare, făcu 
eforturi să nu urle de deznădejde. Însă cum nu era vreme de pierdut, luă 
mâna lui Cae într-a sa şi grăbiră spre ieşire. Câteva minute mai târziu, şase 
cai galopau întins printre iazuri şi păduri, către sud. 

Încuiat într-o încăpere de la etaj, doctorul Pezzen nu dormi toată 
noaptea. Când se lumină de ziuă, își adună tot curajul pentru a porni în 
recunoaștere. Lângă poarta cea mare descoperi doi slujitori înjunghiați în 
spate. 

„Cu cei morţi pe coridoare, sunt opt, gândi el. Doi în pivniţă şi cu 
părintele Peter, fac nouă. Patru în grădină, treisprezece. Trei lângă zidul 
împrejmuitor, șaisprezece, Jesus-Maria! Un adevărat măcel. Au mai rămas 
în viaţă doar patru. Doi vor pleca îndată către Praga, pentru a duce la 
mănăstirea Strahov groaznica veste despre uciderea cucermnicului Peter. 
Dacă stau să mă gândesc bine, mă bucur că ticălosul acesta nu mai e în 
viață. Cine ştie ce necazuri aş fi avut de pe urma lui?! Cât despre 
frumoasele noastre planuri, cred că s-au dus de râpă. Va mai trece o vreme 
până când altul va veni în locul lui Peter.” 


* 


În timp ce doctorul medita cu groază asupra celor întâmplate, cei şase 
fugari se apropiau de cetatea Chiuarului. Ideea de a poposi acolo fusese a 
lui Ducu cel Iute. Acesta știa că felcerul Ilie din Haţeg se află în Chiuar 
pentru a-i da unele îngrijiri vrednicului căpitan Baba Novac. Rănile lui Cae, 
ale lui Sile şi Ciripoi-tatăl îi împiedicau să facă drum mai lung. Dar ei nu 


ajunseră până la cetate, ci poposiră într-un cătun din apropiere, hotărâți să 
ascundă măcar pentru o vreme cumplita nenorocire a tânărului cavaler. 
Traseră la o casă așezată pe curmătura unui deal. Grădina ei mare cât un 
parc, ce cobora până în vale, frumos împodobită de arbori înalți, oferea un 
loc minunat de refacere. Numai Ducu nu descălecă alături de ceilalți, 
zorindu-și calul pe drumul către Chiuar. 

Costache obloji rănile celor trei şi isprăvi lăudabil, înainte de sosirea 
felcerului. 

— Cum ne-aţi dat de urmă? îl întrebă Cae. 

—Nu prea greu, răspunse grăsunul. Generalul Kornis i-a povestit 
principelui despre întâlnirea lui Peter cu nobilii dornici de răscoală. El şi-a 
arătat credinţa faţă de măria-sa Mihai, uimindu-ne cu totul. Acum sunt 
convins că are un înalt simţ al onoarei. Ştia despre biserica din pădure, 
fiindcă fratele său, Farkas Kornis, e unul dintre conducătorii conspirației de 
la Satu-Mare. Aşa s-a făcut că am ajuns acolo cu puţin în urma voastră. 
Auzi, Cae? Dacă i-ai fi văzut pe Iufănel şi Ciripoi luptându-se ca niște 
diavoli, te-ai fi crucit. Păcat că sunt cam bătrâiori! 

Felcerul Ilie din Haţeg îşi făcu apariţia fără Ducu, purtând cu el ceva 
bagaje mari, despre rosturile cărora nimeni nu ar fi putut să vorbească în 
afară de el. Dar Ilie nu era guraliv din fire. Îi înştiinţă pe Cae şi Costache, în 
puţine cuvinte, că prietenul lor urmase drumul către Alba-lulia. După acele 
vorbe, îşi văzu de treburi. Curăţă cu răbdare sprâncenele și genele arse, iar 
când isprăvi migăloasa treabă, privi îndelung ochii lui Indru. Apoi răscoli 
prin bagajele sale, alese unele rădăcini de plante și le puse la fiert. 

A doua zi în zori, Ilie desfăcu bandajul de pe ochii tânărului, dar nu în 
casă, ci afară, la soare. 

— Vedeţi ceva? întrebă felcerul cu vocea lui cam posacă. 

—Parcă zăresc lumina soarelui, ca flacăra unei lumânări care se află 
departe. 

—Închideţi stângul, domnule! 

Cae se supuse. 

—Ei? 

—Nimic. 

— Acum, dreptul! 

—Cu acesta zăresc lumina din nou. 

—Dar copacii din faţa voastră? 

—Parcă. Parcă ceva întunecos. 


—Mda! Mâine vom încerca din nou cu stângul. Cât despre cel drept, 
cred că într-o săptămână va fi ca şi altădată. Totuşi, mă miră stângul. Mi se 
pare chiar mai limpede decât celălalt. 


* 


La două zile după discuţia cu felcerul, Cae porni de-a lungul unui gard, 
ajutându-se cu mâinile. Costache, Sile, 'Tufănel-tatăl şi Ciripoi-tatăl se 
așezară undeva la umbră şi gustau cumpătat nişte vin de Teaca. Din vreme- 
n vreme, Cae închidea când un ochi, când altul. Spre mirarea lui, cu cel 
stâng parcă începuse a zări mai bine. Uneori, deslușea tulpinile copacilor, ca 
printr-o ceaţă deasă. Ajunse curând la un colț al gardului aflat în vale şi 
auzi, nu departe de el, susurul plăcut ca o binecuvântare al apei unui pârâiaș 
ce cobora vioi printre pietre. Se căzni multă vreme să vadă apa, însă nimic 
nu-i era clar, astfel că-i rămase doar bucuria de a asculta lupta dintre apă şi 
piatră. Ceva mai încolo, poate la vreo treizeci-patruzeci de paşi, o fată cu 
părul roşu, căzut în valuri peste umeri, ședea încremenită și-l privea. Pe faţa 
ei neasemuit de frumoasă, lacrimile se rostogoleau molcom, dar ea nu le luă 
în seamă. După un timp hotărî să pornească spre Cae, parcă speriată că 
acesta ar putea să dispară. Auzul fin al tânărului prinse zgomotul uşor. 
Rămase o clipă atent. Apoi, deşi nu purta vestitele lui cuțite, mâna zvâcni 
spre brâu, într-un gest obișnuit, iar vocea sa aspră sună strident în liniștea 
locului. 

—Cine-i acolo? 

Stela, fata cu părul roşu, nu-i răspunse. Buzele îi tremurau ca ale 
pruncului înainte de plâns. Cae zâmbi gândindu-se la neliniștea ce-l 
cuprinsese adineauri. Aici nu exista nici o primejdie. Bănui să fie vorba 
despre felcer. Mai mult ca sigur că acesta îi încerca starea ochilor. Zări o 
umbră care intrase între soare și el. Dar mersul acesteia arăta prea ușor. 
Întinse mâna. Degetele sale întâlniră un umăr delicat de femeie. 

— Dumnezeule! bâigui el. 

Degetele se ridicară spre păr. Fata le simţi cum tremură, ca aripile 
puiului de vrabie căzut din cuib. Îl cuprinse cu braţele şi se ghemui la 
pieptul lui. Șezură multă vreme îmbrăţișaţi. Inimile lor parcă împrumutaseră 
susurul apei. 

—Principele e sus, în casa gospodarului, murmură ea. 

—Principele? 


—Da. Am venit amândoi într-un suflet. Nu ne-am îngăduit popasuri. 
El te-a văzut adineauri din drum, însă mi-a dat întâietate. 

—Dar Ducu? 

—Domnul Ducu și preotul capelei noastre din Obreja sunt la biserică. 
Sub coasta alăturată se vede o biserică mică de lemn. Principele ne va fi 
nănaș. 

Ceva mai târziu, Costache Caravană, care asistase la cununie ca 
martor, dori să îmbrățișeze mireasa, dar frumoasa castelană făcu un gest 
uimitor. Prinse mâna grăsunului și, înainte ca acesta să se dezmeticească, îşi 
lipi buzele de ea. 

—Pe Zambi... pe frâul... pe cocoașa... nu se cade! protestă el. 

Fata îl privi lung și grăi cu multă căldură: 

—N-am sărutat mâna unui prieten, ci a unuia dintre cei mai viteji 
bărbaţi ai neamului nostru. 

—Fir-aș al naibii, să mă ia naiba! gemu Costache cam aiurit. 

Apoi se îndepărtă brusc, fiindcă inima lui mare nu putea suporta astfel 
de gingăşii. Cătă în jur și, cu toate că se înnorase a ploaie, i se păru că 
întreaga coastă se dezmiardă, nerușinată și proaspătă, în lumina soarelui 
dulce. 


Sfârşit 


